
1 I. Taksih sami wontĕn ing Mataram, mirĕngakĕn dongĕngipun Ki 

Cĕndhanilaras bab Ki Harda ingkang pados sarat sagĕdipun angsal kasugihan 
ing wana Roban ngantos kabul. ... kaca 1-6. 


Jilid 3 - Kaca : 1 


SĔRAT CĔNTHINI III 


175. Pocung 

1. Pan apanggih sianak kaliyan tamu | 

Ki Mase Cĕbolang | 

lan rencang sakawan santri | 
ah wangune boya lidok pĕthĕkingwang |( 

2. Kyai Amat gumuyu mangsuli ĕstu | 

Ki Cĕndhaniraras | 

sasalaman ganti-ganti | 

sadangune lumampah kojah-kojahan || 

3. Nulya uning wisma gung bagus kalangkung 
amangku radinan | 

bango pisang-slirang thirik | 

Mas Cĕbolang tanya mring Amat Tĕngara || 

4. Baya niki adhi wismaning tumĕnggung | 
o lha sanĕs kakang | 

mung wismane tiyang sugih | 
anak randha anama Bagus Hartawan || 

5. Sak-Mantarum datan wontĕn saminipun | 
kilap darunanya | 

cobi tanya Ki Cĕndhani | 

tamtu mirsa ingkang dadya ing jalaran || 

6. Ki Cĕndhaniraras anambungi wuwus | 
mangke kula crita | 

jalarane langkung sugih | 

kalih mlampah dados botĕn kraos sayah || 

7. Kyai Hardasangsara kala rumuhun | 
mĕskine kalintang | 

lajĕng mĕrĕs tekatnĕki | 

angupados sarat sugih dhatĕng Roban || 

8. Kesahipun numpal-kĕli nunut-nunut | 
kalangkung kasrakat | 

tan sangu arta sadhuwit | 
lami-lami praptĕng tĕpi wana Roban 1 1 

9. wontĕn dhukuh anggarĕmbĕl tinon samun | 
nulya linĕbĕtan | 

panggih jalma kaki-kaki | 

nama Sarasĕdya kinanthi mring wisma || 

10. Munggĕng salu ki wisma atanya arum | 
kang nĕmbe kapanggya | 

sintĕn sinambat ingkang sih | 
lawan pundi pinangka paran sinĕdya || 

Jilid 3 - Kaca : 2 

11. Kang tinanya aprasaja aturipun | 
nami wismanira | 

miwah kang sinĕdyĕng kapti | 
pados sarat sagĕtipun andĕrbala || 

12. Angling malih kyai wisma basanipun | 
kapasang sayogya | 

kula jurukuncinĕki | 

napa tĕmĕn kang dadi karĕp andika || 

13. Lan maninge sapa kuwat godhanipun | 

Ki Harda saurnya | 

sampun kang dhumatĕng sakit | 
nadyan pĕjah lĕbur-luluh kula tĕmah || 

14. Rĕh wus mantĕp kula criyos lampahipun | 
mangke lamun panggya | 

lan kiyai kang sung sugih | 
sasampuning kula ngaturakĕn (n)dika || 

15. Putranipun ĕstri kathah ayu-ayu | 
kinĕn amangarsa | 

(n)dika lajĕng kinĕn milih | 

yĕn wus milih nuntĕn anampĕni dhawah || 

16. Wus tartamtu andika pinundhut mantu | 
nanging dhinawuhan | 

rĕrĕsik sajroning panti | 

jogan (n)jĕmbrung kĕndhi tanpa isi toya || 

17. Lamun sampun kalampahan jogan (n)jĕmbrung | 
wangsul mring wismĕngwang | 

lajĕng kula irit malih | 

sowan kyai ingadhĕp putra satunggal || 

18. Warni awon badan bangkrah ambĕt arus | 
nanah wuk dlĕwĕran I 

nyrĕmumuh (m)blĕdhag kang kulit | 
sampun ical sipating jalma manungsa || 

19. (ng)Gih punika kang (n)dika pilih rumuhun | 
nulya kinĕn (m)bĕkta | 

umantuk dhumatĕng panti | 

praptĕng wisma kamanggĕnna kang prayoga || 

20. Lah punika makatĕn ing badhenipun | 
wawi sami mangkat | 

Ki Sara lumakyĕng ngarsi | 

(m)bĕkta dupan Ki Hardasara tutwuntat || 

21. Sampun prapta satĕngahing kang wana gung | 
ngandhaping wit kamal | 

kumĕlun padupanĕki | 

sawatara byar katon sajroning wisma || 

22. Dhapur tajug ginĕlaran kalasa lus | 
wontĕn kang pinarak | 

Kaki Wrĕdha mĕrakati | 
sampun ciklu kadi pandhita utama || 

Jilid 3 - Kaca : 3 

23. Kĕthu pĕthak sarung kusta jubah pingul | 
pinarak ing tĕngah | 

lajĕng ngawe jurukunci | 

wus mangarsa manĕmbah alon turira || 

24. Sowanulun angaturkĕn anak bagus | 
sĕdya ngĕstupada | 

nyuwun bĕrkah ing (n)Jĕng Kyai | 
kadugĕna punapa sakajatira || 

25. Kyai pikun mĕsĕm sarwi manthuk-manthuk | 
iya daktarima | 

aku uga tresna asih | 

aja tanggung malah dakpĕk mantu pisan || 

26. Jurukunci nolĕh pungkur wacana rum | 
anak wus miyarsa | 
pangandikane (n)Jĕng Kyai | 

kang tinolĕh matur wus (n)dhĕrĕk sakarsa || 

27. Tan antara atmajane pindha wiku | 
para dyah warnĕndah | 
karĕngga busana adi | 

samya marĕg jĕjĕr awiraga raras || 

28. Pindha wiku angling iki atmajaku | 
ĕndi kang dadya tyas | 

pilihĕn salah sawiji | 

Kyai Hardasangsara matur manĕmbah || 

29. Ingkang cakĕt paduka punika rujuk | 

(n)jĕng kyai ngandika | 

apa uwis ora pangling | 

inggih sampun donya akir tan kalepyan || 

30. Yĕn mangkono kulup wis muliha gupuh | 
sapraptamu wisma | 

isihhing ngomah dĕnbĕrsih | 

jogan (n)jĕmbrung kĕndhi datan isi toya || 

31. Lamun uwus barĕsih wismanirĕki | 
banjur abalia | 

lan (ng)gawaa saput pranti | 
ing dhaupmu kalawan arinta rara || 

32. Kang sinung ngling nĕmbah sandika turripun | 
byar katingal wana | 

dyan mantuk lan jurukunci | 
praptĕng wisma ki juru alon lingira || 

33. Benjing wangsul (m)bĕktaa arta salangkung | 
dene yĕn tan gadhah | 

kula ngĕjogi rumiyin | 

amung tĕmbe tamtu nyaur sampun cidra || 

34. Wus sinanggup Ki Harda gancangan mantuk | 
sapraptaning wisma | 

anyingkirkĕn anak rabi | 

wus barĕsih nulya wangsul dhatĕng Roban || 

35. Wus pinangguh jurukunci tanya bagus | 
napa (m)bĕkta arta | 

saĕstunipun kiyai | 

botĕn (m)bĕkta nyuwun pitulungan para || 

Jilid 3 - Kaca : 4 

36. Inggih anak sampun sumĕlang ing kalbu | 
jrukunci marentah | 

mring rabi myang warganĕki | 
dĕnsamĕkta besuk ing malĕm Jumuwah || 

37. Dhaupipun anakku kang nĕmbe rawuh | 

Mas Hardasangsara | 

kalawan putrane kyai | 

pasang tarub sajĕn-sajĕn kaya adat |] 

38. Nulya tapuk kadya carane yun mantu | 
samĕkta sadaya | 

malĕming Jumuwah ari | 

ing pandhapa myang wisma pating palĕncar || 

39. Tĕngah dalu kĕndhuri sĕkul majĕmuk | 
wusing byar raina | 

ki jurukunci lumaris | 

sarwi ngirit kang ayun nampi ganjaran || 

40. Amamĕling anak mangke mantukipun | 
sampun botĕn susah | 

akampir ing wismamami | 

wontĕn margi tan mawi mampir-mampira || 

41. Myang ing tĕmbe bilih wus kalakyan dhaup | 
dados rayat (n)dika | 

punika kang ngati-ati | 

sampun purun lamun pinintan asmara || 

42. Kasanggiya krama kewala (ng)gih sampun | 
dene yĕn wus cĕlak | 

sakintĕn antara lalis | 

lah punika sawĕg (n)dika tumtana || 

43. Bilih botĕn makatĕn apan tartamtu | 

(n)dika nandhang bangkrah | 

(m) botĕn jamak-jamak jalmi | 

yĕn tan bangkrah saĕstune lajĕng pĕjah || 

44. Sampun sanggĕm sapraptaning ing wana gung | 
nĕng ngandhaping kamal | 

kumĕlun padupanĕki | 

wus katingal nĕng wisma ngadhĕp pandhita || 

45. Datan dangu atmaja dyah juga mĕtu | 
ganda balarongan | 

badhĕg arus kĕcing bacin | 

badan bangkrah daging (m)blĕdhag mili nanah || 

46. Gmyuh-gruyuh lalĕr kadi tawon kambu | 

(n) jĕng kyai ngandika | 
kulup apa ora pangling | 

apa iya iku kang kok pilih mana || 

47. Kang tinanya ĕstu (m)botĕn pangling ulun | 
lĕrĕs (ng)gih punika | 

kang kula pilih rumiyin | 
lah ta rara mĕlua bojomu ika || 

48. Hĕh ta kulup wis tampanana bojomu | 
rahap tinampanan | 

kanthĕn mĕdal saking panti | 

byar nĕng wana rayatipun wus waluya || 

Jilid 3 - Kaca : 5 

49. Ganda arum warna yu busana luhung | 
lajĕng lampahira | 

tan dangu prapta ing panti | 

(n)jujug sĕnthong tanggane tan na uninga || 

50. Sang rĕtna ngling manis gapyak lukita rum | 
guru lakiningwang | 

punapi inggih puniki | 

wisma tuwan iya iki wismaningwang || 

51. Dhuh ki raka sarĕhning wus uning ulun | 
mugi akantuna | 

kula wangsul mring asrami | 
amung sabĕn malĕming ari Jumuwah || 

52. Lan malĕme Anggarakasih puniku | 
ing sĕnthong punika | 

rinakita kang barĕsih | 
gĕlarana klasa lus sĕkar sĕtaman || 

53. Dilah murub padupane aywa kantun | 
dhuh woding tyasingwang | 
parentahmu daklakoni | 

risang pindha apsari wus tan katingal || 

54. Malĕmipun Jumuwah prapta sang ayu | 
(n)jujug pasĕnĕdan | 

Ki Sangsara amanggihi | 

sang rĕtna ngling ki raka ijĕngandika || 

55. Punapi tan darbe rayat miwah sunu | 
saĕstune gadhah | 

nanging uwis dak buwangi | 
awit ajrih manawa kataman duka || 

56. Sang rĕtna yu ngujiwat anyiwĕl pupu | 
kula botĕn watak | 

prayogi dipuntimbali | 

mĕsakake wong wis mĕlu lara-lapa || 

57. Iya yayi lamun wis ana dhawuhmu | 

Ki Harda gya mentar | 

anak rayat dĕnboyongi | 

praptĕng wisma makidhupuh dĕnnya marak 

58. Mung suwara datan katingal kang wujud | 
(m)bakyu apa iya | 

sira rayate ki panti | 

lĕstarĕkna (ng)gonmu ngladĕni ki raka || 

59. Mung wĕkasku poma ĕstokna satuhu | 
aywa nganggo sira | 
bangun-tulak gadhung-mlathi | 

kang sinung ngling umatur inggih sandika || 

60. Sang rĕtna-yu anulya pamitan mantuk | 
pĕndhaking Jumuwah | 

prapta kadi kang rumiyin | 
wacana rum ki raka wisma paduka || 

61. Tĕka (n)jĕmbrung datan wontĕn isinipun | 
yayi kaya paran | 

ĕnggonku ngisĕni panti | 

kang dak pangan sadinane dĕngap-dĕngap || 

62. Angujiwat sang ayu wacana arum | 
lah benjing kewala | 
malĕmipun (ng)Garakasih | 
pojok griya sakawan pinasangana || 

63. Bumbung wulung watĕs ĕros panjangipun | 
tĕmbe isinira | 

tinukokna prabot pranti | 

wusnya mĕling sang dyah wangsul mring asrama || 

64. Pojok catur wus tinrapan bumbung wulung | 

(ng)Gara kasih enjang | 

gupuh dĕnnira mĕndhĕti | 

bumbung catur kĕbak uwang mas salaka || 

65. Kyai wisma suka amarwata sunu | 
ing samarganira | 

rĕjĕki lajĕng (n)dalidik | 

karya wisma kadi dalĕming bupatya || 

66. Rajabrana uwang tan kĕna ingetung | 
sabĕn malĕm Jumungah | 

atanapi (ng)Garakasih | 

sang dyah ayu kang sung brana dĕnnya prapta || 

67. Datan kĕndhat miluta minta pulang hyun | 
nanging Ki Sangsara | 

bakuh mung anyanggi-krami | 
amituhu jurukunci wĕlingira [| 

68. Lami-lami bokmanawi sampun nyathuk | 
lawan takdirira | 

ki wisma tĕka nuruti | 
asalulut enjinge lajĕng palastra || 

69. Waris amung satunggal anake jalu | 
lawan biyangira | 
kasugiyannya lĕstari | 

nanging datan pinundhut kinathik garwa || 

70. Lawan botĕn sasaji kadi rumuhun | 
namung sabĕn warsa | 
alĕstantun kintun picis | 

dhatĕng jurukunci salawe rupiyah || 

71. Sampun cuthĕl ĕnggĕr ing cariyosipun | 

(n)dawĕg asewangan | 

myang sami andum basuki | 

(ng)girisakĕn kasugiyan saking setan || 

176. Girisa 

1. Apan praptanira wisma | 
wanci waktu Mahrib ika | 
ing sabakdanira Ngisa | 
nahan bok Amat Tĕngara | 
ngacarani tamunira | 

lah anak suwawi nĕdha | 
pun biyang kangĕn kalintang 
de ngantos lami rĕrencang || 

2. Mangke sabibaring nadhah | 
bilih sami botĕn sayah | 
kalĕrĕs ĕkoling yayah | 
ulun sampun olah-olah | 
padatan pra tamu kathah | 
Mat Tĕngara latah-latah | 
ngucap Astagpirolah | 
ingsun kasupĕn sa-Allah || 


2 II. Ing Pondhokan kawontĕnakĕn pĕngĕtan Kolipun bapakipun Amat Tĕngara. 
Mas Cĕbolang kalihan para santrinipun sami tĕrbangan, cakĕpanipun mĕmuji 
agami Islam. Para tamu sakalangkung kapranan. ... 
kaca 7-11. 


Jilid 3 - Kaca : 7 

3. Mĕsĕm ling Ki Mas Cĕbolang | 
adhi inggih kasinggihan | 
prayogi sami lĕnggahan | 
asasambĕn tarĕbangan | 
wawi sami ingicipan | 
sawarnining sasĕgahan | 
wusing nadhah dhadhaharan | 
dyan mirantos palinggihan || 

4. Tamunya wus samya prapta | 
para kĕtip myang ngulama | 
modin marbot sarta tangga | 
kang samya sarju ing nala | 
linggih urut pangkatira | 

Mat Tĕngara gita-gita | 
mĕrnahakĕn ingkang prapta | 
lumintu sasĕgahira || 

5. Ki Mas Cĕbolang tumuntur | 
amanggihi saha matur | 
wilujĕng kalangkung sukur | 
tan pantara santri catur | 
samya majĕng saha matur | 
tarĕbang ngĕncĕngi pluntur | 
wusnya kĕncĕng nulya katur | 
tamu ngulama Dul Gapur || 

6. Nanging Dul Gapur tan arsa | 
wis ta padha narĕbanga | 

aja ana taha-taha | 

Bismilah payo kawita | 

Nurwitri ingkang abawa | 
pasĕh swara tan kuciwa | 
rame kadi sabĕnira | 
pra tamu kĕtip ngulama || 

7. Eca sami saraseyan | 
sinambi anyanyamikan | 

Cĕbolang ingkang tinĕmbang | 
anak wontĕn ngĕl-ungĕlan | 
sabar aris ati antĕng | 
andhap narima wirangan | 
angangge panggawe bĕcik | 
kusut nganggo panganggenya || 

8. Asih padhaning manungsa | 
ngapura kaluputannya | 
duk rikala prajangjean | 
angulihakĕn titipan | 
arampekan atabĕri | 

tutur bĕnĕr ora cidra | 
panggawe kang apaedah | 
iku ngĕlmu lawan sarak || 

9. Kadiparan surasanya | 

Mas Cĕbolang aturira | 
saking ing pamanggihkula | 
punika yĕn condhong karsa | 
nahan pra tamu sadaya | 
samya anilingkĕn karna | 
dĕnnira ayun miyarsa | 
suwara ingkang winahywa || 

10. Sabar aris ati antĕng | 
punika bĕtah myang tahan | 
paramarta angaksama | 
madhĕp ing Allah Tangala | 
datan ĕngĕt ing lyanira | 

de andhap nrima wirangan | 
lair narima kasoran | 
nanging boya nguthuh nistha || 

11. Batin (m)bĕg luhur sanyata | 
de nganggo panggawe bĕcik | 
nglampahi panggawe ingkang | 
kaanggĕp sae mupakat | 
mĕnggahing pranatan sarak | 
kusut nganggo panganggenya | 
punika ingkang manungsa | 
ajrih asih ing Hyang Suksma || 

12. Ing lair trus batinira | 
amangangge (ng)gĕn-anggĕnnya | 
kang winĕnangkĕn tyang Islam | 
sandhang tĕdha kalakuwan | 

de asih padha manungsa | 
anyuwunkĕn pangapura | 
ing sakĕhing dosanira | 
ing tiyang Islam sadaya || 

13. Kang gĕsang tuwin kang pĕjah | 
ing lair amurih tobat | 

de ngapura kluputannya | 
puniku ugi bĕtahan | 
paramarta angaksama | 
madhĕp ing Allah kang sarta | 
tan ĕngĕt mring liyanira | 
kang miawon ingaksama || 

14. De duk kala prajangjian | 
punika janjian lawan | 
ing Gusti Allah Tangala | 
kala jaman ajal ika | 

ing alam arwah sanyata | 
utawi jaman Duriyat | 
de angulihkĕn titipan | 
titipane Allah ika || 

15. Roh rabani roh nurani | 
roh rahmani roh nabadi | 
tuwin roh badan ilapi | 
roh yyawani roh tamiyis | 
roh rewani roh kulupi | 
ingkang roh sasanga iki | 
punika ingkang mĕngkoni | 
sadaya pan roh ilapi || 

16. Tartamtu mantuk mring Allah | 
sampun samantĕn kewala | 
mangkya rampĕkan tĕhĕrnya | 
angrakĕtakĕn ing mĕngsah | 
tuwin tiyang sudra papa | 
kaswasih tan na bineda | 
inganggĕp kadang sadaya | 

nir sangga-runggining driya || 

17. De tutur bĕnĕr tan cidra | 
pitutur anggĕring sarak | 
mirit saking Dalil Kur'an | 

Kadis Ijĕmak myang Kiyas | 
dene panggawe kang ana | 
paedahe (ng)gih punika | 
tuhu anglampahi ingkang | 
kawajibakĕn ing sarak || 

18. Myang kang sinunatkĕn ing sarak 
nyĕgah awisan sadaya | 

kang badhe damĕl niaya | 
ing badanipun priyangga | 
tuwin mring tyang sasanĕsnya | 

pungkasan ngĕlmu myang sarak | 
kawruh sasĕrĕpan marang | 
khukum-khukum miwah sarak || 

19. Pranatan myang paprentahan | 
kang trang saking Gusti Allah | 
lumantar ing pra ambiya | 

Kangjĕng Nabi kang minulya | 
lah sampun namung punika | 
gayuhing pamanggih kula | 
lĕrĕs lĕpate sumangga | 

suka kang samya miyarsa || 

20. Dhaup ki anak Cĕbolang | 
kalawan pamanggihingwang | 
gosok godhi botĕn nyimpang | 
dhuh anak wawi winĕdhar | 

Dalil Kadis lan Ijĕmak | 

Kiyas kibir ujubriya | 
sumĕngah sami rinasa | 

Cĕbolang manis wacana || 

21. Kanang Dalil tĕgĕsira | 

Dalil Kur'an (ng)gih punika | 
pangandikaning Hyang Suksma | 
kang asal saking ing Sabda | 
ananging datanpa swara | 
miwah datan mawa sastra | 
tanpa tinĕmbungkĕn kathah | 
tan purwa datan wasana || 

22. Langgĕng botĕn ewah-ewah | 
ingkang katĕdhakan marang | 
panggalihe Nabi duta | 
lalantaran lesanira | 

Malaekat Jabrailla | 
akanthi suwara sastra | 
tĕmbung wiwitan wĕkasan | 
kang asung tĕdah sanyata || 

23. Kĕdah khukum wajib mokal | 
sunat wĕnang mĕkruh karam | 
artine Dalil punika | 
anggĕr-anggĕr kang atĕdah | 
ing salĕrĕsing khukhumah | 
utawi sabarang tingkah | 
ingkang badhe linampahan | 
mĕndhĕt saking dhawuh Allah || 

24. wontĕn lapalipun uga | 
nahnu akrabuilĕkum | 
wakinna latup sirana | 
makna ngandikaning Allah | 
marang Kangjĕng Rasullolah | 

Sun iki parĕk lan sira | 
katimbang lan sadayanya | 
nanging sira tan uninga || 

25. Ponang Kadis tĕgĕsira | 
ngandikaning Nabi duta | 
ananging ingkang na liya | 
saking gagĕbĕngan ingkang | 
kakaranganipun Kur'an | 

kang dĕn-dhawuhkĕn sadhengah | 
sakabating Rasullolah | 
ingkang nocoki kalawan || 

26. Suraosing dhawuh Kur'an | 
pramila Kadis minulya | 
sumĕrĕpipun yĕn nyata | 
saking Nabi gustikita | 
kĕdah saking pra sakabat | 
kang sinung sabda (n)Jĕng kita | 
miturut dugi samangkya | 

yĕn tan tĕrang ĕstu dosa || 

27. Artose pamanggihkula | 

Kadis wau dhawuhira | 

(n)Jĕng Nabi Muhamad duta | 

Dalil Kadis arannira | 
lapalipun lae saka | 
miskihi sae-aun wa | 

-huwas-samingul basira | 
dene maknane winarna || 

Jilid 3 - Kaca : 10 

28. Satuhune Allah boya | 
ana ing upamanira | 

iya Allah kang miyarsa | 
ningali tan kasamaran | 
nahan kang samya miyarsa | 

Mas Cĕbolang ngandikanya | 
manthuk-manthuk sukarĕna | 
anak para lajĕngĕna || 

29. Mangkya Ijĕmak tĕgĕsnya | 
mupakatna pra ngulama | 
langkungipun saking tiga | 
sami nocogi sadaya | 
suraosing Dalil Kur'an | 
tuwin Kadis Rasullolah | 
tumraping dhatĕng Khukumah | 
utawi sadhengah tingkah || 

30. Bilih wontĕn tiyang ingkang | 
anyuraos Dalil Kur'an | 
myang Kadis mangka sulaya | 
lan panimbanging ngulama | 
punika apan winastan | 

tiyang Kirijiyah nama | 
jinabakkĕn saking para | 
pakĕmpalaning ngulama || 

31. Kĕploking kanang Ijĕmak | 
wus mupakat pra ngulama | 
lah lapalipun punika | 

la mawujuda Ilollah | 
maknanipun ora ana | 
ingkang wujud amung Allah | 
tan ana Pangeran uga | 
ingkang sinĕmbah mung Allah 

32. Kiyas tĕgĕsnya piridan | 
nulat saking lalampahan | 
lĕpiyan kang wus kalakyan | 
saking para nabi ingkang | 
dĕrĕng rinumbak khukhumnya 
myang saking para ngulama | 
kang muklis ing kina-kina | 
punika wajib dĕn-anggya || 

33. Dados ingkang nama Kiyas | 
tuladan khukhum ing kina | 
wontĕn rapale punika | 

la ina laha tangala | 
la esa ngahĕni data | 
maknanipun satuhunya | 

Allah iku ora ana | 
tinĕmu paningalira || 

34. Warnining wujud punika | 
tĕkaburing tyas kang lagya | 
gumĕrtĕs dĕrĕng kawahywa | 
gaib samar tan na samar | 
inggih punika sujanma | 
ingkang manahipun gadhah | 
pamrih supados gadhaha | 
pangucap myang solah tingkah 

35. Ginumunana ing kathah | 
tyang sanĕs eram ing kathah | 
sanadyan malah cinamah | 
inggih wus nama ujubbah | 
yĕku klakuaning manah | 
ingkang murungakĕn lampah | 
rahayu sakawan cacah | 
ujubriya kibir sumngah || 

36. Riya tĕkabur wus gatra | 
ing cipta tĕkbiring nala | 
dĕrĕng dumunung ing swara | 
namung wus katon ing driya | 
yĕku tiyang ingkang gadhah | 


Jilid 3 - Kaca : 11 

manah pamrih ing sadhengah | 
pandamĕl sasaminira | 
katingalkĕn ing lyan janma || 

37. Kibir tĕkabur wus mĕdal | 
kalair wontĕn ing lesan | 

yĕku tyang kang gadhah manah 
tan kungkulan ing sasama | 
angraos luhur priyangga | 
kabisane tan na madha | 
sanadyan ora sanyata | 
nanging mĕksa harda (n)dadra || 

38. Sumĕngah tĕkabur ingkang | 
amanggĕn tan owah-owah | 
ambĕg kumĕmbĕng sarira | 
yĕku tiyang ingkang gadhah | 
manah pamrih ing sasolah | 
-bawa kamirĕng ing kathah | 
nir sakĕhing parah-parah | 

[•••] I! 

39. Nuwun anamung punika | 
condhong botĕne sumangga | 
(ng)gih anak wus tan prabeda | 
lawan kawruhe pun bapa | 
amĕwahi sasĕrĕpan | 
nĕngna kang samya rĕrasan | 
kandhuri lumadyĕng ngarsa | 
-nira pra tamu sadaya || 

40. Nahan sawusing samakta | 
lajĕng Ki Amat Tĕngara | 
ngancarani tamunira | 
punika Kolle pun bapa | 
kadi padatan sumangga | 
pra tamu Bismilah sigra | 
maos Patekah sadaya | 
bakdaning donga gya nĕdha || 

41. Pakantuk rahabing nala | 
para tamu wus paliman | 
sarwi nyangking bĕbrĕkatan | 
pandhapa wus binĕrsihan | 
dening pra santri sakawan | 

Ki Amat masih gunĕman | 
lah ki raka kadiparan | 
sanĕsing Kikam lan Kitam || 

42. Tinampĕn kawicaksanan | 

lĕpasing pambudi-tama | 

Kitam bundhĕlan atinya | 
e makatĕn sanĕsira | 

ah kakang wawi sumangga | 
sami nĕntrĕmakĕn raga | 


< Serat Centhini Jilid 03 - Halaman : 14 > 


rĕh benjing-enjing yun sowan | 
dhatĕng ing Sujanapuran || 

43. Sadalu sakeca nendra | 

enjinge ingkang winarna | 

Mas Cĕbolang wus busana | 
tuwin Ki Amat Tĕngara | 
Nurwitri wae mĕlua | 
katĕlu pisan kariya | 
wus mangkat saking ing wisma 
sĕkar salin Dhandhanggula || 


3 III. Mas Cĕbolang sowan Tumĕnggung Sujanapura, abdidalĕm pujangga 
kraton Mantaram, angsal sĕsĕrĕpan mawarni-warni. ... 
kaca 12. 


Jilid 3 - Kaca : 12 

177. Dhandhanggula 

1. Ing Sujanapuran sampun prapti | 

dyan tumĕnggung lĕnggahan nĕng dhapa | 

Mas Cĕbolang dyan ingawe | 
marĕg mangraup suku | 
padha bĕcik tĕkamu kaki | 
ana ing wismaningwang | 
saka ngĕndi kulup | 

Cĕbolang matur manĕmbah | 
nuwun saking pangĕstudalĕm basuki | 
muhung saking pondhokan || 

2. Nglĕksanani atur duking uni | 
ulun sagah sowan (n)Jĕng paduka | 
dyan tumĕnggung lon dĕlinge | 
lah iku luwih patut | 
manungsa kang nuhoni janji | 
basa kapasangyogya | 

dina iki ingsun | 
pinuju libur ing karya | 
tan sumiwi dadi jĕnak anĕmoni | 
marang ing jĕnĕngpara || 

3. Kang sinung ling (n)dĕku mangĕnjali | 
dyan tumĕnggung nulya adhĕdhawah | 
angrarukti sasĕgahe | 

lan gĕlarana gupuh | 

dhimpil wetan pringgitan iki | 

candhela wĕngakĕna | 

lawang kidul tutup | 

hĕh sira Amat Tĕngara | 

wus tinggalĕn sianak dimĕne kĕri | 

ana ing wismaningwang || 

4. Kyai Amat manĕmbah wus pamit | 

dyan tumĕnggung nganthi Mas Cĕbolang | 
nyuswitri tansĕng wurine | 
prapta ing dhimpil sampun | 

cacawisan sĕgah miranti | 
wedang myang nyanyamikan | 
dyan mĕnggung lingnya rum | 
kulup aja taha-taha | 
saananing pasunggata dirahabi | 
(n)dhĕku kang sinung sabda || 

5. Mas Cĕbolang kalawan Nurwitri | 
rĕsĕping tyas de binojakrama | 
tan mantra-mantra yĕn nĕmbe | 
supĕkĕt imbal-wuwus | 

dyan tumĕnggung maringkĕn aglis | 

srat Lokapala Kawya | 

dumuginya kundur | 

risang Rama mring Ngayodya | 

lah anakmas kinarya sasambĕn linggih 

jujugĕn kaca sanga || 

6. Caritane sang Prabu Sumali | 
ing Ngalĕngka kala puruita | 
mring Bagawan Wisrawa-ne | 
sĕrat tinampan sampun | 
wus binuka turira aris | 
nuhun kauningana | 

ĕstu jugul punggung | 
tĕmbung tuwin sĕkarira | 
sajĕg-ulun sawĕg sapisan puniki | 
sumĕrĕp sĕrat kawya || 


4 Mas Cĕbolang katuntun maos Sĕrat Lokapala Kawi, dipun wĕrdĕni dening Ki 
Tumĕnggung, njujug wĕjanganipun Rĕsi Wisrawa dhatĕng Prabu Sumali bab 
"Sastra Jendra Yuningrat" (Sastra Cĕtha) ingkang dados kĕkĕraning dewa. 
Pĕrmusawarataning para dewa nyariyosakĕn:. ... 
kaca 13. 


Jilid 3 - Kaca : 13 

7. Sagĕd maos nanging dlĕmik-dlĕmik | 
dyan tumĕnggung alon angandika | 
lah tĕka wacanĕn wae | 

ywa nganggo tĕmbang lagu | 
wus winaca kalangkung rindhik | 
angĕl kĕdaling lesan | 
dyan tumĕnggung nuntun | 
miwah anjarwani pisan | 
ragi lanyah (ng)gigit suraosing tulis | 
tĕmah kataman rimang || 

8. Wĕdharing kang Sastra Harjendra di | 
wus tinangkĕp sĕrat kang winaca | 
makidhupuh trapsilane | 

ing nayana mawĕlu | 

dyan tumĕnggung mĕsĕm ing galih | 

ing tyas tan kasamaran | 

kalĕjĕming sĕmu | 

winawas wawas jroning tyas | 

anaratas pantĕs lamun dĕntĕtĕsi | 
luwĕs lon angandika || 

9. Babo jĕbĕng ngagĕsang puniki | 
mrih waspada pandoming kadadyan | 
kang pasthi ring pangĕsthine | 
panjutaning tyas tuhu | 

tarlĕn kawruh jiwa sajati | 
mangsa suryaning alam | 
wikan kang manglimput | 
myang pandak panduking driya | 
kasantaning udaya kang anartani | 
ing surasa kĕrtarta || 

10. Kang kapusthi pangĕsthining kapti | 
tan lyan mamang katamaning tingkah 
ing tumitah mamrih lantĕh | 
tinĕtah siang dalu | 

tinalisik osiking ati | 
tiniti mrih tĕtika | 
kasidaning dunung | 
dumunung rĕh sangkan-paran | 
aywa samar pamoring kawula Gusti | 
mangkana duk miyarsa || 

11. Mas Cĕbolang matur mangĕnjali | 
dhuh pukulun sĕmbahan kawula | 
mugi mĕlasa ta mangke | 
maring pun mudha punggung | 
kang tuhu tan satmatĕng gati | 
ring silastutining tyas | 
trapsilaning tuwuh | 
tumuwuh tanpa pituwas | 

tĕmah tiwas ing pangĕsthi tanpa dadi | 
saking kirang wĕjangan || 

12. Ingkang wijang jĕrĕnganirĕki | 
pakartine ing rĕh jagad raya | 
tan mantra uning jatine | 
marmanta kĕdah matur | 
minta tanya kawruh kang jati | 
jatine kang winastan | 
kawruh kang linuhung | 
sastra jendra hayuning-rat | 

ing uni kang piningit Jawata luwih | 
myang kang ran Sastra Cĕtha || 

13. Mĕnggah tĕgĕsipun kadospundi | 
miwah dununging pikajĕngira | 
kang wijang wiji-wijine | 

dyan mĕnggung maluya mm | 
dhuh anakmas kalangkung rungsit | 
mungguhing patanyanta | 

Sastra Jendra iku | 
liring sipat kayuwanan | 

-nira Sang Hyang Endra kang mĕngku ling-aling 
badaling Hyang Wisesa || 


5 a. Hyang Basuki nĕranakĕn wĕjanganipun Pĕksi Rukmawati bab cahyaning 
gĕsang, anasir latu, bumi, angin, toya. ... 
kaca 14-21. 

b. Bathara Basuki (Sriyana) bab pralambanging aksara Jawi, pasangan, 
sandhangan tuwin rekan. 

Hyang Endra bab "ĕnĕng-ĕning. ... 
kaca 21. 


Jilid 3 - Kaca : 14 

14. Yĕn wus wikan ing kajatĕnĕki | 
sayĕkti yĕn tĕtĕp hayuningrat | 
lire raharjĕng jagade | 

dene ta inggahipun | 

Sastra Cĕtha dipun-wastani | 

liring kang Sastra Cĕtha | 

kalĕpasanipun | 

kawaskithaning panunggal | 

nora samar sangkan-paraning dumadi | 

dumadya mardikĕng-rat || 

15. Lire pamijĕning jagad yĕkti | 
marma tan kenging kengis ing kathah | 
sinĕngkĕr ing Bathara-ne | 

kajaba pra Dewa ku | 
kang linilan ing Jawata di | 

Sang Hyang Suksma Kawĕkas | 
myang jalma linuhung | 
kang katrimĕng pamĕsunya | 
pujabrata sinung wahyu dyatmikani | 
nanging mawa prabawa || 

16. Guntur wisesa myang guntur agni | 
guntur bumi miwah guntur braja | 
guntur ranu myang gunture | 
awang-awang puniku | 

lamun datan tumama yĕkti | 

pratandha katarima | 

dene cihnanipun | 

ingkang datan katarima | 

yĕkti sirna tanpa sesa ing dumadi | 

marma ta wis kaduga || 

17. Mĕdhar ngĕlmi gaibing Hyang Widdhi | 
saking makatĕn ing purwanira | 

jrih sikuning Hyang Murbĕng rĕh | 
nanging ta puntonipun | 
rĕh ta sami ngudi wawadi | 
mrih siddhine kasidan | 
titising pangawruh | 
kasampurnaning ngagĕsang | 
kadipundi mungkĕring rĕh tekat yĕkti | 

mrih babaring kamulyan || 

18. Yĕkti wontĕn upamane anti | 

ing pangrĕman sarta kang tan lana | 

kumalĕkĕrĕn dadine | 

tan nĕtĕs dadinipun | 

tanpa kardi dĕnnya dumadi | 

tiwas tanpa pituwas | 

kangelan saumur | 

luhung aywa dumadia | 

manungsa yĕn tan sampurna gĕsangnĕki | 

lir sato tanpa tekat || 

19. Babukaning carita ing nguni | 
karsanira Sang Hyag Girinata | 
angumpulkĕn ing kawruhe | 
wit saking mĕntas kawus | 
kawruh jati kalindhih dening | 

Rĕsi Kanekaputra | 

mila tinartamtu | 
ngumpulkĕn pra kadang dewa | 

Rĕsi Nrada kalih Bathara Basuki | 
tiga Sang Hyang Sriyana || 

20. Iya iku kang sinĕbut nami | 

Sang Hyang Panyarikan paparabnya | 
kalawan putra kaliye | 

BatharEndra dwi Wisnu | 
samya tedhak pucaking wukir | 
ing ardi Jamusdipa | 
dĕnnya mĕdhar kawruh | 
sawusing pĕpak sadaya | 

Sang Hyang Guru ambukani kawruh jati | 
ing ngarĕp wus binabar || 

Jilid 3 - Kaca : 15 

21. Purwaningkang dumadi rumiyin | 
ingkang wrĕdha pribadi pan cahya | 
anulya dahana rĕke | 

bantala katrinipun | 

catur bayu panca jaladri | 

puniku pinabĕnan | 

ing Kanekasunu | 

ing pangancas taksih lĕpat | 

de mangeran marang kahananirĕki | 

sisip-tĕmbire dadya || 

22. Sumurupe tĕteja sayĕkti | 

sarta maring kĕkuwung wangkawa | 

amarga ing sadurunge | 

isining rat kadulu | 

maksih awang-uwung awingit | 

wus ana swara kadya | 

gĕntha kĕlĕng ngungkung | 

iku Sang Hyang Girinata | 


< Serat Centhini Jilid 03 - Halaman : 19 > 


sru anggilut jablasing surasanĕki | 

Bathara Nrada sigra || 

23. Mĕjangakĕn ing atur dumĕling | 
manis tutuk tatasing kang sabda | 

Hong Hyang Hyang ulun yĕktine | 
mĕnggah ta sagungipun | 
kawontĕnan kĕsthi kajatin | 
kajatosan punika | 

wontĕn kahanĕku | 
saksine wontĕn manungsa | 
jagad ingkang manungsa ĕstu tan pangling 
lawan jagading donya || 

24. Mila binasakkĕn sadĕrĕnging | 
wontĕn cahya wus ana suwara | 
apindha gĕntha kakĕlĕng | 
punika wardinipun | 

liring swara ingkang kapyarsi | 
yĕku bawa jatinya | 
gĕntha jatinipun | 
kantha-kanthining kang warna | 
kĕkĕlĕng pan dudunungan jatinĕki | 
anjinging kang bicara || 

25. Dununging bawa nĕng kantha singgih | 
kantha punika sayĕkti samar | 

samar elok satuhune | 
elok gaib liripun | 
dene gaib punika mawi | 
sasandha kadadosan | 
babasaning catur | 
nora warna datan rupa | 
amimbuhi sipat wawarnĕn sakalir | 
tan ĕnggon ora arah || 

26. Nanging tansah dĕnnira nglimputi | 
sagung ingkang gumĕlar nĕng donya | 
ngandika tanpa lesanne | 

muhung nyawa puniku | 

(ng)ganda tanpa garananĕki | 
muhung purba kewala | 
myat tanpa netrĕku | 
muhung saking ing waskitha | 
amiyarsa tanpa karnanira kalih | 
muhung saking wisesa || 

27. Myang angraos tanpa raos nĕnggih | 
muhung pangraos sajatinira | 

dene ta kosok wangsule | 
purwaning ana ĕstu | 
saking ora witipun lair | 
saking ing kabatosan | 
witing rame ĕstu | 
saking ing ĕnĕng sanyata | 

wit gumĕlar saking ing sonya sayĕkti 
nanging aywa kadriya || 


Jilid 3 - Kaca : 16 

28. Tawang-tuwang tanpa wasananing | 
bĕbasane mangeran kumandhang | 
wusing atur-ulun mangke | 

sirik saĕstunipun | 

anĕnampik tanapi milih | 

kalamun anampika | 

ing sadayanipun | 

kang gumĕlar ngalam-donya | 

punapinggih tan ginulung malih-malih | 

kalamun amiliha || 

29. Punapa tan uninga manawi | 
sakĕhing kang kawontĕnan apan | 
saking gaib sĕjatine | 

babo ywa nganti kerut | 

utamine mandar ngurubi | 

myang sampun kawimbuhan | 

malah asung wimbuh | 

punika kewala cĕkap | 

dhumatĕng ing dunungnya pangĕsthi jati | 

jatining kauwusan || 

30. Sigĕg ture sang Kanekasiwi | 

Sang Hyang Guru sawusing miyarsa | 
saklangkung lĕga ing tyase | 
rumaos yĕn panuju | 
dĕnnya darbe pangĕsthi bangkit | 
kadya Sang Hyang Athama | 
ngratoni sawĕgung | 
de kang nama Hyang Athama | 
ing srat Jitabsara panjĕnĕngan Nabi | 
ya Adam Abul Awan || 

31. Sang Hyang Guru nulya dhawuh maring | 
para kadang dewa miwah putra | 

bisaa ngudhuni ing rĕh | 
ambawa-rasa iku | 

Hyang Basuki wacana aris | 

mĕnggah atur punika | 

wus lĕrĕs sadarum | 

namung ing pamanggihingwang | 

sawĕg tĕlĕng dununging pangĕsthi jati | 

mring Kang Murbĕng Gaiba || 

32. Analisir pantoging kang gaib | 
namung dunungipun kang pinurwa | 
ing suraos wau dĕrĕng | 

Hyang Guru ngandika rum | 
palibaya pantarĕng mami | 
mara katĕrangĕna | 
babar-pisanipun | 

sabda dadining kasidan | 

Hyang Basuki mangĕnjali turira ris | 
mĕdhar wangsit angandhar || 

33. Dhuh pukulun saking wasitaning | 
guru-ulun Pĕksi Rukmawatya | 
wukir Mahendra dhepoke | 

Hyang Kang Murbĕng Baigul | 
lajĕng murwĕng ĕnur rukyati | 
punika cahya gĕsang | 

sigra risang Ĕnur | 
amurwĕng anasir rannya | 
gĕni bumi angin we punika dadi | 
kaananing manungsa || 

Jilid 3 - Kaca : 17 

34. Latu dadya napsune kang jalmi | 
martandhani cahya catur warna | 
abrit cĕmĕng jĕne putih | 

bumi badan jasmanu | 

martandhani sakawan warni | 

kulit daging myang tosan | 

sungsum jangkĕpipun | 

angin kaananing napas | 

pan ing lesan ing grana ing netra kalih | 

myang pamyarsaning karna || 

35. Dene toya dados kaananing | 

Ĕroh catur isining wiryawan | 
ing Jitabsara tĕmbunge | 
inggih asrar puniku | 

roh jasmani ĕroh kewani | 

ĕroh nabadi lawan | 

roh nurani catur [ 

punika bilih kawula | 

sigĕg ture Bathara Basuki sukci | 

mangkya Sang Hyang Sriyana || 

36. Matur alon ring Hyang Odipati | 
dhuh pukulun sang Padawinĕnang | 
manawi ing wasitane | 

ing gurunadi-ulun | 

parab Rĕsi Pramana tunggil | 

saking pangraos-amba | 

langkung tlĕsihipun [ 

ingkang wus kasĕbut ngarsa | 

pasĕmone Sang Hyang kang Amurbĕng gaib | 

mĕnggah pralambangira || 

37. Catur sastra-suwara winarni | 

A, I, O, Rĕ myang antanwyanjana | 
sastra tridasa-saptane | 
makatĕn wijangipun | 
aksara A[...j mila puniki | 
angka sakawan[...j lawan | 

aksara SA[...] wau | 

mĕnggah ing pikajĕngira | 

pan wijining panunggal kawan prakawis | 

Bahni bantala bajra || 

38. Myang baruna wijangipun nĕnggih | 
agni bumi angin miwah toya | 

[•••] | 

dene aksara BA[...j sinung | 

cĕrĕg ngandhap[...j pikajĕngnĕki | 

bayi dene tan sondha | 

dados wujudipun | 

manungsa ingkang sampurna | 

sarwa sangkĕp tan wontĕn kang kirang luwih | 

aksara 0[...j wijangnya || 

39. Mila aksara WA[...j dĕnpasangi | 
aksara DA[...j mĕnggah pikajĕngnya | 
mungĕl wĕdal ing tĕgĕse | 

pan katingal puniku | 
aksara Rĕ[...j wijangirĕki | 
mila PA cĕrĕg ngandhap | 
paja kajĕngipun | 
antara ing tĕgĕsira | 

sampun jangkĕp catur swara tĕgĕsnĕki | 
gantya wijiling dĕnta |] 

Jilid 3 - Kaca : 18 

178. Mijil 

1. Myang wyanjana ing jarwanirĕki | 
pĕpĕking ponang wong | 
nanging dĕrĕng mawa repa lire | 
mabusana jangkĕping pakarti | 

lir jabang duk lair | 
sing garbaning biyung || 

2. Muhung Swara pracihnaning urip | 
de wujuding karo | 

sastra dwidasa lan pasangane | 
yĕka kang ran dĕnta-wyanjanĕki | 
ha na ca ra ka-ki[...j | 
sapiturutipun || 

3. Ha na ca ra ka tĕgĕsirĕki | 
won duta kinaot | 
dunungipun winangsul swarane | 
ka ra ca na ha lire puniki | 
lesan ngucap ing | 

da ta sa wa lĕ-ku[...j || 

4. Tĕgĕse Dat kacihna swarĕki | 
dununging suraos | 

wangsul swara la wa sa ta da-ne | 

(ng)gih punika pratandha salami | 
pa dha ja nya-ki[...j | 

lire sami unggul || 

5. Pan punika pancadriya yĕkti | 
dununging suraos | 

wangsul swara nya ya ja dha pa-ne | 
lirnya tan pĕgat pangidhĕpnĕki | 
ma ga ba tha ngĕ-ki[...] | 
nĕnggih tĕgĕsipun || 

6. Babatangan sarira puniki | 
wit dadosing kawroh | 
dunungipun winangsul swarane | 
nga tha ba ga ma tĕgĕsirĕki | 
ngentha satataning | 
ngantarĕng Hyang Agung || 

7. Sajatine wontĕn manungsĕki | 
srĕngkaraning raos | 

liring srĕngkara abĕn-manise | 
rasa-rumangsa saliring osik | 
kawula lan Gusti | 
pamor ing sawujud || 

8. Dene pasangan pĕcahirĕki | 
ricikan rajah wong | 

munggĕng angga makatĕn wijange | 
ha[...j lidhah mila dipuntĕgĕsi | 
ngĕstokkĕn sakapti | 
awit lidhah wau || 

9. Anut pakĕning karsa sayĕkti | 
clupakan netra ro | 
pasangan-na[...j mila ing tĕgĕse | 
katĕrangan wit luwakan aksi | 
pan karya wĕnganing | 

Hyang Pramana tuhu || 

Jilid 3 - Kaca : 19 

10. Pasangan ca[...j tangan tĕgsĕnĕki | 
kancuhaning batos | 

awit tangan dados kancuhane | 
osiking tyas nartani pakarti | 
ra[...j manik winardi | 
sosotya punika || 

11. Wit tĕrsandhanira wontĕn manik | 
rahsa sarasĕng don | 

kang manrangi ing lair batine | 
ka[...j cangklakan pundhak dĕnwĕrdĕni | 
kukuh dene kardi | 
pikuwating bau || 

12. Pasangan da[...j kalamĕnjing warni | 
apanjang kinaot | 

wit manjangkĕn ing jangga wujude | 

pasangan ta[...] cangklakaning sikil | 
winastan cacĕthik | 
prĕnah tĕgĕsipun || 

13. Dene dadya lalantaran yĕkti | 
kuwating ngalunggoh | 
anartani tata-trapsilane | 

pan minangka lambaraning takrim | 
antuk suku kalih | 
dadya ugĕripun || 

14. Pasangan sa[...] jaja antaraning | 
tĕgĕsipun golong | 

dene dadya golongan yĕktine | 
awit jaja dununging piranti | 
pirantining urip | 
parabot kang parlu || 

15. Pasangan wa[...j bau ingkang kering | 
tinĕgĕsan karo | 

dene dadya kanthi sayĕktine | 
bau kanan lalawananĕki | 
jangkĕping pakarti | 
bau ro puniku || 

16. Pasangan la[...j gĕgĕr kanan kering | 
tĕrusan (n)jaba jro | 

dene nĕrusi jaja ngajĕnge | 
pasangan pa[...j lambe ngandhap nĕnggih 
mila dĕntĕgĕsi | 
patitis puniku || 

17. Dene bangkit mijilkĕn sayĕkti | 
pangucap cumĕplos | 

tan kalĕru tampining osike | 
pasangan dh[...j nĕnggih dĕntĕgĕsi | 
dadalan sĕjati | 
wit dhadha puniku || 

18. Dados margi pratandhaning urip | 
kakĕtĕg ing jĕro | 

mangka paliwaraning Atmane | 
pasangan ja[...j sandhing thĕthĕngiling | 
jaja dĕntĕgĕsi | 
patitis puniku || 

19. Dene dados pangajĕnging ciri | 
ayu kajĕngipun peranganing kono | 
aksara ya[...]babau kananne | 
tinĕgĕsan cuthat wit nampĕni | 
karĕntĕging ati | 

tumindak sakayun || 


Jilid 3 - Kaca : 20 

20. Pasangan nya [ . . . ] luwakaning ngaksi 
kang kering kinaot | 

mila tinĕgĕsan mulung lire | 
dene bangkit amĕngani kapti | 
sasmitaning liring | 
ngĕnani panuju || 

21. Pasangan ma[...] janggut dĕntĕgĕsi | 
bundĕran wang karo | 

aksara ga[...] jangga wingking lire | 
agĕng dene panggĕnanning nginggil | 
sanginggil angkĕki | 
kĕrĕtan pok gulu || 

22. Pasangan ba[...] pasu wujudnĕki | 
tĕgĕsira karo | 

lire kĕmbar nrambahi mukane | 
pasangan tha[...] wujuding thi-athi | 
tinĕgĕsan nĕnggih | 
tulising mukĕku || 

23. De mimbuhi asrining suwarni | 
antarĕng karna ro | 

pasangan nga[...] nĕnggih bolongane 
ing garana mila dĕntĕgĕsi | 
pangingsĕp wit saking | 
panggandasmarĕku || 

179. Asmaradana 

1. De cĕcĕg[...] grana lirnĕki | 
sami lawan aksara nga | 
wulu[...] sirah ing tĕgĕse | 
pĕpĕt[...] tĕgĕs (m)bun-ĕmbunan | 
layar[...] lirira jaja | 

sami lawan ra puniku | 
dene cakra[...] tĕgĕsira || 

2. Midĕr lawan amĕngkoni | 
yĕku dhadha tĕgĕsira | 
ingaran sawarga lire | 
pangiraning tyas punika | 
kawĕngku jroning dhadha | 
marma pasangan dha jumbuh | 
pikajĕnge lawan cakra || 

3. Taling[...] tĕgĕsira kuping | 
tarung[...] thĕthĕngĕling karna | 
suku[...] sikil ing tĕgĕse | 
kĕrĕt[...] lire pajalĕran | 
ingaranan srĕngkara | 
abĕn-manis tĕgĕsipun | 
marma ingaran mangkana || 

4. Krana dadi lantaraning | 
pacampuring rahsa mulya | 

dene wa[...] gĕmbung tĕgĕse | 
pan punika bau kiwa | 
pengkal[...] pan bau kanan | 
wignyan[...] cangkĕm tĕgĕsipun | 
ing dununging pamicara || 

5. Winastan wisarja nĕnggih | 
lire bĕcik klawan ala | 
saking tutuk ing margane | 
rinan malih awiyarja | 
luwih bĕcik tĕgĕsnya | 
saknya malih tĕgĕsipun | 
nut sapakon tĕgĕsira || 

Jilid 3 - Kaca : 21 

6. Pakoning manah sayĕkti | 
mulya sae nulya ala | 
tutuk darma mĕdharake | 
pangkon[...] pandhaku lirira | 
ingaran pĕjahan | 

sing aksara kang pinangku | 
sayĕkti wujud manungsa || 

7. De cahya kawan prakara | 
cĕmĕng abrit jĕne pĕthak | 
nĕnggih ing panjing-surupe | 
cahya cĕmĕng anjingira | 
sumurup cahya rĕta | 

rĕta manjing surupipun | 
nĕnggih maring cahya jĕnar || 

8. Jĕnar manjing surupnĕki | 
maring cahya ingkang pĕthak | 
cahya pĕthak ing surupe | 
maring cahya mancawarna | 
cahya kang mancawarna | 
mring cahya mancorong iku | 
nĕnggih panjing-surupira || 

9. Cahya kang mancorong manjing | 
mring cahya mancur surupnya | 
cahya umancur surupe | 

mring cahya wĕning punika | 
cahya wĕning surupnya | 
mring cahya gumilang iku | 
cahya gumilang surupnya || 

10. Marang cahya ingkang gaib | 
tĕgĕse gaib pan samar | 
kĕndĕl Sriyana ature | 

Hyang Guru kĕlangkung suka | 
karĕnan ing wardaya | 

dene ta punika kawruh | 
kapralambang saking sastra || 

11. Sang Hyang Sriyana sinung sih 
pinaraban Panyarikan | 
jawata jumurung kabĕh | 
mangayubagya ing karsa | 
sigĕg Sriyana turnya | 

tandya Sang Endra sumambung 
matur sarwi ngaraspada || 

12. Saking raosipun maksih | 
kadho-kadho ing pangancas | 
nĕnggih dhatĕng ing kajatĕn | 
awit maksih karoneyan | 
bokbilih tidha-tidha | 
pamanthĕnging tyas kalĕntu | 
korup dhatĕng panguripan || 

13. Manawi pamanthĕng kami | 
namung riningkĕs kewala | 
dhatĕng ĕnĕng lan ĕninge | 
dene dadose dumadya | 
rupa warna busana | 
pangracutipun pan namung | 
rasa ambu warna rupa || 

14. Mĕnggahing pangancas-kami | 
saĕstu datan nalimpang | 
muhung mring nuat-gaibe | 
pukulun pangraos-amba | 
wus tan ana tisnaa | 

nĕtĕs naratas wus putus | 
wasana ulun sumangga || 

15. Sigĕg Sang Hyang Endrapati | 
dĕnnya mĕdhar pangawikan | 
mangkya Hyang Wisnu ature | 
nuwun mĕnggah aturira | 
risang Hyang Panyarikan | 
kawruh kapralambang dhaup | 
lawan sastra samoanya || 


d. Bathara Wisnu bab lĕnggahipun aksara Arab ing awakipun manungsa, sarta 
minangka pralambanging ngĕlmu agami. Dumadakan gĕgĕr, jagad horĕg, para 
jawata sami dhawah kantu, wungu sami kĕsupĕn ing sadaya ingkang 
winĕdhar, kajawi Bathara Wisnu ingkang tĕtĕp ĕngĕt. ... 
kaca 22-24. 


Jilid 3 - Kaca : 22 

16. Ingkang punika mĕwahi | 
tĕranging kang sasĕrĕpan | 
mĕnggah saking wasitane | 

Sang Ngusmanajid gurwamba | 
kaananing manungsa | 
punika anunggil dhapur | 
lan kang nglimputi sarira || 

17. Purwanya namung satunggil | 
kadamĕl kalih ilapat | 

dene ta binasakake | 
kakalih ingkang ilapat | 
langkung kang amicara | 
winastan kalih saĕstu | 
winastanana satunggal || 

18. Sayĕktosipun satunggil | 
mĕnggah sastra tanah Ajam | 
kang tumrap angga kathahe | 
jangkĕp tigangdasa sastra | 
saking ĕngĕt-kawula | 

Hyang Pramĕsthi ngandika rum | 
mara kulup wĕdharĕna || 

19. Sang Hyang Wisnu mangĕnjali | 
sarĕh wĕdaling wacana | 
alip[...j maripat kalihe | 

be[...j bolongane kang grana | 
te[...j ing utĕg dunungnya | 
se[...j daging jim[...j sirah lungguh | 
ke alit[...] karna kang kanan || 

20. Ke agĕng[...] karna kang kering | 
dal alit[...] bau kang kanan | 

dal agĕng[...] bau keringe | 
ra[...] iga tĕngĕn kiwa | 
je[...] iga ingkang kiwa | 
sin alit[...] tĕngĕn kang susu | 
sin agĕng[...] susu kang kiwa || 

21. Sad[...] lambung kang tĕngĕn nĕnggih 
ĕdhot[...] lambung ingkang kiwa | 
te[...] kukulung ati (ng)gonne | 
dha[...] ing jantung dunungira | 
ngain[...] pupu kang kanan | 
ghin[...] pupu kiwa dumunung | 
fe[...] suku tĕngĕn ĕnggonnya || 

22. Khaf[...] ing dhĕngkul tĕngĕn nĕnggih 
kaf[...] suku kiwa dunungnya | 
lam[...] ing wĕtĕng min[...] otote | 
nun[...] balung wawu[...] gigirnya | 
ehe[...] tlapakan kanan | 
lam-alip[...] dumunungipun | 

anĕng lathining manungsa || 

23. Ambyah[...] dhĕngkul kiwa nĕnggih | 
ya[...] tlapakan ingkang kiwa | 
jangkĕp sastra tridasane | 
mangkya rĕringkĕsanira | 

badane kang manungsa | 
ing saĕstunipun sampun | 

inggih angucap piyambak 


Jilid 3 - Kaca : 23 

24. Makatĕn panabdanĕki | 

Ashadu Allah illaha | 

Illa Allah de wijange | 

As kulit ha dagingira | 
du gĕtih Allah urat | 
ilaha iku babalung | 

illa sungsum Allah utak || 

25. Manungsa kalamun guling | 
mangka matrapkĕn sukunya | 
kakalih dhinĕmpĕtake | 
dumadi wujud sajuga | 
dlamakan kalih pisan | 
tinapakkĕn | 

sikut kakalih tumumpang || 

26. Anĕng ing pranajanĕki | 
asta kakalih kinĕmpal | 
dados sajuga wujude | 
ingadĕgakĕn sadaya | 
punika sampun tansah | 
anĕbut ing namanipun | 
tuwin namaning Pangeran || 

27. Gumaluntung ingkang jalmi | 
punika mungĕl Muhamad | 
dene pratingkahe sare | 
mungĕl Asmaning Pangeran | 

Allah Pangeraningrat | 
kang murbĕng pasthi satuhu | 
wijange kawikanana || 

28. Awit ing sirah dumugi | 
pungkasane ingkang jangga | 

aksara min awalane | pinĕcah dumadya tiga | 
kĕlĕnging kalih netra | 
manjing mring Dating Allahu | 
kang kalair sadayanya || 

29. Mĕnggah kajĕngipun nĕnggih | 
dhatĕng makripat mukadas | 
mungĕl la ing grĕbanane | 
mangkya awit ing pranaja | 
dumugi cĕthikira | 

aksara ahe puniku | 
lajĕng kawijang triwarna |] 

30. Wujuding khe manjing maring | 

Sipat Allah kang lair pan | 
dene punika kajĕnge | 
maring Kakekat mukadas | 
grĕbanipun winawas | 

anĕnggih tan liyan namung | 
ing ungĕlipun Illaha || 

31. laj ĕng wit j ĕnthik dumugi | 
ing dhĕdhĕngkul kering kanan | 
punika min akirane | 

ugi winijang titiga | 
wujuding kang aksara | 
manjing mring Asma Allahu | 
ingkang kalair sanyata || 

32. Kajĕngipun tan lyan maring | 
dhatĕng Tarekat mukadas | 
ginĕrba ĕstu ungĕle | 
muhung maring lapal Illa | 
pungkasan winursita | 

awit kakalih kang dhĕngkul | 
dumugi driji dlamakan || 

33. Yĕku aksara dal yĕkti | 
lajĕng kawijang titiga | 
wujuding kang aksarane | 
manjing mring Apĕngal Allah | 
kang klair de kajĕngnya | 
mring Sarengat mukadasu | 
grĕbanipun mungĕl Allah || 

34. Aturulun sampun titi | 
kawontĕnaning wasita | 
muhung amrih ywa tumpang so | 
winujudakĕn ing gambar | 
tinrapkĕn ing ron ĕtal | 

cinirĕn katranganipun | 
gambar kalih dyan binabar || 

Jilid 3 - Kaca : 24 

35. Mawa cahya anĕlahi | 
pindha ulading dahana | 
surĕm Hyang Rawi sorote | 
binarung swara gurnita | 
kilat thathit liwĕran | 
horĕg sapta bantalaku | 
mĕsĕs kanang bayu bajra || 

36. Lir kinĕbur kang jaladri | 
pĕthite Hyang Antaboga | 
kumitir horĕg anggane | 
satĕmah ingkang bantala | 
goncang gonjing ruhara | 
ardi Jamusdipa (n)jĕpluk | 
kadi papĕdhut rinaras || 

37. Sang Bathara Odipati | 

Sang rĕsi Kanekaputra | 
miwah Sang Hyang Basukine | 

Hyang Endra Hyang Panyarikan | 
wus sadaya tan kuwawa | 
anyĕlaki gambar wau | 
lir sinambĕr gĕlap lĕpat || 

38. Sadaya wus dhawah saking | 
palĕnggahan sowang-sowang | 
sumaput lir nir jiwane | 
muhung Sang Bathara Suman | 
tan owah dĕnnya lĕnggah | 
gambar kalih dyan rinacut | 
wus sirna kang gara-gara || 

39. Nahĕn kang gumuling siti | 
pungun-pungun wus waluya | 
wangsul mring palĕnggahane | 
karsane Hyang Mahanasa | 
sadaya kang kawĕdhar | 
dening Hyang Bathara Wisnu | 
dilalah samya kalepyan || 

40. Kadya anggane angimpi | 
wungu nendra tan kĕngĕtan | 
dhumatĕng ing supĕnane | 
muhung Sang Hyang Girinata | 
jroning tyas gung ginagas | 
ginilut jumbuhing kawruh | 
tambah ingkang pangawikan || 

41. Mangkono Hyang Wisnumurti | 
graitĕng tyas datan samar | 
dhumatĕng ing kaanane | 
pinunggĕl kang pangandika | 
amangsuli pangiwa | 
mangkana ing aturipun | 

dhuh Hyang Hyang Padawinĕnang 

42. Aturnya Kanekasiwi | 
myang Basuki Panyarikan | 
tanapi Endra ature | 
ingkang makatĕn punika | 
inggih lĕrĕs sadaya | 
nanging ing pamanggihulun | 
panggĕlar panggulungira || 

43. Taksih tumpang so tan mathis | 
manawi ing wasitanya | 
guruulun Sang kinaot | 
Ngusmanajid ingkang usman | 
asalipun manungsa | 

inggih saking hĕb satuhu | 
tumurun pan dados cahya || 


7 e. Miturut Ngusmanajid, gurunipun Wisnu, dununging bumi, dahana, maruta, 
tirta ing badaning manungsa awujud jasat, napsu, napas, rokyat ... 

Kaca 23-24. 

f. Hyang Guru ngĕmpalakĕn sakathahing kawruhipun para dewa, kaimpun 
dados "Sastra Jendra Yuningrat" ingkang kajlĕntrĕhakĕn, ananging tĕtĕp 
dados kĕkĕraning dewa. ... 
kaca 25-31. 

44. Kasumupan ponang bumi | 
dahana maruta tirta | 
makatĕn mĕnggah dununge | 
jasat napsu napas rokyat | 
ingkang rumiyin dadya | 
ponang rohkyat napas napsu | 
kapat jasat kanthinira || 

180. Kinanthi 

1. Sawĕg samantĕn turipun | 
dĕnnya mĕdhar sabda rungsit | 

Hyang Guru aris ngandika | 
ĕh kulup bĕnĕr sirĕki | 

apa tan unggul dahana | 
de sira unggulkĕn bumi || 

2. Luwih asor bumi iku | 
yĕkti unggul ingkang agni | 

Hyang Wisnu matur manĕmbah | 
sami lĕrĕsipun ugi | 

manawi bangsaning Ĕjan | 
linuhurkĕn ingkang agni || 

3. Awit asal saking latu | 
luluhuripun saking jin | 

Banujan jin Idajila | 
ing srat Jitabsara sami | 

Sang Hyang Handyan Hyang Banujan | 
di Anjiyasmal jibai || 

4. Hyang Guru malih tanya rum | 
balik sira iku kaki | 

asalmu saka ing apa | 

Wisnu matur mangĕnjali | 
ulun manungsa kajiman | 
nanging luhur ingkang saking || 

5. Manungsa sayĕktinipun | 
kaliyan kajiman mami | 
ĕh kulup apa ta nora | 
rumuhun bangsaning Ngĕjin | 
lĕrĕs pukulun punika | 
nanging tumraping ring mami || 

6. Miwuh sarira pukulun | 
punika rumiyin janmi | 

kang awit Sang Hyang Ad-Hama | 

Sang Hyang Siwa ingkang ugi | 

nama Nabi Sis minulya | 
punika manungsa jati || 

7. sarĕng ing dumuginipun | 

Sang Hyang Nurcahya ing ngarsi | 
nĕnggih nama Sayid Anwar | 
lajĕng Sang Hyang Nur-rasĕki | 

Sang Hyang Wĕnang Sang Hyang Tunggal | 
sirna kamanungsanĕki || 

8. Jisim rohkani sadarum | 
tan katon dipuntingali | 
sarĕng dumugi paduka | 
amĕngku ing Allamkalih | 
sagĕd botĕn katingalan | 
sagĕd katingal ing jalmi || 

Jilid 3 - Kaca : 26 

9. Amargi kangjĕng pukulun | 
mangĕsthi sagĕd ngratoni | 
manungsa lir Hyang Ad-Hama | 

Hyang Guru ngandika malih | 
bĕnĕr kaya tekatira | 

amung kanggo mĕnang ĕndi || 

10. Tekatira kang saĕstu | 
apa manungsa apa jin | 

Sang Hyang Wisnu aturira | 
ulun angge lair batin | 

ing batin manungsa-tama | 
ing lairipun pan ĕjin || 

11. Wit ulun urutkĕn ĕstu | 
asale jiwa ragĕki | 
kamanungsan ulun asal | 
saking luluhur pribadi | 
mila kangge kabatinan | 
amargi jalu pinasthi || 

12. Dados lalantaranipun | 
kang wontĕnkĕn jiwa mawi | 
mĕnggah kajiman kawula | 
saking ing luluhur ĕstri | 

kang awit Sang Hyang Nurcahya | 
kamantu dening Raja Jin || 

13. Mila punika pukulun | 
kawula anggĕp ing lair | 
ĕh kulup tĕlĕnging tekat | 
apa ora anĕtĕpi | 
babasan kabali sura | 

myang sungsang buwana balik || 

14. Bathara Wisnu turipun | 
botĕn ing saĕstunĕki | 

ing ngandhap ing nginggil keblat | 
kawĕngku ing tĕngah awit | 
wontĕnipun winastanan | 
ing ngandhap tuwin ing nginggil || 

15. Yĕku ancĕr-ancĕripun | 
wontĕn ing manungsa jati | 

Sang Hyang Guru duk miyarsa | 
asru karĕnaning galih | 

babo atmajĕngsun Suman | 
sira anunggal pangĕsthi || 

16. Kalawan ing jĕnĕng-ingsun | 
mangkya sira sun wĕwahi | 
paparaba Narayana | 
mratandhani kahananing | 
sira manungsa sanyata | 

Sang Hyang Wisnu mangastuti || 

17. Para jawata sadarum | 
abipraya nĕmbadani | 
sasampunira mangkana | 

Sang Hyang Wisnu nulya kardi | 
ekal cakra dadya tandha | 
bundĕring santosĕng ati || 

18. Nahan ta Bathara Guru | 
sawusira amiyarsi | 
ature pra kadang dewa | 
lan putra Bathara kalih | 
tyas langkung marwata suta | 
sinung ilhaming Hyang Widdhi || 

19. Sadaya sampun kacakup | 
datan ana ingkang cicir | 
dhawuh wijiling kang sabda | 
kadang dewa sadayĕki | 
myang putranipun bathara | 
ing samangkya karsamami || 

Jilid 3 - Kaca : 27 

20. Kumpuling kawruh sadarum | 
ingsun dadĕkkĕn sawiji | 
minangka wawatoning kang | 
kawruh kadewatan adi | 
dadiya gĕbĕnganira | 
sutĕng-ulun Endrapati || 

21. Nanging ingsun kĕkĕr kukuh | 
sarta ingsun waranani | 
lawan hya kongsi kajambar | 
sadhengahing manungsĕki | 
supayane iku haywa | 
madhĕhkĕn ing Jawata di || 

22. Marmane manira asung | 
pralambang iku yĕn bangkit | 
iya dadya manrimanya | 
ingkang sarta banjur dadi | 
ing Sastra Cĕtha priyangga | 
ing sadurungira dadi || 

23. Ing sastra Cĕtha puniku | 
apan ta ingsun-aranni | 
sastra jendra ayuningrat | 
pangruwat diyu rasĕksi | 
wanara salaminira | 
dĕlahan nunggal jalma-di || 

24. Iku ta ing lairipun | 
dadiya ambĕk utami | 
mungguh ta ing kabatinan | 
dumadiya pancadaning | 
sangkan paraning dumadya | 
nunggal kawula lan Gusti || 

25. Mratandhanana saĕstu | 
kanugrahan ingkang dhingin | 
limang ukara kĕhira | 
dumadi ambĕgirĕki | 
mungguh ta ingkang ingaran | 
PANCA PURWANDA pangrawit || 

181. Sinom 

1. Kang dhingin ambĕging surya | 
kapindho ambĕging bumi | 
katri ambĕging maruta | 

catur ambĕging jaladri | 

panca ambĕging langit | 

ing sapangkat manĕh iku | 

aran PANCA DUMADYA | 

iku kadadyanirĕki | 

apan uga tumangkar limang prakara 

2. Kang dhingin babaring tigan | 
dwi lĕpasing sastra-lungit | 
tumamaning punglu tri-nya | 
catur pĕdhang lumaraping | 
lima rĕmbĕsing warih | 

ing sapangkat manĕh iku | 

aran PANCA PRANATA | 

dadi pratandhanirĕki | 

apan uga tumangkar limang prakara 

3. Mandhĕg iku kang kapisan | 
angkĕr ingkang kaping kalih | 
sumunu kang kaping tiga | 
sumulap kaping patnĕki | 
mamarap ping limĕki | 

dadi tri golonganipun | 

lah para kadang dewa | 

lan putra bathara kalih | 

kono padha surasanĕn tranging nala 


Jilid 3 - Kaca : 28 

4. Kadiparan karĕpira | 
lawan kadadeyanĕki | 
nahĕn para kadang dewa | 
locitanirĕng panggalih | 
bangkit (m)babarkĕn nanging | 
tan sagĕd panangkaripun | 
tuwin kakalih putra | 

asagĕd mĕcah ananging | 

tan kuwawa maradhahi kang surasa || 

5. Sadaya matur sumangga | 

Hyang Guru ngandika malih | 
ĕh kadangingsun pra dewa | 
lan putraningsun kalih | 
marmanira sirĕki | 

ywa ngaku pintĕr kalangkung | 
mundhak kablingĕr padha | 
kang awit babasaning ling | 
jalma pintĕr pasthi kasor dening jalma || 

6. Kang sugih artikĕl tatas | 
de jalma artikĕl awig | 
kasor dening jalma ingkang | 
inggil luhur misesani | 
margi kang Marbĕng pasthi | 
anamtokkĕn jĕnĕngingsun | 
ginadhuhan wisesa | 

lwih kuwasa jĕnĕngmami | 
sumurupa dununging andikaningwang || 

7. Mungguh ambĕging kang surya | 
amongat tĕmbungirĕki | 
jarwane among samoa | 

awit ta ananing rawi | 
tansah angon sakalir | 
ngulatkĕn sakĕh tumuwuh | 
tumrape mring pambĕgan | 
eling dene dunungnĕki | 
ing pramana dadi nora kasamaran || 

8. Ambĕging bumi winarna | 
sun-tĕmbungkĕn amot yĕkti | 
karĕpe amot sadhengah | 
dene kaananing bumi | 
bobot sakĕh dumadi | 
tumraping pambĕkan bakuh | 
dununge ing jatmika | 
sarira antĕng tyas mintir | 

ing wasana dadi nora berabeyan || 

9. Ambĕking kanang maruta | 
suntĕmbungkĕn kamrat yĕkti | 
karĕpe kamot sabarang | 
dene kaananing angin | 
tansah katadhah dening | 
samoaning kang tumuwuh | 
tumrape mring pambĕkan | 
tĕmĕn dene dunungnĕki | 

aring ingkang napas dadi tan (n)daleya || 

10. Nahan ambĕking sagara | 
sun-tĕmbungkĕn mamrat yĕkti | 
karĕpe momot tan wĕgah | 
kaananing kang jaladri | 

tan nampik datan milih | 
sasarah tumamĕng laut | 
tumrap pambĕkan sabar | 
nĕng rĕrĕming rasa jati | 
dadi nora pradulĕn sugih waonan || 

11. Kanang ambĕking akasa | 

sun tĕmbungkĕn mangkyat nĕnggih | 
karĕpe pamĕngku ika | 
dene kaananing langit | 
datan sah angaubi | 
saisining ngrat kawĕngku | 
tumrap ambĕg santosa | 
dumunung sarĕhing kapti | 
dadi nora gimirĕn karĕp sadhengah || 

Jilid 3 - Kaca : 29 

12. Lah ta padha kawruhana | 
kumpule pambĕkan gati | 
among amot kamot miwah | 
momot mĕngku jangkĕpnĕki | 
dene tumrapirĕki | 
pambĕkan lilima iku | 

eling tĕmĕn mantĕp lan | 

sabar santosaning ati | 

de dununge pambĕkan limang prakara || 

13. Pramana jatmika ing tyas | 
aringing napasirĕki | 
kalawan rĕrĕming rahsa | 
sarĕh ing karsa mumpuni | 
mungguh dadinirĕki | 
pambĕkan lilima mau | 
tan samar tan dahwĕnan | 
tan sĕmbrana lawan malih | 

tan panasan tan gimirĕn pungkasannya || 

14. Mĕdhar kang Panca dumadya | 
limang ukara ginupit | 

angin babaring antiga | 
talika ingsun-aranni | 

tĕtĕp karĕpirĕki | 
tĕtela ing ananipun | 
tĕtĕp dadining gĕsang | 
kawahana tandhanĕki | 
de tandhane iku ana ing pangrasa || 

15. Pindho lĕpasing kang manah | 
ramatas ingsun-aranni | 
karĕpe tatas naratas | 

yĕku tĕdhas anĕdhasi | 
satuhu anĕtĕpi | 
sangkan paraning tuuwuh | 
dene ta pratandhanya | 
sonya ruri anartani | 

nyatanira ing pamyarsaning kang karna || 

16. Kaping tri tumamanira | 
punglu-mimis sun-aranni | 
tumĕlĕng karĕpe apan | 
patitis iku ngencoki | 
datansah anĕtĕpi | 
marang dudununganipun | 
tumanĕm pratandhanya | 
nyatane lungguhirĕki | 
anĕng lathi iya iku pamicara || 

17. Kaping pat laraping pĕdhang | 
maratas ingsun-aranni | 
karĕpe mring kaputusan | 
pĕgat tanpa kiwir-kiwir | 
babarpisan nĕtĕpi | 

tandha kasampurnanipun | 
nyatane ing pangganda | 
arum bangĕr amis bacin | 
arum sĕdhĕp kanyataan saka grana || 

18. Ping lima rĕmbĕsing toya | 
tumuhas ingsun-aranni | 
karĕpe tumus arabas | 

iku tĕrus anĕrusi | 

dene pratandhanĕki | 

lingga-bathara satuhu | 

jumĕnĕng batharanya | 

mungguh kanyataanĕki | 

ing paningal jangkĕp kang Panca dumadya 

19. Kumpule kadadyan lima | 
tĕtĕp tatas sarta titis | 
putus tumus sah lilima | 
gĕnahe lilima maring | 
tĕtela tĕdhas tuwin | 
angincoki pĕgatipun | 
kanyataaning lima | 
kawahana sunya-ruri | 

myang tumanĕm sampurna lingga-bathara 


Jilid 3 - Kaca : 30 

20. Nyatane ing kadadeyan | 
lilima tan liyan maring | 
pangrasa ingkang sapisan | 
ing karna kang kaping kalih | 
ing lesan kaping katri | 

ing grana kang kaping catur | 
ing paningal ping gangsal | 
kadang dewa putra sami | 
sru katrĕsan umatur kalajĕngĕna || 

21. Odipati mĕdhar sabda | 
prabawa limang prakawis | 
nahan landhĕp kang kapisan | 
iku sun-aranni lĕngit | 
marang singit karĕmpit | 
karĕpira iya iku | 
mamĕdĕni wong kathah | 
dene uwus anjumbuhi | 

kalawan Hyang Maha Suksma Kang Kawĕkas || 

22. Wus anunggal sakaanan | 
sarira suksma pribadi | 
kapindhone kawaskithan | 
wikan purwaning dumadi | 
ing agal miwah rĕmit | 
sawujud Bathara Luhung | 
akaprabawan saka | 
waskithanirĕng panggalih | 
kaya-kaya uning sadurung winahya || 

23. Sumunu kang kaping tiga | 
iku lĕnyĕp sun-aranni | 
karĕpe wingit sanyata | 
antĕng ruruh anyĕnĕnni | 
de wus nugraha jati | 

Bathara ingkang linubung | 
kaprabawanan saka | 
sarwa dyatmika ing budi | 
nanging nala nĕrusi marang sarira || 

24. Sumulap ingkang kaping pat | 
lĕmarap ingsun-aranni | 
angulapi karĕpira | 

iya iku (m)balĕrĕngi | 
kang mandĕng tan kuwawi | 
dene ta uwus saĕstu | 
rikang sotya-bathara | 
awit kaprabawan saking | 
anarawang sadaya sarwa pramana || 

25. Mamarap kang kaping lima | 
lĕmahab ingsun-aranni | 

maladi karĕpe ika | 

iya iku angurubi | 

dene ta wus linĕwih | 

sajiwa-bathara iku | 

wus kaprabawan saka | 

sarwa wibawa wiryadi | 

uwus ganĕp prabawa limang prakara || 

26. Kumpule prabawa lima | 
juga lungit kadwi wingit | 
tri wingit ngulabi warna | 
kaping limane maladi | 
gĕnahe prabawĕki | 
kang sapisan iku alus | 
mĕdĕni kapindhonya | 
kaping trine anyĕnĕnni | 

pat (m)blĕrĕngi amaladi limanira || 

27. Prabawa ingkang prabawa | 
waskitha ingkang rumiyin | 
pangrasa ping kalihira | 
dyatmika kang kaping katri | 
pramana caturnĕki | 
wibawa ping limanipun | 
atusing pangandika | 

-nira Sang Hyang Odipati | 

myang pra dewa dyan muksa mring pakayagan || 

Jilid 3 - Kaca : 31 

28. Mangkene kang Sastra Cĕtha | 
mungguh Panca purwandĕki | 
bumi gĕni angin toya | 

dadi jasate kang jalmi | 
langit ngibaratnĕki | 
ing alam suwung satuhu | 
dene wus kanyataan | 
amĕngkoni ing dumadi | 
de karĕpe batin mĕngku kalairan || 

29. Dene ta Panca dumadya | 

Pancadriya dunungnĕki | 
pangraos ingkang sapisan | 
pamyarsa kang kaping kalih | 
pangucap kang kaping tri | 
pangganda kang kaping catur | 
paningal kang kaping lima | 
sadayĕku padha dadi | 
trĕsandhaning uripe ingkang manungsa || 

30. Mungguh kang Panca prabawa | 
puniku amratandbani | 
katarimaning manungsa | 
katingaling sarira di | 
waskitha tĕgĕsnĕki | 

lĕrĕsing pramana ĕstu | 

pangrasa tĕgĕsira | 

lĕpasing karya sayĕkti | 

pramana pan lĕpasing pandulunira || 

31. Dyatmika ing tĕgĕsnira | 
sĕnĕnning cahya mranani | 
wibawa tĕgĕse apan | 
mĕngku sakĕh raos jati | 
pinĕtak lima malih | 
sarira-bathara iku | 

uwus abadan budya | 
sawujud bathara nĕnggih | 
satuhune uwus nunggal warna rupa || 

32. Nugraha-bathara ika | 
uwus ĕnĕng sarta ĕning | 
netra-bathara iku pan | 
uwus linĕpas ing budi | 
sajiwa-bathara di | 

wus langgĕng kaananipun | 
kawula Gusti nunggal | 
lah anakmas wus barĕsih | 

Sastra Jendra unggahe mring Sastra Cĕtha 

33. Mas Cĕbolang matur nĕmbah | 
nuwun kalangkung kapundhi | 
suraosing Sastra Jendra | 

Sastra Cĕtha amungkasi | 
tumuplĕg ing maknawi | 
saking ing pangraos-ulun | 
kinarya lalantaran | 

ing agĕsang wus nyĕkapi | 

kantun nyadhang ing kanugrahan kewala || 

34. Ulun mirĕng cacriyosan | 
sang Aprabu Majapahit | 

Brawijaya kang wĕkasan | 
wontĕn santri angaturi | 
salin sarengat Nabi | 
ananging sang nata puguh | 
santri pundi punika | 
kang munjuk sri narpati | 

miwah kadospundi pangandikĕng nata || 


8 IV. Mas Cĕbolang nyuwun priksa bab Prabu Brawijaya ing Majapait ingkang 
kasuwun dening para putra pulunanipun supados gantos agami Budha dados 
Islam, nanging botĕn kĕrsa. Ingkang makatĕn wau punapa kenging 
kawastanan nĕtĕpi wĕwaton Sastra Jendra? Wangsulanipun Tumĕnggung 
Sujanapura: "Walahu 'alam, jĕr sang prabu tinakdir Kalipahing Suksma". ... 
kaca 31-33. 


Jilid 3 - Kaca : 32 

35. Kang matur (n)jĕng sri narendra | 
namane dyan santri Ngali | 
arine nama dyan Rahmad | 

putrane Molana Brahim | 
kang ibu saking nagri | 

Cĕmpa putrine sang prabu | 

Kiyan narendra Cĕmpa | 
anggawa kadang sawiji | 
naking sanak nama dyan Ngalim Hurerah || 

36. Tri santri wayah sri Kiyan | 
samya marang Majapait | 
tuwi uwa putri Cĕmpa | 

Ratumas Andarawati | 
garwane sri bupati | 
cĕkake basa wus cundhuk | 
kalangkung suka rĕna | 
sang prabu lan pramĕswari | 
sinunggata lalangĕn srimpi badhaya || 

37. Ananging santri titiga | 
tan dadya rĕnaning galih | 
ing lalangĕn kawiwahan | 
sang aprabu wus udani | 
sĕmuning sambang-liring | 
wasana ngandika arum | 
ĕh sutĕngsun titiga | 
paran ingkang dadya kapti | 
payo anggĕr sira tutura prasaja || 

38. Aturing putra titiga | 

dhuh (n)jĕng uwa sri bupati | 
bilih kĕparĕnging karsa | 
mangkya (n)jĕng uwa sarimbit | 
anunggil kang agami | 
kalawan amba pukulun | 
mumuri Islam mulya | 
nabĕt tabĕk para nabi | 
sukci anrus karĕnan karana Allah || 

39. Jroning Kitab pira-pira | 

pan sampun mundhut ing Tapsir | 

agung ing dalajatira | 

kamulyaning para nabi | 

labĕt saking ngluluri | 

agĕming agama luhung | 

marma paduka uwa | 

karsaa animbang budi | 

botĕn langkung sampun kirang pangaksama 

40. Wau ta duk amiyarsa | 
narendra ing Majapait | 
aturing pulunanira | 
mitĕg kapĕtĕg ing galih | 
mĕpĕt pĕt manaputi | 
ewuhaya rĕhing kayun | 
lamun ajĕng anuta | 
lingsĕm jĕnĕnging narpati | 

kurang mantĕp kang wus tĕtĕp tinĕtĕpan || 

41. Dadya katangkis wacana | 
maring pra pulunan katri | 
kulup bĕnĕr aturira | 
nanging rasane tyasmami | 
mĕngko ingsun tan apti | 
ngingkĕdi agamaningsun | 
ingkang wus kalampahan | 
linuru linuri-luri | 

pra lĕluhur linuhur kaananira || 

Jilid 3 - Kaca : 33 

42. Dene kaya agamanta | 
ingsun pan ora mancĕni | 
papancĕne sowang-sowang | 
sawang sawunganing luwih | 
ĕmbuh ingkang patitis | 
tĕtĕse dĕnnya mring putus | 
buntasing kanyataan | 

tata panitining pati | 

jĕr mangkono kang kinĕnan kuna-kuna || 

43. Tandha wahananing ana | 
padha kocap jroning tulis | 
sida sidining Kabudan | 
dĕnnira (n)doning kadadin | 
upama sun anampik | 
agamane pra luluhur | 

ing mula mulanira | 

kang wus padha dĕnranggoni | 

dadi mokal babakal kaliru akal || 

44. Jujul wuwul katariwal | 
anungsang buwana balik | 
anambuhi ingkang ana | 
ingkang tan ana dĕnincih | 
eman wus dĕn-tĕmĕni | 
laku kang kalakon iki | 
alanga tan kawilang | 
susulang kang wus dĕn-liling | 
alimana hya dadya cugĕting nala || 

45. Para pulunan titiga | 
lĕgĕg sakala miyarsi | 
panggah pungguh ingkang uwa | 
narendra ing Majapait | 

dadya ciptaning galih | 

pan wus karsaning Hyang Agung | 

beda kabudayanta | 

bĕgja bĕgjane kang lali | 

luwih bĕgja kang eling lawan waspada || 

46. Kĕndĕl ature mring uwa | 
angandhar-andhara ajrih | 

kapi dahwĕn andĕdawa | 

kadaut datanpa kardi | 

rubeda ngriribĕti | 

sumendhe rĕhing Hyang Agung | 

nanging wau kang uwa | 

pramĕswari Dwarawati | 

sinung Islam anut agamining putra | 

47. Pan wus manjing Islam mulya | 
kawĕnganan iman suci | 

kang raka Sri Brawijaya | 
jumurung ingkang sudyapti | 
malik melik agami | 
yata wong agung katĕlu | 
sae di ingkang uwa | 

Pramĕswari Dwarawati | 
dĕnnya kĕsdu anuting agama Islam 

48. Cĕbolang suka miyarsa | 
matur kados sri bupati | 
wus angagĕm Sastra Jendra | 
wangsulanipun patitis | 
mantĕp tĕtĕp nĕtĕpi | 
agama luluhuripun | 

dyan mĕnggung angandika | 

walahu alam ta kaki | 

jĕr sri nata tinakdir kalipah Suksma 

49. Cĕbolang malih aturnya | 
rahadyan Ngali punapi | 
kang nama Ngali Murtala | 
jumĕnĕng iman Garĕsik | 
radĕn Rahmat punapi | 

Susunan Ngampĕl puniku | 
dyan Ngalim Abu Hurerah | 

Sunan Majagung kĕkasih | 

iya iya kulup wus bĕnĕr sadaya || 


9 V. Tmg. Sujanapura nĕrangakĕn bab petangan warni-warni: 1. Nyumĕrĕpi 
dhawahing tanggal sapisan wulan ngajĕng; 2. Ngupadosi angkaning taun, 
windu, kurup, dalah watakipun; 3. Ngupados nama dhĕdhasar aksara Jawi; 4. 
Petang jĕjodhoan dhasar dintĕn sarta pĕkĕnan lairipun tĕmantĕn jalĕr ĕstri 
sarta dhĕdhasar namaning tĕmantĕn kĕkalih miturut aksara Jawi. ... 
kaca 34-40. 


Jilid 3 - Kaca : 34 

50. Ing wanci surya gumlewang | 

dyan mĕnggung ngandikĕng dasih | 
ĕh ta bocah panakawan | 
dhaharku yĕn wus miranti | 
gawanĕn mrene uwis | 
dak kĕmbul lan anak bagus | 
sĕkul ulam lumadya | 
tinata anĕng ing dhimpil | 

dyan tumĕnggung nadhah lawan Mas Cĕbolang 

51. Nutug kalih dĕnnya nadhah | 
linorotkĕn mring Nurwitri | 

Cĕbolang nĕmbah pamitan | 

dyan tumĕnggung anglilani | 

ngandika arum manis | 

mĕngko sore bae kulup | 

muliha mring pondhokan | 

upamane wong ambukti | 

durung tuwuk salin tĕmbang Pangkur barang || 

182. Pangkur 

1. Cĕbolang kalangkung suka | 

duk winĕngan dĕnnya marsudĕng budi | 

kaindhakaning kang kawmh | 

umatur kadi paran | 

bilih badhĕ sumĕrĕp ing dhawahipun | 

dintĕn tanapi pĕkĕnan | 

tanggalipun wulan ngarsi || 

2. Utawi angkaning warsa | 
nanging taunnipun datan tinulis | 
punapadene kang windu | 
paran ing pangupaya | 

dyan tumĕnggung alon pangandikanipun | 
lamun arsa milang tanggal | 
mangkene pangupayĕki || 

3. Nĕptuning taun ingetang | 

Alip siji Ehe lilima nĕnggih | 

Jimawal nĕptu katĕlu | 

Je pitu Ĕdal papat | 

Ehe loro Wawu nĕnĕm nĕptunipun | 

Jimakir nĕptu titiga | 
kinumpulan nĕptu sasi || 

4. Sura pitu nĕptunira | 

Sapar loro Mulut katiga yĕkti | 

Rabingulakir limĕku | 

Jumadilawal nĕmnya | 

Madilakir siji Rĕjĕp kalih nĕptu | 

Ruwah papat Pasa lima | 

Sawal pitu nĕptunĕki || 

5. Dulkangidahe satunggal | 
de Bĕsare titiga nĕptunĕki | 
nĕptuning wulan myang taun | 
ginunggung dyan ingetang | 

manut Kurup kang dadi kawiting etung | 
pama Kurup Ngarbangiyah | 

Rĕbo kawit etang siji || 

6. Iki Ĕje taunnira | 

arĕp ngetang tanggale Bĕsar ngarsi | 

Ĕje nĕptune pipitu | 

Bĕsare nĕptu tiga | 

nĕptu taun lan sasi gunggung sapuluh 
tanggale mĕsthi Jumuah | 
dene yĕn arsa ngulati || 

7. Pasaranne ingkang tanggal | 
kawruhana nĕptune tahun sasi | 

Alip lima He nawĕku | 

Jimawale sakawan | 

Ĕje tĕlu Ĕdal loro Be pipitu | 

Wawu siji nĕptunira | 

Jimakir lima winilis || 

8. Sura Sapar samya lima | 

Mulut Rabingulakir nyanga sami | 

Jumadilawal tatĕlu | 

Jumadilakir tiga | 

Rĕjĕb Ruwah samya kalih nĕptunipun | 

Pasa Sawal anyatunggal | 

Sĕla Bĕsar gangsal sami || 

9. Iki Je nĕptu tĕtiga | 

sasi Bĕsar lilima nĕptunĕki | 
tri lan lima dadi wolu | 
yĕn Kurup Arbangiyah | 
awit etung siji Kaliwon puniku | 
pasthi tanggal Bĕsar ngarsa | 
ing dina Jumuah Paing || 

10. Kalamun Kurup Kamsiyah | 
pasaranne ingetung awit Lĕgi | 
mangkono saurutipun | 

dene angkaning warsa | 
lamun ayun angawruhi taunnipun | 
iku dhingin ngawruhana | 
wiwitane ingkang warsi || 

11. Duk Ajisaka ngajawa | 
etung siji Wawu taunnirĕki | 
lorone Jimakir iku | 

Alipe taun tiga | 

Ehe papat Jimawal kalimanipun | 

Je nĕnĕm Dalle kasapta | 

Be wolu dyan Wawu maning || 

12. Wowolu cacahing warsa | 

pira kĕhe angkaning punang warsi | 
dyan binuwang wolu-wolu | 
kalamun nganti tĕlas | 
pan tartamtu iku Ĕbe taunnipun | 
kalamun kariya tunggal | 
apan Wawu taunnĕki || 

13. Kari dwi Jimakir warsa | 
kari tĕlu Alip taunnĕki | 
kari papat Ehe taun | 
kari lima jimawal | 

kari nĕnĕm Ĕje punika kang taun | 
kari pitu Dal kang warsa | 
saiki angkaning warsi || 

14. Sĕwu limang-atus lawan | 
sawidak-nĕm kasuda wolu kaping | 
satus nawa-luh limĕku | 

pasthi nĕnĕm karinya | 

angka nĕnĕm apan Ĕje taunnipun | 

apa iya nora salah | 

nuwun sampun botĕn sisip || 

15. Mĕnggah windu kadiparan | 

lah mangkene patrape ngupayĕki | 
sapira angkaning taun | 
kang ayun kinawruhan | 
ingkang dhingin kasuda loro puniku | 

Wawu Jimakir windunya | 

Sangara ingkang (n)darbĕni || 

16. Anulya malih ingetang | 
sakirane angkane ingkang warsi | 
wusing kalong loro mau | 
banjure kaparaa | 

tĕlungpuluh-loro yĕn cĕplĕs puniku | 
tartamtu windu Sangara | 
dene ta kalamun kari || 

17. Ji ro lu pat tĕkĕng astha | 
windunira Sancaya pan wus pasthi | 
yĕn kari sanga sapuluh | 
tumĕkane nĕmbĕlas | 

windu Adi puniku pan wus tartamtu | 
kari pitulas tumĕka | 
patlikur windunirĕki || 

18. Tartamtu Windu Kunthara | 
lamun kari salawe tĕkanĕki | 
tĕlungpuluh-siji iku | 

bali Windu Sangara | 

lah cocogna taun sĕwu-limangatus | 

sawidak-nĕm kasudaa | 

pan roro bae rumiyin || 

19. Sakarine kaparaa | 
tĕlungpuluh-loro pira kang kari | 

Cĕbolang sawusnya ngetung | 
umatur kantunnira | 

wolulikur dhawah punapa kang windu | 
kulup Windune Sangara | 

iya ing taun puniki || 

20. Babo kulup cocogĕna | 

apa bĕnĕr mungguh pangetungmami | 

Mas Cĕbolang nĕmbah matur | 

lĕrĕs dhawah Sangara | 

dhuh pukulun mugi paringa pituduh | 

kridhaning aksara Jawa | 

dyan mĕnggung ngandika aris || 

21. Ana kaol kawruhana | 
nĕptuning kang aksara kang winilis | 
ha ya nĕptune sapuluh | 

na ba loro nĕptunya | 
da ma ta pan papat iku nĕptunipun | 
pa ra ka wolu nĕptunya | 
ca ja tĕlu nĕptunĕki || 

22. De ga wa la tha nya dha nga | 
apan sami nĕnĕm nĕptunirĕki | 
sa rolas nĕptunirĕku | 

yĕn arsa asung nama | 

marang lare miwah marang wong ngasĕpuh | 

apa ta aksaranira | 

kang kalĕbu jroning nami || 

23. nĕptu kang urip ingetang | 
kinumpulkĕn sapira akĕhnĕki | 
pambuwange pitu-pitu | 
pama kari sajuga | 

Sagara-lit punika langkung linuhung | 
watĕke sagara apan | 
amot ing sakalir-kalir || 

24. Yĕn kari loro ingaran | 

Kidang ancik-ancik arungga yĕkti | 

watak angkuh lawan lĕngus | 

panastĕn tur melikan | 

lamun kari tĕlu iku luwih bagus | 

aran Satriya-wibawa | 

pĕnĕt sandhang pangan luwih || 

25. Lawan ana singgihira | 

rada darbe panggayuh kang utami | 
yĕn kari papat puniku | 
aran Bumi-kapĕtak | 
wawatake kangĕlan sakaliripun | 
lamun karine lilima | 

Satriya-wirang namĕki || 

Jilid 3 - Kaca : 37 

26. Punika ala priyangga | 
lamun kari nĕnĕm namanirĕki | 

Sumur sapucaking-gunung | 
tiba sĕdhĕng watĕknya | 

lamun tĕlas Purnama-sidhi rannipun | 
pan pĕnĕt padha trang nala | 
upama namaning janmi || 

27. Harjana nĕptu limalas | 

gya binuwang pitu-pitu ping kalih | 
kari siji etungipun | 

Sagara-lit tibanya | 

lamun jĕnĕng Suwarjan etung salikur | 
pinĕt pitu kaping tiga | 
cĕplĕs lan Purnama sidhi || 

28. Apa wus mangĕrti sira | 

Mas Cĕbolang umatur mangĕnjali | 

kula nuwun inggih sampun | 

radyan malih ngandika | 

ana maning kridhaning sastra rongpuluh 

kanggo ngetang jatukrama | 

nanging nĕptune ginanti || 

29. Ha siji Na loro ika | 

ca tĕtĕlu ra papat ka limĕki | 
da nĕnĕm ta pan pipitu | 
sa wolu wa sasanga | 
la sapuluh pa sawĕlas nĕptunipun | 
dha rolas ja-ne tĕlulas | 
ya patbĕlas nĕptunĕki || 

30. Nya limalas ma nĕmbĕlas | 

ga pitulas ba wolulas nĕptunĕki | 
tha sangalas nga rongpuluh | 
wus jangkĕp dyan ingetang | 
dhewe-dhewe nama lit wadon rumuhun | 
gunggunge katĕmu pira | 
sanga-sanga (ng)gonne nglongi || 

31. Banjur aranne kang lanang | 
pan katĕmu pira kumpulirĕki | 
uga jinupuka gupuh | 

lah iya sanga-sanga | 
sakarine aranne wadon lan jalu | 
iku kulup kang dĕnetang | 
patrap Wirangrong gumanti || 

183. Wirangrong 

1. Lamun kari padha siji | 
awĕt (ng)gonnira jojodhon | 
yĕn kari siji lan ro kang jalu | 
sih siniyan bĕcik | 

tan pĕgat salaminya | 
tulus dĕnnya palakrama || 

2. Yĕn kari siji lan katri | 
nora awĕt kang jĕjodhon | 
kĕrĕp tutukaran pĕgat laju | 

yĕn kari sawiji | 
kalawan kari papat | 
tan awĕt gĕlis pĕgatan || 

3. Kari siji lan limĕki | 

awĕt (ng)gĕnnira jĕjodhon | 
kari siji lawan nĕnĕm iku | 
ora awĕt mĕsthi | 
tan lami nuli pĕgatan | 
harda adrĕng tan widada || 

4. Kari juga lan saptĕki | 
gĕlis pĕgat banjur satron | 
yĕn kari sawiji karo wolu | 
santosa utami | 

yĕn duwe anak brĕgas | 
ambĕg marta budi-darma || 

5. Yĕn kari siji kang ĕstri | 
jalu kari sanga pantog | 
iku kang panuju jarakipun | 

(ng)gawa bĕgja jati | 
sartane kang dĕrajat | 
mangkya gantya karinipun || 

6. Kalih ĕstri jalu kalih | 
kasĕnĕngan asih yĕktos | 
sarta olĕh rahmating Allahu | 
lamun kari kalih | 

lan tiga tan prayoga | 
salah siji glis palastra || 

7. Kari ro lan papat bĕcik | 
salawase nora pĕdhot | 
kari ro lan lima nora arus | 
dadi pĕgat pasthi | 

kari ro lan kari sat | 
atute puniku lawas || 

8. Kari ro lan pitu pasthi | 
awĕt (ng)gonnira jĕjodhon | 
yĕn kari ro lawan kari wolu | 
santosa ing krami | 

kari ro lawan sanga | 
awĕt tur olĕh dĕrajat || 

9. Mangkya kari tiga lan tri | 
kĕrĕp anĕmu pakewoh | 
lawan kĕrĕp lungan watĕkipun | 
lamun kari katri | 

lan papat tan prayoga | 
ora condhong dadi ala || 

10. Kari tĕlu lan limĕki | 
ora awĕt dadi pĕdhot | 

yĕn kari tri lan pat iku atut | 
katrimĕng Hyang Widdhi | 
purwa wasananira | 
ora ana kara-kara || 

11. Kari tri lan pitu nĕnggih | 
akĕh bilai pinanggoh | 

jalu kalah lawan wadonipun | 
kari tri lan asthi | 
tan bĕcik dadi pĕgat | 
lamun bisa singkirana || 

12. Kari tri lan sanga bĕcik | 

olĕh rahmating Hyang Manon | 
tutug salaminya atut runtut | 
tĕntrĕm tan kuwatir | 
ĕntĕk kang kari tiga | 
tumĕkane kari sanga || 

13. Padha kari papat bĕcik | 
lanang kawisesĕng wadon | 
tansah sih siniyan sru kayungyun | 
kari papat ĕstri | 

kang lanang kari lima | 
ora bĕcik dadi pĕgat || 

14. Kari papat lan nĕm ugi | 
ora bĕcik dadi pĕdhot | 

yĕn kari sakawan lawan pitu | 
sih siniyan nanging | 
ana satrune juga | 
sarate kudu prayitna || 

15. Kari papat lan asthĕki | 
sih-siniyan tanpa pĕdhot | 
lamun kari papat lan sangĕku | 
yĕkti nora bĕcik | 

akĕh angkaranira | 
mangkya ta ingkang ginantya || 

16. Padha kari limanĕki | 
akĕh bilai pinanggoh | 
kari lima lawan nĕnĕm iku | 
uga nora bĕcik | 

amĕsthi dadi pĕgat | 
prayogane singkirana || 

17. Yĕn kari lima lan kari | 
pitu dadi ajĕjodhon | 

ingkang wadon manut maring kakung | 
kari lima nĕnggih | 
lan wolu tan prayogi | 

dadi pĕgatan sanyata || 

18. Yĕn kari lima lan kari | 
sanga iku ati tabon | 

tansah sih siniyan lawan antuk | 
nikmat lair batin | 
iku kang dĕnupaya | 
tĕlas kang wit kari lima || 

19. Padha kari nĕm winarni | 
bĕcik slawase tumuwoh | 
kari nĕm lawan kari pitu | 
punika lĕstari | 

sanak sadulur padha | 
asih mring kang palakrama || 

20. Kari nĕm lan wolu bĕcik | 
bungah sĕnĕng kang pinanggoh | 
kari nĕm lan sanga bĕcik namung | 
kang wadon pinasthi | 

kĕrĕp di (ng)go rĕrasan | 
tamat kari nĕm ginantya || 

21. Wadon kari pitu sami | 
jalu kari pitu awon | 

ora awĕt lawan gung kawĕngku | 
pinurih manuting | 
marang ing awakira | 
karsaning wadon masesa || 

22. Kari pitu lan asthĕki | 
awĕt (ng)gonnira jĕjodhon | 

nging lanang kaprentah kinĕn nurut | 
maring ingkang ĕstri | 
kari sapta lan sanga | 
lawas-lawas dadi pĕgat || 

23. Gantya kari wolu ĕstri | 
jalu kari wolu jumboh | 
puniku prayoga dĕnnya dhaup | 
ing salaminĕki | 

tan ana sangsayanya | 
yĕn bisa dĕnulatana || 

24. Yĕn kari wolu kang ĕstri | 
jalu kari sanga manggon | 
bĕcik awĕt dĕnnya dhaup runtut | 
nanging mĕnĕknĕki | 

akĕh bilainira | 

ingkang iku kang prayitna || 

25. Pungkasane etung bincil | 
kari sanga lanang wadon | 

ĕstri kĕdhĕp marang kakungipun | 

ananging sring-asring | 
tukaran lawas-lawas | 
wus tartamtu dadi pĕgat || 

26. Tamat j arak laki-r abi | 
upamane ingkang wadon | 
aranne Kaminĕm pan katĕmu | 
sangalas winilis | 
binuwang sanga-sanga | 
dadine kari sajuga |] 

27. Kang lanang aran Surahmin | 
pan wolulikur pinanggoh | 
anulya dĕnĕlong sanga ping tlu | 
uga kari siji | 

padha siji karinya | 
tiba awĕt palakrama || 

28. Kaki apa wus mangĕrti | 
sapiturute mangkono | 

Mas Cĕbolang matur nuwun sampun 

saĕstu kapundhi | 

sadaya pangandika | 

kang wus dhumawuh mring amba || 

29. Tarlĕn sungkĕme kang dasih | 
ing lair tumĕkĕng batos | 

ing donya dĕlahan tan kalimput | 
rumasuk tyas siri | 
dyan mĕnggung angandika | 
he kulup alkamdulillah || 

30. Basane ingsun mijĕni | 
muji tuwuh tumĕkĕng woh | 
nir sakĕhing ama dadi subur | 
woh dadi tan malih | 
malah kapara mundhak | 
rupa ĕdi amirasa || 

31. Ywa kaduk abela tampi | 
kulup sun pojar sayĕktos | 
lamun sira jĕnak nĕng Matarum | 
rĕhning mudha pĕkik | 

kĕh kang dadi rubeda | 
sambekalane tyas mudha || 

32. Mas Cĕbolang duk miyarsi | 
katuju tyasnya sumĕdhot | 
nĕmbah ngraup suku saha matur | 
dhuh sang pramĕngkawi | 
saĕstu kasinggihan | 
pangandika kang winahya || 

33. Datan langkung ingkang dasih | 
nyuwun pangĕstu kemawon | 

pinaringan ĕngĕt tyas rahayu | 
undur-ulun saking | 
ing ngarsa (n)jĕng paduka | 
lajĕng (n)dumugĕkkĕn lampah || 

34. Sun paring pangĕstu kaki | 
ywa pĕgat prayitnĕng batos | 
ĕh Nurwitri sira wĕkasingsun | 
saparan hya kari | 

lawan bĕndaranĕki | 

Nurwitri nĕmbah sandika || 

35. Mas Cĕbolang lan Nurwitri | 
wus mundur lampahira lon | 
nĕng marga datansah imbalwuwus 
lah kakang Nurwitri | 

risang paramabasa | 
kalamun ta ginunggunga || 


10 VI. Mas Cĕbolang kaprayogĕkakĕn nilar praja Mantaram jalaran kathah 
rubedanipun, mila ugi lajĕng pamit. Taksih wontĕn ing griyanipun Amat 
Tĕngara, Mas Cĕbolang kapanggih Ki Ajar Sutiksna ing Kĕpurun, kaparingan 
katrangan bab petang: Pati-dina, Rakam, tuwin bab Main Kartu. ... 
kaca 41-50. 

36. Baya sawĕngi tan uwis | 

Nurwitri mĕsĕm turnya lon | 
inggih kasinggihan basanipun | 
angalĕm manising | 

madu gĕndhis myang kilang | 
mĕnggah dhawuh kang pungkasan || 

37. Kadipundi ing panggalih | 
kang iku kang dakraos | 
paran rĕmbugira ingsun turut | 
janji nora mulih | 

marang ing Sokayasa | 

Nurwitri mucung turira || 

184. Pocung 

1. Punapinggih ing panggalih dĕrĕng tutug | 
prayogi prasaja | 

kula botĕn nĕdya kari | 

ngĕstokakĕn dhawuhipun sang kawindra || 

2. Kĕncĕnging tyas kakang aku arĕp (m)banjur | 
marang tanah wetan | 

manut tumindaking sikil | 

mĕngko yĕn wus tĕka ing pondhok pamitan || 

3. Marang simbok marang adhi yĕn wus dhaup | 
banjur bae mangkat | 

prayogane laku santri | 

langkung atut jangji nuntĕn kalaksanan || 

4. Nĕngna wau kang eca imbalan wuwus | 
naban Mat Tĕngara | 

yun mĕthuk tamunirĕki | 

lagya dandan kasaru ana dhatĕngan || 

5. Abdidalĕm ajar asramĕng Kapurun | 
anama Sutiksna | 

(n)darojog lumĕbĕng panti | 

Ki Tĕngara gurawalan dĕnnya mapag || 

6. Lon umatur bĕgja kĕmayangan ĕstu | 
paduka tumĕdhak | 

Ki Ajar wacana aris | 

iya jĕbĕng (ng)gonningsun sowan mring praja || 

7. Tampi dhawuh sesuk ing sadurungipun | 
purnamaning surya | 

karsane sri narapati | 

ingsun kinĕn umarĕg manjing jro pura || 

8. Karsaning Hyang kinĕn mampir ing wismamu | 
ywa kurang aksama | 

pĕksa ulun angrĕgĕdi | 

ing wismanta muhung saratri kewala || 

9. Banjurĕna (ng)gonnira amapag tamu | 
kotamaning gĕsang | 

urmat maring ing tĕtami | 

(ng)gonku mampir basane kapasang yogya || 

10. Mat Tĕngara (ng)guguk lajĕng mapag tamu | 
praptĕng (n)jawi dhadhah | 

Mas Cĕbolang wus kaĕksi | 

kapang-kapang tundhuk lawan Mas Cĕbolang || 

11. Adhuh kakang de kantos sadintĕn muput | 
baya kacondhongan | 

Mas Cĕbolang lingira ris | 

kula pamit ngantos rambah kaping tiga || 

12. Dhawuhipun kinĕn angĕntosi surup | 
kilap ta rahadyan | 

tĕka kaparĕng panggalih | 
tanpa wangsul punapa saatur kula || 

13. Kakang sokur kaparĕng radyan tumĕnggung | 
kula katamuan | 

Ki Ajar Sutiksna sidik | 

wus tinutur sadaya mring Mas Cĕbolang || 

14. Kula laju Ki Ajar ngantos nĕng pintu | 
tandya wus lumampah | 

Ki Ajar mapag nĕng kori | 

tundhuk nulya pinarak anĕng pandhapa || 

15. Mat Tĕngara lan santri catur abikut | 
nata pasunggata | 

samĕkta lumadyĕng ngarsi | 

Mas Cĕbolang ngancarani Kyai Ajar || 

16. Lah sumangga rinahaban sĕgahulun | 

Kyai Ajar tanggap | 

wusing nadhah dyan cinarik | 
kinantunkĕn wedang kalawan nyamikan || 

17. Sarwi ĕmpuk-ĕmpuk raos manis arum | 

Kyai Ajar tanya | 

kenthol ulun nilakrami | 

sinambating wawangi miwah pinangka || 

18. Mas Cĕbolang matur purwa wusanĕku | 

Kyai Ajar latah | 

kalingane wong ngasigit | 
atmajane risang wus slira-bathara || 

19. Yĕn kandhĕga anĕng ing praja Matarum | 
babo kambing wana | 

narendra Cintakapuri | 

pangudange sudarma nir pangrĕhpraja || 

20. Damar mancung samantĕn kewala cukup | 
nahan Mas Cĕbolang | 

nglocitĕng tyas duk miyarsi | 

cocog tĕmĕn lan dhawuhe sang kawindra || 

21. Tĕka jumbuh baya iki wus sakuwu | 
alon aturira | 

yĕn sang wiku nayogyani | 
benjing-enjing ingsun nilar Ngĕksiganda || 

22. Manthuk-manthuk Sutiksna wacana arum | 
tabiyating praja | 

sabarang nganggo winilis | 

mrih pakantuk ing lampah mrih tan sangsaya 

23. Etung pati-dina puniku pakantuk | 
kalamun lĕlungan | 

ngupaya kasil sakalir | 

patine kang dina yĕku ywa katrajang || 

24. Watonnipun nĕptuning dina ingetung | 
kalawan pasaran | 

kinumpulkĕn dadi siji | 

awit wetan winilis etung sajuga || 

25. Loro ngidul katĕlu mangulon laju | 
mangalor kaping pat | 

balik awit wetan malih | 

ngĕndi dhoke iku kang ran pati-dina || 

26. Akad lima Isnĕne papat kang nĕptu | 
Salasa titiga | 

Rĕbo pitu wolu Kĕmis | 

Jumwah nĕnĕm Saptune nĕptu sasanga || 

27. Pasaranne Kaliwon nĕptune wolu | 

Lĕgi nĕptu lima | 

Paing sanga nĕptunĕki | 

Pon pipitu Wagene nĕptu sakawan || 

28. Pah-dina nuju nĕng wetan cinatur | 
yĕn kapanggih nawa | 

myang tĕlulas lawan malih | 
pan kapanggih pitulas ingetangira || 

29. Akad Wage Sĕnĕn Lĕgi nawa jumbuh | 
Akad Kaliwon lan | 

Sĕnĕn Paing Kĕmis Lĕgi | 

Jumngah Pon Saptu Wage ĕnĕmbĕlas || 

30. Kĕmis Paing kapanggih pitulas iku | 

Sĕtu Kliwon uga | 

pitulas etangannĕki | 

pati-dina nĕng wetan apan sasanga || 

31. Pah dina ana kidul kang tinutur | 
kalamun kapanggya | 

sadasa kalawan malih | 

yĕn petange ingkang panggih kawanwĕlas 

32. Akat Lĕgi kalawan Slasa Ponnipun | 
Junungah Wage pan | 
nĕptunipun apan sami | 
anyadasa punika ing petangira || 

33. Akat Paing lawan Rĕbo Ĕponnipun | 
Jumungah Kliwonnya | 

Sĕtu Lĕgi iku sami | 
ngawanwĕlas pati-dina kidul sapta || 

34. Pati-dina nuju nĕng kulon ginalur | 
yĕn kapanggih sapta | 

sawĕlas kalawan malih | 

pan pinanggih limalas ing petangira || 

35. Slasa Wage kapanggih sapta ingetung | 
Sĕnĕn Pon kalawan | 

Slasa Kliwon Rĕbo Wage | 

Jumwah Lĕgi sami kĕpanggih nyawĕlas || 

36. Rĕbo Kliwon Kĕmis Ĕpon malihipun | 

Jumungah Paingnya | 

nglimalas petangirĕki | 
pati-dina nĕng kulon etange astha || 

37. Pati-dina ana ĕlor kang winuwus | 
yĕn katĕmu astha | 

kalawan rolas lan malih | 

yĕn pinanggih nĕmbĕlas ing petangira || 

38. Sĕnĕn Wage Slasa Lĕgi padha wolu | 

Akad Pon kalawan | 

Sĕnĕn Kliwon Slasa Paing | 

Rĕbo Lĕgi Kĕmis Wage padha ngrolas || 

39. Rĕbo Paing lan Kĕmis Kaliwonnipun | 
miwah Saptu Ponnya | 

samya nĕmbĕlas winilis | 

pati-dina nĕng lor sapuluh kathahnya || 

40. Pati-dina nĕng tĕngah sawiji amung | 
katĕmu wolulas | 

nuju dina Saptu Paing | 

tamat ingkang etangan patining dina || 

41. Lamun maksih umbĕr singkirana kulup | 
etang kang tan arja | 

mung yĕn kaslĕpĕg ywa gigrig | 

tyas kang kandĕl kumandĕl Suksma Kawĕkas || 

42. Mas Cĕbolang matur kapundhi kaĕmbun | 
dadosa jijimat | 

timbalane sang ayogi ( 

bilih wontĕn malih kang kĕdah winekan || 

43. Kĕparĕnga mĕdharkĕn sawontĕnipun | 
kinarya darsana | 

kalawan ing tĕmbe wingking | 
bilih wontĕn anak putu kang tatanya || 

44. Ana maning petungane kanca gunung | 
ingaranan Rakam | 

kaanggo salaki-rabi | 

myang ngadĕgkĕn omah sapapadhanira || 

45. Sawusipun pakantuk dinane Wuku | 
tinumpangan Rakam | 

tumbuk kang wis ran prayogi | 

lan manggonning wulan tumrap ing pakaryan || 

46. Panjukuke uga saka nĕptunipun | 
ingaran pasaran | 
kinumpulkĕn dadi siji | 

Jurudĕmung nĕnĕm-nĕnĕm pambuwangnya || 

185. Jurudĕmung 

1. Nĕptuning ari pasaran | 

beda lan kang kasbut ngayun | 

Jumuwah siji ingetung | 

Saptu loro Akad tiga | 

Sĕnĕnne sakawan nĕptu | 

Slasa lima Rĕbone sad | 

Kĕmise nĕptu pipitu || 

2. Dene nĕptune pasaran | 

Kaliwon siji puniku | 

Lĕgi loro Paing tĕlu | 

Ĕpon nĕptune sakawan | 

Wage lima ingkang nĕptu | 
wusing kumpul kajupukan | 
aranne mangkya winuwus || 

3. Kalamun kari anjuga | 
ingaranan nuju padu | 
awon dene watakipun | 
sabarang kudu sulaya | 
apadudon tansah ngĕdur | 

yĕn kanggo (n)dhaupkĕn apan | 
pangantĕn sulayĕng kayun || 

4. Kari kalih ingaranan | 

Dĕmang-kandhuruwan iku | 
mungguh watĕke liripun | 
kakurangan sandhang pangan | 
kĕrĕp nandhang lara tuhu | 
lamun kanggo palakrama | 
pangantĕn nandhang kadyĕku || 

5. Kari tĕlu ingaranan | 

Sanggar-waringin pakantuk | 
bĕcik asrĕp watakipun | 
anĕmu suka raharja | 
rĕjĕkinira sĕmpulur | 
kaanggowa palakrama | 
uga mangkono pinangguh || 

6. Kari papat ingaranan | 

Mantri-sinaroja bagus | 
kadugĕn sakarsanipun | 
winantu suka raharja | 
sĕnĕng tan kuciwĕng sĕmu | 
kanggo (n)dhaupkĕn pangantyan | 
puniku luwih pakantuk || 

7. Kari lima apan aran | 

Macan-kĕtawang liripun | 
tinĕbihan kinĕringan mung | 

sring ana kang sĕdya ala | 
lan asring kelangan iku | 
kaanggowa palakrama | 
uga mangkono tinĕmu || 

8. Pungkasan kari nĕm aran | 
Nuju-pati watakipun | 
mati pĕt rĕjĕkinipun | 
sandhang panganne rĕkasa | 
lamun ana mantĕn dhaup | 
nora lawas dadi pĕgat | 

tur nandhang susah mawantu || 

9. Dina kang petungannira | 
Anuju-padu winuwus | 
ana lima iku kulup | 

Akad Pon Sĕnĕn Paingnya | 
Slasa Lĕgi puniku | 

Rĕbo Kaliwon kalawan | 

Saptu Wage mung puniku || 

10. Nuju Dĕmang-kandhuwuran | 

ri Akad Wage puniku | 

Sĕnĕn Ĕpon kalihipun | 

Salasa Paing titiga | 

Rĕbo Lĕgi kang kacatur | 

Kĕmis Kaliwon kalima | 
Jumuwah Kliwon nĕmmipun || 

11. Sanggar-waringin manggonnya 
ri Sĕnĕn Wage puniku | 

Slasa Ĕpon kalihipun | 

Rĕbo Paing katiganya | 

Kĕmis Lĕgi kaping catur | 
Jumuwah Lĕgi kalima | 

Saptu Kliwon kanĕmmipun || 

12. Nuju Mantri-sinaroja | 

Akad Kaliwon puniku | 

Slasa Wage kalihipun | 

Rĕbo Ĕpon katiganya | 

Kĕmis Paing kaping catur | 
Jumuwah Paing kalima | 

Sĕptu Lĕgi nĕnĕmmipun || 

13. Anuju Macan-kĕtawang | 
ri Akad Lĕgi puniku | 

Sĕnĕn Kliwon kalihipun | 

Rĕbo Wage katiganya | 

Kĕmis Ĕpon kaping catur | 
Jumungah Ĕpon limanya | 

Saptu Paing nĕnĕmmipun || 

14. Nuju-pati pungkasannya | 
ri Akad Paing puniku | 

Sĕnĕn Lĕgi kalihipun | 

Slasa Kaliwon katiga | 

Kĕmis Wage caturipun | 
Jumuwah Wage kalimanya | 
Saptu Pon pungkasanipun || 

15. Tamat petunge kang Rakam | 
sirik yĕn maido kulup | 

yĕn ngandĕlkĕn dadi luput | 
anggon-anggon ana sira | 
wus samene bae cukup | 
nahan kang samya miyarsa | 
sukĕng tyas tan ana ngantuk || 

16. Ki Ajar malih ngandika | 
nalika nom-nommaningsun | 
kang dadya sĕngsĕming kalbu | 
tan lyan namung ngabotohan | 
kĕplĕk kĕcĕk posing-dhadhu | 
saya lama mundhak (n)dadra | 
nganti wĕgah sudarmĕngsun || 

17. Barang darbĕking wong tuwa | 
ĕntĕk dak (ng)go main dhadhu | 
basa wis blindhis katĕngsun | 
isin marang ing sasama | 
kalawan bangĕt wĕdiku | 
marang yayah miwah rena | 
kalakon lunga ngalangut || 

18. Ana sawiji juragan | 
saka Ngatasangin iku | 
wĕlas trisna mring awakku | 
tinari kinĕn miluwa | 
mulih marang prajanipun | 
bangĕt bungahing tyas-ingwang 
banjur ginawa mring prau || 

19. Sajrone nĕng prau layar | 

Ki Juragan sabĕn dalu | 
kasukan lan rowangipun | 
para juragan hartawan | 
sarananing rupa kĕrtu | 
rĕhingsun karĕm kasukan | 
sabĕn nonton muput-muput || 

20. Ana gĕlane tyasingwang | 
bayarane tĕka kantun | 
sajrone nyĕkĕl mung etung | 

Ki Juragan anggraita | 
wasana alon lingipun | 
luwih sĕnĕng sira baya | 
marang ing kasukan kĕrtu || 

21. Aturku dahat karĕnan | 
tuwan gya angsung pitutur | 
sadurunge sira pĕcus | 
ingkang dhingin ngawruhana 
rĕhning iki langĕnnipun | 
pra luhur Ngatasmaruta | 
tabiyat kudu tiniru || 

22. Ing nalikane kasukan | 
tan kĕna murang-rĕh iku | 
ing kaluhuran saĕstu | 

wit wus kabudi dening kang | 
para marsudi budyanung | 
tinĕmuning ing pambudya | 
nitik saka prantinipun || 

23. Ĕdi panggonan pinarnah | 
tan ana kuciwĕng sĕmu | 
sarta kĕh gumĕlaripun | 
tan katon wujuding arta | 
ingkang minangka tohipun | 
muhung sĕtyane wacana | 
ingkang inganggĕp ginugu || 

24. Dadine iki kasukan | 
tetela tĕmĕn yĕn dudu | 
bobotohan golĕk untung | 
dudunung ran kalangĕnan | 
para satriya pra luhur | 
ingkang nganggo papantĕsan 
sanadyan lĕlangĕn iku || 

25. Sasuwene kalangĕnan | 
ngati-ati tan kalimput | 
kaprabonira ngaluhur | 
jatmikane solahbawa | 
awit kang mangkono mau | 
makuthaning kaluhuran | 
lamun dianggo wis tamtu || 

26. Sumorot prabaning wirya | 
sarta mawa prabawa gung | 
kawuryan lajĕring punjul | 
sasamanirĕng tumitah | 
kulup aku basa krungu | 
dak rasa nadyan botohan | 
nanging nora tinggal ngĕlmu 

27. Tatakrama wiryĕng praja | 
tuwan (m)banjurke pitutur | 
mulane sasuwenipun | 
kasukan lamun pinuju | 
ngĕdum tan anyĕkĕl kĕrtu | 
datan kĕna tumingala | 

mring kĕrtu cĕkĕlanipun || 

28. Mĕngsah sakiwa tĕngĕnnya | 
myang babarpisan tan antuk | 
muruki pamainnipun | 
ĕnggonne tumingal ngantya | 
ngawonakĕn jĕjĕging lungguh 
rongĕh rĕcĕh pamicara | 
ingkang mangkono puniku || 

29. Winawas kurang jatmika | 
nyudakkĕn ujwalanipun | 
wingiting ngawirya suwung | 
de muruki iku apan | 
amung ala kang pinangguh | 
sabab lamum kabĕnĕran | 
ĕnggonne muruki mau || 

30. Nora wurung iku dadya | 
muring-muring mungsuhipun | 
yĕn tan kabĕnĕran ĕstu | 
jalma ingkang winurukan | 
panutuhe wantu-wantu | 
malah asring ingaranan | 
angloropakĕn mring mungsuh 

31. Yĕn (ng)gonne muruki apan | 
awit paron ĕtohipun | 
tĕmbung barandonan rukun | 
iku saya ora kĕna | 

saru luput nistha muput | 
sabab dudu panggaotan | 
kang muhung ngupaya untung 

32. Iki lalangĕn kawiryan | 
pĕpantĕsaning ngaluhur | 
uwong kang mangkono mau | 
ĕstu kĕna ingaranan | 
ngrĕgĕdi lĕlangĕnipun | 
wong agung ngawiryĕng praja 
lan manĕh kajaba iku || 

33. Mangka sajroning kasukan | 
solahbawa kurang patut | 
murang tatakramanipun | 
myang ngĕcakkĕn tyas dursila 
iku aprasasat uwus | 

rucat kasatriyanira | 

tan pantĕs kumpul ngaluhur || 

34. Gumĕlaring solahbawa | 
ingkang uwus kasĕbut ngayun 
para amarsudi kawruh | 
banjur anggubah wasita | 
patraping lĕlangĕn kartu | 

kinarya kakalih warna | 
nunggil-misah rasanipun 

35. Kang sapisan winasitan | 
nĕnĕm ukara puniku | 
tarampil ingkang rumuhun | 
tarĕtip tata tumulya | 
tajĕm tumeja nĕmmipun | 
sawijine kapralambang | 
sastra pandhawa wandĕku || 

36. Kalima sastra suwara | 
aksara 0[...j kang rumuhun | 
aksara I[...j kalihipun | 
aksara U[...j kaping tiga | 
aksara A[...j kaping catur | 
aksara E[...j kalimanya | 
wasita jinarwan Gambuh || 

186. Gambuh 

1. Tarampil tĕgĕsipun | 

aparigĕl pangasuting kĕrtu | 
tumindake nora cĕpĕt ngati-ah | 
ingkang katon alus turut | 
datan gumluwĕh garoboh || 

2. Tarĕtip tĕgĕsipun | 
aparimpĕn myang rĕmit satuhu | 
kayata yĕn angasut myang ngĕdumnĕki | 
miwah panyĕkĕling kĕrtu | 

tulising jro gyan tan anon || 

3. Yĕn cĕkĕlanirĕku | 

nganti katon kiwa tĕngĕnipun | 
kĕna yĕkti panggrayang kirang prayogi | 
dinakwa lamun sakuthu | 
kalĕbu ati dur awon || 

4. Yĕn nganti katon mungsuh | 

nir pikantuk tumrap badannipun | 
ing panyĕkĕl haywa-pĕgat ngati-ati | 
lawan tan mitumt wuruk | 
nora arus tĕmah awon || 

5. Tata mangke winuwus | 
apan bĕcik lir dĕksura anduk | 
ngĕlungake anjupuk miwah nampani | 
mĕsthi tangan tĕngĕn iku | 

kang katon taklim tinonton || 

6. Tumuli tĕgĕsipun | 

rikat cĕkat kayata yĕn ngasut | 
ngĕdum (m)buwang atanapi anampĕni | 
ywa nganti dĕnatag mungsuh | 

wit katon tanpa rimaos || 

7. Tajĕm mangke cinatur | 
jarwanira tajĕm jĕjĕg bakuh | 
solahbawa pratingkah myang ulat liring | 
tatag tĕtĕg nora eguh | 

sajrone kasukan kono || 

8. Tumeja tĕgĕsipun | 

padhang ganthĕng ing jro (n)jaba tĕrus | 
lamun lagi kalah ywa katingal ngucir | 
tuwin singkĕl ingkang kalbu | 
runtiking tyas kaparojol || 

Jilid 3 - Kaca : 49 

9. Iku awon dinulu | 

warnanira mĕsthi bĕsĕm bĕsum | 
dene lamun mĕnang ywa nganti kaĕksi | 
gambira girang gumuyu | 
gawe pangrasa kang awon || 

10. Gantya ingkang winuwus | 
pralambange Sastra-lima iku | 
ingkang dingin aksara O karĕpnĕki | 
muni Olah tĕgĕsipun | 

sajroning kasukan katon || 

11. Apan wus tinartamtu | 

ing bĕcike solah tingkahipun | 
obah-osik trapsilane badannĕki | 
ywa ngandika katon tanpa tut | 
gĕdhene sinaru ing wong 1 1 

12. I yĕku karĕpipun | 

muni Ilat tĕgĕse kang catur | 

ing sajroning kasukan apan pinasthi | 

bawa pangucape turut | 

tan akarya rĕnguning wong || 

13. U yĕku karĕpipun | 
muni Ulat karĕpe puniku | 

ing sajroning kasukan kawuryan wĕning | 

dumilah pasĕmonipun | 

ing netra mancur mancorong || 

14. A yĕku karĕpipun | 
muni Ati apan tĕgĕsipun | 

ing sajroning kasukan iku pinasthi | 
budi (m)bĕg raharjĕng kalbu | 
sumingkir kang aran awon || 

15. E mangkya karĕpipun | 

Ĕngĕt-etung dene tĕgĕsipun | 
jro kasukan ĕngĕta sakalir kalir | 
kabĕh kang winahya wau | 

sarta etung nora keron || 

16. Wasita sadayĕku | 

kang wus kasĕbut ing ngarĕp wau | 
ing pambudi bisane kalakon kaki | 
guna satata satuhu | 
gambuh janjine kalakon || 

17. Karĕpe iku kulup | 

ing sabisa-bisa kudu-kudu | 
kulinakna solahbawa kang prayogi | 
lamun wus kulina patuh | 
manawa wus bisa matoh || 

18. Mupangati satuhu | 
mring sarira sapiturutipun | 

yĕn kacakup tandha tabiyat miwiti | 
kluhuran sakadaripun | 
wiwinih kawiyak kaot || 

19. Sanadyan tĕdhakipun | 
wiryĕng praja lamun tan kadyĕku | 
agung rakĕt pakarti dur dhusthĕng budi | 
yĕkti nut tabiyatipun | 

wong kompra bajingan kopyok || 

20. Upama ron kĕtrilung | 

nora jĕnak nĕng sasananipun | 
dilalahe kudu rontog aparithil | 
singsal saking kawiryan nung | 
ngalarah saĕnggon-ĕnggon || 

21. Tan tuwuh wijilipun | 

ing utama rĕmbĕsing kang madu | 
yĕn tan ngene bĕcik aja anglakoni | 
kasukan sukaning kalbu | 
tuwas cinirĕnan awon || 

22. Titi tĕtĕsing tutur | 

dyan winulang lakuning kang kĕrtu | 
wusing bangkit pra hartawan Ngatasangin | 
angarsakkĕn raganingsun | 

(ng)ganĕpi kasukan kĕrtos || 

23. Padha sih trĕsna tuhu | 

ana ingkang kabrojol calathu | 
tamtu dudu sabarangan wong puniki | 
katara ing tindak tanduk | 
trah daniswara karaton || 

24. Piwulang saya lulut | 

palaling Hyang bangĕt (ng)gonku (ng)gilut | 
wong saprau kabĕh padha ngaji-aji | 
wusananing ingsun sinung | 

ĕngĕt dening Sang Hyang Manon || 

25. Anĕng Cirĕbon labuh | 

aku matur marang ing tuwanku | 
nyuwun kari ana ing Cirĕbon nagri | 
nangkoda tan walangkalbu | 
malah asung marang ingwang || 

26. Arta myang barang agung | 

rĕhning ulun dagang nora maju | 
arta barang nora lawas banjur ĕnting | 
graitaning tyas tan lyan mung | 
mahas ngasĕpi lunga (n)don || 

27. Cĕkake nĕng Kapurun | 

sinaruwe Kangjĕng Sultan Agung | 

tĕkan mangke tulus sihirĕng narpati | 
wong apatrap luwih atut | 

kanggo ing sak ĕnggon-ĕnggon || 

28. Iki wus lingsir dalu | 

ulun arsa cumawis malĕbu | 
anak putu padha kariya basuki | 
kang liningan samya ngujung | 

Ajar Sutiksna wus miyos || 

29. Sigĕg Sutiksna wiku | 

Mas Cĕbolang alon wuwusipun | 
adhi Amat kula kalangkung kepengin 
sowan maring ing Kaparun | 
bĕkti mring sang ajar kaot || 

30. Kakang kula tumuntur | 

inggih yayi kalangkung pakantuk | 
benjing enjing kewala pinikir malih | 
rehning sampun wanci dalu | 
lothung wawi sami aso || 


11 VII. Mas Cĕbolang dalah para santrinipun tuwin Amat Tĕngara lumampah 
mangetan dumugi ing dhusun Kĕpurun, sipĕng ing dalĕmipun Ajar Sutiksna, 
kaparingan katrangan warni-warni:. ... 
kaca 50-54. 

31. Mas Cĕbolang puniku | 
acarita ing salaminipun | 

nĕng Mataram dadya ojating pawĕstri | 
sudagar pan bakul-bakul | 
randha wulanjar ngaroyok || 

32. Tanapi prawan sĕpuh | 

kurang thithik karya bubrahipun | 
wong jĕjodhon kawit ala ingkang elik | 
nĕng pondhok salong dha matur | 

dhuh anggĕr bandaraningong || 

33. Paran wasanĕng dunung | 

yĕn awĕta anĕng ing Matarum | 
rĕhning mudha datan wurung korup maring | 
langĕn-langĕning raras rum | 
samangke sangsaya (n)dados || 

34. Pra bakul ingkang munjung | 
bilih ngantos kalajĕng saĕstu | 

datan wande halating praja (n)dhatĕngi | 

Mas Cĕbolang duk angrungu | 
tyasira kadya rinontog || 

35. Kakang bĕnĕr tuturmu | 

ora enak iki nĕk kabanjur | 

insya Allah sesuk aku banjur pamit | 
sĕngadi mung myang Kĕpurun | 
sabanjure angĕloyong || 

36. Wus matĕng rĕmbagipun | 

kunĕng enjingira kang winuwus | 

Mas Cĕbolang kalawan sakawan santri | 

Amat Tĕngara tan kantun | 
sama marĕg ingkang ĕmbok || 

37. Pamit sĕdayanipun | 

dĕnnya ayun marang ing Kĕpurun | 
nyai randha Amat jumurung ing kapti | 
aja lawas-lawas kulup | 
besuk apa (ng)gonmu bodhol || 

38. Pun kakang rĕmbagipun | 

benjing enjing inggih wanci bangun | 
karuhane thole (ng)goningsun mrantĕni | 
sarapan kalawan sangu | 
rĕhning mlaku rada adoh || 

39. Wanci ngajĕngkĕn Subuh | 

pajar gidib samĕkta sadarum | 

wusing nadhah manjing Subuh gya ngabĕkti | 
bakdaning sĕmbahyang Subuh | 
nulya sami mangkat alon || 

40. Ing marga tan minuwus | 
sampun lĕpas wau lampahipun | 
wanci corah sukuning ardi Mĕrapi | 
prapta asramĕng Kĕpurun | 
tandya (n)duduk marang dhepok || 

Jilid 3 - Kaca : 52 

187. Mĕgatruh 

1. Ascaryambĕg Mas Cĕbolang duk andulu | 
ing dhepoke sang maharsi | 
kamantyan langĕning punthuk | 

sampat kawuryan sarwa sri | 
wimbuh wingite katongton || 

2. Taru-taru ngrĕmbaka ijo ngrĕmbuyung | 
maratah wohe andadi | 
puyuh-dĕnta mubĕng kĕmput | 
panjang mĕh kalantrah siti | 

sinĕling lan jambe rambon || 

3. Mayang mudhar ganda ngambar mamrik arum 
candhi gupita rinakit | 

kinubĕng sĕkaran kĕmput | 
argulo mawarni-warnai | 
sĕkar mĕkar pating prĕlok || 

4. Sĕlaning kang candhi gupita binatur | 
balumbang toyanya wĕning | 
rimirim ganggĕng pinatut | 
ingingonan tambra abrit | 

mawĕh sĕngsĕming kang anon || 

5. Saking dhepok udyana sĕkar sumawur | 
sampĕt sawarnining sari | 

kanan dhepok tĕgal talun | 
pagagane anĕng kering | 
mangku pĕkĕn apan ayom || 

6. Lĕpĕn wĕning saking puncaking kang gunung 
anjog wingking sinung tĕlih | 

pinarĕnca parannipun | 
tĕpung ngubĕngi capuri | 
nahan Ki Ajar kacriyos || 

7. Amarentah marang endhang sontrangipun | 
kinĕn sadhiya sasaji | 

sunggatanira kang ayun | 
pinarak marang ing wukir | 

Cĕbolang Ki Amat katon || 

8. Kyai Ajar mapag nĕng jawining pintu | 
jaya-jaya asasanti | 

kerit pinarak ing salu | 
sinambrama tĕmbung manis | 
dhuh babo atmajaningong || 

9. Sakabĕhe padha rahayu ing laku | 
bĕgja kĕmayangan yĕkti | 
samĕndhang nora ngrĕmpĕlu | 
lamun sira wong asigit | 

sotah marang dhepokingong || 

10. Sĕpi samun tan ana lalangĕnipun | 
tangĕh nĕmu sukĕng ngati | 
mung cuwa lapa pinangguh | 

lĕn janma kaburu asih | 

katrĕsnan trus lair batos 


11. Kang mangkono yĕkti nora klĕbu catur | 
sĕpĕn marang suprih mamrih | 
malulu sarjuning kalbu | 

nora ana kĕdhah-kĕdhih | 
kang sinung ling matur alon || 

12. Mundhi saking pangĕstunipun pukulun | 
wit pangkat praptaning wukir | 
sadaya samya rahayu | 

saglugut tan walangati | 
tĕms anrus ing wiraos || 

13. Kyai Ajar sukĕng tyas amanthuk-manthuk 
bangĕt panrimaku kaki | 

tujune ulun wus mantuk | 
basane kapasangyogi | 
ana wisma olĕh dhayoh || 

14. Sapa kuwe lah ladĕkna sunggatamu | 
endhang sontrang angladĕni | 
sabobote rara gunung | 

tĕka parigĕl tarampil [ 
maksih kĕnya ayu anom || 

15. Wus warata wedang kaleyang kĕmadhuh | 
gula arĕn bĕrsih kuning | 

pala kasampar gumantung | 
pala kapĕndhĕm mĕpĕki | 

Ki Ajar wacana alon || 

16. Wis mung iki mangunahe kaki gunung [ 
wawi anak dirahabi | 

sadaya (n)dhĕku wus nginum | 
ĕh rara larihna aglis | 
apa saanane kono || 

17. Sadaya kang linarihkĕn nora wangsul | 
katarik rĕsĕping ngati | 

nanging sĕmu rada rikuh | 

Ki Ajar mĕsĕm ningali | 
wasana lingira alon || 

18. Wĕktu iki saanane bocah jalu | 
padha mulasara tĕgil | 
adhĕdhangir amĕmatun | 

siji thil tan ana panti | 
amung kari bocah wadon || 

19. Anom-anom tur isih parawan kĕncur | 
anake umbul pratinggi | 

kang padha pracayĕng kalbu | 
tinitipkĕn marang mami | 

kinĕn samya ngalap kawroh || 

20. Pratikĕle tĕmbe yĕn winĕngku kakung | 
rĕh ulun nora sasiwi | 
panganggĕpku kadi sunu | 

(ng)goningsun yoga pribadi | 
sagaduke (ng)gayuh kawroh || 

21. Bokmanawa padha nitĕni puniku | 
lalajone ingkang uwis | 

tĕkane winĕngku kakung | 
kabarĕng lan wĕktunĕki | 
tĕntrĕm lastari jĕjodhon || 

22. Para rara kang ngladĕni wus amundur | 

Ki Ajar ngandika malih | 
dak-kandhani sira kulup | 

nalika nom-noman mami | 
sadurunge dadi botoh || 

23. Bangĕt (ng)gonku (m)balunthah talĕdhĕk thuyul 
anjajah nir nampik milih | 

lawas-lawas tĕka atul | 

bisa anitĕn-nitĕni | 

wantu wataking wong wadon || 

24. Lan nitĕni kaananing raganingsun | 
tumrape marang pawĕstri | 

suka rĕna cuwa (n)jĕlu | 
kang dadya darunanĕki | 
basa wus kacandhak botoh || 

25. Lir sumĕbrung karasikaning pulang hyun | 
sinambadan ing Hyang Widdhi | 
minangka ukumanipun | 

purusa dhaup lan ati | 
ayĕm jatmika tumamboh || 

26. Lawas-lawas saya kabutuh ing sĕpuh | 
wuwuh mahas ing ngasĕpi | 

ora ta kadi Sinuhun | 

Sĕh Maolana Mahribi | 
kagungan-dalĕm kinĕthok || 

27. Mas Cĕbolang kirig-kirig lan umatur | 
rĕhning ulun lan pun adhi | 

tĕmbe ing saĕstunipun | 
bilih pinarĕng ing Widdhi | 
tinartamtu ajĕjodhon || 

28. Nanging tansah ing panggagas mangu-mangu | 
karana durungirĕki | 

wasita upaminipun | 
papan pandhĕdhĕran wiji | 

saĕstunya milih kang loh || 

29. Nuwun wangsul titikan pamilihipun 
candrane kanang pawĕstri | 

kang awon miwah kang luhung | 
solah tanaga myang warni | 
atanapi ing pasĕmon || 

30. Kyai Ajar mĕsĕm angandika arum | 
lamun sira arsa milih | 

marang wanudya kang luhung | 
pantĕs kanggo dadi rabi | 
nyĕplĕsana ing suraos || 

31. Tĕtĕmbungan bobot bĕbĕt bibit iku | 
mangkene dunungirĕki | 

basa bobot karĕpipun | 
miliha wadon kang asli | 
dene titikane kang wong || 

32. Saka turun sarasilah ramanipun | 
wanudya kang yun sira-mbil | 
ana pitung warna kulup | 

salah siji kang mancĕri | 

Lonthang saline kang pupoh || 


12 Bab pamilihing wanita minangka jodho adhĕdhasar: bibit, bĕbĕt, bobot. ... 
kaca 54-55. 

Bab candraning wanita wontĕn 21 warni; Tandha-tandha ciri awon saening 
wanita. ... 
kaca 55-57. 

188. Lonthang 

1. Ingkang dhingin darah bangsaning ngawirya | 
ing tĕgĕse trahe para luhur Jawa | 

ingkang misih kadrajatam uripira || 

2. Kang kapindho darahe agama mulya | 
tĕgĕsira tĕrahe para ngulama | 
ingkang alim ahli kitab trusing rahsa || 

3. Kaping tĕlu darahe wong maratapa | 
ing tĕgĕse trahing para pandhita | 
ingkang ulah pupujabrata lĕksana |] 

4. Ping pat darah sujana ing tĕgĕsira | 

trah linangkung ulah pangawikan budya | 
kalantipan lan marang kawicaksanan || 

5. Kaping lima yĕku darahing ngaguna | 
ing tĕgĕse pintĕr samubarang karya | 
ingkang ulah kalimpatan kabangkitan || 

6. Kaping nĕnĕm darahe para prawira | 
tĕgĕsira trahing prajurit kang ulah | 
kapintĕran kasub ing sudiranira || 

7. Kaping sapta darahing janma supatya | 
tĕgĕs ingkang trahing para tani ingkang | 
wĕkĕl mĕnĕp sarta tyase tuhu sĕtya || 

8. Kapindhone tĕmbung bĕbĕt kang winarna | 
yĕku tumrap marang bapakne wanita | 
amiliya darahe jalma supudya || 

9. Tĕgĕsira bangsa ingkang sugih arta | 
myang barana mintir dana jalma papa | 
sarta ingkang isih kĕh kabĕgjanira || 

10. Katĕlune tĕmbung bibit kang winahya | 
karĕpira tumrap marang ing wanita | 
kang sayogya dumadya jatukrama || 

11. Amiliya ingkang bĕcik warnanira | 
sarta ingkang akĕh kapintĕranira | 
candra-warna pasĕmone kang wanita || 

12. Kang wus ingsun titĕni kala samana | 
wus dak coba akĕh kang kapara nyata | 
cacahira elingku salikur warna 1 1 

13. Ingkang dhingin awarni bongoh puniku | 
prabaning kang angga pupuk asĕmbada | 
kang amĕngku pangrasa lĕga lĕgawa || 

14. Pawĕstri kang mangkono suwarnanira | 
kang wis klakyan waskitha bisa ambuka | 

(n)don tuju langĕning kang Asmaragama || 

15. Pindho sengoh yĕku prabane wadana | 
ingkang pupuk ingkang amĕngku pangrasa | 
sĕdhĕp ĕstu suka kang sami uninga || 

16. Pawĕstri kang mangkana suwarnanira | 
ingkang uwis kalakon bisa ambuka | 
panggĕndamming Asmaratantra rannira || 

17. Katri plongĕh sĕmu ngĕndonkĕn gujĕngnya | 
iku ingkang sasĕmuning wadananya | 
tuwin liringing netya kĕkalihira || 

18. Kang mĕngkono prabane ambĕg susĕtya | 
myang lĕgawa tanduk ngrĕsĕpakĕn nala | 
aprasaja ing sasolah-bawanira || 

19. Iya iku adate kang wus kalakyan | 
ananing kang kasĕbut bisa anggĕndam | 

kang katanduk sĕnĕnning pramana nyata || 

20. Kaping pate (n)dĕmĕnakake rannira | 
ĕndĕmmipun angenakakĕn sarira | 

iku manggon pasĕmoning kang wadana || 

21. Ing liringe netya myang kĕdaling sabda | 
ingkang amĕngkoni parabaning nala | 
sĕnĕng tuwin kaparĕng kapadhan-karsa || 

22. Kang amĕdhar tanduk sĕpi piyangkuhnya | 
myang rumakĕt adate bisa ambuka | 
panggĕndamme kang aran Asmaranala || 

23. Lima sumĕh yĕku pasĕmoning surya | 
kaprabawan ambĕg sarĕh kang wus klakyan | 
bisa (m)buka panggĕndamming Asmaranada || 

24. Kanĕm manis yĕku sĕnĕnning guwaya | 
myang kocap kang paningal mawĕh wigĕna | 
kang mangkono prabawa wingiting pramana || 

25. Iya iku kang wus kalakon samana | 
wong amanis adate bisa ambuka | 
panggĕndamme kang aran Asmaratura || 

26. Kaping sapta mrakati kang winursita | 
iya iku panduking tingal kalawan | 
kĕdaling kang wicara marĕkkĕn nala || 

27. Kang mĕngkoni praba wingiting pramana | 
iya iku adate bisa ambuka | 
panggĕndamme ingkang Asmaraturida || 

28. Kaping wolu jatmika iku ta ingkang | 
amĕngkoni ĕnĕng-ĕnĕnging kang cipta | 
ingkang (m)buka sosoroting kang pramana || 

29. Iya iku kaananing kang ingaran | 

bisa (m)babarake prabaning kang prabawa | 
mangkya ingkang kaping sanga kang ginita || 

30. Ran susila iku kĕdaling ilatnya | 

myang panduking mripat polah solahbawa | 
mangku budi tĕmĕn narima lĕgawa || 

31. Kang mungkulkĕn panduk ĕmpaning pangira | 
bĕnĕr ingkang panuju tĕpĕng sujana | 

lan anggĕndam graitaning kang nugraha || 

32. Ambĕbuka wĕnganing kang mangsakala | 
ina ta suhartining kang tatakrama | 

iku uwus ginĕng langĕning pramana || 

33. Kasadasa kĕwĕs tarampil wicara | 
ulat tandang atajĕm ing liringira | 
amamalat sĕngsĕme wawan-wicara || 

34. Kasawĕlas luwĕs yĕku kang wacana | 
cucut lĕmĕs sapari-polahing angga | 

kang mĕngkoni prabaning kanang pramana 

35. Kalihwĕlas gandĕs wijiling wicara | 
myang solahing raga kang mamalat driya | 
padha uga mĕngku prabaning pramana || 

36. Triwlas dhĕmĕs yĕku ayĕm pandukira | 
kĕdaling kang wicara lungguh trapsila | 
padha uga mĕngku prabaning pramana || 

37. Patbĕlase sĕdhĕt iku dĕdĕgan kang | 
sĕdhĕng gĕdhe cilike lan dhuwurira | 
sasolahe parigĕl datan kuciwa || 

38. Kalimalas bentrok ingkang winursita | 
dĕdĕgan gĕng inggil ingkang isi samya | 
tĕgĕsira sarwa sĕmbada warata || 

39. Kanĕmbĕlas kang aran lĕncir winarna | 
yĕku jalma dĕdĕgan dhuwur rĕspatya | 
sarwa isi gilig pasanging sarira || 

40. Kapitulas kang aran wire jinarwa | 
yĕku ingkang sarira alit sĕmbada | 
sarwa singsĕt datan ana kang cineda || 

41. Kawolulas kang aran gĕndruk punika | 
badan agĕng sĕmbada kĕndho sĕmunya | 
nanging isi warata bĕntĕn sadaya || 

42. Kasangalas sarĕntĕg yĕku dĕdĕgnya | 
kurang dhuwur katimbang lan agĕngira | 
sarwa isi gĕmuh ingkang payudara || 

43. Karongpuluh kang aran lĕnjang winarna | 
yĕku badan sĕmu cilik nanging dawa | 
kawimbuhan nora ayu sasolahnya || 

44. Kasalikur aran rangku pungkasannya | 
iku dĕdĕg gĕdhe dhuwuring kang kurang | 
sĕmu ngropĕk (n)Dhandhang-gula || 


13 Bab pangrĕngkuhipun dhatĕng pawĕsni, panduking asmara, patraping sarĕsmi 
murih marĕm lan manfaat, sarta ĕmpaning Asmaragama. ... 
kaca 58-70. 


189. Dhandhanggula 

1. Mas Cĕbolang awacana ririh | 
adhi Amat dhawuhe sang tapa | 
prayogi dĕnĕstokake | 

Ki Amat lon sumambung | 

inggih kakang langkung utami | 

mugi kalajĕngĕna | 

matur sang awiku | 

kula mirĕngakĕn kewala | 

awit saking botĕn darbe pacul kudhi | 

basane ya walaka || 

2. Kang sinung ling mĕsĕm matur malih | 
kadiparan ing darunanira | 

mawi nitik wong tuwane | 
tumrap ing jodho wau | 
muhung dhatĕng badan pribadi | 

Ki Ajar angandika | 

karĕpe puniku | 

miliya darah winahya | 

yĕn manungsa ingkang winahyu sayĕkti | 

saka rahayuning tyas || 

3. Satuhune (ng)gonningsun cariwis | 
mung minangka cĕr-ancĕr kewala | 
dene ingkang sajatine | 
salaki-rabi mau | 

mĕh satĕmah nora praduli | 

matitisakĕn candra | 

mangkene liripun | 

kayata manising ulat | 

ayu endah dhĕmĕs luwĕs mĕrakati | 

prigĕl solah tĕnaga || 

4. Tarlĕn kanggo sarana malatsih | 
thukuling kasĕnĕngan pra priya | 
mula ana pralambange | 
bĕbakuning adhaup | 

dudu bandha myang dudu warni | 
mung ati paitannya | 
basa jodho muhung | 
sĕnĕng parĕnging wardaya | 
condhong runtut sakarone nunggal budi | 
tĕmah samya mmĕntah || 

5. Wĕlas-asih katrĕsnane manjing | 
sanepane pangrĕngkuhing bapa | 
mring anak kang dadya tyase | 
de ĕmpan papanipun | 
surasane ingkang kadyĕki | 
kayata jalma priya | 

dahat akayungyun | 

mring dyah dĕdĕg dhuwur kĕra | 

yĕn lumampah mayug-mayug nyumĕlangi 

parandene jroning tyas || 

6. Tan kapanduk gĕla cuwa gĕthing | 
tĕka banjur wĕlase rumĕntah | 
ana dyah sirung ulate | 

(n)jĕnggurĕng ambĕsĕngut | 
sarwa kasar wicaranĕki | 

priya kang sĕnĕng datan | 

kapanduk ing mutung | 

elik kapok kawus merang | 

patrap ingkang mangkono malah mimbuhi | 

sĕnĕng suka sih trĕsna || 

7. Babasane mungguh wong asĕngit | 
nora kurang ing pamadanira | 
ĕmpan papane mangkene | 

ana dyah anom ayu | 
gandĕs luwĕs manis mrakati | 
kang mangkono nir dadya | 
rĕnaning kang kalbu | 
malah amimbuhi ewa | 
tĕrkadhangan gĕthing gĕlane kapati | 
mangkono papadhanya || 

8. Dadi tĕtĕp wong salaki-rabi | 
gumantung nĕng sĕnĕnging wardaya | 
candraning warna parlune | 

pĕngĕt mring mudha punggung | 

supayane angati-ati | 

pamilihe maring dyah | 

lamun bisa antuk | 

ĕstri kang kalĕbu candra | 

amimbuhi marang sĕnĕnging prajĕki | 

sĕnĕng tĕntrĕm raharja || 

9. Mangka olĕh jodho tan prayogi | 
wanda tĕrus kalakuwanira | 
bakal narik sangsarane | 

mula sadurungipun | 

dadi jodho kudu patitis | 

kalamun wus rumĕntah | 

sih katrĕsnanipun | 

pambirate nora gampang | 

ing satĕmah ambĕk sura nĕmpuh wani | 

marang ing kasangsaran || 

10. Ngupayaa ĕstri kang (n)darbĕni | 
ambĕg tĕpa ing rahsa kalawan | 
dana ing tĕpa katrine | 

kang tĕmĕn tobatipun | 

lila marang kang aran bĕcik | 

pawĕstri kang mangkana | 

adat watakipun | 

kajĕn sarta kinurmatan | 

mring kakunge nyirnakkĕn angkarĕng laki | 

sih trĕsnane rumĕntah 


11. Tĕpa ing rasa karĕpirĕki | 
lumuh rikuh ing liyan suminggah | 
yĕn nir tĕpa ing rasane | 

sring nganakake iku | 

irĕn mĕrĕn dumadi drĕngki | 

dana tĕpa karĕpnya | 

bisa-a suminggun | 

panyaru panyikuning lyan | 

yĕn tan darbe dana ing tĕpa pan asring | 

dahwĕn srĕi watĕknya || 

12. Tĕmĕn tobatipun lila yĕkti | 
ing karĕpe tobating nang soka | 
kang tĕmĕn lawan lilane | 

ana maning linuru | 

pawĕstri kang tĕmĕn (n)darbĕni | 

watĕk ran sama beda | 

dana dhĕndha iku | 

lawan kang bisa uninga | 

ing babasan guna busana lan malih | 

baksana myang sasana || 

13. Pambĕkaning pangrĕngkuh yĕn olih | 
kang sawanda saekapraya lan | 
sajiwa dene wĕrdine | 

tĕmbung sama puniku | 
apan padha karĕpirĕki | 
andarbĕnana watak | 
sih sakĕh tumawuh | 
beda pilah karĕpira | 

(n)darbĕnana watĕk kulina lan bangkit | 
anĕnimbang widagda || 

14. Dana kang (ng)gĕganjar karĕpnĕki | 

(n)darbĕnana watĕk sukarĕna | 
asung sĕnĕng mring samane | 
dhĕndha tĕgĕse kukum | 

de karĕpe ingkang (n)darbĕni | 
watĕk putus lan tatas | 
ing pamiyakipun | 
nalar ala lan sayogya | 

(ng)gonne ngĕmpan mapanakĕn tan nalisir | 
cĕplĕs tan ana cacat || 

15. Guna iku kapintĕran wasis | 
bisa wĕruh lan mangĕrti marang | 
wawĕnang kawajibane | 

sakĕh pakaryanipun | 

ingkang tumrap marang pawĕstri | 

busana tĕgĕsira | 

panganggo satuhu | 

karĕpe bisa uninga | 

lan angĕtrapake rajadarbĕknĕki | 
ingkang pancĕn kasandhang || 

16. De baksana pangan tĕgĕsnĕki | 
pikajĕnge kang bisa uninga | 
kalawan anandukake | 

ubĕt kayaning kakung | 

kang binukti ing sabĕn ari | 

sasana tĕgĕsira | 

panggonan puniku | 

karĕpe bisa uninga | 

amamantĕs mamangun amrih prayogi | 

sajroning wismanira || 

17. Asawanda tĕgĕse sampi | 
asawangan utawa sawarna | 
karĕpe iku mangkene | 
sinĕdyakna jro kalbu | 
badan kalih dadi sawiji | 
ĕmpan papanne ingkang | 
darbe ambĕk ika | 
pngrĕngkuh lawan rumĕksa | 
marang laki kadi rumĕksanirĕki | 
mring badane priyangga || 

18. De saekapraya tĕgĕsnĕki | 
budi sawiji pikajĕngira | 
darbeya (m)bĕg pangrĕngkuhe | 
marang ing priyanipun | 
sinĕdyakna anunggal kapti | 
asajiwa tĕgĕsnya | 

sawiji nyawĕku | 

karĕpe ĕstri darbeya | 

ambĕk sĕtya pangrĕngkuhing marang laki 

lir nyawane priyangga || 

19. Wis kacakup iku bae kaki | 
pamilihe wanita kinarya | 
jodho salawas-lawase | 

Mas Cĕbolang umatur | 

wus binabar ingkang prayogi | 
mangkya ta ingkang wĕnang | 
tinampik pakulun | 
pawĕstri kadi punapa | 
ĕstunipun kawula dĕrĕng udani | 
mugi kawĕdharĕna || 

20. Kyai Ajar angandika aris | 
titikan ciri sranduning badan | 
ingkang nandhakkĕn alane | 
mring kalakuanipun | 

yĕn ngupaya parawan sukci | 
panitike manawa | 
cilik kang pambayun | 
tan ngadĕg wus katon wudhar | 

lamun agĕng wus gumandhul nora isi 
ganthĕnge wonga-wonga || 


Jilid 3 - Kaca : 61 

21. Katon kĕndho gwaya sulak wilis | 
kawistara kurang sĕnĕnnira | 
ramping wus mĕkar bokonge | 
tinampika puniku | 

krana ika mangkono kaki | 

titikan panĕngĕran | 

kĕnya ingkang uwus | 

anglakoni sinanggama | 

maring kakung yĕkti dudu prawan sunthi | 

sarine uwus wigar || 

22. Lawan manĕh lamun ana ĕstri | 
ababira (ng)ganda nora eca | 
abangĕr wimbuh aruse | 
alatĕng bacin sĕmu | 
kawoworan (n)dulĕg tur amis | 
lan manĕh githokira | 
mambu wanginipun | 

sĕkar kawoworan ganda | 

amis arus wĕngur tangĕh yĕn kawilis | 

sakĕh aruming ganda || 

23. Utawa yĕn tlapakane tipis | 
mripat katon biru sĕrĕtira | 
sulak biru thĕthĕlĕnge | 
puniku nora arus | 

ing wajibe kudu tinampik | 
adat kang wus kalakyan | 
kang mangkono mau | 
asring (n)darbĕni simpĕnan | 
lara raga dene ta dumunungnĕki | 
nĕng wadining wanita || 

24. Lan maninge yĕn ana pawĕstri | 
swaranira brabah kadi priya | 
kang agor sĕmu erake | 
wadon ingkang kadyĕku | 

ing adate sok andarbĕni | 

watĕk panastĕn ewan | 

mring samĕng tumuwuh | 

datan saranta driyarda | 

daya-daya tan trima panduming laki | 

yĕn bisa singkirana || 

25. Kabĕh-kabĕh gotĕking wong ngardi | 
de watonne wirasat kacĕtha | 
imam-supingi kaole | 

nĕng kono babaripun | 
ingkang ala lawan kang bĕcik | 

Kimas Cĕbolang nĕmbah | 
matur ing sang wiku | 

saupami wus kalakyan | 

dados jodho patrap pamĕngkunirĕki | 

wajib rumĕksanira || 

26. Kyai Ajar awacana aris | 

kang rumuhun rumĕksa maring dyah | 
kang durung (ng)garapsarine | 
aja nganti tinĕmpuh | 
sinanggaman luwange nguni | 
asring dumadya kĕnya | 
lĕnjĕh tĕmbenipun | 
tan bisa (n)darbĕni wĕka | 
dadi purus-senthe babasanirĕki | 
sayogya sabarĕna || 

27. Rumĕksane marang ing pawĕstri | 
kang wus tumrap ing sapalakrama | 
kudu jĕmbar sabar sarĕh | 
myang paramartanipun | 

haywa pĕgat sira ngĕnggonni | 

tĕpa lawan prayitna | 

mangkene liripun | 

sira aja nganti lena | 

wit watĕke wanita puniku asring | 

kadunungan tyas cĕkak || 

28. Calak-mamak cĕkak ponang budi | 
jangkah cĕndhak miwah kadunungan | 
kurang jĕjĕg piyandĕle | 

lire ingkang puniku | 

ati kurang-antĕpan asring | 

owah gingsire gampang | 

tĕrkadhang kalayu | 

marang priya liyanira | 

kang jalaran katarik kĕpengin saking | 

sabab limang prakara || 

29. Wirya rahsa guna dana warni | 
de wijange wirya kaluhuran | 
karĕpe wanita kuwe | 

sring melik marang kakung | 

kang ngungkuli bojonirĕki | 

ing kaluhuranira | 

rahsa tĕgĕsipun | 

iya rahsa pikajĕngnya | 

wanitĕku asring kadunungan kapti | 

sru kapengin kumĕdah || 

30. Sinanggama priya sanĕsnĕki | 
ingkang sabab saking bosĕn kĕmba | 
kurang marĕm mring lakine | 
sardana tĕgĕsipun | 

sugih arta rajabrana-di | 
karĕpe kang wanita | 

yĕku sring kapencut | 
mring arta rajabarana | 
awit saking kurang kasamĕktanĕki | 
labĕt angkara-murka 1 1 

31. Guna apan kapintĕran nĕnggih | 
pikajĕnge wanita punika | 
sring melik priya liyane | 
ingkang asugih kawruh | 
myang undhagi pakaryan wasis | 
luwih ing priyanira | 

rupa tĕgĕsipun | 
iya rupa karĕpira | 

wanitĕku sring kalayu mring wong sigit | 
kang ngluwihi priyanya || 

32. Kang sinung ling sami mangastuti | 
matur malih Kimase Cĕbolang | 
aji Asmaragamane | 

punapi warninipun | 
sarta atrap panganggenĕki | 
paran tumandukira | 

Ki Ajar lingnya rum | 
aji yĕku karĕpira | 
aji-aji pakurmatan rĕrĕnggan ari | 
dene basa asmara [| 

33. Jarwanira sĕngsĕm jroning ati | 
sanggama salulut dene ingkang | 
binasakkĕn salulute | 
pupulĕtan saĕstu | 

ya momoran kalawan malih | 
kukumpulan wĕrdinya | 
dadi karĕpipun | 
kang aji Asmaragama | 
pupulĕtan amoring jalu lan ĕstri | 
rĕngganing kasĕngsĕman || 

34. Mas Cĕbolang ngangsĕg matur ririh | 
woring jalma priya lan wanudya | 
tĕka mawi rarĕnggane | 

paran ta patrapipun | 

Kyai Ajar mĕsĕm nauri | 
sarĕhning bab sahuwat | 
wadi basanipun | 
saru lamun kamĕlokna | 
prayogane pratelan sajroning rĕsmi | 
dhinapur pancakara || 

35. Lamun pastapurusanirĕki | 

durung kiyat myang durung santosa | 
jwa kasĕsa nandukake | 
ingkang mangkono mau | 
bokmanawa ambalenjani | 

dayane tan widada | 

tĕmah gĕla tyasmu | 

tĕrkadhang amanggih ewa | 

lan wanita marga tan kapadhan kapti | 

tiwas wadi kabuka || 

36. Yĕku kĕna rubedaning rĕsmi | 
ingaranan katitih asmara | 
wit durung abiprayane | 
kasĕngka angsahipun | 
marma daya tan lana nuli | 
marlupa nir ing karkat | 
kacarita iku | 

awit rahsa tuwin jiwa | 

durung samya kawĕngku dening kridhaning 

ing Risang Hyang Pramana || 

37. Dupi myarsa sabdaning sang rĕsi | 
anggalĕgĕs ing tyas kajumbuhan | 
wus ngalami sadayane | 

kusute apulang hyun | 

Mas Cĕbolang umatur aris | 

ulun matur pasaja | 

ing sayĕktosipun | 

kĕrĕp kaprangkul mangkana | 

rĕhning bodho dados botĕn anganglangi | 

ingkang dumadya sabab || 

38. Amung lajĕng anyĕl pĕgĕl sĕdhih | 
kawimbuhan sangĕt lingsĕm merang | 
muring-muring wĕkasane | 
rĕngune tan dumunung | 
pramilane panyuwunmami | 

mugi kawĕdharĕna | 
inggih sababipun | 
tĕmbung katitih asmara | 
kadiparĕn Ki Ajar mĕsĕm lingnya ris | 
mangkene wijangira || 

39. Akalindhih utawa kaĕndhih | 
wardinira kadhĕsĕk kasoran | 
kasĕsĕg kasĕsĕlane | 

lan katumpangan iku | 
dene tĕmbung asmara kaki | 
tĕgĕse brai brata | 
myang kasĕngsĕm tuhu | 
dadi karĕpe wicara | 

katumpangan myang kasoran sĕngsĕm yĕkti 
akanthi katĕrangan || 

190. Kinanthi 

1. Katitih asmara mau | 

sabab rubeda kang nglĕndhih | 
mungguh kawujudaning kang | 
asring murungakĕn kapti | 

tumanduke kang asmara | 
limang golongan kĕhnĕki 

2. Ing sagolongan dĕn-etung | 
ana patang sabab nami | 
gunggunge rongpuluh sabab | 
kang sagolongan winarni | 
lamun lagi kapandukan | 
susah lara luwe arip || 

3. Rong golongan yĕn kapanduk | 
ĕgĕg ĕnĕg gigu elik | 

tri golongan kapandukan | 
mutung kapok kawus isin | 
catur golongan winarna | 
manawa kapanduk dening || 

4. Jĕlĕh kĕmba bosĕn manuh | 
limang golongan mungkasi | 
jangkĕpe kang kalihdasa | 
lamun kapandukan dening | 
gĕla ewa cuwa jinja | 
warastra dayanira nir || 

5. Gĕr gumuyu sadayĕku | 
lĕrĕs timbalan sang yogi | 
mĕnggah sagĕting sumimpang | 
ing rubeda kang kawijil | 
kadiparan sĕtiyarnya | 
supados krodha lĕstari || 

6. Ki Ajar mĕsĕm lingnya rum | 
lamun senapati miris | 
sĕntorĕn udaka wimba | 
tĕgĕse tinuruh dening | 
banyu adhĕm ing padasan | 
mĕksa mirut ing ngajurit || 

7. Yĕn wus mangkono pinupus | 
tan kĕna dĕn-sĕtiyari | 

sikil apus papadhanya | 
karĕpe lĕmĕs lir tali | 
dene yĕn (ng)gonne ngucira | 
mligi mung jalaran saking || 

8. Rubeda rong puluh mau | 
sĕtiyare angĕl gampil | 
kudu amaluya kridha | 
maluya jarwa mĕmulih | 
kridha tĕgĕse panggagas | 
utawi jinarwan osik || 

9. De karĕpe kudu-kudu | 
mumulih nguyaring ati | 

gĕlĕnging pra samya rahsa | 
lamun katarima bangkit | 
golonging prasa lan rahsa | 
bisa umangsah lĕstari || 

10. Pramilane aywa ngawur | 
pamilihe marang ĕstri | 
dingati-ati diawas | 
karana yĕn bisa olih | 
wanodya prasaning rahsa | 
ingkang wus saekakapti || 

11. Tartamtu ngilangkĕn sagung | 

rubeda kang mawĕh miris | 
gĕndam langĕning asmara | 
ing satĕmah mahanani | 
pamoring lulut susila | 

awit binuka kang dadi || 

12. Langĕning pramana mungkul | 

ingkang binasakkĕn kaki | 
pamoring lulut susila | 
woring jalu lan pawĕstri | 
binuka tanpa rubeda | 

sĕnĕng parĕng kang pinanggih || 

13. Daya santosaning purus | 
iku pan katarik saking | 
obah solahing kang raga | 
katumusan srĕnging ati | 
dene sĕrĕnging kang driya | 
krĕkating jiwa mĕngkoni || 

14. Krĕkating jiwa puniku | 
daya pangrasa murbani | 
dayaning pangrasa apan | 
wisesaning rahsa yĕkti | 
dene wisesaning rahsa | 
prabaning pramana jati || 

15. Lamun pinikir satuhu | 
wus tetela bab sarĕsmi | 
nora kĕna ginagampang | 
akĕh rubedanirĕki | 
ewadene ana uga | 

warna warnane kang jalmi || 

16. Kang nyĕbal saking critĕngsun | 
tanpa nganggo milih nampik | 
sumĕngka tandhing dyah wrĕda | 
tan kapanduk ĕngah wigih | 
lalawanan lan wanita | 

kang bangĕt kaciwĕng warni || 

17. Tĕka boya-a kapanduk | 
rasa kĕmba ewa gĕli | 
myang lalawanan kalawan | 

dyah kang (ng)ganda lĕngur lĕdhis 
uga nora kapandukan | 
ing rahsa gĕgigu elik || 

18. Bisa daga(?) sakĕhipun | 
rubedaning pulang rĕsmi | 
kang mangkono samanira | 
jalma karĕm nadhah guling | 
tangĕh marĕming kang driya | 
mung lobane dĕnubyungi || 

19. Sabarang karĕman tamtu | 
wus tĕtela nora bĕcik | 
ngugung sabyantuning daya | 
ngangsa-angsa ing sarĕsmi | 
satĕmah nandhang sangsara | 
ubĕngan sajĕge urip || 

20. Ulun banjurake tutur | 
tumanduke bab sarĕsmi | 
ingkang nir sakĕh sangsaya | 
lire wus mulur salĕsih | 
adoh sakĕhing rubeda | 

iya iku diaranni || 

21. Susila pamoring-lulut | 

(m)babar langĕn pramadani | 
uga dak dhapur carita | 
kadya(ng)ganing senapati | 
umangsah ing rananggana | 
arsa rumabasĕng biting || 

22. Lamun pastapurusa wus | 
kiyĕng kiyat nyantosani | 
kyĕhning daya wus samĕkta | 
tandya tindakna dĕnaglis | 
umangsah ing rananggana | 
yĕkti nora nguciwani || 

23. Tumĕmpuh campuhing pupuh | 
nanging dĕnprayitna kaki | 

ing tindak aywa sĕmbrana | 
(ng)gonne nuju prasanĕki | 
mring wanita mĕngsahira | 
supadi lĕganing ngati || 

24. Dipun waspada ing dunung | 
jroning sasti(?) kono mawi | 
mustikaning rahsa mulya | 
rinĕksa pra jawata di | 

aran Sang Hyang Otapatra | 

Sang Hyang Gambira sisilih || 

25. Wuri purana dumunung | 
yĕn tinĕmpuh dening bindi | 
watak kĕri prasanira | 

nuli babantune prapti | 
pipingitan ing jro baga | 
ingaran Hyang Asmara di || 

26. Apaparab Hyang Cakrĕku | 
asarosa biyantoni | 
wimbuh kĕri grimingira | 
narik daya ajunĕki | 

mring Sang Hyang Purnama-sangka 
iya Sang Kamajaya di || 

27. Pamĕting rahsa mrih jumbuh | 
srana nganggowa sirĕki | 
pratingkah ukĕling pasta | 
kacarita solahnĕki | 

duk murwani lumaksana | 
karya pupucuking jurit || 

28. Sakĕhing daya biyantu | 
aywa sinĕru rumiyin | 
ing tindak kĕdah saranta | 
pangangkah amung mumurih | 
kĕri prasaning wanita | 
kalamun wus sawatawis || 

29. Muyĕk campuhing prang pupuh | 
nĕnggala tumĕmpuhnĕki | 
tinangkis ing bandabaya | 
saking rosaning panggitik | 
kuwating panangkisira | 
dahana mubal mawĕrdi || 

30. Sumundhul ngakasa wimbuh | 
susumuke api-murni | 
kukus katut samirana | 
prapta tumanduk prasa di | 
kĕkĕrine mĕngsahira | 
gumriming sangsaya (n)dadi || 

31. Gantya wau Sang Dyah Ayu | 
tan gumingsir anadhahi | 
mubal mĕtuning dahana | 
sumrambah sariranĕki | 

tan kuwawa nabĕnnana | 
gumriminge rasa kĕri || 

32. Harda ngambra-ambra wimbuh | 
wantu watake pawĕstri | 

yĕn wus liwung krodanira | 
datan saranta ing budi | 

sigra amusthi sanjata | 
pusaka saking dewa di || 

33. Ganjaranira Hyang Guru | 

nĕng jroning baga piningit | 
yĕku kang hru barunastra | 
sumĕmbur amijil warih | 
tirta lir yiyiting mina | 
kumĕmbĕng jro baganĕki || 

34. Ngĕlĕm pasta purusĕku | 
wau ta ingkang winarni | 
sira sang pastapurusa | 
kĕlĕm kinĕlĕm ing warih | 
tan mantra-mantra riringa | 
ing solah saya mawĕrdi || 

35. Barunastra wis kinĕbur | 
lir ombaking jalanidhi | 
ganggĕng irim-irim ingkang | 
mungging tĕpining jaladri | 
karoban toya satĕmah | 
ngĕmpĕl mirut nganan ngering 

36. Nahan ramening kang pupuh | 
nulya na swara dumĕling | 
lamat-lamat kapiyarsa | 
surasa sung wasita di | 

ĕh kulup sira sang pasta | 
poma dĕnprayitna kaki || 

37. Panarik sĕndhaling limpung | 
maju myang mundurirĕki | 
papanne lunyu sadaya | 

wus tan kĕna dikawali | 
wit iluning barunastra | 
saya drĕs panyĕmburnĕki || 

38. Dene (ng)gonnira lumaku | 
yĕn lena ina nĕmahi | 
kaplĕsĕting angsahira | 
rĕbah gadane kalindhih | 
katikĕl dadya rubeda | 
rogabrata andhatĕngi || 

39. Pilĕg kadadeyanipun | 
benjing maning yĕn ajurit | 
tumus mahanani roga | 
mring pasti baga nulari | 
yĕn iku tan sinucekna | 
sawuse ngadoni jurit || 

40. Mĕnĕk pastapurusĕku | 
kataman ing roga jawi | 

ubĕngang ing arannira | 
ĕngĕtana aywa nganti | 
sakarone mangunyuda | 
yĕn malanira dumng nir || 

41. Tĕmĕn tinumanna matuh | 
kaliye waluya jati | 
mangka ujaring saloka | 
yĕn priya anandhang sakit | 
kaprĕnah jro pastanira | 
lamun arsa mangsah jurit || 

42. Yoga nguyuha rumubun | 
prĕlu ngorotna sasakit | 
murih ywa nganti tumular | 
mring wanudya mungsuhnĕki | 
lan kulup sira wĕruha | 

adat wataking pawĕstri || 

43. Yĕn wis mijil yiyidipun | 
gumriminge saya (n)dadi | 
mĕmpĕng dĕrĕngirĕng prasa | 
kawistara ing pangĕksi | 
kiyat kiyĕng sariranya | 
kĕjĕng kĕjĕr maratani || 

44. Sira adarbeya kayun | 
tutulung mĕngsah kapilis | 
tumraping Asmaratantra | 
tan lyan wisaya linuwih | 
solahing pastapurusa | 
sĕngkakna pamukirĕki || 

45. Pamukuling gada tĕmpuh | 
kang ajĕg myang dĕn-kĕrĕpi | 
kalawan dipun waspada | 
mawassa sasmita lungit | 
adat wantuning wanita | 

yĕn wus liwung ing ngajurit || 

46. Lĕlewane nulya thukul | 
pratingkah solahing dhiri | 
wit saking kurang prasaja | 
jatine karsanirĕki | 

(m)biyantu solahing pasta | 
kinĕn anujuwa maring || 

47. Dununging prasa sirĕku | 
tinrajanga kang supadi | 
sinĕndhol pucuking pasta | 
tĕka turutana aglis | 
sakarsanirĕng wanudya | 
yĕn pinarĕng datan lami || 


< Serat Centhini Jilid 03 - Halaman : 90 > 


48. Sang dyah mudhar prasanipun 
pratandhane kang sayĕkti | 
yĕn wanita mudhar prasa | 
wataranira katawis | 
gara-gara jroning baga | 
nyĕndhol pucuking pastĕki || 

49. Laraping gupala wimbuh | 
kabukaning wiwara-di | 
jĕnĕke Hyang Kamajaya | 
aliya tandha kang uwis | 
kang sayĕkti kawistara | 
kawawas sranduning dhiri || 

50. Lir koncatan yitmanipun | 
nglumpruk marlupa ngalĕntrih 
kadi-kadi tan kuwawa | 
nyandhang nikmating rahsa di 
sĕsambate mĕlasarsa | 

karya trĕnyuh tyas gung branti 

191. Asmaradana 

1. Cuthĕl ujare kang wangsit | 
yĕn ta mungguh tĕtakĕran | 
mawas wujuding warnane | 
panguja lĕganing kĕnya | 
kaya wus kasĕmbadan | 
pratandhane dene uwus | 
kapanduk badan marlupa || 

2. Ewamangkono sarĕhning | 
manungsĕku beda-beda | 
ana kang bangĕt karsane | 
ana kang mung sawatara | 
dene mungguhing patrap | 
sajroning sanggama mau | 
priya kudu amawassa || 

3. Ulat liringe pawĕstri | 

lan mawas badan priyawak | 
yĕn wus kapandukan tyase | 
carĕm marĕm miwah lĕga | 
duk ĕstri mudhar prasa | 
sinarĕngan puniku | 
jumbuhing wĕdaling prasa || 

4. Kalamun tyasira maksih | 
kapanduking rasa cuwa | 
jalaran kurang lĕgane | 
iku pamudharing prasa | 
ywa sarĕng tinanggapna | 
ananging asring kalayu | 
kudu mudhar ingkang prasa || 


Jilid 3 - Kaca : 69 


< Serat Centhini Jilid 03 - Halaman : 91 > 


5. Dĕnsantosa ngati-ati | 
panahan-pamathĕtira | 

de (ng)gonne kasusu rĕke | 
wit kadĕrĕng wijilira | 

Risang Hyang Kamajaya | 
iku tinulaka gupuh | 
ing sarana japamantra || 

6. Panulak kudu ngĕnggonni | 
ana ing gajĕging gĕla | 
ywa di-nggo lĕga driyane | 
prasane rahsa kang arsa | 
rosa mrih kawudhara | 
wujuding wisaya muhung | 
sang pastapurusanira || 

7. Tĕka ĕnĕngna kariyin | 
dumunung ana ing (n)jaba | 
utawa ing sajĕrone | 
wiwaraning dhatulaya | 
kang mangkono pratingkah | 
gumantung parĕnging kayun | 
ing sakaro-karonira || 

8. Rĕhning sang wanita lagi | 
kalĕson sayah ing ngaprang | 
kasĕdyakna ing driyane | 
anjangkah tindak utama | 
tumulung marang mĕngsah | 
amung usadaning rapuh | 
waluyaning kang sangsara || 

9. Dĕnnya kataman ing bindi | 

kudu tinuju ing prana | 
lĕlantaran tumanduke | 
usada mau kalawan | 
anganggowa sarana | 
dhingin tĕmbung manis arum 
miluta sih manuara || 

10. Lĕlewa solahing dhiri | 

lan kĕdhap liringing netya | 

myang biyantu ywa talangke 
ing solah ukĕling pasta | 
(ng)gugah kĕrining pasta | 
kudu sarĕh tindakipun | 

ora kĕna daya-daya || 

11. Bokmanawa amarĕngi | 
usada bisa tumama | 
tumanduk marang prasane | 
suka giranging wardaya | 
sumarambah sarira | 
tĕmah waluya satuhu | 

ngadĕg manĕh kasuranya || 

12. Lir sardula mangsa daging | 
kang priya tanggap prayitna | 
solah tan na prabedane | 
kudu anuju ing prasa | 

lir mau duk bubuka | 
kalawan ĕngĕta kulup | 
wawadining kang wanita || 

13. Adarbe aji pĕrmati | 

Sukmanyana namanira | 
tĕlĕnging baga dununge | 
yĕku mau kang karasa | 
nyĕndhol pucuking pasta | 
dĕnyarsa mungkasi pupuh | 
kono kĕrĕp dĕn-gada-a || 

14. Adate datan alami | 
sardula nuli palastra | 
mĕngkono ing sabanjure | 
nganti ping pirang rambahan | 
dene yĕn wus karasa | 
marĕm lĕga ing tyasipun | 
yĕn wanita mudhar prasa || 

15. Kudu tanggap ambarĕngi | 
padha amĕdhar ing prasa | 
iku ingkang binasakke | 
widagda anuju prasa | 
undhagi ing asmara | 
dene suwe gĕlisipun | 
wanci kala bratayuda |] 

16. Iku tan kĕna dinugi | 
gumantung badan priyawak | 
sĕnĕng parĕng ing driyane | 
yĕn ta mungguh bĕbakunya | 
kang prĕlu jalma priya | 
patrap miwah solahipun | 
sanggama kudu santosa || 

17. Pamĕkak wijilirĕki | 

Sang Bathara Kamajaya | 
myang kudu widagda rĕke | 
myang waskitha panujunya | 
prasane kang wanita | 

dene ĕmpan papannipun | 
dhingin tumraping sarira || 

18. Kudu nyarĕhkĕn salir ning | 
lawan angadhĕm-adhĕma | 
angkara sĕrĕnging tyase | 
pakolĕhe nora dadya | 

kagĕting pra jawata | 
wĕkasan katarimĕku | 
bisa kawawa amĕnggak || 

19. Kasĕsane wijilnĕki | 

Sang Bathara Kamajaya | 
tĕmah tutug sakarsane | 
kang kapindho kudu bisa | 
(ng)gĕgasah anyĕnyongah | 
mring angkara srĕnging kayun | 
lawan grĕgĕting wanita || 

20. Pakolĕhe kang pawĕstri | 

wus kataman kang mangkono | 
harda sĕrĕnge driya | 
tandya cumĕpak dunungnya | 
kayanganing Hyang Kama | 
iya Hyang Asmara tamtu | 
cĕpak pamudharing prasa || 

21. Pamarsudining sarĕsmi | 
kang wus sun-gĕlar sadaya | 
kanggo srana lantarane | 
dĕnnya yun angawruhana | 
mring asal wijinira | 
manungsa sajatinipun | 
kasbut tĕmbung paribasan || 

22. Sing sapa wonge tan uning | 
marang wiji asalira | 
sayĕktine nora wĕruh | 
mring jati paranning sĕdya | 
kang tĕmbe wĕkasannya | 
kacrita kurang satuhu | 

mring sampurnaning kamuksan 

23. Pae kang wus ngudanĕni | 
ing purwa madya wusana | 
ananing sarira kiye | 
wĕkasan sirna tan gatra | 
uwas sumĕlanging driya | 
tĕtĕping jumĕnĕngipun | 
manungsa jati sampurna || 

24. Mas Cĕbolang matur aris | 
babo aywa katanggĕlan | 
kaparĕnga mĕdharake | 
asal wijining manungsa | 
dadosa lĕlantaran | 

jati paranning sĕdyĕku | 
mring sampurnaning kamuksan 

25. Ki Ajar ngadika aris | 
iku kaki nora kĕna | 
isih gaib bĕbasane | 

tĕgĕse isih pingitan | 
ĕdi alus lan samar | 
angĕl ewuh ingkang langkung 
bĕcik (m)banjurkĕn carita || 


14 Bab tumĕtĕsing wiji ngantos dumadosing bayi, jalĕr, ĕstri, kĕmbar; 
prayogining sarĕsmi. Amat Tĕngara mantuk. ... 
kaca 71-77. 

26. Bab patrape andon-rĕsmi | 
bisa (n)dadĕkkĕn jalaran | 
mĕtĕng ngandhĕg babasane | 
duk mau pulang asmara | 
kayadene pratingkah | 

kang wus suncritakkĕn ngayun | 
yĕn pinarĕng ing Pangeran || 

27. Kinon dadi lantaraning | 
anitahakĕn manungsa | 
kacrita mungguh ing raos | 
enak kapenake beda | 
kalawan sabĕnira | 
sasolah tingkahe lulut | 
amung mindĕng rasa nikmat || 

28. (n)Dĕdĕl sĕndhal myang saraping | 
pawĕstri utawa priya | 

kalamun prasaning raos | 
rahsa sajati kawudhar | 
dening jiwa pramana | 
akawistara dumunung | 
nĕng lĕlĕt pulĕting sahwad || 

29. Nahan kono sapucuking | 
ing pastapurusanira | 
sayĕkti mawa karaos | 
dhingin lir sinĕndhol mina | 
yĕku purayanira | 
dununging Kamajayĕku | 
mijil minangka lalisah || 

30. Warnane kang rahsa putih | 
tan pantara pucakira | 
pastaprusa krasa manĕh | 
kayadene ingamĕdan | 
lambening keyong-gondhang | 
yĕku wĕnganing kang pintu | 
kayangan Hyang Kamajaya || 

31. Pamudharing rahsa putih | 
sarta soking rahsa mĕrta | 
asrĕp kalangkung nikmate | 
ing adat sakaliyannya | 
sarĕng sĕnggoring napas | 

duk mangkono angganda rum | 
lir sĕkar mĕlati kadya || 

32. Nĕdhĕng (m)babar sari amrik | 
arum-arume angambar | 
kabĕh kang dak-wĕdharake | 
manawĕku gara-gara | 
pangaribawanira | 

turuning cahya dibyanung | 
lĕlantaran saking priya || 

33. Dumrojog nulya tinampi | 
anĕng guwa garbaning dyah | 
yĕn jĕntus mukaranahe | 
wanita banjur awawrat | 
tumĕkĕng sangang wulan | 
nir ing sambekalanipun | 
langkĕp ambabar manungsa || 

34. Lan ana pralambang malih | 
yĕn priya lawan wanita | 
ĕnggonne sarĕsmi rĕke | 
pamudharing risang prasa | 
dhaup asasarĕngan | 

Sang Hyang Kamajaya kumpul | 
kaparĕng dening Pangeran || 

35. Ayun anithahkĕn wiji | 
kumpuling Hyang Kamajaya | 
gumolong kandhĕg dununge | 
nĕng guwa garbanirĕng dyah | 
binasakakĕn wawrat | 
sawulan tumĕkanipun | 

nir nalisir sangang candra || 

192. Salisir 

1. Kalamun lagi sacandra | 

(ng)gonne nora (ng)garap-toya | 
upamane iku dadya | 

Kusuma anjrah ngakasa |] 

2. (n)Dungkap antuk kalih candra | 
dĕnnya nora (ng)garap-toya | 
diupamakake pindha | 

Brĕmara ngajab gĕgana || 

3. Lamun lagi tigang candra | 
lĕstari tan (ng)garap-toya | 
iya iku upamanya | 

Lir isining wuluh wungwang || 

4. Lamun lagi patang candra | 
upamane apan kadya | 

Barama sakonang ika | 

angasatakĕn samodra || 

5. Lamun lagi limang candra | 
dĕnnya anggarbini ika | 

di upamakakĕn kadya | 
Tapaking kuntul ngalayang || 

6. Lamun lagi nĕnĕm candra | 
dĕnnya anggarbini ika | 
ngibarat kadi Canthoka | 
kinĕmulan ĕlĕngira || 

7. Yĕn pitung wulan tumĕka | 
wolung sasi sangang candra | 
ngibaratake Kadya jalma | 
lumpuh ngidĕri bawana || 

8. Wau ta Cĕbolang nulya | 
matur sarwi ngaraspada | 
paran mulabukanira | 
bab jabangbayi punika || 

9. Wujut tuwin wawatĕkan | 
myang dhawahing lalampahan 
awarni kakalih apan | 

wujud jalu kalawan dyah || 

10. Klakuwan awon lan sae | 
sarta tĕmbe lampahane | 
dhawah bĕgja sangsarane | 
manggih wirya myang asore || 

11. Ki Wasi alon lingira | 
kacrita yĕn kono iya | 
winahyu ing tibanira | 
mula pangeranging basa || 

12. Luput pisan kĕna pisan | 

dumununge iku ana | 
panjing suruping waskitha | 
jalma lumrah tan uninga || 

13. Karana isih ginaib | 
batal yĕn kaucapĕna | 
sadurunge kawistara | 
lair saking guwagarba || 

14. Awit kang mangkana iya | 

satuhu gĕng-gĕnging dosa | 
wit wani-wani narbuka | 
(m)dhingini karsaning Sukma | 

15. Kacrita tumandukira | 
babasan aliru lambang | 
utawa wolak-walikan I 

mangkene ingkang pratelan 

16. Jroning ayun pulang-raras | 
priya kalawan wanudya | 
yĕn priya kang darbe karsa | 
bangĕt harda mring wanudya || 

17. Sasuwene (n)don asmara | 
adrĕng sĕrĕnging kang karsa | 
layap liyĕp luyutira | 
nganti praptĕng ciptamaya || 

18. Sabanjure mudhar prasa | 
kapanujon pinarĕngan | 
wahyaning kang mangsakala | 
karsaning Hyang Maha Mulya 1 1 

19. Nitahkĕn wiji manungsa | 
rĕhning harda karsĕng priya | 
dadi pakolĕhe padha | 
kalawan cipta wanodya || 

20. Kira-kira bokmanawa | 
kadadeyaning kang jalma | 
laire ing tĕmbe iya | 
dumadya jalma wanita || 

21. Dene kosokbalinira | 

yĕn dyah ingkang darbe karsa | 
harda adrĕng marang priya | 
kridha lir kasĕbut ngarsa || 

22. Kira-kira bokmanawa | 
kadadeyaning kang jalma | 
laire ing tĕmbe iya | 
anumusi dadi priya || 

23. Mangka kapanujon ana | 
priya lan dyah darbe karsa | 
sakarone padha harda | 
kridha laksana widada || 

24. Kira-kira bokmanawa | 
kadadeyane kang jalma | 
laire ing tĕmbenira | 
dhampit jalu lan wanita || 

25. Ana manĕh saupama | 
sujalma priya kang mangka | 
ing sadurung-durungira | 
bangĕt kayungyun bisa-a || 

26. Pinaringan adarbeya | 
atmaja mijil wanodya | 

panutanira ing nala | 
tumĕka ing ciptamaya || 

27. Banjur amulang-asmara | 
ulah kridhaning laksana | 
nunggal ing ngarĕp sadaya | 
yĕku ingkang binasakna || 

28. Dholog katlusuban jatya | 
lirirra ingkang mangkana | 
cipta kasĕlan ing cipta | 
kira-kira bokmanawa || 

29. Kadadeyaning babayi | 
laire tĕmbe mĕtoni | 
wujud kĕmbar loro iji | 
tur iku padha pawĕstri || 

30. Dene kosokbalinira | 

yĕn wanudya ingkang mangka | 
sadurung-durunge harda | 
kayungyun atmaja priya || 

31. Sarta banjur darbe karsa | 
adrĕng mring priya asmara | 
saolah kridha lĕksana | 
nunggil lir kasĕbut ngarsa || 

32. Kira-kira bokmanawa | 
kadadeyaning susuta | 
tĕmbe lair wujudira | 
kĕmbar loro padha priya || 

33. De alus hardaning karsa | 
tumĕka ing ciptamaya | 
kaya kang kasĕbut ngarsa | 
nora muhung wahananya || 

34. Dadi jalu lan wanita | 
duk lagi andon-asmara | 
kridha myang cipta punapa | 
kang mangkana cinarita || 

35. Bakal mahanani iya | 
mring wĕwatĕkaning suta | 
pramila para sujana | 
para bĕrbudi sarjana || 

36. Ingkang wus padha waskitha | 
ing kridha tuwin pangripta | 
banjur kanggo tĕngĕr nama | 
marang ing atmajanira || 

37. Bab iku ta kawruhana | 

wiji wus momor cangkoknya | 
mula jalu lan wanita | 
lah ĕndi ingkang santosa || 

38. Padha adarbe kawasa | 

saksi kang kanggo pratandha | 
bĕbasane ila-ila | 
ujare sujalma kuna [| 

39. Nadyan priya lan wanodya | 
yĕn nuwuhakĕn atmaja | 
isih anĕng guwagarba | 
mangka salah sijinira || 

40. Sĕngit niaya sawiyah | 
maring samining tumitah | 
asring mahanani bocah | 
dadi ceda kurang lumrah || 

41. Mula tĕka jaman mangkya [ 

katĕlah isih anganggya [ 
tĕmbung pĕngĕt yĕn kataman | 
ewa sĕngit nganiaya || 

42. Nyĕbut jabangbayi ika | 
supayane aywa ngantya | 
tĕmbe lair namdhang ceda | 
lĕstari Mijil prayoga || 

193. Mijil 

1. Mas Cĕbolang matur mangĕnjali | 
asmaraning wadon | 

yĕn panuju sinanggama rĕke | 
ingkang pundi prayoganirĕki | 
tingkahing karĕsmin | 
nyuwun wĕdharipun || 

2. Kyai Ajar angandika aris | 
yĕn nitik lalakon | 

jalma priya akĕh rubedane | 
sabĕnĕre kalamun pawĕstri | 
lagi sinarĕsmi | 
amung kudu manut || 

3. Mring ombaking priya mituruti | 
ananging wong wadon | 

akĕh ingkang nguciwani lire [ 
lingsĕm nir pakolĕh kanggo wadi | 
mĕnĕk dĕnarani | 
ĕstri lĕnjĕh kakung || 

4. Kĕh-kĕhing dyah kadhang andarbĕni | 
reka gila wangkot | 

sabĕn arsa rinurah kuthane | 
rewa-rewa tan arsa nglanggati | 
kĕlakone nganti | 
pinaripĕksĕku || 

5. Mungguh gĕlar kang mangkana kaki 
karĕpe supados | 

ywa kinira pawĕstri wus lĕnjĕh | 
lan kinira ĕstri karĕm rĕsmi | 
satĕmah dumadi | 
kasĕrĕng ing kakung || 

6. Iya iku aran kapanduk ing | 
rubeda sayĕktos | 
wĕkasane asmara campuhe | 
nora bisa widada sakapti | 
lawan ana malih | 

gĕlare dyah iku || 

7. Yĕn pinuju sinanggamĕng laki | 
abipraja gupoh | 

ing sasolah obahing ragane | 
andadĕkkĕn gancanging pakarti | 
aju undurnĕki | 
pastapurusĕku || 

8. Kang mangkana supaya mimbuhi | 
sakecaning raos | 

akataman sruning panggosoke | 
muwuhakĕn panasing hawĕki | 
pan rubeda ugi | 
glis pamudharipun || 

9. Ĕmpan papan lan maningirĕki | 
babakuning wadon | 

kudu awaskitha pamawase | 
nuju tanggap mring karsaning laki | 
solahbawa pasthi | 
nut pangrĕhing kakung || 

10. Dene ingkang dadya saranĕki | 
kang dhingin rumojong | 

buka marang sĕrĕng angkarane | 
karsa dhadhag kasĕngsĕma rĕsmi | 
patrap kang kadyĕki | 
ing pakolĕhipun || 

11. yĕkti bakal amimbuhi maring | 
kiyating kang badhong | 

nora mĕmbat katiban gadane | 
kang kapindho niyatna amardi | 
kĕncĕngna dayaki | 
kukuwatanipun || 

12. Baga miwah sasaminirĕki | 
ing pratingkah kados | 
amamathĕt mĕtuning uyuhe | 
kang mangkana pakolĕhirĕki | 
ngrapĕtkĕn pintuning | 

pasti baganipun || 

13. Mĕlar-mingkus daya wiwaraning | 
baga kang wus (m)bathok | 
cukup muhung lawan biyantone | 
ing papathĕt culling napasnĕki | 
angsal ing prang tandhing | 
kudu nganggo lagu || 

14. Gĕlar aran Mangkaradibya di | 
mungsuhira wadon | 
kapapanna mangiwa iringe | 
risang krodha anumpangĕna ing | 
pupu mĕngsahnĕki | 
kaprĕnahna lambung || 

15. Risang krodha kang tĕngĕn dĕnmathis | 
pakolĕh sayĕktos | 

tahan lawan kwasa sarosane | 
tambah nyakĕtakĕn dĕnirĕki | 
kumudasmara di | 
kacondhongan lulut || 

16. Ing wasana mungguhing sarĕsmi | 
nadyan mung sakloron | 

tur dumunung parimpĕn ĕnggone | 
tan kawruhan ing jalma sawiji | 
pĕpanthĕnging ati | 
ywa nganti kalimput || 

17. Mring surasa lan dunungirĕki | 
tĕmbung tri pinathok | 
nistha madya lawan utamane | 
lire nistha iku tan prayogi | 
madya tĕgĕsnĕki | 
sĕdhĕngan puniku || 

18. De utama tĕgĕse prayogi | 
karĕpe suraos | 

kang mangkono salah pratingkahe | 
ing sajroning lagya andon-rĕsmi | 
kudu anyingkiri | 
tanduk kang tan patut || 

19. Madya utama ingkang prayogi | 
wijanging wiraos | 

aran nistha niru pratingkahe | 
satokewan dĕnnira sarĕsmi | 
yĕkti nora apik | 

lamun dadi sunu 


20. Asarĕsmi mituruta kadi | 
wasita kinaot | 

nayakĕngrat marang ing mantune | 
kyating jagad Sayidina Ngali | 
wĕnang mokalnĕki | 
kabĕh wus kasĕbut || 

21. Kaya-kaya uwis anyukupi | 
ing pituturingong | 

wit pamilih nganti tumĕkane | 
tĕmpuhing prang dadining babayi | 
nanging iku mligi | 
kawruhe wong gunung || 

22. Kang sinung ling samya mangĕnjali | 
aturira alon | 

wĕtyaning ling inggih saĕstune | 
sru kapundhi tumanĕm ing ati | 
pĕpĕngĕt kaĕsthi | 
dinohna kalimput || 

23. Ing sasagĕd badhe nglĕksanani | 
supados dumados | 

awidada kangge salamine | 
ajĕjodhon donya praptĕng akir | 

Ki Ajar nganthuki | 
bangĕt suka sukur || 

24. Kulup Amat mĕngko tabuh katri | 
lah muliha gupoh | 
karsadalĕm (n)jĕng sultan wiyose | 
sĕsuk esuk nuju ri Rĕspati | 

sira sinung linggih | 
dadya katib sĕpuh || 

Jilid 3 - Kaca : 77 

25. Nora luwih pujastutimami | 
lĕstari kalakon | 
tinĕbihna ing sambikalane | 

mung kakangmu lan sakawan santri | 
dimĕn padha kari | 
aywa mĕlu mantuk || 

26. Wus kacĕtha papasthĕn pinasthi | 
dalajading kang wong | 

sira iku kulinĕng prajane | 
kakangira kulina ing wukir | 
mahas ing asĕpi | 
praptĕng maotipun || 

27. Rĕh wus wanci angasowa sami | 

Kyai Amat gupoh | 
ngaraspada angraup sukune | 

saha matur timbalan sang yogi | 
kalangkung kapundhi | 
pangĕstu pukulun || 

28. Mas Cĕbolang lan sarowangnĕki | 
sapraptaning pondhok | 

Kyai Amad ngrungkĕbi padane | 
mring Kimase Cĕbolang sarya ngling 
adhuh kadangmami | 
woding manahulun || 

29. Boya sagĕd pisah ingkang rayi | 
saparan rumojong | 

botĕn bingah antuk nugrahane | 
sinĕngkakkĕn drajat dadya kĕtib | 
wus sinĕdyĕng ati | 
bĕgja lara lampus || 

30. Aywa bĕndhĕng kakang lawan mami 
tulusa karongron | 

Mas Cĕbolang sĕrĕt wangsulane | 
adhuh yayi (ng)gih samantĕn ugi | 
rasaning tyasmami | 
langkung awratipun || 

31. Yĕn pisaha kalawan pun adhi | 
tuwin lan pun ĕmbok | 

asru trĕsna lir yogane dhewe | 
nanging paran dĕnnira sumingkir | 
ing kodrating Widdhi | 
citrĕng lokilmakpul || 

32. botĕn langkung samya (n)dum basuki 
bĕkti katur simbok | 

tĕmbe bilih wus pinarĕngake | 
dening Widdhi ulun tamtu tuwi | 
dhatĕng ing Mantawis | 
sipĕng kalih tĕngsu || 

33. Kyai Amat lĕjar sawatawis | 
dupi wanci bodhol | 

Mas Cĕbolang lan catur santrine | 
samya ngatĕr ing ngare wus prapti | 
sasalaman sami | 
myang andum rahayu || 

34. Kang lumaris mangu nolih-nolih | 
luhira drĕs miyos | 

tan cinatur nĕng marga lampahe | 
praptĕng wisma renanira nyai | 
mapag anĕng kori | 
atatanya arum || 


15 Pitutur murih anggĕnipun dados priyayi lan ngangkah kasugihan, lĕpat bilih 
kanthi sarat sarana mardhukun lss. Ingkang prayogi namung labuh labĕt 

dhatĕng ing pakaryan, ngatos-atos, kanthi pangawikan 8 prakawis. ... 
kaca 78-80. 


Jilid 3 - Kaca : 78 

35. Lah ta ĕndi kakangira kaki | 
tĕka nora katon | 

Kyai Amat pĕgat-pĕgat linge | 
amiwiti tumĕkĕng mungkasi | 
nyi randha duk myarsi | 

(m)barĕbĕl mĕtu luh || 

36. Wus pinupus pamĕpĕsing galih | 
panglipuring lamong | 

tan pantara dangu ing praptane | 
utusaning parentah surambi | 
dhawuh animbali | 

Ki Amat umatur || 

37. Praptĕng srambi kinĕpyakkĕn aglis | 
dhawuhing sang katong | 

Kyai Amat pakĕnira mangke | 
karsadalĕm sinĕngkakkĕn dadi | 
abdidalĕm kĕtib | 
aran kĕtib Luhung || 

38. Wus mupakat sanagri Mantawis | 

Mat Tĕngara mĕngko | 

dadya kĕtib Linuhung wastane | 
sakalangkung sukurirĕng Widdhi | 

Alkamdullilahi | 

Nyai Amat sĕpuh || 

39. Sukaning tyas amarwata siwi | 
marawayan kang loh | 

nangis suka nlangsa Pangerane | 
sigĕg ingkang tampi sih narpati | 
gantya kang winarni | 
kimas nĕng Kĕpurun || 

194. Maskumambang 

1. Byar raina Kyai Ajar wus umijil | 
saking ing paiman | 

mring udyana miyat sari | 
kudhup mĕkar (m)babar ganda || 

2. Angidĕri papĕthĕtan jro capuri | 
nulya mring pagagan | 
pasĕtrĕn tanapi tĕgil | 

myat kang samya nambutkarya || 

3. Angundhuhi adhĕdhangir anggadhangi | 
ngurut toya ingkang | 

lumĕbu ing jro capuri | 
kang ngĕlĕbi patĕgalan || 

4. Rame sayuk sadaya kang nambut-kardi | 
gumatĕlling surya | 

Kyai Ajar pinarak ing | 
balekambang papungkuran || 

5. Mas Cĕbolang kalawan sakawan santri | 
tumuntur saparan | 

wus pinarak anĕng ngarsi | 
wedang nyamikan lumadya || 

6. Mas Cĕbolang mangĕnjali matur aris | 
duk ulun nĕng praja | 
pintĕn-pintĕn tiyang ĕstri | 
ngupados guna sarana [| 

7. Kang supados kinasihana ing laki | 
patrap kang mangkana | 

punapa inggih prayogi | 
tumrapipun ing wanita || 

Jilid 3 - Kaca : 79 

8. Kyai Ajar pangandikanira aris | 
patrap kang mangkana | 

nora ngĕmungkĕn pawĕstri | 
sanadyana jalma priya || 

9. Ingkang samya (n)jangkah drajat amrih singgih | 
kawiryaning praja | 

tĕgĕse dadi priyayi | 
lawan (n)jangkah kasugihan || 

10. Akĕh ingkang nganggo srana sarat saking | 
madhukun prewangan | 

sumungkĕm buburon warih | 
anyanyĕmbah bulus ula || 

11. Rĕca lawan kayu sela angkĕr eblis | 
jalma ingkang patrap | 
mangkana salĕksa sisip | 

saka bodho cublukira || 

12. Pĕpuntone katarima myang lĕstari | 
barang kang sinĕdya | 

mung dumunung kalih warni | 
labĕt labuhing pakaryan || 

13. Iku uwis dadi panĕmbah pamuji | 
ing tyas ywa sumĕlang | 

aja ĕsak aja sĕrik [ 
sĕnĕng sukuring satitah || 

14. Lan maninge kang awas angati-ati | 
sira ngawruhana [ 

pandhita ingkang wus yakti [ 

kang wus kaidĕn sri nata || 

15. Kacarita pandhitĕstu kudu bangkit | 
nganggo pangawikan | 

akĕhe wolung prĕkawis | 
lire kang wolung prakara || 

16. Ingkang dhingin Paramasastra winarni | 
limpat marang sastra | 

kapindho Paramakawi | 
tĕgĕse putus ing kawya || 

17. Katri Mardibasa tĕgĕsira bangkit | 
mantĕp tĕtĕmbungan | 

wilĕt manis milangoni | 
tangĕh sinĕndhu ing jalma || 

18. Kaping catur Mardawĕng-lagu puniki | 
tĕgĕsira bisa | 

gawe lĕmĕs dhĕmĕs mathis | 
lalagon sasaminira || 

19. Kaping lima Awicarita jinarwi | 
asugih carita | 

samantra guna lirnĕki | 
mumpuni sugih kabisan || 

20. Kaping sapta Nawungkridha tĕgĕsnĕki | 
lantip panglĕpasan | 

Sambegana jangkĕpnĕki | 
tĕgĕse iku elingan || 

21. De ugĕre pandhita wolung prakawis | 
kang dhihin Sih marang | 

pra murid dĕnanggĕp siwi | 
kapindho Talatĕn mulang || 

22. Katĕlune tĕrtamtu Lumuh ing pamrih | 
sĕpi ing pangangkah | 

pat Tanggap ing sasmitĕki | 
tampa pasĕmoning siswa || 

23. Kaping lima Sĕpĕn panggrayangan yĕkti | 
pangiraning siswa | 

ping nĕm Tan (m)balĕkkĕn maring | 
patakon sadhengah-dhengah || 

Jilid 3 - Kaca : 80 

24. Kaping sapta Sirik yĕn ngĕndhaka maring | 
kagunaning jalma | 

astha Nir ngungkuli wasis | 
lan nora gurualĕman || 

25. Utamane pandhita wolung prakawis | 
ingkang dhingin apan | 

Mulus sariane brĕsih | 
nora andarbĕni cacad || 

26. Pindho Alusing wicara nora asring | 
mimisuh supata | 

dene ingkang kaping katri | 

Jatmika ing solahbawa || 

27. Kaping pate Mantĕp babudinirĕki | 
lima Paramarta | 

labuhane pandhita di | 
sad Patitis nalarira || 

28. Kaping pitu bĕcik lalabĕtanĕki | 
kawolu pungkasan | 
pandhita apan pinasthi | 

Nora duwe pakarĕman || 

29. Amung iki panitike maha rĕsi | 
dene raganingwang | 

mung mandhĕg bisa cariwis | 
tangĕh lamun ngĕmpĕrana || 

30. Ingkang kaya wolung ĕbab kaping katri | 
nanging sri narendra | 

tĕka condhong ing panggalih | 
rumĕntah sih trĕsnanira || 

31. Pinaringan pangan nganggur anĕng wukir 
sumiwĕng sri nata | 

amung lamun dĕntimbali | 
dene ta bĕkti manira || 

32. Tan lyan muhung amumuja sabĕn ari | 
raharjaning praja | 
kasugĕngannya narpati | 

sagarwa putra santana || 

33. Kang pinundhi-pundhi ing satanah Jawi | 
tumĕkĕng pungkasan | 

lĕstari darah narpati | 
aja nganti kasĕlanan || 

34. De sagunge sun wus rumangsa arja ji | 
jĕjĕre kaplajar | 

tansah jajar-jajar jijir | 
isih jĕmbĕr nora jĕmbar || 

35. Karsadalĕm pangkat ajar pan sinami | 
kalawan mutiyan | 

utawi para ngulami | 
nindakkĕn agama mulya || 

36. Mas Cĕbolang sukĕng tyas umatur aris | 
sanadyan jĕmbĕra | 

nanging kangjĕng sri bupati | 
condhong saha asih trĕsna || 

37. Kadiparan yĕn ulun tĕka ngĕsĕmi | 
ĕsthining wardaya | 
sumungkĕm ing lair batin | 
ngestokakĕn pangandika || 

38. Nuwun mugi paringa ngibadah jati 
agami minulya | 

sarak sarengate Nabi | 
Mukhamadinil Mustapa || 


16 6. Bab sumĕbaripun kawruh agami Islam ing Tanah Jawi manut pĕpiridan 
wiwit sedanipun Sunan Ngampĕl, para wali lajĕng sami ngrĕmbag ngĕlmu 
Kajatĕnipun Pangeran: Cariyos bĕdhahipun Giri ngantos lolosipun 
Jayĕngrĕsmi, Jayĕngsari tuwin Rancangkapti; Wĕjangan 8 pangkat ingkang 
kaparingakĕn dening Kangjĕng Sultan Agung namung dhatĕng panĕmbahan 
Rama ing Kajoran. Mas Cĕbolang kaprayogĕkakĕn maguru dhatĕng Kajoran. 
... kaca 81-84. 


Jilid 3 - Kaca : 81 

39. Sumĕbaring tumrapipun tanah Jawi | 
kawruh tanah Arab | 
nalika jaman punapi | 
kapungkur agami Buddha || 

195. Pangkur 

1. Ki Ajar alon ngandika | 
patitising titi mangsanirĕki | 
kulup aku nora wĕruh | 
mung saka kira-kira | 
pipiridan awit ing caritanipun | 
sasedane (n)Jĕng Susunan | 
minulya ing Ngampĕlgadhing || 

2. Waliyolah tanah Jawa | 

padha karsa ambuka ngĕlmi gaib | 

ingkang dadya wijinipun | 

ing wirit wawĕjangan | 

surasane ngĕlmu kasampurnan agung | 

dhewe-dhewe wiridira | 

nanging nunggal rasanĕki || 

3. Ingkang dhingin saangkatan | 
kala jaman awaling Dĕmak nagri | 
sanggyaning waliyolahu | 
ingkang karsa amĕjang | 

nora luwih bĕbakune namung wolu | 
sumĕbar satanah Jawa | 
babu babon (m)babar bibit || 

4. Sawiji Kangjĕng Suhunan | 

kang dhĕdhepok Girikadhaton nguni | 
iku wĕwĕjanganipun | 

wisikan Ananing Dat | 

loro Kangjĕng Suhunan ing Tandhĕs iku | 

wĕwĕjanganing wĕdharan | 

Wahananing Datolahi || 

5. Katĕlu (n)Jĕng Susuhunan | 
ing Majagung wĕwĕjanganĕki | 
glaran Kaananing Dat-u | 
papat (n)Jĕng Sunan Benang | 
wawĕjanganira ing Pambukanipun | 

Tata Malige lwih endah | 

ing dalĕm Betal Makmuri || 

6. Kalima Kangjĕng Susunan | 

Muryapada wĕjangan pambukaning | 

Tata Malige linuhung | 

dalĕm Betal Mukaram | 

nĕm (n)Jĕng Sunan Kalinyamat wĕjangipun | 

Pambuka Tata Maligya | 
dalĕm Betal Mukadasi || 

7. Sapta Kangjĕng Susuhunan | 

Gunungjati wawĕjangannya titis | 

Panĕtĕp santosanipun | 

Imaning kang manungsa | 

wolu Kangjĕng Suhunan Kajĕnar luhung | 
wĕjangane Sasahidan | 
ganĕp wolu para wali || 

Jilid 3 - Kaca : 82 

8. Ing sa-angkatan manĕh kala | 
jamanira akiring Dĕmak nagri | 
tumĕka ing jamanipun | 
karaton nagri Pajang | 

para wali kang karsa amĕjang ngĕlmu | 
iya mung wolu balaka | 
nora nana maning-maning || 

9. Sawiji Kangjĕng Suhunan | 

Giri Prapĕn kang (m)balela narpati | 
ing samangke wus kapikut | 
binĕkta mring Mantaram | 
garwa putra sawadyane nora kantun | 
atanapi rajabrana | 
jinarahan gusis tapis || 

10. Mung putra saka ampeyan | 
jalu loro sawiji kang pawĕstri | 

Jayĕngrĕsmi kang asĕpuh | 
anulya Jayĕngsĕkar | 

wuragile dyah Rancangkapti pinunjul | 
bĕdhahe ing Giripura | 

Jayĕngrĕsmi nulya anis || 

11. Arine kakalih myarsa | 

Jayĕngsari kalawan Rancangkapti | 
sumusul ing kadang sĕpuh | 
ananging seje paran | 

dene ingkang ambĕdhah ing Giri mau | 

Pangran Pĕkik Surabaya | 
kaipe (n)Jĕng sri bupati || 

12. Nulya ngutus kajinĕman | 
angupaya putra putri kang anis | 
nanging parmaning Hyang Agung | 
kanti tĕkan samangkya | 

durung ana pawarta lamun kapikut | 
kabar kabur kang binabar | 
citraning dyah Rancangkapti || 

13. Salumahing Jawa Wetan | 
tangĕh lamun ana-a kang amirit | 
dhasare ayu pinunjul | 

cacade amung waja | 

rada gingsul manis mĕrakakĕn kalbu | 

upama iku dadiya | 

jodhomu langkung utami || 

14. Nanging paran pangupaya | 

rĕhning lagi piningit ing Hyang Widdhi | 

Mas Cĕbolang duk angrungu | 

kumĕmbĕng waspanira | 

ketang wĕlas marang kang anis ngĕlangut | 

locitaning tyas prasĕtya | 

ingsun nora niyat rabi || 

15. Liyaning dyah Rancangkaptya | 
dene lagi miyarsa pawarti | 
kataman ing lara gandmng | 
ngĕndi (ng)gonku ngupaya | 

sira rara kang asung gandrung mangunkung | 
sukalila praptĕng lena | 
yĕn tan panggih sira gusti || 

16. Ki Ajar dupi uninga | 

Mas Cĕbolang kumĕmbĕng mambu-ati | 

suka gumuyu lingnya rum | 

apa kang dadi sabab | 

tĕka sira kumĕmbĕng arsa wĕtu luh | 

dudu sanak dudu kadang | 

krungu warta lagi mangkin || 

Jilid 3 - Kaca : 83 

17. Mendah yĕn wus uninga-a | 
baya banjur kalĕngĕr nini-nini | 

Mas Cĕbolang mĕwĕk matur | 
sĕrĕt kĕdaling sabda | 

dhuh sang dibya mugi jarwa-a satuhu | 
paran ing wusananira | 

kang samya kawĕlas asih || 

18. Kang iku walahu'alam | 
bokmanawa yĕn pinarĕng ing Widdhi | 
kacatur dumadya kumpul | 

nĕng jaman kaĕnĕngan | 
ah wis kulup iki gunĕm yĕn kabanjur | 
basane (m)buka warana | 
olĕh sikuning Hyang Widdhi || 

19. Puntoning tyas dipracaya | 

nĕnging nala kumandĕl ing Hyang Widdhi 

(m)balĕni caritaningsun | 

wali kang arsa mĕjang | 

sawiji (n)Jĕng Sunan Giri Prapĕn wau | 

wawĕjanganira apan | 

wisikan Ananing Dat-i || 

20. Loro Kangjĕng Susuhunan | 

ing Darajat wawĕjangan wĕdharing | 
Wahananing Datolah-u | 
katĕlu (n)Jĕng Susuhunan | 

Ngatasangin dene wawĕjanganipun | 
gĕlaran Kaananing Dat | 
sakawanne kang winarni || 

21. (n)Jĕng Suhunan Kalijaga | 
ajujuluk Sĕh Malaya Ki Sahid | 
karĕm mring ora puniku | 
wĕjanganing pambuka | 

Tata Malige ing dalĕm Betal Makmur | 
banjur (m)babar ingkang dadya | 
parabotira kang wirid || 

22. Amatrapakĕn punika | 
panjĕnĕngan ing ĕ-Dat sadayĕki | 
ananging ta durung turut | 
patrap panganggenira | 

ing sawiji wijining parabot wau | 
kalimane (n)Jĕng Suhunan | 
ing Tĕmbayat kang mandhiri || 

23. Linilan dening gurunya | 

iya iku Kangjĕng Suhunan Kali | 
wiridkĕn wĕjanganipun | 
pambukane kang Tata | 

Malige ing dalĕm Betal Mukaram-u | 
kanĕme Kangjĕng Suhunan | 
ing Padusan dhepoknĕki || 

24. Wawĕjanganira apan | 
pambukaning Tata Malige adi | 
dalĕm Betal Mukadasu | 
kasapta kang paparab | 

Kangjĕng Sunan ing Kudus wĕjanganipun 


< Serat Centhini Jilid 03 - Halaman : 112 > 


Panĕtĕp santosanira | 
kang minulya Iman Suci 


Jilid 3 - Kaca : 84 

25. (n)Jĕng Sunan Gĕsĕng ka-astha | 

Sasahidan wawĕjanganirĕki | 
mungguh wawĕjangan wolu | 
surasane anunggal | 

marga saka piridan pamĕjangipun | 

(n)Jĕng Suhunan Ngampĕldĕnta | 
barĕng tumĕka saiki || 

26. Wawĕjangan wolung pangkat | 
karsadalĕm Sultan Agung Mantawis | 
kaimpun saprabotipun | 

supayane mutamat | 
surasane sakĕhe wĕjangan wau | 
puniku banjur kababar | 
dadi wawĕjangan siji || 

27. Sawuse cundhuk kalawan | 
kawruhira para kang ahli ngĕlmi | 
saka karsadalĕm mau | 

kang karilan miridna | 
wawĕjangan wowolu kang wus kinumpul | 
uga wolu kang winĕnang | 
liyane tan dĕnlilani || 

28. Panĕmbahan Purubaya | 

Panĕmbahan Juminah lawan malih | 
nama Panĕmbahan Ratu | 

Ratu Pĕkik parabnya | 

Panĕmbahan Jurukithing ing Mantarum | 

Pangran Kadilangu lawan | 

Pangran Tĕmbayat palinggih || 

29. Maninge Pangran Kajoran | 

Panĕmbahan Rama jujuluknĕki | 

Pangran ing Wangga kawolu | 
iku pamyarsaningwang | 

nora nana alane yĕn sira sarju | 
niyat arĕp puruita | 
ingsun bangĕt anjurungi || 

30. Mas Cĕbolang duk miyarsa | 
saya giyuh keron ingkang kaĕsthi | 
wĕkasan nir sĕdya suwung | 
kumambang karsaning Hyang | 

matur aris dhuh risang mardawĕng laku | 
aywa kirang pangaksama | 
bilih kaparĕnging galih || 

31. Benjing enjing wanci pajar | 
kalilana pun patik nyuwun pamit | 
mundur saking ing Kĕpurun | 

tambuh paranning sĕdya | 
lumaksana timbalanira Hyang Agung 
Ki Ajar suka ngandika | 
aywa pĕgat ngati-ati || 

32. Tan luwih pangĕstuningwang | 

myang pujarja muga Hyang Odipati | 
nĕmbadanana sakayun | 

Cĕbolang ngraup pada | 
lan santrinya catur samya ngaras suku 
mundur saking ing ngajĕngan | 
wangsul mring pondhokanĕki || 


17 VIII. Mas Cĕbolang dumugi ing Prambanan, nyipĕng griyanipun Lurah 
Harsana. Ningali Candhi Sĕwu, Candhi Jonggrang sarta mirĕngakĕn 
dongĕngipun wiwit jaman Prabu Dewanata ing Pĕngging, Prabu Dipanata ing 
Salĕmbi mĕngsah Prabu Karungkala ing Prambanan ngantos Bandung 
Bandawasa nyipta Candhi Sĕwu lan Rara Jonggrang dados rĕca. 

Ing nalika ingkang jumĕnĕng ing Prambanan Prabu Baka, kĕrsa nglalipur 
panggalih kanthi abĕn sawung. Sang pramĕswari kalihan para garwaning 
abdidalĕm ngawontĕnakĕn lĕlangĕn abĕn gĕmak lan abĕn kĕmiri. Punika 
wiwitipun ing Tanah Jawi wontĕn lĕlangĕn abĕn-abĕn wau. ... 
kaca 85-131. 

Jilid 3 - Kaca : 85 

33. Kakang Nurwitri Saloka | 

Kartipala kalawan Palakarti | 
padha bĕrdandanna gupuh | 
tĕngah dalu lumampah | 

karĕntĕging tyasingsun ngetan mangidul | 
sandika kang sinung sabda | 
sawusira amiranti || 

34. Tumurun saking ngasrama | 

titi sonya wus ngancik gagat enjing | 
sukĕng tyas risang nahĕnkung | 
miyat rĕngganing tawang | 
taranggana sumunare wĕh mawĕlu | 
kalindhih cahyaning candra | 
kaping salawe marĕngi || 

35. Alon wau tindakira | 
miyarsakkĕn ungĕling paksi-paksi | 
srigunting munya jĕthithut | 
kacĕr sikatan tanggap | 

mĕdhar swara cocak kuthilang ambarung | 
jalak-urĕn pĕnyu kadya | 
anyĕnggaki lantik-lantik || 

36. Jĕkikĕring ayamwana | 

tuhu kolik sauran ngĕlik-ngĕlik | 

bĕrkutut anduduk layu | 

dĕrkuku bĕbĕkuran | 

tangĕh lamun ucapĕn langĕning manuk | 

mawĕh sĕnĕnging wardaya | 

suka kang andon lumaris || 

37. Wanci bangun praptĕng ngandhap | 

Sang Hyang Surya mungup saking jaladri | 

miyak lamuking kang gunung | 

rĕmu-rĕmu rĕspatya | 

saput siti nulya Hyang Baskara mungup | 

anĕng pucaking ngaldaka | 

madhangi sakĕh dumadi || 

38. Rame kang anggarap sawah | 
dhangir tĕgal tĕmbangan lantik-lantik | 
nora tiba pada (n)dlujur | 

angĕlik sak-sayaha | 
sasĕnggakan ja lali lo titipaku | 
gambir bako ya mas ya mas | 
bubar panĕn dak tikĕli || 

39. Suka kang andon lumampah | 

Ki Nurwitri Saloka mijĕt ati | 
dudu padon si dĕruhun ] 
baya mamĕrkĕn swara | 

dudu uwong ngĕlik kaya asu (m)baung | 
otote pating karĕncang | 
matane pating pandĕlik || 

40 . Ana sawij i j aj aka | 

dhasar blatĕr swarane rata apik | 
sugih apilan puniku | 
labĕte kĕrĕp manjak | 

nunggang luku uning kang andon lumaku | 
tandya ki jaka ra-ura | 
gumlangga wilĕt patitis || 

41. Sawi janur kula ya mas | 

gandariya gandhung kang pindha warni | 
kĕmbang kapas kapilĕngkung | 
jroning tyas kudhandhangan | 
pĕksa ngarang wursita kawarnĕng kidung | 
lĕsung dawa tadhah udan | 
kĕpalang tuna ing budi || 

42. Tur durung wĕruh pa pincang | 
mandĕkneya kumudu mudun bumi | 
pindha kridhaning para nung | 
mĕdhar mawantra-sita | 

bocah cilik klambi abang ikĕt wulung | 
manthĕng pamĕting lukita | 
yayah wikramĕng pangĕsthi ]| 

43. Ana kacang nunggang tela | 

wus kacihna ajaran durung bangkit | 
kĕmbang salak sari nyamplung | 
ngathĕkĕr nitrĕng kata | 

mung kinarya tambĕl butuh trima lowung | 
kampyang lawang saupama | 
tangĕh wruh lĕrĕging kawi || 

44. Wadhuk pitik (ng)gih man dhoplang | 
kil-kil bungkil cagak awak ya sikil | 
tan tolĕh ing sarusiku | 

saking siguging basa | 
basakneya basane bangsa sinau | 
macan tenong sarwa cingkrang | 
mardawa mardining wadi 1 1 

45. Pitik-walik saba jogan | 

kranjang blarak mas ngantĕn kandhang pitik | 

yĕn bisa-a kang ginilut | 

pindha pra pramĕngsastra | 

nanging wĕgah kawĕkĕn ngupaya tĕmbung | 

abang-abang dudu kidang | 

kongsi wĕgah mamanasi || 

46. Wus katon kang wawangsalan | 
korĕk-korĕk kĕpĕke dĕn-gojagi | 
antuke mung pak boletus | 
prandene sotaning tyas | 
lelewane napak tilas pra pinutus | 
pindhang lulang kacĕk apa | 
lawan ingkang sugih picis || 

47. Dadya rindhik kang lumampah | 
samya kĕndĕl nahan kang nambutkardi | 
maspadakkĕn kang lumaku | 
sawĕnĕh ana ngucap | 

pyayi ngĕndi dene wayahe kĕmlancur | 
njlanthir kaya kĕcik bajang | 
sĕdyane marang ing ngĕndi || 

48. Mampira mring wismaningwang | 
dak (ng)go bibit tĕmbene mĕn mĕtoni | 
ya ngono kang apa (n)jaluk | 

kang sinung ujar ngakak | 

aku trima (m)belakke anakmu gĕndhuk | 

gĕdhĕg-gĕdhĕg kĕdhĕp tĕsmak | 

lir mĕndĕm Pucung ngacuwis || 

196. Pocung 

1. Lampahipun ing Kĕpurun wus kapungkur | 
ngancik ing Prambanan | 

surya mĕh tumamĕng wukir | 

lĕrĕm anĕng ngĕrĕng-ĕrĕng pinggir jurang || 

2. Samya lungguh nĕng ngisoring mandera-gung | 
suluring mandera | 

nutup rapĕt padhas-curi | 

ngĕmbĕs ngĕtuk saking sukuning kang arga || 

3. Ting karĕncang tumali ing watu-watu | 
pucuk nyongat pĕthak | 

amarĕntul mijil warih | 

tĕtĕsing kang toya tumibĕng ing sela || 

4. Tĕmah nglumpuk kalĕmpaking toya wau | 
marawayan marang | 

sumbĕr toyanira wĕning | 
mina alit-alit gumĕbyar liwĕran || 

5. Sru kacaryan miyat wĕninging kang ranu | 
myang solahing mina | 

sang andon mring tĕpi warih | 
ngayĕm-ayĕm sarira cacawuk toya || 

6. Nulya wontĕn pawĕstri kang ayun ngangsu | 
kandhĕg lampahira | 

Palakarti lingira ris | 

(n)dawĕg adhi lajĕng angambila toya || 

7. Lah ing ngriki pundi namane kang dhusun | 
pangagĕnge napa | 

umbul bĕkĕl kenthol tinggi | 
lurah miwah ing pundi pagriyanira || 

8. Inggih ngriki Parambanan ranning dhusun | 
ki lurah Harsana | 

kang dados pangagĕngnĕki | 
kwajibannya rumĕksa candhi sadaya || 

9. Candhi Sĕwu candhi Jonggrangan puniku | 
kĕndĕla sakĕdhap | 

kula poyanane dhisik | 

nulya wangsul kang arsa ngangsu mring sĕndhang || 

10. Praptanipun kalurahan kulanuwun | 
ki lurah ing sĕndhang | 

wontĕn dhatĕngan ki santri | 
ingkang kalih taksih anĕm anjĕnthara || 

11. Radi bĕsus jatmika pasĕmonipun | 

Harsana duk myarsa | 
nyandhak sarung langking aglis | 
kinalungkĕn anyangking kudhi tarantang || 

12. Bĕluk-bĕluk ĕh-ĕh ĕmbokne si gĕndhuk | 
anggodhoga wedang | 

adanga bĕras kang wangi | 
nyambĕlĕha pitik cĕmani kang dhra || 

13. Wus umentar praptĕng sĕndhang mundhuk-mundhuk 
Mas Cĕbolang tanggap | 

Harsana asung pambagi | 

kulanuwun kang nĕmbe tigas kawuryan 

14. Ajarwaa sinambat sintĕn wong bagus | 
ing pundi pinangka | 

miwah arsa dhatĕng pundi | 

yĕn kaparĕng lĕrĕha ing wismakula || 

15. Cĕbolang ngling kula santri saking Kĕdhu | 
anama Cĕbolang | 

punika nama Nurwitri | 

Ki Saloka Palakarti Kartipala || 

16. Sĕdya ngluyug anut saparanning suku | 
yĕn kapadhan karsa | 

ulun ayun aningali | 

candhi-candhi wawĕngkoning Parambanan || 

17. Ki Harsana panuju sru sukĕng kalbu | 
kapasang sayogya | 

sawarnining candhi-candhi | 
rĕca-rĕca kula kang wajib rumĕksa || 

18. Wawi bagus rumuhun mring candhi Sĕwu | 
lajĕng mring Jonggrangan | 
sampuning ningali candhi | 

mangke dalu sipĕnga ing wismakula || 

19. Lumaksana lurah Harsana nĕng ngayun | 

Cĕbolang kalawan | 

catur santri atutwuri | 

tan pantara dangu praptĕng candhi Sasra || 

20. Winursita candhi Sĕwu manggĕnnipun | 
anĕng ngara-ara | 

ragi mĕnggĕr sawatawis | 
papan wradin pasagi binatur sela || 

21. Inggilipun sapanjongak kadung-kadung | 
gapura majupat | 

pratisthĕng tĕngah capuri | 
minggahipun mawa dhak-undhakan astha || 

22. Pipining kang gapura sakawan wau | 
sinungan gupala | 

gĕng luhur jegrang ngajrihi | 

mandhi gada pindha Hyang Cingkarabala || 

23. Candhi alit lir wisma pajagan dhapur | 
thinarik tinata | 

ngubĕngi kanang capuri | 
kathahipun kalihatus sadayanya || 

24. Jrambah nginggil sinarasah sela alus | 
tĕngahing jarambah | 

candhi gung luhur mantĕsi | 

catur tajug blowong pasagi tĕngahnya || 

25. Sisih kidul mawa gothaka tan tĕrus | 
kilĕn ĕlĕr samya | 

gothaka buntu tulya-sri | 
rinarĕngga ingukir pinatrap puspa || 

26. Namung wĕtan sinungan gapura luhung | 
sela rinumpaka | 

lung-lungan rĕmit rĕspati | 
apapindha pĕksi ngrabasĕng puspita || 

27. Margi tĕrus anjog kalowongan wau | 
nanging tan warata | 

mawi mangandhap manginggil | 

tri onjotan tumurun praptĕng lowongan || 

28. Kang samya non ngubĕngi capuri kĕmput | 
wangsul ing gapura | 

kang ĕlĕr tandya manginggil | 
praptĕng jrambah rĕsik agasik warata || 

29. Amalipir mangilĕn ing lampahipun | 
duk praptĕng jarambah | 

kang kidul Cĕbolang angling | 
pucak candhi katingal papak warata || 

30. Drĕng kapencut arsa uning pucakipun | 
punapa wontĕna | 

margi atanapi kenging | 

minggah maring pucaking candhi punika || 

31. Kang sinung ling Ki Harsana lingira rum | 

(ng)gĕr kauningana | 

botĕn wontĕn margi malih | 

lan punika ngalowong dumugi ngandhap || 

32. Wawi laju praptĕng sisih wetan (n)dulu | 
gapura rinĕngga | 

dangu dĕnnira ningali | 

ascarya (m)bĕg miyat rĕmiting garapan || 

33. Cĕbolang ngling punapi kenging lumĕbu | 
lah bagus sumangga | 

janji kula ingkang ngirid | 

ingkang sampun sĕpĕn ingkang kara-kara || 

34. Samya mangsuk margi minggah gya tumurun | 
sabĕn saonjotan | 

wontĕn gapuranya alit | 

gapura kang pungkasan kilĕn dyan mandhap || 

35. Praptĕng tĕngahing candhi jarambah alus | 
wradin rĕsik gilap | 

sapangandhap sapanginggil | 

rĕsik gasik nir lumut simbar myang katang || 

36. Samya ngungun Nurwitri tatanya arum | 
bilih mangsa jawah | 

punapi tan kilĕn warih | 

dene botĕn wontĕn tabĕte kang toya || 

37. Lamun nglumut iba ta rĕkaosipun | 
anggĕnnipun (m)bucal | 

sagĕde rĕsik gumrining | 

Ki Harsana gumujĕng alon lingira || 

38. Lĕbĕt ulun mariki saĕstu amung | 
yĕn wontĕn dhatĕngan | 
ingkang kaparĕng ningali | 

kilap inggih tĕka makatĕn kewala || 

39. Sajĕgulun saĕstu dĕrĕng sumurup | 
kleyang ingkang dhawah | 
wontĕn ing nglĕbĕt puniki | 
dalah lĕbu blĕdug tan ana tumiba || 

40. Wawi sampun bokbilih botĕn kacukup | 
ningali Jonggrangan | 

sĕlak kasaput ing ratri | 

wus umĕdal praptĕng jawining gothaka || 

41. Dyan tumurun mĕdal gapura kang kidul | 
lajĕng lampahira | 

miyat candhi alit-alit | 

candhi Lumbung pasagi majĕng mangetan || 

42. Pungkas kidul candhi Pawon namanipun | 
ajĕnge mangetan | 

gothak tĕrus dĕnlĕbĕti | 

mĕdal laju ngidul-ngilĕn lampahira || 

43. Santri catur prasamya imbalan wuwus | 
eramku tan kĕndhat | 

sabĕn uning candhi-candhi | 
panggarape kaya paran duk ing kuna || 

44. Nurwitri kiraku pujan sadarum | 
crita jaman Buda | 

padha bĕtah tĕki-tĕki | 

pramilane panyuwunne krĕp katĕkan 1 1 

45. Kartipala angling ingkang candhi Mĕndut | 
tatale kang sela | 

ngundhung-undhung kadi wukir | 

dadya cihna dadine candhi kinarya || 

46. O o iya ewuh tĕmĕn kiraningsun | 
wis ta ĕmbuh kakang | 

pikirku nora dumugi | 

pak Harsana pundi ing candhi Jonggrangan || 

47. Kilĕn niku (ng)gĕr sing (ng)gamĕng kadya dhusun | 
nahĕn lampahira | 

wus (n)dungkap minggah sakĕdhik | 
myat capuri kinubĕng cĕpaka pĕthak || 

48. Jĕnar arum candhana kumuning mlĕtuk | 
myang pacar kĕnanga | 

cina warsiki srigadhing | 
nagasari rĕjasa kananga soka || 

49. Samya sĕdhĕng iya (m)babar ganda arum | 
kasilir maruta | 

nampĕg kang andon lumaris | 
kataman ing ganda rum sarira sumyah || 

50. Ĕrĕng-ĕrĕng klapa dĕnta mubĕng kĕmput | 
myang klapa mawarna | 

sinĕling lan jambe wangi | 
mayangmĕkar Sinome candhi Jonggrangan || 

Jilid 3 - Kaca : 91 

197. Sinom 

1. Ambanon binatur sela | 
mangidul ujurirĕki | 
inggil sapundhak watara | 
dhak-undhakan tundha katri | 
tĕmu-gĕlang ngubĕngi | 
jrambah nginggil siti alus | 
sĕkar-sĕkar mawarna | 
ngrĕnggani kang astha candhi | 

ingkang mungging babagan candhi Jonggrangan || 

2. Ananing candhi winarna | 
sisih wetan cacah katri | 
samya ngilĕn ajĕngira | 
sisih kilĕn ugi katri | 
mangetan ajĕgnĕki | 
ajĕng-ajĕngan katĕlu | 
sisih ĕlĕr satunggal | 
mangidul ajĕngirĕki | 

sisih kidul satunggal ngalĕr ajĕngnya || 

3. Kang mungging padon lor-wetan | 
candhi Uma namanĕki | 

pasagi sarasah sela | 
datan mawi pinaringgit | 
ngandhap praptaning nginggil | 
tigawĕlas tlundhakipun | 

isi rĕca sakawan | 
maju-pat manggĕnnirĕki | 

Dĕwi Uma Sang Hyang Brama Lodra Kala 

4. Sakiduling candhi Uma | 
tĕngah lĕrĕs ing botrawi | 
winastan candhi Andana | 
mangilĕn lajĕngirĕki | 
gĕng-inggil langkung kĕdhik | 
lawan candhi Uma wau | 
dhak-undhakan sawĕlas | 
jrambah srasah sela langking | 
pinaringgit nanging wus kathah kang risak 

5. Pasagi kang wawangunan | 
isi rĕca kawan siki | 

nĕng tĕngah Lĕmbu Andana | 
mangilĕn ajĕngirĕki | 

Lĕmbu Andini munggwing | 
pojok kidul-kilĕnipun | 
mangalĕr ajĕngira | 

Lĕmbu Andini ingapit | 

rata mawi pangirit kuda sajajar || 

6. Ingkang anĕng kidul-wetan | 
winastanan candhi ĕ-Sri | 
pasagi sinrasah sela | 
datan mawi pinaringgit | 
kĕmbar lan Uma candhi | 
sami triwĕlas mandhuwur | 
rĕca catur maju-pat | 

Sri kilĕn amangku margi | 

kang lĕr Maya Endra kidul Guru wetan || 

7. Nĕng kidul dumunung tĕngah | 
sakilĕning candhi ĕ-Sri | 
winastanan candhi Candra | 
mangalĕr ajĕngirĕki | 

pasagi andhap alit | 
undhak-undhakannya pitu | 
jarambah sinarasah | 
sela krĕsna tan rininggit | 
rĕcanira sajuga nama Hyang Candra || 


8. Ing pojok kidul-pracima | 
candhi Brama wastanĕki | 
pasagi sinrasah sela | 
datan mawi pinaringgit | 
jĕng-ajĕngan lawan Sri | 
undhak-undhakan salangkung | 
tĕngah ingkang jarambah | 
kadi sumur tinon wingit | 
rĕca tiga majĕng ngalĕr ngidul ngetan 

9 . 


Kang pĕnĕr ing dhak-undhakan | 
mangkya Brama amandhiri | 
busana cawĕt kewala | 

Sang Hyang Bayu ingkang munggwing | 
ing sakidul parigi | 
de kang anĕng loring sumur | 
winastan Sang Hyang Kala | 
langkĕp busananirĕki | 
samya ngadĕg tumĕmplĕk ing papan sela 

10. Salĕring kang candhi Brama | 
tĕngah lĕrĕs binotrawi | 
majĕng ngetan jĕng-ajĕngan | 
kalawan Andini candhi | 
agung luhur pribadi | 
punika ingkang sinĕbut | 
nĕnggih candhi Jonggrangan | 
de candhi sapta gĕng alit | 
grĕbanipun anama candhi Jonggrangan || 

11. Maju-pat margine minggah | 
mawa dhak-undhakan sami | 
ing kiwa tĕngĕn sinungan | 
papagĕr sela ingukir | 
wawangunan pasagi | 
sinarasah sela alus | 
pinaringgit rinĕngga | 
ingukir gambaran adi | 
lalampahanira Sang Bathara Rama || 

12. Wit linggar saking Ngayodya | 
dumugi pĕjahirĕki | 

sang buminata Ngalĕngka | 

mila gambaran mawarni | 

ana kang kadi jalmi | 

lir wanara pĕksi diyu | 

tanapi kakajĕngan | 

arga wana myang jaladri | 

wandanira tan pae kalawan rĕca || 

13. Satĕngahing kang jarambah | 
candhi sawatawis inggil | 
dhapur tajug sawatara | 
sakawan wadana mawi | 
gothaka pĕnĕr margi | 

kang nĕng jroning gothakĕku | 
nĕnggih kang sisih wetan | 
lĕrĕs marginya manginggil | 
apan warni tumpakan lirpendah sima || 

14. Ing sangajĕnging gothaka | 
rĕca cawĕt amandhiri | 
winastanan Sang Hyang Siwah | 
ngajĕngan sumuran alit | 

sirah naga nutupi | 

gothaka kang sisih kidul | 

rĕca marabot lĕnggah | 

wasta Hyang Kanekasiwi | 

ingkang manggon gothaka kilĕn winarna || 

15. Rĕca lĕnggah sirah gajah | 
marabot Hyang Gana nami | 
nahan kang anĕng gothaka | 
ing sisih ĕlĕr winarni | 
rĕca mrabot mandhiri | 
sakawan astanirĕki | 
satunggal ngasta sĕkar | 
tumĕmplĕk grananirĕki | 

kang sajuga ngasta cis kalih nĕng dhadha || 

16. Cakĕt suku ingkang ngarsa | 
rĕca alit-alit kalih | 
punika ingkang winastan | 

Rara Jonggrang narambahi | 
namaning kanang candhi | 
kang nĕng lĕr-kilĕn winuwus | 
salĕring candhi Jonggrang | 
candhi Wisnu namanĕki | 

majĕng ngetan jĕng-ajĕngan candhi Uma || 

17. Pasagi sinrasah sela | 
datan mawi pinaringgit | 
kĕmbar lawan candhi Brama | 
tĕngahing jarambah mawi | 

[■ • ] | 

sumuran singit asingup | 

rĕca tri kang nĕng wetan | 

pĕnĕr marginya manginggil | 

ran Hyang Wisnu mandhiri cawĕt kewala || 

18. Hyang Endra kidul sumuran | 
lĕr sumur Hyang Bayu nami | 
marabot mandhiri samya | 
tumĕmplĕk papan rĕspati | 
kang mungging lĕr mungkasi | 
candhi Surya majĕng ngidul | 
kĕmbar lan candhi Candra | 
sapta dhak-undhakanĕki | 

nĕng tĕngahing candhi Wisnu lawan Uma || 

19. Sigĕg gantya Ki Harsana | 
dĕnnya ngirid sampun prapti | 
sakiduling candhi Uma | 
samya ngaso ngaring-aring | 

Harsana lingira ris | 

lah suwawi anak bagus | 
minggah mring candhi Uma | 
inggih kang ĕlĕr puniki | 

sayogyaning Cĕbolang sarencangira || 

20. Wus tamat dĕnnira mulat | 
tumurun mangidul kĕdhik | 
minggah mring candhi Andana | 
tamat dĕnnira ningali | 
tumurun ngidul malih | 
minggah candhi Sri puniku | 
wus tamat dĕnnya mulat | 
tumurun mangidul kĕdhik | 

nulya minggah mangidul mring candhi Candra || 

21. Tan dangu tumurun sigra | 
mapan ngilĕn tan atĕbih | 
minggah maring candhi Brama | 
tamat dĕnnira umĕksi | 

Harsana tansah criwis | 
mĕdharakĕn namanipun | 
candhi myang rĕca-rĕca | 
ingkang samya dĕntingali | 

gya tumurun ngalĕr mring candhi Jonggrangan || 

22. Margine minggah marapat | 
wetane kang dĕnunggahi | 
praptĕng sumur tutup naga | 
mangidul lampahirĕki | 
nĕkuk mangilĕn nuli | 
gadhug pojok dyan manĕkuk | 
ngalĕr gadhug padonan | 
mangetan lampahirĕki | 

praptĕng ngajĕng gothakaning Rara Jonggrang || 

23. Ki Harsana lon lingira | 
lah punika iloknĕki | 
ingkang anama Jonggrangan | 
suwawi dipunlĕbĕti | 

Cĕbolang catur santri | 
lumĕbĕt mambĕt ganda rum | 
sĕkar konyoh angambar | 
padupane tharik-tharik | 

turut pinggir lawan tepas rara tumpak || 

24. Rĕca Jonggrang ginarayang | 
alus kalimis kumlinthing | 
sajatine sanĕs sela | 

tamat dĕnnira ningali | 
mĕdale tanya maring | 

Ki Harsana ĕstunipun | 
rĕca (m)bok Rara Jonggrang | 
dene alus kumalinthing | 
anggĕr niku sayĕktose sanĕs sela || 

25. Criyose kang wus suwarga | 
punika parunggu yĕkti | 

Nurwitri njlimĕt umiyat | 
corĕkan kang mungging ringgit | 
kĕmput dĕnnya ningali | 
tanya gambar punapĕku | 
criyose (ng)gih punika | 

Bathara Rama ing nguni | 

putra nata nagri Ngayudya Indhustan || 

26. Nurwitri alatah-latah | 
kathah ĕmpĕripun inggih | 
wontĕn gambare wanudya | 
tan kĕmbĕn anĕng ngisor wit | 
nginggiling uwit mawi | 
kadi wanara mĕthangkruk | 
kula ĕngĕt samana | 
tĕmbung tĕmbungipun kawi | 
jawanipun Anoman uwus malumpat || 

27. Praptĕng witing nagapuspa | 
mulat mangandhap umĕksi | 
wanudya yu aking kĕra | 
gĕlung risak awor siti | 
kang iga-iga kĕksi | 

tanpa kĕmbĕn jatosipun | 
punika nyatanira | 

Ki Harsana inggih-inggih | 

wus tumurun mangsuli margi duk minggah 

28. Atatanya kadiparan | 
sĕkar konyoh amĕnuhi | 
padupanipun angambra | 

Harsana aris nauri | 
sabĕn pĕkĕnan ngriki | 
kathah para bakul-bakul | 
tanapi palanyahan | 
samya nyunyuwun supadi | 

gangsar laris (ng)gĕnnipun ngupaya tĕdha || 

29. Utawi yĕn dintĕn malang | 
malĕm Jumngah (ng)Gara-kasih | 
ugi kathah ingkang samya | 

atur dupa buratwangi | 

kula nuwun tan uning | 

kang dadya panuwunipun | 

manawi dipun-nalar | 

ĕstu tan panggih-pinanggih | 

pundi wontĕn arca asung kamirahan || 

30. Ananging sampun dilalah | 

(m)bokmanawi awit saking | 
kang yasa bĕtah cacĕgah | 
dumadi manungsa luwih | 
tyas manggung ĕnĕng-ĕning | 
katrima panyuwunipun | 
dumugi ing samangkya | 

katrimahe nyarambahi | 

kang sinung ling manthuk-manthuk sadayanya 

31. Gya mangalĕr lampahira | 
candhi Wisnu deninggahi | 
wus tamat dĕnnya tumingal | 
tumurun ngetan sakĕdhik | 
mangalĕr minggah candhi | 

Surya tan pantara dangu | 
tumurun gya mangetan | 
wangsul kidul Uma candhi | 

samya kĕndĕl Mas Cĕbolang ngunandika || 

32. Candhi bagus sadayanya | 
rĕca apik-apik sami | 
nanging wus akĕh kang rusak | 
kari Jonggrangan kang apik | 
wanci surup Hyang Rawi | 
gantya Sang Hyang Wulan timbul | 
nyunari sabuwana | 

enggar rarywa alit-alit | 

jalu ĕstri gumĕrah samya dolanan || 

33. Harsana manis lingira | 
sĕstu kula-aturi | 

lĕrĕm dhatĕng griyaningwang | 

Mas Cĕbolang nayogyani | 

tandya samya lumaris | 

prapta pakaranganipun | 

lumĕbĕt mring pandhapa | 

nĕng salu wus dĕn-gĕlari | 

klasa batu lĕmir kĕntĕl pĕthak-pĕthak || 

34. Pasugata wus tinata | 

wedang tĕmu kĕmpling-kĕmpling | 
linalapan gĕndhis klapa | 
cinithak samripat kucing | 
pĕthake sĕmu kuning | 
kĕthak-kĕthak nanging ĕmpuk | 
nyamikan gĕmblong jadah | 
jĕnang dodol lawan wajik | 
kĕtan salak gula sĕmut karasikan || 

35. Pondhoh pudhak abrit pĕthak | 
jĕnang pala arum gurih | 
jĕnang durĕn jĕnang nangka | 
sadaya binuntĕl upih | 
tumumpang anĕng piring | 
ontongan kalobot alus | 
tĕmbakone garangan | 

upĕt mancung alus gilig | 

slĕpa alus kĕbak bon-abone sĕdhah || 

36. Ki wisma ngling lah sumangga | 
sawontĕne dĕnrahabi | 
lumayan jampi katoran | 
manawi sampun dumugi | 
lĕlĕh-lĕlĕh prayogi | 
pambingkasing suku rasuh | 
sasmita Mas Cĕbolang | 
mring catur santrinirĕki | 

samya rahab minum wedang nyanyamikan || 

37. Bikut ngladosi ki wisma | 
wedang lukak dĕn-ĕjogi | 
sawontĕne nyanyamikan | 
linarihakĕn waradin | 
dadya tamunirĕki | 
sadaya sĕmada tuwuk | 
suwawi dinugĕkna | 
ulun amit malbĕng panti | 

ambejani dhumatĕng (m)bok-jĕngandika || 

38. Cĕbolang (n)dhĕku lingira | 
saĕstu botĕn (n)darbĕni | 
rikuh pakĕwĕt wus kadya | 
nĕng (ng)gonne yayah pribadi | 
enggar kiyai panti | 

kaduga sajroning kalbu | 
malbĕng mring wisma tanya | 

(m)bokne apa wus miranti | 

kirang kĕdhik sawĕg ngĕngĕt sate ayam || 

39. Galemboh piyik kĕmbaran | 
sawĕg sami dĕnwadhahi | 
nahan tamu kang tinilar | 
lĕlĕh-lĕlĕh rĕm-rĕm pitik | 
wĕnganing lawang kori | 

Ki Wisma mĕdal rumuhun | 
paladĕn pinrentahan | 
angundurkĕn dhaharan | 

glis wis ginanti anduduk sunggata nadhah || 

198. Mĕgatruh 

1. Dyan tinata ajang kinĕnongan sĕkul | 
ulam rinampat mawarni | 

jangan cupang sambĕl jagung | 
pĕcĕl-pitik jangan mĕnir | 
lodhoh pindhang ayam bumbon || 

2. Sambĕl ulĕg trasi abrit radi kaduk | 
lalabanira mawarni | 
rampunging panatanipun | 
tamune wus samya linggih | 

Lurah Harsana lingnya lon || 

3. Lah suwawi punika barkahing ratu | 
prayogi dipunrahabi | 

kang sinung ling samya (n)dhĕku | 
sawusira awawanting | 

Bismilah gya nadhah alon || 

4. Ki wisma ngling sampun mawi kadhung-kadhung 
ulun iki mung sadrĕmi | 

makatĕn (ng)gĕr ĕliripun | 
kula pinaringan sabin | 
tigang ĕjung dados lungguh || 

5. Wah ampilan kathahipun gangsal ĕjung | 
punika pirantosnĕki | 

sĕgah ing sawarninipun | 
kang sami ningali candhi | 
lajĕng lĕrĕh griyaningong || 

6. Myang sudhiya sasipĕngan ingkang patut | 
bilih ngantos nguciwani | 

ĕstu kataman babĕndu | 

Cĕbolang sasantrinĕki | 

(n)donga ngluhurkĕn sang katong || 

7. Pragat donga anadhah malih pikantuk | 
galemboh kang dĕnparĕngi | 

wus dumugi dĕnnya kĕmbul | 
mundur wowohan gumanti | 
salak kĕpĕl pisang-katong || 

8. Wedang bubuk kĕnthĕl gĕndhise ginĕbyur | 
sabun-pisangmas binrĕndhil | 

punika pamangsĕgipun | 
miwah pangusaping amis | 
kang sinung ling samya dhokoh || 

9. Wusnya tutug wĕnĕh dĕgan miwah udut | 

Harsana eca manggihi | 

Mas Cĕbolang tatanya rum | 
wontĕnipun candhi-candhi | 
nguni paran kang cariyos || 

10. Anak bagus gotĕkipun tiyang sĕpuh | 
wontĕn cariyos kakalih | 

kang satunggal jamanipun | 
kraton Pĕngging Dwarawati | 
kalih Majapait kraton || 

11. Pundi ingkang lĕrĕs jĕr sami tan wĕruh | 

Mas Cĕbolang miminta sih | 

dhuh babo kang pinisĕpuh | 
bilih kaparĕng ing galih | 
amĕdharna kang cariyos || 

12. Kaoling kang jaman Pĕngging kratonipun | 

Ki Harsana nayogyani | 

mapan dĕnnya lungguh timpuh | 

siduwa tanganirĕki | 

pasang karna kang ayun wroh || 

13. Binathara sri ing Pĕngging ajujuluk | 

Pancadriya narapati | 
samuksanya tilar sunu | 

catur jalu pĕkik-pĕkik | 
samya prawirĕng palungon || 

14. Pambajĕnge raja pandhita jujuluk | 

Rĕsi Dewabrata sidik | 

Madyapanjang dhepokipun | 
panggulu jumĕnĕng Pĕngging | 

Sri Dewanata kinaot || 

15. Suwĕg darbe putra sajugĕstri ayu | 
nama Dĕwi Rarasati | 

seda kunduran kang ibu | 
sumĕndhi natĕng Salĕmbi | 

Sri Dipanata wiranom || 

16. Putra katri Dyan Damarmaya kang sĕpuh | 
martapi nĕng Parangtritis | 

Dyan Citrasena panggulu | 

Dyah Citrawati wuragil | 
ayu kuning therok-therok || 

17. Wuragile Sri Endranata linuhung | 
kang tinanĕm anĕng nagri | 

Sudimara kratonipun | 

nanging dĕrĕng asisiwi | 
bagus prawirĕng pakewoh || 

18. Kacarita wontĕn narapati diyu | 

Sri Karungkala wawangi | 

ing Prambanan prajanipun | 
darbe ari warni jalmi | 

Rara Jonggrang moblong-moblong || 

19. Yaksendra kung mring dyah Rarasati wau | 
atmaja sri natĕng Pĕngging | 

gya atur surat panuwun | 
duta kalih kang lumaris | 
sĕrat katampĕn sang katong || 

20. Asru bĕndu narapati dhawuhipun | 
pa-gene rajanirĕki | 

murang kramaniti tuhu | 
tanpa ngrasa yĕn pinasthi | 
nĕng soring amparaningong || 

21. Amung eling watĕke raksasa ĕdur | 

(n)jujurkĕn angkara budi | 
caraka mundura gupuh | 
dhawuhna wangsulanmami | 
mring rajamu yaksakatong || 

22. Ananira sisiku pan saka saru | 
iku bae yaksa-aji | 
ngrasakna dĕnkongsi gadhug | 
mundur caraka kakalih | 
sang aprabu dhawuh alon || 

23. Yayi Endranata lumakuwa gupuh | 
mring Madyapanjang sumiwi | 
kakang wiku yĕn sa-arju | 
ingsun aturi tumuli | 

de kakang patih sunkongkon || 

24. Ngupaya-a saraya jalma linuhung | 
linirukkĕn ing ngajurit | 

kang bisa nyirnakkĕn ripu | 
bakal ingsunpatĕdhani | 

Rarasati putraningong || 

25. Nĕmbah matur sandika kang sinung dhawuh | 
anulya Prabu Salĕmbi | 

yĕn makatĕn karsa prabu | 
amba tantune rumiyin | 

Citrasena putraningong || 

26. Natĕng Pĕngging kaparĕng dadya tan ĕstu | 
utusan kiyai patih | 

sang prabu jĕngkar ngadhatun | 
bubaran kang samya nangkil | 

Sri Salĕmbi cinariyos || 

27. Sapraptane ing praja ngandika arum | 
maring putranya taruni | 

Citrasena mau ingsun | 

tampa dhawuhe kakaji | 
sirarsa sinrayĕng pupoh || 

28. (m)Birat maring murangniti lamun unggul | 
bakyunira Rarasati | 

dhinaupkĕn lan sirĕku | 
minangka ganjaranĕki | 
putra nĕmbah matur alon || 

29. Tumĕtĕsing dhawuh sandika pan amung | 
rĕhning badan-ulun yĕkti | 

tan bangkit sadayanipun | 
sarerekaning ngajurit | 
mila nyuwun mopo ingong || 


< Serat Centhini Jilid 03 - Halaman : 131 > 


30. Sang aprabu ngandika lah iku kulup | 
rĕhning sira satriya di | 

kudu sudira ing kewuh | 
wruhanta sagung dumadi | 
sajatine sutaningong || 

31. Kawisesa dening purbaning dewagung | 
nadyan punjul dibya sĕkti | 

yĕn pasthi karsa dewagung | 
kinarya asoring jurit | 
tan wurung nĕmahi kasor || 

32. Nadyan cubluk tan darbe srana sajumput 
yĕn pinurba mĕnang pasthi | 

iya kalĕksanan unggul | 
anggĕr wani sĕtya eling | 
kumandĕl wisesĕng pandom || 

33. Ing saĕstu pinayungan rĕh rahayu | 
marma pikirĕn kang ĕning | 
atmajendra nĕmbah (n)dhĕku | 
sumĕne ngĕnthĕlkĕn budi | 
linilan mundur wotsinom || 

34. Sang aprabu wawarta mring garwa wadu 
patĕmbayaning raka ji | 

putra binobotan kewuh | 
ing mangya lagya pinikir | 
kang garwa suka katongton || 

35. Nahan gantya Radyan Citrasena wau | 
saundurnya lajĕng manjing | 
ma-astuti ing dewagung | 

amĕrĕs ĕninging budi | 
budaya tekating punton || 

36. Sangĕt limut sakĕclapan tyas kumĕnyut | 
wasana kasĕlan lali | 

kalimput ing hawanĕpsu | 
mangkana tandya nimbali | 
ingkang rayi sang lir sinom || 

37. Citrawati sapraptaning ngarsanipun | 
winartanan rĕh karsa ji | 

kang rayi myarsa rawat luh | 
mĕlas asih anyungkĕmi | 
kĕdah tutwuri sang anom || 

38. Rangu-rangu narpatmaja tĕmah limut | 
kang rayi sinambut maring | 
maderaras mĕdhar kayun | 

brĕmara angingsĕp sari | 
ing antara dasih wadon || 

39. wontĕn ingkang uninga ing tingkahipun | 
gupuh amunjuk sang aji | 

kagyat tĕmah asru bĕndu | 
jaja bang mawinga wĕngis | 
tĕdhak panti putra katong || 

40. Sarwi musthi sang sudibya karsanipun | 
mrih lenaning narpasiwi | 

samana rahadyan sampun | 
wikan tĕdhaking ramaji | 
tyas gugup lumajĕng lolos || 

41. Lawan ingkang rayi risang rĕtnaningrum | 
nata uninga nututi | 

ambujĕng palajĕngipun | 
sang Dĕwi antuk pambudi | 
malbĕng urung-urung miyos || 

42. Praptĕng jawi nginthar tan atolĕh pungkur | 
radyan kapĕngkok capuri | 

cakĕt lan butulan kidul | 
malumpat praptĕng ing jawi | 
tan tolĕh praja lunga non || 

43. Karsaning Hyang datan nunggil lampahipun 
rahadyan lawan kang rayi | 

mangilĕn lawan mangidul | 
yata risang narapati | 
hardaning runtik gya miyos || 

44. Praptĕng (n)jawi animbali patihipun | 
winangsit sakĕhing wadi | 

myang kinĕn amatah wadu | 

ngulati sang narpawisi [ 

yĕn kapanggya sak (ng)gon-ĕnggon || 

45. Kacĕkĕla bangga kalilan linampus | 
lawan kinĕn angulati | 

kesahe kusumaningrum | 
bilih kapanggih karsaji | 
kinĕn wangsul mring kadhaton |[ 

46. Sadosanya ingaksama linalimput | 
manĕmbah rĕkyana patih | 
ngungun lĕngsĕr ngarsa prabu | 
wus matah punggawa mantri | 

sri narendra angadhaton || 

47. Pramĕswari winartan laksanĕng sunu | 
tistis margiyuh wiyati [ 

de katri atmajanipun | 
mangkya wus wisata sami | 
mangkana tyasnya sang katong || 

48. Kararantan wimbaning barubah bangun | 
kĕngĕtan atmaja nguni | 

Dyan Damarmaya puniku | 
manawi sagĕt pinanggih | 
kĕni sinrayĕng palugon || 

49. Ing wasana raosing tyas sang aprabu | 
dahat merang mring rakaji | 
cidraning atur panuwun | 

saking kawilĕt rudatin | 
mrĕs budi sidaning pandon || 

Jilid 3 - Kaca : 101 

50. Wanci titi sonya nis saking kadhatun | 
nglugas kaprabon narpati | 

mung kadi caraning wiku | 
ing karsa arsa ngulati | 
dyan Damarmaya kang andon || 

51. Wirandhungan laksanĕng sopana nĕmpuh | 
nasak wana jurang trĕbis | 

prapta anggranirĕng gunung | 
palawangan rĕrĕm mangkin | 
mindĕng mursita sang katong || 

52. Amiminta wasitaning jawata gung | 
mugi sagĕda kapanggih | 

dyan Damarmaya ing dangu | 
sanityasa sru sĕmadi | 
tumuntu ĕninging panon || 

53. Apaparab Manikhara mahawiku | 
mahas ngasĕpi pribadi | 
angkara murka kalimput | 
nahan gantya kang winarni | 
sang rĕtna lampahnya Gamboh || 

199. Gambuh 

1. Dyah Citrawati nglangut | 
krĕkating tyas ngulati sang bagus | 
myarsa warta yĕn wontĕn pandhita luwih | 
mahas palawangan gunung | 

sang dyah lumaksana gupoh || 

2. Sĕdyanira ing kalbu | 

muhung tanya kadang dunungipun | 
sigra minggah kapirangu praptĕng nginggil | 
laju marĕk mahawiku | 
makidhupuh awotsinom || 

3. Pindha wiku kumĕpyur | 
karsaning Hyang sakaliye pandung | 
dupi miyat wanudya yu ingkang prapti | 
kongas rarasing karsa kung | 

subrata wigar anglamong || 

4. Nambrama manis arum | 

tigas kawuryan kang nĕmbe rawuh | 
saking pundi pinangka myang sĕdyĕng kapti | 
sintĕn sinambating arum | 
sumĕngka prapta ing dhepok || 

5. Dyah kumbi nĕmbah matur | 
amba datan darbe nama ĕstu | 
sangkan paran lir kleyang katiyup angin | 
tambuh puwaraning kalbu | 

anut sir ingkang linakon || 

6. Maharsi duk angrungu | 

lir jinait dahat sukĕng kalbu | 
angandika pasajan bae wong manis | 
yĕn sambada tyas asarju | 
utaminira masingong || 

7. Rĕrĕma dhepokingsun | 
jumĕnĕnga tatimbanganulun | 

dyah tumungkul manĕmbah sumanggĕng kapti | 
inggaling crita wus dhaup | 
nir subasita karongron || 

8. Sinung nama sang ayu | 

Endhang Panĕpi tansah monglulut | 
rĕrĕntĕngan lir mintuna lawan mimi | 
sing ĕnĕng puja kapungkur | 

mung monglulut nora ĕpot || 

9. Labĕtira sinĕngkut | 

tĕmah wawrat dungkap mangsanipun | 
sangang candra sang wiku tatanya yĕkti | 
asal-usule ing dangu | 

Endhang Panĕpi wotsinom || 

10. Dhuh gurulakiulun | 
saĕstune putrine sang prabu | 
ing Salĕmbi Dipanata narapati | 

Citrawati nama ulun | 
kapitĕng tyas wiku katong || 

11. Jrih tĕbah dhadha ngadhuh | 
nora nyana babo raganingsun | 

lamun tampa babĕnduning Hyang Linuwih | 

Citrawati nĕmbah matur | 
paran kang dados rudatos [| 

12. Wiku ngling arawat luh | 
dahat eloking lalakoningsun | 
salugune manira ramanta nini | 

Prabu Dipanata ingsun | 


< Serat Centhini Jilid 03 - Halaman : 135 > 


ing Salĕmbi prajaningong || 

13. Sru kagyat sang dyah ayu | 
sanalika ĕngĕt tan kalimput | 

gĕtun wirang anjrit nungkĕmi rama ji | 
wusing lilih ing pamuwun | 
kang rama ngandika alon || 

14. Ĕh nini putraningsun | 
puluh-puluh nalar wus kabanjur | 

padha tampa babĕnduning Hyang Linuwih | 
ora luwih amung mlupuh | 
minta aksamaning Manon || 

15. Dupi ing wanci dalu | 

sang awiku murut saking gunung | 
kondur maring praja kang putra tan uning | 
enjinge rama rinuruh | 
ĕstu lolos saking dhepok || 

16. Inggal dĕnnya tumurun | 
lampahira praptĕng sirahipun | 

lĕpĕn Opak sang dyah kandhĕg angalĕntrih | 
karaos wawratanipun | 
sigĕg gantya kacarios || 

17. Nahĕn ta lampahipun | 

Radĕn Citrasena kang anglangut | 
saking praja kalunta-lunta prihatin | 
tambuh kang sinĕdyĕng kalbu | 
prapta Ngenta-enta dhukoh || 

Jilid 3 - Kaca : 103 

18. Nuju wismaning Buyut | 

Tularsiram kagyat narpasunu | 

non wanodya yayah atmajĕng narpati | 
radyan malbĕng wisma Buyut | 

Tularsiram gupoh-gupoh || 

19. Angancarani tamu | 

matur pinangka sinĕdyĕng kalbu | 
miwah nama radyan pasaja mangsuli | 

Radĕn Citrasena ingsun | 
atmaja Salĕmbi katong || 

20. Kaki tatanya ingsun | 

sapa baya paparabirĕku | 

lawan mau ingsun miyat rara adi | 
nĕng memeyan gya lumĕbu | 
apa atmajamu wadon || 

21. Mĕsĕm Ki Buyut matur | 

amba nama Tularsiram Buyut | 
lare ĕstri wau kang lumĕbĕng panti | 
punika ran Rara Budhur | 

saĕstu wĕkamba wadon 


22. Ngling malih sang bagus | 

lah ta kaki yĕn sambadĕng kalbu | 
sutanira sunpundhut dadya suwami | 

Ki Buyut dupi angrungu | 
pangandikane sang anom || 

23. Langkung pirĕnĕng kalbu | 
karananya ni Budhur satuhu | 
warni awon nanging sangkanira alit | 
sinidhikara mantrĕku | 

kasmaran kang samya anon || 

24. Ĕnggale sampun dhaup | 
kinurmatan ing sapantĕsipun | 

ing wasana nyi Budhur datan nyondhongi | 
sabĕn pinarpĕkan murut | 
sarwi angujari awon || 

25. Langkung merang sang bagus | 

ri saksana anglĕs saking dhukuh | 
lampahira praptĕng Tarayĕm pinanggih | 

Buyut Kasimpar rannipun | 
rahadyan tinanya alon || 

26. Nama myang sĕdyanipun | 
walĕh lamun atmajĕng sang prabu | 
ing Salĕmbi Citrasena aranmami | 

Kasimpar urmat kalangkung | 
angĕdi-ĕdi sumugoh || 

27. Sadangunira lungguh | 

Buyut mawas suluhing kang sĕmu | 
wus kawuryan rahadyan sĕmu prihatin | 
lon matur dhuh narpasunu | 
mugi aywa walangatos || 

28. Paran darunanipun | 

de kawuryan sru sungkawĕng kalbu | 
radyan angling lamun tinampik pawĕstri | 

Kyai Buyut manthuk-manthuk | 
yĕn mung makatĕn kemawon || 

29. Ngong atur srananipun | 
nanging warni gana rewandĕku | 

yĕn ingagĕm lajĕng warni kĕthĕk putih | 
rinuwat wangsul lir wau | 
ing salĕbĕtipun dados || 

30. Wanara warni pingul | 

sadhengah kang miyat sru kayungyun | 
mung punika sarana sumanggĕng kapti | 
radyan kewran dahat giyuh | 

drĕnging karsa tĕmah nĕmpoh || 

31. Buyut Simparan mundur | 
amet srana sinaoskĕn gupuh | 

saha matur benjang sarampunging kardi | 
srana kaparingna wangsul | 
punika pupundhĕningong || 

32. Ing nguni bapaulun | 

nama Rĕsi Jĕmbawan pinunjul | 
kala obong awu mawujud puniki | 
dadya sarana sih-lulut | 
radyan sung wangsulan sagoh || 

33. Gana ingagĕm sampun | 

warni kĕthĕk pingul nulya wangsul | 
maring Ngenta-enta (n)jujug sĕndhang wĕning | 
kang garwa nuju nĕng ranu | 
glundhung sĕmprong aciciblon || 

34. Dupi myat kĕthĕk pingul | 
gugup mĕntas busana rinasuk | 
gandrung-gandrung kapirangu sru makingkin | 
pinarpĕkan kĕthĕk lulut | 

binĕkta mring wisma gupoh || 

35. Sabĕn ing wanci dalu | 

tansah dĕnnya krasikan monglulut | 
atut runtut sacara-caraning jalmi | 
dadya wawrat Rara Budhur | 

Kyai Buyut dupi anon || 

36. Dahat merang sru bĕndu | 

Rara Budhur lawan kĕthĕk pingul | 
kinĕn kesah kalihe sarĕng lumaris | 
praptĕng madyaning wana gung | 
ngaup sor mandira ngayom || 

37. Dumugi samaya wus | 

(m)babar jalu warni kapi pingul | 

Rara Budhur konduran tan uning siwi | 
prananing radyan sumĕmprung | 
wangsul sipat bagus anom || 

38. Citrasena satuhu | 

ngunguning tyas sru merang gagĕtun | 
dyan tinilar lĕpas lampahira prapti | 
tĕpi Opak sirah pangguh | 
lawan kadangira wadon || 

39. Citrawati rinangkul | 
nĕng-onĕngan wartan-winartan wus | 
lalakoning sarira praptĕng (ng)garbini | 
yĕn mangkono (n)jĕng rama wus | 

nandhang pawĕlĕhing Manon || 

40. Yayi upama ingsun | 

mulih marang praja lan sirĕku | 
pasthi ilang dukane (n)jĕng rama aji 
antuk aksama satuhu | 

Jurudĕmung wong aloro || 

200. Jurudĕmung 

1. Dangu onĕng-onĕngan | 
sakaliyan rajasunu | 

sang dyah mĕtĕg dĕnnira yun | 
anglairakĕn wawratan | 
wus ambabar mijil jalu | 
gĕng panjang warnia rasĕksa | 
lena konduran sang ayu || 

2. Rahadyan rudah ing nala | 
kadya pĕcat jiwanipun | 
ing kali Opak jumĕgur | 
banjir bandhang ranpa sangkan | 
ngĕlĕbi dharatanipun | 

layon dyah binĕkta toya | 
rahadyan (ng)garagap gugup || 

3. Jabangbayi wus binĕkta | 
ngili marang ing pupunthuk | 
apan binarsihan sampun | 

ki jabang tansah amular | 
radyan ngunandikĕng kalbu | 
sapa baya nusonana | 
marang bayi warna diyu || 

4. Robing toya gya binĕkta | 
mring tĕpining lĕpĕn wau | 
kinokopakĕn ing ranu | 
dangu dĕnnya ngokop toya | 
mĕh sat isining kang ranu | 
nora kĕmba panginumnya | 
anulya sinĕndhal gupuh || 

5. Katĕlah tĕkĕng samangkya | 

Opak alit ilinipun | 

ki jabang sinung jujuluk | 
nĕnggih Kaladrĕmbamoha | 
Darmamoha parabipun | 
rahadyan ĕngĕt putranya | 
kĕnyung tinilar wana gung || 

6. Pinurugan gya binĕkta | 
sampun sinungan jujuluk | 
Barabudha Kapi-pingul | 
tinunggilkĕn Darmamoba | 
pinarnah tĕpining ranu | 
kalihe tinilar mentar I 

kundur marang prajanipun || 

7. Sapungkurira rahadyan | 
wontĕn danawĕstri agung | 
nama Witrita puniku | 
datan tĕbih dhangkanira | 
lan kali Opak panuju | 
sĕdyarsa mangambil toya | 
uning jabang kalih wau || 

8. Mawa ciri namanira | 

ri saksana dyan sinambut | 
binĕkta mring dhangkanipun | 
sukĕng tyas ingambil suta | 
dhasare tan darbe sunu | 
lakine uwis palastra | 
kĕna arahan duk nglurug || 

9. Ginamatĕn kalihira | 

sih trĕsnanira kalangkung | 
kadya wĕkanya satuhu | 
kalihe sampun walagang | 
timbang sih trĕsna mring biyung | 
samya bisa tatajalma | 
nama gantya kang winuwus || 

10. Nagara ing Parambanan | 
kyatingrat sang yaksaprabu | 

Kala Karungkala nuju | 
lĕnggah ing made-wangunan | 
patih Tubar kang nĕng ngayun | 
dinangu paran kang dadya | 
sanggan laladosanipun || 

11. Dhahar ĕmbĕg-ĕmbĕg jalma | 

kyana patih nĕmbah matur | 
dhuh gusti saĕstunipun | 
ngupados jalma wus tĕlas | 
ĕnĕm sĕpuh sĕpĕn sampun | 
yaksendra rĕngu miyarsa | 
kya patih wrin sĕmu matur || 

12. Kalamun panudyĕng karsa | 

sudarmamba badhe katur | 
sang Sĕkalima awiku | 
konjuk dadya laladosan | 
yaksaprabu sukĕng kalbu | 
nanging pakĕwĕt rĕh prĕnah | 
paman lan sudarmanipun || 

13. Kya patih yĕn tĕmbenira | 
karya tyas sandeyĕng wadu | 
dadya ngandika sang prabu | 
yĕn si paman kang lumadya | 

lah dhawuhana rumuhun | 
tĕmbaya cangkrimaningwang | 
galih asĕm gilig lurus || 

14. Ĕndi bongkot lan pucuknya | 
kalawan panitikipun | 
ĕmprit wadon lawan jalu | 
yĕn tan bisa mardĕnana | 
paman pasthi dakkalĕthuk | 

[• • ] | 

[■ • ] || 

15. Patih nĕmbah mundur mentar | 
ing margi datan winuwus | 
praptĕng Samapura dhukuh | 
wus panggih lawan kang rama | 
matur purwa wasanĕku | 

saha (n)dhawuhkĕn timbalan | 

-nira risang Yaksaprabu || 

16. Sang tapa mĕsĕm ngandika | 
galih asĕm iku kulup | 
mĕtĕn tĕngah bĕnĕripun | 
katrajuwa ĕndi ingkang | 
ĕnthĕng iya iku pucuk | 
ingkang abot bongkotira | 
paksi ĕmprit panitikipun || 

17. Kupinge sogokĕn ĕlar | 
kang bolong ĕstri satuhu | 
ingkang lanang pasthi buntu | 
wis kulup sira matura | 
mangkono pambatangingsun | 
patih Tubar wus umĕsat | 
praptĕng ngarsanira prabu || 

18. Nĕmbah mature dinuta | 
sang yaksendra sukĕng kalbu | 
gya mundhut galih asĕm lus | 
lan ĕmprit kakalih nulya | 
linaksanan ing satuduh | 
tĕtĕs nora ana limpang | 
yaksendra kalangkung ngungun || 

19. Nulya paring undhang-undhang | 
lamun sudarma wis sĕpuh | 

tan linilan lamun katur | 
dadya dhahare sang nata | 
kasaru ing praptanipun | 
ditya kalih kang dinuta | 
mring Pĕngging bun-ĕbun esuk || 

20. Nĕmbah wus matur sadaya | 
dhawuhipun sang ngaulun | 

Karungkala langkung bĕndu | 
tĕmah dadya salin cipta | 
tan arsa sumiwi pumn | 
tumĕka ing yudabrata | 
dhawuh patih kinĕn nglurug || 

21. Ngrabasĕng ing Pĕngging praja | 
sapalih wadya kang tumut | 
sapalih tĕngga kadhatun | 
budhal wadya Parambanan | 

tan cinatur lampahipun | 
prapta tampinganing praja | 
wus karya tatarub agung || 

22. Sigĕg gantya kang winarna | 
ri sang Endranata Prabu | 

Madyapanjang sampun rawuh | 
panggih lan raka pandhita | 
ngaturkĕn timbalan prabu | 
sang tapa alon lingira | 

lah matura yayi prabu || 

23. Samĕngko karsaning dewa | 
dumng rinilan wakingsun | 
ya titinjo yayi prabu | 
mung asung gambar kewala | 
ĕnya pariksanĕn gupuh | 
gambar tinampĕn binabar | 

Pĕngging kawuryan kinĕpung || 

24. Parangmuka gĕng (m)bĕg kmra | 
wus kawangwang jangkanipun | 
barang rĕh laksitanipun | 
kabĕh kamot jroning gambar | 
mangkana wasing pandulu | 
langkung kagyat Endranata | 
sarira nĕmahi lampus || 

25. Nĕng madyaning ngadilaga | 
sakala nglĕs amalat kung | 
kapitĕng tyas sru matrĕnyuh | 
sang nata nulya ngandika | 
mring ari karya panglipur | 
aruming sabda mrih lĕjar | 
dhuh kadangku yayi prabu || 

26. Tanpa wĕkas yĕn rinasa | 
dĕnsantosa tyasirĕku | 
kumanbang karsa Hyang Agung | 
dhuh yayi prabu wruhanta | 
utama-utamĕng lampus | 

iku lena nĕng palagan | 
minulya manggih swarga gung || 

27. Kalawan sajatinira | 

tan ana lara myang lampus | 
mung urip ananirĕku | 
kang rayi nulya winĕjang | 
kamuksan sampurnanipun | 
anjing suruping palastra | 
mangkana kang tampi dhawuh || 

28. Karĕgĕm wahya jatmika | 
kawuryan lĕjaring kalbu | 
sirna was sandeyĕng kalbu | 
enjang mit wangsul mring praja | 
wus linilan praptanipun | 

ing Pĕngging marĕk ing raka | 
matur sarĕhing dĕnutus || 

29. Purwa praptĕng wasana | 
myang ngaturkĕn gambar luhung | 
paringe raka sang wiku | 
natĕng Pĕngging duk miyatsa | 
ngungun kapitĕng ing kalbu | 
punang gambar gya binabar | 
kawuryan ingkang winahyu || 

30. Kang nyirnakkĕn satm-tama | 
satriya-di anom bagus | 

Damarmaya wastanipun | 
nuntĕn dhawuh mring apatya | 
ngulati kongsi katĕmu | 

kya patih nĕmbah sandika | 
mundur saking ngarsa prabu || 

31. Endranata wus linilan | 
mundur marang prajanipun | 
praptĕng praja tampi atur | 
mĕngsah yaksa mrĕpĕg praja | 
tur uning mring yaksaprabu | 
tampi dhawuh magut ing prang | 
sri dimara agul-agul || 

32. Inggaling criyos tĕmpuh prang | 
mĕngsah rowang kathah lampus | 

Endranata magut pupuh | 
tandhing lawan patih Tubar | 
samya wiratamĕng kewuh | 
rame ngĕtog pangabaran | 
kasor Endranata Prabu || 

33. Lena madyĕng rananggana | 
sampurna kunarpanipun | 
gara-gara rĕh gumuruh | 
sasirnanira sang nata | 
wadya sisaning kang lampus | 
golong lumayu mring praja | 

tur uning ring sang prabu || 

34. Sri Pĕngging dahat sungkawa | 
dhawuh pajĕg barisipun | 
mĕngsah ingkang jayĕng pupuh | 
suka-suka masanggrahan | 
gantya wau kang winuwus | 
lampahipun kyana patya | 
Kartadarma angĕlangut || 

35. Praptĕng Prangtritis tĕpinya | 
samodra kidul gya (n)dulu | 
jalma subrata nom bagus | 
pinarpĕkan praptĕng ngarsa | 
wus bage-binage gupuh | 
sajarwa kakalihira | 

lĕga tyase sang nindya nung || 

36. Rampung (n)dhawuhkĕn timbalan 
sang tapa panudyĕng kalbu | 
gagancangan lampahipun | 
sapraptaning Pĕngging praja | 
laju tumamĕng kadhatun | 

wus parĕk byantarĕng nata | 
sang prabu tatanya arum || 

37. Kawijilan miwah nama | 
kang tinanya nĕmbah matur | 
Darmamaya namaulun | 
atmaja Sri Dipanata | 
purwa wasana wus katur | 

Sri Pĕngging sru sukĕng driya | 
sirĕku pulunaningsun || 

38. Ĕh ta patih Kartadarma | 
yayi Slĕmbi sungana wruh | 
patih nĕmbah alon matur | 
pun patik mirĕng pawarta | 
rinta Dipanata Prabu | 
mangkya murca saking praja | 
kagyat miyarsa sang prabu || 

39. Pangudasmaraning driya | 
paran ta darunanipun | 
karanta rĕntĕnging kalbu | 
ri kalih lena myang murca | 
tĕmah muntap krodhanipun | 
undhang arsa mijil ing prang | 
rahadyan mambĕng kalangkung || 

40. Matur anungkĕmi pada | 
sagah nyirnakakĕn rupi | 
sang prabu lilih tyasipun | 
dhawuh mring rĕkyana patya | 
matah wadya kanthinipun | 

putra Radyan Damarmaya 
sandika bubaran mundur II 

41. Tan cinatur samĕktanya | 
enjinge budhal gumuruh | 

wus tĕmpuk kalawan mungsuh | 
rame dĕnnya bandayuda | 

Damarmaya ngamuk punggung | 
wadya Prambanan kĕh pĕjah | 
sakarine samya mirut || 

42. Patih Tubar duk tumingal | 
wadyanira kathah lampus | 
sru krodha wadya manĕmpuh | 
jaja kataman warastra | 

tan tumama nanging ambruk | 
rinĕbut wus ginotongan | 
nulya ingundurkĕn gupuh || 

43. Binĕkta mring Parambanan | 
wadya Pĕngging nglut sapurug | 
praptĕng watĕsing praja gung | 
kĕndĕl ing pangungsirira | 
wangsul mring barisanipun | 
mangkana kang nandhang brana | 
binĕkta mring jro kadhatun || 

44. Katur ing sang yaksaraja | 
mawinga-winga sru-bĕndu | 
nimbali Sakĕli wiku | 
wawarti kasor ing rana | 
sang aprabu arsa magut | 
pinambĕng nyarantosĕna | 
benjing kewala kalamun || 

45. Tubar patih wus waluya | 
ulun bĕkta maring gunung | 
sang prabu panudyĕng kalbu | 
bubaran patih binĕkta | 
gantya wau kang winuwus | 
kang jayĕng prang ing payudan | 
utusan mring Pĕngging matur || 

46. Yĕn parangmuka wus sirna | 
rahadyan cumadhong dhawuh | 
nanging tan kalilan laju | 
tinimbalan marang praja | 
barising Pĕngging wus mundur | 
praptĕng byantara narendra | 
katur solahing ngapupuh || 

47. Sang prabu Pĕngging sru suka | 
pra wadya kang jayĕng pupuh | 
ginanjar sadayanipun | 

arta kalawan busana | 
tantara lami sang bagus | 
karsane uwa sri nata | 
dhinaupkĕn lan sang ngayu || 

48. Rarĕnggan datan winarna | 
dyan Darmamaya wus atut | 
lĕngkĕt lumĕkĕt lir pulut | 
nutug dĕnnya mong-asmara | 
wus (ng)garbini rĕtnaning rum 
suka amarwata-suta | 

Durma salinne kang pupuh || 


201. Durma 

1. Sang aprabu Pĕngging tinangkil lir saban | 
andhĕr wadya sumiwi | 

dhawuh mring apatya | 
benjing purnamasidya | 
dyan Darmamaya tinuding | 

(ng)gĕcak Prambanan | 
dadya manggalĕng jurit || 

2. Kanthi para wadya raja mancapraja | 
sandika kang sinung ling | 
bibaring sewaka | 

Rahadyan Darmamaya | 
wawarti mring garwanĕki | 
dyah Rarasatya | 
margiyuh tyasnya rujit || 

3. Rĕhning lagya wawrat sĕpuh mĕh andungkap 
laire jabangbayi | 

nulya na suwara | 
lamat-lamat kapyarsa | 
sasanti ĕh Rarasati | 
kawruhanira | 
kang sira kandhut nini || 

4. Tĕmbe mijil jalu poma arannana | 

Jaka Bandung sayĕkti | 
benjing kang kawasa | 
ambĕdhah ing Prambanan | 
nĕnging swara matur aris | 
marang ing garwa | 

langkung sukaning galih || 

5. Nanging sandeyaning tyas saĕstunira | 
tĕmbe paguting jurit | 

pan durung diwasa | 
mangka ngadoni yuda | 
dadya pasrah ing Hyang Widdhi | 
ngandikĕng garwa | 
dhuh yayi sun mamĕling || 

6. Tĕmbe lamun rahayu lair putranta | 
yĕn ingsun durung mulih | 
kalamun tatanya | 

marang sariraningwang | 
ywa wĕca yĕn mangunjurit | 
awatna dagang | 
sandika kang sinung ling || 

7. Ri purnamasiddhi wadya wus ngalĕmpak | 
kang ayun magut jurit | 

maring Parambanan | 
budhal saking ing praja | 
gumuruh swaraning baris | 

Dyan Darmamaya | 
kang mangka senapati || 

8. Lampahira wadya Pĕngging sampun prapta | 
kikising praja ngrakit | 

ri kang masanggrahan | 
rĕrĕh sagunging wadya | 
jalma padesan ngoncati | 
abilulungan | 
kang bangga dĕnpatĕni || 

9. Kauningan patih Tubar gya mangarsa | 
matur raksasa aji | 

kapitĕng tyas nata | 
langkung ngungun ing driya | 
dene kadhinginan mangkin | 
wit karsanira | 
ayun lumurug malih || 

10. Ri saksana kinĕn dhawuh nimbalana | 
sang Sakĕli Baĕksi | 

lan miranti ing prang | 
mĕsat ingkang dinuta | 
wus panggih rĕsi kakalih | 
caraka sigra | 

(n)dhawuhkĕn sabdĕng aji || 

11. Sang awiku sakaliyan nulya mangkat | 
sarĕng carakĕng ngaji | 
sapraptaning pura | 

wus panggih yaksaraja | 
dhawuh miluta mĕt pamrih | 
lumunturing tyas | 
nambak mungsuh kang prapti || 

12. Sang Sakĕli lan Baĕksi matur sagah | 
lĕga tyase sang aji | 

dalu lĕrĕp pura | 
enjinge dwijawara | 
nĕng jawining baluwarti | 
masang kamayan | 

sakĕhing kang kumĕlip || 

13. Gagrĕmĕtan kutu walang sato kewan | 
sadhengah nyawa sami | 

cinipta dumadya | 
manungsa lan rĕksasa | 
sangkĕp sagĕgamannĕki | 
ngumpul tutwuntat | 
baris jawining nagri || 

14. Saya ngangsĕg dupi pĕrak gyanning mĕngsah 
ditya gora sabda ngrik | 

kagyat para wadya | 
ing Pĕngging gya samĕkta | 
ngrakit gĕlaring ajurit | 
ayun-ayunan | 
rame tĕmpuhing jurit || 

15. Prabawaning kamayan wadya Prambanan | 
yĕn satus kang ngĕmasi | 

rongatus kang prapta | 
tan suda malah wĕwah | 
wangwang punggawa ing Pĕngging | 
kawĕkĕn dahat | 
dĕnnira mangsah jurit || 

16. Dadya tansah aris guguran kewala | 
tanpa wĕkas kang jurit | 

sigĕg kang ngayuda | 
ginantyan kang carita | 
jro pura nagari Pĕngging | 
dĕnnira wawrat | 
kusuma Rarasati || 

17. Praptĕng wanci samaya ambabar priya | 
dhe-gus angrĕspatĕni | 

wus sinungan nama | 
nĕtĕpi ing wasita | 

Dyan Bandung kinudang murti | 

kalis ing lara | 

gantya winarna malih || 

18. nĕnggih lampahira wiku Manikara | 
wus prapta ing Salĕmbi | 
panggih lawan garwa | 

warta putra tan panggya | 
tan antara nulya prapti | 

Dyan Citrasena | 
ramĕbu sukĕng galih 1 1 

19. Ingaturan Sri Prabu Dipanata | 
sowan marang ing Pĕngging | 
kalawan kang putra | 

prapta nuju sewaka | 

Sri Pĕngging sukanya ngĕnting | 

tanya dĕnnira | 
wisata ngikis ratri || 

20. Ingkang datan piningit katur sadaya | 
suka sukuring aji | 

gantya sung pawarta | 
lenanya Sri Dimara | 
kasambut madyaning jurit | 
kunarpa sirna | 
katuju mangkya manggih || 

21. Kaponakan nama Radyan Damarmaya | 
kang bisa (m)bengkas kardi | 
winĕdhar sadaya | 

suka arawat waspa | 
luwaran dĕnnira nangkil | 
ari binĕkta | 

Wirangrong manjing puri || 

Jilid 3 - Kaca : 113 

202. Wirangrong 

1. Praptaning puri pinanggih | 
lan putra mantu sang sinom | 

tuwin ingkang wayah Jaka Bandung | 
suka Sri Salĕmbi | 
nanging netyasmu waspa | 
wuryaning taksih yoga || 

2. Kang raka tumingal nanging | 
tan dugi kang dadya wirong | 
tĕmah ris tatanya yayi Prabu | 
ing panyawangmami | 
ĕsmu prihatin dahat | 

paran kang dadya daruna || 

3. Nĕmbah matur amung margi | 
katongton kang sampun layon | 
yayi Endranata lenĕng pupuh | 
sang prabu ing Pĕngging | 
tyas dĕrĕng anarimah | 
taksih ngudi ing patanya || 

4. Kang rayi tumungkul sarwi | 
tarocosan mawĕtu loh | 
dadakan pamanggya manawa yun | 
andarbĕni kapti | 

ananging tan kawĕdal | 
pakolĕhing kang atmaja || 

5. Kang raka ngandika malih | 
ywa sandeya tyas rudatos | 
marang putranira kaki mantu | 
ing pangĕbang mami | 
sabĕdhahing Prambanan | 

nuli ngong dĕgakĕn nata || 

6. Gumantiya jĕnĕngmami | 
margi pira sutaningong | 

amung siji mantumu pan wus tamtu | 
kang majibi Pĕngging | 
lan kulup Damarmaya | 
kang rayi nĕmbah turira || 

7. Kang botĕn-botĕn kaka-ji | 
sanajan sĕlĕh kaprabon | 

ingkang (n)darbĕni namung kok mantu | 
dĕstun mung ngĕmbani | 
dene duhkita-amba | 
ulun matur sajatinya || 

8. Margi saking mudha pingging | 
dĕrĕng wrin lampahnya yĕktos | 
prakawising gĕsang paminipun | 
pidananing jalmi | 
ngramuhi sutanira | 

yayi agampang kewala || 

9. Dinulang dhĕdhak lan tai | 
winadhahan anĕng bathok | 
kang rayi tumungkul karya limut | 
ing warana amrih | 

wadi ywa kawadaka | 
mangkana sri nata wrĕddha || 

10. Tansah kagagas punapi | 
patanya kang dadya ĕros | 
nulya nimbali Citrasenĕku | 
sinungan jĕmparing | 
sang Prabu Dipanata | 
saya giyuh tyas barubah || 

11. Raka ginalih udani | 
sawadine kang lĕlakon | 

matur nyuwun lilah yun mawiku | 
sĕlĕh kaprabon mring | 

Rahadyan Citrasena | 
yayi ngong mangayubagya || 

12. Kathah sabdaning raka ji | 
tuhu tan wrin wadi yĕktos | 
nanging tinampĕnan sampun gathuk | 
kĕcut ĕsĕmnĕki | 

nulya pamit mring raka | 
kundur mring Salĕmbi praja || 

13. Sapraptanira ing puri | 
wawarti sori samĕngko | 

kulup Citrasena ingsun-junjung | 

madĕg narapati | 
lawan idining uwa | 
narĕswara tyas mawarta || 

14. Wus mupakat wong sanagri | 
nanging Dinapata katong | 
ratri gung udrasa dupi bangun | 
ngandika mring sori | 

arsa marĕk ing raka | 
raja wiku Dewabrata || 

15. Garwa jumurung basuki | 
saksana tindak sang katong | 
praptĕng Madyapanjang tanpa wadu 
kang raka marĕngi | 
ababad-babad wana | 

lajĕng sumusul ing raka || 

16. Wus panggih tinanya aris | 
apa ingutus ri-ningong | 

lan rakanta prabu nĕmbah matur | 
tan ingutus patik | 
prĕlu laksitaningwang | 
arsa ngĕmpal ing paduka || 

17. Ulun wus magawan mangkin | 
putranta kang madĕg katong | 
sang wiku karĕnan ngandika rum | 
muga yayi aji | 

Sang Hyang Jagad Pratingkah | 
ngapura sagung dosanta || 

18. Kagyat kang rayi miyarsi | 
lĕgĕg osikirĕng batos | 

baya uwus wikan kakang wiku | 
ing wiyogamami | 
satĕmah matur nĕmbah | 
angsala idi paduka || 

19. Kang raka mĕsĕm dumadi | 
katatangi walangatos | 

dyan matur kang dadya ukumipun | 
angranuhi siwi | 
sang wiku angandika | 
nĕtĕpi anggĕring praja || 

20. Dinulang dhĕdhak myang tai | 
cinarub ana ing bathok | 
kapirangu amit raka gupuh | 
ayun maring kali | 

ninilap wus umentar | 
praptĕng tĕpining narmada || 

21. Ngupaya panggonan wĕrit | 
wontĕn witing kusambi yom | 

curiga dĕnunus ingugĕr wus 
rinungkĕban aglis | 
jaja trus ing walikat | 
Dipanata wus palastra || 

22. Sang wiku dangu ngĕntosi | 
nulya ingupados gupuh | 

kang panggih wus lina tyas matrĕnyuh | 
layon dĕnrungkĕbi | 

[• • ] | 
binĕkta maring sanggrahan || 

23. Para wadu yun ngrakĕti | 
dadakan kang lĕpĕn ĕrob | 
layon kanyut sirna tan kadulu | 
lĕgĕg sang maharsi | 

lalayu marang praja | 

Salĕmbi myang Dwarawatya || 

24. Wus katur sang natĕng Pĕngging | 
dahat ngungun sru prihatos | 

nahan kang mring praja Salĕmbi wus | 
katur Sri Salĕmbi | 
gya matur ibunira | 
pramĕswari (n)jrit karuna || 

25. Arsa wrin lĕkasing nguni | 
kang putra (n)dhĕrĕk rumojong | 
samĕkta gya budhal lawan sagung | 
dyah sajroning puri | 

prapta dhepoking raka | 
linipur ing bojakrama || 

26. Nyuwun lilah yun udani | 
tilasing panganyut-tuwoh | 
linilan wus mentar dupi rawuh | 
katonton garwaji | 

sang dyah dyan suduk jiwa | 
pra sĕlir bela sadaya || 

27. Layon ayun dĕnkukupi | 
kanang lĕpĕn toyanya rop | 
wus kanyut ing toya sadayĕku | 
sigĕg tan winarni | 

kang samya gung sungkawa | 
gantya ingkang winursita || 

28. Wus sawarsa wadya Pĕngging | 
ngĕpung Parambanan kraton | 
awit malih yuda sm magrĕgut | 
long-linongan sami | 

kathah prawira lena | 
aprang ngantos gangsal warsa || 

29. Kĕndĕl dĕnnira ajurit | 

kocap ing Pĕngging sang katong | 
lagya katamuwan raka wiku | 

Dewabrata Rĕsi | 
sawusnya sinambrama | 
rĕmbag sakecaning lampah || 

30. Amukul (n)dadraning wĕri | 
mungsuh Parambanan Galoh | 

Bali lan Madura salah satu | 
pundi kang pinĕndir | 

matur ing Parambanan | 
gya nimbali Citrasena || 

31. Nata mudha ing Salĕmbi | 
sapraptane ngarsa katong | 

tandya dhinawuhan kinĕn (m)bantu | 
mring Prambanan nagri | 
dhawuh ngantĕp ngayuda | 
pamunahing satm dibya || 

32. Sri Salĕmbi nĕmbah amit | 
saking Pĕngging lajĕng bodhol | 
praptĕng Parambanan wus atĕmu | 
raka senapati | 

Rahadĕn Darmamaya | 
winartan sedaning rama || 

Jilid 3 - Kaca : 116 

33. Lawan ibu pramĕswari | 

Darmamaya arawat loh | 
dene tan uninga sedanipun | 
pinupus ing pasthi | 

sang Prabu Citrasena | 

(n)dhawuhkĕn dhawuhing uwa || 

34. Saksana sasmitĕng dasih | 
ngantĕp ing prang ararĕmpon | 
pagut ing ngayuda tan winuwus | 
risak wadya Pĕngging | 

Darmamaya amrĕs budya | 

ari kinĕn among bala || 

35. Rahadyan wisatĕng ratri | 
ing Parangtritis wus rawoh | 
ngĕningakĕn puja sru manĕkung | 
ungguling ngajurit | 

bĕdhah prajĕng Parambanan | 
panyuwune katarima || 

36. Ganda arum lumrang minging | 
gara-gara sru gumuroh | 
paringing jawata kang tumurun | 
sara Cundhamani | 

mawa praba prabawa | 

rahadyan mudhar sĕmadya || 

37. Nĕmbah nyandhak Cundhamani | 
wangsul mring palagan gupoh | 
pinanggih ri nata winartan wus | 
sasmitĕng wadya glis | 

mĕkasi ing ngayuda | 
wus rinakit gĕlar Byuha || 

38. Adan tĕmpuhing ngajurit | 
rah mili lir samodra rop | 

Radĕn Darmamaya sasmita wus | 
sakĕh wadya Pĕngging | 

kinĕn nisih sadaya | 

Cundhamani wus pinudya || 

39. Winursita cipta-ĕning | 
mijil dahana karyĕlok | 

mubal ngalad-alad gĕng sagunung | 
rumarah patitis | 
marwasĕng mĕngsah harda | 
wadya cipta wus syuh sirna || 

40. Rĕsi kalih sru malĕncing | 
pra wadya Prambanan losoh | 

kang gĕsang lumayu mring kitha wus | 
gusis mĕngsah ngisis | 

Rahadyan Darmamaya | 
suka sukur ing jawata || 

41. Prabawaning Cundhamani | 
anulya binirat alon | 

Prabu Karungkala duk angrungu | 
tiwasing wadya ji | 
bramantya mĕngsah krura | 
tanpa kanthi lir Hyang Kala || 

203. Kinanthi 

1. Wadya Pĕngging larut mirut | 
katgadĕng tyas Sri Salĕmbi | 
rame tĕmpuhing ngayuda | 
liru prabawa mawanti | 
datan ana kang kasoran | 

Radyan Darmamaya aglis || 

2. Cundhamani pinusthi wus | 
lumĕpas saingga thathit | 
dityaprabu wus kataman | 
jangga pagas tan mindhoni | 
angga rĕbah bumi molah | 
riwut pancawara tarik || 

3. Plĕsating sirah dhumawuh | 
madyaning duksina tasik | 

atma mĕsat mawa cahya | 
nukma wĕkaning Panĕpi | 
ditya mudha Darmamoha | 
wadya Prambanan sru miris || 

4. Nahĕn ta ingkang winuwus | 
kang anĕng sajroning puri | 
kadange sang dityaraja | 
warna yu manis mrakati | 
wus diwasa lir wranggana | 

Rara Jonggrang awawangi || 

5. Myarsa yĕn raka sang prabu | 
kasambut madyaning jurit | 
ubĕking tyas kararantan | 
tambuh-tambuh solahnĕki | 
saksana nulya wisata | 
pribadi dĕnnira mijil || 

6. Lawanging kutha tinutup | 
tinĕtĕkan sadayĕki | 

sang jayĕng prang ngluting mĕngsah 
kanggĕg datan antuk margi | 
kĕndĕl (n)jawining wiwara | 
pacak baris ngĕpung puri || 

7. Lĕpas lampahe sang ngayu | 
murang marga waspa mijil | 
kĕndĕl satĕpining Opak | 
miminta dewa linuwih | 
myarsa swaraning kang raka | 
dhuh yayi ywa gung prihatin || 

8. Pituhunĕn ujaringsun | 
banjur lumakuwa maring | 
desa Marta manggihana | 
ditya mudha Darmamoha | 
ing kono panuksmaningwang | 
pilutanĕn lunturing sih || 

9. Sira jalukana tulung | 
lĕjar tyasira sang putri | 
mahawan mring desa Marta | 
wus panggih lan danawĕstri | 
wil Witrita sang dyah tanya | 
lah ing ngĕndi (ng)gonnirĕki || 

10. Ditya Darmamoha iku | 
kang tinanya matur aris | 
punika atmaja kula | 
kang anĕm warni rasĕksi | 
kang sĕpuh warni wanara | 
pĕthak Barabudha nami || 

11. Samya tarakbrata gĕntur | 
nĕng tlaga Muncar martapi | 
wus samyantuk sihing dewa | 
sinung kasĕktĕn linuwih | 

Rara Jonggrang sukĕng nala | 
kalamun sa-arju nini || 

12. Sutamu undangĕn gupuh | 

Witrita lumaksana glis | 
prapta ing talaga Muncar | 
panggya lan wĕkanya kalih | 
winartan gatining lampah | 
tan lĕnggana nulya kerit || 

13. Prapta ngarsaning sang ngayu | 
ngunguning tyas sang minta sih | 
wingiting cahya kalihnya | 

kadi trahing kusumadi | 

Darmamoha lon turira | 
pinangka sĕdya myang nami || 

14. Sajarwa sang rĕtnaning-rum | 
pinangka sĕdya kakasih | 
tĕmbĕ yĕn lĕbda ing karya | 
ulun tan suwalĕng kapti | 

Darmamoha suka sagah | 
sigra binĕkta mring nagri || 

15. Sapraptanirĕng kadhatun | 
binusanan kaprabon ji | 
tilas agĕme kang raka | 
cĕplĕs tan ana ngowahi | 

tan siwah lan kang wus lena | 
lir jambĕ sinigar kalih || 

16. Dahat sukĕng tyas sang ngayu | 

patih Tubar dĕntimbali | 
winartan sakĕh lalakyan | 
suka sukur mangĕnjali | 

patih iki srayaningwang | 
ingsun jumĕnĕngkĕn aji || 

17. Gumantiya kakang prabu | 

Sri Baka jujuluknĕki | 
patih Tubar nĕmbah mentar | 
undhang sang nata basuki | 
salin juluk Prabu Baka | 
arsa magut jurit malih || 

18. Wus samĕkta tandya campuh | 

ing ngaprang tansah kapilis | 

Prabu Baka kewraning tyas | 
nulya manggihi sang putri | 
jinatĕn panduking karsa | 

karya rĕh upaya sandi || 

19. Dyah Rara Jonggrang jumurung | 
sang prabu amalih warni | 

tan siwah lan Rara Jonggrang | 
mentar mring barisan Pĕngging | 
panggih radyan Darmamaya | 
tyas kumĕnyut tatanya ris || 

20. Nama miwah sĕdyanipun | 
sang pindha warna turnya ris | 
kula nama Rara Jonggrang | 
kadange nĕm sang yaksa-ji ( 

Parambanan kang wus lena | 
mila sumiwi sang pĕkik || 

21. Wit arsa winisisĕstu | 
kaprĕnah santana sami | 
apanĕngran Ditya Baka | 
ing mangkya wus madĕg aji | 
ambawani ing Prambanan | 
amba lĕnggana nulya nis || 

22. Lamun kapanujĕng kayun | 
arsa mawongan sang pĕkik | 

Darmamaya dahat suka | 
subasita wiweka nir | 
pinondhong binĕktĕng tilam | 
dupyarsa pinurwĕng rĕsmi || 

23. Wisaya wisa tumanduk | 
radyan kantu gumalinting | 
nulya dinunung makutha | 
sang pindha dyah wus umijil | 
warna radyan Darmamaya | 
parentah mring wadya Pĕngging || 

24. Kinĕn ajĕg barisipun | 
priyangga mring Parangtritis | 
wadya Pĕngging tanpa wikan | 
yĕn kĕni upaya sandi | 
sadaya mangayubagya | 

wus mentar kang pindha warni || 

25. Praptaning pura wus wangsul | 
warni Ditya Baka aji | 
makutha sigra binuka | 
radyan kang wus kadi lalis | 
sinungakĕn ing dyah Jonggrang | 
tyas suka marwata siwi || 

26. Datan ling kunarpa ayun | 
binuwang mring jalaniddhi | 
sang dyah jumurung ing karsa | 

mĕsat praptĕng tĕpi tasik | 
kidul radyan wus binuwang | 
sri yaksa wangsul mring puri || 

27. Samodra kadya kinĕbur | 
gora rĕh kagiri-giri | 
isĕn-isĕning samodra | 
sadaya nĕmahi lalis | 
yata ratuning lalĕmbut | 
sang aprabu Anginangin || 

28. Sungkawaning tyas kalangkung | 
myat wadya mina kĕh lalis | 
sigra dĕnnira ngupaya | 

kang dadya darunanĕki | 
wus kawuryan pinarpĕkan | 
kunarpa cinandhak aglis || 

29. Winawĕstu dĕrĕng lampus | 

mung kĕni upaya sandi | 
radyan nulya ingusadan | 
wus waluya kadi nguni | 
sirna umobing samodra | 
sakathahing kang ngĕmasi || 

30. Waluya sadayanipun | 
matur Prabu Anginangin | 
mangkya dĕrĕng mangsanira | 
pĕjahĕ Baka narpati | 
benjang yĕn wontĕn satriya | 
Radĕn Bandung awawangi || 

31. Saking Pĕngging wijilipun | 

puniku mungkasi kardi | 
kadhadha dyan Darmamaya | 
ĕngĕt garwa kang (ng)garbini | 
dumadya eca tyasira | 
tandya binĕkta ing puri || 

32. Miwah ingadĕgkĕn ratu | 
mĕngkoni sagung dhĕdhĕmit | 
sarta isining samodra | 
lawan winulang sakalir | 

ing rĕh jaya kawijayan | 
kotamaning madĕg aji || 

33. Lami dĕnnya madĕg ratu | 
dupi wus mangsanirĕki | 

Prabu Maruta lingira | 
puniku nĕdhĕngirĕki | 
suwawi mring pabaratan | 
mungkasi ngrabasĕng puri || 

34. Kula radĕn ingkang (n)jangkung 
wus mentar saking ing tasik | 

prapta nagri Parambanan | 
ananging maksih piningit | 
wadya Pĕngging datan owah 
taksih ajĕg barisnĕki || 

35. Nahĕn gantya kang winuwus | 
atmaja Hyang Surapati | 
nama Sang Hyang Citrasena | 
kapencut madĕg narpati | 
siniwi ing marcapada | 

Sang Hyang Endra asung wangsit || 

36. Tan bisa jumĕnĕng ratu | 
amung ing tĕmbe pinasthi | 
tumuntur nrahkĕn narendra | 
laku kudu dilakoni | 
manuksmaa marang Sata | 
sakala amalih warni || 

37. Sawung agĕng ulĕs pingul | 
buntut mĕlĕm mubal langking | 
kinĕn tapa (ng)graning ngarga | 
ing Kĕlut nulya lumaris | 

tan cinatur laminira | 
kadangnya wrĕdha wawangi || 

38. Hyang Citragada wulangun | 
dahat onĕng mring kang rayi | 
ingaknya manuksma dadya | 
sawung ulĕsira langking | 
buntutipun mubal pĕthak | 
kinon mahas ardi Mrapi || 

39. Benjing tartamtu kapangguh | 
nĕmbah mĕsat kang sinung ling | 
mangkya kocap Prabu Baka | 
wus panggya lawan rĕtna di | 
tansah mangun karasikan | 
nĕng sajroning tĕpas wingit || 

40. Inggaling cariyos sampun | 

(ng)garbini tĕkaning wanci | 
ambabar mijil wanodya | 
warni jalma yu linuwih | 
ramĕbu suka kalintang | 
sinung ran Rara Nawangsih || 

41. Nanging Sri Baka kalangkung | 
miminta atmaja malih | 

priya ginadhang narendra | 
nimbali rĕkyana patih | 
dhinawuhan angupaya | 
panglipuring tyas prihatin || 

42. Kyana patih nĕmbah matur | 
pun bapa manawi bangkit | 
nulya utusan wus mentar | 
tan dangu prapta ngarsa ji | 

Sakĕli wus dhinawuhan | 
gya mundur saking ngarsa ji || 

43. Panggya lan raka sang wiku | 

Baĕksi winartan gati | 

kang dadya karsĕng narendra | 
kadugĕng tyas nulya ngambil | 
klangĕnannya satawana | 
dipudyamantra wus warni || 

44. Sawung abrit ulĕsipun | 
rĕspati tan nguciwani | 
nora nana kang cineda | 
pun Sasab namanirĕki | 
kinĕn ngaturkĕn sang nata | 
kalawan matura yayi || 

45. Ngadĕgkĕn kalangan sawung | 
kang dadya botohirĕki | 
sutanta si Ditya Rota | 

Sakĕli nuwun wus pamit | 
ingiring pulunanira | 

sarwi (m)bopong sawung abrit || 

46. Prapta ing pura wus pangguh | 
kalawan sang yaksa-aji | 
wawĕling katur sadaya | 
kapanudyĕng tyas narpati | 
ngrakit kalangan wus dadya | 
undhang-undhang wus waradin || 

47. Sabĕn ari sang aprabu | 
ngabĕn sawung lawan dasih | 
sasat sabĕn ari mĕnang | 
punggawa mantri barindhil | 
wontĕn wadu botoh kawak | 
kakalih mung kari kulit || 

48. Mandangjaplak namanipun | 
kalih Bandawasa nami | 
putĕking tyas samya kesah | 

Mandangjaplak anjog wukir | 

Palawangan sukunira | 
kang kidul ardi Marapi || 

49. Manungku tapa sirĕku | 

Bandawasa mring wanadri | 
karyanira ambĕbegal | 
balandhong warananĕki | 
wuwusĕn Ki Mandangjaplak | 

pinanggihan kĕthĕk putih || 

50. Balabudha kang pitĕkur | 
nĕng tlaga Muncar udani | 

mring Mandang kalangkung wĕlas | 
tinanya sĕdyanirĕki | 

Ki Japlak matur pasaja | 
suka risang kapi putih || 

51. Klangĕnannya kuwuk pingul | 
cinipta sawung wus dadi | 
ulĕsipun mulus pĕthak | 
bagus datan nguciwani | 
sinungan nama pun Muncar | 
sadhengah kang miyat kingkin || 

204. Asmaradana 

1. Lah kaki gawanĕn aglis | 

Mandangjaplak langkung suka | 
sawung pĕthak wus tinampĕn | 
manĕmbah amit kalilan | 
sapraptanirĕng wisma | 
angaso sakĕdhap laju | 

mring kalangan (m)bopong Muncar || 

2. Tinandhing lan sawung aji | 
pun Sasap lawan pun Muncar | 
kalangkung rame tarunge | 

Sasap kapilis wus pĕjah | 
sang Prabu nulya (m)bayar | 
mangsulakĕn darbĕkipun | 

Ki Mandangjaplak sadaya || 

3. Nalika kawon ing nguni | 
tinambahan arta kathah | 

Ki Mandang wus pulih-gĕtĕh | 
sabĕn ari mring kalangan | 
sawungira binĕkta | 
tinandhing sabĕn cul payu | 
mungsuhira gundam-gundam || 

4. Kaog kabur ngucir kadi | 
uning kuwuk ayun mangsa | 

Japlak kathah pamĕnange | 
nanging mangkya pinacuhan | 
tan parĕng (m)bĕkta Muncar | 
kalamun ngantiya ngadu | 
jinarah sadarbĕkira || 

5. Punika purwane nguni | 
sawung pĕthak mulus datan | 
kenging mĕdal kalangane | 
ila-ilane ing kuna | 

(m)bibarkĕn pakalangan | 

nanging Ki Japlak tan keguh | 
sabĕn ari mring kalangan || 

6. Ambĕkta sawung sayĕkti | 
prandene tan nate kalah | 
margi pun Muncar sawabe | 
mangkana sang yaksa Baka | 
nimbali Ditya Rota | 
binobot ngupaya sawung | 
ingkang kathah cacahira || 

7. Mĕsat saking ngarsa aji | 
panggih lan sudarmanira | 
ngaturkĕn dhawuhing katong | 
ngunguning tyas wus anduga | 
kang dadya karsa nata | 
mimba mring wisma andulu | 
taksaka kalih nuju prang || 

8. Cinandhak cinipta dadi | 
sawung kalih kang sajuga | 
kulawu cĕmĕng sukune | 
tĕrus lawan cucukira | 
winastanan pun Sura | 
balorok satunggalipun | 
suku cucuk samya krĕsna || 

9. Pun Wira namanirĕki | 
nulya angupaya sima | 
pinudya dadya sawunge | 
wulu lurik abang (m)branang | 
lonthĕng suku kalihnya | 

pun Bĕncorĕng namanipun | 
Ditya Rota lan namanya || 

10. Sumiwi ngarsa narpati | 
ngaturkĕn sawung titiga | 
sang prabu mundhut jangkĕpe 
sadaya kang warna-warna | 
Baĕksi tur sandika | 
dipangganira sang prabu | 
pinudyamantra wus dadya || 

11. Sawung krĕsna ulĕsnĕki | 
sinungan nama Gajaksa | 
nulya nyuwun gaman pupoh | 
gandhi dadya Widosana | 
pun Gandhu namanira | 
gada wido klobot pingul | 
sinungan sangkur gundhala || 

12. Dhuwung dadya sawung lurik 
Panyorĕh panĕngranira | 
warastra wido kwaline | 
sinungan nama pun Sahak | 

papiling wiring driya | 

Candhiraras arannipun | 
puthon dadya wiring jĕnar || 

13. Jaliwatu namanĕki | 
prabu-yaksa sukarĕna | 
jangkĕp sadasa sawunge | 
nulya iyasa kalangan | 
anĕng ing wukir Arka | 
kidul praja prĕnahipun | 
rinakit lir purantara || 

14. Mangkana sang dayinta ji | 
nyuwun kanang kalangĕnan | 
kang mirit kadi sawunge | 
dadosa sukaning driya | 
raka panujĕng karsa | 
nimbali kakalih wiku | 
praptĕng ngarsa dhinawuhan || 

15. Kang dadya pamintĕng sori | 
wiku kalih matur nĕmbah | 
pantĕsipun klangĕnane | 
prayogi angabĕn gĕmak | 
lan rabining punggawa | 
myang pawongan cĕthinipun | 
cinatur wus kalampahan || 

16. Sukarĕna pramĕswari | 
sabĕn ari tansah mĕnang | 
lah punika ta purwane | 
wontĕnipun ngabĕn gĕmak | 
sang prabu gya utusan | 

(m)boyongi Witrita diyu | 
sinung kamuktĕn ing pura || 

17. Prabu Baka pindhah maring | 
ardi Arka wau tansah | 
dĕnnya mong ngabĕn sawunge | 
langkung kathah pamĕnangnya | 
wadyabala kawudan | 

Ki Mandangjaplak barundhul | 
kesah mring talaga Muncar || 

18. Panggih Balabudha warti | 
bab suwung katur sadaya | 

Balabudha lon dĕlinge | 
lamun kaya mangkonoa | 
luhung angadu jalma | 
mungsuhe isih apĕngkuh | 

(m)bathĕthĕt angĕpung kutha || 

19. Mandangjaplak ĕsmu ajrih | 
dahat dĕnnya anoraga | 

sang kapi sangĕt wĕlase | 
ingagnya kinĕn ngupaya | 
sawung kang wulu krĕsna | 
buntutira mubal pingul | 
iku kalamun wus angsal || 

20. Pilalanĕn kang abĕcik | 
lawan jĕnĕngna si Muwar | 
iku bangkit ngasorake | 
kabĕh jagone yaksendra | 
dene dununge sata | 

ana ing Mĕrapi gunung | 

Ki Mandang wus minggah arga || 

21. Praptĕng imbanging Marapi | 
ing Gumulung ranning dhĕkah | 
nulya kampir mring wismane | 

Buyut Tampura rannira | 
lagyarsa bĕrsih desa | 

Japlak ingancaran gupuh | 
kalawan binujakrama || 

22. Ki Buyut awas ningali | 
kang prapta sĕmu sungkawa | 
pinurih sipĕng tamune | 

ing wanci sirĕping jalma | 
ayam ayun pinragat | 
raosan lan kancanipun | 
sawiji kang ulĕs krĕsna || 

23. Buntutira mubal putih | 

tan rĕnĕng tyas yĕn palastra | 
mung kinarya bĕrsih dhukoh | 
yĕn jawata nglilanana | 
utama mati aprang | 
babon mangsuli yĕn ingsun | 
suka lampus kanggo boga || 

24. Babon sulaya lan mami | 
lah ta sapa ingkang bisa | 
amurungkĕn patiningngong | 
sanggĕm asung sukarĕna | 
tinĕmpuhkĕn babaya | 
mangkana karsĕng Dewa Gung | 

Ki Japlak sinungan wikan || 

25. Saking salu marĕpĕki | 
ngintip-intip kandhang ayam | 
wus cĕtha ing pandulune | 
ayam kang sanggĕm babaya | 
sawung ulĕse krĕsna | 
buntutira mubal pingul | 

tan siwah kadi wasita II 

26. Ki Japlak tatanya aris | 
ĕh jago kasaguhanta | 
kang wus sira wahyakake | 
apa kĕna ingantĕpan | 
dhuh jalma ywa sumĕlang | 
gugunĕn saujaringsun | 
eca tyase Kyai Mandang || 

27. Sandayĕng tyas mung manawi 
Kyai Buyut datan angsal | 
wangsul maring paturone | 
gya enjing nulya pamitan | 
sarwi anyuwun ayam | 

ulĕs cĕmĕng buntut pingul | 

Ki Buyut mĕsĕm lingira || 

28. Lah suwawi (n)dika ambil | 
puniku sawung nanĕka | 
saking ing Mrapi pucake | 

Ki Japlak kalangkung suka | 
binopong ponang sata | 
sarwi awacana arum | 
dhusun Gumuling punika || 

29. Nama prayogi dĕnĕlih | 
samangkĕ dhusun Kajiwan | 
daruna wurung sawunge | 
pinragat samangke arja | 

Buyut manadukara | 
katĕlah lajĕng kasĕbut | 
aran ing dhusun Kajiwan || 

30. Mandangjaplak tandya pamit | 
nĕng marga datan winarna | 
wus sinung aran sawunge | 
pun Muwar sapraptanira | 

ing wisma tan kĕna sah | 
lĕngkĕt agĕng trĕsnanipun | 
binĕkta byantarĕng nata || 

31. Sang nata tatanya aris | 
saka ngĕndi iku Japlak | 
saking Marapi sang katong | 
payo kono tatandhingan | 
kalawan si Gajaksa | 

Muwar kawon gung ngaluhur | 
Japlak ajrih yĕn mopoa || 

32. Sawung Muwar abibisik | 
asal sawunge sang nata | 
sarta ywa sandeyĕng tyase | 
tĕka ndhĕrĕka kewala | 
kakalih uwus tinoya | 

cul payu Muwar tinutuh | 

kapilis wus sinadasa 


33. Muwar malĕsnya bĕt (n)jiling | 
pun Gajaksa kapisanan | 
dadya dirada wangkene | 
suka kang samya totohan | 
kang kawon babayaran | 

sang prabu langkung gĕgĕtun | 
dhawuh tinutuh lan Sura || 

34. Mandhangjaplak langkung ajrih 
manĕmbah sumanggĕng karsa | 
saya agĕng totohane | 

wus tarung Sura sinampar | 
ing jalu gumalimpang | 
pĕjah dadya naga agung | 
sawusira babayaran || 

35. Anulya tinandhing malih | 
kalawan sawung pun Wira | 
kalangkung rame tarunge | 

Wira pĕjah kapisanan | 
wangke dadya taksaka | 
kang kawon bayaran sampun | 
kasaput ratri bibaran || 

36. Ki Japlak sukanya ngĕnting | 
kawonnya mantuk sadaya | 
pamĕnange kinuruhke(?) | 
sapraptanira ing wisma | 

Muwar sinungga-sungga | 
ing dalu tansah pitutur | 

Ki Mandang dahat narima || 

37. Enjingipun sowan malih | 
lajĕng kewala tandhingan | 
kalawan kagungan katong | 
pun Pancorĕng namanira | 
tanglĕt lawan pun Muwar | 
Pancorĕng sinangga lampus | 
wangkenipun dados sima || 

38. Anulya tinĕtah aglis | 
lawan pun sangku Gundhala | 
datan adangu tanglĕte | 
Gundhala ginĕbag pĕjah | 
wangkenya dadya gada | 
pinanjĕl tandhing pun Gandhu | 
cul payu rame kalintang || 

39. Gandhu tiwas dadya gandhi | 
tinĕtah malih kalawan | 

pun Manyorĕh tarung rame | 
pun Manyorĕh kapisanan | 

wangke dadya curiga | 
anĕtah malih sang prabu | 
sawung nama Candhiraras || 

40. Rame dĕnnya mangun jurit | 
Candhiraras pinaranggal | 
mak sĕg dadya warastrane | 
kabaranang sri narendra | 
tinĕtah lan pun Sabak | 
langkung rame wus kinabruk 
pun Sahak pĕjah (n)jĕrbabah 

41. Kuwandane dadya piling | 
tinĕtah malih kalawan | 
pun Jaliseta namane | 
kĕtogan sagung totohan | 
rukĕt rame tarungnya | 
Jaliseta wus ingĕmbun | 
mak sĕg tan mangga puliya || 

42. Dadya astra puthon rukmi | 
kĕndĕl sĕraping baskara | 
sang prabu kathah kawonne | 
botoh kathah kawudanan | 
de kang anut Ki Japlak | 
ambĕntoyong antukipun | 
wus kalilan abubaran II 


43. Ing ratri sang yaksa aji | 
dahat dĕnnira sungkawa | 

Baĕksi tansĕng ngarsane | 
dhinawuhan angupaya | 
sawung kang ngasorĕna | 
lawan pun Muwar puniku | 
Baĕksi umatur nĕmbah || 

44. Bilih sang prabu marĕngi | 
pun Ditya Rota kewala | 
pinudya dadya sawunge | 
sang nata kalangkung suka | 
Ditya Rota pinudya | 
sakala wus dadya sawung | 
wulu klawu nama Brama || 

45. Enjing sang prabu miyosi | 

Ki Japlak wus ingandikan | 
kalawan (m)bekta sawunge | 
pun Muwar tandhing lan Brama 
kalangkung ramenira | 

sarosa gantya kapupu | 
temah Brama kawatgata || 

46. Maripatira kang kering | 
kawus kabur wus anggeblas | 

sang Baĕksi dupi anon | 
nututi lampahing sata | 
tumekĕng kidul arga | 
panggyarsa binĕktĕng wangsul | 
nulya na swara kapyarsa || 

47. Baĕksi ruwatĕn aglis | 
yĕn wus nulya agnyanana | 
amanggon ing tanah kulon | 
dumunung desa Gadhungan | 
benjang dadya mulyanya | 
yĕn sirarsa golĕk sawung | 
kang ngasorakĕn si Muwar || 

48. Mangetana dipun aglis | 
maranga ing Kĕlut arga | 
pan kono ana wujude | 
ulĕs putih lancur krĕsna | 
sĕmu saplak lan Muwar | 
sawung elok bisa muwus | 
satata kadi manungsa || 

49. Pilutanĕn ing mamanis | 
lamun wus sambadĕng karsa | 
jĕnĕngna Gutukmĕnur-e | 

Baĕksi mituhyĕng swara | 
suta sinidhikara | 

wus waluya sinung tuduh | 
kadya wangsit kang kapyarsa || 

50. Ditya Rota wus lumaris | 

Baĕksi wangsul ing pura | 
prapta ngabyantara katong | 
matur sawung tan kapanggya | 
taksih panggah ngupaya | 
sang prabu lĕjar ing kalbu | 
dhawuh ĕpur wus bubaran || 

51. Baĕksi amit narpati | 
kalilan anulya mentar | 
datan cinatur lampahe | 
wus prapta ing Kĕlut arga | 
nalasak angupaya | 

tan antara dangu pangguh | 
mamanising pangupaya || 

205. Dhandhanggula 

1. Sawung pĕthak lancur mubal langking | 
kawistara lir manungku puja | 

Baĕksi eram ing tyase | 
sang wiku makidhupuh | 
mangĕnjali mamalating sih | 
sawung mĕsĕm sajarwa | 
linut ing sabda rum | 

sawusing titi carita | 

atatanya marang ing rĕsi Baĕksi | 

paran gatining karya || 

2. Sang Baĕksi matur mamalat sih | 
saliring rĕh tan na kaliwatan | 
kalamun kaparĕng mangke | 

ing karsa sang linuhung | 
binĕkta mring Prambanan nagri | 
katur sang natayaksa | 
myang sinung jujuluk | 

Gutukmĕnur Sang Hyang Sata | 
tan lĕnggana binopong binĕkta aglis | 
praptĕng byantara nata || 

3. Sawung katur (ng)guguk sang yaksa-ji | 
Mandangjaplak tandya tinimbalan | 
kinĕn ambĕkta sawunge | 
sapraptanirĕng ngayun | 

Muwar mulat sawung narpati | 

bibisik mring Ki Japlak | 

sawunge sang prabu | 

arinira tunggal yayah | 

samya sang Hyang Indra ingkang asisiwi | 

wus winĕdhar sadaya || 

4. Kang sinung ling ngungun langkung ajrih 
wĕwah sungkĕm maring sawungira | 
sang prabu parentah age | 

mring Japlak sawungipun | 
tinandhingkĕn lan sawung putih | 
kagungan sri narendra | 
sumangga turipun | 
wus campuh madyĕng kalangan | 
Gutukmĕnur Muwar pagut ing pangĕksi | 
tan pangling kalihira || 

5. Kawistara sru gitik-ginitik | 
sajatine pan imbal-wacana | 

Muwar alon andikane | 
dhuh yayi kadangingsun | 
wus alami ingsun-ulati | 
lagi samangke panggya | 
matur Gutukmĕnur | 

ulun anĕng Kĕlut arga | 

yĕn mangkono payo yayi padha mulih | 

kang rayi sm lĕnggana || 

6. Dadya dangu wawan-winawan ngling | 
lah ta yayi iki wus antara | 

ing aprang ngalaha bae | 
kang kinĕn datan purun | 
matur aris sarĕhning mami | 
sinaĕnan ing jalma | 
langkung merang ulun | 

wontĕn lukitĕng babasan | 
asih iku timbang wawalĕse gĕtih | 
kang raka angandika || 

7. Ĕmpan papan kang mangkono yayi | 
dhihin amung walĕs jrih kewala | 
pindho pĕrih lan panase | 

tĕlu wutahing marus | 

tumrap ingkang sliranta yayi | 

maksih tangĕh malĕsa | 

wutahing kang marus | 

dĕstun lagya jrih kewala | 

lah sumangga yĕn ulun ngawona isin | 

sabab ulun wus sagah || 

8. Ngawonakĕn sawung kang dimurti | 
darbĕkipun Ki Mandangjaplak | 
kang raka lon andikane | 

ywa mangkono riningsun | 

inggih kakang kadi punapi | 

paran lamun kawuryan | 

ing jalma kang ngruruh | 

gya ulun mangejawantah | 

wus sajarwa atmaja Hyang Endrapati | 

mĕsĕm kang raka myarsa || 

9. Kawistara agantya kapilis | 
alok-alok surak (m)batarĕbah | 
kang samya non sru sukane | 
amung Ki Mandang kang wruh | 
wicarane sawung kakalih | 
dangu awawan-sabda | 
kongsi mumbul-mumbul ( 
tumitah pucaking arga | 
amangalĕr ngayuh pucaking Marapi | 
anulya pipisaban || 

10. Ingkang rayi kinĕn kantun awit | 

(n)dumugĕkkĕn ĕsthining wardaya | 
raka wangsul kayangane | 

Muwar mincok wit randhu | 

Gutukmĕnur mangetan aglis | 
anapak jumantara | 

prapta luhuripun | 
padhusunan Sokawatya | 
uning sata ĕstri mulus wulu putih | 

Gutukmĕnur kasmaran || 

11. Cumalorot tumulya ngrakĕti | 
tan saranta pinurwĕng asmara | 
satata ayam carane | 
sawusnya amonglulut | 
mibĕr kadi nguni tan bangkit | 
ngunthul sru merang ing tyas | 

tantara muksa wus | 

wangsul sarira bathara | 

pan katĕlah ing nguni prapta samangkin | 

sawung ing Sokawatya || 

12. Nora daya cĕpak apĕsnĕki | 
gantya kocap kang anĕng kalangan | 
sang prabu utusan age | 
angruruh Gutukmĕnur | 

Mandangjaplak asru nututi | 

lan Muwar wus kapanggya | 
nĕng pucaking randhu | 

Ki Mandang mĕnĕk wus pĕrak | 
mangĕnjali umatur angasih-asih | 
mugi panujĕng karsa || 

13. Kaparĕnga ulun ĕmong malih | 
ĕh ta Japlak samangke wruhanta | 
ingsun mring kayangan manĕh | 
amung ta wĕkasingsun | 

raga kita candhinĕn benjing | 

lan manĕh wĕkasingwang | 

yĕn anggawa sawung | 

ywa aso sor randhuwana | 

yĕn lumaris parĕg lan randhu dĕn aglis | 

kang (m)bopong kalurukan || 

14. Sukur sarta yĕn kluruk pribadi | 
yĕkti jaya tuntas ing pamĕkas | 

Muwar ngracut sarirane | 
wangsul kayanganipun | 
raganing kang sawung tumuli | 
binĕkta mantuk sigra | 
cinandhi di luhung | 

katlah nama Candhiraga | 

kang ngulari Gutukmĕnur tan kapanggih | 

Baka langkung sungkawa || 

15. Gya parentah angupaya malih | 
bĕn-abĕnan mrih lipuring driya | 
punggawa ngaturi age | 
kaparĕng tyasing prabu | 

ngabĕn jangkrik myang ngabĕn miri | 

pidak mawi dĕnolah | 

niku purwanipun | 

ngabĕn sawung miri pidak | 

lawan jangkrik mila sawung kang prayogi | 

wĕdalan arga Mrapya |] 

16. Mas Cĕbolang miwah catur santri | 
langkung suka myarsakkĕn carita | 
sinambi alĕlĕh-lĕlĕh | 
jĕnggĕlĕk lon lingipun | 
amĕmĕlas natĕng Salĕmbi | 

lĕrĕs nganyut palastra | 

rumaos pĕsipun | 

labane kurang titika | 

ing tyas limut kĕni rinancanĕng ngeblis | 

satĕmah (n)jamah putra || 

17. Pawĕlĕhe puputra rasĕksi | 

Citrasena puputra wanara | 
kadiparan ta pĕrnahe | 
pakĕwĕt kramanipun | 

Ki Harsana lingira aris | 

nyumanggakkĕn ing karsa | 

mila kula (ng)galur | 

cariyos sru pados tĕrang | 

lawan kenging kaanggo tĕpa-palupi | 

lampahan kina-kina || 

18. Amangsuli cariyosing nguni | 

radyan Bandung wus (n)dungkap diwasa | 

tansah tanya sudarmane | 

rinapu datan lipur | 

wus sajarwa dyah Rarasati | 

Dyan Bandung duk miyarsa | 
tanpa pamit ibu | 
pribadi tandya umĕsat | 
saking puri sapraptanira wanadri | 
kapanggih Bandawasa || 

19. Aprang rame Bandawasa kuntit | 
dyan cinandhak arsa pinĕjahan | 

Bandawasa lon ature | 
gĕsangana wong bagus | 

nama ulun sumanggĕng kapti | 

mĕwahana paparab | 

inguculkĕn sampun | 

nĕmbah anungkĕmi pada | 

saha matur samangke paduka nami | 

Dyan Bandung Bandawasa || 

20. Bandung mĕsat praptĕng tĕpis-wiring | 

Parambanan gantya kang winarni | 

Radyan Darmamaya mangke | 
panggya lan ari prabu | 

Citrasena umatur aris | 

mĕh lalu ing pangantya | 

kang raka lingnya rum | 

mĕdhar ing purwa wasana | 

ari ngungun wasana sukur ing Widdhi | 

tandya nĕmbang tĕngara || 

Jilid 3 - Kaca : 130 

21. Samya inggar kirap wadya Pĕngging | 
gugup prabu yaksa wus miyarsa | 

Dyan Darmamaya praptane | 
sinĕngguh lajĕng lampus | 

Dyan parentah miyosi jurit | 
wus campuh rame aprang | 

Sri Baka umagut | 
pinapag ing Darmamaya | 

Radyan Bandung prapta rananggana aglis | 
Darmamaya cinandhak || 

22. Sangking wingking duk arsa binanting | 
myarsa swara ĕh Bandung wruhanta | 
iku ramanta yĕktine | 

Darmamaya yayahmu | 

Bandung kagyat sinĕlĕh ririh | 
rahap mangraup pada | 
dhuh wong tuwaningsun | 
ulun Bandung atmajanta | 

Radyan Darmamaya gupuh ngrangkul siwi 
babo atmajaningwang || 

23. Eyang miwah ibunira kaki | 
apa padha basuki sadaya | 

Bandung nĕmbah lon ature | 
inggih sami rahayu | 

mugi rama ywa walanggalih | 

pun yaksaprabu Baka | 

ulun kang umagut | 

tandya majĕng rananggana | 

wus acampuh lawan raksasa narpati | 

angĕtog kasudiran || 

24. Sĕlĕh gaman kuwĕl ing ngajurit | 
mila wontĕn dhusun Kuwĕlan rannya | 
sayah prang sami aripe | 

milanya wontĕn dhusun | 

ing Koripan dĕnnira jurit | 

mangidul kang katrajang | 

lusah-lusah mawut | 

mila karan dhusun Lusah | 

lajĕng sawur-sinawur mila samangkin | 

wontĕn Wĕdhi ran desa || 

25. Praptĕng kidul Prambanan yaksa-ji | 
dyan cinandhak pinĕtĕlkĕn kisma | 
amblong trus Laut Kidule | 
praptĕng samangkenipun | 

dados tlaga Miniyan nami | 

umbule saking kisma | 

katon sirahipun | 

jinĕnggit remanya tĕlas | 

gya binucal mangilĕn tibanya tĕbih | 

mila na dhusun Ngrema || 

26. Mripat kalih cinuplĕk wus kĕni | 
gya binucal ngidul ngilĕn mila | 
wontĕn dhusun ing Mataĕk | 
purus binĕthot gupuh | 

pan mangilĕn pambucalnĕki | 
mila wontĕn ran desa | 

Pagĕlĕn puniku | 
sirah dĕnĕntĕpkĕn kisma | 
dadosipun samangke ing ardi Gamping | 
badane lajĕng sirna || 

27. Sasirnane Baka narapati | 

Radyan Bandung gya malĕbĕt pura | 
dyah Jonggrang lawan putrine | 
pinarak jro kadhatun | 

Bandung prapta nir tahĕng ati | 
dyan Jonggrang pinarpĕgan | 
linuting pangungrum | 
sang dyah kawal ing wacana | 
ababana kalangĕnan sĕwu candhi | 
sawĕngi paripurna || 

Jilid 3 - Kaca : 131 

28. Radyan Bandung sagah gya umijil | 
amanĕgĕs ngĕningakĕn cipta | 
nĕnĕdha mring Pangerane | 
katrimah pujanipun | 

candhi dadya sarĕng sawĕngi | 
sĕwu kirang satunggal | 
mirĕng tiyang nutu | 
prĕnahe dhusun Katangga | 

Bandung kagyat sinĕngguh wus bangun enjing | 
luwar dĕnnya mumuja || 

29. Aningali dalu dĕrĕng lingsir | 

Radyan Bandung lajĕng angandika | 
dak-tatĕdha salawase | 

marang Dewa Linuhung | 

wong Katangga jalu lan ĕstri | 

yĕn parawan dadiya | 

iya prawan sĕpuh | 

jaka dadi jaka tuwa | 

pan katĕlah ngantos dumugi samangkin | 

parawan jaka tuwa || 

30. Radyan Bandung malbĕng pura malih | 
asung uning Candhi Sĕwu dadya | 
minta sih kalĕksanane | 
patĕmbayĕng sang ngayu | 
linunturan sabda mamanis | 

sang dyah dahat lĕnggana | 
kaslĕpĕk ing ngatur | 
sigra lumajĕng lan putra | 

Bandung krodba binujung saparannĕki | 
dupi ayun kacandhak || 

31. Sang dyah Jonggrang mĕlĕng ing sĕmadi | 
nyipta luhung dados sela-tama | 

jlĕg warni arca anggane | 

ĕstri astane catur | 
jangkĕp sĕwu nama lĕstari | 
cuthĕl namung punika | 
criyose tyang sĕpuh | 
kaol kadwi kalanira | 
jamanipun karaton ing Majapahit | 
Brawijaya pamĕkas || 

32. Ingkang damĕl namanipun sami | 
inggih Bandung atmajaning ngajar | 
saking pinuja dadose | 

rampung sami sadalu | 
lampahane mĕmpĕr ing ngarsi | 
punapi linajĕngna | 

Mas Cĕbolang matur | 
sampun samantĕn kewala | 
sakalangkung gung-gunging panuwunmami 
rĕhning wus wanci pajar || 

33. Kalilana ulun minta pamit | 
(n)dumungĕkkĕn lampah saha miyat | 
tlaga myang patilasane | 

Sri Baka yaksaprabu | 

Ki Harsana lingira aris | 

bagus (m)bok-jĕngandika | 

lah punika sampun | 

klĕthĕkan yun (ng)godog wedang | 

prayogine ingĕntosan sawatawis | 

sĕdhĕng pajaring surya || 


18 IX. Mas Cĕbolang kalihan para santrinipun sami nglajĕngakĕn lampahipun 
dumugi ing Kajoran, njujug mĕsjid kapanggih lan nyipĕng ing griyanipun 
Kyai Ngabdulmartaka. ... 
kaca 132-134. 


Jilid 3 - Kaca : 132 

34. Mas Cĕbolang (n)dhĕku lingira ris | 
adhuh kyai ywa cuwĕng wardaya | 
rĕhning (m)bujĕng sakecane | 

ing lampah milanipun | 

ulun (m)botĕn mawi ngĕntosi | 

pasihan sasarapan | 

kyai wisma manthuk | 

rĕhning dĕrĕng samya wikan | 

prĕnahipun ingkang badhe dĕntingali | 

kula ngatĕr ing lampah || 

35. Sru sukĕng tyas Cĕbolang (ng)gugahi | 
mring santrine kang misih anendra | 
wus samĕkta sadayane | 

mintar saking ing dhusun | 

Ki Harsana kang anĕng ngarsi | 
byar praptĕng pĕrĕng dhĕkah | 

Miniyan jinujug | 
sawusira myat talaga | 

laju miyat tilas kadhaton yaksa-ji | 
nagri ing Parambanan || 

36. Wusing miyat Cĕbolang lingnya ris | 
kyai ulun nyuwun sarĕrĕpan | 

Kajoran pundi prĕnahe | 

Harsana lingira rum | 
ngalĕr ngetan saking ing ngriki | 
manawi wontĕn krajan | 
anggamĕng lir mĕndhung | 
ngĕngrĕng labĕte kanggenan | 
ngulama di kakasihipun narpati | 

(n)Jĕng Sultan Ngĕksiganda || 

37. Sampun ĕnggĕr samyandum basuki | 
sasalaman gantya jawat tangan | 

Cĕbolang laju lampahe | 

Cĕbolang myating dhusun | 

sing mandrawa kawuryan asri | 

pring wulung gĕng-gĕng papak | 

papagĕring dhusun | 

kalapane abĕn papah | 

turut pinggir jroning pagĕr tharik-tharik | 

we mili wĕning numpang || 

38. Sabin blĕbĕg kumĕmping ngubĕningi | 
anaracak bĕntĕt lĕma-lĕma | 

tĕgal kalawan sĕtrĕnne | 

otĕk jĕpĕn myang jagung | 

canthĕl wijĕn gudhe kaspĕi | 

katela dhudha-nginang | 

sĕmangka bĕstĕru | 

ceme timun myang dhĕkĕman | 

lombok terong kacang pĕndhĕm kacang ruji 

buncis kara mawarna || 

39. Samya nĕdhĕng woh sadaya (n)dadi | 
ascaryambĕg sadaya kang miyat | 
baya ta iki bĕrkahe | 

ngulama mukmin luhung | 

kinasihan kang murbĕng gaib | 

sudibya martotama | 

tĕntrĕm tyas rahayu | 

anyawabi samubarang | 

lagi anon kitrine wus martandhani | 

kinacĕk ing sasama || 

40. Ngajĕngngakĕn ing waktu Mahribi | 

Mas Cĕbolang lawan rencangira | 
lumĕbĕt jro karajane | 

gasik kĕncĕng marga gung | 
pala kĕpĕl ing kanan kering | 
masjid agĕng katingal | 
ing sajawinipun | 
capuri prĕnah duksina | 

kilĕn regol kidul masjid wismanĕki 
naib Ngabdulmartaka || 


Jilid 3 - Kaca : 133 

41. Lagya ayun ngambil toyastuti | 
miyat ana dhatĕngan lĕlima | 
nĕng plataran masjid gĕdhe | 
nulya pinaran gupuh | 
sasalaman tatanya aris | 
kula anilakrama | 
dhumatĕng mas-putu | 
lah sintĕn ingkang sinambat | 
miwah asli tanapi sinĕdyĕng galih | 

Salisir nĕmbe miyat || 

206. Salisir 

1. Mas Cĕbolang lon lingira | 
kawula santri balaka | 
saking Kĕdhu Margaima | 
pun Cĕbolang nama kula || 

2. Rencang sakawan punika | 
pun Nurwitri Ki Saloka | 

Palakarti Kartipala | 
pramila kadara-dara || 

3. Wit kasok karoban warta | 
ngambar lir wrĕksa candhana | 

(n)Jĕng Pangran ingkang minulya | 
parab Panĕmbahan Rama || 

4. Manawi pinudyĕng karsa | 
ulun badhe ngĕstupada | 
nyuwun barkah sang minulya | 
panyirĕping mudha harda 1 1 

5. Ki naib dupi miyarsa | 
sukĕng tyas alon wacana | 
puniku langkung utama | 
ing benjing-enjing kewala || 

6. Kula ingkang angaturna | 

mangke dalu kaparĕnga | 
sipĕng ing wismakawula | 
bilih sampun bakda Ngisa || 

7. Sadayane kula bĕkta | 

Cĕbolang sumanggĕng karsa | 
sawusnya wulu anulya | 
minggah masjid Alahuma || 

8. Santri gĕng alit kacaryan | 

marang kang nĕmbe kawuryan | 

Mas Cĕbolang nulya adan | 

tan sarĕng Mahrib sunatan || 

9. Manjing ing wĕktu Mahribi | 

Ki Nurwitri kang ngamadi | 
kaliye swarane adi | 
kasmaran ingkang miyarsi || 

10. Mahrib tumĕkane Ngisa | 
kang ngimani Ki Martaka | 
paragat sasunatira | 
pupujiyan mawa donga || 

11. Bakda donga sasalaman | 
santri gung alit bubaran | 

samya mantuk sowang-sowangan | 
myang lagon puji-pijiyan || 

12. Allah Nabi palu alim | 

Allah Nabi palu alim | 

Allah Nabiya nabebe | 

ya Nabi Nabi Muhkamad || 

Jilid 3 - Kaca : 134 

13. Iya iman taohid-i | 
iya iman taohid-i | 

ya makripat ya Islami | 
ya makripat ya Islami || 

14. Ya Ibrahim kalilolah | 

Ya Ibrahim kalilolah | 
ya Muhkamat kabibulah | 
ya Muhkamat kabibulah || 

15. Iya Musa kalamolah | 
iya Musa kalamolah | 
ya Umisa ya rohollah | 
ya Umisa ya rohollah || 

16. Iya Adam Abubasan | 
iya Adam Abubasan | 

ya Muhkamad Arbu Arwan | 
ya Muhkamad Arbu Arwan || 

17. Nahĕn kimas sarowangnya | 
kerit kimas Ngabdultaka | 
sapraptanira ing wisma | 
pinarnah salu pandhapa || 

18. Ki Ngabdul malĕbĕng wisma | 
rubiyah lah sudhiyaa | 
sugata saananira | 

nanging kang rada misrama || 

19. Aku katamuan santri | 
lilima nanging priyayi | 

kang siji amĕrakati | 
pantĕs darahing tĕtĕki || 

20. Nyi wisma matur sandika | 
wus samĕkta sadayanya | 

ki wisma maring pandhapa | 
myang ngirit sasĕgahira || 

21. Wedang ronning kanang kahwa | 
linalapan gĕndhis klapa | 
nyamikan bĕntul binĕsta | 
gorengan linjik katela || 

22. Sumangga (ng)gĕr sawontĕnnya | 
sasĕgahe kaum desa | 
tartamtu botĕn misrama | 
muhung panambaking lapa || 

23. Kang sinung ngling samya (n)dhĕku 
sasĕgahira lumintu | 

nulya lumados kang bucu | 
magana sĕdhĕp kang bumbu || 

24. Sate gule ulam menda | 
majĕr kathah gajihira | 
samya angĕt sadayanya | 
sambĕl lalaban mawarna || 

25. Suwawi (ng)gĕr awawanting | 
bucu gya tinrapan lading | 
dĕniris tigan gumlinting | 
samya kokoh gule kambing || 

26. Nutug dĕnnira abukti | 
cinarikan sadayĕki | 
wowohan lumadyĕng ngarsi | 
dhuku kĕpĕl lan kĕcapi || 

27. Cĕmĕngipun alus lumĕr | 
raosipun anglĕg sĕgĕr | 

kang katĕmbĕn uning (n)jĕngĕr | 
wus samya nĕdha anglĕnyĕr || 

28. Nutug anadhah wowohan | 
tamunira binejanan | 
prayogine sasareyan | 
punapa alĕlĕnggahan || 


19 Kyai maringakĕn Sĕrat Suluk Hartati, ingkang maos Nurwitri. Sĕrat wau 
mawi aksara Pegon (Arab tanpa sandhangan), nyariyosakĕn: Ki Hartati 
mĕdharakĕn ngĕlmunipun bab asal-usulipun tiyang, wiwitipun saking "ora" 
lumantar bapa-biyung, nanging bapa-biyung botĕn sami niyat anak-anak, 
kajawi namung nuruti hardaning kĕkajĕngan. Dhawahing raos mulya 
andadosakĕn wiji ingkang saya agĕng, wiwit ing guwa-garbaning biyung 
ngantos lairipun jabang bayi; katĕrangakĕn bab "sangkan paraning dumadi" 

kanthi sadaya pĕrlambang lampah-lampah anggayuh kasunyatan. ... 
kaca 135-138. 


Jilid 3 - Kaca : 135 

29. Mas Cĕbolang aturira | 
tilĕman mangke kewala | 
ki wisma manadukara | 
angĕmong mring tamunira || 

30. Ki wisma ngling bilih karsa | 
sambĕn maos sawontĕnnya | 
sĕrat kang mawa surasa | 
dĕnmirĕngakĕn sakeca || 

31. Cĕbolang mangayubagya | 
ki wisma ngambil nawala | 
kakang Nurwitri kewala | 
payo kakang lĕkasana || 

32. Ki Nurwitri wus atampi | 
srat pegon Suluk Hartati | 
mĕdharkĕn rahsa sajati | 
buka Pangkur tĕmbangnĕki || 

207. Pangkur 

1. Ki Hartati mĕdhar sabda | 

sadurunge kaki sira dumadi [ 

anĕng pundi dunungipun | 
yĕktine saking ora | 

bapa biyung dadi lantaran tumuwuh [ 
tan nĕdya yoga mring sira | 
mung nĕkakkĕn hardĕng kapti || 

2. Tibaning kang rahsa mulya | 

nĕng manikĕm urip lawan pribadi | 
bundĕr samrica binubut | 
kumĕdut salaminya | 

sumrambah ing ngangga bisa dadi wujud | 
bayi lair sing wĕtĕngan | 
dadi manungsa sajati || 

3. Sadurunge pancadriya | 
pamiyarsa pangganda lan pangĕksi | 
pangucap lawan cipta-nung | 
nanging durung tetela | 

awit durung kadunungan rahsa tuhu | 
ri wusnyantuk rahsa tama | 
mundhak-mundhak sabĕn ari || 

4. Nganti prapta ing diwasa | 
pancadriya jumĕnĕng lawan titi | 
bisa angambu angrungu | 
wĕmh lawan pangucap | 
tampa saka Isbatu-jait liripun | 
yĕku warah saking liyan | 

mula jimatun wus tampi || 

5. Aran tĕtĕp tinĕtĕpan | 

luwih elok dayaning sanubari | 

beda-beda ciptanipun | 

kang aran joharngalam | 

lamun sira nyipta barang kang durung wruh | 

joharparid lamun sira | 

nyipta barang kang wus uning || 

Jilid 3 - Kaca : 136 

6. Lawan Datu-maolana | 

lamun sira nyipta angganta kaki | 
pininta mlaku lan lungguh | 
anĕng panggonan liyan | 
sakĕclapan ing kene sayĕkti suwung | 
katon ngalih anĕng kana | 
byaring tyas wus krasa ngalih || 

7. Jĕbĕng padha piyarsakna | 
ingsun karya gita pralambang jati | 
supadi nĕnangi sagung | 

kang dahat punggung-mudha | 

purwaning kang pralambang mangkya winuwus | 

isining kang wuluh wungwang | 

suwung obah kĕnĕng angin || 

8. Tapaking kuntul anglayang | 
manuk mibĕr muluk ngungkuli langit | 
kalawan gigiring punglu | 

kuda ngrap ing pandĕngan | 
wĕkasane langit lan jaladri agung | 
tanggal pisan kapurnaman | 
sĕntĕg pisan anigasi || 

9. Kabĕh dayaning budaya | 
anganakkĕn cipta lan siring ati | 
pinindha na watĕsipun | 

lan ana tilasira | 

apadene kinira sapisan tundhuk | 
kalawan pancĕring nala | 
rampunge (m)babarpisani || 

10. Pralambang bumi pinĕtak | 
duhkitĕng tyas lumĕngkĕt tan ngindhani | 
kanang pawana tiniyup | 

yĕku bantĕring manah | 

ciptĕng nala lumaku rosaning bayu | 

amĕt gĕni adĕdamar | 

wong ngangsu pikulan warih || 

11. Yĕku padhanging tyas tama | 

gung ngupadi undhaking kawruhnĕki | 
atanapi banyu kinum | 

[• • ] | 

angungkuli adhĕme kang tirta salju | 
dahana murub binakar | 
ya iku panasing ati || 

12. Luwih panasing dahana | 

lan srĕngenge pine padhanging ati | 

sumĕblak nora kabĕndung | 

dening ima manampak | 

lawan malih pralambang galihing kangkung | 

iku hawa datan obah | 

ngĕndhĕm sajroning ginaib || 

13. Susuh angin ngĕndi (ng)gĕnnya | 
upadinĕn ing dalil Kur'an muni | 
wa ladahu wa karibun | 

min kabaril wa rita | 

Gusti Allah rarakĕtan dunungipun | 
lan rahsa nikmat mupangat | 
anĕng (ng)gon rahsa winadi || 

14. Kusuma anjrah ing tawang | 
pindha kumbang angajap talĕng sĕpi | 
iku tirtaning kĕmumu | 

lamun tĕdhuh kawuryan | 
lir angganing kapuk kataman ing banyu | 
mratani madyaning jagad | 
rasakna tumĕkĕng ati || 

Jilid 3 - Kaca : 137 

15. Sambunge kang wus kawĕdhar | 
sinukarta rinambahakĕn malih | 
kodhok ngĕmuli lĕngipun | 
raga mangka canthuka | 

anĕng ngĕrong yĕku nyawa isbatipun | 
karsane kang karya gita | 
raga angĕmuli urip || 

16. Kang rangka manjing curiga | 
munggĕng jiwa isbate punang ragi | 
yĕku anglungguhi suwung | 
mangka lamun supĕna | 

antuk jaman sayĕktine nora mĕtu | 
upama bisa umahya | 
murut marang tĕpĕt sukci || 

17. Randhu-alas nut sĕmbukan | 
randhu-alas isbate punang ragi | 
sĕmbukan nyawa liripun | 
kalamun raganira | 

pisah lawan jiwanta sayĕkti layu | 
bali marang ananira | 
yĕku sampurnaning pati || 

18. Ana manuk bango buthak | 

lamun ngĕndhog nĕng ngĕnthak-ĕnthak sĕpi | 

dene kalamun jinupuk | 
juga obah sadaya | 

kang kadyĕku awang-awang uwung-uwung | 
kang dinumuk nora kĕna | 
anĕng jagad anglimputi || 

19. Suwunge amĕngku ana | 

kang winĕngku udara lawan angin | 

udara nora lumaku | 

angin katon lumampah | 

angin saka kasorotan Sang Hyang Bayu | 

bisa nangĕkakĕn panas | 

udara obah dadya ngin || 

20. Cublak suwĕng suwĕngira | 

sigĕlĕntĕr mambu ketundhung mundhing | 

ĕmpak-ĕmpong lira-liru | 

iyĕku swasananta | 

mlĕbu mĕtu ingaranan lira-liru | 

ing suwung kang mĕngku ana | 

mungguh sajroning ngaurip || 

21. Cebol arsa (ng)gayuh lintang | 
jalma lumpuh bisa ngidĕri bumi | 
angĕn-angĕn jatinipun | 

lan manĕh ingkang wisma | 
kang tan mambu gagaman apa liripun | 
iyĕku ciptaning manah | 
nganakkĕn rupaning panti || 

22. Beda ingkang aran wisma | 
dudu wisma yĕktine suwungnĕki | 
lawan malih suwalipun | 

ĕndi guru sanyata | 

tan lyan angin-anginira wit amĕngku | 
pangadilan amongraga | 
jaksa patih pangulu ji || 

23. Lan manĕh ki bale-atma | 
ĕmoh lara kalawan ĕmoh mati | 
mangka raga kang katĕmpuh | 
kĕna ing lara pĕjah | 

marma kaki dĕnawas tibaning sĕmu | 
nanggulang karsa murbĕngrat | 
wit raganta kang nglakoni || 

Jilid 3 - Kaca : 138 

24. Anadene kang udara | 

jagat gĕdhe kalawan jagat cilik | 

yakti tan na bedanipun | 

napas mĕtu ing grana | 

nupus mĕtu tutuk abab yĕktinipun | 

tanapas mĕtu ing karna | 

anpas ing netra umijil || 


< Serat Centhini Jilid 03 - Halaman : 183 > 


25. Anpussakum mĕtyĕng raga | 
rĕnggangane kanang swanita mijil | 
wuta duduh marga tuhu | 
pangambu antuk ganda | 
katampan ing ati wĕruh dunungipun | 
sinidikkĕn datan cidra | 

yĕkti gandaning mamanis || 

26. Kang aran talining gĕsang | 
swasananta tan kandhĕg rina wĕngi | 
tanpa pakon lampahipun | 

iyĕku aran nyawa | 
balik sapa iya ingkang ngajak turu | 
lawan ingkang ngajak gĕsang | 
tunggale kang ngajak mati || 

27. Sapa kang karya ambĕgan | 

wit udara mĕnĕng datan lumaris | 

obahe iku kĕtundhung | 

dening maujud liyan | 

iya iku tunggale kang ngajak lampus | 

nĕbut ĕnĕnging udara | 

dadyambĕkan manjing mijil || 

28. Lira-liru tan apĕgat | 

tuhu manjing Allah wĕdalirĕki | 

apan Daim arannipun | 

puji tan kĕnĕng pĕgat | 

cĕdhak lawan susuh angin dunungipun | 

yĕku marga parapatan | 

kumpuling rahsa sakalir || 

29. Sigĕg ing pamaosira | 

pangkur barang tumbuk rarasing gĕndhing 

tĕtangga ĕstri myang jalu | 

ingkang samya miyarsa | 

sru karĕnan kang radi tĕbih angruruh | 

labĕt katĕmbĕn miyarsa | 

swara rum amuluh rujit || 

30. Lawan lagu jroning praja | 

titih cĕtha rĕntĕs tatas dumĕling | 
kathah kang samyarsa (n)dulu | 
marang kang darbe swara | 
ana kandhĕg ing plataran ana laju | 
mring (n)dhapa tumut linggihan | 
ĕstri jalu maring panti || 

31. Panglocitaning wardaya | 

timbang tĕmĕn swara lan warnanĕki | 

ki santri dhasare bagus | 

bĕsuse manut sarak | 

ana ingkang kawĕtu pangalĕmipun | 

rencange nambungi sabda | 

iku durung animbangi || 

20 Mas Cĕbolang nyuwun lan kaparingan katrangan bab: a. Petangan Bangas; b. 
Petangan dintĕn sae, cĕkapan lan dintĕn pĕiah. ... 
kaca 139-142. 


Jilid 3 - Kaca : 139 

32. Lawan kae ingkang ana | 

lore cakĕt kang (ng)gigit jambe wangi | 

e e iya kalah bagus | 

lawan kalah guwaya | 

mau sore adan ana masjid agung | 

swara rum rĕnyah ngumandhang | 

cĕngkĕt-cĕngkĕt amantĕsi || 

33. Sing maca iku kang kamad | 
ora bĕsus lagune anyantrĕni | 
nahan pra dyah kĕh kayungyun | 
mumuji lĕstarinya | 

nĕng Kajoran dumadya kĕmbanging kidung | 
wus kĕndĕl dĕnnira maca | 
kang miyat wus samya mulih || 

34. Mas Cĕbolang lon lingira | 
ulun uning Sĕrat Suluk Hartati | 
dĕrĕng mĕningi satuhu | 
ingkang kados punika | 

sintĕn ingkang mĕdharkĕn suraosipun | 
ĕnggĕr ing saĕstunira | 
inggih Panĕmbahan ngriki || 

35. Manthuk-manthuk Mas Cĕbolang | 
e lah kados murad raosnya mathis | 
kalamun dĕrĕng linuhung | 

sok kaduk kadhang kirang | 
sanĕs ingkang kula aturkĕn puniku | 
wontĕn ciri etang Bangas | 
lawan etange kang ari || 

36. Winastanan dintĕn gĕsang | 

dintĕn sĕdhĕng kalawan dintĕn lalis | 

kadiparan etangipun | 

sawĕg nĕmbe punika | 

ulun uning etangan kadi puniku | 

ki wisma mĕsĕm lingira | 

sĕkar Lonthange gumanti || 

208. Lonthang 

1. ĕtang Bangas duk ing nguni kalanira | 

Kanjĕng Nabi Muhkamad dinil Mustapa | 
anglampahi ngluwĕng nĕng sajroning wisma || 

2. Lamĕnipun anĕng ing luwĕng sawarsa | 
malĕbĕting sawulan ngunjal uswasa | 
sabĕn ngunjal uswasa Bangas namanya || 

3. Wulan Sura tanggal ping sawĕlas Bangas | 
wulan Sapar Bangas tanggal kalihdasa | 

Mulut kaping sapisan gangsalwlas Bangas || 

4. Rabya-akir Bangas tanggal ping sadasa | 
lawan kaping kalihdasa Bangasira | 
mangkya wulan Jumadiawal Bangasnya || 

5. Tanggal kaping sadasa lan ping sawĕlas | 
wulanira Jumadiakir panudya | 

ping sadasa lan kawanwlas Bangasira || 

6. Wulan Rĕjĕb tanggal tigawĕlas Bangas | 
lawan kaping pitulikur Bangas uga | 

Ruwah ping pat lan ping wolulikur Bangas || 

7. Siyam kaping sanga lan ping kalihdasa | 
samya Bangas Sawale tanggal sakawan | 
lawan kaping sadasa sami Bangasnya || 

8. Sĕla kaping dwi lan ping dwilikur Bangas | 
wulan Bĕsar kaping nĕm lan ping sadasa | 
samya Bangas jangkĕp kalihwĕlas candra || 

9. Bilih ngriki yĕn wontĕn kang darbe karya | 
amamantu angislamkĕn ĕstri priya | 
sasaminya gadhah damĕl kang kadyĕka || 

10. Kĕdah-kĕdah nyingkiri Bangas punika | 
wus katĕlah tan wontĕn purun nĕrak-a | 
ingkang nĕrak dilalah kirang sakeca || 

11. Mas Cĕbolang (n)dhĕku mĕsĕm awacana | 
kados pantĕs kalamun dĕn-ĕstokĕna | 

wit wawaton sangking Kanjĕng Nabi duta || 

12. Kyai ingkang winastanan dintĕn gĕsang | 
dintĕn sĕdhĕng kalawan dintĕn palastra | 
winĕdharna kadiparan lampahira || 

13. Ki wisma ngling kang dhingin kĕdah uninga | 
nĕptunipun dintĕn myang pasaranira | 
kinumpulkĕn ginunggung dadya sajuga || 

14. Akat gangsal Sĕnĕn catur Slasa tiga | 

Rĕbo sapta Kamisipun nĕptu astha | 

Jumungah nĕm Saptu nĕptu asĕsanga || 

15. Kaliwone punika nĕptunya astha | 

Lĕgi gangsal Paingipun nĕptu sanga | 

Pon pipitu Wage sakawan nĕptunya || 

16. Gunggungipun nĕptu dintĕn myang pĕkĕnan | 
bilih cocog kalawan tanggale candra | 

lah punika winastan gĕsanging dina || 

17. Bilih datan cĕplĕs lawan tanggalira | 
nanging sami jangkĕp utawi gathĕtnya | 
lah punika winastan sĕdhĕng kewala || 

18. Kang winastan dintĕn pĕjah lah punika | 
saupami gunggung gathĕt dhawahira | 
tanggal jangkĕp utawi jangkĕp gunggungnya || 

19. Dhawah tanggal gathĕt yĕku pĕjah uga | 
tanggal pisan dumugi ping nĕm punika | 
amung dhawah sĕdhĕng utawi palastra || 

20. Tanggal kaping sanga lan dumuginira | 
tanggal kaping tigangdasa datan darbya | 
dintĕn gĕsang amung sĕdhĕng lan palastra || 

21. Wit nĕptuning dintĕn lawan pĕkĕnannya | 
yĕn gunggung kang sakĕdhik pyambak sapta | 
ingkang kathah pyambak wolulas punika || 

22. Slasa Wage punika kapanggih sapta | 
bilih dhawah wontĕn tanggal kaping sapta | 

(ng)gih punika winastan gĕsanging dina || 

23. Bilih dhawah tanggal gathĕt sĕdhĕng rannya | 
mangka dhawah tanggal lan jangkĕp punika | 
kang winastan anuju dintĕn palastra || 

24. Sĕnĕn Wage lawan Slasa Lĕgi samya | 
gunggungipun pan sami kapanggih astha | 
dhawah tanggal ping wolu gĕsang namanya || 

25. Bilih dhawah tanggal jangkĕp sĕdhĕng rannya | 
mangka dhawah ing tanggal gathĕt punika | 
winastan panuju dintĕn palasura || 

26. Akat Wage Sĕnĕn Lĕgi samya sanga | 
ri kakalih bilih dhawah tanggal sanga | 
lah punika dintĕn gĕsang wastanira || 

27. Mangka dhawah tanggal gathĕt sĕdhĕng rannya | 
bilih dhawah ing tanggal jangkĕp punika | 
wastanipun saĕstu dintĕn palastra || 

28. Akat Lĕgi kalawan Salasa Ponnya | 
tuwin ari Jumungah Wage punika | 
nĕptunipun sami nyadasa sadaya || 

29. Dhawah tanggal ping sadasa dintĕn mulya | 
mangka dhawah tanggal jangkĕp sĕdhĕng rannya | 
lamun dhawah tanggal gathĕt ri palastra || 

30. Sĕnĕn Ĕpon kalawan Slasa Kliwon | 

Rĕbo Wage Jumungah Lĕgi punika | 
nĕptunipun sami nyawĕlas sadaya || 

31. Lamun dhawah tanggal sawlas gĕsang rannya | 
dhawah tanggal gathĕt sĕdhĕng ranning dina | 
dhawah tanggal jangkĕp yĕku ri palastra || 

32. Akat Ĕpon Sĕnĕn Kliwon lan Salasa | 

Paing miwah Rĕbo Lĕgi Kĕmis Wage-nya | 
nĕptunipun sami ngalihwlas sadaya || 

33. Dhawah tanggal kalihwlas gĕsanging dina | 
bilih dhawah tanggal jangkĕp sĕdhĕng rannya | 
dhawah tanggal gathĕt ran dintĕn palastra || 

34. Akat Kliwon Sĕnĕn Paing Kĕmis Gula | 
myang Jumuwah Ĕpon Saptu Wage samya | 
nĕptunipun nigawĕlas sadayanya || 

35. Dhawah tanggal tigawlas gĕsanging dina | 
dhawuh tanggal gathĕt pan sĕdhĕng kewala | 
dhawah tanggal jangkĕp ri pĕjah punika || 

36. Akat Paing kalawan Rĕbo Ponnira | 
myang Jumuwah Kaliwon Saptu Lĕgi-nya | 
nĕptunipun pan ngawanwĕlas sadaya || 

37. Dhawah tanggal kawanwlas ri gĕsangira | 
mangka dhawah tanggal jangkĕp sĕdhĕng rannya | 
dhawah tanggal gathĕt ran dina palastra || 

38. Rĕbo Kliwon kalawan Kĕmis Ĕponnya | 
myang Jumuwah Paing ri katri pan samya | 
nĕptunipun anggangsalwĕlas sadaya || 

39. Nuju dhawah ping gangsalwlas gĕsang rannya | 
dhawah tanggal gathĕt sĕdhĕng namanira | 
dintĕn pĕjah yĕn dhawah jangkĕp tanggalnya || 

40. Rĕbo Paing Kĕmis Kaliwon kalawan | 

Saptu Ĕpon katri ari iku samya | 
nĕptunipun apan nĕmbĕlas sadaya || 

41. Dhawah tanggal nĕmbĕlas gĕsang rannira | 
bilih dhawah tanggal jangkĕp sĕdhĕng nyata | 
dhawah tanggal gathĕt ran dintĕn palastra || 

42. Kĕmis Paing kalawan Saptu Kliwonnya | 
nĕptunipun ari kakalih punika | 
etangira apan ta mitulas samya || 

43. Dhawah tanggal pitulas gĕsang rannira | 
lamun dhawah tanggal gathĕt madya rannya | 

dhawah tanggal jangkĕp pĕjah ingkang dina || 

44. Amungkasi ing dintĕn Sabtu Paing-nya | 
nĕptunipun wolulas tan wontĕn nyama | 
bilih jĕntus tanggal wolulas punika || 

45. Winastanan ing dintĕn gĕsang punika | 
dhawah tanggal jangkĕp sĕdhĕng ranning dina | 
dhawah tanggal gathĕt ran ari pralaya || 

46. Sampun titi etangan dintĕn waluya | 
lawan dintĕn ingkang winastanan madya | 
atanapi dintĕn winastan palastra || 

47. Angsaripun ing dintĕn gĕsang punika | 
sagĕt ngĕndhihakĕn Rakam kang tan yoga | 
myang Pandangon tanapi Sangar rannira || 

48. Saupami Sĕnĕn Lĕgi kaping sanga | 
gih punika dintĕn gĕsang namanira | 
toh Rakame dhumawah etang palastra || 

49. Rakam Sangar Pandangon tan dadya bahya | 
sampun sirna kalindhih gĕsanging dina | 

ya walahual sumanggĕng Hyang Suksma || 

50. Mas Cĕbolang andhĕku nuwun aturnya | 
anambahi indhaking sĕrĕpan kula | 
sadayĕku utami dĕnĕstokĕna || 

51. Ki Martaka angling lah anak sumangga | 
lĕlĕh-lĕlĕh anĕntrĕmakĕn sarira | 
bokmanawa punika mĕh tabuh tiga || 

52. Tamunira wus mapan sĕlĕh mastaka | 
anĕng lĕmir saliyĕpan gya miyarsa | 
bĕdhug tiga gumregah tangi sadaya || 

53. Maring lĕpĕn bubucal suci sarira | 
sawusira gya mring masjid lan ki wisma | 
dupi prapta plataran sarĕng tĕdhaknya || 

54. Sang minulya nĕnggih Panĕmbahan Rama | 

Ki Martaka kalawan tamu sadaya | 

gya tumuntur manjing ing masjid sadaya || 

55. Mas Cĕbolang adan Nurwitri kang kamad | 
kang ngimami nĕnggih Panĕmbahan Rama | 
wus paragat wĕktu Subuh byar raina || 

56. Para santri atur salam sadayanya | 

kang mungkasi Mas Cĕbolang sarowangnya | 

Ki Martaka manĕmbah alon turira II 

57 . 


Ulun atur uninga wontĕn dhatĕngan | 
santri saking Kĕdhu tyang gangsal cacahnya 
dĕnnya matur ing purwa tĕkĕng wasana || 


21 X. Mas Cĕbolang dalah para santrinipun kasowanakĕn Panĕmbahan Rama 
ingkang ugi kasĕbat Pangeran Kajoran. 

Kaparingan katrangan kĕplasing wĕjanganipun Ajar Sutiksna ing Kĕpurun, 
bab: 1. Dumadining wiji; 2. Jumĕnĕngipun sang Aku (Ingsun); 3. Dat, Sipat, 
Apngal, Iradat; 4. Ruh-Ilapi lan sadaya bab ngĕlmu kasunyatan. Ugi bab 
isinipun Sĕrat Bayan Alip, Tasawup, Hidayat Jati, Insan Kamil, Kalĕbĕt 
Tatamalige Batal-makmur, Betal-mukaram, Betal-mukadas; babaring rahsa; 
Pambukaning Asmaragama; Tataran umuring bayi ing kandhutaning ibu 
dumugi lairipun. 

Ugi bab lampah tirakat lan undhuh-undhuhanipun ing tĕmbe; Panyĕgah 
sawarnining hawa napsu; Pambĕngkasing raos sĕdhih. Botĕn kantun bab 
Dalil, Kadis, Ijĕmak, Budi luhur saengga tumuju dhatĕng Sifatulah; bab 
panĕguh iman, kapir, Islam. ... 
kaca 144-145. 

58. Panĕmbahan sukĕng tyas marwata-suta | 
baya ingkang adan kamad mau ika | 
layak kadi lalagone Ngĕksiganda || 

59. Tinimbalan sadaya sampun mangarsa | 
pan dinangu namane sajuga-juga | 

Panĕmbahan nulya kondur lan tamunya || 

60. Pinarnahkĕn pondhoke nĕng kidulira | 
langgar alit ing sakilĕnning pandhapa | 
sasĕgahe tan ana ingkang kuciwa || 

61. Nahĕn ta wus watara ri laminira | 

Panĕmbahan mring Cĕbolang asih trĕsna | 
pan rinakĕt sang kasmaran ngĕlmi nyata || 

209. Asmaradana 

1. Anuju sajuga ari | 
sabakdane wĕktu Ngisa | 
kapasangyogya basane | 
pangran pinarak ing langgar | 
mung lawan Mas Cĕbolang | 
pangran angandika arum | 
sira jĕbĕng apa lawas || 

2. Ĕnggonmu anĕng ngasrami | 

Kĕpurun Ajar Sutiksna | 
apa isih kadi biyĕn | 

sugih endhang endah-endah | 
tur padha prawan kĕnya | 
anak lurah bĕkĕl dhusun | 
pinrih ngalappa pitĕdah || 

3. Pratikĕle wong akrami | 
widada winĕngku priya | 

nganti kakĕn ninĕn-ninĕn | 
adate kang wus kalakyan | 
samya manggih raharja | 
tan ana sangsayanipun | 
nambut silaning ngakrami || 

4. Mas Cĕbolang matur aris | 
nuwun inggih kasinggihan | 
kathah ĕstri anĕm-anĕm | 
bĕsus amiturut sarak | 
nalika amba prapta | 
samya angladosi bikut | 
pasaja sasolahira || 

5. Sarampunge angladosi | 
lajĕng tan ana katingal | 
kalangkung eram tyasingong | 
ajrih nyuwun sasĕrĕpan | 

Ki Ajar tan kilapan | 
kang dadya kalĕthĕkulun | 
wasana mĕsĕm ngandika || 

6. Kawontĕnaning pawĕstri | 
binabar angandhar-andhar | 
kaduk cucut ngandikane | 
ulun lajĕng nyuwun bĕrkah | 
pitĕdah pamilih dyah | 
saha ing rumĕksanipun | 
ngantos dumugi susuta || 

7. Wus winĕdhar sadayĕki | 
sapta ri nĕng padhepokan | 
kawula lajĕng lumĕngsĕr | 
kampir dhumatĕng Prambanan 
umiyat rĕca-rĕca | 

myang candhi ing dalunipun | 
mondhok griyanipun lurah || 

8. Enjinge lajĕng lumaris | 
pikantuk palaling Sukma | 
botĕn nyana botĕn dipe | 
dumugi krajan Kajoran | 
kalangkung sukuring tyas | 
awit nalika nĕng ngĕnu | 

sru ngonggo-onggo ing manah 

9. Pangandikanya ki wasi | 
asal wijiling manungsa | 
tan arsa amĕdharake | 
kalimud ing calĕmĕdan | 
labĕting punggung mudha | 
tyas sigĕg tan purun matur | 
kumaki ing tyas piyagah || 

10. sarĕng ulun ngaos yĕkti | 
tĕka dĕrĕng paja-paja | 

Ki Ajar pangandikane | 
muhung tata kalairan | 
saking pamanggih amba | 

Ki Ajar uningĕng sĕmu | 
ulun sampun anarima || 

11. Panĕmbahan lingira ris | 

mara kulup wahyakĕna | 

Ajar Sutiksna kandhane | 

Mas Cĕbolang gya amĕdhar | 
purwa praptĕng wasana | 
dhuh pukulun kĕplokipun | 
mugi paringa pitĕdah || 

12. Panĕmbahan suka myarsi | 

arum ingkang pangandika | 
wong pasaja kĕh bĕcike | 
aja pakewuh tyasira | 
nadyan ran calĕmĕdan | 
dadi pambukaning ngĕlmu | 
aran kawruh kasunyatan || 

13. Gaib karsaning Hyang Widdhi 
kama korut saking priya | 
katampan baganing wadon | 
ingkang banjur dadi bocah | 
ĕstu kamaning priya | 

dene ta nalikanipun | 
kama isih anĕng priya || 

14. Tĕka nora dadi bayi | 
piridan carita Buda | 
tumbuke lan panĕngĕne | 
ing jaman Dupara-yoga | 
jamaning kamokalan | 
kono manungsa witipun | 
suda ing kasaktĕnira || 

15. Anganggo badan jasmani | 
awit amangan wowohan | 
tĕtuwuhan bumi kiye | 
wĕkasan sangsaya lawas | 
karsa saya tumangkar | 
padha tuwuh akalipun | 
cumbanane lan wanita || 

16. Padha laku raga sami | 
sang wanita iya mawa | 
sarana (ng)garbini rĕke | 
turuning wiji kacrita | 
namakkĕn nĕnging cipta | 
sapandurat dangunipun | 

iku daya panggĕndĕngnya || 

17. Lagi kwasa narik wiji | 
sumuruping wiji nulya | 
kawawa mor sarahsane | 
kalawan Sang Hyang Pramana 
rumĕsĕp mring utĕgnya | 
gya rĕmbĕs mring panonnipun 
kang aran panon tĕgĕsnya || 


22 Wĕjangan kĕrohanian: Sasahidan; lampahing ngagĕsang dumugining pĕjah. 
Taksih kathah sanĕsipun, sadaya arupi wĕjangan utawi tuntunan dhatĕng 
kajatĕnipun Gusti Ingkang Mahakuwasa. Prasasat katumplak ngĕlmunipun 
Panĕmbahan Rama dhatĕng Mas Cĕbolang ingkang kinasih. ... 
kaca 145-179. 

18. Warih sari sĕsarining | 
utĕg kang dumunung ana | 
satĕlĕnging manik kiye | 
kataman panusupira | 
wijining kang manungsa | 
panon tan kawasa mĕngku | 
tĕmah kawĕdalkĕn sigra || 

19. Kang tartamtu anambahi | 
karsa marang sacumbana | 
kalamun cinĕgah kuwe | 
wimbuh umubing pramana | 
myang amimbuhi marang | 
muncaring pangĕksinipun | 
yĕn dĕnbanjurkĕn cumbana || 

20. Ĕstu banjur dadya bayi | 
lawan jĕbĕng kawruhana | 
iku mani satuhune | 
dudu panunggiling rahsa | 
uyuh kalawan ludhah | 
mangkene piridanipun | 
manungsa kalamun nadhah || 

21. Samubarang kang binukti | 
saka kiraning tyasingwang | 
tumuli kinukut dene | 
rahsaning Sang Hyang Pramana | 
kang na antarĕng tĕlak | 
banjur tinarik dumunung | 

ana utĕking manungsa || 

22. Ing kono kawasa nuli | 
sumĕbar sumrambah jasad | 
kasaring pangan tinampĕn | 
wadhuk gya kapinta-pinta | 
ingkang awarna ampas | 
dadi susukĕr puniku | 

warna warih dadya turas || 

23. Kama dadining babayi | 
kala alam Tirta-yoga | 
amiraos ing tĕgĕse | 
jati-jatining kasidan | 
miturut surasanya | 
layang Jitabsara luhung | 
warahe dyah Rukmawatya || 

24. Kang banjur kinarang dening | 
Sang Bagawan Palasara | 

ing Ngĕrtawu dhĕdhepoke | 
karingkĕs surasanira | 

Wiyose kang pinurwa | 

Sang Hyang Pramana puniku | 
yĕn kataman srĕping daya || 

25. Pĕngkuhing kahananĕki | 
yĕn kataman daya panas | 
tĕmah kumaringĕt kuwe | 
mungguh kringĕting Pramana | 
yĕku mani rannira | 
mangkya mani yĕn kapanduk | 
daya asrĕp pupul nulya || 

26. Kĕna daya panas nuli | 
kawawa amĕr kang rahsa | 
mungguh amĕr lan pupule | 
mahanani kumulitnya | 
kumuliting mani pan | 

iku ingaranan jantung | 
barĕng kĕna daya panas || 

27. (n)Darbĕni karingĕt singgih | 
kringĕting jantung kawawa | 
mahanani ampĕrune | 

kiwa tĕngĕn jantung (ng)gĕnnya 
karodene sadaya | 
jĕrowan satuhunipun | 
saka jantung kawitira || 

28. Rasa ing ngalami-lami | 
jantung kawawa ambabar | 
bayu otot myang sungsume | 
sakĕhe parabot angga | 
sakojuring kang wanda | 
paripurnane puniku | 
nulya awarni gumana || 

29. Iya rupaning babayi | 

dene kang ran Hyang Pramana | 
sajatine panuksmane | 

Sang Bathara Tri-purusa | 

kang aran Tripurusa | 
tĕgĕse santosanipun | 
campuran rupa titiga || 

30. Kang aran campuran katri | 
tĕtĕmbungan ingaranan | 
trimurti dene tĕgĕse | 

alus tĕtĕlu sanyata | 
yĕn tĕmbung Sansĕkrita | 
ingaran AUMA iku | 
tĕgĕse ingkang mangkana || 

31. /A J gĕni tĕgĕsirĕki | 

/U/ toya iku tĕgĕsnya | 

/MA/ angin apan tĕgĕse | 
dadi kaananing kama | 
tumbuke wirit Arab | 

yĕn binalik tĕmbunganipun | 
tumuwuhe dadi bocah || 

32. Johar-awal ingkang dhingin | 
tĕgĕse sotya awitan | 

Nukat-gaib ping pindhone | 
wĕrdi wiji pipingitan | 

Manikĕm katrinira | 

saka ing pangiraningsun | 
ampasing Nukat-gaiba || 

33. Wardi ing sakawanĕki | 
saka kira-kiraningwang ] 
ampasing Manikĕm kuwe | 

Madi kaping limanira | 
ampasing Wadi ika | 

Mani jangkĕp nĕnĕmipun | 
ampasing Madi sanyata || 

34. Ananging bĕnĕr ki wasi | 
rĕmpit wijining manungsa | 
pinĕthĕt samono bae | 
rĕhning ingsun lawan sira | 
basane sujalma ngam | 
amung apĕs darbĕkipun | 
kadohĕn ingkang pambalap || 

35. Mungguh wong kang kaya mami 
bab ing nalar elok langka | 

tan susah pinikir bae | 
mundhak gawe ribĕting tyas | 
nir karya tan paedah | 
bĕcik sigĕg gĕnti ngrĕmbug | 
crita mirit basa Arab || 

36. Ingkang aran Dalil Kadis | 
Ijĕmak kalawan Kiyas | 
mungguh bukaning cariyos | 

kang dhingin saka Kiyasan | 
murad lan maksudira | 
nukil lan surasanipun | 
sorahe kitab kang aran || 

37. Adakaikbul-akaik | 
kacarita tĕgĕsira | 
jatining alus yĕktine | 

ana maning ingkang saka | 
kiyasan muradira | 
maksuding surasanipun | 
nukil lan sorah ing kitab || 

38. Ngakaikul-ikbar nami | 
wĕrdi alusing carita | 
mungguh kitab loro kuwe | 
condhong ing surasanira | 
mratelakakĕn padha | 

Kadis wulang sabdanipun | 

(n)Jĕng Nabi nayakaningrat || 

39. Winĕjangkĕn Sayid Ngali | 
dhinawuhan ngĕstokĕna | 
ananing Dat satuhune | 
kasĕbut Dalil sapisan | 
wangsitira Pangeran | 

Kang Maha Mulya Mahagung | 

Sinom tinĕmbungkĕn Jawa || 

210. Sinom 

1. Sajatine nora nana | 
apa-apa wit duk maksih | 
awang-uwung durung ana | 
ing sawiji-wijinĕki | 

dene kang ana dhingin | 

datan liya iku Ingsun | 

ora ana Pangeran | 

iya mung Ingsun pribadi | 

sajatine Ĕdat Ingkang Maha Mulya || 

2. Nglimputi ing sipatingwang | 
nartani ing Asma-mami | 
mratandhani Apĕngalingwang | 
apa sira wus mangrĕti | 

Cĕbolang matur aris | 

ĕstu amba dĕrĕng (ng)gayuh | 

Ingsun sintĕn punika | 
utawi malih kang nami | 

Ĕdat Sipat Apngal awarni punapa || 

3. Ĕh ta kulup kawruhana | 

ing bab layang tĕmbung Jawi | 
lawan kitab tĕmbung Arab | 
iku ing suraosnĕki | 

kĕh pasĕmon nglimputi | 

ganĕpe pangĕrtinipun | 

kudu angawruhana | 

basa kang patang prakawis | 

lapal makna murat maksud kang sanyata || 

4. Kang binasakkĕn ngandika | 
tan ana Pangeran malih | 
yĕkti amung Ingsun dhawak | 
mungguhing sajatinĕki | 

Ĕdat Kang Maha Suci | 
puniku satuhunipun | 

urip kita pribadya | 
yĕkti katitipan dening | 

rahsaning Dat Kang Agung Kang Maha Mulya 

5. Kang anglimputi ing Sipat | 
ya rupa kita pribadi | 
satuhune kawimbuhan | 
warnaning Dat ilok gaib | 
nartani Asma-mami | 
puniku tĕmĕnnipun | 
nama kita pribadya | 
diaku lan diĕngkoki | 
sasĕbutanira Ĕdating wisesa || 

6. Ingkang mratandhani Apngal | 
solah bawĕngsun pribadi | 
anelakakĕn pakaryan | 

Ĕdat kang sampurna jati | 
mula babasanĕki | 
wahananing Dat puniku | 
anyamadi kang Sipat | 

Sipat puniku nartani | 

maring Asma Asma mratandhani Apngal || 

7. Apngal punika kang dadya | 
wahananing Ĕdat yĕkti | 
dene Ĕdat ĕnggonira | 
nyamati Sipatirĕki | 
puniku saupami | 

madu lawan manisipun | 

yakti tan kĕna pisah | 

de sipat dĕnnya nartani | 

maring Asma puniku upama surya || 

8. Kalawan sosorotira | 
sayĕktine nora kĕni | 
kalamun binĕdakĕna | 
dene ta Asma puniki | 
dĕnnira mratandhani | 

Apngal yĕku paminipun | 
kadi dene paesan | 

kang ngilo lan kang nĕng carĕmin | 

sayĕktine solah bawa nora beda || 

9. Dene Angsal ĕnggonnira | 
dadya wahananing Dat-i | 
yĕku upama samodra | 
kalawan ombakirĕki | 
sayĕkti wahananing | 
umbak punika pan manut | 
saĕrĕhing samodra | 
dene ta sajatinĕki | 

kang aran Dat tajalinira Mukhamad 

10. Jatine kang ran Mukhamad | 
wahananing cahya wĕning | 
kang anglimputi ing jagat | 
dumunung nĕng Urip-mami | 
yĕku Urip pribadi | 

nir kang nguripi ĕstu | 
mula kuwasa miyat | 
myarsa angganda lan malih | 
angandika ngraoskĕn saliring rahsa 

11. Puniku sadayanira | 
saka kodrating Datmami | 
mangkono kulup jarwanya | 

Datira kang Maha Suci | 
dĕnnira aningali | 
datanpa netra satuhu | 
nanging mokal yĕn wuta | 
iya iku muhung saking | 
panguwasa angagĕm ing netra kita | 

12. Ĕnggonnira amiyarsa | 
datanpa karna kakalih | 
nanging mokal yĕn tuliya | 
muhung ngagĕm karna-mami | 
dĕnnya (ng)ganda sakalir | 
datanpa grana saĕstu | 
mokal lamun sumpĕta | 

iya iku muhung saking | 

kang ingagĕm saĕstune grana kita || 

13. Ĕnggonira angandika | 
datanpa lesan sayĕkti | 
nanging mokal yĕn bisua | 
iya iku muhung saking | 
ngagĕm ing lesan-mami | 
dĕnnya ngraoskĕn sadamm | 
rahsa tanpa dunungan | 
ananging mokal yĕn sunyi | 

iya iku muhung nĕng pangraos kita 

14. Tamat Dalil kang kapisan | 
sukĕng tyas kang sinung wangsit | 
manĕmbah aris turira I 

pangawruh ingkang kawijil | 
wasta ngĕlmi punapi | 
kitap aran tĕgĕsipun | 
sang pangeran lon ngandika | 
kawruh kang mangkono kaki | 
ingaranan Wisikan Nananing Ĕdat 

15. Dene ta kang tĕmbung kita | 
saka kirane tyasmami | 

iku kinarya timbangan | 
tĕmbung Ingsun jarwamami | 
ngarani aku iki | 
wijange mangkene kulup | 
tĕmbung Ingsun tĕgĕsnya | 
aku nanging aku-Gusti | 
basa kita uga aku ning kawula || 

16. Dalil kapindho winarni | 
iya mirid nukil saking | 
ing sorah sorahing kitab | 
ran Dakaikkul akaik | 
utawa kitab nami | 

Dakaikkul akbar iku | 
tunggal kasĕbut ngarsa | 
condhong ing surasanĕki | 

mratelakkĕn wangsiting Hyang Maha Mulya || 

17. Maring (n)Jĕng Nabi Muhkhamad | 
mangkene tĕmbunge Jawi | 

Sajatine Ingsun Ĕdat | 

kang murba amisesani | 

kang kwasa nitahkĕn mring | 

ing sawiji-wijinipun | 

dadi ing sanalika | 

sampurna ing kodratMami | 

ing kono wus kanyataan pratandhanya || 

18. Apngallngsun kang minangka | 
bubuka iradatMami | 
dhingin Sun-nitahkĕn jaksa | 
aran Sajaratul-yakin | 

tumuli ing sajroning | 

aran Ngalam Ngadam Makdum | 

Ajali-abadi-ya | 

nuli cahya luwih wĕning | 

cahya wau ingaranan Nur Muhkhamad || 

19. Nuli anitahkĕn kaca | 
aran Miratul-kayai | 
nulya anitahkĕn nyawa | 
iku aran Roh-ilapi | 
gya damar aran Kandil | 
gya sotya ran Darah iku | 
anuli dhindhing-jalal | 

aran Kijab sadayĕki | 

kang minangka warana kalaratlngwang || 

20. Mungguh Dalil kang mangkono | 
wĕrdine kasĕbut wiwit | 

kang rumuhun ingkang aran | 
kayu Sajaratul-yakin | 
tumuwuh ing sajroning | 

Ngalam Ngadam Makdum mau | 

Ajali abadi ka | 

tĕgĕse Kayu sajati | 

tumuwuh ing jagad sunya ruri nyata || 

21. Isih awang-uwung nyata | 
ing salami-laminĕki | 
kono ing kaanan kita | 
iya iku khakekati | 

Dat-mutlak ingkang kadim | 
tĕgĕse sajatinipun | 

Dat kang dhingin priyawak | 

yĕku Dating Atma yĕkti | 

dadi wahananing alam Wakidiyat || 

22. Kang kapindho Nur Muhkhamad | 
wĕrdi cahya kang pinuji | 

ana ing Kadis kacrita | 
lir pĕksi mĕrak kang warni | 
manggon ing sadalĕming | 
sosotya kang pĕthak mancur | 
dumunung arah-arah | 
ingkang Sajaratul-yakin | 
sayĕktine iku kakekating cahya || 

23. Ingaku ajalining Dat | 
nĕng sajroning nukat-gaib | 
minangka sipating Atma | 
apan dadi wahananing | 

Ngalam-wahdat sajati | 
dene kaping tiganipun | 

Miratul kayai ka | 

tĕgĕse Kaca-wirangi | 

kasbut Kadis nĕng ngarĕpe Nur Muhkhamad 

24. Kakekat ingkang pramana | 
ingakĕn Rasaning dat-i | 
minangka Asmaning Atma | 
apan dadi wahananing | 

Ngalam-wakadiyati | 
nahan ta kang kaping catur | 

Roh-ilapi tĕgĕsnya | 
sasandhaning nyawa yĕkti | 

iya iku nyawa kang wĕning gumilang || 

25. Ing dalĕm Kadis kacrita | 
asalira iku saking | 

Ĕnur Muhkhamad sanyata | 
kakekating Sukma yĕkti | 
kang ingakĕn-akĕni | 
kaananing Dattul-wujud | 
mangka Apngaling Atma | 
dumadya wahananĕki | 

Ngalam-arwah kaping lima kang winarna 

26. Kandil tĕgĕsira dilah | 
yĕku Dilah tanpa api | 
ing dalĕm Kadis kacrita | 
awarna sosotya adi | 
mancur mancorong wĕning | 
gumantung nir canthĕlipun | 
ing kono kaanannya | 

Ĕnnur Muhkhamad lan malih | 
ĕnggĕn pakumpulaning ĕroh sadaya || 

27. Puniku kakekatira | 
angĕn-angĕn kita iki | 
ingakĕn wayanganing Dat | 
minangka ĕmbanannĕki | 

Atma kasĕbut ngarsi | 
dadya ing wahananipun | 
alam-misal sanyata | 
gantya ĕnĕme winarni | 

aran Darah tĕgĕse iku sosotya || 

28. Ing dalĕm Kadis kacrita | 
darbe sorot mancawarni | 
padha kanggonan Malekat | 
iku kekekating budi | 
ingaku paesaning | 

Ĕdat Ingkang Maha Luhur | 
minangka wiwaranya | 

Atma dadya wahananing | 
ngalam-ajsan gumantya ingkang kasapta | 

29. Basa Kijab ingaranan | 

Dhindhing jalal tĕgĕsnĕki | 
warana kang agung ika | 
kacarita ana Kadis | 
mĕtu saka sotya di | 
kang amancawarna mau | 
ing nalika mosik samya | 
nganakkĕn tri warnanĕki | 

siji uruh loro kukus tĕlu toya || 

30. Iku kakekating jasat | 
ingakĕn wrananing Dat-i | 
mangka sĕsandhaning atma | 
dumadya ing wahananing | 
kang ngalam-insan-kamil | 

Dalil kapindho wus putus | 
apa maning rinasan | 

Mas Cĕbolang turira ris | 

kula dĕrĕng mangrĕtos ingkang rinasan 

31. Uruh kukus lawan toya | 
mangka ing pamyarsamami | 
saha kang sampun kalimrah | 
kang winastan jasat jalmi | 
kulit daging myang gĕtih | 
otot bayu balung sungsum | 
mĕnggah sulayanira | 
tĕtĕmbungan kang kadyĕki | 
mugi-mugi karsaa paring katrangan || 

32. Panĕmbahan suka myarsa | 
pangandikanira aris | 
mungguh ing patakonira | 
kang kasĕbut layang Wirid | 
pratelanira saking | 

Ijĕmak lan Kiyas-ipun | 
pangkating Dhindhing jalal | 
warna urub kukus warih | 

padha dadi tĕlung warana winarna || 

33. Ingkang dhingin uruh apan | 
mĕtokkĕn tri pangkat iki | 
sawiji ran Kijab-kisma | 
wahyaning jasad ing (n)jawi | 
kaya ta kulit daging | 
miwah ing sasaminipun | 
dwi Kijab-rukmi dadya | 
wahyaning jasad jro yĕkti | 

utĕg manik manah sapanunggilannya || 

34. Katri aran Kijab-rĕtna | 
iku dumadya wahyaning | 
jasat kang lĕmbut sanyata | 
kaya ta mani lan gĕtih | 
sungsum sasaminĕki | 
dene kang kapindho kukus | 
amĕtokkĕn tri pangkat | 

siji Kijab pĕtĕng dadi | 
wahananing napas sapanunggilannya || 

35. Loro Kijab-guntur dadya | 
wahnaning pancadriyĕki | 
tĕlu Kijab-gĕni dadya | 
wahnaning nĕpsunirĕki | 
dene kang kaping katri | 

Toya amĕtokkĕn iku | 

tri pangkat siji aran | 

Kijab-ĕbun banyu-urip | 

apan dadya wahananing Sang Hyang Sukma || 

36. Lorone Kijab-nur-rahsa | 
kahananing rahsa jati | 
katĕlu Kijab-nur-cahya | 
kang luwih padhang dumadi | 
kahnaning Atma dadi | 
kabĕh kang kasĕbut ngayun | 
iku warananing Dat | 
dumunung nĕng Insan-kamil | 
tĕgĕsira kasampurnaning manungsa || 

37. Dalil kapindho wus tamat | 
iku kaki diaranni | 
wĕdharan Ananing Ngĕdat | 
sarĕhning wus lingsir ratri | 
prayoga aso dhingin | 
manĕmbah kang sinung wuwus ] 

Cĕbolang mring pondhokan | 

Panĕmbahan manjing panti | 

wanci Subuh wangsul malih maring langgar || 

38. Pra santri myang tamunira | 
gumarubyug samya prapti | 
gita ngambil toya kadas | 

Nurwitri nulya (m)bawani | 
adan angalik-alik | 

swara lantas wilĕt arum | 
sawuse samya sunat | 

Mas Cĕbolang kamad aglis | 

gya angangkat waktu Subuh imamira || 

39. Tan lyan Panĕmbahan Rama | 

Luhur Ngasar myang Mahribi | 
atanapi wĕktu Ngisa | 

Panĕmbahan angimami | 

ing sabĕn-sabĕn ari | 
tan na gothang wĕktunipun | 
santrine langkung kathah | 
sru rĕsĕp talabul-ngĕlmi | 

Panĕmbahan alim sawarnining kitab || 

40. Mas Cĕbolang nĕng Kajoran | 
nora mantra-mantra lagi | 
nĕmbe prapta puruita | 

wus kadi suta kinasih | 

lulut nir walangati | 

kasĕngsĕm marsudi kawruh | 

supe nadhah myang nendra | 

mung piwulang kang kaĕsthi | 

condhonging tyas tansah gandhĕng pangawikan || 

211. Kinanthi 

1. Ing ari sajuga nuju | 
bakdaning waktu Ngasar-i | 
Panĕmbahan munggĕng langgar 
Cĕbolang tansah nĕng ngarsi | 
lawan santrinya sakawan | 

Mas Cĕbolang matur aris || 

2. Punapi wontĕn pukulun | 
kitab-kitab sanĕsnĕki | 
ingkang anyĕbut mangkana | 
Panĕmbahan ngandika ris | 
ana ingkang wus kawĕdhar | 
amĕt kikiyasan saking || 

3. Murad lawan maksudipun | 
kitab aran Bayan-alip | 
datan cĕplĕs surasanya | 
kĕna binasakkĕn naming | 
amomor-misah kewala | 
minangka timbangan ngarsi || 

4. Rumuhun Alip puniku | 
lairing sipatolahi | 
kayĕktĕning wujudira | 
sumendhe ing ngalam kabir | 
dadi kaananing nukat | 
tĕgĕse musthika adi || 

5. Ingkang binasakkĕn mau | 
musthika punika budi | 
kapindho Nukat winarna | 
puniku lairing budi | 
sumandha ananing ngalam | 
sahir dadya kaananing || 

6. Darah yĕku tĕgĕsipun | 
sayĕkti rĕtna kang adi | 
ingkang binasakkĕn rĕtna | 
yĕku jinĕm karĕpnĕki | 
angĕn-angĕn wastanira | 
nandhani uriping budi 1 1 

7. Katri Darah kang winuwus | 
laire jinĕm sayĕkti | 
sumandha ing budi dadya | 
kaananing rohirĕki | 
tĕgĕse roh apan Suksma | 
kang binasakkĕn Suksmĕki || 

8. Puniku nyawa saĕstu | 
mratandhani anguripi | 
angĕn-angĕning manungsa | 
catur Ĕroh kang winarni | 
puniku lairing Suksma | 

sumandha ngĕn-angĕn dadi || 

9. Kaananing sir puniku | 
tĕgĕse rahsanirĕki | 
ingkang binasakkĕn rahsa | 
tarlĕn muhung pangrasaning | 
ing babahan hawa-sanga | 
tandha uriping nyawĕki || 

10. Panca sir ingkang winuwus | 

lairing rahsa sayĕkti | 

apan sumandha ing Suksma | 
kaananing iman-mami | 
tĕgĕse santosa tama | 
yĕku pramananirĕki || 

11. Basa Pramana puniku | 
sangkĕping pancadriyĕki | 
nandhani gĕsanging rahsa | 
kaping nĕm ingkang ginupit | 
nĕnggih lairing Pramana | 
sumandha ing rahsa jati || 

12. Dadi kaananing Ĕnur | 

tĕgĕse cahya kang wĕning | 

ingkang binasakkĕn cahya | 
iku sulaking netra dwi | 
tanda uriping Pramana | 
dene Pramana puniku || 

13. Misesa ing sarirĕku | 
nunggal ĕnggon lan rahsa di | 
samya mungging jroning jiwa | 
ingibaratakĕn kadi | 

simbar tuwuh anĕng wrĕksa | 
ananging iku pinasthi || 

14. Nir nandhang saniskarĕku | 
luwe sasaminirĕki | 

baya pisan kalabĕtan | 
amung yĕn nandhang saliring | 
asakit tan nut kalĕsyan | 
tĕrkadhang ginggang saking wit 

15. Ngalumpruk kawuryan alus | 
kalawan manawa nganti | 
kagingsiran ing pramana | 
sarira lungkrah ngalĕntrih | 
nora andarbĕni karkat | 

yĕn sirna karkating dhiri || 

16. Kari karkating Suksma gung | 
lamun karkating Suksma nir | 
kari karkating kang rahsa | 
pama karkating rahsa nir | 

kari karkating Pramana | 
yĕn karkating Pramana nir || 

17. Wus pinasthi ingkang kantun | 

karkating Atma sajati | 
kasapta nur kang winarna | 
iku lairing cahya ning | 

aran Pranawa sajatya | 
sumandha Pramana jati || 

18. Dadi ing kaananipun | 

Duryat tĕgĕse puniki | 
papadhange ingkang cahya | 
ingkang binasakkĕn kaki | 
padhanging cahya sanyata | 
purbaning Atma sajati || 

19. Kaastha Duryat liripun | 
lairing Suksma sajati | 
apan sumandha ing cahya | 
dadya kaananing Dat-i | 
wĕrdi kandha basa kandha | 
jĕnggĕrĕnging sipat jati || 

20. Kasanga Ĕdat puniku | 
laire Sipat sajati | 
dumadya kaananira | 

Nukat-gaib tĕgĕsnĕki | 
musthika adi kang samar | 
musthika kang samar yĕkti || 

21. Nyataning rupa satuhu | 
kinĕkĕr jro alam sahir | 
iku pan urip pribadya | 
nora nana kang nguripi | 
ibarat tanpa antara | 

lan uriping Suksma jati || 

22. Tunggal sasana satuhu | 
tan pisah salaminĕki | 
kasadasa pungkasannya | 

Nukat-gaib kang winarni | 
lairing rupa sanyata | 
sumandha ing Dat sajati || 

23. Dumadi kaananipun | 
ing cahya mancur nĕlahi | 
gumilang nir wawayangan | 
iya iku Tajali-ning | 

Pangeran kang asipat Sa | 
tĕgĕse sipat sawiji || 

24. Kang binasakkĕn Sa iku | 
dudu jalu nora ĕstri | 

muhung dumunung nĕng kodrat | 
iradat kita pribadi | 
tĕgĕse saka kawasa | 

-ning karsa kita pribadi || 

25. Tamat murat maksutipun | 
punang kitab Bayan-alip | 
kadiparan mungguh sira | 

Mas Cĕbolang matur aris | 
lĕrĕs ingkang pangandika | 
mor-misah babasannĕki || 

26. Mangke ing panuwun-ulum | 
mugi (n)dhangankĕn panggalih | 
kaparĕng andumugĕkna | 

kang kasĕbut kitab Kaik | 

-kul-akaik myang Kul-akbar | 
suraosing Dalil katri || 

27. Kulup yĕn sirarsa wĕruh | 
surasane kitab kadwi | 

Dalil ingkang kaping tiga | 
utawa surasanĕki | 

srat wirit Hidayat-jatya | 
sarta cundhuk lawan nukil || 

28. Sorahe Kitab Bayanu | 

-miat lawan Bayan-alip | 
myang kitab Mandinil-asra | 
tuwin Mandinil-maklum-i | 
iku kabĕh basanira | 

kitab Tasawud linuwih || 

29. Mratelakakĕn sadarum | 
wangsiting Hyang Maha Sukci | 
marang sang Nayakaningrat | 

(n)Jĕng Nabi kabibolahi | 
amrih cancuting wicara | 
ingsun tĕmbungakĕn Jawi || 

30. Manungsĕku Rahsaningsun | 
lan Ingsun iki sajati | 
rahsaning punang manungsa | 
karana awaling nguni | 

Ingsun anitahkĕn Adam | 
asal saka ing anasir || 

31. Patang prakara kinumpul | 
bumi gĕni angin warih | 
iku dadi kawujudan | 

ing Sipatingsun sajati | 
kono Sunpanjingi mudah | 
limang prakara kĕhnĕki || 

32. Dhingin Ĕnur gya Rahsĕku | 

Ĕroh napsu lawan budi | 
wus jangkĕp limang prakara | 
iyĕku minangka dadi | 
warananing Wajahlngwang | 
Ingsun kang Amaha Sukci |] 

33. Ing Kadis caritanipun | 
panjinging mudah sakawit | 
saka ing ngĕmbun-ĕmbunan | 
mandhĕg ing ngutĕg tumuli | 
tumurun marang ing netra | 
anulya tumurun malih || 

34. Maring lesan gya tumurun | 
maring ing jajanirĕki | 

gya sumrambah maring jasat | 
langkĕpe jumĕnĕngmami | 
Insan-kamil agumĕlar | 
pan sipat rupa sajati || 

35. Dene mungguh Isbatipun | 
kadi kang kasbut sajroning | 
kitab Baayan-numiat | 
warah saka sabdanĕki | 

(n)Jĕng Sultan Sungĕb ing Makyan 
mangkene tĕmbunge Jawi || 

36. Rupa sajati puniku | 
asalira yĕkti saking | 
sajati-jatining rupa | 
jatining rupa puniki | 
iya sipating Pangeran | 

Kang Maha Sukci sajati || 

37. Kawuryan nora kaliru | 
nĕng rupa kita pribadi | 
wit rupa kita priyangga | 
iku lawanira saking | 
surat-soroting Pangeran | 

Kang Maha Suci sajati || 

38. Lawan ana manĕh kulup | 
kitab awawarah saking | 
pangandikane (n)Jĕng Sultan | 
Abuyajid ing Bustari | 
kadawan yĕn nganggo rapal | 
mangkene tĕmbunge Jawi || 

39. Sajatine Dat puniku | 
dadya tladha Sukma-jati | 
de Sukma-jati dumadya | 
tuladhaning Sipat jati | 
de Sipat jati dumadya | 

tuladha Rupa-kitĕki 

40. Dadya raringkĕsanipun | 
ing surasa kaananing | 
manungsa pan saking Duryat | 
wahananing Duryat saking | 
cahyaning Ĕdat sanyata | 
nĕng urip-kita pribadi || 

41. Tamat Dalil kaping tĕlu | 
kang carita diarani | 

Gĕlaran kaananing Dat | 
lawan ana manĕh kaki | 
kanggo saksi lan timbangan | 
prayoga dipunkawruhi || 

42. Nahĕn ta ingkang kasĕbut | 
ing wiwit Hdayat-jati | 
panjupuke kikiyasan | 
saka murat maksutnĕki | 
rasa surasaning kitab | 
kang tinĕngran Insan-kamil || 

43. Bĕbasan surasanipun | 
lawan wirid kang kaping tri | 
anunggal misah kewala | 
rinipta sapuluh warni | 
bokmanawi saya tambah | 
mimbuhi tĕranging budi || 

44. Kang dhingin Kulit winuwus | 

iku ĕmbanane Daging | 
dadya kaananing raga | 
kapindho Daging puniki | 
ĕmbananing ĕrah dadya | 
wahananing Sipat jati || 

45. Kaping tri Ĕrah puniku | 
ĕmbananing Ĕroh dadi | 
lĕksananing kĕtĕk-kita | 
kaping pat Ĕroh puniki | 
ĕmbananing Rahsa dadya | 
wahananing napas yĕkti || 

46. Kalima Rahsa puniku | 

(m)bananing Pramana jati | 
tanggaping rahsa pangrasa | 
kanĕm Pramana sajati | 
iku ĕmbananing Cahya | 
sangkĕping panca driyĕki || 

47. Kapitu Cahya puniku | 
ĕmbananing Atma jati | 
dumadi wimbaning ulat | 

kawolu Atma sajati | 
iku ĕmbananing Ĕdat | 
dumadya purbaning ngurip || 

48. Kaping sanga Dat puniku | 
ĕmbananing Nukat-gaib | 
dadya wisesaning gĕsang | 
kasapuluh Nukat-gaib | 
puniku ĕmbananira | 

Pangran kang sipat Sajati || 

49. Dumadi sampurnanipun | 
ing urip kita sajati | 
amurih tambahe tĕrang | 
gĕrbane mangkene kaki | 
badan puniki sanyata | 
wayangannira kang Budi || 

50. Budi wayanganing Napsu | 

Napsu yĕku wayanganing | 

Ĕroh kang ingaran Suksma | 

Ĕroh yĕku wayanganing | 

Rahsa ingkang winastanan | 

Pramana sajatinĕki || 

51. Rahsa pan wawayanganipun | 

Nur Muhkamad cahya wĕning | 
kang ingaranan Pranawa | 

Ĕnur Muhkamad puniki | 
wayangan Akyan-sabitah | 
ingaran Atma sajati || 

52. Akyan-sabitah puniku | 
wayanganing Datolahi | 
uga kang ingaran Sipat | 
lah samĕngko surasaning | 

Dalil kapisan tumĕka | 

Dalil ingkang kaping katri || 

53. Sarta winantu mawantu | 
pratelan mrih tĕtĕh titi | 
mungguh panjing surupira | 
tumrap kaananing bayi | 
ana ing sira priyangga | 

Mas Cĕbolang matur manis || 

212. Dhandhanggula 

1. Gĕgĕtuning manah labĕt pingging | 

angrasakkĕn Dalil kang kapisan | 

Ĕdate Pangeran rĕke | 
yĕn karsa (ng)ganda muhung | 
ngagĕm grana kita puniki | 
yĕn karsa angandika | 
ngagĕm lesan-ulun | 

bilih karsa amiyarsa | 

muhung ngagĕm talingan kita puniki | 

miwah manawi karsa || 

2. Angraoskĕn saliring rahsĕki | 
muhung angagĕm ing rahsa-kita | 
ulun gagas sadangune | 

ing nalar-nalaripun | 
saĕstune dĕrĕng pinanggih | 
punapa ta inggiha | 

Dating Kang Maha Gung | 

manawi karsa angganda | 

gya cumlorot andhĕsĕl nĕng complonganing 

grana-kita punika || 

3. Bilih karsa micara tumuli | 
amĕncolot dhatĕng lesan-kita | 
yĕn karsa ningali age | 
sumĕmprung gya gumandhul | 
anĕng idĕp-kita puniki | 

bilih karsa miyarsa | 
lajĕng mibĕr pupuh | 
ngalih lĕnging karna-kita | 
bilih karsa angraosakĕn sakalir | 
mlĕbĕt mring raos-kita || 

4. Ing pratingkah upami kadyĕki | 
sintĕn tyange kang nate uninga | 
pancolot tuwin encoke | 

Pangeran Kang Maha Gung | 
suthangipun kadi punapi | 
myang sintĕn tiyangira | 

kang nate andulu | 
kĕbĕt ibĕring Pangeran | 
lar suwiwi ing warni kadi punapi | 
kang mirip lir punapa || 

5. Tuwin malih yĕn lumĕbĕt maring | 
raos kita nĕng pundi dunungnya | 
dĕrĕng dumugi ature | 

Panĕmbahan angguguk | 
wacana ris cinuthĕl kaki | 
mangsa silih tan wikan | 

kabĕh kang kawuwus | 
yĕn karungu santri laka | 
ingkang cubluk kinira maido maring | 
ing surasaning kitab || 

6. Ingaranan wong kupur nĕmahi | 
dadya grĕjĕg winih tutukaran | 
iku kurang prayogane | 
mangkya ulun mangayun | 
mĕdharakĕn ingkang dumadi | 
gagasing driyanira | 

supaya ywa wuyung | 
anane kang tatĕmbungan | 
obah-osiking manungsa atas saking | 
kawasaning Pangeran || 

7. Mungguh patrap pratingkahirĕki | 
myang pangolah pituduhanira | 
dumunung nĕng wirid ranne | 
Wawĕjangan ping catur | 
ingaranan kayĕktĕnĕki | 
kaananing Pangeran | 

Ingkang Maha Luhur | 
yĕku pambukane Tata | 

-malige ing dalĕm Betalmakmur yĕkti | 
wit dene pamĕjangnya || 

8. Pan ambuka kodratira Dat-i | 

Pangeran Kang Maha Sukci Mulya | 
(ng)gonne karsa (n)jumĕnĕngke | 
ing maligene Dat-u | 

kang minangka ing Bĕtolahi | 
katata ana sirah | 
ing manungsa iku | 
sajatine kang minangka | 
pitĕdahan kayĕktĕn kaananĕki | 
sawiji-wijinira || 

9. Nandhakakĕn klarating Hyang Widdhi 
langgĕng nora kĕna gingsir owah | 
saka kaanan jatine | 

nahĕn ta wus kasĕbut | 
ing nulikan sorahirĕki | 
ing Insan-kamil kitab | 
mratelakkĕn tuhu | 
wangsiting Pangeran marang | 

Nabi kita ayat kapisan kalingling | 
karana dalĕm rahsa || 

10. Jinarwakkĕn sajatinirĕki | 

Ingsun anata malige ana | 
sajrone Betalmakmur-e | 
iku omah (ng)gonnipun | 
Parameyaningsun mandhiri | 
ana sirahing Adam | 

kang nĕng sajronipun | 

ing sirah di maknanira | 

iya iku utĕg kang nĕng antaraning | 

utĕg manik minulya || 

11. Ing sajroning manik iku budi | 

jroning budi iku nĕpsuhawa | 
sajroning nĕpsuhawane | 

iku Suksma linuhung | 
jroning Suksma Rahsa sajati | 
sajroning Rahsa ika | 

satuhune Ingsun | 

tan ana Pangeran liyan | 

anging Ingsun Ĕdat ingkang anglimputi 

ing kaanan sadaya || 

12. Gancaring kang surasaning Dalil | 
sirahira Kanjĕng Nabi Adam | 
sirahe manungsa kiye | 

punika wiyosipun | 

kaananing Betalmakmuri | 

wrĕdi omah myang unggyan | 

kang rame linuhung | 

utĕg kaananing kantha | 

narik marang wahananing cahya dadi | 

pambukaning kang netra || 

13. Manik kaananing Pramanĕki | 
narik kaananing warna dadya | 
pambukaning paningale | 
ngudi kaananipun | 
pramana pan wĕrdinirĕki | 
padhang tĕranging manah | 
narik wahyanipun | 

ing karsa myang pamicara | 
nĕpsu iku kaananing hawa narik | 
wahananing kang swara || 

14. Dadya pambukaning pamiyarsi | 

Suksma iku kaananing nyawa | 
narik wahnaning ciptane | 

dadi pambukanipun | 

ing pangganda mawarni-warni | 

rahsĕku kaanannya | 

ing Atma satuhu | 

narik wahnaning wisesa | 

dadya pambukaning pangrasanirĕki | 

tamat wirit kaping pat || 

15. Mangkya ulun amĕdharkĕn malih | 
ing carita surasaning layang | 
wirid-wirid mau kabĕh | 

kasbut Dalil kang ngĕlmu | 
kaping lima sorahe saking | 
nukilan kitab aran | 

Insan-kamil iku | 

ayat kapindho winastan | 

kaanane kayĕktĕn kang Maha Tinggi | 

Maha Gung Maha Mulya || 

16. Iya iku ingkang dĕnarani | 
pambukane Tata-malige-ndah | 
jroning Betalmukaram-e | 
awit pamĕjangipun | 

(m)buka kodrat iradat Widdhi | 


< Serat Centhini Jilid 03 - Halaman : 213 > 


ĕnggonnira akarsa | 

(n)jumĕnĕngkĕn iku | 

maligening Dat sanyata | 

kang minangka Bĕttulah katata munggwing | 

ing dhadhaning manungsa || 

17. Sajatine iku iya dadi | 

ing pituduh yĕktine kaanan | 
sawiji-wijining kabĕh | 
anandhakakĕn iku | 
klarating Dat Kang Maha Sukci | 
langgĕng tan kĕna owah | 
ing kaanan tuhu | 

mungguh Dalil wangsiting Hyang | 

ing (n)Jĕng Nabi Muhkhamad Rasullulahi | 

mangkene tĕmbung Jawa || 

18. Sajatine Sun-nata Maligi | 
ana sajroning Betalmukaram | 
pan iku omah ĕnggonne | 

ing lĕlaranganingsun | 
jumĕnĕng nĕng dhadhanirĕki | 

Adam kalipahlngwang | 

kang anĕng jronipun | 

ing dhadha puniku manah | 

dene ingkang ana ing sajroning ngati | 

iku Jantung sanyata || 

Jilid 3 - Kaca : 161 

19. Kang nĕng jroning Jantung iku Budi | 
ingkang ana sajĕroning Budya | 

iya iku Jinĕm ranne | 
angĕn-angĕnirĕku | 
mungguh ingkang ana sajroning | 
ngĕn-angĕn iku Suksma | 
kang nĕng jro Suksmĕku | 

Rahsa kang nĕng jroning Rahsa | 
tarlĕn Ingsun Ĕdat ingkang anglimputi | 
kaanan sajatinya || 

20. Dunungipun kawruhana kaki | 
ingkang dhingin dhadha kaanannya | 

Betalmukaram tĕgĕse | 

omah larangan tuhu | 

kapindhone kang aran ati | 

puniku kahnanira | 

pancadriya ĕstu | 

anarik ing wahananya | 

nĕpsu dadya wahyaning napasirĕki | 

dene kang kaping tiga || 

21. Jantung apan kaananirĕki | 
pancamaya narik wahananya | 
birai dadya wahyane | 
kĕkĕtĕg kang kumĕdut | 

kaping pate budi puniki | 
kahananing Pranawa | 
narik wahnanipun | 
ing karsa nahan dumadya | 
wahananing wicara kĕdaling lathi | 
dene kang kaping lima || 

22. Jinĕm yĕku angĕn-angĕn yĕkti | 
kaananing ponang panggraita | 
narik wahnaning swarane | 
dumadya wahyanipun | 
pamiyarsa karna kakalih | 
kanĕme Suksma ika | 
kaananing nyawĕku | 

narik wahananing cipta | 

apan dadya wahyaning pangganda yĕkti | 

kasapta pupungkasan || 

23. Rahsa kaananing Atma jati | 
narik wahananing kang wisesa | 
iku dumadya wahyane | 

ing pangrasa satuhu | 
titi tamat Daliling ngĕlmi | 
kaping lima nukilan | 
sorahing kitabu | 

Insan-kamil kalih ayat | 

mangkya ulun arsa amĕdharkĕn maning | 

lah kaki piyarsakna || 

24. Kasbut anĕng wĕjanganing ngĕlmi | 
kang kaping nĕm apan ingaranan | 
kayĕktĕne kaanane | 

kang Maha Suci yĕku | 
pambukaning Tata-maligi | 
jroning Betalmukadas | 
wit pamĕjangipun | 
ambuka kodrat iradat | 

-ing Pangeran Kang Maha sukci sajati | 
dĕnnira darbe karsa || 

25. (n)Jumĕnĕngkĕn maligening Dat-i | 
pan minangka Bĕttulah sanyata | 
nĕng konthole manungsane | 

iku sajatinipun | 
iya dadi pituduhnĕki | 
kayĕktĕne kaanan | 
sajuga jugĕstu | 
nandhakkĕn kalarating Dat | 

Maha Mulya langgĕng ora owah gingsir | 
saking kaanan kita || 

26. Kasbut ing dalĕm Daliling ngĕlmi | 
kang kaping nĕm nukil saking sarah | 

-ing kitab Insan-kamil-e | 


< Serat Centhini Jilid 03 - Halaman : 215 > 


amratelakkĕn dhawuh | 
wangsiting Hyang Kang Maha Sukci | 
marang risang Minulya | 

Kanjĕng Nabi Rasul | 
nayakĕngrat jagatraya | 

Insan-kamil ayat ingkang kaping katri 
winahya tĕmbung Jawa || 

27. Ingsun Anata malige adi | 
ana sajroning Betalmukadas | 
iya iku omah (ng)gonne | 
ing pasuciyaningsun | 
jumĕnĕng nĕng kontholirĕki | 

Adam ingkang kapisan | 
kang nĕng ing jronipun | 
konthol iku paringsilan | 
ingkang ana antara pringsilan iki | 
nutpah utawa aran || 

28. Mani jroning mani iku madi | 
jroning madi iku wadi rannya | 
jro wadi manikĕm ranne | 
jroning manikĕm iku | 
rahsa-jati jroning rahsĕki | 
iku tan ana liyan | 

Pangeran mung Ingsun | 

Dat kang nglimputi kaanan | 
jumĕnĕnge ing sajroning Nukat-gaib | 
tumurun dadya Johar || 

29. Awal nora nana kang (n)dhingini | 
kono wahananing alam sapta | 
alam Akadiyat rĕke | 

alam Wahdat dwinipun | 
alam Wakidiyat kaping tri | 
alam Arwah sakawan | 
alam Misal bayu | 
alam Ajsam kang kanĕmnya | 
alam Insan-kamil kasaptanirĕki | 
ya alam ya martabat || 

30. Mas Cĕbolang matur mangĕnjali | 
dhuh pukulun ing panuwun-amba | 
kaparĕnga mĕdharake | 
dununge ngĕlmu luhung | 
tĕrangipun sawiji-wiji | 
wijanging wawĕjangan | 

jinĕjĕr mrih jujur | 
mĕsĕm Panĕmbahan Rama | 
condhong karsa wasana ngandika aris 
lah jĕhĕng kawruhana || 

31. Ingkang dhingin konthol iku yĕkti | 
kaananing kang Betalmukadas | 
omah kang sinucĕkake | 

kadwi pringsilanipun | 
kaananing purba-sajati | 
pan katumusan saka | 
ing wahananipun | 

(m)birai adrĕnging karsa | 
dadya bubukaning Asmara-nalĕki 
yĕku kusĕngsĕming tyas || 

32. Katri mani iku kaananing | 

kang ran kantha katumusan saka | 
ing wahanane hawane | 
dadya bubukanipun | 
ing Asmara-tura puniki | 
kasĕngsĕming paningal | 
catur madi iku | 
kaananing warna apan | 
katumusan saka wahananing pati | 
dadya bubukanira || 

33. Ing asmara-turida puniki | 
yĕku kasĕngsĕming pasĕrĕngan | 
kalimane wadi rĕke | 
kaananing rupĕku | 

tan liyan katumusan saking | 
ing wahananing cipta | 
dumadya puniku | 
bukaning Asmara-nada | 
iyĕku kasĕngsĕm sapocapan manis | 
gandĕs-luwĕs mrakatya || 

34. Nĕm manikĕm iku kahananing | 

Sukma-jati katumusan saka | 
wahananing pangrasane | 
dadya bubukanipun | 

ing Asmara-tantra sayĕkti | 
yĕku kasĕngsĕmira | 
pangarasan gathuk | 
kasapta puniku Rahsa | 
kaananing Atma katumusan saking | 
wahananing wisesa || 

35. Dumadya ing pambukanirĕki | 

Asmara-gama yĕku ta apan | 
kasĕngsĕme salulute | 

de babarpisannipun | 
tetelane kang ujar rungsit | 
supaya aja mamang | 
wantahe puniku | 
konthol iya kontholira | 
paringsilan iya pringsilanirĕki | 
anduduk warna-warna II 


213. Mĕgatruh 

1. Kang rumuhun mani iku jatinipun | 
kama isih dadya warih | 
warnanira surat biru | 

madi sarining kang mani | 
warna surat dadu kaot || 

2. Wadi sarining madi satuhunipun | 
surat jĕnar warnanĕki | 
manikĕm pan sarinipun | 

wadi warninipun putih | 
maya lir rĕtna kinaot || 

3. Nukat-gaib apan iku tĕgĕsipun | 
wiji pĕpingitan wĕrit | 

ginaib tan ana wĕruh | 
iku apan yĕktinĕki | 
srining rahsa sajatos || 

4. Johar-awal tĕgĕse sosotya mancur | 
ingkang wiwitan pribadi | 

yaiku manik linuhung | 
satuhune apan dadi | 
ĕmbananing rahsa jatos || 

5. Johar-awal kalamun wus adumunung | 
anĕng garbaning pawĕstri | 

ing kono wahananipun | 
alam pitu diaranni | 
martabat mangkya kacriyos || 

6. Alam Wakadiyat pan kaananipun | 
wanita ngandhĕg sasasi | 
tĕmbunging Arab Latakyun | 
tĕgĕse durung sayĕkti | 

ing kaananing dumados || 

7. Alam Wahdat jangkĕp ngandhĕg kalih santun | 
tĕmbung Arab diaranni | 

Takyun-awal tĕgĕsipun | 
wiwit sanyatanirĕki | 
ing kaananira yĕktos || 

8. Alam Wakidiyat ngandhĕg tigang santun | 
tĕmbung Arab diaranni | 

Takyun-sani tĕgĕsipun | 

dene wus sanyata kĕksi | 
ing kaananira yĕktos || 

9. Alam Arwah lagya ngandhĕg kawan tĕngsu | 
tĕmbung Arab diaranni | 

Akyan-sabitah liripun | 

wus sanyata anĕtĕpi | 
ing kaananira (m)bobot || 

10. Alam Misal ngandhĕg limang tĕngsu tuhu | 
tĕmbung Arab diaranni | 
alam-Karijiyah iku | 

tĕgĕse sanyata jati | 
ing kaanan nora keron || 

11. Lawan uwis darbe sipat pĕthanipun | 
langkĕping parabotnĕki | 
nanging isih padha buntu | 
garit-garite kaĕksi | 

sĕlagi gatra kemawon || 

12. Alam Ajsan wahana ngandhĕg nĕm santun | 
tĕmbung Arab diaranni | 

alam Mukawiyah iku | 
tĕgĕse sanyata urip | 
ing kaananira yĕktos || 

13. Lawan uwis adarbe asma puniku | 
apan anama bĕbayi | 

banjur ana karkatipun | 
ana ngwĕtĕng molak-malik | 
lawan bisa nyĕndhol-nyĕndhol || 

14. Alam Insan-kamil ing wahananipun | 
ngandhĕg lagi pitung sasi | 

nganti wolu sangang tĕngsu | 
tĕmbung Arab diaranni | 
alam Maknawiyah pantog || 

15. Wĕrdi nyata kawĕdhar kaananipun | 
kalawan uwus mandhiri | 
sampurnaning manungsĕku | 
darbe pakarti yun lair | 

anĕng ngalamdonya katon || 

16. Titi tamat wawĕjangan dunungipun | 
kang kasĕbut layang wirid | 

kang kaping nĕnĕm puniku | 

Mas Cĕbolang matur aris | 
dhuh risang tuhu kinaot || 

17. Sampun tanggĕl paparinging sih tumuntur | 
bilih wontĕn lajĕngnĕki | 
wiwijanganing kang ngĕlmu | 

wirid kang dĕrĕng kawijil | 
sangĕt ing panyuwuningong || 

18. Nadyan botĕn tumrap abon-abon bumbu | 
lalajĕring criyos ngarsi | 

saking sru kayungyun-ulun | 
kumĕdah atampi malih | 
suraosing kawruh kaot || 

19. Panĕmbahan Rama mĕsĕm lingira rum | 
atut pamintanya yĕkti | 

nora nana alanipun | 
marsudi tutur prayogi | 
ingsun murwani cariyos || 

20. Kang kasĕbut wirid surasaning ngĕlmu | 
wawĕjangan ingkang kaping | 

pitu ingaranan iku | 
panĕtĕp santosanĕki | 
iman (m)buka sadat jatos || 

21. Wit pamĕjang mangsit kang dadya pikukuh 
pangandĕl kita puniki | 

dĕnnya ngĕstokkĕn satuhu | 
marang kayĕktĕnirĕki | 
ing uripira pribados || 

22. Yĕn wus tĕtĕp minangka tajalinipun | 
Pangeran Kang Maha Sukci | 

ing dalĕm Ijmak kasĕbut | 

wirayating para wali | 

kang sinung rahmat Hyang Manon || 

23. Yĕku nunukilan saking Kadim-makdum | 
kasbut sajroning bab nĕnggih | 
Maktu-maktulali yahu | 

nyaritakkĕn kakekati | 
ing tokite Hyang kinaot || 

24. Ingkang tĕrus marang ihtikat puniku | 
pipiridanira saking | 

ing cipta sasmitanipun | 

Kangjĕng Nabi Muhkhamadin | 

Rasullolah Ibuning roh || 

25. Kang winangsitakĕn marang mantunipun | 
kyatingrat Bagendha Ngali | 

rapale nora cinatur | 
amung supayane gampil | 
jarwanira kang suraos || 

26. Ingsun anĕksĕni ing satuhunipun | 
ora ana maning-maning | 

Pangeran iku mung Ingsun | 

lan nĕksĕni iku yĕkti | 

Muhkhamad Utusaningong || 

27. Kang sinung ling mangĕnjali aris matur | 
bok bilih salah panampi | 

ingkang binasakkĕn Ingsun | 
myang (n)Jĕng Nabi Muhkhamadin | 
puniku sintĕn kang mĕlok || 

28. Sang awiku angandika tĕmbung Ingsun 
lawan tĕmbung Muhkhammadin | 
kacarita kang kasĕbut | 

ing wirid Hidayat-jati | 
mungguh dununge ginatos || 

29. Ingkang dĕnaranni Pangeran puniku | 
Dat urip kita pribadi | 

sabab ing sajatinipun | 
sagunging Asiya-iki | 
padha kukum napi maton || 

30. Wĕrdining kang Asiya sawijinipun | 
wardining napi sĕmĕnir | 

mulane mau kasĕbut | 
tan ana Pangeran iki | 
isbate kanang suraos || 

31. Tunggal tanpa wawangĕnan kacĕkipun 
amung lair karo batin | 

de kang dĕnaranni mau | 

Muhkhamad iku sipating | 
ing cahyakita pribados || 

32. Mula binasakkĕn utusan puniku | 
marga kawistara munggwing | 
netra kadi kang kasĕbut | 

Dalil jroning Kur'an iki | 
jawanira winiraos || 

33. yĕkti tĕmĕn-tĕmĕn ing sira sadarum | 
Utusan Dat kang kawijil | 

saka ing awakirĕku | 

Ingkang Maha Mulya Sukci | 

Kang Maha Luhur sayĕktos || 

34. Tinartamtu mungguh ing utusan iku | 
tan nalisir nĕmbadani | 
saciptanira kalamun | 

angandĕl sayĕkti olih | 
pangapurane Hyang Manon || 

35. Yĕn wus anĕksĕni ing Dalil Kur'an-u | 
dhawuhing Hyang Maha Sukci | 
kang kaya mangkono mau | 
dipun-waskitha ing ati | 

yĕku urip kita yĕktos || 

36. Wahananing nugraha kaananipun | 
ing kanugrahan tĕtĕki | 

dene nugraha puniku | 

Dat-ing Gusti Maha Sukci | 
kanugrahan Sipatingong || 

37. Tunggal tanpa wawangĕnan adumunung | 
nĕng urip-kita pribadi | 

sabab ingkang wus kasĕbut | 
ana kitab Insan-kamil | 
amĕmarah wus pinathok || 

38. Yĕn namaning Alah yĕku namanipun | 

(n)Jĕng Nabi Muhkamad yĕkti | 
mangkana sanepanipun | 

lir pĕdhang lan rangkanĕki | 
loro dumadya sawiyos || 

39. Mangkya Alah minangka warangkanipun | 

Muhkhamad pĕdhangirĕki | 

ing tĕmbe wasananipun | 
wawangsul lan rangka manjing | 
marang curiga sayĕktos || 

40. Titi tamat wirit surasaning ngĕlmu | 
kasapta sahadat jati | 

samĕngko kang ingsun tutur | 
wawĕjanging kang wirid | 
kaping wolu Pocung pantog || 

214. Pocung 

1. Ingaranan Sasahidan iku kulup | 
awit pamĕjangnya | 

kinĕn anyahidi maring | 
wahananing sakĕh ingkang sanak kita || 

2. Yĕku kaananing dumadi sawĕgung | 
kang gumĕlar ana | 

ing ngalamdonya puniki | 

bumi langit surya candra myang sudama || 

3. Gĕni angin banyu ing sasamenipun | 
padha nĕksĕnana | 

yĕn kita mangke ngakĕni | 

jumĕnĕng Dat-ing Gusti Kang Maha Mulya || 

4. Dadi sipating Alah sajatinipun | 
kasbut jroning kitab | 
wawarahing para sidik | 
ĕnggonnira mĕncarkĕn nukil laksana || 

5. Kadim-makdam sajroning bab Maklumatul | 

-oliyah winahya | 

wiyosipun anartani | 

ing panĕtĕp santosaning imannira || 

6. Ĕstu dadya pamuntuning tokitipun | 
bontos mring ihtekat | 

uga wiwiridan saking | 

cipta sasmitanya (n)Jĕng Nabi Muhkhamad || 

7. Rasullolah kakasihira Hyang Agung | 
winangsitkĕn marang | 

siswa Sayidina Ngali | 

amrih cancut mangkene tĕmbunge Jawa || 

8. Ingsun anĕksĕni kalawan satuhu | 
mring Dat-ipun dhawak | 

ing sayĕkti-yĕktinĕki | 

ora ana Pangeran mung Sun priyangga || 

9. Lan nĕksĕni ingsun ing satuhunipun | 

(n)Jĕng Nabi Muhkhamad | 

Utusaningsun sayĕkti | 

mangka iya ing sajati-jatinira || 

10. Ingkang aran Alah iku Badaningsun | 

Rasul Rahsaningwang | 

Muhkhamad pan Cahyamami | 

iya Ingsun kang urip tan kĕna lena || 

11. Ingsun ingkang ĕngĕt tan kĕna kalimput | 

Iya Ingsun ingkang | 

langgĕng ing salaminĕki | 

nora kĕna owah-gingsir ing kaanan || 

12. Iya Ingsun kang waskitha saliripun | 
nora kasamaran | 

ing sawiji-wijinĕki | 

Iya Ingsun kang amurba amisesa || 

13. Kang kawasa tan na maning iya Ingsun | 
ingkang wicaksana | 

tan kurangan ing pangarti | 

byar sampurna padhang tĕrang tarawangan || 

14. Apan nora krasa apa-apa tuhu | 
kang katon tan ana | 

amung Ingsun kang nglimputi | 
alam kabĕh lan Kodratingsun sanyata || 

15. Ingkang sinung wangsit manĕmbah umatur | 
dhuh sang sadudibya | 

kalangkung eraming ngati | 

mĕnggah lĕpasing mangĕrtining manungsa || 

16. Ingkang lajĕng gadhah panganggĕp satuhu | 
ngakĕn jumĕnĕng Dat | 

-ing Gusti Kang Maha Sukci | 
kang ingaran Alah punika badannya || 

17. Ingkang aran Rasul iku Rahsaningsun | 
ingaran Muhkhamad | 

puniku Cahyanirĕki | 

mĕnggah ing pangrĕngkuh kang kadya punika || 

18. Sirnaning kang ringa-ringa wusanĕstu | 
tumimbuling tekat | 

akandĕl kumandĕl yĕkti | 

ing pamĕndhĕt wawaton saking punapa || 

19. Panĕmbahan pangandikanira arum | 
kulup bokmanawa | 
mmambate amung saking | 
lalantaran kalantipaning pangartya || 

20. Winantonan ĕnĕng-ĕnĕnging kang kalbu | 
awit surasanya | 

wawĕjangan kang kaĕsthi | 
kacarita mungguh dununge winarna || 

21. Mangka ingkang ingaran Pangeran mau | 
iya nora liya | 

Dat urip kita pribadi | 

dene ingkang ingaran Nabi Muhkhamad || 

22. Iya iku ora liya Sipatingsun | 
cahya kita dhawak | 
kasbut jroning dhikir Lai | 

-lailolah Muhkhamadun Rasullolah || 

23. Ora ana Pangeran sayĕktinipun | 
mung Allah tangala | 

Nabi Muhkhamad puniku | 
utusaning Allah ingkang Maha Mulya || 

24. Nanging lamun kakekatira saĕstu | 
kang ingaran Allah | 

Apngaling Rasul sayĕkti | 
adumunung ana ing kaanan kita || 

25. Rasul iku asmaning Muhkhamad tuhu | 
mungging rahsa kita | 

Muhkhamad sipatirĕki | 

cahya kita dumunung ing gĕsang kita || 

26. Sayĕktine urip kita iki ĕstu | 

Ĕdating Pangeran | 

Kang Maha Sukci sajati | 

kayĕktĕne kasbut jroning Dalil Kur'an || 

27. Tuhu lamun Pangeran ki Maha Luhur | 
kuwasa mijilna | 

ing urip saka ing ati | 

lan mijilkĕn ing pati saka ing gĕsang || 

28. Iya urip kita pribadi saĕstu | 
awit saka pĕjah ] 
wĕkasan tan kĕna pati | 

Kayun pidaraĕni babasanira || 

29. Wĕrdi urip ing kaanan loro tuhu | 
ingkang dhingin ana | 

ngalam sahir urip jati | 

ana ngalam kabir kita iya gĕsang || 

30. Tan kasupĕn Dat-kita Kang Maha Agung | 
tan kĕna gingsira | 

saking sipat-kita iki | 

ingkang elok miwah ora kasamaran || 

31. Asma-kita kang wisesa lwih kacukup | 
dene Apngal kita | 

ingkang sampurna sajati | 

apan dadya pupuntonning tokidira || 

32. Kang ambontos marang ihtikat satuhu | 
sampurnaning gĕsang | 

kita punika sayĕkti | 

kang karasa kang katingal nora nana || 

33. Mung waluya sajati langgĕng manglimput | 
ing alam sadaya | 

mula tĕntrĕm lumastari | 

ora nana uwas sumĕlanging nala || 

34. Titi putus wawĕjangan kang kawolu | 
jĕbĕng lamun ana | 

kang dadi rasaning ati | 

tuturĕna ywa wawang dimĕn sampurna || 

35. Nĕmbah matur saking ing pangraos-ulun | 
wus wantah sadaya | 

botĕn mawi aling-aling | 

kantun nata jumbuhing pamanggih-kita ]| 

36. Duk rumuhun ulun sring mirĕngkĕn wuwus 
cangkriman gujĕngan | 

-ira para ahli budi | 

ing sajagad sakurĕbipun akasa || 

37. Salumahing bantala salĕbĕtipun | 
ing sangalamdonya | 

isi manungsa kĕhnĕki | 
kacariyos mung kalih jalu wanita || 

38. Yĕn makatĕn pawĕstri puniku jumbuh | 
botĕn aprabeda | 

lawan tiyang jalĕr sami | 

tinitah nĕng donya jumĕnĕng manungsa || 

39. Nanging sarĕng ulun wus tampi pituduh | 
kang sampun winahya | 

gathuking suraosnĕki | 
dodongĕngan kalawan wirid wĕjangan || 

40. Jalma ĕstri botĕn kang kasĕbut ngayun | 
ingkang kadunungan | 

Datipun Kang Maha Sukci | 

amung jalĕr kadi kang sampun kawĕdhar || 

41. Wawĕjangan kaping nĕnĕm ĕngĕt-ulun | 
apan winastanan | 

kaanan Kang Maha Sukci | 
salajĕngnya Gambuh tumrap jalma priya || 

215. Gambuh 

1. Sang Wiku lingira rum | 

bĕnĕr kabĕh kulup wuwusingsun | 
lagi tumrap mring jalma priya pribadi | 
dene ta makikinipun | 
tan prabeda lanang wadon || 

2. Mangkene wijangipun | 

kaya ta kang kasĕbut ing ngayun | 

konthol kaananing Bĕtalmukadas-i | 
dene paringsilan iku | 
kaananing purba jatos || 

3. Kalamun kyai guru | 
mĕdharakĕn rahsaning kang ngĕlmu | 
pambukanya Tata-malige sajroning | 

Betal mukadas trapipun | 
pamĕjang maring wong wadon || 

4. Mrih jumbuh rahsanipun | 

wĕnang kiniyas mangkene kulup | 

ing nalika Pangeran Kang Maha Sukci | 
karsa nata-Malige gung | 
jro Betalmukadas kaot || 

5. Jumĕnĕng anĕng ngriku | 

ing bagane Siti Hawa yĕku | 

kang nĕng jroning baga purana sajati | 
de kang nĕng antaranipun | 
purana rĕtna kinaot || 

6. Basa rĕtna liripun | 

yĕku mani jroning mani iku | 

aran madi jroning madi aran wadi | 
jro wadi manikĕm tuhu | 
jro manikĕm rahsa yĕktos || 

7. Sajroning rahsa mau | 

iku Dat-ing Atma arannipun | 

anglimputi marang ing kaanan jati | 
dene ta jumbuhing wujud | 
baga timbanganing konthol || 

8. Purana timbangipun | 

lan pringsilan jumbuh jatinipun | 
sabanjure lan priya pamĕjang-sami | 
dĕnnya mĕrdi amrih jumbuh | 
pamarsudi waskithĕng (n)don || 

9. Lan manĕh bedanipun | 

wawĕjangan ingkang kaping pitu | 
ing Panĕtĕp santosaning iman yĕkti | 
yĕn amĕjang mring dyah mau | 
mangkene kenang wiraos || 

10. Sun-nĕksĕni satuhu | 

ora ana Pangeran mung Ingsun | 

lan nĕksĕni Ingsun Muhkhamad sayĕkti | 

iku pan Utusaningsun | 

Ni Patimah Umatingong |] 

11. Mung iku kaotipun | 

wus salĕsih ingkang ingsun wuwus | 

Mas Cĕbolang manĕmbah umatur aris | 
sadaya Dahalil dhawuh | 
pangandikaning Hyang Manon || 

12. Myang Kadis sabda Rasul | 
ingkang sampun kasĕbut sadarum | 
suraose lajĕng karaos wontĕn ing | 
dalĕm raos wasanĕstu | 

agĕng bingahing tyasingong || 

13. Yayah marwata-sunu | 
krana sampun tatela satuhu | 

lamun Dat-ing Pangeran Kang Maha Sukci | 
punika sampun dumunung | 
tĕtĕp anĕng angganingong || 

14. Myang kita trang satuhu | 

yĕn wujuding Allah Kang Maha Gung | 

Panĕmbahan angandikanira aris | 
atut tuturira tutup | 
yĕktine iya mangkono || 

15. Ananging ywa kasusu | 

aja pisan wani ngaku-aku | 

(m)bok kasiku kang mangkono iku kaki | 
kĕna uga wĕnang muluk | 
yĕn wus katon padha mĕlok || 

16. Mĕloke ujar iku | 

yĕn wus ilang sumĕlanging kalbu | 

amung kandĕl kumandĕl ngandĕl ing takdir | 
akanthiya awas emut | 
dĕn-mĕmĕt yĕn arsa momot || 

17. Pramilane dhinapur | 

ing pralambang kang mangkono mau | 
jĕr manungsa beda-beda watĕgnĕki | 
mungguh wiwijangipun | 
ana tĕlung warna maton || 

18. Rungsit wĕrit kalangkung | 

salugune ngaurip pakewuh | 

ing pambudi bisane tĕtĕp nĕtĕpi | 
mula banjur ana tĕmbung | 
paribasaning wiraos || 

19. Kang dhingin jalma iku | 
langkung tuna tanpa ngawag ngĕlmu | 
pikajĕnge kalangkung tuna sujalmi | 
yĕn tan wruh suraosipun | 

mring ngĕlmu ingkang sayĕktos || 

20. Kapindho jalma iku | 
gĕdhe-gĕdhening dosa puniku | 

ora ana sujalma kang ngolah ngĕlmi | 
kang kurang sampurnanipun | 
tanpa tuwasing dumados || 

21. Kosokbaline kulup | 
gĕdhe-gĕdhening kamulyan iku | 

nora nana kaya wong kang ngulah ngĕlmi | 
kang nganti sampurna putus | 
sayĕkti jalma kinaot || 

22. Kabĕh ngĕlmu puniku | 

kalakone pasthi kanthi laku | 

lĕkas lan kas tĕgĕse kas nyantosani | 
satya budya tyas rahayu | 
pangĕkĕsing angkara (n)dhon || 

23. Anggĕrĕng angkara gung | 

anĕng angga gumlĕgĕr gumulung | 
gĕgolongan tri-loka lĕkĕre kongsi | 
yĕn dĕn-umbar babar banjur | 
dadi rubeda sayĕktos || 

24. Pasthi beda kalamun | 

kang wus sĕngsĕm mahas ing ngasamun | 

sĕsĕmune ngaksama sasami-sami | 
sarwa sarĕh dĕnnira yun | 
mardi martotama kaot || 

25. Taman limut katutup | 

durgamĕng tyas kang linimput-limput | 

karĕm ana karamat karoban ing sih | 
sihing Suksma ngundhung-ngundhung | 
ngrĕda sahardi (m)bĕgogok || 

26. Ananging luwih ewuh | 

nitik saka pangandikanipun | 
para ingkang winasis ing nguni-uni | 
mungguhing laku puniku | 

Maskumambang kang gumantos || 

216. Maskumambang 

1. Yĕn manungsa jibar-jibur sabĕn ari | 
tansah ambaruwah | 

yĕku tanpa laku yĕkti | 
anĕng donya salaminya || 

2. Baksanandrawina manggung dĕn-ubyungi | 
tĕgĕse datan sah | 

suka-suka minum bukti | 
ing tĕmbe kalamun pĕjah || 

3. Kacarita jasate bosok wor siti | 
dene yitmanira | 

dadi riridhu mĕmĕdi | 
kĕmamang wĕdhon pocongan || 

4. Lamun ana jalma ingkang anglakoni | 
anggung tapabrata | 

yĕku kang karĕm sasirih | 
acacĕgah minum nadhah || 

5. Tĕmbe lamun mati jasatira garing | 
atos dadya sala | 

yitmanya ngalambrang kadi | 
kinjĕng ingkang tanpa soca || 

6. Lamun ana janma karĕm cĕgah guling | 
tĕmbe lamun pĕjah | 

kacrita yitmanirĕki | 
dadya setan jim prayangan || 

7. Lamun jalma karĕm tapa nir sarĕsmi | 
yĕku cĕgah sahwat | 

tĕmbe pĕjah yitmanĕki | 
dadi dhanyang smarakisma || 

8. Mas Cĕbolang gĕdhĕg-gĕdhĕg turira ris | 
babo kadiparan | 

mĕnggah patraping ngaurip | 
saĕstu angĕl kalintang || 

9. Panĕmbahan pangandikanira aris | 
ingkang wus sunucap | 
laksanane kang sajati | 

tumitah ing ngalamdonya || 

10. Lumaksana kadi kang kasĕbut wirit | 
dhingin winalĕran | 

ngarani Allah tan kenging | 
kapalĕsĕtna Pangeran || 

11. Lan aja sring ngarani namaning manik | 
utĕg polo ika | 

sarta aja asring bukti | 
ulaming manik myang utak || 

12. Lan maninge aywa asring angarani | 
angĕn-angĕn sarta | 

aja sok mangan sirĕki | 
iwak jantung tuwin manah || 

13. Pungkasane aja sok ngarani mani | 
lan aywa sring mangan | 

iwak pringsilan tan kĕni | 
mung iku yĕn bisa nyĕgah || 

14. Kang mangkono kacrita luwange nguni 
asring katarima | 

banjur dadi ngĕlmunĕki | 
dene manawa kalepyan || 

15. Nora dadi sabab wit sajatinĕki | 
ingkang parlu dadya | 
larangan winanti-wanti | 

mung ywa ngumbar napsu hawa || 

16. Lamun bisa (m)birat napsu hawanĕki | 
adat sing kanggonan | 

awas emut angrakĕdi | 
yĕn awas emut widada || 

17. Bokmanawa pinarĕng bisa amanggih | 
mulya sangkan paran | 

de patrap pikantuknĕki | 
kadi kang kasbut wirayat || 

18. Para mashur ahli budi ambĕg ngĕlmi | 
dĕnnya sung wasita | 

mungguh ngaurip puniku | 
kang tabĕri suci satya || 

19. Mangka dadya pambirating durgandini 
tĕmbe maotira | 

tĕgĕse nyirnakkĕn maring | 
ganda ingkang ora enak || 

20. Angurangi panginum kalawan bukti | 
iku mangka dadya | 

pangluhuraning kang ragi | 
ing tĕmbe jaman antaka || 

21. Nyuda turu lan arang sahuwatnĕki | 
mangka ĕstu dadya | 
panglulutaning jiwĕki | 

ing tĕmbe jaman palastra || 

22. Anyunyuda wuwus napsu wuwus bĕngis | 
mangka iku dadya | 
panglĕnyĕpaning rahsĕki | 

tĕmbe pungkasaning gĕsang || 

23. Mangkya Kimas Cĕbolang upama sari | 
wus mĕdĕm sumringah | 

nayana sumringah wĕning | 
sĕnĕnning cahya kawuryan || 

24. Kacarita Nurwitri lan santri katri | 
samya mring pondhokan | 

Saloka myang Palakarti | 
datanapi Kartipala || 

25. lajĕng nendra mung Nurwitri wangsul malih 
sapraptaning ngarsa | 

Panĕmbahan atanya ris | 
lah Nurwitri ana paran || 

26. Kang sinung ling manĕmbah umatur aris | 
wontĕn ing pondhokan | 

botĕn sagĕt-sagĕt guling | 
jalaran sontĕn miyarsa || 

27. Santri maos nukilan amĕndhĕt saking | 
murad maksudira | 

suraos sorahirĕki | 
wasta Kakekating salat || 

28. Golongane kitab Tasawub witnĕki | 
mratelakkĕn ingkang | 

Kadis pangandika Nabi | 

Muhkhamadun Rasullolah || 

29. Jarwanipun saking kaengĕtanmami | 
aningali ingwang | 

maring ing Pangeranmami | 
kalawan Pangeraningwang || 

30. Sasampuning kĕndĕl ing pamaosnĕki | 
tyas amba karantan | 

kadiparan lajĕngnĕki | 
ananging tanpa wasana || 

31. Kalawau badhe caos atur ajrih | 
mugi kaparĕnga | 

paring barkah maring patik | 
pambingkasing kasĕngkĕlan || 

32. Panĕmbahan pangandikanira aris | 
mungguh pangandika | 
ingkang mangkono Nurwitri | 
muhung anĕtĕpi ika || 

33. Ing surasa kajatĕne sahalati | 
sabab salat ika | 

karĕpe iku sayĕkti | 

(ng)gĕlĕngkĕn rahsa kang pisah || 

34. Dene ingkang binasakkĕn pisah Witri | 
ana patang warna | 

dununge sawiji-wiji | 
lah ta iki kawruhana || 

35. Ingkang dhingin tĕmbung ekram tĕgĕsnĕki | 
ningali ing Allah | 

dene babasan puniki | 
ningali ing Allah Akbar || 

36. Sirna paningaling kawula puniki | 
kari maliginya | 

paningaling Allah jati | 
dadi karĕping surasa || 

37. Tĕmbung aningali ing Allah sajati | 
kang ningali Allah | 

dene kang dera tingali | 
ora liya iya Allah || 

38. Pindho tĕmbung munajat tĕgĕsirĕki | 
amaca ing Allah | 

ingkang binasakkĕn kaki | 
maca ing Allah sanyata || 

39. Pan wus sirna pamacane kawulĕki | 
salugu tan liya | 

kari pamacanirĕki | 
pan iya Allah balaka || 

40. Dadi mungguh karĕpe tĕmbung puniki | 
amaca ing Allah | 

ingkang maca Allah ugi | 
kang winaca iya Allah || 

41. Katri tĕmbung anyadul tĕgĕsirĕki | 
anggĕntĕkkĕn lawan | 
wujuding Allah sajati | 

kang binasakkĕn kadyĕka || 

42. Anggĕntĕkkĕn lawan wujuding Allahi | 
sirna wujud kita | 

kari tatela sajati | 

ing kawujudaning Allah || 

43. Dadi mungguh karĕpe tĕmbungan iki | 

(ng)gĕntĕkkĕn kalawan | 
wujuding Allah sajati | 

ya Allah kang maujuda || 

44. Catur tĕmbung mikraj tĕgĕse winarni | 
ngluhurkĕn paningal | 

saking Nabi Adam maring | 
asaling Pangeran kita || 

45. Ingkang mangka banjur ana manungsĕki | 
kang tĕtĕp tan pĕgat | 

ngluhurakĕn samukawis | 
kaya ta ngĕlmuning Allah || 

46. Pangucape Allah myang panggandanĕki | 
datan liyan Allah | 

pamiyarsa Allah uni | 
paningale iya Allah || 

47. Dat-e Allah Sipat-e Alah sajati | 

Apĕngal-e Allah | 

yĕku tĕtĕp anĕtĕpi | 
rahsaning Allah balaka || 

217. Mijil 

1. Pamijile pitutur ing ngarsi | 
rasakna sayĕktos | 

nganti tĕkan ing dalĕm raose | 
bokmanawa pinarĕng ing Widdhi | 
gya karaos yĕkti | 
mangkene liripun || 

2. Yĕn manungsa kaduga nglakoni | 
tindak nistha awon | 

iku padha uga lawan gawe | 
kanisthaning Pangeranirĕki | 
yĕn manungsa kardi | 
alaning ragĕku || 

3. Padha uga ngala-ala maring | 

Sariraning Manon | 

sapa wonge ingkang mahagawe | 
ing sawiyah-wiyah maring dhiri | 
iku padha ugi | 
nyawiyah Hyang Agung || 

4. Sapa wonge ngrĕmĕhakĕn dhiri | 
uga padha yĕktos | 


< Serat Centhini Jilid 03 - Halaman : 233 > 


angrĕmĕhkĕn maring Pangerane | 
manungsa yĕn nyamahakĕn dhiri | 
padha uga kardi | 
nyamah ing Hyang Luhur || 

5. Lamun ana kang ora mangĕrti | 
sarta tan karaos | 

tumrap ana ing dalĕm raose | 
surasane pralambang puniki | 
kĕna dĕnaranni | 
manungsa kapirun || 

6. Awit tĕmbung kapir wĕrdinĕki | 
kasumpĕlan yĕktos | 

lawan kaling-kalingan yĕktine | 
dene jalma ingkang amangrĕti | 
lan karaos yĕkti | 
anĕtĕpi laku || 

7. Ngluhurakĕn maring samukawis | 
ngĕlmune Hyang Manon | 

kadi ingkang kasbut pralambange | 
tĕmbung mikraj kang kasĕbut ngarsi 
kĕna dĕnaranni | 
tĕtĕp manungsĕku || 

8. Anyalira lan kaslira maring | 
ing Allah sayĕktos | 
manawĕku kang binasakake | 
manungsa nung kang Islam sajati | 
Islam wĕrdinĕki | 

pasrah myang rahayu || 

9. Yĕn rinasa tĕmbung loro ngarsi | 
ing panĕmuningong | 
manungsĕku kang binasakake | 

Islam jati tĕtĕp nyarirani | 

lan kaslira maring | 
ing Allah satuhu || 

10. Manawĕku manungsa kang uwis | 
kasbut wruh sayĕktos | 

Islaming suhul dene tĕgĕse | 
wruh ĕmpaning pangira bĕnĕring | 
panuju tĕpaning | 

sujana linuhung || 

11. Buka wĕnganing mangsakalĕki | 
babasan mangkono | 

wus tinamu-tamu satuhune | 
kunci gĕdhong rahsaning Allahi | 
kosok-balinĕki | 
mangkya kang winuwus || 

12. Manungsa kang binasakkĕn kapir | 
anyarira yĕktos | 

lan kaslira ing setan cĕblĕke | 
yĕn salulut mangka dadi wiji | 
cilikane apik | 
diwasane kumprung || 

13. Ki Nurwitri karĕnan ing ati | 
matur malih alon | 

amba nyuwun mĕnggah wiwijange | 
pangkat-pangkataning ponang ngĕlmi | 

Kasampurnan jati | 
suhunan lingnya rum || 

14. Ingkang dhingin ngĕlmu sarengat-i | 
dunungnya pangawroh | 

ing lakune raga kita kiye | 
kang kapindho ngĕlmu tarekat-i | 
apan angawruhi | 
lakuning kang kalbu || 

15. Katri ngĕlmu kakekat puniki | 
pangawruh sayĕktos | 
lakuning kang nyawa kita kiye | 
kaping pate ngĕlmu makripat-i | 
pangawruh sajati | 

lakuning rahsĕku || 

16. Sanepane kang patang prakawis | 
mangkya cinariyos | 

kang sarengat iku upamane | 
lir wujuding baita sĕkoci | 
ngĕlmu tarekat-i | 
wujude palaut || 

17. De kakekat pindha nama kadi | 
mustika kinaot | 

dumunung nĕng tĕlĕng samodrane | 
makripat-e pindha pama kadi | 
pangawruh trang titi | 
kaya ta puniku || 

18. Angawruhi lakuning sĕkoci | 
pasange we ĕrop | 

myang ngawruhi jro cĕthĕking kang we | 
anadene ngawruhi (ng)gonnĕki | 
ri kang musthika di | 
nĕng tĕlĕnging laut || 

19. Karĕping kang lampita kadyĕki | 
upamane uwong | 

sumĕdya yun (n)jupuk musthikane | 
ingkang ana tĕlĕnging jaladri | 
yĕn gothang sawiji | 

saka catur mau 


20. Sayĕktine nora bisa dadi | 
lire kang suraos | 
saupama tanpa baitane | 

apa bisa ngambah ana warih | 
nadyan numpang kunthing | 
lamun nora wĕruh || 

21. Ing dununge musthika kang adi | 
sarta ora wĕroh | 
ewuh-pakewuh kalĕksanane | 
apa bisa katĕkan sĕdyĕki | 
ngaji ora odhil | 

mulane kacatur || 

22. Kudu ganĕp nora kĕna kongsi | 
gothange sawiyos | 

nora gampang mangkono yĕktine | 
pipiliyan jalma ingkang bangkit | 
nanging laku iki | 
lagi madyanipun |] 

23. Ana maning pangolahing ngĕlmi | 
utama kinaot | 

luwih saka kang dakcaturake | 
crita lĕlakone para wali | 
yĕn jaman samangkin | 

Kangjĕng Sultan Agung || 

24. Kang mandhirĕng ing praja Mantawis | 
kalamun sang katong | 

apanuju kaparĕng karsane | 
mundhut barang kang nĕng jro jaladri | 
utawa sang aji | 
yĕn arsa ngalangut || 

25. Nadyan mijil saking tanah Jawi | 
tan mawa nitih jong | 

nora mingsĕt saking plĕnggahane | 
bar Jumungah mring Kakbatolahi | 
mangka tandha saksi | 
ingkang samya mantuk || 

26. Saka kaji jalu miwah ĕstri | 
caritane jumboh | 

(m)bĕn Jumungah katĕmu gustine | 
ana manĕh caritaning nguni | 
ing lalakonĕki | 

Sĕh Lĕmahbang luhung || 

27. Pamuntoning tekat murtat maring | 
agama kinaot | 

wus ambuwang marang sarengat-e | 

kadĕnangan kang nata agami | 
ing kono Sĕh Siti | 
kukum kisas lampus || 

28. Wusing wafat kuwanda tan kĕksi | 
nulya na wiraos | 
lamat-lamat kapyarsa swarane | 
surasane sung wasita jati | 

kang myarsa dumĕling | 
mangkene lingipun || 

29. Ingsun wus amurwĕng (n)don linuwih 
wĕh wasita jatos | 

e manungsa sesa-sesa tyase | 
jaman pati ing rĕh puntonnĕki | 
tekat santa titis | 
santosaning kalbu || 

30. Nora saking anon amiyarsi | 
riringa sinapon | 

rĕngat rĕngu pan siningitake | 
labĕt salin ing salaganĕki | 
lugu dĕnugĕmi | 
agĕme ragĕku || 

31. Suminggahe sangka sanggarunggi | 
sarak siningkur doh | 

krana iku ngrurubĕti bae | 
karya uwas sumĕlang liniling | 
(m)buh-(m)buh dĕnandhĕmi | 
sakĕhing kang wuruk || 

32. Tĕkĕng pati tiwas nguciwani | 
awit keran-keron | 

sajatine kang ĕstu lungguhe | 
muhung ana ciptanta pribadi | 
pusthinĕn pangĕsthi | 
tan ana kang ketung |( 

33. Wus ginĕlĕng dumadya sawiji | 
pinasthi pinathok | 

wijanging kang ngĕlmu jatmikane | 
nĕng kaanan ĕnĕng lawan ĕning | 
cĕp wus tan kapyarsi | 
ganda ngambar arum || 

34. Nanging aywa padha salah tampi | 
surasaning criyos | 

iku amung kanggo ondhe-ondhe | 
poma aja nyingkur sarak Nabi | 
rukuning Islami | 
kono marga luhung || 

35. Mungguh ananing carita iki | 
pipiridan ingong | 

kikiyasan saka ngandikane 
para alim parama bĕrbudi | 
ahli ing kitabi | 
surasaning tĕmbung || 

36. Ingkang dhingin sapa manungsĕki | 
sadurunge layon | 

anĕng donya mangka jro tekade | 
anĕtĕpi ngĕgungakĕn maring | 
pakaryanirĕki | 
sarengat linuhung || 

37. Iya iku bab lakuning dhiri | 
tĕmbe lamun layon | 

aran makam-parĕk de wardine | 
dunung pamisahan ora nunggil | 
pisah raganĕki | 
lawan nyawanipun || 

38. Kapindhone sapa manungsĕku | 
sadurunge layon | 

anĕng donya mangka ing tekade | 
anĕtĕpi ngĕgungakĕn maring | 
pakaryan utami | 
ing tarekat-ipun || 

39. Iya iku lakuning kang ati | 
tĕmbe lamun layon | 

aran makam-jalĕk de wĕrdine | 
dunung kukumpulan lir duk urip | 
kang kumpul puniku | 
raga lan nyawĕku || 

40. Kaping katri sapa manungsĕki | 
sadurunge layon | 

anĕng donya ing mangka tekade | 
anĕtĕpi ngĕgungakĕn maring | 
ing pakaryan sidi | 
kakekat linuhung || 

41. Iya iku lakuning nyawĕki | 
tĕmbe kacariyos | 

aran makam-jamĕk-mujamĕk-e | 
wĕrdi kumpul lir ngakumpul yĕkti | 
kang kumpul ngumpuli | 
raga lan nyawĕku || 

42. Kang kaping pat sapa manungsĕki | 
sadurunge layon | 

anĕng donya kang mangka tekade | 
anĕtĕpi ngĕgungakĕn maring | 
pakaryan linuwih | 
makripat pinunjul || 

43. Iya iku lakuning rahsĕki | 
tĕmbe kacariyos | 
aran makam-baka de wĕrdine | 
dumunung ing langgĕng nora gingsir | 
raga lan nyawĕki | 
kapungkur katĕlu || 

218. Pangkur 

1. Ujar kang wus ingsunpajar | 

mrih tan uwus wawasĕn ywa wis-uwis | 
gathuking surasanipun | 
dhinapur dĕdongĕngan | 
pinralambang rĕmbuge manut tĕtĕlu | 
Gĕmak lan Palatukbawang | 

Brĕkutut ingkang nĕloni || 


23 Panĕmbahan Rama ngĕndikakĕn bab margining kamuksan ingkang 

sakalangkung rumit. Wĕjanganipun dhapur dongĕng rĕrĕmbaganipun Gĕmak, 
pĕksi Pĕrkutut tuwin Platukbawang. Tĕtiganipun sami rĕraosan bab ngĕlmu 
kasunyatan adhĕdhasar Dalil-dalil Kur'an. Mikradipun Kg. Nabi Muhammad, 
sarta sawatawis kitab Tasawuf. Ugi kacariyosakĕn rĕmbagipun Ulĕr-jĕdhung 
kalihan sawĕr bab gĕsangipun. Ulĕr dados ĕnthung, lajĕng santun warni dados 
kupu; dene sawĕr anglungsungi. Kalih-kalihipun kanthi lampah tapabrata 
ingkang pantĕs dados tĕtuladaning manungsa anggayuh kasampurnan. 
Kasambĕt rĕmbag kalihan pĕksi Urang-urangan bab pakartinipun Pancadriya 
lan sanĕs-sanĕsipun. ... 
kaca 179-198. 

2. Anuju sawiji dina | 

manuk Gĕmak kakaring pongol wukir | 
satĕpining samodra gung | 
kĕkipu pagisikan | 

kawistara sĕnĕng nulya na tumurun | 
kang pĕksi Pĕlatukbawang | 
gĕmak manĕmbrama manis || 

3. Lo kowe Pĕlatukbawang | 
padha bĕcik tĕkamu ngarsamami | 
baya ta ana karyamu | 

ingkang rada wigatya | 

kadingarĕn sira sarju mring (ng)gonningsun | 

kene nir kang paran-paran | 

samun suwung sĕpĕn sĕpi || 

4. Palatuk alon lingira | 

awit saka pangĕstumu basuki | 

mula ulun nguyu-uyu | 

prapta ing ngarsanira | 

muga aywa dadi kagĕting atimu | 

katarik ing panggraita | 

wus lawas (ng)gonku nitĕni || 

5. Sabĕn-sabĕn sira saba | 

anĕng kene lawan sukaning ati | 

miwah solah-tĕnagamu | 
beda lan grĕmĕt liyan | 

nganggo (n)jungkir-(n)jungkir gĕdhĕg manthuk-manthuk 
kĕkipu tĕpi samodra | 
wulu mĕngkorog kĕkirig || 

6. Ingkang mangkono ĕh Gĕmak | 
mĕnĕk dadi dhangan parĕnging ati | 
sarta yĕn nora pakewuh | 

bangĕt kapenginingwang | 

bisa wĕruh apa kang dadi sĕdyamu | 

dene sira darbe patrap | 

lan pratingkah kang kadyĕki || 

7. Gĕmak mĕsĕm-mĕsĕm lingnya | 

ĕh ta manuk Platukbawang mrakati | 

sira tatanya arsa wruh | 

marang ing sĕdyaningwang | 

kawruhanta (ng)gonningsun nĕng tĕpi laut | 

iku nora pisan-pisan | 

murih akĕhing babukti || 

8. Walang kinjĕng sasaminya | 
sajatine kang dadi nĕring pikir | 
mung angĕpyok amĕmasuh | 
nucĕni raga-kita | 

pĕksi Platukbawang malih wacana rum | 
hĕh Gĕmak apa mulanya | 
raga nganggo disukcĕni || 

9. Gĕmak mĕsĕm sung wangsulan | 
mungguh (ng)gonku mangkono mau aming | 
marga saka sih wĕlasku | 

karana salawasnya | 

sun tumitah anĕng ing ngalamdonyĕku | 
raganingsun ingkang tansah | 
anglakoni lara pĕrih || 

10. Kaya ngapa tĕmbenira | 

yĕn dak tinggal ana ngalamdonyĕki | 
marma samĕngko dak wasuh | 
yĕn wus suci anulya | 
bisa licin lah ing kono sĕdyaningsun | 
ywa kari dak gawa muksa | 
munggah marang swarga adi || 


11. Donya ngakerat ywa pisah | 

supayane mĕluwa nandhang mukti | 
enak-kĕpenak linangkung | 
kĕkĕl nĕng swarga mulya | 
nanging nora kĕna ginagampang iku 
dene amrihe kalakyan | 
kudu nganggo laku pasthi || 


Jilid 3 - Kaca : 181 

12. Kang dhingin sĕmbahing raga | 
kudu rĕsik atiku kudu sukci | 
de rahsaku kudu wĕruh | 
kudu madhĕp jiwĕngwang | 
sabanjure kudu kulina ing purun | 
tabĕri ing karĕm nyata | 

kang mangkono ancas mami || 

13. Laku-lakuning kadunyan | 
kaya-kaya wis nyukupi kinardi | 
srana mawas tĕtĕsipun | 
kasidan-jati mulya | 

amung kabĕh mau mapan ĕmpan kudu | 
jinurung lakuning rahsa | 
sawiji malela rĕsik || 

14. Platukbawang sung wangsulan | 
tĕka bĕnĕr mungguh sĕdyanirĕki | 
kang kaya mangkono mau | 
ananging sumurupa | 

ingsun uwus tau angrungokkĕn wuwus | 
rĕrĕmbuganing manungsa | 
kang wus padha ahli budi || 

15. Nyritakkĕn kitab musakap | 

iya iku Kur'an dhawuhing Widdhi | 

Surat Asra arannipun | 
jus kang kaping limalas | 
nyĕbutake nalika (n)Jĕng Nabi Rasul | 
tinimbalan marang swarga | 
yĕku mekrad arannĕki || 

16. Wus karsa kawasannira | 

ing Pangeran Kang Agung Maha Sukci | 

(n)Jĕng Nabi kaingsĕr gupuh | 

saking Masjidilkaram | 

iku masjid ing tanah Mĕkah satuhu | 

gya prapta Masjidil-aksa | 

masjid tanah prajĕng Mĕsir || 

17. (n)Jĕng Nabi kita Muhkamad | 
samiyose saking Masjidil-aksi | 
tundhuk utusan Hyang Agung | 

Jabarail malekat | 

andhawuhkĕn timbalanira Hyang Luhur | 
Nabi nitih pĕki Burak | 
gya umĕsat kadi thathit || 

18. Prapta ing langit kapisan | 

Jabarail andhodhog-dhodhog kori | 
tinanya mring para sagung | 
malekat jaga-lawang | 

prasaja yĕn dutaning Hyang Maha Luhur 
kang kori tandya binuka | 

Kangjĕng Nabi wus umanjing 


Jilid 3 - Kaca : 182 

19. Pinanggya lan Nabi Adam | 
wusing bage-binage (n)dum basuki | 

Jĕng Nabi gya mĕsat gupuh | 

Jabarail tan pisah | 

nulya prapta langit kang kapindhonipun | 
pratingkah datan prabeda | 
sawusing mĕnga kang kori |] 

20. (n)Jĕng Nabi lumĕbĕt panggya | 
lawan Nabi Yahya Nabi Isa-i | 
sawuse andum rahayu | 

(n)Jĕng Nabi sigra mĕsat | 
malaekat Jabarail tansĕng pungkur | 
prapta langit kang katiga | 
pratingkahnya kadya ngarsi || 

21. Wiwara wusnya binuka | 

gya malĕbu ing kono wusnya panggih | 
kalawan (n)Jĕng Nabi Yusup | 
wusing bagya-binagya | 

(n)dum rahayu Jĕng Nabi gya mĕsat gupuh | 

Jabarail nora pisah | 
wus prapta kacatur langit || 

22. Pratingkah nora prabeda | 

wusnya manjing Nabi kita pinanggih | 
kalawan (n)Jĕng Nabi Edrus | 
bageyan (n)dum raharja | 
nulya mĕsat manĕh Jabrail tan kantun | 
prapta langit kang kalima | 
ing pratingkah kadi ngarsi || 

23. Sawuse lawang binuka | 

Kangjĕng Nabi lumĕbĕt wus pinanggih | 

kalawan (n)Jĕng Nabi Arun | 

wusnya bagya-binagya | 

nulya mĕsat Jabarail tansah (m)buntut | 

prapta ing langit kaping sad | 

ing pratingkah kadya ngarsi || 

24. Sawusing lawang binuka | 

Kangjĕng Nabi lumĕbĕt wus pinanggih | 
lan Nabi Musa linuhung | 

wusnya bagya-binagya | 

(n)dum salamĕt mĕsat manĕh Nabi Rasul | 

Jabrail tan kĕna pisah | 
wus prapta kasapta langit || 

25. Ing kono para malekat | 

pitung ĕwu kang padha tunggu jagi | 
pratingkah kadi ing ngayun | 

Nabi kita Muhkamad I 

lampahira lumĕbu ing Betalmakmur | 
kapang-kapang wus panggihan | 
lawan (n)Jĕng Nabi Ibrahim || 

26. Utawa (n)Jĕng Nabi Adam | 

katri Nabi samya imbalan angling | 

dĕnnira pinarak nutug | 

cuthĕl caritaningwang | 

mula aku (ng)gĕlarkĕn carita mau | 

mungguh murad maksudira | 

yĕktine ulun tan uning || 

Jilid 3 - Kaca : 183 

27. Dene (ng)gon-ulun carita | 
mung dadiya sumurupira yĕkti | 
ing sajati-jatinipun | 
dadalaning kamuksan | 

nora kĕna ginagampang luwih ewuh | 
pakewuh rikuh kewuhan | 
ana ta babasannĕki || 

28. Kĕna pisan luput pisan | 
lire paran bisane lumastari | 
mungguh ing sĕdya puniku | 
awit sakĕhing lawang | 
jinaganan malekat maĕwu-ĕwu | 
pasthi yĕn sira katulak | 
anggawa raganta iki || 

29. Ewa-mangkono wakingwang | 
uga darbe sĕdya kaya sirĕki | 
ananging lĕksananipun | 
mangkene tekatingwang | 

ingkang dhingin raga kitĕki dakwasuh | 
dak kĕpyok marambah-rambah | 
lamun wus suci barĕsih || 

30. Dakgalintir yĕn gĕngira | 

wus padha lan mrica binubut tapis | 

banjur dak bukti sun-ulu | 

yĕn bisa mlĕbu swarga | 

banjur bae dak-utahkĕn raganingsun | 

prĕlu supaya mĕluwa | 

angrasakakĕn kamuktin 1 1 

31. Dene ta kalakonira | 

kudu nganggo sarana laku yakin | 
mungguh bĕktine ragaku | 
kudu nglakoni sĕdya | 
atiningsun kudu mekani sadarum | 
kudu nglĕgani rahsĕngwang | 
jiwaku kudu ngĕlingi || 

32. Sawuse ingkang mangkana | 
tĕmĕningsun kudu santosa yĕkti | 

kudu marĕm panrimĕngsun | 

kabĕh ingkang wus pajar | 

lamun nora kalimput batin mamĕngku | 

bokmanawa bakal bisa | 

pranawa kamuksan-mami || 

33. Gĕmak mĕnglĕng lon lingira | 
kaya-kaya ana bĕnĕrirĕki | 
tekat bakal lĕksananmu | 
dadi sajatinira | 

ingsun lawan sira iki wus ajumbuh | 
diaranni nunggal karsa | 
mung gĕsĕh lĕksananĕki || 

34. Yĕn saka panĕmuningwang | 
iya iku kang kĕna diaranni | 
sadulur kang tunggal guru | 
myang tunggal budi karsa | 

balik ingkang dadya sulayaning laku | 
yĕn sira condhong ing karsa | 
winantu dhanganing ngati || 

35. Payo padha angupaya | 
patakonan musawarat kang siddhi | 
ĕndi kang bĕnĕr ginilut | 

gya padha linakonan | 
supayane rujuk atut lawan runtut | 
ing tyas nora sĕmang-sĕmang | 
tindak sakabĕhe iki || 

Jilid 3 - Kaca : 184 

36. Palatukbawang kawĕngan | 
langkung suka wacananira aris | 

Gĕmak kang dadi rĕmbugmu | 

Tuhu-tuhu dumadya | 

condhonging tyas sarĕhning mungguh panĕmu | 
saka ing panimbangingwang | 
rujuk sakaronirĕki |] 

37. Tur bakal malĕbu marang | 

ing panggawe bĕcik kalawan wajib | 

nuli linakonan gupuh | 

supayane sampurna | 

duk ing mau ulun matur luhur gunung | 

lamat-lamat krungu swara | 

manuk Brĕkutut sru muni || 

38. Salisik nĕng wit mandera | 
dumunung nĕng pucake wukir iki | 
bokmanawa kyai Kutut | 

bisa ngruntutkĕn baya | 
sulayane ana ing panĕmu mau | 
pĕksi kalih gya lumĕpas | 
marang ing pucaking wukir || 


< Serat Centhini Jilid 03 - Halaman : 244 > 


39. Nahan kang samya miyarsa | 

Mas Cĕbolang kalawan Ki Nurwitri | 
kalangkung sukaning kalbu | 
manĕmbah lon turira | 
kaparĕnga anglajĕngakĕn pukulun | 
kadiparan yĕn wus panggya | 
siddhining salah satunggil || 

40. Risang Panĕmbahan Rama | 
mĕdharsabda (m)bacutke dongĕng iki | 
manuk Gĕmak lawan Platuk | 
ngĕnĕr agraning arga | 

wus pinanggih kalawan paksi Brĕkutut | 
sawuse bagya-binagya | 

Platukbawang lingira ris || 

41. Dhuh Brĕkutut kang (m)bĕg darma | 
aywa kaduk-ati abela tampi | 
mungguh ta ing praptaningsun | 
kalawan manuk Gĕmak | 

sajatine mung arsa nlĕsihkĕn kawruh | 
sakirane apa dadya | 

Jrudĕmung sajroning pikir || 

219. Jurudĕmung 

1. Pĕksi Brĕkutut lingira | 
prayoga ora pakewuh | 
nanging ingkang dadi rĕmbug | 

Platukbawang caritakna | 

wit purwa wasananipun | 
ingsun arsa amiyarsa | 
supayane ing panggayuh || 

2. Platukbawang lon lingira | 
mirĕngna cariyos-ulun | 
kang dadya kamulanipun | 

Gĕmak nglairkĕn sĕdyanya | 
anucĕni raganipun | 
karĕpe benjang yĕn pĕjah | 
ginawa maring swarga gung || 

Jilid 3 - Kaca : 185 

3. Iku mungguh ingsun uga | 
darbe karĕp kang kadyĕku | 
ananing sauwusipun | 
raga sunsucĕni nulya | 
dak galintir kalamun wus | 
gĕdhene kari samrica | 
binubut mĕmĕt tur alus || 

4. Ragaku banjur dak untal | 
nuli dakgawa mandhuwur | 
marang ing kaswargan agung | 
yĕn wus tumĕka sawarga | 
dakutahake ragĕngsun | 

supaya padha ngrasakna | 
nandhang enak mamah mumuh 

5. Brĕkutut mĕsĕm lingira | 
ĕh ta Gĕmak apa atut | 
mungguh ing caritanipun | 
mitranta Palatukbawang | 
iya wus bĕnĕr Brĕkutut | 
sulayane ing pamanggya | 
kaparĕnga sung pituduh || 

6. Dhuh mitrĕngsun sakaronya | 
sira padha kawlasayun | 

de kalĕbu cacad agung | 
yĕku pituna (ng)gonnira | 
datan sumurup ing ngĕlmu | 
ngĕndi ana jasad arsa | 
ginawa marang swarga gung || 

7. Samĕngka ingsun carita | 
duk dhingin ingsun wus tau | 
diingu ing sujanma nung | 
kĕrĕp dhĕmĕn amĕmaca | 
ana layang arannipun | 
kitab Umun-bara-inna | 

iku kang tansah ginilut || 

8. Umun-bara-inna tĕgĕsnya | 
iku kitab babonipun | 
pratandha yĕkti satuhu | 
nyritakkĕn ananing gĕsang | 
anĕng ngalamdonya iku | 
kalawan ngagĕm busana | 
panganggone cacahipun || 

9. Sadaya nĕmbĕlas rupa | 
ingkang wolu asalipun | 
gagawan saking Hyang Agung 
papat gawan saka bapa | 
papat manĕh saka biyung | 
mungguh wiwijangira | 
gagawan nĕmbĕlas mau || 

10. Kang wolu saka Pangeran | 
siji roh dwi napasipun | 
katri budi iman catur | 
pangrungu kalimanira | 
pangganda kaping nĕmipun | 
kapitune pan pangucap | 
paningal ganĕp ping wolu || 

11. Kang lumantar saka bapa | 
sakawan siji bĕbalung | 
otot kulit utĕg catur | 

kang lumantar saka biyung | 

sakawan iki liripun | 
daging ĕrah sungsum lawan | 
jĕrohan ganĕpe catur || 

12. Sarĕhning cacah nĕmbĕlas | 
sadayaku mung gumadhuh | 
jroning ngurip nĕng donyĕku | 
tĕmbe tĕkane palastra | 
sayĕkti padha pinundhut | 

iya marang kang kagungan | 
lwih abot yĕn sira kukuh || 

Jilid 3 - Kaca : 186 

13. Lan pinasthi bakal dadya | 
rubedane jasat lampus | 
lawan pakewuh ing laku | 
mula mungguh sĕdyaningwang | 
rĕhning wus tĕtela ĕstu | 
busana nĕmbĕlas warna | 
dununge muhung anggadhuh || 

14. Kanggo sajroning tumitah | 
ana ing ngalamdonyĕku | 
ing tĕmbe praptaning maut | 
lah ing kono (ng)gon-manira | 
ngulihkĕn busananipun | 
marang kang padha kagungan | 
titipan nĕmbĕlas mau || 

15. Kalamun bisa kalakyan | 
mungguh tata-basanipun | 
barĕsih kaananipun | 

pan nora anandhang utang | 
tan ana rinasa muhung | 
lumaksana ing sakarsa | 
nutug paranning sĕdya yu || 

16. Dene ta kalakonnira | 
kudu nganggo saranĕstu | 
mungguh sungkĕme ragĕngsun | 
kudu lapa kurang nadhah | 
kudu santosa atiku | 

rahsaku kudu rumangsa | 
kudu nalangsa jiwaku || 

17. Sawuse ingkang kadyĕku | 
pandĕng-pandĕnging budiku | 
kudu tĕmĕn lila ĕstu | 
saranane ora kĕna | 
kalimput laku sumĕngguh | 
manawĕku bisa (m)buka | 
nugraha paranning kayun || 

18. Cuthĕl dadongĕngannira | 
katri manuk kang sĕdya yun | 

(ng)gayuh ing kamuksanipun | 
Nurwitri matur manĕmbah | 
mĕnggah ing pratingkahipun | 
pamasuh pangluluh raga | 
mrih suci bĕrsih satuhu || 

19. Panĕmbahan lon ngandika | 
didimĕne rada (ng)galur | 
kĕna kanggo cagak lungguh | 
ana carita pralambang ] 
tumrap mring wong ahli laku | 
pan dhinapur dĕdongĕngan | 
(ng)gathukke lan crita ngayun || 

20. Purwaning kang kacarita | 
sawijining Ulĕr-jĕdhung | 
tumĕmplĕk nĕng uwit agung | 
dumunung pucaking ngarga | 
wit agung pange tumĕlung | 
manglung (n)dhuwuring talaga | 
wĕning nyarong toyanipun || 

21. Ĕpang kang manglung talaga | 
diencoki siji manuk | 

Urang-urangan puniku | 
anjingglĕng mandĕng tan pĕgat | 
anunggoni globakipun | 

mina isining talaga | 

kang dadya mamangsanipun || 

22. Ing satĕpining talaga | 
dharatan cakĕt wit agung | 
ana Ula angalumpruk | 
ngalĕkĕr tan mobah molah | 
lah ing kono Ulĕr-jĕdhung | 
gagunĕman lawan Ula | 
mangkene tĕmbunganipun || 

23. Ĕh ta Ula muga-muga | 
ywa dadi rĕngating kalbu | 

kang langgĕng (ng)gonnira mĕngku 
mring (m)bĕk santa paramarta | 
krana wus sawatarĕku | 
lawan (ng)goningsun uninga | 
anyipati sariramu || 

24. Angalĕkĕr datan mobah | 
nĕng tĕpining talaga gung | 
kadi mĕsu-sarira sru | 
nglaksanani tarakbrata | 
dene kalamun saĕstu | 
prayoga sira pojara | 

apa kang dadya sĕdyamu || 

25. Pupuntonning karsanira | 
supayane ingsun wĕruh | 
de yĕn sira sajarwa wus | 
ganti sun crita mring sira | 
pupuntonning sĕdyaningsun | 
pakolĕhe musawarat | 
wicara supaya gathuk || 

26. Babing panĕmu lan sira | 
bokmanawa iku lamun | 
ana katlisiring laku | 
salah sijine supaya | 
bisa-a padha sumurup | 
lah ĕndi ingkang sakira | 
kapenak patut linantur || 

27. Ula alon sung wangsulan | 

karsanira kabĕh mau | 
prayoga nora pakewuh | 
ing mĕngko ingsun carita | 
e wruhanta Ulĕr-jĕdhung | 
sajatining raganingwang | 
trah-tumĕrahing naga gung || 

28. Basa tumĕkaning mangsa | 
diwasane raganingsun | 
adarbe panggraita nung | 
sumĕdya mor lawan bangsa | 
ananging ta nora enjuh | 

wit wujuding angga kita | 
durung paja-paja jumbuh || 

29. Lan bangsane ula naga | 
pramilane ingsun banjur | 
tapabrata sru tuwakup | 
sĕdya (ng)gĕdhĕkkĕn sarira | 
ing tĕmbe kalamun uwus | 
tumĕkane katarima | 
pipiridan kang wus uwus || 

30. Angga kita mĕsthi rucat | 
luluh amor lan kismĕku | 

[• • ] | 
anglungsungi salin raga | 
mundhak gĕdhe wimbuh bagus 
tinimbang lan jasat kita | 
ing sadurunge manĕkung || 

31. Ulĕr-jĕdhung lon lingira | 
ĕh ula naga manĕkung | 
mungguh caritamu mau | 
nora susah ko banjurna | 
kang awit iku kalĕbu | 

mring golonganing pamanggya 

ingkang budi bodho cubluk 


Jilid 3 - Kaca : 188 

32. Nora pisan magĕpokan | 
marang nalare kang ngĕlmu | 
ngĕndi ana tĕtapĕku | 
nĕdya (ng)gĕdhĕkakĕn raga | 
apa ora tau ngmngu | 

crita lalakone pĕjah | 
kaananing sakĕh makluk || 

33. Upamane kadi gajah | 

myang samubarang kang agung | 
kabĕh dĕdalaning lampus | 
amba-ambane mung padha | 
lawan bolonganing jarum | 
utawa sarupa lawan | 
panggonan kang luwih ciyut || 

34. Kang ĕndi margane bisa | 
malĕbu bolongan mau | 
mangka kang dadya sĕdyamu | 
mundhakkĕn gĕdhening raga | 

(ng)gĕr tinĕmu nalaripun | 
lawan sira sumurupa | 
mungguh ing sajatinipun || 

35. Tumitah nĕng ngalamdonya | 
mampir bae basanipun | 
mulane ingsun uga wus | 
krungu clathuning manungsa | 
mangkene (ng)gonnira muwus | 
ana-dene kang manungsa | 
yĕn wus tuwa padha lampus || 

36. Ana-dene ana bocah | 
utawa wong durung sĕpuh | 
uga ana ingkang lampus | 
dadi mungguh surasanya | 
calathu mangkono mau | 
saka ing panampiningwang | 
pasĕmon mring kang angrungu || 

37. Supaya padha mikira | 
lawan marsudia ĕstu | 
marang pakartining lampus | 
karana iku pakaryan | 

kang wus pasthi nora wurung | 
lawan tan bisa suminggah | 
maranga bumi sap pitu || 

38. Miwah tĕlĕnging samodra | 
si pati tansah tut-pungkur | 
nora liwat Ula iku | 
mungguh kabĕh caturingwang | 

sajroning rahsa amuwus | 
karasa-rasa rumangsa | 
tumraping rahsanirĕku || 

39. Ula nglĕkĕr awacana | 
iya-iya Ulĕr-jĕdhung | 
bangĕt ing panarimaku | 
kabĕh-kabĕh ujarira | 
nora nana ingkang luput | 
balik sira carita-a | 
prasajane ing sĕdyamu || 

40. Ĕh ta Ula kawruhanta | 

(ng)goningsun tumĕmplĕk kayu | 
sajatine uga ingsun | 
anglakoni tarakbrata | 

sĕdya nyunyuda ragĕngsun | 
cĕgah dhahar lawan nendra | 
ing tĕmbe kalamun uwus || 

41. Wĕktuning kang katarima | 
jaman kita kang kadulu | 
rusak salin warnanipun | 
isih ana (n)jĕro ingwang | 
wus anganggo lawan santun | 
jasat anyar luwih brĕgas | 
myang dak-walik wujudingsun || 

42. Jubur dak-(ng)go cangkĕm ika | 
cangkĕmku dak anggo jubur | 
pinurih supayanipun | 

ywa mangan kang sarwa kasar | 
lan ing kono kita uwus | 
nora bisa lunga-lunga | 
salin jĕnĕng aran ĕnthung || 

43. Yĕn tumĕka katarima | 
ing kono kita gya mĕtu | 
saking jasat lawas mau | 
banjur bisa angumbara | 
amĕmangan kang sarwa lus | 
ngingingsĕp sarining kĕmbang | 
lawan salin aranningsun || 

44. Diaranni kupu ika | 
dadi kita tĕtĕp santun | 
aran rambah kaping tĕlu | 
sanadyan ta jasat kita | 
wus dak-suda wantu-wantu | 
durung pasthi lamun bisa | 
mlĕbu mring lĕng ĕdom mau || 

45. De bisane katarima | 
saranane nganggo laku | 

wujuding raga-kitĕku | 
sumĕlĕh kudu sadarma | 
atiku kudu rahayu | 
rasaku kudu narima | 
kudu (ng)graita jiwaku || 

46. Pindĕngku kudu kulina | 
kang mangkono kaya uwus | 
kanggo sarana wus cukup | 
manawa jatining tunggal | 
kang bakal waskithĕng dunung | 
manungsa kabĕhe iku | 

aku kudu tinartamtu || 

47. Angilangkĕn catur rasa | 
dhingin wĕdi dwi mar-ipun | 
tri was sumĕlang kang catur | 
naban Ulĕr gya tumĕnga | 
sarwi awacana amm | 

e manuk Urang-urangan | 
sasuwene ingsun (n)dulu || 

48. Patrap pratingkahmu iku | 

lir ngrungok-ngrungokkĕn wuwus | 

(ng)gonku rĕrĕmbugan (ng)galur | 
yĕn sira dhasar mangartya | 
mring rahsaning kang dakwuwus | 
basane saananira | 
miwah sagaduk-gadukmu || 

49. Panĕmune ing tyasira | 
ngatase prakara iku | 
mara ta wĕtokna gupuh | 
sayĕkti bakal dumadya | 
lĕga bungah ing atiku | 
aywa wawang wancakdriya | 
mĕdharkĕn Wirangrong pupuh || 

220. Wirangrong 

1. Urang-urangan lingnya ris | 
tĕka bĕnĕr Ulĕr-jĕdhung | 
sasuwene ingsun akarungu | 
ĕnggonmu cariwis | 
rarĕmbugan lan Ula | 
blĕjat-blĕjat amiyarsa || 

2. Ya mangĕrti sawatawis | 
sira murih marang ingong | 
supaya mĕluwa momor rĕmbug | 
rĕhning kita iki | 

golong kurang marsudya | 
marang pakartining budya || 

3. Mungguh mamanising angling | 
lawan patrap polahing wong | 
kaduk saru kasar kurang alus | 
apratela dhingin | 

sajroning pagunĕman | 
labĕte kurang waskitha || 

4. Yĕn ana katlojokmami | 
tatakrama myang calathon | 
marang mitraningwang kalihipun | 
muga-muga sami | 

kang agung apuranta | 
aywa na tikĕl kang imba || 

5. Ulĕr-jĕdhung (n)jĕngĕk angling | 
ĕh manuk bagus mitrĕngong | 
ywa uwus sumĕlang pikirmu | 
gunĕman lan mami | 

mapan sadurungira | 

wus sun-gĕlarkĕn (m)bĕg santa || 

6. Urang-urangan tumĕling | 
mĕnglĕng-mĕnglĕng lingira lon | 
dhuh sumitraningwang kalihipun | 
sru lĕganing ati | 

bangĕt bungahmanira | 
wit sun krungu crita kuna || 

7. Yĕn ta mungguh sarupaning | 
gumrĕmĕt miwah nalosor | 
anĕng ngalamdonya kang kalĕbu | 
golonganing pingging | 
ratuning cubluk nyata | 

iku Ulĕr lawan Ula [| 

8. Ginantungan nora sami | 

lir usus wĕtĕng ngalowong | 

pan samĕngko ingsun uwus wĕruh | 

nyipati pribadi | 

nyatane crita kuna | 

lire mangkene rungokna [[ 

9. Si Ulĕr (ng)gonne nglakoni | 

taraktapabrata nglowong | 
nguda-uda sĕdya (m)birat tuhu | 
ing raganirĕki [ 

yĕn wus alus supaya | 
gampang lumĕbuning lena || 

10. Yĕku binasakkĕn mukir | 

nampik ganjaraning Manon | 

mungguh kang kadyĕku tĕmĕnipun 
pan bakal nampani | 

siksaning Kang Kawasa | 

dene ta mungguh si Ula || 

11. Nora nganggo takon maning | 
wus tĕrang lan katon mĕlok | 
klĕru kang panĕmu nora arus | 
ngĕndi ana tĕki | 
anjurungi angkara | 
hawanĕpsu lawan murka || 

12. Sayĕktine bakal tampi | 
siksa karusakan yĕktos | 
ananging ta mungguh kalihipun | 
wus kawilang sami | 

mĕtu saka golongan | 
bodho sĕpĕn ing graita || 

13. Pratandhane wus kaĕksi | 

dene sira padha loncong | 
sĕdya mlĕbu marang sasar-susur | 
kang sira-lakoni | 

awit sajatinira | 
sira nora kawajiban || 

14. (ng)Gayuh mring prakara iki | 
ĕh wruhanta mitraningong | 
kaananing makluking Hyang Agung | 
ngalamdonya iki | 

kang pasthi luhur dhawak | 
dalajate mung manungsa || 

15. Yĕku kang ginadhang Widdhi | 
tĕmbe munggah swarga kaot | 
mula sira padha nora sinung | 
kawajiban amrih | 
anggayuh kang mangkana | 
kang awit kaananira || 

16. Dalajat sakalir-kalir | 

wus ginadhang kadarbe wong | 
yĕn ta mungguh aku ora parlu | 

(ng)gayuh kang kadyĕki | 
jro tekat wus narima | 
pira-pira raga-para || 

17. Dene tinitah dadi | 

kaga Rang-urangan ingong | 
sandhang kang dakanggo pan saĕstu | 
ganjaraning Widdhi | 
awarna wulu gilap | 
ingsun wus nora ngupaya || 

18. Karana thukul pribadi | 
sĕtun mung mikir ngupados | 
ing sucine wulune rak uwus | 

dene kang dakbukti | 

sadina-dinanira | 

iya ganjaraning Suksma || 

19. Mĕtu saka jroning warih | 
rupa-rupa iwak ĕloh | 

mula sabĕn enjang thĕnguk-thĕnguk | 
adhidhis daksambi | 
ngantuk nĕng luhur tlaga ] 
jro sĕdya ngadhĕp Hyang Nasa || 

20. Nyuwun cadhong kang dakbukti | 
ing kono apa kang katon | 

nĕng sajroning banyu tlaga mau | 
rupa wadĕr-pari | 
ucĕng urang anulya | 
daksaut banyur daktĕdha || 

21. Ula manthĕngĕl lingnya ris | 

ĕh manuk kang lĕbdĕng criyos | 
kabĕh ujarira kang dakrungu | 
tan na kang pinanggih | 
ing akal pisan-pisan | 
apa ing sajagat-raya || 

22. Amung manungsa pribadi | 
kang kasĕrĕnan kinaot | 

guna sakti anung gung pinunjul | 
kalawan sirĕki | 
apa durung miyarsa | 
dalil dhawuhing Hyag Suksma || 

23. Wajidaha wajidahu | 
tĕgĕse sing sapa yĕktos | 
yĕkti katĕmĕnan mangguh iku | 
ing surasanĕki | 

tĕmbung ingkang kawĕdhar | 
tan ngarani juga-juga || 

24. Sadhengah-dhengaha dadi | 
nglakoni pakaryan yĕktos | 

bakal tinĕmĕnan ing Hyang Agung | 
lan manĕh sirĕki | 
lah manuk sumurupa | 
anane kang tatĕmbungan || 

25. Saundha sabilik-bilik | 
pinantĕs ganjaran Manon | 
katĕmuning rĕmbug gathuk runtut | 
kabĕh-kabĕh iki | 

lĕksananing kang sĕdya | 
nora nana batalira II 

26. Apa ing sababirĕki | 
sira sru ngĕmohi lumoh | 

mring panggawe kang mangkanĕku | 
ĕh si tukang criwis | 
age sira wĕdharna | 
aywa sandeya ing nala || 

27. Urang-urangan ling aris | 
mĕngko ta Ula nalosor | 
aku mau uwus caritĕku | 
yĕn sirĕku uwis | 
kalĕbu rajanira | 
cubluk tan wikan wicara || 

28. Dadi nadyan sira bangkit | 

(n)jara langit nganti mlompong | 
bisa (ng)gĕmpur gunung pĕksa klĕbu 
pakartining pingging | 

lah aja mungkir sira | 
awit wus akĕh saksinya || 

29. Sira tan sinung pambudi | 
pratandhane sira (n)domblong | 
nora pisan-pisan (ng)gĕpok gathuk | 
ing pangrĕti maring | 

lungiting pagunĕman | 
sira karo sumurupa || 

30. Mĕnggah rĕmbugku kang uwis | 
tumuwuhe kang suraos | 
sabĕn-sabĕn enjang thĕnguk-thĕnguk 
pinggiring talaga | 

tunggu wĕninging tirta | 
ing kono apa kang ana || 

31. Banjur daksaut dakbukti | 
lamun sira durung wĕroh | 
surasaning tĕmbung kang kadyĕku | 
kang aran tĕlagi | 

sajatine pan manah | 
jroning tlaga ana tirta || 

32. Iku tĕtĕlĕnging ati | 

iya budi kang sayĕktos | 
diarani pancadriya tuhu | 
iwak nĕng jro warih | 
sayĕkti ingaranan | 
dunung paranning kang sĕdya || 

33. Ĕmpan papanne kadyĕki | 
ing sadina-dina ingong | 

nora pĕdhot-pĕdhot tansah muntu | 
amandĕng pambudi | 
mawas ing pancadriya | 

yĕn pĕndĕng-pĕndĕng ing nala 

34. Ing pancadriyanirĕki | 
uwus tinarbuka yĕktos | 
wĕning ĕnĕng ĕning nganti kĕtug | 
ing pamcamayĕki | 

apa kang katingal | 
ing sajroning pancadriya || 

35. Banjur kĕna ingsunbukti | 
balik sumitrĕngong karo | 
wus sami miyarsa raosipun | 
calathuku iki | 

tĕmĕnne mungguh sira | 
apa wis padha kabuka || 

36. Ula Ulĕr samya angling | 
jatine durung mangĕrtos | 
mara babarĕna wardinipun | 

[• • ] | 
ing nama pancadriya | 

Rang-urangan mĕsĕm lingnya || 

37. Panca lima wrĕdinĕki | 
driya wrĕdi budi kaot | 
pancarane budi kinaryĕku | 
mangka cĕr-ancĕring | 
pituduh kang sanyata | 
mangkene wiwijangira || 

38. Bab ati kaperang dadi | 
tĕlung pangkat ing sapakon | 
samya nglima-nglima pakartĕku | 
tilingna kang dĕling | 

babare pancadriya | 

aywa katungkul tyas mudha || 

221. Sinom 

1. Pangkat sapisan ingaran | 
karsĕndriya tĕgĕsnĕki | 
purbaning budi sanyata | 
pangucap ingkang sawiji | 
pangganda kaping kalih | 
paningal kang kaping tĕlu | 
pamiraos kaping pat | 
pangraos kalimanĕki | 

pangkat ingkang kapindho mangkya winarna || 

2. Ingaran antarĕndriya | 
wĕrdi watawising budi | 
dhingin klawening kang asta | 
pindho tumindaking sikil | 
katri obahing dhiri | 
kĕlaping lidhah ping catur | 

lima kĕdhaping netra | 

wus jangkĕp petangannĕki | 

pangkat ingkang katĕlu mangkya jinarwa || 

3. Winastanan mayandriya | 
wĕrdi wisesaning budi | 
rumuhun rasaning asta | 
kapindho rasaning sikil | 
katri rasaning silit | 
rasaning pĕrji kacatur | 
dene jangkĕpe lima | 

iku pan rasaning kulit | 

mangkya ulun mĕdhar kang ran pancamaya 

4. Wĕrdining kang pancamaya | 
panca lilima utawi | 
pamĕncaran tĕgĕsira | 
maya adi bĕning suci | 
gumilang padhang warni | 
katingal sae linangkung | 
aneka osik ika | 
karsĕngsun tĕmbung puniki | 
pancamaya angarani osik lima || 

5. Dene ta dumunungira | 
manggon antaraning ati | 
yĕku jantung pratisthanya | 
minangka ancĕr-ancĕring | 
pituduh kang sajati | 
mungguh osiking jĕjantung | 
dak perang tĕlung prangkat | 
padha nglilima pakarti | 

lah gobogmu sakarone tilingĕna || 

6. Pangkat sapisan artinya | 
wĕrdi karĕntĕging batin | 
ingaranan ringgamaya | 
yĕku pan jumĕnĕng osik | 
graita kang sawiji | 
angĕsthi ping kalihipun | 
cipta kang kaping tiga | 
watak sakawanirĕki | 

lawan ambĕg jangkĕpe petangan lima || 

7. Pangkat kapindho locita | 
warni pangrarasing batin | 
ingaranan ciptamaya | 
iya wahananing ngosik | 
angkara kang sawiji | 
birai ping kalihipun | 
satya kang kaping tiga | 
nyata ping sakawannĕki | 
anggarjita jangkĕpe etung kalima || 

8. Pangkat katri unandika | 
wĕrdining unining batin | 
ingaranan wahyamaya | 
yĕku lairing kang osik | 
pangangka kang sawiji | 
pangira ping kalihipun | 
pangantha kaping tiga | 
panyakra sakawannĕki | 
kalimane panyana titi wus tamat || 

9. Ula ulĕr sru kacaryan | 
miyarsa ujaring paksi | 
thĕngĕl-thĕngĕl sirahira | 
ilat mĕlĕt wacana ris | 
dhuh manik mitramami | 
kalamun lĕga atimu | 
lah aku critanana | 
undhe-undhe ingkang dadi | 
panrimane si raga tinilar suksma || 

10. Urang-urangan duk myarsa | 
pamintane mitra kalih | 
tyas suka marwata-suta | 
mĕnglĕng wacananira ris | 
dhuh mitraningsun kalih | 
kang dadya ing panjalukmu | 
aku bakal carita | 
ananging panjalukmami | 

muga padha rasakna sayĕktinira || 

11. Wus sanggĕm Ulĕr lan Ula | 
paksi ambanjurkĕn angling | 
kang mangka jĕjĕring crita | 
juru-tani mĕthik pari | 
kang bakal kanggo wiji | 
rampunging pamĕthikipun | 
diĕpe sabĕn dina | 
manawa wus padha garing | 
gagangira banjur ingikĕt siladan || 

12. Yĕku ginĕdhĕng binĕlah | 
gya sinimpĕn lumbung aglis | 
barĕng tumĕkaning mangsa | 
pari wiji pinĕt nuli | 
kasĕbar anĕng sabin | 
tumĕkaning wiji thukul | 
mĕnthongol saka gabah | 
dhuwur lagi sawatawis | 

klothokaning gabah kapĕndhĕm blĕthokan || 

13. Kacrita klothokan gabah | 
rangu-rangu dĕnnya nangis | 
sĕsambate mĕlasarsa | 

ĕh wiji sira (m)bok eling | 

kala maksih taruni | 

wiwit sira lagi mĕtu | 

saka sajroning kĕmbang | 

jumĕnĕng aranta pĕntil | 

kita uwus ngĕmuli marang ing sira || 

14. Rina wĕngi kang anandhang | 
kapanasan kĕnĕng riris | 
nora liya iya kita | 

kongsi tumĕka kapĕthik | 

dening ki juru tani | 

ing sadina-dina tamtu | 

kakĕnthang anĕng latar | 

kita nandhang panas pĕrih | 

ing wasana tĕkaning samangko sira || 

15. Thukul (n)dĕdĕl sĕdya uncat | 
saking angga-kita iki | 
suka-suka pari-suka | 

nir ĕngĕt purwanirĕki | 

kang mangkono ing kapti | 

apa ta kĕna dinumuk | 

ran tindak siya-siya | 

lan nganiaya sayĕkti | 

awit mangkya kita tĕtĕpakĕn nandhang || 

16. Luwih lara kasangsara | 
tan ana enake thithik | 
sira tinggal jro blĕthokan | 
mindĕng bilai pinanggih | 
ĕh babo-babo bibit | 
rasakna wusananipun | 
apa tinĕmu sira | 

mungguh patrap kang kadyĕki | 

tan bĕbakal nandhang adiling Hyang Suksma | 

17. Wiji manis sung wangsulan | 
dhuh lae marambut kulit | 
sirĕku busananingwang | 
ywa darbe uwas kuwatir | 
pisahira amargi | 

saking ing palĕthĕkingsun | 

iku sajatinira | 

wus anganakkĕn sayĕkti | 

punang daya panggĕndam kuwasaning Hyang 

18. Ingkang mahanani bakal | 
luluhan amor sirĕki | 
krana pisah amor ika | 
sabĕn pinurwa ing gaib | 
kang (m)buka tancĕp yĕkti | 
warananing nugraha gung | 
kang ing wuri satĕmah | 
anarima diaranni I 

lesaning kang papasthĕn karsaning Suksma || 

19. Wĕkasan nganakkĕn ika | 
asor miwah pisahnĕki | 
atma kalawan pramana | 
dyan ambabar daya iki | 
uriping rahsa-jati | 
tĕmahan pamolahipun | 
yun wimbuh nganakĕna | 
tumurunning jiwa dhamis | 
mahanani catur apsara wĕrdinya || 

20. Wĕwadi ingkang sakawan | 
utawa papat wĕwadi | 

ing kono catur apsara | 

pamolahe pan ana ing | 

kang cupu mahanani | 

daya astha-gina iku | 

dadi jumĕnĕng jiwa | 

kang aran jiwa jinarwi | 

woring wiji kalawan cacangkokira || 

21. Utawa kang aran jiwa | 
woring wadhah lawan isi | 
mulane aja sumĕlang | 
sirnakna tyas gung prihatin | 
karana kabĕh iki | 
puntonne wus ana ingsun | 
cangkok mrambut duk miyarsa | 
sabdaning wiji patitis | 
analangsa tumungkul alon warana || 

Jilid 3 - Kaca : 196 

22. Dhuh wiji wawarahira | 
kita tan bisa ngunggahi | 
banjur rumangsa karasa | 
nir nyanyampah mamaoni | 
mungguh panĕdhamami | 
mring kang misesa badanku | 
bisa-a lir tĕmbungan | 
mituhu marganing asih | 

sarta anut miturut marganing wĕlas || 

23. De pangati-ati kita | 

tan pĕgat ngĕdohkĕn maring | 

sakĕhing kang kaluputan | 

nganakkakĕn anĕmahi | 

kandĕl kumandĕl yĕkti | 

wasana sah ing tancĕpku | 

lan malih tekadingwang | 

sumarah ngandĕlkĕn takdir | 

dak-sĕndhĕkke anĕng mĕmĕt momot-kita || 

24. Ĕh ta Ulĕr lawan Ula | 

wus cuthĕl dongĕnganmami | 

ing bab panrimaning raga | 
apa sira wus mangĕrti | 

Ula Ulĕr nauri | 
ĕh manuk kang ambĕg sadu | 
caritamu sadaya | 
carĕming rĕming dumĕling | 
eling-eling surasa rasaning crita || 

25. Supaya bisa-a nyuda | 
mring bodhoning atimami | 
ana patakon manira | 
muga andhangana malih | 
ywa tanggung manuk wasis | 

(ng)gonmu asih marang ingsun | 
kang dhingin sapa ingkang | 
nuduhkĕn tĕmĕn lan siddhi | 
lakuningsun ingkang nora nganti lĕpat || 

26. Kapindhone sapa ingkang | 
anyumĕrĕpkĕn sayĕkti | 
marang kabĕcikaningwang | 
kang nganti tan dĕnarani | 
cacad sasaminĕki | 
kadiparan iku manuk | 

hĕh Ula pamintanta | 

ingsun iya anglĕgani | 

panĕmuku mangkene piyarsakĕna || 

27. Mungguh kang nuduhkĕn marang | 
laku tĕmĕn lawan siddhi | 
ingkang nora nganti lĕpat | 
amung dumunung ana ing | 
kĕmpalan papannĕki | 

de kang nyumurupkĕn iku | 

mring kabĕcikan ingkang | 

nganti datan dĕnarani | 

cacad amung dumunung nĕng tatakrama || 

28. Krana mungguh surasanya | 
tĕmbung rong bab kang kawijil | 
dumunung anĕng pahĕman | 
tĕpaning kasujanan di | 

Ula duk amiyarsi | 

ngakak lenggok-lenggok muwus | 

ah wis cocog kalawan | 

rasaning atiku pĕksi | 

nora luwih amung padha-a nglĕnggana || 

Jilid 3 - Kaca : 197 

29. Pudya-harja karaharjan | 
ĕnggonne tumitah sami | 
dhewe-dhewe anĕng donya | 
atuse caritamami | 

Paksi ngayuh wiyati | 

Ulĕr Ula kari mangu | 

(m) banjurkĕn tarakbrata | 
titi dĕdongĕngan mami | 

rĕh wus wanci prayoga padha bubaran || 

30. Risang Panĕmbahan Rama | 
wus kondur marang ing panti | 

Cĕbolang kari nĕng langgar | 
wangsul mring pondhok Nurwitri | 
samya sakeca guling | 

(n) dungkap waktu awal Subuh | 
bĕdhuge wus tinĕmbang | 
santri mring langgar gumriwis | 

maca slawat miwah ngambil toya kadas || 

31. Mas Cĕbolang nulya adan | 
laras slendro ngalik-alik | 

Panĕmbahan wus mring langgar | 
bakda sunat dĕnkamati | 

Panĕmbahan ngimami | 

rahab ingkang samya makmum | 
bakda Subuh pujian | 
praptĕng wijiling Hyang Rawi | 
sasarapan wedang kahwa myang dhaharan || 

32. Sumusul katur mring langgar | 
bakdaning sarapan nuli | 
mumulang mring santrinira | 
pan mangkana sabĕn ari | 
nahan ta kang winarni | 

Cĕbolang lan santrinipun | 
lami anĕng Kajoran | 
datansah talabul ngĕlmi | 

wanci enjing umarĕg sang Panĕmbahan || 

33. Kalawan santri sakawan | 

Mas Cĕbolang mangĕnjali | 
makidhupuh lon turira | 
dhuh risang pinundhi-pundhi | 
pĕpandaming ngapingging | 
tĕlĕnging agama luhung | 
ywa kirang pangaksama | 
mring patik kang kawlasasih | 
kalilama ulun (n)dumugĕkkĕn lampah || 

34. Tambuh paranne ing sĕdya | 
tarlĕn sumarah ing takdir | 
muhung pangĕstu paduka | 
raharjaning lampahmami | 
awal tĕkaning akir | 
sumungkĕm mundhi pituduh | 
nir sandeyaning nala | 
tumancĕp ing manah siri | 

wus tan was-was ing wuwus tansah winawas 

35. Mĕsĕm Panĕmbahan Rama | 
pangandikanira aris | 

dhuh kulup woding tyasingwang | 

upama sira lĕstari | 

ana ing ngarsamami | 

kalawan santrimu catur | 

ananging kadiparan | 

rĕhning lalakonmu kaki | 

durung tutug iya kulup banjurĕna || 

Jilid 3 - Kaca : 198 

36. Amung ta wawĕkasingwang | 
sadhengah sira lakoni | 
sadhengah panggawe rucah | 
kang eling kang ngati-ati | 
ingsun nora mekani | 

awit lagi nĕptunipun | 
pangĕstuku mring sira | 
muga-muga Maha Sukci | 
aparinga salamĕt sasolahira || 

37. Mas Cĕbolang ngaraspada | 
santri catur ganti-ganti | 

wus lĕngsĕr saking ing ngarsa | 
pra santri kathah umiring | 
sapraptanirĕng sabin | 
sasalaman (n)dum rahayu | 
sinigĕg ing Kajoran | 
nahan ta lampahirĕki | 

Mas Cĕbolang lawan santrinya sakawan || 

38. Nurut galĕnganing sawah | 
pantun gumadhung rĕspati | 
bun nĕng ron kataman surya | 
cumalorot lir sotya-di | 
maruta mandra ngidid | 

ĕbun kang ron mĕntul-mĕntul | 

pindha sasĕngkangira | 

kĕnya rinabasĕng rĕsmi | 

pĕcahing bun wus kataman ing asmara || 

39. Waspa sĕndhĕg marawayan | 
wimbuh marĕgakĕn ati | 
wĕnĕs ijone sumunar | 
nĕnangi langĕning rĕsmi | 
ana lagya mlĕncuti | 

punang pantun mungup-mungup | 
pindha dyah anyĕngaja | 
mimintokkĕn warnanĕki | 
sĕmu ajrih labĕte maksih sĕngkĕran || 

40. Kumriwiking we tulakan | 
tinut mina alit-alit | 
kalamun bisa-angucap | 
isthane kadya ngaturi | 

dhuh risang (n)don lumaris | 

mugi kĕndĕla rumuhun | 

wijika kang supadya | 

nir rapuh ing suku kalih | 

yĕn wus tĕntrĕm linajĕngna lumaksana || 

41. Pĕcuk blĕkok kontul cangak | 
nucuk udhĕt wadĕr pĕrcil | 
kinarya ngloloh piyiknya | 
angambara nolih-nolih | 
saistha lir ngaturi | 
marang kang lumaku urut | 
dhuh lae kaparĕnga | 
mampir dhatĕng susuhmami | 
aparinga pangĕstu maring sutamba || 

42. Sru karĕnan Mas Cĕbolang | 
kalawan sakawan santri | 
dadya rĕmbĕting lumampah | 
mancat parĕdĕn lit-alit | 
tumurun jurang trĕbis | 
ĕrĕng-ĕrĕng singup-singup | 
praptĕng wana trataban | 

tan ana dhusun kaĕksi | 

Sang Hyang Surya wus mocung kang silĕm arga 


24 XI. Mas Cĕbolang dalah santrinipun nyuwun pamit nglajĕngakĕn lampah. 
Dumugi ing wana, angsal pasipĕngan ing planggrongan (gubug inggil ing 
sĕla-sĕlaning kĕkajĕngan). Ingkang manggĕn Ki Wrĕksadikara, abdidalĕm 
Lurah kalang-kamplong. Ki Kalang suka katrangan bab:. ... 
kaca 199-202. 


Jilid 3 - Kaca : 199 

222. Pocung 

1. Candhikayu sumunar datan adangu | 
surĕm kang ujwala | 

nuju panglonging kang sasi | 

mubyar ingkang taranggana ngantariksa || 

2. Walangkĕcĕk bajangkrĕk lan walang angkup | 

(m)bukani nyuwara | 

jangkrik ngĕrik gangsir ngĕnthir | 
orong-orong babaksalu babarungan || 

3. Kinjĕng-tangis mĕngkas-mĕngkis dĕnnya nusul | 

(ng)giyĕng kĕkayangan | 

kombang tawon anggrĕmĕngi | 
cĕnggĕrĕtnong nunut nĕsĕgkĕn irama || 

4. Paksi bĕluk sauran kalawan ĕngkuk | 
uwĕg bĕluk gowak | 

bĕnce tuhu lan prit-gantil | 
adol swara rĕbut unggul angalela || 

5. Mas Cĕbolang kalawan santrinya catur | 
kĕndĕl sor palasa | 

cakĕt sĕndhang tirta wĕning | 

wĕktu Mahrib wus pot dadya tan sĕmbahyang || 

6. Lingira rum bayĕki timbanganipun | 
duk nĕng Ngĕksiganda | 

pinuju ing sasi bĕcik | 

myarsa gangsa sinindhĕnan thuyul nyanthas || 

7. Ki Saloka angling dhaup kaotipun | 
nĕng ing praja berag | 

kadhang lajĕng anong-uning | 

wontĕn ngriki angrĕs tistis tyas sar-saran || 

8. Lah Kemase Nurwitri aywa makewuh | 
ĕndi kang kinarsan | 

mumpung nglela andhĕwĕki | 
tutug tĕtĕg sakarsa-karsa kalĕgan || 

9. Ki Nurwitri (ng)guguk lingnya nora ya-uk | 
ing samĕngko kakang | 

kang mĕngkono nora sudi | 

wus narima muhung mirĕngkĕn kewala || 

10. Sloka matur bilih kaparĕnging kalbu | 
pados pasipĕngan | 

punika tĕngah wanadri | 
bokmanawi wontĕn ingkang agĕgriya || 

11. Kawistara kukusing latu kumĕlun | 

Mas Cĕbolang dhangan | 
linggar angupaya margi | 
sasĕlaning ĕri cangkring bobondhotan || 

Jilid 3 - Kaca : 200 

12. Prapta sampun panggĕnanning kanang kukus | 
bĕdhiyan maju pat | 

tĕngah ana wisma alit | 

dumunung ing pogoganing catur wrĕksa || 

13. Marganipun minggah mandhap wrĕksa catur | 
pindha (n)dhak-undhakan | 

Saloka (m)bĕngok manginggil | 
kulanuwun kulanuwun kyai wisma || 

14. Yata wau kang anĕng ranggon winuwus | 

Ki Wrĕksadikara | 

abdidalĕm sri bupati | 

Kalang-kamplong lurahe sakĕhing Kalang || 

15. Duk angrungu ana swara bĕluk-bĕluk | 
angĕngakkĕn lawang | 

nyangking oncor nulya mijil | 

kawistara ana dhatĕngan lĕlima || 

16. Gya tumurun tundhuk ingaturan laju | 
kerit samya minggah | 

sadaya wus manjing panti | 
satataning jarambah galar pring kresna || 

17. Ki Wrĕksa sung pambagya samya rahayu | 
anak sadayanya | 

kang sami dhatĕng ing riki | 

ulun nilakrama ywa kurang aksama || 

18. Kang sinambat wutah rah myang sĕdyĕng kayun | 

Mas Cĕbolang lingnya | 

pangĕstunipun kiyai | 

kula tuwin prikanca sami raharja || 

19. Kula nami Cĕbolang de rencang-ulun | 

Nurwitri Saloka | 

Kartipala Palakarti | 

asal saking tanah Kĕdhu ardi Bisma || 

20. Santri gapuk ngaluyug tambuh pinurug | 
wontĕn Ngĕksiganda | 

sampun sawatawis lami | 

mangkya ulun badhe dhumatĕng bang-wetan || 

21. Ki Dikara manthuk-manthuk ngandika rum | 
kalingane (n)dika | 

kang dadi sudarawĕrdi | 

lawan Kimas Tĕngara ing Pakauman || 

22. Sĕwu botĕn nyana yĕn sagĕt kapangguh | 
ĕstu rahkim rahman | 

Pangeran Kang Murbĕng Bumi | 
krĕntĕging tyas botĕn mawi kasamaran || 

23. Sampun lami (ng)gĕn-ulun kapengin wanuh | 
lawan jĕngandika | 

nanging dĕrĕng amarĕngi | 

lagya mangke pinarĕng sagĕt pinanggya || 

Jilid 3 - Kaca : 201 

24. Nanging botĕn sagĕt sung bujana suguh | 
paran pangupaya | 

gĕlik-gĕlik nĕng wanadri | 

tanpa tangga tĕbih dhusun mancalima || 

25. Tyas saharju langkung suka rĕnĕng kalbu | 
sasagĕt kumĕdah | 

nyugata sawontĕnĕki | 

lah kantuna pinarak wontĕn ing wisma || 

26. Ki Dikara grobyag ngĕngakakĕn pintu | 
nyangking kudhi trantang | 

tumurun wus tan kaĕksi | 

tan pantara dangu dhatĕng ambĕbĕkta || 

27. Kidang kalih pisang ĕmas kawan tundhun | 
nanas pakĕl duryan | 

nangka manggis klampok-wangi | 
dhuku jĕruk pundhung tela gamblot buta || 

28. Ngundhung-undhung anĕng ngandhaping wrĕksa gung | 

Ki Dikara lingnya | 

ki tamu salah satunggil | 

tumurunna angrencangi (m)bĕkta minggah || 

29. Para tamu sadaya samya tumurun | 
punika sasĕgah | 

sawontĕnne ing wanadri | 

lah sumangga rahap rĕsĕp ing wardaya || 

30. Kula kantun ngĕlĕti kidang rumuhun | 
tamu gangsal samya | 

ngusungi (m)bĕkta manginggil | 

Ki Dikara mbĕkta kidang wus pinĕcah || 

31. Ginantungan ulam kidang pating grandhul | 
wacucal pinĕnthang | 

dadĕk api wus andadi | 

bumbu-bumbu myang piranti wus cumĕpak || 

32. Sarĕm asĕm cokak gĕndhis arĕn arum | 
lah anak sumangga | 

kinarya jampi kalantrih | 

ngropok ulam tanapi nadhah woh-wohan || 

33. Minum lĕgĕn kĕlapa arĕn ing bumbung | 
sakawontĕnannya | 

Mas Cĕbolang ananggapi | 

dhuh kiyai kalangkung panuwun-kula || 

34. Payo kakang aywa nganggo sigas-sigus | 
rahap sadayanya | 

sasĕnĕnge kang binukti | 

ngropok ulam miwah anadhah woh-wohan || 

35. Samya tuwuk ana ingkang lajĕng ngantuk | 
bĕtĕke katoran | 

bantalan sampun cumawis | 

wrĕksa randhu jinĕgong tinrapan carma || 

Jilid 3 - Kaca : 202 

36. Wawi anak gĕgĕr boyok samya dĕnluk | 
sambĕn gĕgotĕkan | 

kang sinung ngling nglĕksanani | 

Mas Cĕbolang tatanya mring kyai wisma || 

37. Ulun nyuwun sĕsĕrĕpan ĕstunipun | 
sintĕn kang sinambat | 

kalawan darunanĕki | 

tĕka ngranggon gĕlik-gĕlik wontĕn wana || 

38. Anak bagus awon-awon raganingsun | 
abdidalĕm lurah | 

Kalang-kamplong sinung nami | 

Kyai Wrĕksadikara myang sinung lĕnggah 

39. Satus karya dadose salawe ĕjung | 
anak putu kathah | 

nanging sami wismĕng nagri | 
dene ingkang dados kĕwajiban kula || 

40. Apitĕdah margining kanang wana gung | 
ingkang pancĕn gawat | 

punapa dene agampil | 

kula kang kawajiban suka katrangan || 

41. Tinartamtu kĕdah wruh pratikĕlipun | 
panĕgoring wrĕksa | 

kalawan pamilihnĕki | 

lĕnggahipun wrĕksa kinarya dandosan || 

42. Paraboting wisma lawan dhapuripun | 
Kimase Cĕbolang | 

(n)jĕnggĕl aturira aris | 
kaparĕnge mĕdharakĕn purwanira || 

43. Ingkang turut kawit mulabukanipun | 
supados narbuka | 

pakarti kang dĕrĕng uning | 

Ki Dikara manis mĕdharakĕn sabda || 

223. Dhandhanggula 

1. Kacarita kalanipun nguni | 
griyanipun tyang Jawi sadaya | 
sami sela kang dĕn angge | 
ing pasang rakitipun | 
wawangunan amirit candhi | 
sarĕng jumĕnĕngira | 

Jayabaya Prabu | 

kang ngadhaton ing Mamĕnang | 
akagungan punggawa kalangkung awig | 
nama Dipati Santan || 

2. Pinarcayĕng ambudi sakalir | 
kawruh ingkang paedah mupangat | 
marang jalma sadayane | 

kala salĕbĕtipun | 

tahun Surya angkaning warsi | 

asthatus sĕkĕt warsa | 

ing taun Sitĕngsu | 

sami asthatus kalawan I 

asthadasa titiga Ki Adipati 
andarbĕni pamanggya || 


25 Wiwitipun tiyang Jawi damĕl griya saking kajĕng nalika jaman adipati 
Santan, jaman Prabu Jayabaya ing nagari Mamĕnang. ... 
kaca 202-203. 

3. Griya sela ing nginggilirĕki | 
aprayogi bilih sinantunan | 
kajĕng jati sasamine | 

de kang taksih lĕstantun | 

saking sela mung pagĕrnĕki | 

pramilane mangkana | 

amrih ĕnthĕngipun | 

nir mutawatosing driya | 

saha langkung gampil panggarapirĕki | 

tinimbang lawan sela || 

4. Lamun sela lĕstantun nĕng nginggil | 

(n)jing-anjingan tinurut we jawah | 
lami-lami rĕnggang rĕmpĕl | 

(n)jalari risakipun | 

yĕn wus risak gingsir ngoncati | 
rĕntahnya ambĕbĕkta | 
ing sacĕlakipun | 
ambrol damĕl kasangsaran | 
pamanggihe Ki Dipati kang kadyĕki | 
kunjuk (n)jĕng sri narendra || 

5. Sakalangkung kaparĕnging galih | 
adipati nulya dhinawuhan | 
iyasa badhe santunne | 

dalĕm kadhatonnipun | 
wit kapasang yogya marĕngi | 
kadhaton samya rĕngka | 

(n)jing-anjinganipun | 
namung sanggyaning wangunan | 
lumastari kadya duk ing nguni-uni | 
mandragini panĕngran || 

6. Paripurnaning kanang pakarti | 
wus tetela gampil myang paedah | 
anulya ingundhangake | 
santunning griya wau | 
lami-lami griyaning alit | 

pagĕr sela binucal | 

santun pagĕr kayu | 

sinigar-sigar blabagan | 

ing panggarap ugi sakalangkung gampil | 

tinimbang pagĕr sela || 

7. sarĕng jumĕnĕngnya sri bupati | 

Widayaka ing Mĕndhangkamulan | 
karsa angadani rĕke | 

iyasa kadhaton gung | 
saha yasa kalang bupati | 
anama Kalangkaba | 
panĕkarnya catur | 
golongan de namanira | 

Kalangblandhong ugi Kalangkamplong nami 
dwi Kalangkobong nama || 

8. Katri Kalang-apĕk namanĕki | 
catur Kalangbrĕt namanira | 
wĕktu puniku wontĕnne | 
purwane punang dhapur | 
griya-griya mawarni-warni | 
sarĕng ing sapunika | 

Kalang kasbut ngayun | 
ingkang dĕrĕng nungkul kathah | 

kang wis nungkul lajĕng kaparingan nami | 
winastan Kalang-mĕndhak || 

9. Mangkya ulun mĕdhar pamilihing | 
kajĕng jati ĕmpuk atos kathah | 
sagĕt gĕng-agĕng uwite | 

puniku ingkang thukul | 

nĕng parĕdĕn tuwin wanadri | 

nĕng siti abrit krĕsna | 

dene ingkang thukul | 

nĕng siti abrit prayoga | 

dhasar atos sĕrat rĕntĕt alus klimis | 

warninipun anglisah || 


26 Jinisipun kajĕng wontĕn 11 lan katĕrangakĕn cara pamilihipun. Sarta 
wontĕnipun kajĕng jati ingkang dados sirikan. ... 
kaca 203-207. 

10. Ingkang thukul anĕng siti langking | 
dhasar ĕmpuk sĕrat gopok miwah | 
mrupuk ngĕndhal lir pulute | 
ananging nadyan jumbuh | 

sami thukul ing siti abrit | 
mawi tundha tri pangkat | 
sapangkat winuwus | 
jati abang dhasar kilang | 
alus rĕntĕt anglisah iku prayogi | 
awĕt kangge dandosan || 

11. Kalih jati-kĕmbang ugi nami | 
jati-sungu dhasaripun krĕsna | 
srat lĕr-lĕran lir sĕkare | 
utawi mirit sungu | 

awĕt kangge dandosan nanging | 
kasor lan jati-abang | 
katri jati-kapur | 
dhasar ĕmpuk gopok kang srat | 
miwah mrupuk wujudipun pĕthak kusi | 

yĕku asor pribadya || 

12. Pikajĕnge tiyang bangsa Jawi | 
kajĕng jati punika agadhah | 
angsar awon miwah sae | 
ingkang dĕnanggĕp luhung | 
anggadhahi angsar prayogi | 
karĕjĕkĕn raharja | 

ing sasamĕnipun | 
kang angsar botĕn prayoga | 
anjalari kamlaratan gung prihatin | 
punika wus dilalah || 

13. Wujud saha warni sawlas warni | 
kang sawarni kajĕng kang witira | 
satunggal kalih pakahe | 
punika namanipun | 
ugĕr-ugĕr watakirĕki | 

kang ngĕnggĕnni raharja | 
sarayatnya guyub | 
prayogane manggĕnnira | 
pan kinarya gĕr-ugĕr korining pasthi | 
myang kori cĕpurinya || 

14. Togog ingkang nglĕbĕt pancaksuji | 
atanapi grogol sasaminya | 
kapindho tiga pakahe | 

Trajumas namanipun | 

watĕg ngathahakĕn rijĕki | 

prayogi manggĕnnira | 

kangge wisma pungkur | 

bĕbalungan lĕluhuran | 

kang gung-agung pangĕrĕt balandar tuwin | 

molo sasaminira || 

15. Katri kajĕng kang dipunsusuhi | 
paksi agĕng tuwin kapondhokan | 
sadhengah buron wanane | 
kanamakakĕn Tunjung | 
watĕkipun botĕn prayogi | 
angĕndhakakĕn drajad | 
sartane puniku | 
angrusakakĕn ing sĕdya | 
manggĕnnipun kangge gĕdhogan utawi | 
kandhanging rajakaya || 

Jilid 3 - Kaca : 205 

16. Catur uwit utawi pangnĕki | 
kathukulan simbar nama Simbar | 
pan asrĕp adhĕm sawabe | 
prayogi manggĕnnipun | 
kangge balungane kang masjid | 
langgar surambi lawan | 
balunganing cungkup | 

tanapi sanggar planggatan | 

sasaminya wisma panĕpĕn pan suci | 
dhingin pasĕmonira || 

17. Kaping gangsal ing satunggal uwit | 
pakahipun wontĕn cacah gangsal | 
punika Pandhawa ranne | 
watĕkipun linuhung | 

langkung rosa ingkang ngĕnggĕnni | 
prayoga manggĕnnira | 
kinarya puniku | 
babalunganing pandhapa | 
utaminya kangge sakagurunĕki | 
samubarang santosa || 

18. Kanĕm kajĕng ingkang thukul munggwing 
ing pĕpunthuk winastanan Monggang | 
nginggahkĕn drajat watĕke | 

rajĕkinya sĕmpulur | 

prayogine myang manggĕnnĕki | 

kinarya babalungan | 

regol tuwin panggung | 

bangsal miwah pasanggrahan | 

sasaminya ingkang botĕn dĕn-ĕnggonni | 

myang katilĕman janma || 

19. Kaping pitu wit kinubĕng warih | 
dĕn-namakkĕn Molo watĕkira | 
angasrĕpakĕn sartane | 
anyantosakkĕn kalbu | 
prayogine manggĕnnirĕki | 
kinarya babalungan | 
pandhapa puniku | 

mĕh sami kajĕng Pandhawa | 

nanging taksih kaanggĕp dĕrĕng nyamĕni | 

lawan kajĕng Pandhawa || 

20. Wolu ingkang sinusuhan paksi | 
alit-alit utawine bangsa | 
gumrĕmĕt manggĕn uwite | 
nama Gĕndas saĕstu | 

kang ngĕnggĕnni rijĕki mintir | 

sartane sugih rencang | 

dene manggĕnnipun | 

kaangge gĕdhogan lawan | 

kandhang rajakaya lir tunjung ing ngarsi | 

ananging ĕstunira || 

21. Kanggĕp sae kajĕng Tunjung ngarsi | 
kajĕng Gĕndam malih prayoginya | 
kangge pirantos kalane | 
bubujĕngan myang manuk | 
glodhog tawon bĕkungkung tuwin | 
tangkĕban pasangannya | 

kĕthĕk tukang lutung | 
pikat ing sasaminira | 

asĕrĕpan saha botĕn nguciwani | 
tur sumbon kĕrĕp angsal || 

22. Sanga kajĕng kang trubus saking wit | 
winastanan Gendhong karĕpira | 
nyugihakĕn kaskayane | 

saking ing ngandhapipun | 

prayoginya myang manggĕnnĕki | 

kangge gĕdhong simpĕnan | 

tuwin wadhahipun | 

arta bandha raja-brana | 

warni bĕnĕt garobog pĕthĕn myang pĕthi | 

tĕntrĕma tambah-tambah || 

23. Kasadasa kajĕng ingkang mawi | 
gimbol mungging dĕlĕg winastanan | 
kajĕng Gĕdhĕg de watĕke | 
anguwawĕkkĕn sagung | 
pasimpĕnan arta brana di | 
prayogi manggĕnnira | 

lawan Gendhong jumbuh | 
kangge gĕdhong pasimpĕnan | 
rajabrana tuwin bĕnĕt pĕthĕn pĕthi | 
jĕnĕk awĕwah-wĕwah || 

24. Kasawĕlas ingkang amungkasi | 
kajĕng ingkang wontĕn gandhikira | 
winastanan Gĕdhug sae | 
nyugihakĕn saĕstu | 

rajakaya sarta (n)jalari | 

wilujĕng sumarambah | 

ing sakaliripun | 

prayogi myang manggĕnnira | 

kangge sawarnining wadhah barana di | 

tuwin kang rajakaya || 

25. Sadayĕku ingkang saupami | 
akalintu patrap panganggĕnya | 
anjalari ing awonne | 
ananging jumbuhipun | 

botĕn kadi ingkang nglĕnggahi | 
manggĕn ing kanang wrĕksa | 
winastanan dhaup | 
mupangati kasaenan | 

mangkya ulun mĕdhar kajĕng kang tinampik | 
kang awon angsarira || 

26. Ĕngĕt-ulun wontĕn nĕmblas warni | 
jugar kajĕng nglĕbĕtipun mawa | 
kulit punika namane | 

Klabang-pipitan ĕstu | 
anggadhahi watĕg pĕnyakit | 

apan winastan panas | 
dwi kajĕng kang rubuh | 

angrubuhi sami wrĕksa | 
winastanan Tundhung watĕkira asih | 
karya won myang pitĕnah || 

27. Katri kajĕng ingkang rĕbahnĕki | 
malang lĕpĕn margi myang jujurang | 
nama Sandha de watĕke | 
angĕrĕpkĕn kasandhung | 

ing prakawis rinakĕt sakit | 

catur kajĕng kang rĕbah | 

numpang tunggakipun | 

yĕku winastanan Sundhang | 

watĕkipun dhumatĕng ingkang ngĕnggĕnni | 

binancana ing ngandhap || 

28. Panca kajĕng ingkang rĕbahnĕki | 
sumendhe nĕng kajĕng maksih gĕsang | 
watĕkipun ingkang ngangge | 
kalorot drajatipun | 

kabĕncana saking tanggĕki | 
sad kajĕng Kĕli nama | 
sarah watĕkipun | 
kang ngĕnggĕnni kacuwan tyas | 
sarta suda-suda rijĕkinirĕki | 
dumadya kamlaratan || 

29. Sapta kajĕng Kala gĕsangnĕki | 
bolong-butul sru awon watĕknya | 
sintĕn tiyange kang ngangge | 
asring kataman ĕstu | 

ing dadamĕl tan dĕnniyati | 
astha kajĕng brodhol kang | 
mĕdal manahipun | 
winastanan Wutah-mamah | 
watĕkipun tangĕh sagĕt simpĕn wadi | 
nglacutkĕn pikajĕngan || 

Jilid 3 - Kaca : 207 

30. Nawa kajĕng sol rĕbah pribadi | 
winastanan Prabatang wataknya | 
gagarkĕn barang sĕdyane | 
nyuda darajatipun | 

kasadasa kakum ing warih | 
myang kapĕndhĕm ing kisma | 

Gombang namanipun | 
watĕg miwah angsarira | 
kang ngĕnggĕnni kĕrĕp dipitĕnah maring | 
satru angkara murka || 

31. Sawlas kajĕng kang pĕjah pribadi | 
winastanan kajĕng Angga-linggang | 
watĕkipun ingkang ngangge | 

tan kadugĕn sakayun | 
apĕs sarta nandhang gagĕring | 
kalihwlas kajĕng ingkang | 

kalane panambut | 

angrĕbahkĕn rĕbahira | 

damĕl kagĕt sakĕhing kewan wanadri | 

kang galak ngantos nywara || 

32. Nama Gronang watĕg kang ngĕnggĕnni 
angsal ginĕm kang tan prayoga | 
saking wong agung panggĕdhe | 
triwlas kajĕng tarubus | 

tumĕmpĕle ĕpangirĕki | 
winastanan Gandhongan | 
dene watĕkipun | 
kang ngĕnggĕnni kathukulan | 
pikajĕngan ingkang awon nir prayogi | 
nimpang mring karaharjan || 

33. Kawanwĕlas kajĕng labĕtnĕki | 
akabĕsmĕn winastanan Gosang | 
watĕknya asring kabĕsmĕn | 
gangsalwĕlas kang kayu | 
kasangsang ing ĕpang anami | 

Brogang de watĕkira | 

kang ngĕnggĕnni namung | 
tansah kapambĕng kewala | 
sabarang rĕh kang dadya karsanerĕki | 
tan ana kang kalakyan || 

34. Kanĕmbĕlas ingkang amungkasi | 
kajĕng gapuk nglĕbĕting dagingnya | 
yĕku Buntĕl-mayit ramne | 

dene ta watĕkipun | 

kang ngĕnggĕnni supenan maring | 

samubarang pakaryan | 

ingkang parlu-parlu | 

sarta asring-asring gadhah | 

sakit lĕbĕt titi ingkang tan prayogi | 

yĕn sagĕt siningkiran || 

35. Sanĕs ginĕm kula andarbĕni | 
kalowongan kakalih tarĕbang | 
kantun masang wacucale | 
kajĕng nangka kang agung | 
kajĕng rawan tarĕbang alit | 
kapasang yoga angsal | 
kidang kalih wau | 

lulang tinrap ing tarĕbang | 
angĕntosi ragi garing sawatawis | 
tĕmbe kinĕrok iras II 


27 Bab praboting griya: cagak, usuk, rĕng, pangĕrĕt lss, ngantos tuntas. 

Wanguning griya: Joglo, Limasan, Kampung tuwin Masjid. Payoning joglo 
warni 7, Limasan warni 10, Kampung warni 9, lan Masjid warni 3. Ukuraning 
griya lan pĕpetanganipun, Pancasuda. Bab cathokaning griya. Mas Cĕbolang 
dipun sukani tĕrbang wacucal kidang 2 iji. ... 
kaca 208-235. 

Jilid 3 - Kaca : 208 


36. Rĕhning mangsa katiga manawi | 
kawan dintĕn kewala wus babar | 
lajĕng kula aturake | 
dhumatĕng anak-bagus | 

rĕh lunga nis tambuh kinapti | 
inggih ta jĕngandika | 
wus sinĕdyĕng kalbu | 
sarĕng abdinta sakawan | 
kadiparan bilih katalangso bukti | 
punapi papariman || 

37. Kados wirang pinalaur lalis | 
myang ngĕnirkĕn sakĕhing panyana | 
lulus (m)bĕbarang wastane | 

sak (ng)gĕn-ĕnggĕn pikantuk | 

botĕn wontĕn kang sangga-runggi | 

lah mugi kagaliha | 

ywa sandeyĕng kalbu | 

wong tuwa amurih nistha | 

botĕn pisan-pisan kang makatĕn kapti 

tan lyan mung mrih widada || 

38. Mas Cĕbolang kalane miyarsi | 
ing wuwuse Ki Wrĕksadikara | 
gumregah atrapsilane | 
mrakati saha matur | 

dhuh kiyai kang tuhu asih | 
mring mudha kawlasarsa | 
sabda kang dhumawuh | 
kalangkung kalingga murda | 
insa Allah saĕstu kula lampahi | 
lawan sarjuning manah || 

39. Nadyan ngantos sawulan ngĕntosi | 
ing rampunge kakalih tarĕbang | 
botĕn wontĕn pakawĕde | 
wimbuh tyas sru kapencut | 
nyumĕrĕpi lajĕngirĕki | 
babaring pangandika | 

kawruh kang kawuwus | 
ki Dikara sru karĕnan | 
sukur-sukur si anak anayogyani | 
ing pamrayoginingwang || 

40. Lah suwawi sasareyan malih | 
lothung-lothung angsal saliyĕpan | 
amrih ywa prungsang enjinge | 
nahĕnta wanci bangun | 

Ki Dikara tandya lumaris | 
angupados sasĕgah | 
tamu ingkang kantun | 
ing satanginira nendra | 

akarĕnan miyarsa swaraning pĕksi | 
kapungkur langĕn-praja || 

224. Pangkur 

1. Cocak kuthilang kapodhang | 
kacĕr punglor sikatan lan srigunting | 
jalak-urĕn jalak-pĕnyu | 
dlĕdukan salindhitan | 

bĕthĕt dĕruk sĕpahan putĕr dĕrkuku | 
bĕkikĕring ayamwana | 
bĕrkutut manggung rĕspati || 

2. Mĕh rahina masĕmu bang | 

Ki Dikara prapta palanggrongnĕki | 
nyangking kahwa myang (ng)gonnipun | 
kalawan ayamwana | 

ĕstri madhĕp wayah kumanggang kang jalu | 
kalawan sakrĕnĕng tigan | 
satawana kang cĕmani || 

3. Kahwa jalu tinja-luwak | 

gya ginorĕng sangan wus mambĕt gurih | 

wĕtahan datan binubut | 

nulya kinarya wedang | 

gĕndhis arĕn bĕrsih kuning ganda arum | 

linalapakĕn kewala | 

sarapan tigan cĕmani || 

4. Mĕntahan mung ingkang jĕnar | 
inguntalan sarĕm palĕtuk bĕrsih | 
anuntumkĕn angga rapuh | 
kĕngkĕng mathĕngthĕng kuwat | 
dĕnnya samya sarapan langkung pikantuk | 
ki wisma nglajĕngkĕn kojah | 
sambĕtipun wau ratri || 

5. Nĕgor kajĕng jati ingkang | 
badhe sae awĕt anggĕnnirĕki | 
kĕdah katĕrĕs rumuhun | 
panĕrĕs prĕnahira | 

nĕng pok kang wit kintĕn-kintĕn longkangipun | 
tiga utawi sakawan | 
kaki saking sitinĕki || 

6. Binacoka tĕmu-gĕlang | 
wiwit kulit dumugi warni abrit | 
gya (ng)gĕgrĕgi ĕronnipun | 
saha lajĕng galinggang | 

yĕn wus wontĕn sataun panĕrĕsipun | 
kenging tinĕgor jalaran | 
wus garing tan nguciwani || 

7. Rĕbahing panĕgorira | 
kaangkaha rĕbah mangalĕr tuwin | 


< Serat Centhini Jilid 03 - Halaman : 278 > 


mangilĕn sartane sampun | 

dhawah ing kajĕng ingkang | 

taksih gĕsang kasangsang sasaminipun | 

kantĕp sapanunggilannya | 

kang dadya tampikan ngarsi || 

8. Tingkah amrih sumĕrĕpa | 
dhawahipun pucuking kajĕng nĕnggih | 
kang yun dĕnrĕbahkĕn wau | 
nangguh ing wanci enjang | 

utawine wanci sontĕn ingkang jumbuh | 
wayangan sami wujud lan | 
panjangipun ingkang uwit || 

9. Upami kalĕbĕt ingkang | 
panjangipun gangsal kaki mandhiri | 
mangka wawayangannipun | 
ingukur ugi gangsal ] 

pan wayanganing kajĕng ingkang kinayun | 
rinĕbahkĕn kaukura | 
sapintĕn panjangirĕki || 

10. Yĕku badhe ukurannya | 

saking bongkot dhawah ing pucuknĕki | 
pratikĕl makatĕn wau | 
ugi tumrap kinarya | 

nĕpsir panjang cĕlaking kajĕng kang ayun | 
kangge dandosanning wisma | 
kadi ta upaminĕki || 

11. Badhe dipun angge saka | 
ingkang panjangipun dwidasa kaki | 
manawi wayangan wau | 

wontĕn utawi langkah | 
saking kalihdasa kaki ĕstunipun | 
badhe cĕkap kangge saka | 
panjang kalihdasa kaki || 

12. Wondene panĕpsirira | 

gĕnging pucuk ugi kenging kapirid | 
saking gĕnging bongkotipun | 
upami kajĕng ingkang | 
nĕnĕm kaki ubĕngipun bongkot wau | 
mangka wiyaring wayangan | 
namung wontĕn kalih kaki || 

13. Pucuking kang wawayangan | 
pan ingukur wiyar wontĕn sakaki | 
wus tamtu agĕnging pucuk | 
tigang kaki ubĕngnya | 

panĕpsir kang makatĕn ing adatipun | 
inggih asring tuna-dungkap | 
nanging amung sawatawis || 

14. Pangangkah dhawahing wrĕksa | 
mrih sagĕda prayogi dhawahnĕki | 
kĕdah pinarnahkĕn dunung | 
sĕlaning kajĕng gĕsang | 
sinrapatna pang alit-alit pikantuk | 
supados ywa nĕmah rĕmak | 
gĕtĕm kantĕp tibĕng siti || 

15. Saupami ing pangangkah | 
rinĕbahkĕn mangalĕr dhawahnĕki | 
ingkang ĕlĕr miwah kidul | 
ginĕthak myang kapacal | 

ingkang ĕlĕr ing ngandhap panggĕthakipun | 
labĕtnya kalih bageyam | 
kidul sabageyan naming || 

16. Bĕngganging gĕthakan ngandhap | 
lawan nginggil sarta ing nginggilnĕki | 
pamacal tamtu miturut | 

agĕng aliting wrĕksa | 
saupami samangsa agĕngipun | 
bĕngganging nginggil lan ngandhap | 
tinartamtu mung sakaki || 

17. Ing nginggil pamacalira | 
timartamtu amung sakawan kaki | 
manawi gĕngnya saprangkul | 
bĕngganging nginggil ngandhap | 
apas namung saprapat kaki wus cukup | 
de ing nginggil pamacalnya | 
satunggal satĕngah kaki || 

18. Sanadyan wrĕksa kang arsa | 

rinĕbahkĕn mangidul dhoyongnĕki | 
yĕn patrap lir ngajĕng wau | 
tamtu ngalĕr rĕbahnya | 

Mas Cĕbolang tatanya wiwijangipun | 
kang winastan gĕthak pacal | 

Ki Dikara lingira ris || 

19. Anggĕthaki ngĕthok ingkang | 
botĕn ngantos tugĕl rĕbah kang uwit | 
dene kapacal puniku | 
sanginggiling gĕthakan | 

dipun pĕrang amancas kakruwĕg gathuk | 
tĕpang kalayan gĕthakan | 
kadi warah kasbut ngarsi || 

20. Nahan sasampuning rĕbah | 

gya kaprĕjĕng utawi dĕnwastani | 
kariban wiwadanipun | 
ngiras anitik manah | 

margi manah botĕn tamtu manggĕnnipun | 
tĕrkadhang wontĕn ing tĕngah | 

tĕrkadhang wontĕn ing pinggir || 

21. Utawi manggĕn ing manah | 
minggak-minggok tan turut tĕngah pinggir | 
mĕnggahing pangangkahipun | 

ingkang sae piyambak | 

pan binucal sampun wontĕn ingkang kantun 

winastan kajĕng bĕthĕtan | 

tulus botĕn mutawatir || 

22. Madyaning manah nĕng tĕngah | 
ingkang minggah-minggok manahirĕki | 
pinarnahna ĕnggĕnnipun | 

ing pinggir lan ing tĕngah | 
mĕnggah ingkang nami kaprĕjĕng winadung 
patraping wadung piwasang | 
miring nĕng sangkalirĕki || 

23. Kajĕng ingkang winadungan | 
iringannya ing kanan miwah kering | 
wondene karimban wau | 
wadung methok pinasang | 

kang winadung lumahing kajĕng puniku | 
kang nginggil miwah ing ngandhap | 
ing panggarap kĕdah wradin || 

24. Yĕn wus pinanggih manahnya | 
gya kinĕthok miturut manahnĕki | 
lajĕng kasipat dhinapur | 
pasagi nanging panjang | 

gya ginĕmbĕs pungkasaning bongkotipun | 
gĕmbĕs punika pĕtholan | 
ingkang dipun-trapi tali || 

25. Kadamĕl nyarat kang wrĕksa | 
gĕmbĕs wau wontĕn kakalih warni | 
bilih tanah ardi kidul | 

Kaduwang saurutnya | 

isthanipun wawangunan kadi ngluluk | 
pundhaking gĕmbĕsan kadya | 
dhapuring kang gĕndul gilig |] 

26. Manawi gĕmbĕsan tanah | 

rĕdi ĕlĕr Kĕndhĕng saurutnĕki | 

namung sapalih winangun | 
kadi cĕnggĕring ayam | 

bilih sampun dados gĕbĕngan puniku | 
utawi balok namanya | 
sakarsa-karsa wus kenging || 

27. De bilih badhe kinarya | 

talang wuwung utawi dandosanning | 
baita sasaminipun | 
kĕdah manah kabucal | 
sarta cinalonan sadhapuring wuwung | 

kalawan dhapuring talang 
baita sasaminĕki || 

28. Panyigaring kanang wrĕksa | 
naminipun kapaju patrapnĕki | 
rumuhun kakĕncong mujur | 
wit pucuk trus bongkotnya | 
kiwa-tĕngĕn utawi ngandhap myang luhur | 
kĕncongan ing nginggil nulya | 
katancĕpan paju wiwit || 

29. Pucuk dumugi bongkotnya | 
longkangipun paju sami nyakaki | 
sakathahing paju-paju | 
ginandhĕnan dumugya | 

ing kĕncongan ngandhap tĕrusaning luhur | 
wradin paju tĕkĕng ngandhap | 
gya sinigar langkung gampil || 

30. Wondene ta kajĕng ingkang | 
agĕng-agĕng patrap panggarapnĕki | 
ing bongkot utawi pucuk | 

kang labĕt gagĕthakan | 
kakĕncongan malang gya tinrapan paju | 
mugi lajĕng ginandhĕna | 
yĕn kajĕng gĕnge samundhing || 

31. Gandhĕnipun sĕmprong nama | 
gĕnging sĕmprong tinartamtu ngungkuli | 
gĕnging kajĕng kang pinaju | 
sĕmprong ginantung malang | 

nĕng wit-witan ingkang cakĕt ngriku | 
kinandhut tinarik ngangkah | 
sagĕt nuthuk paju sami || 

32. Ing sasampunipun sigar | 

dyan rinimbas utawi dĕnprĕjĕngi | 

kadamĕl saprĕlunipun | 

gĕbingan myang balabag | 

tĕrangipun ingkang sama kĕncong mujur | 

sakiwa-tĕngĕnning wrĕksa | 

utawi ing ngandhap nginggil || 

33. Winadung amujur panjang | 
awit bongkot dumugi pucuknĕki | 
kados kakalĕnan mujur | 
wondene kĕncong malang | 

pĕrnah bongkot utawi kapĕrnah pucuk | 
winadung supados krowak | 
kenginga dipunsĕsĕli || 

34. Ing paju sacĕkapira | 

mĕnggah paju wau ingkang kinardi | 
kajĕng jati ingkang burus | 

ing bongkot wradin papak | 
pucuk lancip radi gĕpĕng wujudipun | 
dene agĕng panjangira | 
dinugi kang nguwawĕni || 

35. Kang nama kajĕng kocoran | 
panĕgornya tan tinĕrĕs rumiyin | 
maksih gĕsang angrĕmbuyung | 
gya tinĕgor kewala | 
patrap-patrap panĕgor pangrĕsbasipun | 
pamrĕjĕng sasaminira | 

kadi kang kasĕbut ngarsi || 

36. Mung wusing dadya gĕbingan | 

gya kinĕthok ginambang tharik-tharik | 
kadi ambĕn isthanipun | 
nĕng panggonan kang banar | 
laminipun tigang wulan para langkung | 
punika sampun prayoga | 
kaangge parabot panti || 

37. Yĕn kajĕng badhe baita | 

tuwin wuwung talang sasaminĕki | 
panggĕnan pamĕnthĕngipun | 
kang asrĕp myang keyuban | 
laminipun ugi tigang wulan langkung | 
sanadyan kajĕng kocoran | 
sagĕt awĕt sawatawis || 

38. Mangkya bab sirap winarna | 
naminipun wontĕn sakawan warni | 
sawarni Dumba rannipun | 
wiyarnya ing ukuran | 
kalih-tĕngah kaki sapaginggilipun | 
panjang wiwit ukur tiga | 

kaki sapanginggilnĕki || 

39. Kalih sirap Gupe rannya | 

lawan Dumba gĕng panjang botĕn sami | 
ukur awit wiyaripun | 
satunggal kaki minggah | 
panjang kalih satĕngah kaki ingukur | 
minggah dumugi ukuran | 
kirangipun tigang kaki || 

40. Tiga nama sirap Dhara | 
wiyaripun pitung ĕdim manginggil | 
dene ukur panjangipun | 

pan kalih kaki minggah | 
catur sirap gĕdhong dene wiyaripun | 
namung sĕkawan dim minggah | 
panjang gangsalwĕlas ĕdim || 

41. Kajĕng kang kadamĕl sirap | 
tinartamtu awĕt tan nguciwani | 
tĕtĕrĕsan ingkang burus | 
manawi bangsa ngandhap | 
tiyang alit purun damĕl sirap wau | 
saking glinggang saha brungkah | 
manawi pundhutan aji || 

42. Tuwin para luhur samya | 

kĕdah nĕgor saking tĕrĕsan tuwin | 
nĕgor ingkang taksih idhup | 
piliyan ugi ingkang | 
burus mulus nir cacat saurutipun | 
patraping panyigarira | 
sampuning rĕbah kang uwit || 

43. Pinilih kang tanpa cacat | 

sĕrat burus kadi kasĕbut ngarsi | 
ginĕthak sasisihipun | 
sapanjanging kang sirap | 
dipun-ancas angiras kadamĕl lancur | 
gĕthakan gya kaanjingan | 
paju lajĕng dĕn-gandhĕni || 

44. Paju kang kapara kathah | 
patrapipun kapara krĕp prayogi | 
mila makatĕn liripun | 

urut sĕrating wrĕksa | 

saha botĕn pĕcah nalisir myang rĕmuk | 

yĕn wus dadya balĕbĕkan | 

gya rinimbas dĕncalonni || 

45. Wangun sirap sakarsanya | 
nanging taksih kandĕl wujudirĕki | 
kinĕndĕlkĕn tigang tĕngsu | 
lajĕng pinacas dadya | 

botĕn kangge bilih manahipun katut | 
watak ngulĕt myang bĕnthĕtan | 
apĕs mandhĕlong ngowani || 

46. Manawi kajĕng kocoran | 

patrap ingkang panggarap kadi ngarsi | 
ananging pan lĕrĕsipun | 
kĕdah kalih rambahan | 
sasampuning lĕrĕm sapisan punika | 
karimbas dĕnalitĕna | 
lajĕng kalĕrĕpkĕn malih || 

47. Laminipun tigang wulan | 

sampun kirang para langkung prayogi | 

awit bilih kirang dangu | 

badhe adamĕl cuwa | 

ngulĕt ngelo mandhĕlong utawi rĕmuk | 

tamat pangolahing wrĕksa | 

Kinanthi praboting panti || 

225. Kinanthi 

1. Sayogi sumrĕp rumuhun | 
nama miwah manggĕnnĕki | 
paraboting griya-griya | 
kalawan manggĕnnirĕki | 
supadosipun uninga | 
silahing dhapuring panti || 

2. Ingkang nama Saka-guru | 
punika sakanirĕki | 

guru de kang winastanan | 
guru Pamidhangan yĕkti | 
Saka-pananggap sakanya | 
Balandar pamanggapnĕki || 

3. Saka ĕmpĕr sakanipun | 
Balandar ĕmpĕrirĕki | 

Saka paningrat sakanya | 
Blandar paningrat puniki | 
Saka-taratag sakanya | 
blandar tratag manggĕnnĕki || 

4. Saka goco sakanipun | 
Balandar pananggap tuwin | 
Ĕmpĕr paningrat taratag | 
nĕng pojok manggĕnnirĕki | 
dene ingkang nama Cagak | 
sasaka kang botĕn sami || 

5. Tanapi tan turut runtut | 
lan Blandar pangĕrĕtnĕki | 
Bĕnthung punika sakanya | 
duduring gajah utawi | 
barunjunging joglo griya | 
manjing nĕng lumajangnĕki || 

6. Kang sarta saka ing lambung | 
Srĕntĕn saka alit gilig | 
nyanggi Blandar pangĕrĕtnya | 
tumumpang nĕng sunduk kili | 
de Dhanyang saka kang mayat 
angsal ingkang dĕn-dhanyangi 

7. Ingkang winastanan Ĕsuh | 
kuningan sasaminĕki | 
tumrap ing bongkoting saka | 
kang tumumpang umpaknĕki | 
umpak lungguhing kang saka | 
saking sela kang prayogi || 

8. Saking banon saking kayu ] 
kangge umpak ugi kenging | 

ingkang winastan Balandar | 
kajĕng panjang kang sinanggi | 
ing saka wau dene kang | 
nama Pangĕrĕt puniki || 

9. Panyĕlaking blandaripun | 
anyathok lan blandar dhamis | 
kang ran Guru-pamidhangan | 
blandar pangĕrĕtirĕki | 
brunjungipun joglo wisma | 
ingkang ing ngandhap pribadi || 

10. Dhadha-pĕksi kang winuwus | 
pangĕrĕt kang manggĕn munggwing 
satĕngahing pamidhangan | 

kang ran Sunduk nĕng ngandhaping 
Midhangan pamanjang bĕnggang | 
kaliyan Balandarnĕki || 

11. Trap miring manjing sakĕku | 
ingkang winastanan kili | 
sangandhaping pamidhangan | 
gathuk sami sunduk ngarsi | 
kalawan pangĕrĕt bĕnggang | 
miring manjing saka ugi || 

12. Kang nama Ganja puniku | 
sopakaning saka mungging | 
nginggil sunduk katumpangan | 

Guru kaliyan kang nami | 
ingkang ugi Pamidhangan | 
Guru-pamidhangan sami || 

13. Kang nami Tumpang puniku | 
balandar pangĕrĕt inggih | 
tumumpang ing pamidhangan | 
ingkang winastan Panitih | 

Tumpang ing wĕkasanira | 
kang anĕng nginggil pribadi || 

14. Tumpangsari kang winuwus | 

Panitih nir tumpangnĕki | 
yĕku pamidhangan mulya | 
tinumpangan ing Panitih | 
dumados amung balandar | 

Pangĕrĕt asungsun kalih || 

15. Kang ran Ulĕng godhagipun | 
pamidhangan tinĕngahi | 
dene Dhadha-pĕksi ika | 
kang nami Singup winarni | 
Tumpang ingkang nĕng lĕbĕtnya | 
Ulĕng kang kasĕbut ngarsi || 

16. De Lotĕng balabag alus | 
nginggil pangĕrĕt (ng)gĕnnĕki | 
wiyar sapanjanging blandar | 
saha Pangĕrĕt-irĕki | 
mangkya kang aran Ga-iga | 
yĕku kajĕng ingkang nyanggi || 

17. Ing bababag amiturut | 
ujuring pangĕrĕtnĕki | 
dene kang nama Cathokan | 
anjing-anjinganirĕki | 

ing balandar akaliyan | 

Pangrĕt pucuk bongkotnĕki || 

18. De Gimbal langkungannipun | 
Cathokan balandar tuwin | 
pangĕrĕt sasaminira | 

Cacathokan naminĕki | 
panjangnya sami kalawan | 
kandĕle kang dĕn-gimbali || 

19. Kang ran Payon sasabipun | 
ĕmpyak twin usuking panti | 
kang nami Brunjung punika | 
ĕmpyakipun joglo panti | 
ingkang ing nginggil piyambak | 
nulya ngandhapipun sami || 

20. Pananggap pyak ngandhap Brunjung 
de ĕmpĕr ĕmpyaking panti | 
sangandhapipun pananggap | 

kang nami Paningrat yĕkti | 
ĕmpyak ngandhap ĕmpĕr (ng)gĕnnya 
utawi ĕmpĕr mĕkasi || 

21. Kang nama Gajah sadarum | 
ĕmpyak ingkang dĕn-ĕmpĕri | 
ingkang ing nginggil piyambak | 
mung griya joglo pribadi | 
gajahipun winastanan | 

Barunjung kasĕbat ngarsi || 

22. Kang ran molo kajĕng mujur | 
ingkang ing nginggil pribadi | 
yĕku kang winastan Sirah | 
kang nama Andĕr cagaking | 

Molo yĕn joglo tumumpang | 
manjing dhatĕng Dhadha-pĕksi || 

23. Bilih limasan myang kampung | 
tumumpang mring pangrĕt manjing | 
kang ran Dudur iku ingkang | 
pucuk nyanggi Molonĕki | 
ngandhap tumumpang pojokan | 

balandar pangĕrĕtnĕki || 

24. Kang ran Sirah-gada yĕku | 
molo gilig amandhiri | 
manggĕnnya ing masjid langgar | 
kang nami Bungkak wuwunging | 
molonipun joglo wisma | 

utawi limasan panti || 

25. Mangkya ingkang aran Wuwung | 
nutupi sirap sakĕdhik | 
tumumpang Dudur prĕnahnya | 
kang ran Kopyah wuwungnĕki | 
sirahing gada punika | 

ran Mastakamĕnur-nĕki || 

26. Kang nami Topĕng puniku | 
balabag kang nĕng pucuking | 
kĕjĕn ing Dudur tumumpang | 
gathukan Molonirĕki | 
katumpangan myang kanjingan | 
pucuking usuk kang nginggil || 

27. Ĕmprit-gantil kang winuwus | 

Dudur kang dhĕmpĕt puniki | 
kang kiwa manjing Topĕngan | 
tĕngĕn manjing molonĕki | 

Blandĕr-kĕndhit kajĕng panjang | 
ing tĕngah papayonĕki || 

28. Kang nami Cukit puniku | 
usuk sasambĕtan mungging | 
ing balandar kang pungkasan | 
dene ta kang nami Tarib | 
balabag miring kang tumrap | 
ing usuk pungkasannĕki || 

29. Kang ran Gunting ugi usuk | 
manjing ing topĕngan yĕkti | 
ingkang nama Tadhah-ĕlas | 
blabag panjang manut maring | 
sapanjanging payonira | 

lir topĕng patrapirĕki || 

30. Kang nama Usuk-pinayung | 
manjing ing takir myang manjing | 
molo urut ing ujurnya | 

dudur kang kasĕbut ngarsi | 
de Usuk-rigĕrĕh aran | 
usuking serongan panti || 

31. Ingkang pucuk manjing dudur | 

Usuk-panĕrus puniku | 
sawarnining usuk ingkang | 

pungkasan ngandhap kinancing 
kang sami Usuk-pangarak | 
ingkang botĕn dipun kancing || 

32. De Usuk-dhadhan winuwus | 
manjing ing topĕngan inggih | 
andĕdĕl manjing topĕngnya | 
ingkang nama Usuk-aling | 
tumrap ing nginggil piyambak | 
patrapipun kajĕng miring || 

33. Usuk-dhĕmpĕlan puniku | 
tumrap bongkot dudur nĕnggih 
tumumpang maring balandar | 
kinarya panjangkĕpnĕki | 
usuk-ri-gĕrĕh supadya | 
angsal petang kang prayogi || 

34. De Usuk-pandĕdĕl yĕku | 
usuk kang kaprĕnah mungging | 
ing tĕngah jĕjĕr kalawan | 
usuk jĕjĕg atrapnĕki | 
nanging datan mayat kadya | 
usuking sanĕsirĕki || 

35. Usuk-lorog yĕku usuk | 
cĕlaking dudur (ng)gĕnnĕki | 
kang nama Takir punika | 
ingkang kaanjingan dening | 
bongkoting usuk sadaya | 

de Takir-gamblok puniki || 

36. Kang kanjingan usukipun | 
usuking pananggap tuwin | 
usuk ĕmpĕr myang paningrat | 
angrangkĕpi ponang takir | 
dene kang nama Lumajang | 
kang kanjingan usuknĕki || 

37. Usuk-pananggap puniku | 
myang Usuk-ĕmpĕr utawi | 
Usuk-paningrat kaotnya | 
akaliyan gamblok-takir | 
patraping kajĕng malumah | 
ngamplok sangandhaping takir | 

38. Purus-pathok kang winuwus | 
purusing saka kang manjing | 
maring pangĕrĕt balandar | 
de Purus-sanggan winarmi | 
pupurusing saka ingkang | 
manjing ing ganjaning panti || 

39. Dene Purus-oyot yĕku | 
purusing saka kang manjing | 
maring sawarnining umpak | 
de Purus-ĕstrĕnan nĕnggih | 
purusing sunduk punika | 
mangkya kang nama Purus-kip || 

40. Punika badaning sunduk | 
kang manjing sasakanĕki | 
kang ran Kĕli pupurusnya | 
sunduk-panylak purusnĕki | 
kang ran Jabung purusira | 
sunduk kang tĕngah (ng)gĕnnĕki || 

41. Kang nami Warayang yĕku | 
purusira dhadha-paksi | 
manjing marang pamidhangan | 
patil Sapit-urang nĕnggih | 
pupurusing Takir lambang | 
manjing saka bĕnthungnĕki || 

42. Kang nami Gadhing puniku | 
pupurusira kang takir | 
manjing ing Pupurus-ĕbam | 
tĕpanging pojok dumadi | 
adu-mancung basanira | 
ang-Gambuh ingkang gumanti || 

226. Gambuh 

1. Sapit-urang winuwus | 
bongkot utawi ing pucukipun | 

kajĕng ingkang kaclĕrĕng kanjingan miring | 
purus utawi puniku | 
kakancingan adon-adon || 

2. Kang nami Cirik-purus | 
ingkang dudur manjing molonipun | 

kang nama Bam purusing dudur kang manjing 
ngandhap bengkok wujudipun | 
umanjing ing takir maron || 

3. Ingkang winastan Bukur | 

utawi Kruwingan wastanipun | 

purus dudur ingkang ngandhap butul takir | 
kang mandhukul nama Bukur | 
nama Kruwingan kang krowok || 

4. Kang nama Pĕthĕk yĕku | 

purus alit ingkang manjing purus | 
utawine punika kaangge ngancing | 
kang ran Kathĕk gĕpĕng purus | 
kangge (ng)gathukakĕn gĕbyog || 

5. De tĕtĕsan puniku | 

purus namung sasisih satuhu | 

kang winastan Kĕlam-gapit mung sasisih | 
mangkya kang nama Tambu ku | 
tadhah sabarang kemawon || 

6. Sasanggan patrapipun | 
tumĕmplĕk ing sasaka puniku | 

myang tumĕmplĕk blandar turut dudurnĕki | 

Tadha prit-gantil winuwus | 
kancing topĕng angsal molo || 

7. De Tadha takir yĕku | 
kancing ingkang takir apikantuk | 

Takir-gamblok sarta lumajang pakolih | 
ingkang nami Tadha-jantur | 
kancing takir lambang manggon || 

8. Kang nami Bĕji yĕku | 
kancing usuk gilig sami mĕnthul | 
ingkang sami bibis wĕsi tutupnĕki | 
pakunipun punang wuwung | 
tumancĕp dudur myang molo || 

9. Kang ran Ura-urĕku | 

dug utawi tosan tangsulipun | 
ing lumajang ginandhĕng kaliyan takir | 
angsal ing blandaripun | 
utawi panitih manggon || 

10. De Togog sanggan yĕku | 
pathoking kang dudur-gajahipun | 
ingkang nama Togog-jalak pathoknĕki | 
sakĕhing tumpang myang singub | 

Togog-kancing kacariyos || 

11. Pathoking sakĕh usuk | 

karan Sindik rarangkĕpanipun | 
kancing tuwin abĕn-abĕnan kang sami | 
rĕnggang rapĕt tĕmahipun | 
tan wontĕn katon sumrowong || 

12. Kang nami Patil yĕku | 
kancing gilig nĕng lĕbĕting kayu | 
ingkang nama Ĕrĕng gĕpĕng myang pĕsagi | 
panjingira amiturut | 

sapanjanging ponang payon || 

13. Tinrapan sirapipun | 

ingkang nami Rĕng-kruwing puniku | 
kang sasisih mawi waton prĕlunĕki | 
nutupi bĕbongkotipun | 
sirap kang minangka payon || 

14. De Ĕrĕng-kisi yĕku | 

ĕrĕng alit tumumpang rĕng agung | 

kangge anangsuli sirap kang supadi | 
datan katingal kang tangsul | 
saking sangandhaping payon || 

15. Kang ran Rĕng-plipit yĕku | 

rĕng tumumpang blabag plisiripun | 
angrangkĕbi ĕrĕng kang ngandhap anyanggi | 
sanggiting kakĕtĕbipun | 
nambahi sae pitados || 

16. Rĕng-alis-alis yĕku | 

rĕng tumumpang lumajang myang dudur | 
tumumpang ing takir kĕtĕp kang ngĕnggĕnni | 

Rĕng-gindhong tumumpang dudur | 
utawi tumumpang molo || 

17. Kang nama Kĕtĕp yĕku | 

sirap pinapak ingkang dumunung | 
ngandhap pyambak de Kĕtĕp-gendhong puniki | 
tumrap nginggil sirapipun | 
kawitan nginggil pribados || 

18. Kang nami Pyan winuwus | 
blabag tumrap sangandhaping usuk | 
utawine sanginggile usuk (ng)gĕnnĕki | 
dene wiyar panjangipun | 

sawiyar panjanging payon || 

19. Tutup-keyong puniku | 

tutuping pyak griya dhapur kampung | 
mangkya ingkang winastanan Patang-aring | 
blabag kĕrĕp jĕjĕr gathuk | 
ling-aling patanĕn sĕnthong || 

20. Dene kang nama Langkung | 
langkahaning kori sadayĕku | 

ingkang nami Tĕbĕng blabag pinggir kori | 

Gĕbyog blabag jĕjĕr gathuk | 
papagĕring wisma manggon || 

21. De Tlumpah kajĕng mujur | 
lĕnggahing kang pagĕr gĕbyog wau | 

kang ran Kopyah kajĕng mujur kang ngĕkĕbi | 
gĕbyog ing nginggil (ng)gĕnnipun | 
kĕkah wĕwah asri tinon ]| 

22. De kang ran Topĕng-jamur | 
blabag ciyut ingkang dadya tutup | 
sambunganning gĕbyog kang kasĕbut ngarsi | 
ingkang nama Janur-iring | 

tutup inĕp kori-kupon || 

23. Ingkang nama Lis-payung | 

Lis-kopyah ing patangaring wau | 

ingkang nami Inĕp blabag tutup kori | 

Inĕp-tangkĕp inĕpipun | 
ing kori namung sawiyos || 

24. De Kupu-tarung wau | 

inĕp-kori kalih cacahipun | 

Inĕp-lĕmpit inĕp langkung saking kalih | 
ingkang nami Sĕlĕng yĕku | 
purusing inĕp sayĕktos || 

25. Mangkya Srisig winuwus | 

balabag kang kinarya puniku | 
tamping siti sauruting griyanĕki | 
kang nama Slorok-trĕmbuku | 
kancing inĕp apitados || 

26. Kang nama Kĕpĕl yĕku | 

kancing inĕp ing tĕngah myang luhur | 
de kang nama Candhela saingga kori | 
naming alit wujudipun | 
ing pamasang (m)bĕdhah gĕbyog || 

27. Pinantĕs manggĕnnipun | 

mrih padhange ing wisma puniku | 

mangkya gantya praboting gĕdhogan tuwin | 

Kandhang maesa myang lĕmbu | 
naminipun winiraos || 

28. Palon ingkang rumuhun | 

Saka-gĕdhogan myang kandhang wau | 

kang ran Palang pagĕr gĕdhogan kang manjing | 

Palon saka kasbut ngayun | 
rĕnggang mung ywa nganti (m)brobos || 

29. Kang ran Wayang puniku | 

pipi-kori gĕdhogan puniku | 

ingkang nama Sarak palanging kang kori | 
dene Pacĕl kancingipun | 
salarak supados bakoh || 

30. Sunduk-kili sanggannyung | 

nyanggi gĕdhongan jrambahipun | 
ingkang nama Tarataban galarnĕki | 
gĕdhogan ing ngandhap kĕmput | 
myang margining mlĕbĕt miyos || 

31. Blandar-kiping puniku | 
langkunganing blandar pangrĕtipun | 
saking Palon ing ngarsa miwah ing wuri | 
kang nama Koplok puniku | 
ka-anjingan palang manggon || 

32. Kang nama Tarib yĕku | 
blabag ingkang dadya tutupipun | 

gulu mĕlĕt myang ling-aling talangnĕki 
kang nama prabot wus putus | 
Asmaradana gumamtos || 

227. Asmaradana 

1. Dhapuring griya winilis | 
ugĕr mung warni sakawan | 
sawiji ran dhapur Joglo | 
kaliye dhapur Limasan | 
dhapur Kampung tiganya | 
dene ta sakawanipun | 
dhapur Masjid wastanira || 

2. Dhapur Joglo pinarinci | 
wontĕn wiwijanganira | 
warni pitu pratelane | 
sawiji Joglo-kĕpuhan | 
dwi warni Taraju-mas | 

katri warni Lambang-gantung | 
utawi Pangrawit rannya || 

3. Catur Joglo-wantah nami | 
kalima Joglo-cĕblokan | 
kanĕnĕm Tawon-boni-ne | 
Sĕmar-tinandhu saptanya | 
de sadaya punika | 

kalih warni wangunnipun | 
nanging warni botĕn ewah || 

4. Kalamun ujurirĕki | 
kinarya kapara panjang | 
kapara inggil sakane | 
dados inggil dĕdĕgira | 
payonira kapara | 
ngadĕg basane tumurun | 
katĕmbungakĕn nĕm ika || 

5. Balungan kandĕl rĕspati | 
yĕku ran wangun Lanangan | 
dene manawi ujure | 
kapara cĕlak sĕmbada | 
sakanya ugi cĕlak | 

dados andhap dĕdĕgipun | 
papayon kapara nadhah || 

6. Katĕmbungkĕn sĕpuh yĕkti | 
para tipis balungannya | 
yĕku wangun Ĕstri ranne | 
utawi Daringan-kĕbak | 
mangkya kang kawursita | 
anĕnggih parabotipun | 

Joglo Padaringan-kĕbak || 

7. Ukuran ingkang kinardi | 
waton guru pamidhangan | 
yĕku blandar pangĕrĕte | 
brunjung kang ngandhap piyambak 
sadaya babalungan | 

utawi parabotipun | 
griya sanĕs-sanĕsira || 

8. Agĕng alit sami ugi | 
mirit saking pamidhangan | 
kang saupami panjangĕ | 
pamidhangan kakalihnya | 
mitulas kaki samya | 
sadasa dim wiyaripun | 
wolung ĕdim kandĕlira || 

9. Panylak pamidhangan kalih | 
panjang dwiwlas kaki samya | 
wiyar sadasa ĕdimĕ | 
wolung ĕdim kandĕlira | 
wasana prabot wisma | 
piridannira puniku | 

ugi botĕn tilar petang || 

10. Mangsuli parabotnĕki | 

Joglo Padaringan-kĕbak | 
sakawan saka-gurunĕ | 
sunduk-kili kalih samya | 
dhadha-pĕksi satunggal | 
de tumpang-lumajangipun | 
wontĕn nĕnĕm cacahira || 

11. Tumpang-panitih kakalih | 
nĕnĕm tumpangnya panyĕlak | 
panitih panylak kalihĕ | 
singup pamanjang nĕmbĕlas | 
singup panylak nĕmbĕlas | 
dwi blabag tutuping singup | 
andĕr molonya nyatunggal || 

12. Catur suhing sakanĕki | 
takiring brunjung pamanjang | 
apan kakalih kathahĕ | 

dwi takir brunjung panyĕlak | 
usuk dĕdĕl sakawan | 
tigangdasa nĕnĕmipun | 
kathahĕ usuk pangarak || 

13. Usuk lorog catur iji | 
dudurnya ugi sakawan | 
kĕjĕn kiwa myag tĕngĕnne | 
kalih usuk dĕdĕlira | 
usukipun pangarak | 
sadayanya wolulikur | 

usuke lorog sakawan || 

14. Rĕng barunjung ngajĕng-wingking | 
dwi alis-alis takirnya | 

nĕmlikur ĕrĕng pĕnĕke | 
dwi alis-alis molonya | 
rĕng kĕjĕn kering-kanan | 
dwi rĕng alis-alisipun | 
rĕng pĕnĕk dwidasa astha || 

15. Sirap barunjungirĕki | 
dwidasa dim panjangira | 
kawanwĕlas dim wiyare | 
ingkang saĕdim kandĕlnya | 
cacahira ingetang | 

apan nĕnĕmatus langkung | 
sakawandasa titiga || 

16. Wuwung bungkaknya satunggil | 
palisire wuwung bungkak | 
sakawan iji cacahe | 

wuwung barunjung sakawan | 
palisirira astha | 
paku-bibis bungkak wau | 
mung kakalih sampun cĕkap || 

17. Paku-wuwung brunjung nĕnggih | 
cacahipun kalihwĕlas | 
kancing bĕji barunjunge | 
sadasa iji cacahnya | 

tadha tĕr barunjung lawan | 
lumanjang pananggapipun | 
kathahipun pan wolulas || 

18. Ura-ura brunjung saking | 
tosan kathahnya nĕmbĕlas | 
togog sanggan sakawanne | 
togog-jalak kawandasa | 
tamat parabotira | 
barunjunging wisma dhapur | 

Joglo Padaringan-kĕbak || 

19. Pananggap myang ĕmpĕrnĕki | 
sadaya parabotira | 

panjang lamun winiraos | 
mĕnggah ewahnya dumadya | 
dhapur joglo sanĕsnya | 
inggih makatĕn nak-bagus | 
lah mugi kapirĕngĕna || 

20. Dwi warni manawi mawi | 
pangĕrĕtipun titiga | 
sasaka nĕnĕm cacahe | 
ĕmpĕrnya mubĕng atĕpang | 

turut lan jubungira | 

(ng)gih punika wastanipun | 
dhapur Joglo Taraju-mas || 

21. Tri warna manawi mawi | 
lambang gantung myang payonnya 
apan mawi binĕnggangke | 
kaliyan payon pananggap | 
papayon ĕmpĕr bĕnggang | 

lan payon pamanggap wau | 
pojokipun mawi saka || 

22. Bĕnthung manjing dudur sami | 
sawarnining babĕnggangan | 
mawi tinutup blabage | 
lawan mawi tumpang gangsal | 
mawi singup myang ganja | 
yĕku griya joglo dhapur | 

Pangrawit satuhunira || 

23. Kacatur manawi mawi | 
tumpangipun cacah gangsal | 
kalawan mawi singupe | 
atanapi mawi ganja | 

saha takir lumajang | 
inggih punika rannipun | 
griya dhapur Joglo-wantah || 

24. Gangsalipun kang winarni | 
manawi lugas kewala | 
tanpa sunduk myang kiline | 
saka pinĕndhĕm akĕkah | 
utawi sinung umpak | 
kang makatĕn wastanipun | 
dhapur Joglo Cacĕblokan || 

25. Kanĕm ukuran pasagi | 
saha mawi sirah gada | 

lir andĕr gangsal tumpange | 
mawi singup lan lumajang | 
kang sarta mawi ganja | 
kang makatĕn wastanipun | 
Joglo-tawon-boni nyata || 

26. Kasapta pupungkasannĕki | 
manawa pangĕrĕtira | 
namung kakalih cacahe | 
ugi kakalih kang saka | 

nĕng tĕngah pangrĕt (ng)gĕnnya | 
yĕku griya Joglo dhapur | 
Sĕmar-tinandhu namanya || 

27. Mangkya gantya kang winarni | 
dhapuring griya Limasan | 
sadasa warni wijange | 

satunggal Limasan Mudha | 
kakalih Sinom rannya | 
titiga Bapangan-ipun | 
Kalabang-nyandĕr sakawan 

28. Gangsal nama Traju-rukmi | 
nĕnĕm Gajah-ngombe nama | 

Gajah-mungkur kapitune | 
wolu nama Pacul-gowang | 

Sĕmar-tinandhu sanga | 
kasadasa warninipun | 

ran Limasan Sarotongan || 

29. Mangkya ta ingkang winilis | 
prabot miwah ukurannya | 
griya dhapur Limasanne | 
guruning ukuran samya | 
mirid saking balandar | 
kalawan pangĕrĕtipun | 
dene prabot sadayanya || 

30. Yĕku namung mĕndhĕt saking | 
pantĕse kang wawangunan | 
ingkang ulun-pratelakke | 
amung paraboting Gajah | 
dene parabotira | 
pananggap myang ĕmpĕripun | 
kapanjangĕn yĕn winĕdhar || 

31. Blandar guru kalih iji | 
ĕnĕmlikur kaki panjang | 
nyadasa ĕdim wiyare | 
wolung ĕdim kandĕlira | 
pangĕrĕt sakawannya | 
dene ukur panjangipun | 
nĕnĕmbĕlas kaki samya || 

32. Wiyar anyadasa ĕdim | 
molung ĕdim kandĕlira | 

Tumpang-sari pamanjange | 
kalih iji dene Tumpang | 
sari mangka panyĕlak | 

ugi kalih cacahipun | 
andĕr dwi molo satunggal || 

33. Saka-guru wolung iji | 
sunduk pamanjang godhagan | 
ing tĕngah kalih cacahe | 
catur sunduk kering-kanan | 
sunduk panyĕlak godhag | 
ing tĕngah panyĕlakipun | 
kakalih kering myang kanan || 

34. Takir-gajah pamanjang dwi | 
dwi takir gajah panyĕlak | 
wolu suh saka-gurune | 
umpak saka-guru astha | 
kawanwlas togog jalak | 
tadha tirta gajahipun | 
lumajang miwah pananggap || 

35. Sadaya wolulas iji | 
bĕji dwiatus dwiwĕlas | 
ura-ura barunjunge | 
saking duk cacah wolulas | 
kakalih bibis bungkak | 
santining gajah puniku | 
kathahipun tigangdasa || 

36. Usuk gajah ngajĕng wingking 
kalih usuk pandĕdĕlnya | 
usuk parakan gajahe | 
sĕkĕt-ĕnĕm cacahira | 

usuk lorog sakawan | 
duduring kang gajah catur | 
usuk kĕjĕn kiri-kanan || 

37. Usuk pandĕdĕl kakalih | 
dene usuking pangarak | 
tigangdasa-nĕnĕm kĕhe | 
usuk lorognya sakawan | 
rĕng gajah wuri-ngarsa | 
ĕrĕng plipis takir namung | 
kalih iji cacahira || 

38. Rĕng pĕnĕk tridasa kalih | 
ĕrĕng plipit molonira | 
apan kakalih cacahe | 
ĕrĕng kĕjĕn kering-kanan | 
rĕng plipis takirira | 
mung kakalih cacahipun | 
ĕrĕng pĕsĕk tigangdasa || 

39. Rĕng plipis molo kakalih | 
sirap barunjung kathahnya | 
dwitus saptadasa dwine | 
siraping kĕjĕn cacahnya | 
dwiatus tri dasastha | 
sami agĕng panjangipun | 
ukur panjanging kang sirap || 

40. Kalih kaki pitung ĕdim | 
langkung tiga kapara pat | 
dene ukuran wiyare | 
kalihwlas ĕdim satĕngah | 
saĕdim kandĕlira | 
togog pĕthokipun catur | 

jangkĕp paraboting gajah || 

41. Mĕnggah ewah dadosnĕki | 
dhapur limasan sanĕsnya | 
lah punika pratelane | 
bilih takirnya lumajang | 
myang mawi ĕmpĕr tĕpang | 
punika ingkang sinĕbut | 

Limasan Sinom wastanya || 

42. Manawi panjangirĕki | 
balandar langkung saking kat | 
tikĕl lawan pangĕrĕte | 

nama Limasan Bapangan | 
manawi pangĕrĕtnya | 
langkung sakawan puniku | 

Klabang-nyandĕr namanira || 

43. Manawi pangĕrĕtnĕki | 
cacahipun namung tiga | 
taraju-ĕmas wastane | 
de manawi ĕmpĕrira | 
muhung sisih kewala | 
punika Limasan dhapur | 

Gajah-ngumbe namanira || 

44. Manawi brunjungirĕki | 
ingkang sasisih tinrapan | 
ingkang nama tutup-keyong | 
kĕjĕn ing sasisihira | 

tan mawi ing ĕmpĕran | 
punika Limasan dhapur | 

Gajah-mungkur namanira || 

45. Manawi amung sasisih | 
kering utawi ing kanan | 
ingkang pinasangan ĕmpĕr | 
dhapur Pacul-gowang rannya | 
bilih dwi pangĕrĕtnya | 

saka kakalih puniku | 

nĕng tĕngah pangĕrĕt (ng)gĕnnya || 

46. Punika kang dĕnwastani | 

Sĕmar-tinandhu dhapurnya | 
pungkasan bilih brunjunge | 
ingkang sasisih timrapan | 
tutup keyong kewala | 
kĕjĕn ing sasisihipun | 
dipun ĕmpĕri titiga || 

47. Ingkang botĕn dĕnĕmpĕri | 
amung ingkang akaprĕnah | 
sangandhaping tutup keyong | 
punika ingkang winastan | 

Limasan Sarotongan | 
titi limasan kang dhapur | 
sĕkar Mĕgatruh winarna || 

228. Mĕgatruh 

1. Ulum mĕdhar dhapure kang griya Kampung 
wontĕn wiwijangannĕki | 

warni sanga kathahipun | 
sajuga Kampung Nom nami | 
kalih Sarotongan manggon || 

2. Kampung dhapur Dara-gĕpak tiganipun | 
Jompongan sakawannĕki | 

gangsale Dirada-nginum | 

Pacul-gowang kanĕmnĕki | 
kasapta Sĕmar-tinandhon || 

3. Kawolune Tarajumas punang dhapur | 
Gĕdhang-slirang sanganĕki | 
praboting gajah cinatur | 

kang dadya gurunirĕki | 
ukuran sadaya prabot || 

4. Mirit saking balandar pangĕrĕtipun | 
de prabot sanĕsirĕki | 

mung mĕndhĕt pantĕsing wangun | 
de prabot ĕmpĕrirĕki | 
kapanjangĕn yĕn kacriyos || 

5. Blandar ingkang darbe ukur panjangipun | 
kawwadasa tiga kaki | 

sadasa dim wiyaripun | 
de kandĕlnya nĕlung ĕdim | 
pangĕrĕt sakawan maton || 

6. Nigalikur kaki yĕku panjangipun | 
wiyarnya nyadasa ĕdim | 
nĕlung ĕdim kandĕlipun | 
mĕnggah molonya satunggil | 
andĕr sakawan mirantos || 

7. Wolu iji apan sakanipun guru | 
sunduk blandar gurunĕki | 
nĕnĕm iji cacahipun | 

kĕli godhag tĕngah kalih | 
kĕli kiwa-tĕngĕn jumboh || 

8. Usuk gajah ngajĕng wingking kathahipun | 
wolungdasa wolu iji | 

usuk aling gajah catur | 
plisir bungkak catur iji | 
wuwung bungkaknya sawiyos || 

9. Tutup keyong kalih iji cacahipun | 
wolu umpak sakanĕki | 

ĕrĕng ngajĕng miwah ngayun 

kawandasa catur iji | 

rĕng dwi plisir takir manggon 

10. De sirapnya ing wingking lawan ing ngayun | 
kalih-ĕwu langkungnĕki | 

satus kalihwlas puniku | 
panjangipun ngalih kaki | 
dene kandĕle kang bongkot || 

11. Satĕngah dim satunggal ĕdim ing pucuk | 
wiyarnya nyatĕngah kaki | 

suh saka-guru wowolu | 
nĕnĕm kathahipun takir | 
bibis bungkak catur wiyos || 

12. Santĕn tigangdasa iji cacahipun | 
de ewahe dhapurnĕki | 

griya kampung sanĕsipun | 
punika dipun nastiti | 
mangkya ulun acariyos || 

13. Bilih pangrĕt langkung saking cacah catur | 
punika kang dĕnwastani | 

Kampung Sarotongan dhapur | 
bilih mubĕng ĕmpĕrnĕki | 

Kampung Dara-gĕpak yĕktos || 

14. Bilih pangrĕt mung kalih ukuran kubuk | 
punika naminirĕki | 

Kampung Jompongan satuhu | 
yĕn ĕmpĕr namung sasisih | 
nama Kampung Gajah-ngokop || 

15. Bilih tĕngĕning kanang barunjung | 
pan namung salah satunggil | 
kang dĕn-ĕmpĕri puniku | 
sasisihipun tan mawi | 

Kampung Pacul-gowang yĕktos || 

16. Yĕn pangĕrĕt namung kalih cacahipun | 
sasaka ugi kakalih | 

nĕng tĕngah pangrĕt dumunung | 
yĕku ingkang dĕn-wastani | 

Sĕmar-tinandhu wus manggon || 

17. Bilih namung titiga pangĕrĕtipun | 
nama Kampung Traju-rukmi | 
dĕn manawi payonipun | 
ponang gajah mung sasisih | 
nama Pisang-slirang pantog || 

18. Gantya dhapuring griya Masjid winuwus | 
wontĕn wijangipun malih | 

kang satunggal nama Tajug | 
dhapur Langgar kalihnĕki | 
praboting masjid kacriyos || 

19. Kang winarna ugi namung prabotipun | 
barunjunging griya masjid | 
pananggap myang ĕmpĕripun | 
prabotnya datan winilis | 

mindhak katulĕn sayĕktos || 

20. Blandar kalih ugi kalih pangrĕtipun | 
de ukuranira sami | 

dados pasagi kang wangun | 
panjang amitulas kaki | 
langkung wolung dim anapon(?) || 

21. Wiyarira nyadasa ĕdim sadarum | 
kandĕlipun nĕlung ĕdim | 

kalih dhadha-pĕksinipun | 
andĕrnya bulĕt satunggil | 
sirah-gada bulĕt swiyos || 

22. Amastaka satunggal bulĕt puniku | 
de mĕnuripun satunggil | 

kadi nanas punang wangun | 
sakawan dudurirĕki | 
takir brunjung catur pantog || 

23. Saka-guru bulĕt sakawan puniku | 
umpaknya sakawan iji | 
ananging wangunannipun | 
bulĕt turut sakanĕki | 
kadidene jĕram kĕprok || 

24. Pan sakawan sunduke kang saka-guru | 
lis payung sakawan iji | 

de sunduking saka-guru | 
ngandhap lumajang (ng)gĕnnĕki | 
pan namung sakawan kĕthok || 

25. Tarip catur ura-uraning barunjung | 
saking duk kalihwlas iji | 

dene bĕjining barunjung | 
kalĕbĕt pananggapnĕki | 
pan stus sadasa kĕthok || 

26. Usuk brunjung sakawan tĕbak sadarum | 
pan dĕdĕlnya wolu iji | 

sĕkĕt nĕm pangarakipun | 

usuk lorog wolu iji | 

rĕng brunjung sakawan tĕbok || 

27. Rĕng palipis takir kathahipun catur | 
rĕng pĕnĕk kathahirĕki | 

apan wolungdasa wolu | 
rĕng lis-alis molonĕki | 
catur tĕbak lawan kĕthok || 

28. Sirap brunjung kĕhnya apan wolungatus | 
sawidak sakawan iji | 

panjang kalih kaki langkung | 
gangsal dim de wiyarnĕki | 
sakaki dwi ĕdim pantog || 

29. Wuwung brunjung sakawan iji kĕhipun | 
palisirnya wolu iji | 

nĕmblas paku bibisipun | 
titi prabot brunjungnĕki | 
dhapur Tajug kacariyos || 

30. Pan ewahing dhapur mangkya kang winuwus | 
ingkang manawi tan mawi | 

pananggap mubĕng puniku | 
saha gathuk payonnĕki | 
yĕku nama Langgar yĕktos || 

31. Dene griya Jawi sanĕs-sanĕsipun | 
kajawi kang kasbut ngarsi | 
kadosta Gĕdhogan Lumbung | 

Kandhang Gandhok myang Sarambi | 

Paringgitan griya Pawon || 

32. Regol Bangsal Topĕngan sasamĕnipun | 
yĕku mung wijanging nami | 

lawan mirid parlunipun | 
nanging pamĕndhĕtirĕki | 
ing dhapur botĕn marojol |( 

33. Saking paugĕran kang kasĕbut ngayun | 
mĕnggah dhapur-dhapur panti | 
pĕperangan kanggenipun | 

myang lĕnggah manggĕnnirĕki | 
ing saĕstunipun seos || 

34. Ingkang kagĕm dalĕmipun sang aprabu | 

Limasan Sinomirĕki | 

kang kagĕm pandhapinipun | 
winastan Joglo Pangrawit | 
kang kagĕm pringgitan katong || 

35. Yĕku Joglo Kĕpuhan muhung barunjung | 
pananggap ĕmpĕr tan mawi | 

ingkang kagĕm para luhur | 
dalĕm sapandhapinĕki | 
kathah sami dhapur Joglo || 

36. Ingkang kangge tyang alit tuwin priyantun | 
lah punika warni-warni | 

griya myang pandhapinipun | 
sasĕnĕngira pribadi | 

Limasan Kampung myang Joglo || 

37. Sadayĕku kang nama awisan namung | 
griya dhapur Sinom yĕkti | 

kang kagĕm sang prabu wau | 
tuwin kari ingkang munggwing | 
ngandhap pangĕrĕt kacriyos || 

38. (ng)Gih punika ingkang nama kĕjĕn tĕrus | 
samantĕn wau manawi | 

mawi kĕjĕn griyanipun | 
namung kakalih puniki | 
giris awisan sayĕktos || 

229. Girisa 

1. Kimas Cĕbolang duk myarsa | 
gotĕke Kyai Dikara | 

dhapur myang praboting wisma | 
kalangkung eraming nala | 
tan bisa sumambung sabda | 
labĕt katĕmbĕn uninga | 
dadya alon aturira | 
dhuh sang minulya ing wana || 

2. Labĕtipun dĕrĕng wikan | 
babasan tanpa paitan | 

mila ulun langkung kewran | 
badhe sumambung aturan | 
ĕwĕt botĕn darbe gaman | 
panyuwun-ulun yĕn dhangan | 
supados ywa katanggĕlan | 
katrangĕna babarpisan || 

3. Ki Dikara sukĕng driya | 
miyarsa manising sabda | 
nulya nglajĕngkĕn carita | 
anggĕr mĕnggah wawatonnya | 
ukur panjang cĕlakira | 
midhangan pamanjang saka | 
pamidhangan panyĕlaknya | 
griya dhapur Joglo ika || 

Jilid 3 - Kaca : 230 

4. Balandar pangrĕting griya | 
kang Limasan dhapurira | 
balandar pangĕrĕtira | 

griya Kampung dhadhapurnya | 
sarta blandar pangĕrĕtnya | 
griya dhapur Masjid ika | 
ingkang minangka gurunya | 
utawi turutannira II 

5. Balungan sapanunggalnya | 
lir upami kasbut ngarsa | 
botĕn ngĕmungkĕn punika | 
ngangkah pantĕs myang sĕmbada | 
saening warni santosa | 
ananging ta wontĕn uga | 
pangangkah malih kacrita | 

sagĕt (n)jalari prayoga || 

6. Karĕjĕkĕn myang raharja | 

ing pangangkah pamĕndhĕtnya | 
saking papetangannira | 
ukuran panjang cĕlaknya | 
pamidhanganing kang griya | 
tuwin blandar pangĕrĕtnya | 
mawi ngĕl-ungĕlan panca | 
punika pratelanira || 

7. Petang satunggal Sri rannya | 
petang kalih Kitri nama | 
petang tiga Gana nama | 
sakawan Liyu rannira | 
gangsale Pokah punika | 
dene manggĕnne kalima | 
saĕstune beda-beda | 

lah punika kamirĕngna || 

8. Manawi adamĕl griya | 
yĕku ingkang wus kalimrah | 
katĕmbungakĕn ing kathah | 
dalĕm griya wingking omah | 
dĕn-ĕnggĕnni dalu rina | 
myang mawi patanĕn ika | 
sĕnthong pagĕdhongan mawa | 
ukuran pangetangira || 

9. Panjanging kang pamidhangan | 
utawi blandar pangrĕtnya | 
kĕdah ingkang ukurannya | 
kacĕngklong anggangsal-gangsal | 
kaangkah kantun satunggal | 
saupami panjangira | 
balandaring ponang wisma | 
nĕmlikur kaki punika ]| 

10. Kacĕngklong gangsal ping gangsal 
utawi salangkung kakya | 
kantun sakaki etangnya | 
makatĕn ugi upama | 
panjanging pangĕrĕtira | 
nĕmbĕlas kaki punika | 

kalong gangsal kaping tiga | 
utawi gangsalwlas kakya || 

11. Etangnya kantun sajuga | 
dhawah Ĕsri namanira | 
punika lĕnggahing griya | 
dene yĕn karya Pandhapa | 

(ng)gih punika wisma ngarsa | 
ingkang wus kalimrah kathah | 
tan dĕn-(ng)gĕnni dalunira | 
patanĕn sĕnthong tan mawa || 

Jilid 3 - Kaca : 231 

12. Parlunipun namung kanggya | 
anampĕni tamu priya | 
myang utusan sasaminya | 
punika pamanjangira | 
pamidhangan utawinya | 
balandar pangĕrĕtira | 
kĕdah ingkang ukurannya | 
kacĕngklong ing panca-panca |] 

13. Kantun kalih kaangkaha | 
kados ta upaminira | 
panjangipun pamidhangan | 
pamanjang utawi blandar | 
pitulas kaki punika | 
kacĕngklong gangsal ping tiga | 
utawi gangsalwlas kakya | 
kantun etang kalih kakya || 

14. Myang upami panjangira | 
pamidhangan panyĕlaknya | 
utawi pangĕrĕtira | 
kalihwlas kaki punika | 
manawi kacĕngklong lima | 
ping kalih dados sadasa | 
kantunipun kalih kakya | 
dhawah Kitri etangira || 

15. Manawi akarya wisma | 

Gandhok punika trĕpira | 
nĕng kiwa tĕngĕnning wisma | 
kalimrahannya kinarya | 
rimatan parluning griya | 
sĕkul ulam sasaminya | 
kalawan pirantos tĕdha | 
myang unggyan pangulahira || 

16. Yĕn panjanging pamidhangan | 
utawi blandar pangrĕtnya | 
kĕdah ingkang ukurannya | 
dipun cĕngklong lima-lima | 
sagĕta kantun titiga | 
saupami panjanging kang | 
pamidhangan panjangira | 
utawi balandarira II 

17 . 


Kawandasa tiga kaki | 
cinĕngklong gangsal ping asthi ] 
kantunipun tigang kaki | 
makatĕn ugi upami | 
panjanging midhangannĕki | 
panyĕlak pangĕrĕt nami | 
wontĕn tigalikur kaki | 
ingkang punika manawi || 

18. Kalong gangsal ping sakawan | 
ugi kantun tigang kakya | 
petanganing kang ukuran | 

kang kacĕngklong gangsal-gangsal | 
saĕstunya kantun tiga | 
winastanan dhawah Gana | 
rĕh limrah myang manggĕnnira | 
gariya Gandhok punika || 

19. Kĕdah Kampung dhapurira | 
milanipun kang minangka | 
upami wawatonnira | 

kadi kang kasĕbat ngarsa | 
panjanging balandar griya | 
kadhapur kampung kinarya | 
kawandasa tiga kakya | 
pangrĕt tigalikur kakya || 

Jilid 3 - Kaca : 232 

20. Supados bilih sinuda | 
gangsal-gangsal kadi griya | 

Limasan Joglo punika | 
sagĕta kantun titiga | 
dados dhawah etang Gana | 
yĕku Gandhok manggĕnnira | 
kĕdah petang dhawah Gana | 
mangkya gantya winursita || 

21. Manawi Masjid punika | 
panggĕnan nĕmbah Hyang Suksma | 
etanging ukurannira | 

blandar pangĕrĕtnya samya | 
kantunipun pan titiga | 
utawi dhumawah Gana | 
lir Kampung ingkang kinarya | 
griya Gandhok kasbut ngarsa || 

22. Saupami kang minangka | 
wawaton balandarira | 
lawan pangĕrĕtnya samya | 
panjangipun pan kinarya | 
molulas kaki sinuda | 
gangsal-gangsal kaping tiga | 
kantun tiga dhawah Gana | 
punika Masjid manggĕnnya || 


< Serat Centhini Jilid 03 - Halaman : 308 > 


23. Kajawi kang wus kawĕdhar | 
ing ngajĕng angandhar-andhar | 
jangkĕping etang binabar | 
ukur pamidhangan blandar | 
lawan pangĕrĕting griya | 

yĕn kacĕngklong panca-panca | 
kantun sakawan punika | 
dhawah Liyu namanira || 

24. Bilih kantunnipun panca | 
utawi tĕlas punika | 
dhawah Pokah namanira | 
mangkya ingkang ginupita | 
manggĕnning etang punika | 
kajawi kang kasbut ngarsa | 
wus mupakat sakĕh jalma | 
tumrap griya sanĕsira || 

25. Manawi griya Pringgitan | 
utawine Pasanggrahan | 
dhawah Kitri kang prayoga | 
sami kalawan Pandhapa | 
bilih Langgar lawan griya | 

Pawon Kandhang rajakaya | 
tanapi Gĕdhogan kuda | 
dhawah Gana kang prayoga || 

26. Dadya Gandhok saminira | 
manawi iyasa griya | 

Regol myang Pasowanannya | 
tanapi Bangsal punika | 
dhawah Liyu kang prayoga | 
bilih damĕl Lumbung lawan | 
panggĕnan kang Parimatan | 
dhawah Pokah manggĕnnira || 

230. Mijil 

1. Wus kawijil ukuraning panti | 
tĕlas winiraos | 

Mas Cĕbolang rumĕsĕp ature | 
mĕnggah tĕgĕs myang pikajĕngnĕki | 
petanganing panti | 
kang kasĕbut ngayun || 

Jilid 3 - Kaca : 233 

2. Ki Dikara wangsulannya aris | 
jarwa kang gumathok | 

ulun dĕrĕng uninga ĕstune | 
amung saking ing pangintĕn mami | 
punika manawi | 
pikajĕngannipun || 

3. Pan minangka pangajap pamuji | 
kasaenan yĕktos | 

kados tĕmbung Sri yĕku tĕgĕse | 

maring pangan utawi manawi | 
lĕrĕsipun Ĕsri | 
tĕgĕsnya winuwus || 

4. Rajabrana padhang kamulyan-di | 
pramila dumados | 
manggĕnnipun etangan griyane | 
kang utama kadhawahkĕn Ĕsri | 
pangajap utawi | 

ing pamujinipun || 

5. Kang supados ingkang angĕnggĕnni | 
sagĕda dumados | 

nora kirang bukti rijĕkine | 
miwah sugih arta barana-di | 
kamulyan pinanggih | 
padhang tyas rahayu || 

6. Tĕmbung Kitri tĕgĕsnya winarni | 
tanĕman kinaot | 
bokmanawi kapĕndhĕt ayome | 
pikajĕnge ingkang angĕnggĕnni | 
dĕn-ajap pinuji | 

asrĕp tĕntrĕmipun || 

7. Asrĕping tyas aring ingkang dhiri | 
tan sarang sayĕktos | 

ing rijĕki miwah sasamine | 
cĕkakipun ingkang angĕnggĕnni | 
sagĕd sĕnĕng aring | 
sĕgĕr myang rahayu || 

8. Tĕmbung Gana gatra tĕgĕsnĕki | 
kajĕnging suraos | 

ing pangajap saha pamujine | 
sagĕt isi sarta lumastari | 
lir ĕsthining ati | 
kang darbe wismĕku || 

9. Tĕmbung Liyu lĕsah tĕgĕsnĕki | 
kajĕnging suraos | 

aywa nganti (n)darbĕni dayane | 
kapurunan sasaminirĕki | 
mring kang darbe panti | 
kumambang sakayun || 

10. Tĕmbung Pokah pikajĕnge nĕnggih | 
saking botĕn amot | 

kĕbak brana arta rijĕkine | 
ing pangangkah kalawan pamuji | 
binabarkĕn taksih | 
kĕbak malah wuwuh || 

11. Sampun tamat nanging wontĕn malih 
kĕdah winiraos I 

babalungan griya cathokane | 
utawine (n)jing-anjingannĕki | 
apan kĕdah mawi | 
cinorĕk sadarum || 

12. Myang ginĕthĕk ing tatah waradin | 
dhapur seos-seos | 

warni catur punika namane | 

Nara-sunya Gandheya Nurwitri | 

Byabya jangkĕpnĕki | 
dene parlunipun || 

Jilid 3 - Kaca : 234 

13. Pan kinarya tatĕngĕr supadi | 
tan kalintu ĕnggon | 

cĕcathokan myang (n)jing-anjinganne | 
wontĕn ingkang nganggĕp anggadhahi | 
angsarnya prayogi | 
ingkang manggĕn tulus || 

14. Cacah catur dene tumrapnĕki | 
wontĕn badan manggon | 
pamidhangan blandar pangĕrĕte | 
saka sunduk tumpang singup kiki | 
sasaminirĕki | 

balungan kang agung || 

15. Sami anĕng cakĕt cathokaning | 
warni kĕdah jumboh | 

(n)jing-anjingan kang dadya kancuhe | 
upamine saka dĕn-tĕngĕri | 

Nara-sunya ciri | 

blandar pangrĕtipun || 

16. Pamidhangan sunduk miwah kili | 
kang pancĕn cumathok | 
kaanjingan purusing sakane | 

ugi kĕdah mawi dĕn-tĕngĕri | 

Nara-sunya sami | 
sapiturutipun || 

17. Lĕnggahipun tĕtĕngĕr winarni | 
lĕr-wetan kacriyos | 

Nara-sunya puniku corĕke | 
kidul-wetan Ganeya nglĕnggahi | 
kidul-klĕn Nurwitri | 
lĕr-kilĕn Bya-bya nung || 

18. Nadyan panti ngidul ajĕngnĕki | 
ngalĕr-ngetan ngulon | 

kang tatĕngĕr tan ewah ĕnggĕnne | 
saupami wontĕn griya mawi | 
saka catur sisih | 
pangrĕt ugi catur || 

19. Ingkang cĕlak klawan prĕnahnĕki | 
ing lor-wetan pojok | 

Nara-sunya ugi tatĕngĕre | 
ingkang cĕlak kidul-kilĕn mawi | 
tinĕngran Nurwitri | 
sapiturutipun || 

20. Dene griya kang saka nĕm sisih | 
twin wolu kacriyos | 
pangĕrĕtnya sami lan sakane | 
tumrap ingkang tatĕngĕrirĕki | 
ugi kadi ngarsi | 

tan na bĕntĕnnipun || 

21. Sapintĕna kĕhing sakanĕki | 
lan pangĕrĕt jumboh | 

ing tatĕngĕr kabage kalihe | 
kang sapalih nunggil tatĕngĕring | 
lĕr wetan puniki | 
kang sapalihipun || 

22. Ĕstu nunggil tatĕngĕrirĕki | 
pojok kang lĕr-kulon | 

lah makatĕn ugi sasisihe | 
ingkang kidul-wetan tĕngĕrnĕki | 

Gandheya sasisih | 
myang Nurwitri-nipun || 

23. Dene tĕngĕr ingkang tumrap munggwing | 
andĕr miwah molo | 

patrap ugi tan ana sanĕse | 
kadi ingkang kasĕbut ing ngarsi | 
ananging sarĕhning | 
molo dunungipun || 

Jilid 3 - Kaca : 235 

24. wontĕn tĕngah lĕrĕs ingkang pasti | 
pan kinarya kaot | 

sawatawis bineda patrape | 
botĕn pajĕg ragi mĕncĕng kĕdhik | 
saupami pasti | 
ngidul ajĕngipun || 

25. Sĕmu ngajĕngakĕn ing pojoking | 
keblat kidul kulon | 
tinĕmbungkĕn malumah pantine | 
molo mujur ngilĕn sĕmunĕki | 
mangalĕr sakĕdhik | 

wetan sĕmu ngidul || 

26. Ingkang kilĕn kĕdah dĕn-tĕngĕri | 

Bya-bya wus pinathok | 

kados saka ingkang ĕlĕr-kilĕn | 
ingkang wetan Ganeya pinasthi | 
kadi sakanĕki I 


< Serat Centhini Jilid 03 - Halaman : 312 > 


ingkang wetan kidul || 

27. Griya majĕng mangidul upami | 
sĕmu madhĕp mojok | 

ingkang wetan mangkurĕp sĕmune | 
molonipun ngilĕn ujurnĕki | 
sĕmu ngidul kĕdhik | 
dene patrapipun || 

28. Sisih wetan ngalĕr sĕmunĕki | 
ingkang sisih kulon | 
tinĕngĕran Nurwitri yĕktine | 
kadi saka kidul-kilĕn sami | 
wetan dĕn-tĕngĕri | 

Nara-sunya tamtu || 

29. Kadidene saka ingkang munggwing 
ing lĕr-wetan jumboh | 

awit molo wetan para ngalĕr | 
wontĕn dene bilih ponang panti | 
pajĕg ajĕngnĕki | 
mangalĕr mangidul || 

30. botĕn sĕmu majĕng pojok kalih | 
wetan tuwin kulon | 

waton mawi tan winĕnangake | 
nir prayogi saĕstu (n)jalari | 
apĕsing kang dhiri | 
cilakanya muput || 

31. Ringkĕsannya pojok keblat suci | 
ing salah sawiyos | 

pundi ingkang kapara cĕlake | 
yĕku kangge wawatonnirĕki | 
tĕtĕngĕr kang munggwing | 
babalungan agung || 

32. Sampun pantog sĕsĕrĕpan-mami | 
babasan sok-glogok | 

mung puniku si bapak glĕthĕke | 
ĕstu botĕn wontĕn malih-malih | 
sadarmi naluri | 
criyose luluhur || 

33. Mas Cĕbolang aturira aris | 
sru panuwuningong | 
tĕmbe bilih kinuwasakake | 
sagĕd damĕl griya ĕstu mawi | 
patrap petangnĕki | 

kadi kang dhumawuh || 

34. Namung petang kaki lawan ĕdim | 
ulun dĕrĕng ngrĕtos | 

Ki Dikara alon wangsulane | 
tĕka lĕrĕs yĕn dĕrĕng udani | 

etang kaki ĕdim | 
dĕrĕng patos ngumum 


28 XII. Lampahipun Mas Cĕbolang kanthi para santrinipun dumugi ing dhusun 
Tĕmbayat, kapanggih Modin Ki Sahabodin. 

Mas Cĕbolang kaĕtĕrakĕn Ki Modin jiyarah ing pasareyanipun Pangeran 
Pandhanarang lan pasareyanipun Sĕh Domba ing rĕdi Cakaran. Ing Pasareyan 
Tĕmbayat lan Cakeran wau Mas Cĕbolang uluk salam, tĕka kapirĕng 
wangsulanipun, andadosakĕn eramipun Ki Modin. Mas Cĕbolang nĕrangakĕn 
maksud lan maknanipun "salam". ... 
kaca 240-244. 

35. Dhawuhdalĕm (n)jĕng sri narapati | 
kang supados maton | 

rĕhning pĕcak tindak myang dhĕpane | 
nyari tĕbah ĕstu botĕn sa | 

-lajĕng dĕnparingi | 
ukuran puniku || 

36. Asalipun saking Ngatasangin | 
pangandika katong | 

etung iki ingsun-gadhuhake | 
marang bocahingsun Kalang-(n)dhagi | 

Gowong lawan malih | 
bocah Juru-ukur || 

37. Bilih parĕng ulun nyuwun uning | 

Ki Dikara gupoh | 

ngambil kakĕnan gya sinungake | 
myang sung wikan garisan tĕs sĕtrip | 
radi wiyar ĕdim | 
dene etangipun || 

38. Rolas sĕtrip punika saĕdim | 
rolas dim anapon | 

pan sakaki de rolas kakine | 
dĕn-wastani sacĕngkal winilis | 
tatĕngĕr kang munggwing | 
ing papadon catur || 

39. Warninipun lah kadi puniki | 

Mas Cĕbolang anon | 

Ki Dikara sarwi mĕdharake | 
pojok catur sami dĕn-jagani | 
jawata nyatunggil | 
dene naminipun || 

40. ĕlĕr-wetan Pritanjana nami | 
kidul wetan pojok | 

Hyang Kuwera dene kidul-kilĕn | 
kang rumĕksa Sang Hyang Maha yĕkti | 
lĕr-kilĕn mungkasi | 

Hyang Siwah jujuluk || 

41. Kacarita sampun gangsal ari | 
dĕnnira nĕng ngranggon | 
lulang kidang sampun tinrapake | 
kalowongan tarĕbang kakalih | 
panggarape apik | 

swarane jumĕngglung |] 

42. Sinungakĕn mring tamunirĕki | 
punika wus dados | 

myang santake mirantos kalihe | 
mangke ratri wawi dĕn-enggali | 
tarĕbang tinampi | 
sang anom panuju || 

231. Sinom 

1. Diwasaning diwangkara | 

ing ngranggon wus dĕnbĕrsihi | 
dilah colok sinulĕdan | 
badhe sasĕgah miranti | 

Ki Dikara wus linggih | 
kupĕng lawan tamunipun | 

Mas Cĕbolang kalawan | 

Nurwitri trĕbang sinandhing | 

Ki Saloka Palakarti Kartipala || 

2. Ki wisma alon tatanya | 
ĕstu ulun dĕrĕng uning | 
gĕndhĕng gĕndhinging kang gangsa | 
lan tĕrbang punapa sami | 

Mas Cĕbolang lingnya ris | 

radi wontĕn sanĕsipun | 

rumuhun ulun tanya | 

dhumatĕng Kyai Cĕndhani | 

ingkang manjing gĕndhing tarĕbang slawatan || 

Jilid 3 - Kaca : 237 

3. Randha-nurut Lĕmpang-jawa | 

Pĕtung-wulung Kudhup-turi | 

Montro myang Lĕmpang-gariyah | 

Sontoloyo Bango-mati | 

Bayĕm-tur Tunjung-adi | 

Ronge-ronge Carang-gantung | 

Gandrung-binangun Linggang | 

Rujak-sĕntul Kĕmbang-katis | 

Srundĕng-gosong Cangkĕlĕk Ranumĕnggala || 

4. Sohoyung Bujang-dalĕman | 

Lare-angon Lompong-kĕli | 

Glele Sĕkar-gadhung-Jawa | 

Kidung-kidung Salobog-i | 

Gĕndheo Popok-kĕli | 

Jalĕdrĕse Topĕng-arum | 

Kinjĕng-trung Paman-paman | 

Glathik-bolong Lunggadhung pil | 

Kaum-dhawuk Sĕkar-gadhung Bagĕlenan 

5. Gĕndhuk-gĕndhuk Kayun Wisma | 
Tokung-tokung Pawĕh Slisir | 
Tunggu-jagung sampun tĕlas | 
sadaya apan winilis | 
kawandasapapat aming | 
samangke saĕstunipun | 

kathah kang dĕrĕng lĕbda | 

tuwin supe lagunĕki | 

uran-uran sĕnggakan kathah kalepyan || 

6. Ki Dikara rĕnĕng driya | 
wawi anak dikawiti | 

Mas Cĕbolang tandya buka | 

kanang Sĕkar-gadhung-Jawi | 

tĕrbang agĕng nibani | 

kadya ĕgong bĕm mangguguk | 

tĕrbang alit kosĕkan | 

binarung swara dumĕling | 

barunganne kadi ta ingkang winahywa || 

7. Atapa jroning sarira | 
sadina-dina gung brangti | 
datan nana katingalan | 
sarirane dĕntangisi | 
tansah dĕneling-eling | 
solahing raga dĕnetung | 
margane anĕng donya | 
ciptaningsun lir angimpi | 
kĕmang irĕng uripku saking sihira || 

8. Marmaningsun anĕng dunya | 
dhapur sira ngandikani | 
tansah ing raga winangwang | 
among winong sih-ngasihi | 
tansah sih asinung sih | 
karsanira among kayun | 
jabĕng jro jati suksma | 
wĕlatung wijil Mĕrapi | 
tingalingsun sirna dening tingalira || 

9. Yĕn tan ana ananira | 
mangsa ana ing dumadi | 
solahingsun solahira | 

tan kĕna kari myang dhingin | 
tunggal sapati-urip | 
punapa ta rupanipun | 
lamun dera tilara | 
gununge wong Majapait | 
kawruhingsun sirnane kawikanana || 

10. Yĕn ta sira anampika | 
sisikuning raga iki | 

datan wande anĕng nraka | 
jahanam kang sunlĕboni | 
sanadyan na dhasaring | 
kawah Candramuka iku | 
barĕng kalawan sira | 
kasĕktĕning pra maharsi | 
raga-raga kuwawane ing pangwasa || 

11. Apa ing sasolahira | 
ingsun iki aja kĕri | 
sanadyan mora pyuyika | 
tan na tolĕh lara-pati | 
sakarsa mamaĕsi | 
saking sira marganingsun | 
wulu-ningsun salĕmbar | 
apan sira kang (n)darbĕni | 
tranging nala karsaningsun karsanira 

12. Yĕn ta sira amisesa | 
karsanta jroning karonsih | 
tunggala saraga-jiwa | 
tunggaling karsa pinanggih | 
wus lali anak-rabi | 
sandhang-pangan ora ketung | 
sampun saekapraya | 
srĕnging karsa sun-aranni | 
kupingingsun sirna dening panarima 

13. Piyarsakĕna kawula | 
sasambat ing lara pati | 
nora nama nambanana | 
yĕn lara kandhuwan wingit | 
sun lĕlipur ing gurit | 

sah sing kawula lawan usul | 
prandene nora waras | 
dhĕle kang cinandu rĕsmi | 
kang sun-ucap tan adoh kalawan sira 

14. Tansah angura pralambang | 
surate sawiji-wiji | 
kalangĕnan karasikan | 
jroning jinĕm aliron sih | 
sun nĕdya ĕtoh pati | 

yĕn maleca malih kayun | 
sampun aliru wastra | 
landhĕsaning ani-ani | 
ana ora ingsun mapan saking sira || 

15. Saya nglangut laras-mara | 
lir palwa kentir ing angin | 
sampun na tilar salira | 
tan ana sinĕdyĕng ati | 
wilangan tusing ngĕnting | 
kadi sarah munggwing laut | 
mingkĕt tanapi obah | 

pondhoh cĕngkir sun-wastani | 
sak-polahe tan lyan polahe sagara || 

16. Umbak karĕm ing sagara | 
anane datan kakalih | 
kang ingaranan sagara | 
dĕn-kĕna dera nampĕni | 
lir uyah tibĕng tasik | 

ing tampa ywa salah surup | 

yaiku kang sinedya | 

pilih ingkang nguningani | 

iya iku kang wus rohyating dumadya || 

17. Sabĕn wus dhawah gong nulya | 

Kartipala Palakarti | 
kalawan Kyai Saloka | 

katri sarĕng anyĕnggaki | 
rĕmpĕg lir swara siji | 
ĕgong yong-geyong amoyung | 
sĕsĕgan sawatara | 
kinĕndhon iramanĕki | 

Sĕkargadhung wus suwuk sĕlĕh tarĕbang || 

Jilid 3 - Kaca : 239 

18. Ki Dikara suka-rĕna | 
ĕstu sajĕg-kula urip | 
sa-Allah sawĕg punika | 
mirĕng kang kadya puniki | 
tĕka datan (m)bĕrbĕgi | 
wijang swara tĕrbang dhaup | 
bilih santri slawatan | 
swara umyung ngĕlik-ngĕlik | 

nganti ĕrak tan cĕtha tĕrbang brung-brungan || 

19. Nahan ta sakĕhing Kalang | 
kang nĕng wana tĕbih-tĕbih | 
bawahe Kyai Dikara | 

dupi mirĕng swaranĕki | 
tarĕbang mawa sinngir | 
pra samya dhatĕng asĕlur | 
miwah (m)bĕkta wowohan | 
pala-sandhung warni-warni | 
atanapi pala-pĕndhĕm lan kasimpar || 

20. Dĕrĕsan arĕn siwalan | 
daging kidang sangsam aking | 
wis pinarnah lungguhira | 

ki wisma gupuh (m)bejani | 

marang ing tamunĕki | 

lah punika kanca-ulun | 

pra abdidalĕm Kalang | 

kang sami wismĕng wanadri | 

para Kalang lawan tamu sampun tĕpang || 

21. Babĕktane wus tinata | 
nĕng tĕngah saingga wukir | 
samya nadhah sasukanya | 

Mas Cĕbolang lan Nurwitri | 
nyandhak tarĕbang malih | 
mungĕl gĕndhing Kidung-kidung | 
binarung apalannya | 

kalima datan sarĕnti | 

ana Kalang mĕncul (n)jogĕt (m)bari sila || 

22. Kidung-kidung salondopan | 

kawi doro tonjok ĕnting | 
obah dhadha-dhadha ĕntap | 
pacak-gulu cake dupi | 
dangu ing sawatawis | 
sinĕsĕkkĕn tandya suwuk | 
karĕnan sakĕh Kalang | 
nungsung warta mring ki panti | 
pintĕn dalu anggĕnnipun tarĕbangan || 

23. Ki Dikara mĕsĕm lingnya | 
amung saratri puniki | 

rĕh wus sawatara dina | 
ayun bidhal benjing-enjing | 
maring ing Pranaragi | 
prĕlu atalabul ngĕlmu | 

Kalang goyang kapala | 

dhuh anggĕr (m)bok inggih-inggih | 

ywa kasĕsa wontĕna ngriki sacandra || 

24. Kula kang jagi rumĕksa | 
rahayuning kanang dhiri | 
myang ngawontĕnkĕn sasĕgah | 
tumuntur mring Pranaragi | 

Cĕbolang lingira ris | 
saklangkung panuwun-ulun | 
inggih benjing kewala | 
mantuk-kula tamtu kampir | 

datan lami wontĕn nagri Pranaraga || 

25. Sadalu dĕnnya tĕrbangan | 
dupi wanci pajar gidip | 
sata kaluruk sauran | 
miwah swaraning kang paksi | 
mrak manguwuh dumĕling | 
sung peling kang arsa nglangut | 
nuli sira mangkata | 

ywa kalamĕn nĕng wanadri | 
isih dawa mungguhing lalakonnira || 

26. Kĕndĕl dĕnnya tarĕbangan | 

Cĕbolang sarewangnĕki | 
wus pamit mring Ki Dikara | 
mring pra Kalang kang manggihi | 

asung puja basuki | 

kang sinung ling samya (n)dhĕku | 

mĕdhun saking planggrongan | 

Ki Dikara tĕdah margi | 

Kalang-kalang (ng)garubyuk ana ing wuntat 

27. tarĕbang dwi kang ambĕkta | 

Kartipala Palakarti | 

Kalang sawiji anyĕlak | 
mring Cĕbolang lan Nurwitri | 
prayogi sinung nami | 
tarĕbang kakalih wau | 

kang agĕng Mangunarja | 
ingkang alit Mangajapsih | 

Mas Cĕbolang sukĕng tyas mangayubagya || 

28. Lampahe praptĕng trataban | 
pra samya andum basuki | 

pra Kalang wangsul ing wana | 
lam-lamĕn duk wau ratri | 
muji nuline bali | 
sigĕg pra Kalang kang mantuk | 
nahan ta lampahira | 

Cĕbolang sarewangnĕki | 

mahawan ring pagagan sĕtrĕn tĕgalan || 

29. Nurut margi padhusunan | 
ngambah ardi alit-alit | 
prapta ing ardi Tĕmbayat | 
miyat masjid alit cĕkli | 
wingit singit rĕspati | 

Cĕbolang sarewangipun | 
manjing srambi kapanggya | 
lan Ki Modin saha Bodin | 

wus tinanya nama pinangka myang sĕdya || 

30. Mas Cĕbolang apratela | 
kalawan tatanya aris | 
kula nyuwun sasĕrĕpan | 
sintĕn kang sinambating sih | 
ngriki dhusun ing pundi | 
dene harjane kalangkung | 
jalu ĕstri ngibadah | 

dalah lare alit-alit | 

sanggĕn-ĕnggĕn samya ngabĕkti ing Allah || 

31. Ki Modin alon lingira | 
kula Modin saha Bodin | 
riki ingaran Tĕmbayat | 
lĕrĕs andika mastani | 
sĕnĕnning dhusun kĕksi | 
nguni kang awit dhudhukuh | 
kyatingrat Sunan Bayat | 
duk dĕrĕng jumĕnĕng wali | 

apaparah Kyai Gĕdhe Pandhanarang || 

32. Asal saking ing Samarang | 
sugih singgih anglangkungi | 
anyakabat (n)Jĕng Suhunan | 

Kalijaga dĕn-dhawuhi | 
martapi anĕng riki | 

dene masigid di-luhung | 

criyose tiyang sĕpah | 

saking Mĕkah asalnĕki | 

ingkang pangandika Sunan Kalijaga || 

33. Sunan Bayat sakaliyan | 
dumugi praptaning jangji | 
sumare ardi punika | 
wontĕn sabatnya satunggil | 

Sĕh Dumba awawangi | 
wafate sumare gunung | 

Cakaran cakĕt Bayat | 
kang katingal saking riki | 

paran karsa kula sagah ngatĕrĕna || 

34. Inggih kakang yĕn kalilan | 
kula ayun mangastuti | 
muhung jiyarah kewala | 
nahlilakĕn kang suwargi | 
nyuwun sawab basuki | 
lĕstarining lampah-ulun | 

Ki Modin tansah nyawang | 
marang ingkang nĕmbe prapti | 
cahya wĕnĕs bagus jatmika prasaja || 

35. Ngunandika jroning nala | 
kimase pangiramami | 
dudu santri nyĕgobangan | 
cahyane nguwung nĕlahi | 
wasana wacana ris | 
punika langkung panuju | 
punapa sapunika | 
punapa bakda Ngisai | 

Cĕbolang ngling prayogi bakdaning Ngisa || 

36. Tan cinatur dĕnnya wĕkdal | 
paragat wĕktu Ngisa-i | 

Ki Modin miranti dupa | 

Cĕbolang sarowangnĕki | 
wus kerit cĕlak margi | 
anon pakuburan agung | 
ing dagan ngilak-ilak | 

Nurwitri tatanya aris | 

sintĕn ingkang sumare kubur punika || 

37. Lah niku (ng)gĕr garwanira | 

(n)Jĕng Sunan Tĕmbayat nguni | 

kathah kang samya jiyarah | 
nĕnĕpi nyunyuwun sugih | 
lajĕng lampahirĕki | 
prapta pasareyanipun | 

(n)Jĕng Sunan ing Tĕmbayat | 
anĕng (n)dagan sadayĕki | 

Mas Cĕbolang asung salam mirĕng swara || 

38. Tĕtĕh cĕtha winangsulan | 
sadaya samya miyarsi | 

Ki Modin goyang kĕpala | 
sangsaya ing kurmatnĕki | 
tutug dĕnnira tahlil | 

wawi kakang samya mundur | 
mring makame Sĕh Dumba | 
kang nĕng ing Cakaran wukir | 
lumaksana Ki Modin lumakyĕng ngarsa || 

39. Praptĕng kubure Sĕh Dumba | 
anĕng (n)dagan dĕrĕng linggih | 

Mas Cĕbolang asung salam | 
uga na swara mangsuli | 
anjawab salamnĕki | 

nulya nĕng daganirĕku | 
nutug dĕnnya tahlilan | 
pragat wangsul mring masigid | 

Kyai Modin pamit ayun marang wisma || 

40. Mĕndhĕt sĕgah sawontĕnnya | 

Cĕbolang datan marĕngi | 
kakang sampun susah-susah | 
sarĕhning wus tĕngah ratri | 
damĕl susahing batih | 
mangke sabibaring Subuh | 
ulun lajĕng kewala | 
dhumatĕng Wanakartĕki | 

Kyai Modin (n)dhĕku gya (ng)gĕlari glaran || 

41. Bantal dhumpal wus tinata | 
dilah jodhog mĕlik-mĕlik | 
ontongan klobot myang sata | 
mĕnyan madu sakĕmiri | 
nĕng kĕba dĕn slĕmpiti | 
pangot ngiras kangge (m)bĕsut | 
lantingan kĕbak toya | 
sumangga sawontĕnnĕki | 

sami ĕsĕs miwah ngunjuk toya tawa || 

42. Kang sinung ling samya rahab | 
nyĕbrak kalobot (m)bĕsuti | 
lininting winoran mĕnyan | 

kang ngorong nglangga ing kĕndhi | 
nikmat tumraping dhiri | 
sĕnĕng tĕntrĕm nir ing rapuh | 

sadaya suka-rĕna | 
gumrumung sajroning masjid | 

Ki Abodin angling marang tamunira || 

43. Kala wontĕn pasareyan | 
sakalangkung eram-mami | 
pun adhi atur sasalam | 
tĕka wontĕn kang mangsuli | 
nĕng ardi Bayat tuwin | 
nĕng ardi Cakaran wau | 
awit salami kula | 

dĕrĕng nate amĕningi | 
lalampahan kang mirid kadi punika || 

44. Punapi ta karananya | 

Mas Cĕbolang amangsuli | 
sawĕg pinuju kewala | 
botĕn wontĕn kĕdhah-kĕdhih | 
amung pratandha luwih | 
sakalihe kang wus marhum | 
bokmanawi punika | 
iribane kang nĕtĕpi | 

nora mati kewala ngalih panggonan || 

45. Sĕh Bodin goyang kĕpala | 

adhi ing saĕstunĕki | 

toh sabĕn ari angucap | 

asung salam myang mangsuli | 

ananging amung angling | 

tan uninga kajĕngipun | 

pun adhi bilih wikan | 

pyarogi winĕdhar angling | 

paring sawab mring ulun punggung Asmara || 

232. Asmaradana 

1. Mas Cĕbolang lingira ris | 
pamanggih-ulun piyambak | 
kilap tĕmĕn myang lĕpate | 
miwah kacondhongan karsa | 
botĕnnipun sumangga | 
kojahe santri ngaluyug | 
asring ngĕpotakĕn wĕkdal || 

2. Tiyang ingkang dhatĕng angling | 
dhumatĕng kang kadhatĕngan | 
asalamu ngalaekom | 

jarwa wilujĕng kawula | 
tumrape ing sampeyan | 
ingkang kadhatĕngan muwus | 
wa ngalaekumu-salam || 

3. Wardinipun kula inggih | 
makatĕn ugi tan sisah | 
sanadyan wilujĕng ingong | 

tumrap ing atas sampeyan | 
dyan talĕkĕman asta | 
wontĕn ingkang botĕn namung 
sami wicantĕn kewala || 

4. Kang mawi gathuk astĕki | 
punika tumrap kang samya | 
tĕpung lajĕng samya jagong | 
twin pinanggih dĕg-dĕgan | 
mrih lĕkĕtkĕn sasanak | 
asih sinihan satuhu | 
anambahi kasantosan || 

5. De kang tan gathuk astĕki | 
tumrap sami saking tĕbah | 
cĕkap sung salam kemawon | 
tan mawi tĕkĕman asta | 
wardine tĕmbung salam | 
punika slamĕt rahayu | 
manjing dhatĕng kasantosan || 

6. Pikajĕngipun winarni | 

tyang kang dhatĕng uluk-salam 
sĕstu anyantosakake | 
saha ngĕgungakĕn urmat | 
maring kang kadhatĕngan | 
wangsulan mungalaekum | 
pan kosokwangsul kewala || 

7. wontĕn malih rasanĕki | 
wardine salam raharja | 
wujud gĕsang umuringong | 
mangka sipating agĕsang | 
tuwin umur punika | 
mung satunggal ĕstunipun | 
tan kenging bilih kabagya || 

8. Ing ngriku lajĕng kabagi | 
ruruba katur ing liyan | 
apan tĕlas saĕstune | 
nanging margi saking satya | 
lĕgawaning wardaya | 

Allah ingkang Maha Agung | 
(m)barĕngi kula sung salam || 

9. Maringi lintu basuki | 
umur kalangkung utama | 
katimbang lawan umure | 
ingkang rinubakkĕn liyan | 
kados mandar santosa | 
dene kang rinuban wau | 
upami wilujĕngira || 

10. Dĕrĕng rinubakkĕn yĕkti | 
kang mangka angsal tambahan 


< Serat Centhini Jilid 03 - Halaman : 324 > 


ĕstu mindhak santosane | 
nadyan wus kinarya ruba | 
sarĕhning Maha Nasa | 
sampun amaringi lintu | 
langkung sae myang santosa || 

11. Inggih sangsaya mĕwahi | 
sangĕt kĕkah kuwatira | 
mĕnggah ta katĕrangane | 
sadaya muhung minangka | 
jalaran kang Kuwasa | 
anggĕnnipun badhe asung | 
ganjaran myang kadrajadan || 

12. Dhumatĕng kawulanĕki | 
kang tumrap Ĕdating Allah | 
pribadi kang boya katon | 
dene kang samya tumitah | 
sarana kadhawuhan | 

apan sami kinĕn uluk | 

-salam miwah jawat-asta || 

13. Pan sami siniyan ing sih | 
sintĕn kang mituhokĕna | 
saparentahing Hyang Mason | 
ĕstu amangguh kabĕgjan | 
kang agung tumrap dunya | 
tanapi ngakeratipun | 

mila sami ngistokĕna || 

14. Liring dhawuhing Hyang Widdhi | 
ing Kur'an sampun kaĕnas | 
tangĕh kalamun macĕthot | 

Ki Abodin lon lingira | 
mugi kawĕdharĕna | 
inggih kakang ĕngĕt-ulun | 
rapale kadi punika || 

15. Ya ayu haladinna-ni | 
amanu kinakiyitan | 
bitakiyatin pa kiye | 
biak anu min alawan | 
auratuha tamat | 
maknanipun rapal wau | 
ĕh eling-elingĕn poma || 

16. Umat mukmin sadayĕki | 
kala sira tampa ruba | 
lan sadhengah rurubane | 
iya iku kaslamĕtan | 
myang maujud sabarang | 
nuli malĕsa sirĕku | 
kalawan ganti ruruba || 

17. Ingkang sakira ngungkuli | 
lawan rurubaning liyan | 
utawa ambalĕkake | 

ing satimbange kewala | 
dene ta kukumira | 
tyang mung ruruba salamu | 
tuwin sadhengah ruruba || 

18. Amung sunat yĕktinĕki | 
de kang ingulukan salam | 
wajib asung wangsulanne | 
nanging wajib kiyapah | 
sanepane mangkana | 
upami tyang kathah kumpul | 
wontĕn ingkang uluk-salam || 

19. Salah satunggal mangsuli | 
wus nir kasipatan dosa | 

kang tan sung wangsulan kabĕh 
cĕkap satunggal kewala | 
dene ta wawangsulan | 
kang ngungkuli rurubĕku | 
amung makatĕn kewala || 

20. Upami rurubanĕki | 
asalamu ngalaekam | 
wangsulane kang kinaot | 
wa ngalaekumssalam | 
wa rahmatulahi wa | 
-barakatuhu puniku | 
utamining wawangsulan || 

21. De kang mung stimbangnĕki | 
salamu ngalaekum | 

wa ngalekumu salame | 
cĕkak makatĕn kewala | 
manawi kang ruruba | 
barang ing sawujudipun | 
puniku winalĕsana || 

22. Klawan barang kang ngungkuli 
utawi satimbangira | 

yĕn tan sagĕd malĕsake | 
ingkang sami wujud barang | 
puniku winalĕsa | 
lan suka narimĕng kalbu | 
tuwin pamuji raharja || 

23. Punika langkung utami | 
katimbang winalĕs barang | 
kang timbang lan rurubane | 
apan ta namung punika | 
ing sasĕrĕpan kula | 

Sahabodin manthuk-manthuk | 
sa Allah sawĕg punika || 

29 Salajĕngipun Ki Modin nyariosakĕn sĕjarahipun Ki Gĕdhe Pandhanarang 
wiwit taksih dados bupati Sĕmarang engga manjing dados muridipun 
Kangjĕng Sunan Kalijaga, kadhawuhan tilar praja dĕdunung ing Tĕmbayat. 
Ing margi kabegal, nĕdahakĕn ingkang mbĕkta bandha garwanipun kasimpĕn 
ing tĕkĕnipun. Sasampunipun Nyai kabegal, lajĕng dhatĕng begal sanĕsipun 
nama Sambangdalan. Dipun wangsuli bilih Ki Gĕdhe Pandhanarang botĕn 
mbĕkta barang pangaos, sang begal nekad tansah bĕngok-bĕngok. Wĕkasan 
kasabda kados "menda" lan saĕstu dados menda, tĕrus ndhĕrĕk dumugi 
Tĕmbayat, kadhawuhan ngangsu ngisĕni kolah. Saking sĕtyanipun nĕtĕpi 
dhawuh, wĕkasan dening Sunan Kalijaga karuwat wangsul dados manungsa, 
kaparingan nama Sĕh Domba. Ingkang jumĕnĕng ing Tĕmbayat sapunika 
putranipun Ki Gĕdhe Pandhanarang, kasĕbut Pangeran Tĕmbayat. ... 
kaca 245-253. 

24. Uninga suraosnĕki | 
sasalaman jawat-asta | 

toh ing sabĕn dintĕn kangge | 
nanging pamanggihing manah | 
mung saking kalimrahan | 
botĕn nyana yĕn kadyĕku | 
jinĕrĕng angandhar-andhar || 

25. wontĕn malih ri riyadi | 
bakdane wulan Ramĕlan | 
ugi sami marlokake | 
pupanggihan sasalaman | 
manawi tan pinanggya | 
cĕkap akintun kinintun | 
kintĕki mawi sinĕrat || 

26. Minangka wawakilnĕki | 
silatulrahmi rayadya | 
lah kadi pundi kajĕnge | 

Mas Cĕbolang lon lingira | 
silatulrahmi iku | 
tĕgĕsipun apan nyambung | 
katrĕsnan trusing wardaya || 

27. A la dalah manggih malih | 
adhi botĕn pisan-pisan | 

yĕn gunggung amrih pakolĕh | 
nitik antaraning budya | 
sanĕs santri walaka | 
rapal makna murat putus | 
suraose wus tan kewran || 

28. Sanĕs tĕtĕmbungan santri | 
kĕdale wong ahli-praja | 
dhĕmĕs luwĕs tan tumpangso | 
punapi sampun angambah | 
ing nagri Ngĕksiganda | 

Mas Cĕbolang lingira rum | 


< Serat Centhini Jilid 03 - Halaman : 327 > 



sampun nanging mung sakĕdhap || 

29. Kakang kula nyuwun uning | 

(n)Jĕng Susunan ing Tĕmbayat | 
saking ing pundi asale | 

dene gung karamatira | 
sokur bilih miyarsa | 
lampahane duk rumuhun | 
ing nalika sugĕngira || 

30. Sahabodin amangsuli | 
criyose swargine bapa | 
makatĕn lalampahane | 
pangagĕng nagri Samarang | 

Ki Gĕdhe Pandhanarang | 
bangsanipun bandha-bandhu | 
bĕr donya tan siya-siya || 

31. Tiyang mardagang sanagri | 

I...1I 

Sĕmarang ngĕmplang nora rinĕwĕs | 
kawarna-a Kangjĕng Sunan | 

Kalijaga wus wikan | 
yĕn badhe wali linuhung | 
ngĕlmu dĕrĕng tinarbuka || 

32. Ki Gĕdhe cinoba nuli | 

(n)Jĕng Sunan mindha kawula | 
sade kambĕngan karyane | 
nanging jroning alang-alang | 
dinĕkĕkau buntĕlan | 
slangkung kĕthĕng kathahipun | 

(n)Jĕng Sunan nulya mring pasar || 

33. Ki Gĕdhe winuwus malih | 
lumampah dhatĕng ing pasar | 
angungak saliring wudhon | 

[...]| 

nulya mring Kangjĕng Sunan | 
pira rĕgane sapikul | 
paman alang-alangira || 

34. (n)Jĕng Sunan aturira ris | 
rĕgane kambĕngan kula | 
inggih mung salawe kĕthĕng | 
botĕn kenging dipun anyang | 
yĕn botĕn papajĕngan | 
inggih kula bĕkta mantuk | 

Ki Gĕdhe gumujĕng suka || 

35. Wuwuse asĕmu manis | 
pathok bangkrung sira paman | 
lah sun-tĕmpuh sarĕgane | 
payo sira atĕrĕna | 

marang ing wismaningwang | 

Ki Gĕdhe nulya umantuk | 

(n)Jĕng Sunan ngrĕmbat kambĕngan 

36. Wus prapta ing wismanĕki | 

Ki Gĕdhe ambayar uwang | 
kathahe salawe kĕthĕng | 
pan sarwi angling wawĕkas | 
paman adol kambĕngan | 
lamun akĕh tunggalipun | 
sun tuku kabĕh atĕrna || 

37. (n)Jĕng Sunan aris nauri | 
inggih kyai benjing-enjing | 
kula ngatĕr kambĕngane | 

Kangjĕng Sunan nulya kesah | 

Ki Gĕdhe prentah karya | 
wuwunge gĕdhoganipun | 
alang-alang gya ingudhal || 

38. Kinarya wuwung udani | 
buntĕlan yatra nĕng tĕngah | 
salangkung kĕthĕng kathahe | 
katur marang Ki Dipatya | 
kambĕngan isi arta | 

Ki Dipati aris muwus | 
iki artane si paman || 

39. Binuntĕl dene akĕri | 
anĕng jroning alang-alang | 
baya lali paman kae | 

wus pinasthi bĕgjaningwang | 
tĕtuku tan kelangan | 
ing dalu datan winuwus | 
injange ingkang winarna || 

40. Ki Gĕdhe Samarang linggih | 
anĕng ing dalĕm pandhapa | 
ingayap pawongan akĕh | 

Ki Dipati arsa dhahar | 
kinarya sasarapan | 
dhaharan wus munggĕng ngayun | 
ngadhĕp wedang tinepasan || 

41. Kang namur-kawula prapti | 

(n)Jĕng Susunan Kalijaga | 
sarwi mikul kĕmbĕngane | 
ngirit marang plataran | 
dening kang jagi lawang | 

Ki Dipati priksa muwus | 
lah paman age linggiha || 

42. (n)Jĕng Sunan alon alinggih | 
ngĕmpĕr kidul prĕnahira | 
sarwi ngadhĕp rĕmbatanne | 

ngĕntosi dĕnnya sarapan 
Dipati ing Samarang | 
wus linorod ambĕngipun 
kanthi lorod sasarapan || 

233. Kinanthi 

1. Ki Dipati ngandika rum | 
dhatĕng kang amindha kuli | 
esuk tĕmĕn (ng)gonmu prapta | 
wismamu apa tan tĕbih | 
kang namur-lampah ris mojar | 
inggih tĕbih wisma-mami || 

2. Ngardi Jabalkat rannipun | 

Ki Dipati angling malih | 
dene adoh wismanira | 
lah ngĕndi pondhokirĕki | 
tan mawi pondhok kawula | 

(n)duduk saking wisma enjing || 

3. Ki Gĕdhe gawok kalangkung | 
miyarsa aturing kuli | 

aglis dĕnnya ngambil arta | 
salawe kĕthĕng kĕhnĕki | 
ingulungkĕn wus tinampan | 

(n)Jĕng Sunan angling mlas-asih || 

4. Bilih kaparĕng ing kalbu | 
kawula anyuwun ngĕmis | 
inggih salila sampeyan | 
karĕpa maring Hyang Widdhi | 

Ki Dipati ngambil arta | 
sakĕthĕng nguncalkĕn aglis || 

5. Maring (n)Jĕng Sunan linuhung | 
tibĕng jobin anĕng ngarsi | 
sang mindha alon lingira | 

ulun tan angĕmis picis | 
tangĕh rĕmĕn donyabrana | 
yĕn parĕng panyuwun-mami || 

6. Ungĕling bĕdhug masjid gung | 

Ki Dipati ngucap bĕngis | 
lĕngguk tĕmĕn paman sira | 
tan rĕmĕn bandha sakĕpĕng | 
iku gĕmpalaning reyal | 

reyal gĕmpalaning rukmi || 

7. Mung (n)jaluk unining bĕdhug | 
mangsa bĕdhug antuk anggris | 
sang pindha kuli lingira | 

ywa makatĕn Ki Dipati | 
tan sae dintĕn akirnya | 

ywa mangeran dunya picis || 

8. Dados brahala satuhu | 

nir manggih swarga linuwih | 
wong mangeran marang dunya | 
pĕtĕng tumĕkaning takdir | 
kaalingan ing brahala | 
tangĕh antuk swarga jati || 

9. Jĕnĕnging kita satuhu | 
anĕng donya boya lali | 
pinasthi umantuk marang | 
ajal rahmating Hyang Widdhi | 
kĕkĕl nĕng ngriku kewala | 
paran yĕn datan pinikir || 

10. Tĕbih kapengin katĕngsun | 

sugih dunya lir dipati | 
ngapirani tĕmbenira | 

yĕn antuk swarga linuwih | 
mulya-mulyaning kawula | 
barang kang cinipta dadi || 

11. Nĕng dunya upaminipun | 

anggaota pitung warsi | 

pan taksih kenging winilang | 
de (ng)gaota nĕng swarga-di | 
sagacrokan mas sasingkal | 
sumangga ingkang pamanggih || 

12. Ki Dipati mĕsĕm muwus | 

(ng)gadĕbus si paman iki | 
kaya wong wus wĕruh swarga | 
lamun wĕruha sirĕki | 

boya adol alang-alang | 
lan boya anĕmbung ngĕmis || 

13. Pasthi krasan nĕng swarga-gung | 

(n)Jĕng Sunan aris mangsuli | 
yĕn manira rĕmĕn ĕmas | 

nora susah angruwati | 
anggĕdhug mangsa danguwa | 
ngambil ĕmas saking siti || 

14. (n)Jĕng Sunan dyan nyandhak pacul | 
mring plataran macul siti | 
sagacrokan nulya dadya | 

mas sasingkal agĕngnĕki | 
ingulungkĕn mring Dipatya | 
lah niki rukmi swarga-di || 

15. Pinaringkĕn mring sirĕku | 
nulya mudhun Ki Dipati | 
tumingal ĕmas sasingkal | 

mancorong kĕh tunggilnĕki | 
anjĕngĕr tan sagĕd ngucap | 
ing tyas sakalangkung ajrih || 

16. Ĕmas winangsulkĕn gupuh | 
mring siti wus tan katawis | 

Ki Dipati saya wĕwah | 
ajrih asih trusing galih | 
cinandhak ki namur-lampah | 
kinanthi minggah pandhapi || 

17. Ingaturan jajar lungguh | 
ngrarĕpa umatur aris | 
niti warti tatakrama | 
nuwun gunging pangaksami | 
saking sangĕt kalĕpatan | 
angina samĕng dumadi || 

18. Ing mangke kiyai ulun | 
asrah jiwa-raga yĕkti | 
kawula angĕstupada | 
anglampahi ing satuding | 
sakit praptamirĕng pĕjah | 
sumangga ing asta kalih || 

19. Amung ing panuwun-ulun | 
tumuntĕn tampiya kang sih | 
ĕwĕting tiyang tumitah | 
manawi kasĕlak lalis | 

(n)Jĕng Sunan marwata-suta | 
pangandikanira manis || 

20. Yĕn tĕmĕn-tĕmĕn sirĕku | 
arsa (ng)gĕguru mring mami | 
manira nĕdha pratandha | 
patang prakara kĕhnĕki | 
ngibadaha salaminya | 
angadĕgna iman sukci || 

21. Lan nginguwa santri kaum | 

Islama wong sak-Sĕmawis | 
mulyakna bĕdhug lan langgar | 
dene ingkang kaping kalih | 

(n)dika jakat lawan lila | 

wit dunya akĕh pan wajib || 

22. Jinakatakĕn puniku | 
dimurwatta lawan adil | 
lawan kaping tiganira | 
kĕdah sumingkir sakalir | 
kadunyan myang kawiryawan | 
kang dadya bancanĕng pati || 

23. Wasana kang kaping catur | 
kesah sing wismanirĕki | 
anuntumakĕn bĕdhiyan | 
mring wismaning gurunĕki | 
yĕn tĕmĕn yun puruita | 

(n)dika maring jĕnĕng-mami || 

24. lajĕng nusula maringsun | 
maring ing Jabalkat wukir | 

Ki Gĕdhe aris aturnya | 
ing pundi pĕrnahing wukir | 
lan tuwan sintĕn sinambat | 
(n)Jĕng Sunan mĕsĕm lingnya ris 

25. Tanah Tĕmbayat puniku | 

Sĕh Malaya aran-mami | 

(n)Jĕng Sunan wusing ngandika | 
linggar mentar tan kaĕksi | 

Ki Gĕdhe dumadya rimang | 
datan anyana samĕnir || 

26. Katĕkan wali panutup | 
ginagas saya ngranuhi | 
pupuntonaning wardaya | 
pan arsa tumulya maring | 
asrama arga Jabalkat | 
ketang dhawuhe sang yogi || 

27. Ki Adipati dyan kondur | 
pinanggih garwa myang siwi | 
mĕdharkĕn ing karsanira | 
dĕnnya yun mahas ngasĕpi | 
mituhu tuduh minulya | 
rajabrana gya winaris || 

28. Mring garwa myang putranipun | 
kadang warga miwah abdi | 
tanapi sudhiya jakat | 

mring sanggyaning pĕkir miskin | 
praja pinasrahkĕn marang | 
ing ari kinĕn mandhiri || 

29. Myang nĕtĕpkĕn dhawuhipun | 
wawĕling (n)Jĕng Sunan Kali | 
adan pamit mring pra garwa | 
tanapi putra myang ari | 
garwa kang sĕpuh priyangga | 
lumuh tinilar ing laki || 

30. Kĕdah tumut ing sapurug | 
prasĕtya sabaya-pati | 
tuluse mangĕstupada | 

ing donya praptaning akir | 

Ki Gĕdhe kalintang wĕlas | 

panyuwunne dĕnlilani || 

31. Ngandika dhuh sang (m)bĕg sadu | 
nyai yĕn mĕlu mring mami | 
aywa sira (ng)gawa brana | 
wĕwalĕre sang ayogi | 

wit iku dadi brahala | 
mamĕtĕngi jaman lalis || 

32. Lamun sira adrĕng mĕlu | 
salinna busana putih | 
kang garwa matur sandika | 
mulya sira Ki Dipati | 
amangagĕm sarwa pĕthak | 
wusing atus amamĕling || 

33. Tumindak risang nahĕn kung | 
pribadi tan mawi dasih | 
sumĕdya amati-raga | 
lastari dĕnnya lumaris | 

Nyai Gĕdhe atut-wuntat | 
panganggone sarwa putih || 

34. Wuluh gadhing tĕkĕnipun | 

ingisenan sosotya-di | 
miwah lantakan kancana | 
kĕbak ingkang wuluh gadhing | 
ngati-yati pangrĕksanya | 
pakĕwĕte wong lumaris || 

35. Tan weca ing kakungipun | 

angodhol wontĕn ing wingking | 
ajrih lamun kauningan | 

(ng)gĕnnya (m)bĕkta barana-di | 
mring laki sang adipatya | 
sangĕt dĕnnira malĕri || 

36. Kang raka apan wus (n)dulu | 
isine kang wuluh gadhing | 
ananging api tan wikan | 
kĕbat dĕnnira lumaris | 

kang garwa (ng)grĕndhĕl tinilar | 
repot labĕting pawĕstri || 

37. Lĕpas kalih lampahipun | 
kapungkur nagri Samawis | 
praptĕng wana tarataban | 
lan dhusun radi kapering | 

Ki Gĕdhe ing Pandhanarang | 
kapĕthuk tyang ngadhang margi || 

38. Titiga anĕng dĕlanggung ] 
ambĕbĕgal karyanĕki | 
ngandhĕg risang (n)don lumampah | 

hĕh paman mandhĕga dhingin | 
aku (n)jaluk angsal-angsal | 

Ki Gĕdhe aris nauri || 

39. Tan (ng)gĕgawa lakuningsun | 
yĕn sira kurangan bukti | 
wuri ika rabiningwang | 
anggawa barana adi | 

nĕng tĕkĕn wuluh wadhahnya | 
rĕbutĕn kang wuluh-gadhing || 

40. Aja (ng)gĕpok awakipun | 
dĕnkĕna kang wuluh-gadhing | 
pasthi tuwuk tyang titiga | 

Ki Gĕdhe lajĕng lumaris | 
katri begal wus samĕkta | 
prayitna ngadhang nĕng margi || 

41. Nyai Gĕdhe nulya langkung | 
tĕkĕnne rinĕbut kĕni | 

Nyai Gĕdhe gya lumajar | 
anangis nututi laki | 

Kyai Gĕdhe tulungana | 
tyang titiga salah kardi || 

42. Katĕlah karaning dhusun | 

Salahtiga praptĕng mangkin | 
ya ta wuluh dyan pinĕcah | 
ĕstu isi barana-di | 

dinar jĕne lalantakan | 
tri begal suka tan sipi || 

43. Pinara tiga wus rampung | 
nulya wontĕn dhatĕng malih | 
aran Kyai Sambangdalan | 
kasĕp tan mĕlu dĕn-dumi | 
winartan marang kang angsal | 
iku tututana aglis || 

44. Tĕkĕnne kang lanang durung | 
kĕna dak-rĕbut wong katri | 
lagi kang wadon kewala | 
kang lanang lumaku dhingin | 
gugup wau Sambangdalan | 
nututi ingkang lumaris || 

45. Nahĕn ta ingkang lumayu | 
anututi marang laki | 
tĕbih dĕnnira kacandhak | 

Nyai Gĕdhe asru nangis | 
sasambate amlasarsa | 
baya lali marang mami || 

46. Adarbe rabi wakingsun | 
nora karsa anulungi | 
tega tĕmĕn nilar ingwang | 

Ki Gĕdhe amuwus aris | 
yayi tan mituhu wĕkas | 
silip anggawa sotya-di || 

47. Majade mangsa dha wĕruh | 
nĕng sajroning wuluh-gadhing | 
suprandene kawĕruhan | 
mung tĕkĕnnira pinilih | 

lah wis sira narima-a | 

wong pinundhut mring kang kardi 

48. Lah payo anĕnga ngayun | 
ingsun kang lumakyĕng wuri | 
nulya lajĕng lampahira | 
ucapĕn ingkang nututi | 
Sambangdalan nulya prapta | 
angrĕbut tĕkĕnnya cis || 

49. Wus sinungkĕn tĕkĕnnipun | 
kayu sandhang tanpa isi | 
tinampik nulya tinampan | 
tĕkĕn wangsul mring dipati | 
ki Sambangdalan angucap | 
paman (n)jaluk olih-olih || 

50. Ki Gĕdhe nulya amuwus | 
ingsun nora olih-olih | 
Sambangdalan pan amĕksa | 
minta dinar lan rĕtna-di | 
yĕn tan suka ingsun rĕbat | 
ywa nganti ingsun-gĕbugi || 

51. Kyai Gĕdhe malih muwus | 
andalarung sira iki | 

kaya wĕdhus ambĕkira | 
tan ngĕjĕp ujaring jalmi | 
Sambangdalan malih warna | 
wĕdhus dumba gĕng ainggil || 

52. Ki Dipati awas (n)dulu | 
yĕn kang begal malih warni | 
langkung jrih lajĕng lumampah | 
punang dumba anututi | 

tan uning yĕn malih warna | 
maksih ngucap kadi jalmi || 

53. Nulya nyabrang lĕpĕn agung | 
tan sagĕd ngadĕg nĕng warih | 
lawan wruh wayangannira | 
angrasa yĕn malih warna | 
nulya nangis asrah tobat | 

tĕmbung manis atut-wuri 

234. Dhandhanggula 

1. Kyai Gĕdhe dĕnnira lumaris | 
sampun prapta ing tanah Tĕmbayat | 
mĕnggah wukir Jabalkat-e | 
amanggih dhusun agung | 

datan wontĕn lĕpĕn myang prigi | 
lan manggih masjid pelag | 
alit wingit bagus | 
nĕng ngriku dĕnnya dhadhĕkah | 
wukir Jabal satĕtĕs tan ana warih | 

Sambangdalan ngawula || 

2. Miminta sih mulyaning kang warni | 
sinung karya ngisĕni padasan | 

tan tinutup pancurane | 
datan linilan turu | 

lamun dĕrĕng (m)bludag kang warih | 

padasan ĕncĕhika | 

gĕngnya tigang prangkul | 

sapanggayuh inggilira | 

rintĕn dalu tan kĕndĕl dĕnnya ngisĕni | 

pangambile kang toya || 

3. Tumurun ring lĕpĕn radi tĕbih | 
pinarantĕn pambĕktaning toya | 
mituhu ing saprentahe | 
awrate ing panuwun | 
mantuk angsal jalma sajati | 
ing tĕmbe wus sinĕdya | 
lajĕng angguguru | 

wus sapta ri nĕng Jabalkat | 

tanpa nendra muhung ngangsu rina wĕngi | 

padasan nora kĕbak || 

4. Nulya rawuh (n)Jĕng Susunan Kali | 
tĕtĕkĕn cis lĕnggah sela gilang | 

Ki Dipati lan nyaine | 
mangaraspada gupuh | 

Sambangdalan (n)dhĕrĕk ngabĕkti | 

(n)Jĕng Sunan angandika | 

dene iku wĕdhus | 

bisa ngucap tatajalma | 

paranbaya kang dadi purwaning nguni | 

pun Dumba matur nĕmbah || 

5. Borong angga sumangga sang yogi | 

(n)Jĕng Suhunan aris angandika | 
bĕnĕr aturira jĕbĕng | 

mula sira dĕn-kawus | 
tobata ring Kang Maha Sukci | 
minta-a pangaksama | 
nir ing cintrakamu | 

jatining tuhu manungsa | 
ya muliha marang asalira jalmi | 
sabdaning wali-tama || 

6. Sambangdalan cintrakanya wus nir | 
mulya jati jatining manungsa | 
sumungkĕm pada pamase | 
sukanya tan cinatur | 

Sunan Kali tĕkĕnnya ĕcis | 

dinudut nulya mĕdal | 

toya wĕning mancur | 

kinĕn anambaki sarya | 

blumbang alit lĕstantun ngantos samangkin | 

sabdaning wali mulya || 

7. Datan kenging lokak kanang warih | 
nadyan nuju ing mangsa katiga | 
botĕn suda ing wĕdale | 

karamat wali luhung | 

Sunan Kali ngandika malih | 

dhumatĕng Ki Dipatya | 

ing samĕngko kulup | 

wus manjing wali nujĕmba | 

ingsun asung kakasih sira samangkin | 

Pangeran ing Tĕmbayat || 

8. Ngislamĕna sakathahing jalmi | 
ingkang isih nut agama lawas | 
lawan tĕtĕpa nĕng kene | 
wruhanta masjid iku | 

tĕka Mĕkah asalirĕki | 
angadĕgna Jumuwah | 
lan maninge kulup | 

Sambangdalan mantĕp sĕtya | 
apuranĕn sakĕhe dosanirĕki | 
dadiya sabatira || 

9. Ingsun asung aran ing samangkin | 

Sambangdalan jĕnĕnga Sĕh Dumba | 
nĕmbah sandika ature | 

wasana kalihipun | 

Kangjĕng Pangran lan sabatnĕki | 
kalihe gya winĕjang | 
sampunne kacukup | 

Sunan Kali tan katingal | 

lah punika criyose bapa ing nguni | 

Jĕng Pangran kang wus swarga || 

10. Mas Cĕbolang miwah catur santri | 
suka-rĕna miyarsa carita | 

Cĕbolang alon dĕlinge | 
mĕnggah samangkenipun | 

kang jumĕnĕng wontĕn ing ngriki | 
adhi (ng)gih putranira | 

ingkang sampun marhum | 
nama ugi (n)Jĕng Pangeran | 
ing Tĕmbayat lumastari kadi nguni | 
ngluluri kang wus swarga || 

11. Mila botĕn tĕdhak maring masjid | 
kala wau sabakdaning Ngasar | 
wontĕn dhatĕngan tingale | 
priyantun ing Mantarum | 
sampun ciklu tan mawi kanthi | 
padatan kang mangkana | 
amung Kyai ĕmpu | 

Anom Dhatuk ing Mataram | 

Mas Cĕbolang ĕngĕt pangandikane Ki | 
Ajar Kapurun arga || 

12. (n)Jĕng Pangeran ing Tĕmbayat sami | 
lawan Panĕmbahan ing Kajoran | 

pan samya winĕnangake | 
amĕjang ngĕlmi luhung | 
tĕrang saking dhawuh narpati | 
locitaning wardaya | 
pama sesuk-esuk | 
ulun sowan (n)Jĕng Pangeran | 
kabĕnĕran pinanggih Kinom Mantawis | 
wasana lon lingira || 

13. dhatĕng ulun ing Tĕmbayat riki | 
padatan kang sampun kalampahan | 
punapi inggih angangge | 
linapurkĕn (n)Jĕng Ulun | 

Sahabodin saha nauri | 

tamtu atur uninga | 

pancĕn kala wau | 

pangangkah bilih (n)Jĕng Pangran | 

tĕdhak Mahrib (ng)gĕnulun ngaturi uning 

wasana datan tĕdhak || 

14. botĕn wande ulun dĕndukani | 
wit katamuan tan atur uninga | 

Cĕbolang alon dĕlinge | 
aksamanta kang agung | 
ulun dadya jalaran runtik | 
ing dintĕn benjing-enjing | 
bilih kakang lapur | 

ngiras mamitakĕn pisan | 

kula ngantos wontĕn ing srambi rumiyin | 

ki marbot suka-rĕna II 


30 Sang Pangeran paring katrangan dhatĕng Ki Sahbodin bab wilujĕngan tiyang 
pĕjah sarta kawontĕnanipun mayit sasampunipun 3 dintĕn, 7 dintĕn, 100 
dintĕn, mĕndhak sapisan, mĕndhak 2 taun lan 1000 dintĕn. ... 
kaca 254. 


Jilid 3 - Kaca : 254 

15. Langkung atut karsanipun yayi | 
wawi sami sare saliyĕpan | 
lumayan tulak aripe | 

dhuh kakang sampun tanggung | 

bĕdhug katri kirang sakĕdhik | 

prayogi natas pisan | 

antuk sunatipun | 

kula nyuwun sasĕrĕpan | 

rĕhning mratah tiyang ajal dĕnslamĕti | 

tan wrin pikajĕngira || 

16. Ingkang makatĕn punapa inggih | 
amung saking padatan mupakat | 
punapa wontĕn watonne | 

Sahabodin lingnya rum | 
dhawuhipun Kangjĕng Kiyai | 
hĕh Bodin rĕhning sira | 

wus kalĕbu kaum | 
kĕrĕp diundang kondangan | 
kinĕn andongani ambĕngan sakalir | 
mumule myang slamĕtan || 

17. Lamun ana kang tanya dununging | 
slamĕtanne jalma kang wus lena | 
kawit gĕblag tumĕkane | 

ing sĕwu dinanipun | 
kadiparan jawabirĕki | 
atur kula padatan | 

(n)Jĕng Pangran sru (ng)guguk | 
wasana alon ngandika | 
hĕh Abodin sirĕku kudu udani | 
mangkene jawabira || 

18. Waton Kitab lan Tanajul-tarki | 
mulane wong mati dĕnsurtanah | 
amrĕnahakĕn jisime | 
kalawan ulĕsipun | 

myang angingsĕr tanahirĕki | 
kang mau ana ngalam | 

-sahir dunungipun | 
samĕngko wus salin ana | 
alam-kabir langgĕng kahanannirĕki | 
mulih mring asalira || 

19. Wong amati dĕn-tĕlungdinani | 
nyampurnakkĕn kang patang prakara | 
apan anasir aranne | 

bumi we angin latu | 

de slamĕtan pitunge ari | 

karĕpe nyampurnakna | 

kulit miwah wulu | 

mula dĕn-patpuluh-dina | 

iku apan nyampurnakkĕn gawan saking 

bapa tanapi biyang || 

20. Rupa gĕtih sungsum lawan daging | 
myang jĕrowan kuku rambut tulang | 
jangkĕpe wolu otote | 
mulane satusipun | 
ari mawi dipunslamĕti | 
sampurnane kang sipat | 
badan wadhag iku | 
slamĕtan pĕndhak sapisan | 
iku sampurnaning kulit lawan daging 
miwah jĕrowanira || 


31 Mas Cĕbolang tuwin para santrinipun kasowanakĕn Pangeran Tĕmbayat 

ingkang sawĕg lalĕnggahan kalihan tamunipun ingkang sampun yuswa, wasta 
Kinom, abdidalĕm ĕmpu ahli tosan aji, putra kapenakanipun Sunan Kalijaga. 
Ĕmpu Kinom nĕrangakĕn bab dhuwung: tĕgĕsipun tĕmbung dhuwung lss., 
bab ricikanipun, dhapuripun dhuwung lan watakipun, sakalangkung kathah 
ananging wijang. 

Pangeran Tĕmbayat nĕrangakĕn: bab Sangat Nabi, petangan Tatal, dintĕn sae 
lan awon. ... 
kaca 255-271. 


Jilid 3 - Kaca : 255 

21. Salamĕtan pĕndhak kaping kalih | 
sampurnane kaanan sadaya | 
kulit gĕtih sasamine | 

amung kari babalung | 

mula nganggo sinĕwu ari | 

iku apan pungkasan | 

nyampurnakkĕn sagung | 

ganda atanapi rahsa | 

wus nir rasa kalawan gandanirĕki | 

sĕwu dina sanyata || 

22. Curiga dipisah wrangkanĕki | 
ora ana criga manjing wrangka | 
wrangka manjing curigane | 
lan mungguh ananipun | 
kanang Kitab Tanajul-tarki | 

Adam-sarpin basannya | 
mangkono bae wus | 
nanging ing salaminira | 

dĕrĕng wontĕn ingkang pitakĕn mring mami | 
sawĕg adhi punika || 

23. Ulun alimanan rĕh wus wanci | 
natab bĕdhug lah kakang sumangga | 
ki modin anatab age | 

dhĕng dhĕng dhĕng nulya mudhun | 

mring patirtan lan tamunĕki | 

maring lĕpĕn (m)bĕbucal | 

wĕnĕh samya adus | 

wussing ngambil toya kadas | 

minggah malih mring masjid amuji tasbih | 

Nurwitri tandya adan || 

24. Bakda adan dyan sunat Subĕkti | 
bakda sunat Ki Saloka kamat | 
gĕmlonggong agĕng swarane | 
paragat wĕktu Subuh | 

Ki Abodin lingira aris | 

sami kantun pinarak | 

kula lajĕng lapur | 

saha mamitakĕn pisan | 

kang sinung ling (n)dhĕku ki modin lumaris | 

nahan Pangran Tĕmbayat || 

25. Lagya lĕnggah lan tamunirĕki | 

Kiyai Nĕm ĕmpu Ngĕksiganda | 
sadalu tan ana sare | 

anĕng ing dalĕm pungkur | 
ki Abodin lajĕng mangarsi | 
makidhupuh anyĕmbah | 

(n)Jĕng Pangran andangu | 

Bodin sapa ingkang adan | 

lawan kamat ing mau waktu Subĕkti | 

apa ta santri anyar || 

26. Sahabodin nĕmbah matur aris | 
amba nyuwun gung-gunging duduka | 
tur uninga sawĕg mangke | 

kala wingi pukulun | 
wanci sĕrap wontĕn tĕtami | 
gangsal jalĕr sadaya | 
kang satunggal bagus | 
tĕmbirang nama Cĕbolang | 
rencang catur nama Saloka Nurwitri | 

Plakarti Kartipala || 

Jilid 3 - Kaca : 256 

27. (m)Bĕkta trĕbang ngakĕnnipun santri | 
saking Kĕdhu tambuh kang pinarak | 
nyuwun pamit ing samangke | 
nglajĕngakĕn ngaluyug | 

dĕrĕng bidhal kĕndĕl nĕng srambi | 

(n)Jĕng Pangran mĕsĕm lingnya | 

sĕmbrana sirĕku | 

wingi kathik nora kandha | 

apa ingkang adan kamat mau enjing | 

nuwun inggih bĕndara || 

28. Kiyai Nom anambungi angling | 
yayi ulun inggih sampun tĕrang | 
dhatĕng kalima santrine | 

lami anĕng Mantarum | 
wus kulina kalawan mami | 

Cĕbolang jatinira | 
atmajĕng sang wiku | 

Akadiyat Sokayasa | 

apaparab Sĕh Anggungrimang samangkin | 

manjing wali nujĕmba || 

29. Winĕdharkĕn kalanira nguni | 

Mas Cĕbolang duk anĕng Mantaram | 
(n)Jĕng Pangran sru andikane | 

Sahabodin dĕn-gupuh | 
timbalana kalima santri | 
ingsun ayun pinanggya | 

Bodin nĕmbah mundur | 
wangsul ngirid santri gangsal | 

Mas Cĕbolang praptĕng ngarsa mangĕnjali 
mangraub dalamakan || 

30. Santri catur tumuntĕn ngabĕkti | 

makidhupuh lir konjĕm pratala | 

(n)Jĕng Pangran alon dĕlinge | 
kulup padha rahayu | 
satĕkamu ing dhepok-mami | 
lawan sarowangira | 

kang sinung ling matur | 
saking pangĕstu paduka | 
kula miwah sakanca sami basuki | 
barkah-dalĕm (n)Jĕng Pangran || 

31. Kiyai Nom aparing pambagi | 
myang ngandika kulup ora nyana | 
lamun katĕmu ing kene | 

sira saka Mantarum | 
sabanjure marang ing ngĕndi | 

Ki Cĕbolang anĕmbah | 

dhumatĕng Kĕpurun | 

sowan Ki Ajar Sutiksna | 

tan na lami wontĕn Kĕpurun dyan maring | 

ing Candhi Parambanan || 

32. Aningali sanggyaning kang candhi | 
myang pinanggih Kiyai Karsana | 
minangka jurukuncine | 

namung sipĕng sadalu | 

enjing bidhal lajĕng dumugi | 

karajan ing Kajoran | 

naib ulun jujug | 

kang anama Ki Martaka | 

sarĕng enjing sinowankĕn Kangjĕng Kyai | 

minulya ing Kajoran || 

33. Panĕmbahan sru parĕnging galih | 
radi lami ulun nĕng Kajoran | 
ngantos rumĕntah asihe | 
aparing nugraha gung | 
kawruh suci jati piningit | 

sabĕn ratri datan sah | 
nĕng ngarsaning wiku | 
langkung ing samadya candra | 
ulun mundur saking Kajoran dumugi | 

ing wana Tarataban 

34. Anĕng wana kadalon dyan mampir | 
ing planggrongan kapanggih kalawan | 

Ki Dikara paparabe | 

abdidalĕm sang ulun | 

lurah Kalang griya wanadri | 

kalangkung dĕnnya trĕsna | 

ngantos amba sinung | 

tarĕbang wacucal kidang | 

sanjangipun amrih ywa sangsoyĕng margi | 

gampil pados sipĕngan || 

35. Undur-ulun saking ing wanadri | 
lumastantun sakeca ing lampah | 
kalawingi sabakdane | 

Ngasĕr-i langkung rawuh | 
lamat-lamat ulun udani | 

ardi alit rĕspatya | 

kawuryan ngunguwung | 

katarik kĕncĕnging manah | 

dyan sumĕngka rawuh sayah lĕsah ĕnir | 

pikantuk rahmattolah || 

36. Ulun lajĕng kĕndĕl ing surambi | 
masjid alit adi langkung pelag | 
amba tuwin sadayane | 

sami karaosipun | 

ing tyas ayĕm tĕntrĕm sakalir | 

anrus nikmat mupangat | 

silastuti mungkul | 

lajĕng pinanggih kalawan | 

Sahabodin sabakdanipun Ngisa-i | 
ulun lajĕng jiyarah || 

37. Astananya risang luhung swargi | 
kang wus antuk rahanting Pangeran | 

(n)Jĕng Pangrap ing Tĕmbayate | 
bakdaning tahlil laju | 

mring Cakaran jiyarah ugi | 

astananya Sĕh Dumba | 

bakda tablil wangsul | 

ing masjid sadalu pisan | 

tan anendra ginĕm kalawan ki modin | 

gotĕkkĕn lalahanan || 

38. Pangran Bayat angandika aris | 
basane ya nora abĕbakal | 

sira kasasar marene | 
yĕktine ri katĕngsun | 
ko -sipĕngi kang nganti lami | 
ing kene lan Kajoran | 
tan na seosipun | 
sira wus umanjing siswa | 

-nira kakang Panĕmbahan Rama adi | 
ya uga putraningwang || 

39. Dhuh ki raka raosing tyasmami | 
mring Cĕbolang lajĕng asih trĕsna | 
tan mantra kapanggih nĕmbe | 

Mas Cĕbolang andhĕku | 
mangĕnjali umatur aris | 

dhuh sang kalĕngkaningrat | 
sabda kang dhumaruh | 
kalangkung kalinggamurddha | 
borong angga sumanggĕm ing lair batin | 
sakarsa lumaksana || 

40. Nahan dĕnnya pinarak wit enjing | 
tĕkĕng wanci manjĕring baskara | 
gumrĕnggĕng dhrĕdhĕg bĕdhuge | 
pangran ngandikĕng wadu | 

hĕh cah wadon ladĕkna aglis | 
dhahar saananira | 
kang kinĕn wus mundur | 
prapta ambĕkta rampadan | 
dyan tinata liwĕt lĕmĕs akas gurih | 
golong tumpĕng mĕgana || 

41. Jangan mĕnir pĕcĕl ulur-pitik | 
brambang kunci sambĕl sinantĕnan | 
brambang jae santĕn tempe | 
cupang sambĕle jagung | 
dhĕdhakohan sambĕl-kĕmiri | 
asĕm sambĕl lethokan | 

plapah sambĕl-kukus | 
untub-untub sambĕl-brambang | 
loncom jenggot bobor bubuk-dhĕle jĕmprit | 
bĕnce sambĕl kaluwak || 

42. Padhamara kranggeyan (m)bok-jĕmprit | 
lodhoh-pindhang telya sambĕl-bawang | 
gudhĕg sambĕl-gorĕng cuwĕr | 

lumbu sambĕl-cĕmpaluk | 
sambĕl-jĕrampĕcĕl myang manggis | 
bubuk wihijĕn kacang | 
dhĕle sambĕl-windu | 
uyah-gorĕng bumbu-pala | 
sambĕl-gocĕk sambĕl jae sambĕl-kunci | 
sambĕl-cabe ijĕm bang || 

43. Pĕcĕl-kacang iso kĕmbang-turi | 
dewa-daru lĕmbayung thokolan | 
ingkung jlegor rĕn cangkringe | 
gudhang-tĕmu poh gĕndruk | 
ronning kĕncur tarantang ririh | 
boros gundha-wĕwĕhan | 
nyemok gudhang-ĕbung | 

pĕncok-suru diyĕng mudha | 
cabuk gĕmbrot bĕbothokira sĕmayi | 
gadhonne kendho urang || 

44. Bongko pelas garangasĕm-pitik | 
asĕm-asĕm ĕntun kapri brambang | 
sundĕl-lemĕn sĕkar-tungkĕng | 
bĕbubus ayung-ayung | 

gĕcok sĕtup tomis mawarni | 
kuluban ceme mudha | 
acar pondhoh timun | 
lombok jĕmprit brambang bawang | 
lĕlalaban kĕkĕcambah gudhe kĕmangi | 
myang ulam warna-warna || 

45. Wus miranti panataning bukti | 

Pangran Bayat alon angandika | 

Cĕbolang barĕnga bae | 
anadhah padha kĕmbul | 

dimĕn enak (ng)goningsun bukti | 
kang sinung ling manĕmbah | 
mangke kewala wus | 
ulun manadhah lorodan | 
nora kĕna kulup payo barĕng bukti | 
ngurmati (n)jĕng ki-raka || 

46. Katiganya wus samya wawanting | 
nutug rahmat akĕmbul-bujana | 
wus linorot sadayane | 

dharan lumadyĕng ngayun | 

babasahan mawarni-warni | 

atanapi woh-wohan | 

santrinira catur | 

sarĕng manadhah lorodan | 

langkung sĕngkut bĕtĕke mĕntas kalantih | 

tuwuk sadayanira || 

47. Wussing nadhah pangangsĕging bukti | 
ingancaran aso mring pondhokan | 

Cĕbolang nunggil pondhoke | 

lan Kinom ing Mantarum | 
siyangira datan winarni | 
dalu bakdaning Ngisa | 

(n)Jĕng Pangran lan tamu | 

Kiyai Nom Mas Cĕbolang | 
pinarak ing sanggar palanggatan katri | 

Jurudĕmung (n)Jĕng Pangran || 

235. Jurudĕmung 

1. Kakang ĕmpu Ngĕksiganda | 
nguni wus mĕdhar pitutur | 
dhawuhipun sang linuhung | 

(n)Jĕng Suhunan Kalijaga | 
masalahing kanang dhuwung | 

prabot dhapur busananya | 
makna murad rahsanipun || 

2. Arinta radi kalepyan | 
mĕnggah urut-urutipun | 
satĕmah dhompo tumpang-suh | 

Kinom mĕsĕm angandika | 
tiyang sanĕs wajibipun | 
layak bilih kasupĕnna | 
inggih ki raka pan namung || 

3. Saking pamanah kawula | 
rĕhning tinitah tyang sĕpuh | 
bilih kasandhang-kasandhung | 
wontĕn ingkang atĕtanya | 
pramila panyuwun-ulun | 
kaparĕnga mĕdharĕna | 
rinaos suraosipun || 

4. Cĕbolang langkung thĕk-thĕkan | 
rĕhning nguni dĕrĕng sinung | 
katingal pasĕmonipun | 
manganti wĕdharing sabda | 

Kiyai Nom ngandika rum | 

atut yayi pamintanta | 
kinarya cacagak lungguh || 

5. Saking pangandikanira | 

(n)Jĕng uwa ingkang Sinuhun | 

Kalijaga sudibya nung | 
prayogine kinawitan | 

kang supados urut-urut | 

Cĕbolang antuk tambahan | 
kang sinung ling sukĕng kalbu || 

6. Pinurwa kang aran ganja | 
punika kang luwih luhur | 
satuhu tuhune amung | 

Allah Subkanna Tangala | 
tutuping Allah (n)Jĕng Rasul | 

Nabi nayakĕng bawana | 
kakasihira Hyang Agung || 

7. Mangka nglahirkĕn tandhanya | 

Gusti lan kawulanipun | 
lorone sawujud | 

lamun ingaran satunggal | 
lan kakalih ĕstunipun | 
ingaran ro kadiparan | 
pan sawiji jatinipun || 

8. Sirah-cĕcak kang winarna | 
satuhune Betal-makmur | 
sirahe manungsa iku | 

wĕrdine sasananira | 
parameyan wijilipun | 
kaĕngĕtaning manungsa | 
tan lyan saka Betal-makmur || 

9. Tikĕl-alis ginupita | 
nĕpsu tri prakara ĕstu | 

Darana ingkang rumuhun | 
mila kaping kalihira | 

Maklum kaping tiganipun | 
yĕku nĕpsuning kang manah | 
Maknawi sukci rahayu || 

10. Kĕmbang-kacang maknanira | 
Gunung Tursina satuhu | 
kang ngawmhi lakunipun | 
lumĕbu myang mĕdalira | 

ing napas kang mĕtu ngirung | 
dadya tandhaning kawula | 
lawan Gustinira iku || 

11. Lambe-gajah kang winarni | 
iku ta sajatinipun | 

pan Lesan kita satuhu | 
Insan-kamil dunungira | 
pangandikaning Hyang Agung 
asipat rupa sanyata | 
yĕku sabda Kun paya-kun || 

12. Mangkya grĕnĕng wujudira | 
aksara dha[...j dha satuhu | 
myang aksara ma[...j punika | 
wĕrdine panggonan pĕjah | 
nĕng jroning dhadhanirĕku | 
mokal kalamun mĕdala | 
ngaurip kalamun lampus || 

13. Gandhik apan tĕgĕsira | 
punika woding jĕjantung | 
ingkang kawasa satuhu | 
mahanani dumadiya | 

ing carĕming manungsĕku | 
datan liyan asalira | 
yĕkti saking jantung mau || 

14. Sogokan ingkang winarna | 
manjing purusing jalmĕku | 
ambuka warananipun | 
punang hawa nawa sanga | 
tingal karna lawan irung | 
tutuk tanapi jalĕran | 
kanang sulbi jangkĕpipun || 

15. Bawang-sabungkul winarna | 
baga purana satuhu | 

Betal-mukadas punika | 
omah (ng)gonning pasuciyan | 

Sraweyan gantya winuwus | 
iku wĕrdine musibat | 
kang karan sajatinipun || 

16. Karuwingan wardinira | 
pawakan kita puniku | 
kudu winangut aturut | 
ingkang supaya prayoga | 

Pasikutan kang cinatur | 
wĕrdi luwĕsing manungsa | 
tandang kita aywa kidhung || 

17. Lawan kudu sumurupa | 
pasĕmonne liyanipun | 
mangkya Pĕjĕtan cinatur | 
iku driji jĕmpol kita | 

kang kawasa nyangga bakuh | 
ing karya nglantari marang | 
kauripan kita ĕstu || 

18. Wadidang ingkang winarna | 
sikil kita wĕrdinipun | 
kang misesĕng badan-ulun | 
gantya Tunggakan winarna | 
karĕpe manungsa ĕstu | 

pan ora kĕna kasoran | 
lumuh asor kudu unggul || 

19. Kĕpĕt mangkya pinarceka | 
talapakan kita iku | 
pat-upate manungsĕku | 
mangkya Jalĕn wardinira | 
urip-kita ywa kalimput | 
tinartamtu mulih sira | 
maring Hong ing asalipun || 

20. Waja mangkya kang jinarwa | 
iyĕku aran babalung | 
manjing kasantosanlngsun | 

Wĕsi iku daging kita | 
sajrone nĕng donyanipun | 
sĕrating wĕsi winarna | 
manjing ing kulitannipun || 

21. Mangkya Pamor ginupita | 
iku otot bayunlngsun | 
sajatine cahya Ĕnur | 

-buwat kang gumilang gilang | 
ana ing wadana mancur | 
pratandhaning gĕsang-kita | 
sukci trus wĕning satuhu || 

22. Pĕsi ingkang tinarbuka | 
apan pusĕr wĕrdinipun | 
minangka kaanan tuhu | 
ing tyas sanubari kita | 

Kodhokan pungkasanipun | 
tandhaning pangrungu kita | 
kang patang prakara gadhug || 

23. Tamat ricikan curiga | 
yayi apan mung puniku | 

Pangran Tĕmbayat lingnya rum | 
ki raka ywa katanggĕlan | 
mĕnggah dhapuring kang dhuwung | 
lah inggih kawĕdharĕna | 
sinantunan sĕkar Pangkur || 

236. Pangkur 

1. Kinom mĕsĕm lon lingira | 

de dhapuring curiga kang winarni | 

Tilam-upih kang rumuhun | 

makna pasĕmonnira | 

murat jalma wadon dene rahsanipun | 

pamikire marang katga | 

dikaya mikir padĕmi || 

2. Brojol makna karĕpkita | 
muradipun ingkang sampun kawijil | 
rasa kang bisa sirĕku | 
anggĕmĕni wicara | 

sadurunge kawĕtu sinukmĕng kalbu | 
aja lunyu ing pangucap | 
lunyu lonyot angacuwis || 

3. Jalak-tilamsari wanda | 
maknanira yĕku tutup sayĕkti | 
dene murade wong turu | 
mungguhing rahsanira | 

aja pisah lawan gĕgamanirĕki | 
wunguwa tanapi nendra | 
ing rina kalawan wĕngi || 

4. Dhapur Jalak-dinding ika | 
makna kijab utawa aling-aling | 
murat tĕlung prakarĕku | 
rahsaning ginupita | 

manungsĕku kang mĕsthi kudu anĕbut | 
Allah kalawan Muhkamad | 
katrine Rasullolahi || 

5. Jalak-sungu tumpĕng ika | 
maknanipun punika wadhah yakin | 
dene muwade winuwus | 

pan rijĕkining Allah | 

ransanira manungsa ywa wancak kalbu 


Jilid 3 - Kaca : 262 


< Serat Centhini Jilid 03 - Halaman : 350 > 


tyas sumĕlang yĕn tan nadhah | 

Allah tĕmĕn murah asih || 

6. Jalak-ngore ginupita | 
maknanipun ura nora sawiji | 
murat pikir kang lumaku | 
mungguh ta rahsanira | 
manungsĕku pan nora kĕna kalimput | 
sanalika bawarahsa | 
pupuntoning barang pikir 1 1 

7. Dhapur Sĕngkĕlat ginita | 
maknanira yĕku urubing ati | 
murade patrap linuhung | 
dene ta rahsanira | 

ing sarina kalawan sawĕnginipun | 
tangi lungguh mlaku nendra | 
duga-duga aywa kari || 

8. Dhapur Carita punika | 

makna ujar wangsit ingkang prayogi | 

murat sumurup saĕstu | 

dene ta rahsanira | 

kapintĕran lan kagunan iku tamtu | 

dijalari ing wong wrĕddha | 

mawa sabab sadayĕki || 

9. Mangkya dhapur Sabuk-tampar | 
maknanira kĕncĕng nora katawis | 
murat luwih gawatipun | 
rahsane kaluwihan | 

pan tartamtu saka ing manahirĕki | 
pribadi tan paran-paran | 
kanugrahhaning dumadi || 

10. Dhapur Sabuk-intĕn ika | 
maknanipun sosotya luwih adi | 
murade atinirĕku | 

dene ta rahsanira | 

kamulyaning manungsĕku tinartamtu | 
kudu anganggo sarengat | 
tatakrama kang prĕmati || 

11. Dhapur Sumpana winasna | 
makna ngimpi dene muradirĕki | 
nahan tĕrang ingkang kawruh | 
rahsa manungsa kĕdah | 

darbe kira-kira prayoga ywa kantun | 
watara ringa sujana | 
siyang dalu dĕnkaĕsthi || 

12. Kanang dhapur Carang-soka | 
maknanipun nĕpsune tangan kalih | 
murade bakal puniku | 

dene ta rahsanira | 
uwong iku bakal mijĕkakĕn tamtu | 
mulane babo ngagĕsang | 
arahĕn mijĕni bĕcik || 

13. Dhapur Pandhawa winarna | 
makna lima murade sumurup ing | 
marga lilima satuhu | 

rahsa patining jalma | 

nora liya saka ri pasarannipun | 

lilima Ĕpon kalawan | 

Wage Kliwon Lĕgi Paing || 

14. De Pandhawa-cinarita | 
maknanipun wujud lilima yĕkti | 
murat wulange wong sĕpuh | 
rahsane kudu wikan | 

ĕninging kang pancadriyanira iku | 
dumadya sabar narima | 
sumingkir angkarĕng budi || 

15. Dhapur kyai Sĕmar-bĕthak | 
makna ingkang pĕtĕng de muratnĕki | 
kang wus enak rahsanipun | 
manungsa kawajiban | 

kudu angupaya boga kang pakantuk | 
ananging ywa cacah-cucah | 
nglakoni panggawe nisthip || 

16. Dhapur Sĕmar-tinandhu pan | 
makna ingkang lawas pĕtĕngirĕki | 
murate darbe ngamalun | 

rasa sabisa-bisa | 

manungsĕku jroning urip aywa suwung | 
kudu adarbe rawatan | 
ing ngĕlmu amrih basuki || 

17. Dhapur Sĕmar-angujiwat | 
maknanira kang bungah kanthi eling | 
murat pamicara tuhu | 

rahsane ing sabarang | 

karĕping kang manungsa ywa grasa-grusu 

kanthiya panggalih padhang | 

kang sarĕh dadi patitis || 

18. Kang dhapur Pandhawa-rarya | 
makna ati limang prakara yĕkti | 
murat abang irĕng pingul | 
jĕnar ijĕm limanya | 

rahsanira ngaurip ywa nganti korup | 
marang ingkang panasaran | 
limang prakara ing ngarsi || 

19. Sĕmpana-blandhong winarna | 
maknanira bĕninging mripatnĕki | 

murad manĕgĕs manĕkung | 
rahsa yĕn darbe karsa | 
manungsĕku kudu tajĕm tingalipun 
mĕnĕp nir wardaya harda | 
dumadyan-tuk kang kaĕsthi || 

20. Sĕmpana-kinjĕng winarna | 
maknanira anĕnggih jalma ngimpi | 
murade saĕstunipun | 

apan ta seje jaman | 
rahsanira manungsĕku nora wurung | 
ngambah marang ing kamuksan | 
mantuk mring ajalirĕki || 

21. Dhapur Condhong-campur nama | 
maknanira amor utawa tunggil | 
murat waskithaning kalbu | 
rahsane kudu bisa | 

angumpuli marang ing sabarang rĕmbug | 
aywa rĕngkĕng kang amĕmbat | 
nayana kang katon manis || 

22. Campur-bawur ginupita | 
makna karĕp dene murade pasthi | 
rahsaning pan tinartamtu | 
manungsa kudu jumblah | 
condhong dhaup pikire lan Gustinipun | 
lir campuring tĕmbaga mas | 

kang dadya suwasa murni || 

23. Adhapur Pudhak-satĕgal | 
maknanira apan wujud sayĕkti | 
murad pangĕrti puniku | 

dene ta rahsanira | 

pikiring kang manungsĕku kudu-kudu | 
gumĕlar rasa nalika | 
cedha yĕn katĕmu buri || 

24. Dhapur Carubuk binabar | 
maknanira puniku apan siti | 
murad momot bakuh pĕngkuh | 
dene ta rahsanira | 

aja tampik ingkang dĕnarĕpi amung | 
marang ing bĕcik kewala | 
kang ala aja dĕnmohi || 

25. Dhapur Sadak kang kawĕdhar | 
makna kĕncĕng kumandĕl kodratnĕki | 
dene muradira nĕpsu | 

mungguh rahsane poma | 

sabĕn ari ywa kĕrĕp ngowahi wujud | 

-ing kita warna priyawak | 
krik imba sasaminĕki II 

26. Kang dhapur Rara-siduwa | 
maknanira apan ĕnom sayĕkti | 
dene murade puniku | 
kĕrĕp-kĕrĕp kalepyan | 
rahsanira poma ywa pisah sirĕku | 
lawan garwa pakĕnira | 
manawa sira aguling || 

27. Dhapur Kĕbo-dhĕndhĕng ika | 
maknanipun apan enak sajati | 
dene ta muratirĕku | 

kang rumĕsĕp sanyata | 
rahsanira mangkya ta ingkang tinutur | 
bangkit sung enak kewala | 
maring sasamĕng dumadi || 

28. Dhapur Putri-sinaroja | 
maknanipun punika amĕpaki | 
dene murade sumurup | 
mungguh ing rahsanira | 
manungsĕku awarna-warna satuhu | 
kang plĕg padha nora-nana | 
mĕthi ana seosnĕki || 

29. Karna-tinandhing ingandhar | 

de maknane punika ingkang sami | 
murade panasing kalbu | 
rahsane sabĕn dina | 

kudu rĕbut pangawikan tanpa rampung | 
datan nana kang kasoran | 
dĕnnira arĕbut titih || 

30. Tĕbu-sauyun pungkasan | 
maknanira uriping nyawa iki | 
murade patrap linuhung | 
dene ta rahsanira | 

manungsĕku kudu micara kang jujur | 
kang condhong padha rahsanya | 
ywa ngĕyĕl sabarang pikir || 

31. Kinom Mantaram ngandika | 
sampun jangkĕp tridasa kathahnĕki | 
dhapuripun ingkang dhuwung | 
angling Pangran Tĕmbayat | 
sampun cocog lawan kaĕngĕtan-ulun | 
mugi kĕparĕng mĕdharna | 
busananing kanang kĕris || 

32. Kinom mĕsĕm mĕdharsabda | 
busananing curiga pinarinci | 
wujud Warangka rumuhun | 
iku kayu sanyata | 

tĕmbung Arab puniku jatining Kayun | 
sajaratil-yakin ingkang | 

pasthi urip nora mati || 

33. Kang ingaran Godhong ika | 
jiwanira loro-loroning tunggil | 

Gusti lan kawulanipun | 
kudu sa-abipraya | 

kang ran Angkup tĕgĕse kudu tuwajuh | 
sumungkĕm ngrasĕng kawula | 
tuwakup marang ing Gusti || 

34. Lapal wujud aran latha | 
lalĕthĕking athi-athinirĕki | 
mangkya Ri-cangkring winuwus | 
yaiku pundhakira | 

dene ingkang ingaran Gandur iku | 
pan dĕdĕg pangadĕgira | 
papĕsthĕn saminirĕki || 

35. Kang ran Pĕndhok jarwanira | 
ingkang andhok tata kramanirĕki | 

Kandĕlan tĕmbung kramĕku | 
wĕrdine ing tyasira | 

kudu ngandĕl-kumandĕl marang Hyang Agung | 
gantya Kathĕkan winĕdhar | 
panganti-antining Tokit || 

36. Mangkya Mĕndhak tĕgĕsira | 

dĕna bisa ngĕndhakakĕn panggalih | 
gantya Ukiran winuwus | 
wĕrdine tandhanira | 

Gusti Maha Luhur kang ngluwihhkĕn sagung | 
sawiyah kang ginunturan | 
tartamtu tan kĕna mukir || 

37. Tamat busananing katga | 
dhawuhipun (n)Jĕng Uwa Sunan Kali | 
mĕnggah wujuding kang dhuwung | 
praboting pangukirnya | 
kawanlikur ĕbab kang wus ulun-galur | 
tĕblĕge ing badan kita | 

ing lair tanapi batin |] 

38. Sasampuning paripurna | 
parincine jumĕnĕng aran Kĕris ] 
mula ran Kĕris puniku | 
sajatine kĕkĕran | 

ing ngĕlmune tinartamtu kudu wĕmh | 
asli tinggalan wong tuwa | 
wasiyat arannirĕki || 

39. Mula kramane ingaran | 

Dhuwung iku de lowung tĕgĕsnĕki | 

Wangkingan kramane luhur | 
nĕng wingking panggĕnannya | 

dene Kĕris aran sangkĕlat puniku | 
ing sajati-jatinira | 
kudu-kudu disĕngkĕlit || 

40. Dhapur Sabuk-intĕn ika | 
panyĕngklite kudu nĕng sabuknĕki | 
dhapur Panimbal puniku | 
ngawruhana carita | 

ingkang uwus tumimbal mring liyanipun | 
dhapur Jangkung panganggenya | 
kudu jinangkung dĕn-eling || 

41. Dhapur Supana jinarwa | 

kudu pana marang ala lan bĕcik | 
sabarang kang dipunrasuk | 
gantya dhapur Pandhawa | 
panganggene nĕng tĕngahing badanipun | 
dhuwung Bĕniwir dikiyat | 
ywa lĕmĕr pan tan sayogi || 

42. Titi dhawuhe (n)Jĕng Uwa | 

mung puniku tan wontĕn malih-malih | 

kang manjing prabot salangkung | 

manjing dhapur tridasa | 

pan sawĕlas manjing busananing dhuwung | 

manjing katrangan sadaya | 

sĕkar Pocung kang gumanti || 

237. Pocung 

1. (n)Jĕng Pangeran Tĕmbayat sru sukĕng kalbu | 
manthuk-manthuk lingnya | 

ki raka samangke inggih | 
sampun ĕngĕt ananging prayoginira || 

2. Rĕhning ulun ngĕlmu kĕpĕk basanipun | 
tan kadi ki raka | 

ĕngĕtan turut patitis | 

bĕtĕk ulun tinakdir dhasar supenan || 

3. Yĕn ki raka kaparĕng prayoginipun | 
tinrap ing pĕngĕtan | 

mupung wontĕn kang nyĕrati | 

pun Cĕbolang ngiras kadamĕl panancang || 

4. Supadose nĕng Tĕmbayat radi dangu | 
hĕh kulup Cĕbolang | 

muga dhangana kang ati | 
anulisi pangandikane ki raka || 

5. Kaya kang wus kawĕdhar bab kĕris mau | 

Cĕbolang manĕmbah | 

sandika darmi nglampahi | 
nanging awon ngĕri sĕratan kawula || 

6. Mĕnggah ingkang dados kaparĕnging kalbu | 
sastra Jawi Arab | 

(n)Jĕng Pangran ngandika aris | 
lah tulisĕn ing sastra Arab kewala || 

7. Kiyai Nom angandika sira kulup | 
bĕgja kamayangan | 

tambah kawruhira kaki | 

kang sinung ling manĕmbah sru sukaning tyas 

8. Yayi Pangran kadiparan kajĕngipun | 

Sangat Kanabeyan | 

nadyan sami Amad-nĕki | 
wontĕn ingkang pinilih tur pinilala || 

9. Amad wau sanadyan tatal rahayu | 
botĕn pinilala | 

ngupados Amat rijĕki | 

awit pĕcak sawĕlas pot mancĕr surya || 

10. Pangran angling pancĕn wontĕn kajĕngipun | 
bilih tan kalepyan | 

sabarang kang Sangat Nabi | 
watĕkipun kadi ta ingkang winahya || 

11. Sangat Amat rangkĕpanira Pitutur | 
purnamaning surya | 

pĕcak salikur potnĕki | 
gathita sad tabuh astha ĕpotira || 

12. Watĕkipun nĕnggih ing waktu puniku | 
sring dĕn-inĕng jalma | 

pinaido ing sasami | 

tuwin asring jinagal sasaminira || 

13. Amat Pacak-wĕsi rarangkĕpanipun | 
wit sĕlikur pĕcak | 

tĕkĕng pĕcak sawlasnĕki | 
gathitastha satĕngah sawlas potira || 

14. Watĕkipun asring jinajal lalĕmbut | 
kalawan manungsa | 

dĕnnira samĕng dumadi | 
milanipun dwi Amat tan pinilala || 

15. Sangat Amat-Rijĕki rangkĕpanipun | 
wit pĕcak sawĕlas | 

cĕping bĕdhug ĕpotnĕki | 

wit satĕngah sawĕlas bĕdhug potira || 

16. Watĕkipun keringan samĕng tumuwuh | 
sabarang istijab | 

tan na manggih walangati | 

mung puniku Amad ingkang pinilala || 

17. Sangat Amat Kalangan rangkĕpanipun | 
wit manjĕring surya | 

wanci andhap ĕpotnĕki | 

tabuh dwiwlas satĕngah catur potira || 

18. Watĕg nora kajĕn kalaran tyasipun | 

Amat Tatal harja | 

andhap tumĕkĕng saratri | 
watĕkipun sami kaliyan ing ngarsa || 

19. Jabarail Rijĕki rangkĕpanipun | 
purnamaning surya | 

pĕcak salikur potnĕki | 
gathita sad tabuh astha ĕpotira || 

20. Watĕkipun sajroning dĕrĕng pot wau | 
rosa budinira | 

kandĕl dhatĕng samukawis | 

tyas santosa tan na tilar ing duduga || 

21. Jabarail Kalangan rangkĕpanipun | 
wit salikur pĕcak | 

pĕcak sawĕlas potnĕki | 
gathitastha satĕngah sawlas potira || 

22. Watĕkipun jirĕh mring sadayanipun | 
tanapi rumangsan | 
tampan-atĕn ing sakalir | 

mila asring salah surup ing pamanggya || 

23. Jabarail Salamĕt rangkĕpanipun | 
wit pĕcak sawĕlas | 

cĕping bĕdhug ĕpotnĕki | 

wit satĕngah sawlas bĕdhug ĕpotira || 

24. Watĕkipun sinung kabĕkjan sawĕgung | 
darajading rosa | 

kinuwatakĕn ing Widdhi | 

wantu-wantu paringing Hyang Maha Nasa || 

25. Jabarail rangkĕpanira Pitutur | 
wit manjĕring surya | 
praptĕng andhap ĕponĕki | 

awit bĕdhug satĕngah catur potira || 

26. Watĕkipun sinung dalajad wong agung | 
linuhurkĕn marang | 
sasama-samĕng dumadi | 

lumastari sĕpi kanang kara-kara || 

27. Jabarail Pacak-wĕsi tatalipun | 
awit wanci ngandhap | 
praptĕng purnamaning rawi | 


< Serat Centhini Jilid 03 - Halaman : 358 > 


wit satĕngah sakawan sadalu pisan || 

28. Watĕkipun anggung kangĕlan sakayun | 
sabarang rĕkasa | 

tunadungkap ing pambudi | 

wus dilalah tĕka tan ana kang gampang || 

29. Sangat Brahim Salamĕt rangkĕpanipun | 
purnamaning surya | 

pĕcak salikur potnĕki | 
gathita sad tabuh astha ĕpotira || 

30. Watĕkipun dĕnĕla-ĕla wong agung | 
ingeman ing kathah | 

jalu ĕstri ngĕmi-ĕmi | 

solah tingkah sinung ĕngĕt ing Hyang Suksma || 

31. Sangat Brahim rangkĕpanipun Pitutur | 
wit salikur pĕcak | 

pĕcak sawĕlas potnĕki | 
gathitastha satĕngah sawlas potira || 

32. Watĕkipun dilalah karsĕng Hyang Agung | 
sring-asring dĕnarah | 

mring sama-samĕng dumadi | 
bilaine pamrihe aywa widada || 

33. Sangat Brahim Pacak-wĕsi tatalipun | 
wit pĕcak sawĕlas | 

cĕping bĕdhug ĕpotnĕki | 

wit satĕngah sawĕlas bĕdhug potira || 

34. Watĕkipun apan ta satuhu sinung | 
warising gaweyan | 

kang murka-angkara budi | 

wus dilalah karsaning Hyang kang mangkana || 

35. Sangat Brahim Rijĕki rangkĕpanipun | 
cĕp bĕdhug witira | 

praptĕng andhap ĕponĕki | 

mancĕr surya satĕngah catur ĕpotnya || 

36. Wawatĕke rosa ing bubudĕnipun | 
myang sinung dalajad | 
sapantĕse gĕsangnĕki | 

myang jumbuhing kalawan watĕkanira || 

37. Sangat Brahim Kalangan rangkĕpanipun | 
awit wanci andhap | 

praptĕng purnamaning rawi | 
wit satĕngah sakawan sadalu pisan || 

38. Watĕkipun sinung dalajad satuhu | 
tansah kinĕdhĕpan | 

marang sasamĕng dumadi | 
ajrih asih ing lair batin rumĕksa || 

39. Sangat Yusup Pacak-wĕsi tatalipun | 
purnamaning surya | 

pĕcak salikur potnĕki | 
gathita sad tabuh astha ĕpotira || 

40. Watĕkipun nora sakeca satuhu | 
gung siniya-siya | 

tan ana kang wĕlas asih | 
rinĕmĕhkĕn marang ing sasama-sama || 

41. Sangat Yusup Rijĕki rangkĕpanipun | 
wit salikur pĕcak | 

sawĕlas pĕcak potnĕki | 
gathitastha satĕngah sawlas potira || 

42. Watĕkipun sasolah-solahe patut | 
pan dadi penginan | 

nora nana kang ngewani | 

sakĕh jalma anganggĕp dadya tuladha || 

43. Sangat Yusup Kalangan rangkĕpanipun | 
wit pĕcak sawĕlas | 

cĕping bĕdhug ĕpotnĕki | 

wit satĕngah sawĕlas bĕdhug potira || 

44. Watĕk luhur kĕdhĕp ing parentahipun | 
tan ana kang malang | 

miturut sakalir-kalir | 

tinampanan kalawan sukaning manah || 

45. Sangat Yusup Salamĕt rangkĕpanipun | 
cĕp bĕdhug witira | 

praptĕng andhap ĕpotnĕki | 
mancĕr surya satĕngah catur potira || 

46. Watĕkipun apan sinung donya agung | 
myang rijĕki kathah | 
kuwasaning Hyang Linuwih | 

sanak kadang samya sung sakuwasanya || 

47. Sangat Yusup Pitutur rangkĕpanipun | 
awit wanci Ngasar | 

praptĕng purnamaning rawi | 
wit satĕngah sakawan sadalu pisan || 

48. Watĕkipun sasolahe nora patut | 
pan anggung cinacad | 

boya wontĕn kang nyondhongi | 
wus dilalah kwasaning Allah Tangala || 

49. Ngijraila Kalangan rangkĕpanipun | 
purnamaning surya | 

pĕcak salikur potnĕki | 
gathita sad tabuh astha ĕpotira || 

50. Watĕkipun kathah rĕncana tinĕmu | 
dumadya sandhangan | 
tinartamtu (m)balenjani | 
sayogyane siningkirana kewala || 

51. Ngijraila Salamĕt rangkĕpanipun | 
wit salikur pĕcak | 

sawĕlas pĕcak potnĕki | 
gathitastha satĕngah sawlas potira || 

52. Watĕkipun kangelan barang kinayun | 

(ng)gayuh-(ng)gayuh tuna | 
tuna-dungkap ing pambudi | 
miwah datan antuk sakĕh kabĕcikan || 

53. Ngijraila rangkĕpanira Pitutur | 
wit pĕcak sawĕlas | 

cĕping bĕdhug ĕpotnĕki | 

wit satĕngah sawĕlas bĕdhug potira || 

54. Watĕkipun datan awon nora sarju | 
mring sĕdĕkah karya | 

tanapi dĕnsĕdĕkahi | 

ing sasami asung makatĕn kewala || 

55. Ngijrailun Pacak-wĕsi tatalipun | 
cĕp bĕdhug witira | 

praptĕng Ngasri ĕpotnĕki | 

mancĕr surya satĕngah catur ĕpotnya || 

56. Watĕkipun kĕncĕng tyas (n)darung (m)brĕgundung | 
tan darbe pangeman | 

nir pamikir tĕmbe wuri | 

wus dilalah duga prayoga katilap || 

57. Ngijrailun Rijĕki rangkĕpanipun | 
awit wĕktu Ngasar | 

praptĕng purnamaning rawi | 
wit satĕngah sakawan sadalu pisan || 

58. Watĕkipun ing sabarang tindak-tanduk | 

tan saranta ing tyas | 

amrih bilaining janmi | 

sampun tamat kang tan yoga tambuhana || 

238. Gambuh 

1. Kyai Nom lingira rum | 

sawĕg mangkya rakanta pikantuk | 
pradikane kang winastan Sangat Nabi | 


< Serat Centhini Jilid 03 - Halaman : 361 > 


mrih gampil pamilihipun | 
ingkang prayoga linakon || 

2. Tanggal sapisan jumbuh | 
jam sawĕlas nĕmbĕlas salikur | 
myang nĕmlikur Amat Pitutur madyĕki | 
Yusup Salamĕt linuhung | 

punika tuhu kinaot || 

3. Tanggal ping kalih iku | 
kalihwĕlas pitulas rolikur | 
pitulikur antuk Jabrail Rijĕki | 

Yusup Kalangan puniku | 

Amat Slamĕt yĕn kabutoh || 

4. Tanggal tri myang asthĕku | 

tigawĕlas wolulas trilikur | 
wolulikur Ibrahim Slamĕt madyĕki | 
de Yusup Rijĕkinipun | 

saĕstu langkung kinaot || 

5. Tanggal ping pat nawĕku | 

kawanwĕlas sangalas patlikur | 
sangalikur Amat Rijĕki prayogi | 
ka-dwi Jabrail Pitutur | 

Brahim Kalangan kabutoh || 

6. Tanggal lima sapuluh | 
gangsalwĕlas dwidasa salangkung | 
tigangdasa Jabrail Slamĕt utami | 

Ibarim Rijĕkinipun | 

pan namung madya kemawon || 

7. Punapa sampun dhaup | 

ngling (n)Jĕng Pangran inggih sampun rujuk 
hĕh Cĕbolang panulismu babing Kĕris | 
iku kalamun wus rampung | 

Sangat sambungna ing kono || 

8. Cĕbolang nĕmbah matur | 
nuwun inggih sandika pukulun | 
nahĕn sampun wanci Luhur radi akir | 

Kinom maring pondhokipun | 

Cĕbolang sampun mirantos || 

9. Papan myang mangsinipun | 

wus sinĕrat Kyai Nom kang nuntun | 
awit siyang tumĕkĕng ing wanci Mahrib | 
ing dalunira linĕmbur | 
tĕngah ratri sampun dados || 

10. ĕnjang bakdaning Subuh | 

sĕrat katur Pangran sukĕng kalbu | 

ngandika lon kulup yĕn panudyĕng ati | 
mĕngko bĕngi wĕton-ingsun | 

adate kang wus kalakon || 

11. Mancapat kadang karuh | 

lawan santri gĕng alit gumrubyug 
padha mrene kalawan eklasing ati 
tĕngah wĕngi banjur kĕmbul | 
kĕndhuri minangka sugoh || 


33 Kalĕrĕsan ing dintĕn wiyosanipun P. Tĕmbayat kawontĕnakĕn wilujĕngan. 
Kados adat kathah tĕtiyang sami sowan. Mas Cĕbolang sarencangipun 
mitontonakĕn kasagĕdanipun mawarni-warni, kalĕbĕt "sihir" ingkang damĕl 
eramipun tiyang kathah. ... 
kaca 272-292. 

12. (m)Bok iya sira kulup | 
tarĕbangan sung sĕnĕnging kalbu | 
lagu Jawa pirabara dijogĕdi | 

lan ngĕtokna sakarĕpmu | 
kang elok-elok tinonton || 

13. Apa pirantinipun | 

anjaluka ywa nganggo pakewuh | 
nadyan gawe tarub ingsun amarĕngi | 

Cĕbolang nĕmbah umatur | 
nuwun sandika sadhawoh || 

14. Muhung sadĕrmi ulun | 
anglampahi sabda kang dhumawuh | 

pan katungka Kyai Nom marĕg mangarsi | 

(n)Jĕng Pangran mĕdharkĕn kayun | 
manadukara Kyai Nom || 

15. Amung panyuwunulun | 
sabibaring parameyanipun | 

kalilana ulun mantuk mring Mantawis | 

Cĕbolang sarencangipun | 

(n)dumugĕkkĕn dĕnnira (n)don || 

16. (n)Jĕng Pangran mĕsĕm muwus | 
dhuh ki raka karsa kang kadyĕku | 
sakalangkung prayogi rumĕksĕng wuri | 
kalĕjĕme sampun dhaup | 

Cĕbolang mundur wotsinom || 

17. Pinanggih santri catur | 
mĕdharakĕn dhawuhe sang wiku | 
nulya sami tumandang anambutkardi | 
damĕl tarub dhapur kampung | 
ngajĕng pandhapa tan adoh || 

18. Balungan pring sadarum | 
payon janur-kuning ijĕm sĕpuh | 
saka blandĕr ginubĕt buntal sinĕling | 
runcĕn blarak kĕpoh nyamplung | 

sabĕn pring sadĕdĕging wong || 

19. Si bale-kampung kĕmput | 
ingkang wetan sinung ĕmpĕr kĕmput | 
panggĕnanning Cĕbolang lan santrinĕki | 
klapa sajanjang gumandhul | 

nĕng tĕngahing kampung manggon || 

20. Klapa satabonnipun | 
ginantung nĕng balandar lĕr pintu | 
kidul pintu wetan kilĕn samya katri | 
sadaya sinungan wuluh | 
tumancĕp dumugi bathok || 

21. Tatarub ingkang ngayun | 
sinung kadi gapura linuhung | 
rina-rĕngga sanginggil katiyu mawi | 
runcĕn jarak abrit pingul | 
pinindha sastra Rab kaot || 

22. Mungĕl wilujĕngipun | 
ingkang samya ningali sadarum | 
panggarape wisma myang rarĕnggannĕki | 
wit injang tumĕka bĕdhug | 

paripurna amirantos || 

23. Kang nyambutkarya amung | 

Mas Cĕbolang lan santrinya catur | 
tan rĕkasa sarĕh tanduking kang kardi | 
sakathahing bau dhusun | 
dhĕlĕg-dhĕlĕg nyawang (n)dongong || 

24. Mancapat lima sampun | 
mirĕng warta lamun mangke dalu | 
wiyosannya Kangjĕng Pangran apan mawi | 
lalangĕn tarĕbang sinung | 

langĕn-taya jalu wadon || 

25. Warta tumular kabur | 

kang atĕbih dupi samya ngrungu | 
dyan umangkat anak rabi dĕnbĕktani | 
kang kamargĕn gugup anut | 
tumuntur samya yun anon || 

26. Ing wanci waktu luhur | 

awit dhatĕng tan na kĕndhatipun | 
kadi pasar tĕmawon swaraning jalmi | 
lagya umiyat ing tarub | 
erame tan pĕdhot-pĕdhot || 

27. Mas Cĕbolang mangayun | 
mangĕnjali matur sampun rampung | 
panggaraping tarub myang rarĕnggannĕki | 
utawi isarat-masrut I 

sadaya sampun mirantos || 

28. (n)Jĕng Pangran manthuk-manthuk | 
kanthĕn asta lan Kinom Mantarum | 
mariksani tarub kang rinĕngga asri | 
sukĕng tyas ngandika arum | 

Cĕbolang pamintaningong || 

29. Wong kang padha yun wĕruh | 

aywa nganti cĕdhak lawan tarub | 
lawan aja ana kang munggah pandhapi | 
tanapi agawe rusuh | 

lanang wadon aywa awor || 

30. Nuhoni uninipun | 

salamĕte kang nonton sadarum | 

Mas Cĕbolang ngawe kanca catur santri | 
dhawuhkĕn timbalanipun | 

(n)Jĕng Pangran kang wus kawiyos || 

31. Tumandang santri catur | 

ngulur lawe wĕnang ginancĕng wus | 
kawit padon paregolan kanan kering | 
tumĕka satĕngahipun | 
palataran sinung pathok || 

32. Salĕring pathok wau | 

sinung pathok rong dhĕpa lĕtipun | 
ginancĕngan lawe praptĕng kidulnĕki | 
bale wangunan lĕtipun | 
sapta dhĕpa sinung pathok || 

33. Lawe wĕnang ingulur | 

ngetan ngilĕn pantog cĕpuri wus | 
inggilira sawudĕl dyan dĕnbandhuli | 
cĕngkir bluluk miri jĕbug | 
pinatut pating garendhol || 

34. Nurwitri muwus asru | 
sanak-sanak ĕstri lawan jalu | 

sanak ĕstri kang kilĕn panggĕnannĕki | 

ingkang wetan sanak jalu | 

kang sinung ling nulya manggon || 

35. Kang nĕmbe dhatĕng laju | 
ingkang jalu mangetan sadarum | 
ĕstri ngilĕn dene ingkang caos bĕkti | 
myang batih kulawargĕku | 

kang jalu dĕnnira manggon || 

36. Nĕng kiwa tĕngĕnnipun | 

myang ngajĕnging tarub wangunan gung | 
ingkang ĕstri manggĕn ĕmpĕring pandhapi | 
myang lĕre bale pinatut | 

jalu ĕstri timpuh nglesot || 

37. Nabĕn ta wanci surup | 

para santri mring masjid gumrubyug | 
srambi bĕntĕt balĕbĕr plataran masjid | 

(n)Jĕng Pangran satamunipun | 
maring masjid sakaloron || 

38. Cĕbolang santri catur | 

tan na kari samya atut pungkur | 
praptĕng masjid nulya samya toyastuti | 
minggah maring srambi laju | 
maos slawat alalagon || 

39. Bĕdhug tinĕmbang sampun | 

Mas Cĕbolang adan nganyut-anyut | 
bakda adan sadaya sunat Mahribi | 
rampung sunat kamat gupuh | 
ing wĕktu tan cinariyos || 

40. Nahan kang ayun (n)dulu | 

bĕntĕt manggĕn kang wus tinartamtu | 
nuju panglong pĕtĕnge angliliwati | 
parandene tan na numbuk | 
maring gawar katon mĕlok || 

41. Sawĕnĕh ana muwus | 
priye kiye apa ta kaliru | 

apa wurung ora sida bĕngi iki | 
nanging pasang rakitipun | 
wĕh giris kabĕh kang nonton || 

239. Girisa 

1. Sigĕg ramening wicara | 
kang samya wĕktu wus bakda | 

(n)Jĕng Pangran ngandikanira | 
hĕh Cĕbolang dhisikana | 
lawan papat santrinira | 

wus paring idi manira | 
aywa pakewuh ing karsa | 
pinarĕngna ing Hyang Suksma || 

2. Nĕmbah mundur Mas Cĕbolang | 
praptĕng paregolan sigra | 
cĕngkir kalih kang ginantang | 
anĕng padon kering kanan | 
sinulĕt byar lir sasangka | 

sorot nurut lawe wĕnang | 
bluluk cĕngkir kang ginantang | 
kaampiran sorot padhang || 

3. Sumunar pindha sudama | 
kagyat kang samya uninga | 
lĕjar sungkawe sirna | 
alok surak umyung samya | 

pamuwuse warna-warna | 
ana gĕdhĕg tutuk mĕnga | 
wĕnĕh nyablĕki rowangnya | 
eram sakĕhing kang jalma || 

4. Plataran sawang lir siyang | 
santri papat lan Cĕbolang | 
lumĕbĕt mring pambrukutan | 
Pangran lan Kinom Mantaram | 
saking masjid wus tumĕdhak | 
pra ngulama pamĕthakan | 
santri miwah kulawarga | 
kĕbut umiring sadaya || 

5. Praptĕng jroning paregolan | 
janjangan tĕngah wangunan | 
sadaya wus sinulĕdan | 
murup lir dilah krompolan | 
sunaring latu manampak | 
klapa nyamplung miri jarak | 
sarĕng murupnya sumunar | 
ting palĕtik ting palĕncar || 

6. Kang wor buntal pindhanira | 
tranggana katawĕng ima | 

ri kang pinĕtha aksara | 
sumorot mawarna-warna | 
ijo rĕta pita seta | 
lir oncĕn-oncĕn sosotya | 
mungĕl asung salamĕtnya | 
kang samya mulat sadaya || 

7. Surak malih sakĕh jalma | 
saya eraming wardaya | 
barung lawan ungĕlira | 
tarĕbang binarung swara | 
Tokung-tokung gĕndhingannya | 
Kyai Nom dupi miyarsa | 
angguguk gumuyu suka | 
Pangran Bayat atatanya || 

8. Ki raka gĕndhing punapa | 
lagune langkung sakeca | 
yayi gĕndhinge punika | 
Tokung-tokung namanira | 
wontĕn bambang saking arga | 
nanging bambang pikun tuwa | 
ting kathĕmĕk suku jaja | 
bambang parĕk lan maotnya || 

9. Pangran dyan lĕnggah pandhapa 
lawan Kinom Ngĕksiganda | 
ngulama wadu wandawa | 
nĕng kering kanan sumewa | 
para ĕstri anĕng ngarsa | 

pinilih panggĕnannira | 
wus tata sapantha-pantha | 
nahĕn ta ingkang winarna || 

10. Kang pinatah langĕn-taya | 

Mas Cĕbolang buka swara | 
arum wilĕt lantas cĕtha | 
cingak kang samya miyarsa | 
ri kang sĕkar Madurĕtna | 
salendro pathĕt manyura | 
dhawah ing pada anulya | 
gĕndhing Kuwung-kuwung nulya || 

11. Mangkana kang ayun bĕksa | 

Nurwitri ngrasuk busana | 
pindha dyah endah kang warna | 
ing wanci rumajaputra | 
gĕmuh ingkang payudara | 
pinapantĕs kang busana | 

tan ana ingkang kuciwa | 
liringa galak mrakatya [| 

12. Mĕdal saking ing guthaka | 
kadi sirna kinĕdhĕpnya [ 
ganda rum mananduk grana | 
praptaning tĕngah pandhapa | 
mĕndhak mĕsĕm patrapsila | 
mĕpĕs nguncupakĕn asta | 
horĕg kang samya uninga | 
kinira wadon sanyata || 

13. De pindha apsari swarga | 

kang myat samya nahĕn brangta | 
pangirane warna-warna | 
apa si nĕh runggĕng desa | 
apa ta runggĕng nagara | 
kapan ane (ng)gonne prapta | 
de tan ana kang uninga | 
baya nyeluman mas-rara || 

14. Kang apindha Wilutama | 
nĕmbah ngadĕg kadi teja | 
nulya jĕjĕr lan ambĕksa | 
malĕtĕr patayanira | 
wiraga kĕh cingkokira | 
liringe apinda kilat | 

sung ulat kang samya miyat | 
mĕsĕm sumĕbar warata || 

15. Gandrung-gandrung kang kataman | 
nadyan ngulama pĕthakan | 
tangawut ambal-ambalan | 
kaki-kaki myang somahan [ 
dhudha tanapi jĕjaka | 

ting balĕkĕr mrih kawuryan | 
ngadhuh dhĕdhĕm sasingsotan | 
wĕnĕh (n)dongong carocosan || 

16. Ngĕmpakakĕn pangasiyan | 
karaos lamun kapadhan | 
manthĕlĕng mathĕnthĕng mapan | 
nyuwara tanpa riringa | 
mĕngko yĕn uwis bubaran | 

dak mati yĕn tan nganthiya | 
dhuh-dhuh kalulut manira | 
ywa ngĕmbang pace ni sira || 

17. Kang sami anunggal karsa | 
ewa mlengos muwus sora | 
kok apik mung janji mĕnga | 
kang liningan sangsayarda | 
dĕnnya mĕmanas sasama | 
kang tyas butĕngan gya kurdha | 
cinĕpĕng gagithokira | 
tinĕkak mĕh klĕngĕr tuwa || 

18. Plikikĕn pucĕt rainya | 
tumungkul tan sabawa | 
kang tumambirang wayahnya | 
manthuk-manthuk kadi beka | 
ngĕsĕs mrinding angganira | 
kadi campuhing asmara | 
gumlogok wĕdaling rahsa | 
mrĕngĕngĕs nguyuh badhama || 

19. Mak nyok kĕmbroh sruwalira | 
parandene isih beka | 
manthuk-manthuk sru gambira | 
kĕmĕng kapĕpĕt ing wastra | 
kaku tyase gya liniga | 

sĕne ngĕthuri ngarsanya | 
misuh badhonge (m)bok dika || 

20. Tan ngĕmungkĕn jalma priya | 
kang samya kataman brangta | 
sanadyan para wanita | 
kasmaran maring kang bĕksa | 
sigĕg kang mulat sadaya | 
nahĕn ta ingkang winarna | 
barunganing anung swara | 
sinawung Mijil sĕkarnya || 

240. Mijil 

1. Kukuwunge ingkang anĕlahi | 

pramudita kaot | 
kisma miyat supaya jayane | 
ing ngalaga tejanira wingit | 
amurwa mandra di I 

ing kusuma luhung || 

2. Duhkitĕng tyas sri maha narpati | 
mangarang wirangrong | 
kaoncatan ing tyas kararase | 
mentar mĕngĕt pamĕngkuning batin | 
amung kang kalingling | 

Insan-kamilipun || 

3. Kawirĕjan amung kang kaĕsthi | 
mungkĕt driyaningong | 

tyase kadi tumuntur rasane | 
sak tar kentar ing dalu umijil | 
katonton rĕsmining | 
wulannya mawĕlu || 

4. Lintang roro angapit rĕngganing | 
sasangka sri tinon | 
rangu-rangu amirangrong rongĕh | 
miyat ing tranggana moring sasi | 
ketang ri sang adi | 

tyasira kumĕnyut || 

5. Tyasira kadi kentir sumilir | 
kadya mĕsatingong | 
sumiyut saking ing jro purane | 
cumalorot pratistha nibani | 
lor-wetanirĕki | 

saking doh kadulu || 

6. Sirĕm-sirĕm diwangkara riris | 
arise sumorot | 

mĕrĕs rarasing wardaya kiye | 
gĕtĕr-patĕr sru munya mĕlingi | 
sasmitĕng wiyadi | 
aja anggung wuyung || 

7. Aliwĕran ingkang kilat thathit | 
amarwasĕng panon | 
prabawanira wong sru brangtane | 
adan prapta maruta sumilir | 
sang brangta muriring | 

kĕkĕs driyanipun || 

8. Apuyĕngan ciptane ing ati | 
gĕtĕr tyas sru kepon | 
kanangsaya ri sang pinarjayĕng | 
rimang kapan baya ingsun iki | 
anguswa rarasing | 
puspitanirĕku || 

9. Supayane iya ngusadani | 
larasmaraningong | 

singa wastra upama rĕgane | 

basa nawala tumanĕn ugi | 
suda-a ing ati | 
laku kang tan sarju || 

10. Darmaita sujana amardi | 
pangumbaring kawroh | 
amrih marta ing driya wĕkase | 
kamranira ingkang awawadi | 
amriha mudhari | 

tyasira kang punggung || 

11. Bayĕm harda tanaya madyaning 
Wiratha sang katong | 

mari antĕng brangta wiyogane | 
apan datan sawatara manis | 
rĕngga satriya di | 
Lesanpuranipun || 

12. Sĕtyanana yĕn mariya maring | 
sira raganingngong | 
tirtamaya marganya ginawe | 
ninging driya pan datan angalih 
namung sira ugi | 

kang tansah kadulu || 

13. Bayantaka satriya kang adi | 
pinardikĕng katong | 

mati anglĕs raganingsun kiye | 
yĕn sira tan palimarmĕng dasih | 
pala rĕta satri | 
ya unggul jayĕku || 

14. Sun bang-ĕbang bisa misesani | 
ing lair myang batos | 
sanadyan ana prapta pamane | 
cobaning tyas pan aja kagimir | 
dĕnmantĕp ing ati | 
dĕnĕngkuh dĕnbakuh || 

15. Lalu mangsa panusuling jurit | 
yĕn kasepa babo | 
ambantoni ing larasmarane | 
jayĕng toya putra Cĕmpala di | 
sapa baya ugi | 

ngĕjum tyasta wuru || 

16. Barat sirat pasewakan adi | 
jro nayaka katong | 

wus kapupus ing driya rasane | 
amung nganti sihira kang asih | 
made atma pamrih | 
baea srĕnggarĕku || 

17. Kangĕningsun mapannora kĕni | 
yĕn ririhna ingong | 

sari seta iya apadene | 

wong agung ingkang lagya cangkrami 

tan kapara ugi | 

sih manira agung || 

18. Nata dewa kursi lawan sikil | 
dĕnta ingkang kaot | 

amung sira kang dadi paranne | 
trĕsna manira tan kĕna ngalih | 
trusing lair batin | 
mung mring sira masku || 

19. Iramanya sĕsĕg sawatawis | 
tan dangu ngandhĕlong | 

tandya suwuk kang ngabĕksa lĕngsĕr | 
lumĕbĕt ing guthaka rinĕmit | 
kang samya ningali | 
lir tinilar lampus || 

20. Kiyai Nom atatanya ririh | 
sintĕn ingkang gambyong | 

Pangran Bayat mĕsĕm lon dĕlinge | 
pun Nurwitri kang amindha putri | 
sintĕn kang mastani | 

yĕn puniku jalu || 

21. Akalipun Ki Cĕbolang mamrih | 
sukaning kang anon | 

Kinom (ng)guguk dhasar bocah blatĕr | 
santri mĕncul samubarang bangkit | 

Ki Saloka mijil | 
kang arsa anjantur || 

22. Saka papat nulya dĕn kĕnthĕngi | 
sadĕdĕging uwong | 

lawe wĕnang tundha tri kĕnthĕnge | 
kukurungan sawung dĕnbrukuti | 
pinasang tĕngahing | 
saka-guru catur || 

23. Panging klayu dhuwĕt langsĕp wuni | 
samya katutan woh | 

pan sinami saha sapanjange | 
tinanĕm ing bumbung ĕpring ori | 
pinĕrnahkĕn mungging | 
ing papadon catur || 

24. Sawusira sampat amiranti | 
sanggyaning kang prabot | 
dupa ratus kumĕlun kukuse | 
gĕndhing Pĕtung-wulung dĕnsalahi | 
slegrĕng irĕng pĕting | 

wulung godal-gadul || 

25. Ki Saloka nulya angurungi | 
pĕthĕtan nĕng pojok | 
gantya-gantya wus kawratan kabĕh | 
duk binuka mindhak agĕng inggil | 
wohe samya (n)dadi | 
ngrĕmbaka ngrĕmbuyung || 

26. Wangsul maring satĕngah pandhapi | 
sĕmbĕt langking bagor | 
linorengan angus kunir (n)jĕtte | 
linĕbĕtkĕn mring kurungan aglis | 
ingubĕngan ping tri | 

matĕg Alwasingu || 

27. Dyan binuka mĕdal kanang langking | 
juaranthal malangkrong | 

nĕng wit dhuwĕt mamangsa uwohe | 
ngenak-enak nĕng ĕpang amĕthil | 
kurungan dĕnambil | 

Ki Saloka mundur || 

28. Singa lorĕk nĕng tĕngahing panti | 
tilĕm anglĕgorong | 

lutung miyat (n)jĕpiping kupinge | 
lir likasan solahe anĕng wit | 
mĕre cumalĕring | 
sima kagyat wungu || 

29. Duk umiyat lutung kang nĕng uwit | 
dyan krura mangkorog | 

udakara agĕnge sagudĕl | 
gora swara gambira ngajrihi | 
mangrangsang unggyaning | 
lutung mlembar gupuh || 

30. Nging tan bangkit amarojol saking | 
kĕnthĕng lawe kaot | 

lutung mĕre singa anggro rame | 
wit sakawan lir kadrĕsan angin | 
rontog wohe sami | 
adoh tibanipun || 

31. Kang samya non gĕgĕr amalĕncing | 
rĕbut dhucung miyos | 
gundam-gundam lir kabur solahe | 
jroning (ng)gĕndring ĕngĕt kang angibing | 
nolĕh dupi uning | 

sima lir kinurung || 

32. Samya wangsul gumarubyug sami | 
alok kĕplok-kĕplok | 

dhuku dhuwĕt wuni klayu lĕsĕh | 
nĕng plataran gupuh angambili | 
wrata sakĕh jalmi | 

sumyah angalĕthus || 

33. Sima sayah mogok kĕmpis-kĕmpis | 
lutung nyaut gupoh | 

suku pungkur tugĕl bĕt kalihe | 
kantun suku ngajĕng gya lumaris | 
lincak-lincak maring | 
sangandhaping lutung || 

34. Nĕng wit dhuku mlembar dĕnwradini | 
sima kĕlong-kĕlong | 

dyan sinaut suku kakalihe | 
gumalundhung malumah angisis | 
siyung mangap kadi | 
guwa kang asirung || 

35. Lutung nĕng pang sayah angathĕmil | 
wĕweka tan paos | 

ĕpang sĕmpal si lutung tibane | 
nĕng tutuking sima angingkĕmi | 
bokong suku wuri | 
ginigit wus rampung || 

36. Tangan lutung kakalih ing ngarsi | 
nyangkrĕm mata karo | 

singa pĕjah lutung kĕsĕr-kĕsĕr | 
sĕnthuk-sĕnthuk luhira drĕs mijil | 
kang samya ningali | 
suka wlas kĕlangkung || 

37. Sukaning tyas lutung unggul jurit | 
baima macĕthot | 

wĕlas maring lutung de sikile | 
kari ngarsa kesodan lumaris | 
napas mĕmpis-mĕmpis | 

(m)barĕbĕl ingkang luh || 

38. Nulya ngamplok marang witing wuni | 
dumadakan ĕsol | 

mring wit dhuwĕt nalika pinĕnĕk | 
dhuwĕt rubuh lutung mancolot ring | 
wit dhuku nguncati | 
rĕbah tandya lutung || 

39. Nĕng wit klayu nĕng paragak aring | 
tan na dangu ruboh | 

andhingini si lutung tibane | 
kabubuh wit si lutung ngĕmasi | 
rubuh ingkang uwit | 
nyrĕmpĕt dilah gantung || 

40. Rĕntah siji ambyar tĕmah bĕsmi | 
wiwitan myang layon | 

latu ngurĕng dadya awu kabĕh | 

rinĕsikan wus tan na labĕting | 
sagung kang ningali | 
gumyah gumun ngungun || 

41. Micarĕng tyas aku apa ngimpi | 
apa wĕruh yĕktos | 

yĕn ngimpia gene gĕnah jĕngglĕh | 
yĕn wĕruha lir nĕng jro pangimpin | 
satanginging guling | 
tan na labĕtipun || 

42. Tan wun ucapĕn kang niningali | 
panggagasing batos | 

Pĕtung-wulung suwuk samya lĕrĕn | 
ngaring-aring tan antara nuli | 

Rujak-sĕntul muni | 

tĕrbang kalih duduk || 

241. Mĕgatruh 

1. Iyĕg gumarĕnggĕng jalma kang (n)dudulu | 
ngayun-ayun kang umijil | 

sinĕsĕg gĕgĕndhingipun | 
malahanira mranani | 

Rujak-sĕntul dhenok-dhenok || 

2. Ki Saloka mĕdal nĕng sor dilah gantung | 
manggul tumbu kĕbak isi | 

ron apa-apa lan tanjung | 
sri-gadhing mlathi kumuning | 
sinuntak mring jrambah gupoh || 

3. Ingidĕran kaping tri sawusnya kĕmput | 
ginĕtak sakĕh ron dadi | 

pĕksi mawarna gya mabur | 
glathik pĕking manyar ĕmprit | 
tĕrik baranjangan bondhol || 

4. Kakalangan nĕng jro wisma kadi mĕndhung 
pĕnuh ngalĕbĕr mring jawi | 
angalĕmprĕh ibĕripun | 

ambyuk marang kang ningali | 
pĕksi dinĕkĕpan gupoh || 

5. Maratani kang anon sadaya antuk | 
kanang paksi warni-warni | 
parandene nora surut | 

kang anĕng jro wisma maksih | 
kadi mĕndhung agumolong || 

6. Ki Saloka ngrogoh gagembolanipun | 
ron nangka ron kanthil putih | 
ginĕtak kalihe mabur | 

dadya lap-alap sawiji | 
kang sawiji pĕksi bontot || 

7. Alap-alap ngrampit pĕksi kang lir nĕndhung | 
bebas minangsa wus gusis | 

kantun bontot cucuk-cucuk | 
anĕng jarambahing panti | 
sinaut lir swiwi bodhol || 

8. Alap-alap krodha nyambĕr malih luput | 
dhawah jarambah wus lalis | 
angganira anggalĕpung | 

samĕnir tan ana kari | 
pĕksi bontot colot-colot || 

9. Ki Saloka Nurwitri gya mĕdal gupuh | 

(m) bĕkta tumbu anglo kĕndhil | 
solĕt silĕp kĕkĕp wadung | 
bontot cinĕpĕng wus kenging | 
pinaragat wadung gacrog || 

10. Binubutan rĕsik wulunya kinumpul | 
tĕlih mindhol-mindhol isi | 

pari wulu mĕnthik arum | 
sinuntak nĕng tangan kering | 
dadya wos pĕthak mancorong || 

11. Pinususan nĕng tumbu toya dĕnĕtus | 
pĕksi cinuci barĕsih | 

wulu kang kinarya kayu | 
mĕrgangah lir arĕng sambi | 
ulam pĕksi lawan uwos || 

12. Linĕbĕtkĕn ing kĕndhil tinutup gupuh | 

Ki Saloka myang Nurwitri | 

nakir ron pisang kaluthuk | 
karya rĕge agĕng alit | 
tan antara dangu dados || 

13. Latu sirĕp liwĕt tinumplak mring tumbu | 
kumĕbul angganda gurih | 

tumusing bras tungtum arum | 
tumbu bĕk ing kĕndhil maksih | 
ulam paksi ting pĕrkongkong || 

14. Takir tusan nracak agĕnge sabĕruk | 
sĕkul satumbu winradin | 

-nakĕn ing takir sadarum | 
papak lambe dĕntumpangi | 
siji-siji pĕksi bontot || 

15. Ki Nurwitri manĕmbah cumadhong dhawuh | 

(n) Jĕng Pangran suka lingnya ris | 
ing kĕndhil bageyaningsun | 
dene kang wus anĕng takir | 
bagĕnĕn mring lanang wadon || 

16. Wus binage kacukup sadayanipun | 
tirah sinungakĕn maring | 

rarya lit-alit kang (n)dulu | 

(n)Jĕng Pangran ngandika malih | 
lah Bismilah payo kono || 

17. Amangana ya iku sasuguhingsun | 
kamurahaning Hyang Widdhi | 
supangate Kangjĕng Rasul | 
barĕkahdalĕm sang aji | 
saanane aywa rikoh || 

18. Kang liningan manĕmbah samya ngathĕkul | 
kraos nikmat sadayĕki | 

saupa tan ana kantun | 
ulam tirah dĕn-gadhoni | 
anggajih daging (m)puk mopol || 

19. Lisah gajih anĕng takir kĕmplung-kĕmplung | 
kimpling-kimpling pindha warih | 

mawa ganda radi arum | 
dĕnuyup tirah sakĕdhik | 
pra samya kinarya wisoh || 

20. Kang nĕng kĕndhil tinampĕn madharan sampun | 
bale-wangunan wus rĕsik | 

suwuk gĕndhing Rujak-sĕntul | 
gumrĕnggĕng swaraning jalmi | 
gumunne tan winiraos || 

21. Mas Cĕbolang lawan santrinira catur | 
kĕndĕl samya ngaring-aring | 
nyambi nyanyamikanipun | 

Ki Saloka nulya mijil | 
bĕkta awu kang nĕng anglo || 

22. Kang saisih panti-wangunan tinanggul | 
awu inggile rong nyari | 
pananggule wusnya kĕmput | 
mĕndhĕt upih kang wus isi | 

ron kangkung lĕmbayung jlegor || 

23. Sinĕbarkĕn anĕng jrambah kang tinanggul | 
upih pinarnah nĕng pinggir | 

anglo munggwing tĕngah munggul | 
rampunging panatanĕki | 
tarĕbang ginĕmbyung gupoh || 

24. Buka Nasrun minalahi wa padikun | 
wa karibun wa basirin | 

ya Allahu wal mukminun | 
dhumawah gong dĕnsĕlani | 
maos salawat gumolong || 

25. Alahuma salingala sayidinu | 

Mukamad ya Allah mugi | 
olĕha rahmattu | 

ing atasing Gusti kami | 

(n)Jĕng Nabi Rasul kinaot || 

26. Jarambahe wisma kang tinanggul awu | 
byar katon lir pendah rawi | 
tĕngahing rawa pupunthuk | 

bayak ulam warni-warni | 
baita timbo sawiyos || 

27. wontĕn jalma kaki-kaki kĕmpong pikun | 
kathok kalĕt tatĕkĕn pring | 

tandya manumpak parahu | 
kitĕr wilah nganan ngering | 
ulam nglobak amancolot || 

28. Milar bar bĕr cumlorot lir jawah awu | 
dhawah sawijining panti | 

alok surak kang andulu | 
rayahan samya mĕndhĕti | 
tan cinatur sukaning wong || 

29. Ulam gusis baita kĕlĕm ing ranu | 
ki kĕmpong pikun ngĕlangi | 
manĕngah praptĕng pupunthuk | 
napasira kĕmpis-kĕmpis | 
ngathĕthĕr dhawah (ng)galoso || 

30. Angrakĕkĕl kadi-kadi ayun lampus | 
kang samya myat (m)brĕbĕsmili | 
dahat wĕlas sarwi muwus | 
mĕsakke tĕmĕn si kaki | 

mĕngko gĕk kabanjur layon || 

31. Mĕdal malih pawĕstri kĕlangkung ayu | 
candrane lir Prabasini | 

tumrun saking ing swarga gung | 
munggwing sasisihing rawi | 
busana sarwa kinaot || 

32. Lir katoran mĕndhĕng-mĕndhĕng riwe mĕntul | 
rarywan satĕpining rawi | 

pasuryan ngusapan sampun | 
pindha sasangka (n)dhadhari | 
sumunar katon mancorong || 

33. Sila panggung asta kang kering pinangku | 
asta kanan anyĕpĕngi | 

panasar sarwi tumungkul | 
kacaryan wĕninging warih | 
gandrung-gandrung kang samya non || 

34. Angacĕmong ayu iki karo mau | 
sandhinge bĕngis nambungi | 
dak ngene rak ayu mau | 

hus tamatna sing mĕcicil | 
waspadakna digĕgojog || 

35. Kang sawiji rĕngkĕng ngalĕm ayu iku | 
sijine adrĕng mastani | 

ayu kang mĕtu karuhun | 
gumĕdĕr wawanan angling | 
purĕngĕn tabok-tinabok || 

36. Ingkang mungging tĕpining rawi panuju | 
asung liring pindha thathit | 
sumĕntĕg ngĕnani kalbu | 

kang udrĕg kadi sinapih | 
cĕp mĕnĕng adhĕlog-dhĕlog || 

37. Sang dyah rara sakeca nĕng tĕpi ranu | 
nulya ana jalma prapti | 

bajang kulit (n)jĕruk-purut | 
ulĕs cĕmĕng lir minangsi | 
gundhul untu ngringih katon || 

38. Irung tĕmpak bathuk banyak kuping pĕrut | 
netra lĕkok janggut nyathis | 

gulu cĕndhak pundhak mringkus | 
gigir wusu bokong nyanthik | 
nyĕkathokan suku pekoh || 

39. Iga mĕthĕr bĕkĕl malĕnthi kang wadhuk | 
udĕl bodong mathĕnthĕng brit | 
pangucapĕ grawul-grawul | 
pĕgat-pĕgat nora dĕling | 

satuhu ratuning awon || 

40. Kang umiyat mangkorog gagithokipun | 
bajang pekoh marĕpĕki | 

nĕng pungkuring sang dyah ayu | 
muwus manis mĕrakati | 
babo hyang-hyanging paturon || 

41. Sosotya nung ingkang apradapa wungu | 
baya mirah mulat adi | 

dak rĕmĕt dadi sigĕndhuk | 
tĕka eman anĕng riki | 
nyawa wawi kula pondhong |{ 

42. Sang dyah nolĕh sru kagyat tyasnya kumĕpyur | 

(n)dharodhog uncat lumaris | 

si Pĕkoh tansah tut-pungkur | 

saparannĕ tinut-wuri | 

sayah mlaku (m)brangkang kesot || 

43. Sang dyah nolĕh si Pekoh sinabĕt sampur | 
kapisanan anggalinting | 

kinira kabanjur lampus | 
sang dyah alon lampahnĕki | 
tan dangu tangi si Pekoh || 

44. Sang dyah ayu dumunung sajroning ranu | 
dumadya sangĕt gung brangti | 
wayang-wuyungan ing kalbu | 
winawas datan kaĕksi | 
gandrung-gandrung dhĕlog-dhĕlog || 

45. Ngunandika yĕn dak tututana (n)jĕgur | 
durung karuwan pinanggih | 
mangka nglangi nora bĕcus | 

jĕro bangĕt rawa iki | 
tiwas mati tan kapanggoh || 

46. Dhuh woding tyas dak anti tĕpining ranu | 
sokur yĕn kapanggih urip | 

sanadyan nungul wus lampus | 
nora dadi cuwa mami | 
dak ĕntas dak onthoh-onthoh || 

47. Angathĕngkruk nĕng pinggir rawi gya ngantuk 
rarenggotan wus gumuling | 

ngalekar lir bathang buthung | 
napas slĕkĕp kĕmpis-kĕmpis | 
ngorok kĕrot aWirangrong || 

242. Wirangrong 

1. Nahan ta kang nandhang atis | 
ngaringkĕl anĕng pupulon | 
kagyat amiyarsa jumĕgur | 
pungun-pungun linggih | 

we rawa lir kinucak | 
katon ana lembak-lembak || 

2. Pawĕstri ayu linuwih | 
kampul-kampul kadi turon | 

Ki Kĕmpong makanjar gya anggĕbyur | 
inggal amurugi | 
dupi cĕlak cinandhak | 
sinunggi ginawa inggak || 

3. Wus binĕkta mĕntas maring | 
pupunthuk kang pindha pulo | 
sang ayu pinangku dĕnĕlus-ĕlus | 
katon durung lalis | 
mindhak-mindhak sumringah | 
garing busana tan owah || 

4. Ki Kĕmpong ngungun tan sipi | 

(n)domblĕh ilĕre narocos | 

katon sĕmunira gandrung-gandrung | 
pupuji rip-urip | 
jati-jati waluya | 
dakpĕk garwa sira rara || 

5. Parang jaja kang kapidih | 
sumĕkan katon mancorong | 

Ki Pikun kasunar (n)jĕngĕr (n)jĕthung 
ri sang pindha lalis | 
jati-jati waluya | 
netranira rĕm-rĕm sata || 

6. Uninga nĕng pangkonnĕki | 

Kaki Pikun kĕmpong perot | 
giyuh ing wardaya ngadhuh-adhuh | 
paran awakmami | 

tĕka nora kaya-a | 
karsaning Hyang Maha Nasa || 

7. Lalakone awakmami | 
nguni yun pinĕt wong pekoh | 
iki tĕka ana tanganipun | 
wong wus kaki-kaki | 
rupane tan mandra-a | 
sapuluh kinapakĕna || 

8. Kawula amung sadarmi | 
nglakoni karsĕng Hyang Manon | 
pirangbara benjang mĕnĕk sinung | 
kamurahan Widdhi | 
kamulyan suka rĕna | 

ing dunya praptĕng dĕlahan || 

9. Sang dyah wungu mangĕnjali | 
ngraub pada matur alon | 

dhuh sang sihing dasih sunaningsun | 
pun patik andasih | 
sumangga ing sakarsa | 

Ki Kĕmpong dupi miyarsa || 

10. Sukĕng tyas nyebong kang lathi | 
ngadĕg nyat ambĕkan gamboh | 
nglĕtĕr angidĕri sang rĕtna yu | 
gantya kang winarni | 

si Pekoh kang anendra | 
jĕnggirat tangi uninga || 

11. Sang dyah wus nĕng punthuk sarwi | 
jinogĕdan Kaki Kĕmpong | 

tandya krodha mangkrak manabda sru 

[• • ] | 
iku rak garwaningwang | 
kaki age parĕnĕkna || 

12. Kaki Kĕmpong eca ngibing | 
binandhil sela tan anggop | 
dangu-dangu kĕna githokipun | 
kagyat aningali | 

ana wong salah rupa | 
ala raratuning ala || 

13. Kĕndĕl dĕnnira angibing | 
kĕkĕl kapingkĕl kapoyoh | 

saya asru krodha nyandhak gupuh | 
mrang sakgĕbung sarwi | 
pinuja mantra dadya | 
gagaman mawarna-warna || 

14. Waos balandaran tuwin | 
panurung cebol lan pegon | 
talĕmpak panacak ĕcis limpung | 
tinlorongkĕn aglis | 

tibane pindha jawah | 

sang dyah mire wus ampingan || 

15. Kaki Kĕmpong angindhani | 
kang ngĕnani putung methot | 
tan ana tumama Kyai Pikun | 
akĕkĕmu warih | 
sinĕmburkĕn mring mĕngsah | 
mĕdal gagaman mawarna || 

16. Dhuwung lamĕng pĕdhang cundrik | 
kudhi trantang arit bĕndho | 
lumarap pribadya wus cumundhuk | 
badan kaĕksi | 

kataman ing gagaman | 
mangkana kang sami miyat || 

17. Duk sang dyah (ng)gĕbyur ing rawi | 
jalu ĕstri arawat loh | 

sawusira gĕsang sukĕng kalbu | 
nanging wlas tan sipi | 
kala Ki Kĕmpong (m)bĕksa | 
gumuyu suka sadaya || 

18. Mangkya Kĕmpong Pekoh jurit | 
surak-surak alok-alok | 
kĕmpyanging tarĕbang swara umyung | 
samya dibya sĕkti | 

Ki Bajang kang kataman | 
gagaman sariranira || 

19. Tan ana sĕlanirĕki | 
kinira ajur malopor | 
kinirigkĕn ririh samya runtuh | 
nulya dĕnuntali | 

sakĕh gagaman tĕlas | 

eram ngungun kang umiyat || 

20. Ki Bajang manglung ing rawi | 
nyĕmbur mĕtya-pi gumolong | 

Ki Kĕmpong kataman api murub | 
sarira dadya-pi | 
dahana ngalad-alad | 
kumutug toyaning rawa || 

21. Sang dyah ayu kontrang-kantring | 
toya rawi katon umob | 
pupunthuking katon latu murub | 
judhĕg asrah Widdhi | 

e Allah maringana | 
pitulung mring kawlasarsa || 

22. Sirĕp ingkang punang agni | 
kawarna-a Kaki Kĕmpong | 
mandar salin warna bagus bĕsus | 
busana mantĕsi | 

lir pendah wukir sĕkar | 

(m)baranyak prigĕl sarigak || 

23. Ngulati sang dyah pinanggih | 
pinarpĕkan dyan pinondhong | 

sang dyah tan lĕnggana sukĕng kalbu | 
magut jurit malih | 

Ki Bajang wimbuh krodha | 
kalangkung bĕntĕring nala || 

24. Solahe anggigirisi | 
ayun ngrukĕt nora injoh | 
kapalang ing ranu tandya mungkur | 
nongkrong-nongkrong ngising | 
gagaman gya lumarap | 
angĕnĕni mĕngsahira || 

25. Ki Bajang atuding-tuding | 
modar barĕng sira mĕngko | 
yĕn sira yuwana bĕndhĕtamu(?) | 
tan wurung bilai | 

ajur sawalang-walang | 
nora mikatoni mata || 

26. Sang Bagus alon nauri | 
tamatna matamu lĕkok | 
gamanmu tumiba kadi kapuk | 
datan miyatani | 

sanadyan garwaningwang | 
malah kĕmpling kaya mulat || 

27. Ki Bajang (n)jĕtung ananging | 
mingsĕg-mingsĕg wacana lon | 
aku uwis tobat turun pitu | 

nyuwun pangaksama | 
nanging kuwi mrĕnĕkna | 
dadi cihnaning aksama || 

28. Sang Bagus mĕsĕm lingnya ris | 
dhuh babo wotding tyasingong | 
paran karsanira rĕh jinaluk | 
yĕn sira pancĕn sih | 

maring si rupa ala | 
lah babo sira mronoa || 

29. Sang pindha dyah asung liring | 
dyan tumungkul arawat loh | 
mlasasih turira dhuh sang Bagus | 
prasĕtya pun patik | 

gĕsang tumĕkĕng lena | 
tulusa mangĕstupada || 

30. Samĕndhang datan (n)darbĕni | 
nalimpang dhumatĕng seos | 

sang Bagus kataman ing sabda rum 
lathi dyah kang kadi | 
manggis karĕngat maya | 
cinucup ingarasan || 

31. Manuara amalat sih | 
swara arum mawĕh lamong | 

pra dyah kang umiyat anĕm sĕpuh | 
miwah prawan akir | 
kajumbuhan panggagas | 
ngalĕsĕt ewah linggihnya || 

32. Ana ngadĕg tan nasari | 
bĕtĕke kabĕlĕt nguyoh | 
tĕmah ilĕn-ilĕn sukunipun | 
malĕncing mring jawi | 
pratisthĕng gyan kang kiwa | 
saya kagagas ing driya || 

33. Satĕmah ngacĕcĕr mrinding | 
ginagapan wus ambathok | 
sweda ingkang tĕngah cinoplok | 
pluk tlanakan kapidih | 

sang rahsa tan drana | 
mijil saking ing sasana || 

34. Megal-megol wĕnthat-wĕnthit | 
ngĕsĕs mĕwĕk-mĕwĕk (n)dhoko | 
sawusira tuntas napas ngangsur | 
kang ambathok lilih | 

astanya wus linĕcat | 
gubras kumut ingusapan || 

35. Wĕnĕh kĕjĕp netra kalih | 
badan sakojur kumĕjot | 

nrĕthĕg (ng)gĕgĕt waja mĕksa (m)brujul 
jibĕg lawang kori | 
mupruk karakĕt sinjang | 
pamisahe lon-alonan || 

36. Ana ingkang pringas-pringis | 
mĕlerok netranya karo | 
tyasnya tarataban riwe kumyus | 
tan sagĕd ngawali | 
sumĕntor wĕdalira | 

(n)jingkat ngadhuh ngĕsĕs sora || 

37. Nyablĕk mring kang cakĕt linggih | 
kang cinablĕk kapanujon | 

netra rĕm-rĕm ayam lĕlĕt idu | 
gĕgondhange salit | 
nĕdhĕnge kanikmatan | 

(n)jumbul angling tobat-tobat || 

38. Mĕdhot kĕnikmatan sirĕki | 
megal-megol tatanya lon | 
lah ana pa sira gawe gumyur | 
is-is (m)bok ya uwis | 
ĕh-ĕh padha kawogan | 
kalihe ngunjal uswasa || 

39. Kang tan sĕdya dĕnsabili | 
narĕthĕg githok mangkorog | 
napase kumrangsang kĕdhĕp sungsun | 
mathĕm lathinĕki | 

kĕjĕr akĕkerogan | 
lidhah mele kacĕmutan || 

40. Ginggang saking lungguhnĕki | 
dalah sari dhara mĕkrok | 
mundri marawayan badan gumyus | 
astanira kalih | 

nĕng wingking pindha tuwak | 
ngulat-ngulĕt trog-ĕntrogan || 

41. Wus lĕga cape kang dhiri | 
bokong ginarayang kĕproh | 
nyunyunggi narayang nyamuk-nyamuk | 

(n)gligik nabda ririh | 

mĕngko gĕk nacah sinjang | 
tujune untune bogang || 

42. Ngacĕproh satĕmah risi | 

(n)gĕnnya linggih megas-megos | 
dupi kagaringan lir dĕnancur | 
krakĕt ngarsa wuri | 
pambĕnggange lon-alonan | 
kraos pĕdhĕs sambat-sambat || 

43. De priya kang aningali | 
tan pae lawan pra wadon | 
lamun tan pinĕkak jĕntus ngayun | 
kĕh krura mawĕrdi | 

satĕmah triwikrama | 
lir taksaka yun mangsa || 

44. Kumĕjot kĕh kang kawijil | 
sruning krura tan rinaos | 

kagyat kang kataman nolĕh pungkur | 
pisuhe (n)dharidhit | 
ngakak kang pinisuhan | 

(ng)galĕgĕs minta aksama || 

45. Hus wong kĕcul ywa cariwis | 
caturana dhewe gojog | 
bĕntĕke anandhang lir puniku | 
mila dĕnnya runtik | 
glayĕm-glayĕm kewala | 
milah rikuh kacipuhan || 

46. Tan wus ucapĕn ing tulis | 
panggagase kang samya non | 

Kinom ing Mataram tatanya rum | 
lah sintĕn puniki | 

Ki Kĕmpong dadya nyanthas | 
ĕstri ayu tiyang bajang || 

47. (n)Jĕng Pangran wacana ririh | 
ingkang pindha Kaki Kĕmpong | 
punika Nurwitri de dyah ayu | 
pun Cĕbolang yĕkti | 

dene ta ingkang pindha | 
tiyang bajang pun Saloka || 

48. Angguguk Kinom Mantawis | 
yayi kula pandung yĕktos | 

tuhu pun Cĕbolang bagus mĕncul | 
samubarang wasis | 
wus dawil ngĕlmunira | 
talĕnyĕking oliya [| 

49. Sigĕg kang rarasan angling | 
gantya kang (n)jantur kacriyos | 
sang rĕtna kang tansah rinungrum | 
nĕmbah matur malih | 

dhuh babo kasirnakna | 
si lĕthĕg ratuning ala |[ 

50. Dhuh woding tyas ywa kuwatir | 
mungguh sirnane si Pekoh | 
sang Bagus gya musus astanipun | 
tan dangu gya mijil [ 

lawa gĕng wujud wangwa | 

ginĕtak mamprung saksana || 

51. Tumĕmplĕk rainirĕki | 

si Bajang kagyat ambĕngok | 
lawa wus cinandhak binanting prus | 
ajur pulih malih | 
mĕrngangah ngalad-alad | 
mamprung tan nĕdya mundura 1 1 

243. Durma 

1. Lawa wangwa anyambĕri ngering nganan | 
cinandhak angendhani | 

kĕbĕt suwiwinya | 
kadi udan dahana | 
bingung dĕnnira nyingkiri | 
ngaub sor blandar | 
lawa nĕmplĕk ing gigir || 

2. Kitĕr malih mungsĕr nĕng bale wangunan | 
lawa tansah nyambĕri | 

kang samya umiyat | 
surak ambata rĕbah | 

Ki Bajang akontrang-kantring | 
mĕndhĕm ing kisma | 
sarira tan kaĕksi || 

3. Lawa sirna manjing ngandhaping pĕndhĕman | 

Ki Bajang pongah-pangih | 

dahat tan kawawa | 
ngolang-ngaling gya mĕdal | 
si lawa wus tan kaĕksi | 
aring napasnya | 
suka ngidung ngrĕrĕpi || 

4. Kagyat (n)jola lawa tumĕplĕg kawĕtnya | 
mĕkĕh-mĕkĕh lumaris | 

sambat biyang-biyang | 
mlĕtĕr ngubĕngi rawa | 
lawa ngudhis-udhis silit | 
nyangkrĕm gantangan | 
mijĕt-mijĕt kĕmiri || 

5. Datan sakit Ki Bajang datan kuwawa | 
anggĕbyur maring rawi | 

salulup ing toya | 
lawa-wangwa wus uncat | 
kĕkĕjĕr nginggiling warih | 
sabĕn Ki Bajang | 
mĕnthungul dĕnencoki || 

6. Kawĕkĕn tyas datan nĕdya mĕnthungula | 
lawa-wangwa wus manjing | 

ing dhasaring rawa | 
kumukus ponang toya | 

mawalikan rawa api | 
mulĕg kukusnya | 

Ki Saloka wus manjing || 

7. Mring guthaka tan nana ingkang uninga | 
mangkana kang amunggwing | 
satĕngahing rawa | 

tandya nitih baita | 
lumban anĕng rawa agni | 
ingkang kaambah | 
sirĕp dumadya siti || 

8. Sakarongron mĕntas saking ing baita | 
rawa tanapi agni | 

tan nana labĕtnya | 
brĕsih ingkang jarambah | 
trĕbang gobyog wus ngĕndhoni | 
ngandhĕlong nulya | 
suwuk dĕnsalawati || 

9. Alahuma salingala Sayidinna | 
ya Nabi Mukhamaddin | 

Nabi ngadadamma | 

pingil mila salatan | 
daimatan bi dawammi | 
mulki la inna | 
salawat kaping katri || 

10. Samya kĕndĕl ngaring-aring napasira | 
minum tanapi nyamik | 

kang anĕng jarambah | 
sang Bagus lawan sang dyah | 
misah dĕnnira alinggih | 
nata busana | 
lir onĕng wukirsari || 

11. Tandya buka Surung-dhayung gĕndhingira 
kaliyĕ (m)bĕksa manji | 

tan ana kuciwa | 
sanggyane kang uninga | 
jalu ĕstri samya brangti | 
wuyung kasmaran | 
gandmng-gandrung makingkin || 

12. Angrĕrantam mĕngko kalamun bubaran | 

mulih mring pondhoknĕki | 

dak cĕgat ing marga | 
parĕng datan parĕnga | 
ulun nyuwun lunturing sih | 
usadĕng rimang | 
ing pamurunging lalis || 

13. Ing sakarsa dasihe nora suwala | 
nahan mawarni-warni | 
panggagasing driya | 

mangkana kang umiyat | 
manggĕn tĕbih aningali | 
wuwung wismanyar | 
kantar-kantar kang agni || 

14. Sangsayarda urubing kanang dahana | 
sakĕh ingkang udani | 

mundur palarasan | 

icir nora kasĕsa | 

wong kang miyat sampun nipis | 

kantun kang pĕrak | 

katungkul aningali || 

15. Kang ambĕksa sangsaya asung wigĕna | 
ngangsĕg kang niningali | 

wisma ingkang kobar | 
anggĕrĕng agni wrata | 
jumĕthot balungan ĕpring | 
wisma pambĕksan | 
apan wus dadya api || 

16. Kagegeran mĕdal saking palataran | 
gusis kang niningali | 

kang anĕng pandhapa | 
ĕstri tanapi priya | 
kathah ingkang amalĕncing | 
tansah kawangwang | 
mring kang ambĕg sang panji || 

17. Wus asirna datan nana labĕtira | 
pulih kadya ing nguni | 
wanci tabuh tiga | 

Pangran lan tamunira | 
kondur maring panti wingking | 

Cĕbolang lawan | 
santri catur umiring |] 

18. Tatalĕnggah Cĕbolang marĕg ing ngarsa | 

Kyai Nom ing Mantawis | 
mĕdharkĕn sukĕng tyas ( 

manĕmbah Ki Cĕbolang | 
kawula amung sadarmi | 
alumaksana | 
saĕstunipun inggih || 

19. Saking barkah dalĕm kang pinudyĕng ngarga | 

Tĕmbayat kang ngrĕnggani | 

mĕsĕm (n)Jĕng Pangeran | 
arum mijiling sabda | 
hĕh Cĕbolang rĕhning uwis | 
akasĕmbadan | 
kang dadya karsamami || 

20. Apa ingkang ingsun walĕskĕn ing sira | 
tan lyan pandongamami | 

muga Kang Kuwasa | 
aparinga raharja | 
sabarang tindakirĕki | 
aywa was-uwas | 
mapan ana kang kardi || 

21. Kyai Anom Mantaram alon lingira | 
kulup ingsun ngamini | 

yayi mangke wĕkdal | 

Subuh kapara awal | 
bakdaning wĕkdal Subĕkki | 
ulun aliman | 

mantuk maring Mantawis || 

22. Rĕhning nanggĕl aluwung natasa pisan 
Cĕbolang matur aris | 

dhawuh kang dhumawah | 
dhumatĕng ing patikbra | 
kalangkung-langkung kapundhi | 
dados jĕjimat | 
nuwun bilih marĕngi || 

23. Mangke ulun nyarĕngi raka paduka | 
sabakdaning Subĕkki | 

(n)dumugĕkkĕn sĕdya | 

lawan sarencang amba | 

(n)Jĕng Pangran manthuk lingnya ris | 
wawĕkasingwang | 
dĕnkumambang ing Widdhi || 

244. Maskumambang 

1. Cinarita palajĕnge kang ningali | 
mandhĕg manguning tyas | 
dupi nolih marang wuri | 
sirĕp urubing dahana || 


34 7. P. Tĕmbayat maringi katrangan bab: fasik, munafik, kafir, najis, mĕkruh, 
laelatul-kadar, kĕndhuri malĕm Idul Fitri, siyam ing wulan Bĕsar lan kurban 
kekah. ... 

kaca 293-296. 

2. Jalu ĕstri kang samya kataman wingit | 
ciptanirĕng driya 1 

kapasang yogantuk sĕpi | 
kasambadan ingkang karsa || 

3. Samya wangsul lampahira (n)dingkik-(n)dingkik | 
supayane aywa | 

kawanguran ing lyan jalmi | 
pawadane warna-warna || 

4. Parandene mĕh sadaya samya bali | 
praptĕng paregolan | 

kawuryan wus nyĕnyĕt sĕpi | 
nir labĕte karameyan || 

5. Tyas kacuwan lon-lonan mantukirĕki | 
kiwa nyangking ulam | 

tangan tĕngĕn nyĕpĕng pĕksi | 
sinambi araraosan || 

6. Ana ngalĕm unine tarĕbang kalih | 
angalĕm suwara | 

angalĕm jogĕding ĕstri | 
angalĕm jogĕding priya || 

7. Wĕnĕh gumun singa lutung tam pĕksi | 
panutuning bĕras | 

tumĕkĕng matĕng binagi | 
myang ngungun baita rawa || 

8. Ana ingkang karantan-rantaning ati | 

(ng)glĕgĕs kaĕngĕtan | 

ana kagagas ing ati | 
ngonggo-unggo kabasmaran || 

9. Ĕnĕngĕna raraosaning kang jalmi | 
agantya winarna | 

kang anĕng ing dalĕm wingking | 
mangĕnjali Ki Cĕbolang || 

10. Alon matur rumakĕt amamalatsih | 
sasĕmbĕn lĕnggahan | 
angĕntosi pajar gidib | 

ulun nyuwun sasĕrĕpan || 

11. Rĕhning nate wicantĕn dĕnwicantĕni | 
nadyan dĕrĕng tĕrang | 

suraos pikajĕngnĕki | 
tĕka ing manah narimah || 

12. Nanging ĕstu dĕrĕng sumĕrĕp sayĕkti | 
pinĕpĕtkĕn (ng)gronjal | 
wangsulan bandha kadugi | 

labĕt dĕrĕng (n)tuk pitĕdah || 

13. Mĕnggah tĕmbung pasĕk munapĕk myang musrik 
majusi maksiyat | 

gidib lacut murtat kapir | 
kapir ngindanas ngindalah || 

14. Kupur lalim batal karam mĕkruh najis | 
punika sadaya | 

amba ĕstu dĕrĕng dĕling | 
pukulun paringa barkah || 

15. Sang Pangeran mĕdhar sabda lingira ris | 
kaki kawmhana I 


< Serat Centhini Jilid 03 - Halaman : 391 > 


mungguh patanyanirĕki | 
kasiling pamanggihingwang || 

16. Tĕmbung pasĕk tĕgĕse wong kang (n)darbĕni | 
tyas maido marang | 

kabĕh parentahirĕki | 
sarak Nabi kang minulya || 

17. Kadi kaum ingkang nora anĕtĕpi | 
ing kwajibanira | 

utawa jalma kang uning | 
sarak Nabi tan linakyan || 

18. Dene tĕmbung munapĕk tĕgĕsirĕki | 
wong kang wus winarah | 

kabĕh parlu sunat wajib | 
miwah mĕkruh batal karam || 

19. Wus asanggĕm tĕmĕn kaduga nglakoni | 
wasana ing wuntat | 

tan pisan-pisan nglakoni | 
ngorakkĕn parentahing Hyang || 

20. Basa musrik jalma kang maido yĕkti | 
tĕmĕn ana Allah | 

namung kudu mituruti | 
kakĕncĕnganing tyas dhawak || 

21. Banjur gawe Allah sasĕnĕngirĕki | 
dene warnanira | 

kang inganggĕp Maha Sukci | 
mawujud sadhengah-dhengah || 

22. Sarta nora manut timbalaning Widdhi | 
ngorakkĕn Pangeran | 

surasane basa musrik | 
kang wus sinirik ing sarak || 

23. Lire ingkang basa majusi puniki | 
wujud jalma kopar | 

kang wus gĕlĕm anglakoni | 
agama Islam minulya || 

24. Nanging misih darbe tyas kang nyulayani | 
marang sarak ika | 

gawe-gawe pialaning | 
kang tinartamtu prayoga || 

25. Maksiyattu tĕgĕse sakĕh pakarti | 
tatakalairan | 

lawan ing patinirĕki | 
kang tan winĕnangkĕn sarak || 

26. Lah yaiku anggawe druhaka yĕkti | 
aywa pisan-pisan | 

ngaurip nganti nglakoni | 
karĕm mring sakĕhing cĕgah || 

27. Basa gidib samubarang kang tan yĕkti | 
ing wicaranira | 

ngamandaka ujar lamis | 
agoroh bĕngĕs tan papan || 

28. Tĕmbung lacut tĕgĕse jalma kang uwis | 
nora babarpisan | 

nglakoni panggawe bĕcik | 
basane wus langkah jidhar || 

29. Tĕmbung murtat tĕgĕse punika jalmi | 
wani-wani ninggal | 

saka agamanirĕki | 

Islam iku murtat rannya || 

30. Basa kapir tĕgĕsipun kanang jalmi | 
kang tan purun ika | 

anglakoni ing agami | 
kang pakolĕh maring sarak || 

31. Tĕmbung kapir ngindhanas tĕgĕsirĕki | 
nglakoni agama | 

nanging lyaning sarak Nabi | 
tan pakolĕh mungguh jalma || 

32. Dene kapir ngindalah kapir kang asli | 
nglakoni sarengat | 

nanging tyas tan madhĕp maring | 
ing Allahu wa Tangala || 

33. Basa kupur jalma kang tan purun yĕkti | 
mulyakkĕn sanggyannya | 

Kur'an Kitab para Nabi | 
iya katunan rahsanya || 

34. Basa lalim wong kasasar tekatnĕki | 
nora pisan-pisan | 

darbe kaĕngĕtan bĕcik | 
iku lalim lungguhira || 

35. Tĕmbung batal pan nora bisa lĕstari | 
apa kang kinarsan | 

ing saparlunya tan dadi | 
kudu bali winiwitan || 

36. Lire basa karam sakĕhing pakarti | 
lair batin ingkang | 

wus winalĕr ora kenging | 

inganggo miwah tinĕdha || 

37. Kumawani nrajang nir tingadurnĕki | 
labĕte kalingan | 

dadya kalĕbu ing ati | 
iku karam kukumira || 

38. Basa mĕkruh tĕgĕse barang pakarti | 
kang narajang sarak | 

nanging amung cilik tipis | 
iku mĕkruh arannira || 

39. Basa najis rĕrĕgĕt sukĕr sakalir | 
jiji sasaminya | 

ingkang nora angrĕsĕpi | 
iku pan najis sadaya || 

40. Mas Cĕbolang lĕga tyase mangĕnjali | 
sru pamundhiamba | 

sabda jati kang kawijil | 
kajawi saking punika || 

41. Jroning wulan Ramĕlan kala marĕngi | 
malĕm salikurnya | 

trilikur salawe tuwin | 
pitu sangalikur samya || 

42. Apan mawi kĕndhuri-malĕman inggih | 
dumugining bakda | 

kĕndhuri riaya nami | 
myang wardining Lĕtulkadar || 

43. Atanapi siyam Bĕsar kalih ari | 
tanggal astha nawa | 

sadasa bakdanirĕki | 
paran gatining kang karsa || 

44. Pangran Bayat mĕsĕm angandika aris | 
sasurupaningwang | 

nalika Kang Maha Sukci | 
paring nugrahĕng Pangeran || 

45. Mring (n)Jĕng Nabi Mukhamad ingkang sinĕlir 
iya iku Kur'an | 

malĕm slikur wiwitnĕki | 
nĕm jus tumuruning Kur'an || 

46. Tĕlulikur tumurun ĕnĕm jus tuwin | 
salawe jus rasa | 

pitulikur nĕm jus nuli | 
sangalikur nĕm jus purna || 

47. Dadi rambah ping lima tumurunnĕki | 
nĕm sarambahannya | 

wus jangkĕp tridasa jusi | 

kalamolah nama Kur'an 


48. Kĕndhuri malĕman ujube sami | 
angaturi dhahar | 

Kanjĕng Nabi Mahkhamadin | 
myang mulyakkĕn kalamolah || 

49. Laelatulkadri wardinipun ari | 
wĕngi kang utama | 
panggonaning anampani | 
kabĕgjan saking Pangeran || 

50. Warni wujud kang saĕstu nora mĕsthi | 
tibaning kabĕgjan | 

ana etung kang pinasthi | 
wussing tridasa Ramĕlan || 

51. Ariadi garĕbĕg Puwasa nĕnggih | 
dina kang minulya | 
mustajab apa kang dadi | 
panyuwunipun kawula || 

52. Maring Allah ingkang sipat murah asih | 
pramilanya samya | 

ngabĕkti pra luhur tuwin | 
sasalaman mring sasama || 

53. Dene pitrah manjing jakating kang dhiri | 
dĕnnira dumadya | 

makluking Hyang Maha Sukci | 
mula kudu linampahan || 

54. Pasa Bĕsar kang saari ngarĕp pati(?) | 
kapindho tarwiyah | 

kaping tri grĕbĕg nahari | 
padha lan riadi Pasa || 

55. Mula kinĕn padha pasa kalih ari | 
awit tan kuwasa | 

wulan iku munggah khaji | 
mring Mĕkah Masjidilkaram || 

56. Ingkang padha nglakoni ganjarannĕki | 
cinarita padha | 

lawan ingkang munggah khaji | 
nanging iku klĕbu sunat || 

57. Ari Nakhar apan winĕnangkĕn yĕkti | 
anyambĕlĕh kurban | 

wĕdhus utawane sapi | 
ngamal salĕh anjingira || 

58. Yĕn tan bisa kurban nĕtĕpi Nakhari | 
dina tasrĕk ika I 

kalih dalu kalih ratri | 
saka ari nakbar ika || 

59. Isih kĕna asidhĕkah karobanni | 
ing garĕbĕg Pasa | 

lawan garĕbĕg Bĕsar-i | 
surasane apan padha || 

60. Ri kang mulya mustajab apa kang dadi 
manyuwunning umat | 

amung iku kawruhmami | 
iki wus sĕdhĕnge wĕkdal || 

61. Aluwaran samya ngambil toyastuti | 

Ki Nurwitri adan | 

Mas Cĕbolang angamati | 
arahab kang sami wĕkdal || 

245. Salisir 

1. Salisir bakda Subĕkki | 
ing wanci saputing siti | 

Kinom pamit mring sang yogi | 
yayi kantuna basuki || 

2. Ki Cĕbolang mangĕnjali | 
kalilana anyarĕngi | 

raka paduka (n)Jĕng kyai | 

Pangran Tĕmbayat nganthuki || 


35 XIII. Mas Cĕbolang tuwin para santrinipun nglajĕngakĕn lampahipun tumuju 
Pranaraga. Saking katĕbihan sumĕrĕp cahya nĕlahi, nanging sarĕng dipun 
cĕlaki, cahya wau ical. Lajĕng kapanggih Ki Wanakarta, muridipun Ki 
Pujangkara ing Mataram, ingkang maringi sĕsĕrĕpan warni-warni:. ... 
kaca 297-299. 

3. Kinom wussing sasalaman | 
lampahnya alon-alonan | 

Cĕbolang ngaras dlamakan | 
miwah santrinya sakawan || 

4. Wus lĕngsĕr saking ing ngarsa | 
nĕng (n)jawi regol ingantya | 
sasarĕngan lampahira | 

dupi praptanirĕng marga || 

5. Ingkang dumugi ing praja | 

Kinom alon angandika | 
lah kulup bage raharja | 
muhung pangĕstumanira || 

6. Cĕbolang sasantrinira | 
manĕmbah nuwun aturnya | 
sasowangan lampahira | 

sigĕg kang wangsul mring praja 

7. Nahĕn ta ingkang winarna | 

Mas Cĕbolang lampahira | 
tan ana kang sinangsaya | 
yĕn dalu rĕrĕp nĕng desa |] 

8. Wanci suruping Hyang Arka | 

tan na dhusun kawistara | 
sangĕt rapuhing sarira | 
kĕndĕl anĕng ngara-ara || 

9. Nuju panglong ingkang candra | 

abyor ingkang taranggana | 
sumunar ing ngantariksa | 
angrĕnggani jumantara || 

10. Nulya ana kawistara | 
katingal saking mandrawa | 
sumilak amawa cahya | 
manthĕr wĕning tejanira || 

11. Cĕbolang alon lingira | 
kae padha tingalana | 

kang mancorong mawa teja | 
wangune cĕlak kewala || 

12. Kang sinung ling aturira | 
lĕrĕs ingkang pangandika | 
ulun katĕmbĕn uninga | 
wawarnĕn ingkang kadyeka || 

13. Lah ta payo pinaranan | 
tandya mahawan lon-lonan | 
labĕte taksih katoran | 

wus prapta kang pinurugan || 

14. Tan ana kang kawistara | 
apan namung siti mluwa | 
kang sumunar mawa cahya | 
tan dangu nir kang ujwala || 

15. Kantun sunaring sudama | 
judhĕg ing panggagasira | 
nulya na jalma sajuga | 
priya wrĕdha suku jaja || 

16. Murugi panggemannira | 
ingkang samya rĕrĕp sarya | 
uluksalam kang miyarsa | 
nolĕh mangsuli salamnya || 

17. Anjawat tangan sadaya | 

ki wrĕdha asung pambagya | 
ingkang katĕmbĕn kapanggya | 

pun kaki anilakrama || 

18. Ing wingking pundi pinangka 
paran ta ingkang sinĕdya | 
sintĕn sinambating nama | 
Cĕbolang (n)dhĕku turira || 

19. Ulun saking tanah manca | 
ing Kĕdhu santri walaka | 
pun Cĕbolang namakula | 
rincang sakawan punika || 

20. Pun Nurwitri pun Saloka | 
Palakarti Kartipala | 
sĕdya yun mring Pranaraga | 
talabul agami mulya || 

21. Sarĕhning pĕkir sadaya | 

dadya anggung kasangsaya | 
mlampah sinambi ngupaya | 
boga mrih kiyating angga || 

22. Kula gĕntos nilakrama | 

ingkang sinambating nama | 
tuwin ing ngriki punika | 
wana ing pundi wastanya || 

23. Karya eraming wardaya | 
siti tĕka mawa cahya | 
kawuryan saking mandrawa | 
ulunparĕki gya sirna || 

24. Ki wrĕdha mĕsĕm lingira | 

ing riki ran Wanakarta | 
ranulun karaning wana | 
inggih Kaki Wanakarta || 

25. Ki bagus bilih sĕmbada | 
mung tinimbang nĕng ra-ara | 
wawi mampir sudhungkula | 
mangke ulun sung carita || 

26. Cĕbolang matur sumangga | 
sadaya (n)dhĕrĕk sakarsa | 

Ki Wana lumakyĕng ngarsa | 
sadaya anĕng wurinya || 

27. Sapraptinira ing wisma | 
ingancaran mring pandhapa | 
nĕng salu nginggil mirantya | 
glaran alus myang lĕmpirnya 

28. Ki Wanakarta lingira | 
nyai nyai marenea | 

wus mĕdal saking ing wisma | 
nĕng salu cakĕt lakinya || 

29. Nyai aku nĕmu tamu | 
ki mau lagi panuju | 

nĕng tĕngah wana (n)dĕdulu | 
kang sumorot kadi daru || 

30. Banjur dakajak marene | 
anggĕpĕn nak-putu dhewe | 

Cĕbolang iku namane | 
kang papat padha rowange || 

31. Nyi wisma asung pambage | 
wus mangsuli sadayane | 

nyi wisma wangsul wisma ge | 
wangsul (m)bĕkta sugatane || 

32. Wedang jae lĕgĕn arĕn | 
gĕmblong bĕntul lĕmpok durĕn | 
sĕkul jagung canthĕl jĕpĕn | 
sambĕl windu bubuk wijĕn || 

33. Ayĕm atine mĕnjangan | 
gĕndhon panjalin garangan | 
age tawon sinapitan | 
tigan ayam kakamalan || 

34. Rampunging panatanira | 
ingancaran lah sumangga | 
sĕgahe tyang wontĕn wana | 
anggrah-anggrah tan mirasa || 

35. Muhung lumayan kinarya | 
rĕrĕming kalantih samya | 
tanggap kang sinungan sabda | 
adan nadhah sasĕnĕngnya || 

36. Apan tan sarĕng kewala | 
sadaya raos mirasa | 
nikmat munpangat ing angga | 
wus dumugi panadhahnya || 

37. Mas Cĕbolang sung sasmita | 
marang Palakartipala | 

kadi batĕh kalihira | 
nyi wisma suka lingira || 

38. Pantĕn bangĕt dak-tarima | 
salugune nora darbya | 
babatĕh saka sajuga | 
kang kothong kae undurna || 


< Serat Centhini Jilid 03 - Halaman : 399 > 


39. Bikut Palakartipala | 

wus binĕkta maring wisma | 
nyai mundur nata kĕba | 
isi klobot kawung sata || 

40. Lawan tapsirih mirantya | 
mĕwahi nyamikanira | 
binĕkta marang pandhapa | 
tanggap para tamunira || 

41. Wus samya udut myang mucang 
alon matur Mas Cĕbolang | 
kiyai datanpa rencang | 

nĕng wana mung sakaliyan || 

42. Mangsuli Ki Wanakarta | 
pantĕn ulun kala mudha | 
wismĕng nagri Ngĕksiganda | 
mitranya Ki Pujangkara || 

43. Akathah ing wulangira | 
aji ĕsmu tuwin jaya | 
padhukunan myang jampinya | 
dilalah kabul sadaya || 

44. Dalu tanapi raina | 

kathah ingkang sami prapta | 
lami-lami saya harda | 
tan kobĕr ngising basanya || 

45. Lami-lami mindhak sĕpuh | 

ĕstune badan krĕp rapuh | 
yĕn tan tumindaka ewuh | 
damĕl cuwa kadang karuh || 

46. lajĕng rĕmbagan lan nyai | 
ayo mentar saking nagri | 
ngupaya tĕntrĕming ati | 
bĕcik mahas ing ngasĕpi || 

47. Ki Pujangkara nyondhongi | 
kinĕn dhadhĕkah nĕng ngriki | 
parandene sanak nagri | 

jalu atanapi ĕstri || 

48. Kathah kang samya (n)dhatĕngi | 
minta jampi dhatĕng nyai | 
tuwin tatanya mring kami | 
wirasatipun pawĕstri || 

49. Kang ayun kinarya rabi | 
mĕndhĕt ing wĕdalannĕki | 
pasaran kalawan ari | 
myang warni-warni Kinanthi || 

36 Wataking wanita katitik dintĕn lan pĕkĕnan lairipun. ... 
kaca 300-306. 

Petangan dintĕn sae adamĕl sumur. ... 
kaca 306. 

Jangkanipun Kraton Mataram badhe pindhah ngantos tĕmbenipun pindhah 
dhatĕng Kartasura. ... 
kaca 307. 

246. Kinanthi 

1. Nurwitri megos mangayun | 
tatanya ririh mrakati | 
dhuh kyai panuwunkula | 
mugi (n)dhangankĕn panggalih | 
kaparĕng paring sĕrĕpan | 
mĕnggah wirasating jalmi || 

2. Piridan wĕdalan wau | 
rĕhning ulun dĕrĕng rabi | 
tĕmbe yĕn wus darbe kajat | 
ngupados ingkang prayogi | 
bilih kaslĕpĕging karsa | 
tyas narimah wus nyĕrĕpi || 

3. Ki Wanakarta lingnya rum | 
thole pamintanirĕki | 

iku kalangkung prayoga | 
wong anom nĕtĕpi wajib | 
kang awrĕda sung barĕkah | 
sakadare mrih prayogi || 

4. Ana dhawuhing Hyang Agung | 
mring musanip kinĕn nganggit | 
wirasatirĕng manungsa | 
krana wong lanang puniki | 
labĕte kĕnĕng ganjaran | 

saka baturing pawĕstri || 

5. Manungsa wirasatipun | 
mĕtu saking wĕtonnĕki | 
yĕn Jumngah Pon wĕtonnira | 
tan sabar kaku kang budi | 
sru wani maring wong tuwa | 
lan nora sinungan sugih 1 1 

6. Jumngah Wage wĕtonnipun | 
yĕn bĕcik luwih utani | 

yĕn ala ngluwihi ala | 
granyah nging micarĕng ngĕlmi | 
adhĕmĕn panggawe ngiwa | 
tan ajĕg pikirirĕki || 

7. Yĕn maksih anyar anggunggung | 
yĕn wus lawas dĕnalani | 

Jumngah Wage pan tĕrkadhang | 

sandhungane larang siwi | 
nanging sok sinungan donya | 
jinurung rijĕki eblis || 

8. Jumungah Kliwon puniku | 
pantĕs yĕn kinarya rabi | 
pĕpikiran rada lumrah | 
mring wong tuwa asring bĕkti | 
nging rada wani wong lanang | 
jinurung sugih rijĕki || 

9. Tĕka pati marang kakung | 
amituhu pituturing | 
maratuwa kang prayoga | 
lawan bĕtah asĕsirih | 
sandhungane wong puniki | 
padonne ambuntut-arit || 

10. Jumngah Lĕgi wĕtonnipun | 
kang pasthi laki ping kalih | 
pipikiran tan antĕpan | 
kĕncĕng ngarĕp kĕndho (m)buri | 
lan takdirira Hyang Sukma | 
kudu laki kaping kalih || 

11. Kang tan kapanggih ing laku | 
pangiwane sok andadi | 

anging karsaning Hyang Suksma | 
lan lakine pĕgat mati | 
yĕn ala ngluwihi ala | 
yĕn bĕcik luwih utami || 

12. Jumngah Paing wĕtonnipun | 
imul watake ngaruwit | 
saenan nora prasaja | 
kĕlire akarya bĕcik | 

ing lair tĕmah isinan | 
dadya imul tan katawis || 

13. Arang kang mlĕmpĕng puniku | 
kang wus kalĕbu ing tulis | 

iku padha apilĕna | 
nging kanthi kalawan takdir | 
yĕn wus pinasthi jodhonya | 
cumadhong karsa Hyang Widdhi || 

14. Yĕn Sabtu Pon wĕtonnipun | 
watĕke anyudagari | 
sabarang kang dipunrĕmbag | 
etunge kudu (n)tuk bathi | 
antuk sih kalawan priya | 
padune jantra lumaris || 

15. Lumuhan ing lairipun | 
kabrabeyan jroning ati | 
mamah marang bapa biyung | 
mring kakung tan nganggo wĕdi | 
dhat-nyĕng yĕn karo wong lanang 
wani lan wĕdi kĕh wani || 

16. Wĕton Saptu Wage iku | 
watĕke sok lĕpas budi | 
tur rada jrih sihing priya | 
sumingkir karya kang juti | 
sandhungane sok asusah | 
lan kĕrĕp pĕtĕngan ati || 

17. Saptu Kaliwon puniku | 
lumuhan sabarang kardi | 
lan tampan nora prasaja | 
mring lakine datan wĕdi | 

Sĕtu Kliwon watĕkira | 
rada jail ambĕsiwit || 

18. Saptu Lĕgi wĕtonnipun | 
kakonatĕn sarta bĕngis | 
mamah maring bapa biyung | 
nanging rijĕkine mintir | 

lan sinung awig wong ika | 
sandhungane larang siwi || 

19. Saptu Paing wĕtonnipun | 
yĕn bĕcik luwih utami | 
karĕm marang ing ngĕlmu kak | 
ananging sapuluh siji | 
ingkang pasthi watakira | 
ingkang wĕton Saptu Paing || 

20. Lumuhan nging dhĕmĕn padu | 
nora sabar nanging bĕngis | 
lawan anyudakkĕn drajat | 
adat mring laki sru wani | 

tan trima laki sapisan | 
pasthi kudu kaping kalih || 

21. Tĕrkadhang laki ping tĕlu | 
yĕn tan mangkono kang pasthi | 
kang lulus krama sapisan | 
rada karĕm marang ngĕlmi | 
nging takdirira Hyang Suksma | 
lan lakine pĕgat mati || 

22. Wus ganĕp wirasat Saptu | 
gantya malih kang winarni | 
kaki padha angĕstokna | 
kang wus kalĕbu ing tulis | 
kang wĕton Akat punika | 

ingkang dhihin Akat Paing 


23. Kakonatĕn watĕkipun | 
padune ambuntut-arit | 
jalukan nora weweyan | 
nanging sangĕt angikibi | 
dhĕmĕn nglong lumuh kelangan 
bĕr bujakrama ing lair || 

24. Nanging karsane Hyang Agung 
rijĕkine sinung mintir | 
amung nora duwe basa | 
dilalah drajate inggil | 

krana Akat Paing ika | 
nahase Hyang Odipati || 

25. Duk asalira kasiku | 
dĕnnira Hyang Maha Tinggi | 
ing dina Akat Paingnya | 
yĕn nora ibu ya rami | 
wĕton Akat Pon punika | 
bĕngis lawan kakuati || 

26. Bĕkti laki watĕkipun | 
sabarang watak satiti | 
lan bisa momong sudara | 

Akat Pon watĕke bĕcik | 
adate tĕka mlaratan | 
rada bĕgjane sathithik || 

27. Wĕton Akat wage iku | 
rĕsikan sabarang kardi | 
sumingkir karya kang ala | 
kalawan bĕkti ing laki | 
yĕn dĕdana nora prĕnah | 
rada bĕgjane sathithik |( 

28. Wĕton Akat Kliwon iku | 
lumuhan sabarang kardi | 
drĕngki imul tanpa prĕnah | 
satĕmah kaku ing budi | 
dhĕmĕn panggawe mangiwa | 
adoh bĕgjane sathithik || 

29. Wĕton Akat Lĕgi iku | 
watĕke sok lĕpas budi | 
lawan mantĕp nging lumuhan | 
candrane rabiya malih | 
gĕdhe bĕgjane wong ika | 
ngunggahkĕn drajating laki || 

30. Akat wirasate sampun | 
pilihĕn salah sawiji | 
lamun ana ingkang nimpang | 

saka ing wirasat iki | 
iku ganjararing Suksma | 
wijile sapuluh siji || 

247. Mijil 

1. Wite bĕcik dadine ajuti | 
kang mĕtu Sĕnĕn Pon | 

pan wus pasthi amindho lakine | 
datan trima sapisan yĕn laki | 
kudu ngaping kalih | 
tan cidra puniku || 

2. Lamun pinĕt iriban sathithik | 
lanang tuwin wadon | 
suwe-suwe tan nana bedane | 
iya lanang iya ta pawĕstri | 
dangu-dangu sami | 

ya wirasatipun || 

3. Sĕnĕn Wage bĕgjane sathithik | 
imbuh lantap dhoso | 

nanging bisa momong wong tuwane | 
rada bĕkti nglaki sawatawis | 
nging sandhunganĕki | 
rada dhĕmĕn padu |] 

4. Jĕmbar budi tunggali kakalih | 
de kang Sĕnĕn Kliwon | 

doyan mangan drĕmba imul saĕn | 
rada kabluk sarta ambĕsiwit | 
kawirangan mintir | 
wĕdi marang kakung || 

5. Dene ingkang mĕtu Sĕnĕn Lĕgi | 
lĕmĕs tĕka dhoso | 
kĕbrangasan arosa budine | 
nora sukak kumpulan sasami | 
kudu angungkuli | 

barang kudu punjul || 

6. Rama ibu yĕn luput tan wani | 
yĕn bĕnĕr ambĕkos | 

lamun krama wĕdi ing lakine | 
pan jinurung bĕgjane sathithik | 
nanging tunggak-sĕmi | 
padon kĕndho pungkur || 

7. Dene ingkang wĕton Sĕnĕn Paing | 
padone angganthol | 

lĕmĕs luwĕs sugihan watĕke | 
lan keringan carobo ing bĕcik | 
nanging Sĕnĕn Paing | 
krĕp pĕtĕngan kalbu || 

8. Dina Sĕnĕn wus tĕlas tiniti | 
dĕneling sutĕng-ngong | 

Salasa Pon kang winuwus manĕh | 
yĕn wanodya rada bĕkti nglaki | 
sandhungane mintir | 
lilan cangkĕm karut |] 

9. Sinung awit tur pikire bĕcik | 
miturut sapakon | 

tur angĕmbang cĕpaka watĕke | 
lamun kakung wĕdi marang ĕstri | 
yĕn gung bĕgjanĕki | 
sandhungan tan tutug || 

10. Slasa Wage wirasatirĕki | 
antuk sihing uwong | 
kadya wuni iku upamane | 

yĕn andulu warnane kang wuni | 
ithĕng pan sĕmu brit | 
pinangan (n)jĕngkĕrut || 

11. Kĕh kapencut miyrsa dera ngling | 
wruh sarane mlengos | 

mring lakine sathithik wĕdine | 
sugih prentah bojane tan mintir | 
lantap bĕngis nanging | 
nora pintĕr padu || 

12. Ati gĕdhe bĕgjane sathithik | 
awit saka dhoso | 

dhĕmĕn ngiwa wong iku watĕke | 
sandhungane kĕrusakan pikir | 
rada murka kĕdhik | 
padon kĕndho pungkur || 

13. Tĕrkadhangan sok alarang siwi | 
de Salasa Kliwon | 

pan wus takdir Hyang Suksma karsane | 
kudu-kudu laki kaping kalih | 
kang tan ngaping kalih | 
nuli pĕgat lampus || 

Jilid 3 - Kaca : 304 

14. Patrap sarĕh dhoso jroning ati | 
sabare kang katon | 

adrĕng darung yĕn ana karsane | 
bĕkti laki wiwah rama wibi | 
wasis acariwis | 
wĕkĕl karyanipun || 

15. Dene ingkang mĕtu Slasa Lĕgi | 
pikire lir botoh | 

apan jĕmbar budine wong kuwe | 
kabrangasan kawirangan mintir | 
tur bĕgjane kĕdhik | 

lumrah mring sadulur || 

16. Dene ingkang mĕtu Slasa Paing | 
watak bĕngis dhoso | 

sok sugiyan wong iku watĕke | 
reka blaba tur tĕmĕne cĕthil | 
kawirangan mintir | 
rada dhĕmĕn padu || 

17. Dina Salasa titinya Paing | 
gantya dina Rĕbo | 

yĕn Rĕbo Pon krĕp pĕtĕngan atĕn | 
juwĕh mĕnĕng nora duwe uni | 
lamun arsa muni | 
lir gĕlap kasandhung || 

18. Sandhungane sok alarang siwi | 
yĕn tumandang dhoso | 

yĕn ta rama ibu nora darbe | 
pan jinurung rijĕkine mintir | 
padon (m)buntut-arit | 
tan wruh ing sadulur || 

19. Rĕbo Wage wawatĕke bĕcik | 
nanging laki pindho | 

pan keringan sapadha-padhane | 
crobo nanging rada bĕkti laki | 
alila mring bukti | 
barang cangkĕm karut || 

20. Mung padone sok ambuntut-arit | 
dene Rĕbo Kliwon | 

doyan mangan drĕmba imul salin | 
lantap bĕngis kawirangan mintir | 
lumuh barang kardi | 

Sinome sinantun || 

248. Sinom 

1. Kunĕng wau winuwusa | 
wirasate Rĕbo Lĕgi | 
kakonatĕn nombok wirang | 
mung pikire gĕdhag-gĕdhig | 
rosa tandangirĕki | 
kurangajar sok (m)bĕrgundung | 
tan kĕna dĕnampaha | 

watĕg wĕton Rĕbo Lĕgi | 

lamun bĕcik ya bĕcik lamun ala ya ala 

2. Padone jantra lumakya | 
wani wus tan wĕdi rai ] 
lakune akĕh mangiwa | 
dene wĕton Rĕbo Paing | 
lumuhan barang kardi | 
drĕngki marang ing sadulur | 
saenan dhĕmĕn ngiwa | 

isinan lan sugih kĕlir | 

Rĕbo titi sami dipunĕstokkĕna || 

3. Kĕmis Pon watake ala | 
lumuhan sabarang kardi | 
drĕngki kalawan sudara | 
watĕke tan kanggo laki | 
jinurung marang ngeblis | 
sandhangane dadya imul | 
saĕn nora prasaja | 
dhĕmĕn ngiwa wong puniki | 
bisa sugih nanging nora bisa lawas 

4. Kĕmis Wage watĕkira | 
tĕrkadhang laki ping kalih | 
yĕn nora mindho lakinya | 
iku kang ngluwihi bĕcik | 
yĕn laki kang kaping kalih | 
tan wurung rusak ngĕlantur | 
pasthi wurung dandanan | 
yĕn sapisan banjur dadi | 

iku pasthi kĕna ginawe sĕbutan || 

5. Lamun bĕcik wong punika | 
nanging mring kakung awani | 
lan wong tuwa iya lantap | 
nging rosa budinirĕki | 
sabarang pintĕr dadi | 

barang kang cinandhak rampung | 
sandhungane wong ngika | 
padone kĕndho ing wuri | 
gĕlĕm ngiwa Kĕmis Kliwon wite ala || 

6. Sok balaba nging isinan | 
dhĕmĕn nyĕngkolong wuwusing | 
nadyan dĕnujar-ujara | 

yĕn sapisan kaping kalih | 

nora gĕlĕm mangsuli | 

misih ngalah (n)dhĕku-dhĕku | 

ping tiga ping sakawan | 

misih dĕnujar-ujari | 

lamun gĕlĕm nora kĕna dĕnampaha || 

7. Lawan apilan wong ika | 
sabarang ingkang kaĕksi | 
yĕn wis wruh pan nuli bisa | 
watĕk karĕm marang ngĕlmi | 
dene ta Kĕmis Lĕgi | 
buta-arĕpan wong iku | 

lan gĕdhe melikira | 

sabarang watĕk ngaruwil | 

lan maninge lakune akĕh angiwa |] 

8 . 


Padone akĕh sing nakal | 
dene wĕton Kĕmis Paing | 
drĕngki imul tanpa prĕnah | 
pintĕr kadhang larang siwi | 
ananging bĕkti nglaki | 
bĕtah ngaluwe wong iku | 
wit tan duwe pakaryan | 
gĕlĕm nglakoni kang nisthip | 

Kĕmis titi sami dĕnupamakĕna || 

9. Sakĕh darbe wĕton ika | 
tuwin kang amaca sami | 
utawi ingkang miyarsa | 
aja na kang kurang pikir | 
kang antuk pĕthĕk bĕcik | 
ywa bungah lamun binagus | 
iku tĕmbung loncongan | 
ingkang antuk pĕthĕk jati | 
aja duwe lara ati siningkirna || 

10. Ingkang wani gĕlĕm ngiwa | 
dipun pikira kang yĕkti | 
tĕtĕmbungan gĕlĕm ngiwa | 
iku akĕh lirirĕki | 

angiwa nora siji | 

mung yĕn jina bae luput | 

mapan tan warna-warna | 

marmane dipunmangĕrti | 

wasamono iku duwĕke wong ngĕdham || 

Jilid 3 - Kaca : 306 

11. Lamun ana ingkang nimpang | 
saka ing wirasat iki | 

aja age-age duka | 

ya marang para musanip | 

dĕnkawruhana dhingin | 

kang nimpang wirasatipun | 

ganjaraning Hyang Suksma | 

pra musanip amung darmi | 

witing ngripta saking karsaning Hyang Suksma || 

12. Ki Nurwitri sru karĕnan | 
umatur langkung kapundhi | 
botĕn mring ĕstri kewala | 
dhatĕng jalĕr narambahi | 
pangĕstunta kang mugi | 
angĕngĕtana sadarum | 
myang suraosing wirasat | 
kang awon myang kang prayogi | 
kiyai ngling iya thole dĕnwaspada || 

13. wontĕn malih ulun myarsa | 
mĕnggah tingkahe akardi | 
sumur tuwin pĕrnahira | 
mawi ngupadosi ari | 

myang pĕrnah kang prayogi | 

Ki Wanakarta lingnya rum | 
utamane ya mawa | 
etung dina kang prayogi | 
lan pĕrnahe beda-beda angsarira || 

14. Pĕrlune ngupaya dina | 
supaya wĕtuning warih | 
bisa agung drĕs ĕtuknya | 
dene prĕnahe trĕpnĕki | 
watĕg myang angsar milih | 
ingkang prayoga puniku | 
etungan ari apan | 

saka wuku kang lumaris | 
amiliha Wuku Landĕp nuju dina || 

15. Sĕnĕn Kliwon myang Salasa | 

Lĕgi Kĕmis Pon prayogi | 

Wukir ri Sĕnĕn Paingnya | 

Warigalit Slasa Lĕgi | 
Waragang-gung marĕngi | 

ri Rĕbo Wage panuju | 

Bala ri Kĕmis Wagya | 

Wugu ri Jumuwah Paing | 
salah siji ĕndi kang kinarsakĕna || 

16. Dene prĕnahe winarna | 
yĕn lor bĕnĕr ĕtrĕpnĕki | 
kinarya adus wong lara | 
lĕr wetan padusan mayit | 
wetan bĕnĕr basuki | 

yĕn kidul-wetan trapipun | 
antuk rijĕki karam | 
ingkang kidul bĕnĕr trĕpnĕki | 
pan kinarya adus prihatin sungkawa 

17. Yĕn kidul-kulon trĕpira | 
rijĕki kalal (n)dhatĕngi | 
kulon bĕnĕr lwih prayoga | 
padusan pangantĕn yĕkti | 
lor-kulon amungkasi | 
padusan kalaran tuhu | 
pilihane etungan | 

kang wis kalakon prayogi | 

Insa Allah datan nana sangsayanya | 

18. Nurwitri nuwun aturnya | 

Mas Cĕbolang matur aris | 
mĕnggah cahya kang katingal | 
saking mandrawa nĕlahi | 
sarĕng ulun-purugi | 

tan pantara dangu surut | 
paranta wahananya | 
kiyai bilih marĕngi | 

kawĕdharna kang dadya darunanira 

19. Ki Wanakarta duk miyarsa | 
ririh dĕnnira mangsuli | 

duk ulun maksih nĕng praja | 
ginĕm-raos lan kiyai | 

Pujangkara amisik | 

bilih ing praja Mantarum | 

amirit saking jangka | 

kantun kalih dĕgan aji | 

tandya pindhah mangetan sakilĕn Pajang || 

20. Mĕnggah trĕpipun kang praja | 
karsaning Hyang Maha Sukci | 
samangke wus mawa tandha | 
bilih wontĕn papan mawi | 
cahya padhang nĕlahi | 

ing riku dumunungipun | 

ulun kirang pracaya | 

mangsuli kadi punapi | 

mokal sangĕt bilih botĕn lĕstantuna || 

21. Rĕh mangkya dlajading praja | 
kawuryan rĕspati wingit | 
sarĕh ruruh ing ukara | 
krana met palupi sidik | 

tan tilar silastuti | 
sujana sarjana sarju | 
mumudya mrih widada | 
tĕntrĕming sagung dumadi | 
ascaryĕng tyas karoban dening utama || 

22. Sang Prabu Wali Kalipah | 
patih nayaka linuwih | 

pra pangagĕng tyas raharja | 

panĕkar mratah prayogi | 

punika kang dumadi | 

paliyase rĕh rahayu | 

mila mangkin andadra | 

raharjaning kang nagari | 

tĕmah suka sukur sanggyaning kawula || 

23. Katatangi ring sampurna | 
para sang paramakawi | 
kawilĕt ing tyas ascarya | 
kataman ing tyas majĕrnih | 
dĕnnya ngupaya sandi | 
sumaruna anarawung | 
angimur manuhara | 

met pamrih amrih pakolih | 
dadya suka ing karsa manadukara || 

24. Kasok karoban ing warta | 
babaratan ujar yĕkti | 

binudi dadya pangarsa | 

puwara kathah nĕmahi | 

ginilut anĕtĕpi | 

kotaman dadya pangayun | 

andhĕdhĕr kalĕrĕsan | 

siniraman toya aring | 

bilih tuwuh dadya kĕmbanging nugraha 

25. Wicara ran Nitisastra | 
awawarah asung peling | 
inggih ing jaman dupara | 
kuwat dĕnnya mangun-jurit | 
talĕtuh praja tintrim | 
tĕntrĕm sakĕhing tumuwuh | 
kadiparan sagĕda | 
dursana nagri Mantawis | 
saking nalar lĕstantun salaminira |( 

26. Ngandikanira ki Pujang | 
para boya angĕngĕti | 
khuluman ngalĕi apan | 
muhung Date Mahatinggi | 
tan swuh salaminĕki | 
langgĕng ing kaananipun | 
bilih lampahing dunya | 
nyakrapanggilingan pasthi | 

lah sumangga tinitĕnan kalih nendra || 


37 Dasanama saranduning badanipun manungsa lss, sakalangkung kathah. Ugi 
dasanamaning satokewan, sĕsĕbutaning ratu sarta abdidalĕm sapangkat- 
pangkatipun. ... 
kaca 308-320. 

27. Tĕranging pamyarsakula | 
karantan-rantaning ati | 
sampun samantĕn kewala | 
yĕn linajĕngakĕn sirik | 
kalawan tan prayogi | 
bilih kawĕdhar lyannipun | 
sanĕs rembatan kula | 
wadining (n)jĕng sri bupati | 

Mas Cĕbolang matur sintĕn sri dipatya || 

28. Nggih punika sri narendra | 

Mas Cĕbolang matur aris | 
tĕka nama sri dipatya | 
punapa jujuluknĕki | 
sawĕg nĕmbe miyarsi | 

Ki Wanakarta lingnya rum | 

ing sĕrat Dasanama | 

nyrioskĕn nami sakalir | 

nanging botĕn tamtu kathahe sadasa || 

29. wontĕn langkung wontĕn kirang | 
sadasa warni kang nami | 

Cĕbolang malih aturnya | 

bilih kyai amarĕngi | 

kang kasbut dasanami | 

winĕdharĕna sadarum | 

mĕsĕm Ki Wanakarta | 

inggih (ng)gĕr langkung prayogi | 

muhung amung kĕngĕtanulun kewala || 

30. Namaning rambut punika | 
rema roma jata wĕni | 
namaning sinom titiga | 
sinwan tarda arinata-ni | 

Namaning ĕndhas nĕnggih | 
sirah murda kumba ulu | 
mastaka utamangga | 
siwira pasuhunan-ing | 
namaning kang polo utaka sukara || 

31. Namaning unyĕng-unyĕng | 
munyung munyĕng pundran pundri | 
utawi anama usran | 

Namaning (m)bun-(m)bun inggih | 
pasundhulan lan malih | 
nabyuka wuwunan pwuhun | 

Namaning rai muka | 

wadana nayaka tuwin | 

swa pasuryan danawasta naraupan || 

32. Aswataka lawan golaka | 

Namaning bathuk puniki | 
rattha danta paradinan | 
larapan watriya tuwin | 
thila watthawa bakli | 
nakya jangkĕp sadasĕku | 
namaning mata tingal | 
soca netra-aksa ĕksi | 

myang kecana aksi tanapi maripat || 

33. Namaning alis punika | 
imba siratmaya drĕsthi | 
ĕning atanapi nahya | 
namaning idĕp mung kalih | 
irpya wiruya nĕnggih | 

Namaning tlapukanipun | 
dyaraksa pakĕjĕpan | 
nitrama padhelan naming | 

warni gangsal De tadhah luh dwi namanya || 

34. Tarinjilan taritisan | 

Padon-mripat nama mung dwi | 
padaksi lawan sanira | 

Namaning ulat winarni | 

nitya nayana liring | 
naya wulat jaswa-nipun | 

Namaning pasu tiga | 

paswa salimba utawi | 

nayantara Namaning irung ginita || 

35. Grana narsika carsana | 
idhung tri namung puniki | 
namaning pipi julingha | 
pangarasan lawan malih | 
paya-paya jangkĕp tri | 

Namaning kuping winuwus | 
talingan panalingan | 
karna pangrĕnga lan malih | 

kijih kĕsĕh padlingan De namanira || 

36. Woh kuping pani panoka | 

Namaning pilingan nĕnggih | 
piilisan salimuka | 
pindaka lawan pamiddhi | 

Namaning lambe lathi | 
talawya lan malihipun | 
wiwiruta wirusa | 

Namaning cangkĕm winarni | 
panga tutuk jurama linga duhara || 

37. Namaning untu udata | 
waja dĕnta ungsa gigi | 

De namaning siyung drastha | 
anudaka jatha jĕthis | 
dodaka De namaning | 
ĕbam bahĕm wahma sampun | 

De namaning gusinya | 
gosya ngrima podata naming | 

Gantya namaning ilat lidhah myang jihwa 

38. Namaning tĕlak lak-lakan | 
patlak jaludha mung katri | 

Namaning cĕthak ludhaka | 
pakima pan amung kalih | 

Gorokan namanĕki | 
padinan goludha gurung | 
jang-garma lwidha tĕngkran-nya | 
Namaning kang kalamĕnjing | 
kalanjura kalmasu lawan panglula || 

39. Namaning uwang wanggita | 
wĕha wĕgang De namaning | 
janggut dhahalu arluta | 

Namaning gulu puniki | 
tĕnggak-tĕnggĕk jangga twin | 
lungaya lungkeya sampun | 
namaning tĕnggok arka | 
janggata tanggota aming | 

namaning kang githok griwa jitha prastha || 

40. Namaning pundhak pujangga | 
pamidhangan guwi nami | 

Dene namaning sasalang | 
sale-sale lawan malih | 

[• • ] | 

Mangkya namaning kang bau | 
buja wahwa sikara | 
baywa kalawan bahyi | 

Namaning kang tangan asta aswa kasta || 

41. Langan rut lupun lungiyan | 

Namaning cangklakan kalih | 
namung kĕlĕk klawan goswa | 

Namaning sikut winarni | 
siku lunggiya tuwin | 
lunggana De namanipun | 
ugĕl-ugĕl mung tiga | 
durung gudipa myang pantri | 

Namaning kang ĕpĕk-ĕpĕk ugi tiga || 

42. Tĕpak tĕpaswa gumpita | 

Dene namaning dariji | 
racikan kalawan aswan | 
jari anglingka anaming | 

Warna catur jariji | 

Namaning jĕmpol winuwus | 
pol-ĕmpolan tuita | 

Namaning panuduh mung tri | 
tuding tamuduhan kalawan panĕdah || 

43. Namaning panunggul ika | 
panalika ulujagi | 
katiganipun panika | 

Namaning dariji manis | 
namika jri maduning | 

Namaning jĕnthik winuwus | 
ĕnthik-ĕnthik kalawan | 
kalinglingan De namaning | 
ingkang ĕtoh sĕpahan amung punika || 

44. Namaning kuku kanaka | 
tulangsa tumit lan makri | 

Namaning brĕngos winarna | 
rahawis gumbala kumis | 

Namaning godhĕg kalih | 
jambang jambira puniku | 

Namaning jajenggotnya | 
jĕbrĕs daguyaya ĕbris | 

Dene maning simbar-jaja jagamaya || 

45. Lan anama kiswa jangsa | 

Namaning dhadha jaja twin | 

pranaja jangsa kruradha | 
namaning susu puniki | 
saridha tetya tuwin | 
pahayudara pambayun | 
lĕmak santĕn tĕtĕk-nya | 

Namaning kang pulung-ati | 
kukulungan lĕmbana De namanira || 

46. Wĕtĕng padharan hudara | 
garba dhara dhandhun tuwin | 
bandhutya Mangkya rannira | 
wudĕl tungtungnan nahabi | 
pusĕr umadya nĕnggih | 

Namaning lambung winuwus | 
epya iring udaya | 

Namaning iga winarni | 

rusuk tuwin jaringan namung punika || 

47. Namaning tĕpak sanggata | 
sanggat watna waha lĕmbi | 

Namaning gigir pĕngkĕran | 
pugyahan adaddha tuwin | 
jriha Mangkya namaning | 
ula-ula kang winuwus | 
tanggola adodaya | 

Namaning bokong atasli | 

bocong, wangkong wangku prasila wasmika 1 1 

48. Dene namaning walakang | 
wadidang turwaka naming | 

Namaning silit punika | 
jubur pantat lawan mĕdi | 

Mangkya namaning pĕli | 
pajalĕran pastapurus | 
lada gathĕl purusa | 
linggana, gathul Gumanti | 

namaning kang konthol gintungan landhuka || 

49. Palandhungan myang siraswa | 

Namaning pawĕstrĕn blĕki | 
has turuk hĕs pasti baga | 

Namaning kang itil krĕnti | 

-ka karĕnta twin | 
wanggaprana mung puniku | 

Namaning pupu paha | 

supit tur Mangkya namaning | 

ingkang dhĕngkul drĕkuka jĕngku jungkala || 

50. Jĕngkalika Mangkya gantya | 
namaning sikil winarni | 
suku sampeyan paduka | 
kalipada jĕnung naming | 

Namaning polok nĕnggih | 
padagsa padarakĕku | 

padaraksa Gumantya | 
namaning tungkak winarni | 
jungkare lan saking lana mung punika 

51. Namaning kang dalamakan | 

wacakan kalajung tuwin | 
kalapada talamakan | 
pangkaja pana kang nami | 

Nurwitri matur aris | 
pĕnthil pringsilan myang jĕmbut | 
nami dĕrĕng kawĕdhar | 
thole sun durung mrangguli | 
linajĕngna sru kasmaran dasanama || 

249. Asmaradana 

1. Namaning ati winarni | 
galih praya wardaya tyas | 
manah kalbi twas prana-ne | 
ambĕg sota cita sita | 
hrĕdaya lawan drana | 

Gantya namaning kang jantung | 
tungtut kalawan adnyana || 

2. Namaning rĕmpĕlu nĕnggih | 
parung-parung pawawaddha | 
Mangkya namaning usus-e | 
igma kalawan pusdhara | 

Namaning otot ika | 

urat praddha an-gota mung | 

Ranning bayu nadi waywa || 

3. Namaning balung tulang twin | 
tosan walĕngka saddhika | 

Dene namaning sungsum-e | 
saswasa sadis gagala | 

Namaning dagingnya | 
erat-dadwina iku amung | 
namaning gajih winarna || 

4. Lĕmak widya kawalam ming | 
Namaning gĕtih ludira | 
marus ludhira, ĕrah-e | 

Namaning kulit walulang | 
turila cucal carma | 

Namaning wulu winuwus | 
arla bulu lawan krima || 

5. Namaning badan winarni | 
angga, hrungka angga awak | 
sarira wak langgana-ne | 
langga wanda tubuh raga | 
slaksana pasikĕpan | 

Namaning nyawa cinatur | 
atma jiwa jwita suksma || 

6. Gantya namaning kang mani | 
rahsa rĕta, sindu rĕtna | 
manimaya myang pĕjuh-e | 
Namaning kringĕt swanita | 
aringĕt myang erangga | 
riwe kardhaya arimut | 

Namaning kang ĕluh waspa || 

7. Namaning idu puniki | 
kĕcoh ludhah lan tricaya | 

De namaning ambĕgane | 
uswasa myang wayuwita | 
Namaning wawayangan | 
paryyana mayangga iku | 
kalayan graya luyana || 

8. Ranning andhĕng-andhĕng nĕnggih 
karandhĕng lawan witangga | 
tamat badan sasrandune | 

Namaning ratu winarna | 
narendra narĕswara | 

endra narapati prabu | 
narĕhismaka nararya || 

9. Narendra dipa narpati | 
nareaji naradipa | 
naranata myang narpa-ne | 
buminata bumipala | 
mangkubumi srinata | 
buhpalaka nareprabu | 
narpati dwipati dwita || 

10. Buhpati bupati sang sri | 
sitipati sri buhpala | 
nata sang nata rajane | 
maharaja susuhunan | 
sang siniwi pamasa | 

sang sri kangjĕng dipa ratu | 
rana srindra naranata || 

11. Pangĕmpyak sinuhun aji | 

Mangkya (n)jĕng ratu namanya | 
paramaisi padmine | 

maisi narpaduhita | 
narpadwita duhita | 
pramĕswari nrĕpawadu | 
paramaisi dayita || 

12. Sarendra mahisipani | 
narĕswari garini-nya | 
natadĕwi, supadmi-ne | 
narendra-garini lawan | 
sri supadni swari-nya | 
natarĕni supadni-ku | 

prawara maisi miwah || 

13. Sriyodadi lĕksiwati | 
rajamaisi ratyan sang | 
biniaji pungkasane | 

Mangkya namaning pandhita | 
rĕsi suyati wikya | 
mahayĕkti mahawiku | 

Mahayogi yatiwara || 

14. Dwijawara mahamuni | 
maharĕsi muniwara | 
sidhawakya brahmana-ne | 
maha pinundhi munindra | 
sipa yogi suwara | 

sunya sang mahĕning yampu | 
brahma-asidha yogindra || 

15. Wiku salya sidha yogi | 
yati yogi yampuh tamat | 

Namaning pujangga rĕke | 
kawirĕja kawiradya | 
kawiswara kawindra | 
kwiwara mardawalagu | 
sang akawi pramasastra || 

16. Mandraguna pramakawi | 
pramabasa mardibasa | 
lawan awicarita-ne | 
sambegana nawung-kridha | 

Namane kang santana | 
wandu warga kula wadu | 

wandawa kula wandawa wandu wandawa || 

17. Wanpawandu wandawĕki | 
kulya, duwa wandu-wanda | 
kulawandu warĕga-ne | 
yadukula kulawarga | 
kulawandawa lawan | 
sanak sadhĕrĕk pan sampun | 

Mangkya gantya namanira || 

18. Santana saking ing ĕstri | 
bahangga wrĕniwa wangsa | 
wangsawrĕni kulyandu-ne | 
balasantana punika | 

Gantya namaning putra | 
tanaya atmaja sunu | 
yyranak suta wĕka ranak || 

19. Wĕkaja sunyanan siwi | 
ja syan kalawan anak | 

Gantya namaning patih-e | 
kyan mapatih mangkupraja | 

natyardya mantrimuka | 
rakyan mapatih puniku | 
senapati adipatya || 

20. Nindyamantri mangkubumi | 
nayakawaktra kalawan | 
mantriwasesa pungkase | 

De namaning senapatya | 
dipati senanata | 
pramugari natapupuh | 
senadipa natayuda || 

21. Gantya namaning prajurit | 
wira prawira sudhira | 
wirayodha wadana-ne | 
warayodha wirarodra | 
sura suranggakara | 

wara prawara dibyanung | 
danuja sudibyayoda || 

22. Dibya widagda mungkasi | 

Namaning tumanggung ika | 
bupati myang wadana-ne | 
nayaka jangkĕp mung tiga | 

Gantya namaning tiyang | 
janma jalmi jalma manus | 
uwong wang wyang sana nara || 

23. Namaning tanah winarni | 
mandhala pradesa lawan | 
ani wana De namane | 
nagari nagara praja | 
rajaddhi pura kutha | 
radya rarjya raja pan wus | 

Gantya namaning kang jagad || 

24. Rat-maramorĕdya tuwin | 
rat-kotama rat-pramawa | 
rat-paramoditaya-ne | 
pramotama pramosita | 
myang pramososesaya | 
rat-kartyawan malihipun | 
pramodita prarosesa || 

25. Rat-wiryawan lawan malih | 
pramosudha jagad-raya | 

Namaning ĕnggĕn jinĕntrĕh | 
loka pana syangsa unggyan | 
swana sana astana | 

Namaning bumi winuwus | 
buhwahananda buwana || 

26. Bumi mandha ngandha bumi | 
ngandha buhwana mandhala | 


< Serat Centhini Jilid 03 - Halaman : 420 > 


bumi mandhala kisma-ne | 
trimandha laya buwana | 
tribawana bantala | 
pratala gantya winuwus | 
namaning kang madyapada || 

27. Aripada marapati | 
amradata swamanusa | 
lawan amartyapada-ne | 
narapada janmapada | 
manungsapada lawan | 
sajapada jangkĕpipun | 
madyapada mangkya mĕdhar 

28. Namaning dĕlahan nĕnggih | 
martyaloka janaloka | 
muksapada triloka-ne | 
lokabawana narahyang | 
amaraloka lawan | 
nirayapada puniku | 
martyaloka swarapada || 

29. Namaning omah winarni | 
rangka rangkang rangkal nasa 
yasa suyasa wisma-ne | 
swawisma suwisma graha | 
panti bale wangunan | 
Namaning surya winuwus | 
srĕngenge arka raditya || 

30. Baskara aruna rawi | 
suwandagni diwangkara | 
kalandaragni hera-ne | 
dinakara andakara | 
matahari radeya | 

Namaning wulan winuwus | 
rĕmbulan tanggal basanta || 

31. Sasangka kirana sasi | 

lĕk sitangsu tĕngsu candra | 
sasadara De namane | 
lintang bintang taranggana | 
tranggane myang sudama | 
namaning langit winuwus | 
wiyat jumantara tawang || 

32. Rahawismara wiyati | 
nabasjaraya wang-awang | 
antariksa de namane | 
ardi girindra acala | 
endra wukir aldaka | 
parwata parsa argĕku | 
giri parwata, himawan || 

33. Namaning toya winarni | 
banyu tirta warih gangga | 
ranu tuban jahnawi we | 
jahĕning sindu udaka | 

Namaning kanang wana | 
alas wana wanadri-ku | 
tarataban wanawasa || 

34. Wulusan rimba wanardi | 
wanapringga wanantara | 
wilahan lirang hutan-e | 

Namaning angin winarna | 
maruta samirana | 

anila pracanda bayu | 
barat pawana prahara || 

35. Bajra lesus sindhung mangkin | 

Namaning jawah winarna | 
udan jawĕh riris srane | 

drĕsti surur sracap warsa | 

Namaning gĕni ika | 
pawaka dahana latu | 
anala awuhya brahma || 

36. Agni api lawan puyi | 

De namaning kang sagara | 
samodra jalanidhi-ne | 
waudaya jaladhiyan | 
waudadi hĕrnawa | 
waudadi tasik laut | 
jaladri nadi hudaya || 

37. Gunadi kalawan jaddhi | 

Namaning kadhaton pura | 
purannya kĕnyapuri-ne | 
antapura purantara | 
puraka prasadarga | 
tajya karatyan kadhatun | 
dhatulaya kanyapura || 

38. Kaaji kadhatyan puri | 

De ranning pra arum kĕnya | 
adyah ing kĕnyapurine | 
wara rĕni warakĕnya | 
warakami kadyaka | 
trĕhajya dalĕm myang wadu | 
rĕni kamini wangayya || 

39. Wara kanyaka anak-bing | 
warana mini wanudya | 
wangadyahi wanita-ne | 
wara-taruni, duhita | 
panni rĕtna wanita | 
rĕtna dyah ika marmadu | 

waraduhita dapita 1 1 

40. Warakannya ungadyahi | 
ytristri ratna arunidyah | 
anak-bini ungadya-ne | 
ngadyahi kalawan styah | 

Namaning pasareyan | 
pakasutan tilamarum | 
papalingan palijĕpan || 

41. Pakĕjĕpan jinĕm-amrik | 
patilĕman pajungutan | 
pakulĕn tilam paturon | 
gupit paprĕman paturyan | 
gulingan pakasuptan | 
jinĕmrum kalawan jungut | 

De namaning papajangan || 

42. Pracangan patanĕn tuwin | 
mandhakiya pakasutan | 
krobongan pagubahan-e | 
namaning sanggar-planggatan | 
pamidik pamidikan | 
mandhakini De namĕku | 
balekambang yasakambang || 

43. Wismakambang mandhaini | 

Namaning kang pamĕlĕngan | 
pamursitan pasamadĕn | 
pahoman myang pahĕningan | 
pidikan sampun tamat | 

Namaning lawang winuwus | 
badra kadron dyaralaya || 

44. Dwarala wiwara kori | 
pintu kontĕn dwari dyara | 

Mangkya namaning kang golĕk | 
suppa pratima suwarna | 

upadi srupa tima | 

De punggawa namanipun | 
pratiwa prattiwa batha || 

45. Partipa bala sumantri | 
rasika ramye punggawa | 
wadyabala tantra ranne | 
baladika balagana | 
waduaji kalawan | 
wadyakosa arannipun | 
batha brĕtya wadyakuswa || 

46. Balakuswa brĕtapati | 
blaburbala balabyawan | 
balakuswa wahanana | 
balapati balakrama | 

Dene namaning rencang | 
sahaya, kawuntĕn batur | 
patik dasih wadu hamba || 

47. Ulunan kawula-dasih | 
manih-manih De namanya | 
rencang ĕstri paricare | 
pacara kakĕr parĕkan | 
paridha carikan paridhara | 
poricarika cĕthi-ku | 
unging-dalĕm kaka-kaka || 

48. Gundĕk kaka lawan manih | 

Dene namaning kĕngkĕnan | 
utusan caraka gandhĕk | 
duta tuwin wimbasara | 

De wadya pĕs namanya | 
pratiwadama puniku | 
brĕtyadama-ning Sarkara || 

250. Dhandhanggula 

1. Namaning kang sato-kewan nĕnggih | 
satwa wrĕgu atbana guhana | 
wrĕga grigu ataga-ne | 

buswan wrĕgana pasu | 
dewauwa namanirĕki | 
tutuha hwa ha windra | 
bruwar rĕda lawus | 
lowidha, lawan srikangga | 

Namaning kang asu sona cika anjing | 
sĕgawon, swa, srĕnggala || 

2. Bugĕl kuwata capira nĕnggih | 
Namaning kang sawĕr sarpa taksa | 

-ka urar, naga-ne, | 

antaga bujanggĕku | 

aliman myang nuwenda tuwin | 

wisu lawan wiswaka | 

ran ulĕr winuwus | 

prĕtika urtta ratyaka | 

krimimara Namaning iwak-loh nĕnggih 

mina mataya mayangga || 

3. Jita maswa mara tuwin hoti | 

Namaning kang ece daki tyacya | 
karaca myang kumirane | 

Namaning cĕlĕng wijung | 
andhapan wĕg cĕlĕngan jubris | 
waraha wwag sungkara | 
durgangsa babwi-ku | 

Gantya namaning kang cĕcak | 
cĕcca wĕcca srĕpana cĕrca myang murti 
De namaning cĕkaklat |] 

4. Cintaka myang trikaklak utawi 
usaya De codhot namanira | 
labeka myang swarima-ne | 
condhot swatgoga-nipun | 
Namaning kang coro winarni | 
lipasa curyya wragna | 
karlaka puniku | 

Namaning cacing warcita | 
anwil lusi wrĕjita miwah nauti 
ranning rase winahywa || 

5. Gahandaka marwaga danuki | 
rasya lowa widada widarsa | 

Dene ta kĕbo namane | 
miswa gomi andanu | 
sarawana maesa mundhing | 
danuka kartiwaka | 
sĕtyaka karĕbu | 

gopaka lawan badhakas | 

Namaning kang kucing mangkya kang winarni | 
mongsiya pusa pwasa || 

6. Kumawangga windula lindhiki | 
myang kucingha kalawan uriddha | 

Namaning kidang ing mangke | 
arina kĕnas ujung | 

myang sanggari asyana tuwin | 
walkasa awinangga | 
waulapan sampun | 

Namaning kancil sahasa | 
criga sasa makala palguna tuwin | 
marguna myang awika || 

7. Namaning kang kasturi winarni | 
rahawiddha padyaksa turila | 

Namaning kĕnthus ing mangke | 
kawandaka pĕthangkus | 
gĕnthorang myang katyaka tuwin | 
kĕnthu miwah dumira | 

Namaning kang kuwuk | 

brewa griwa garĕmusa | 
gapadula sĕrĕgampa grĕdama twin | 
kuku kalawan grĕdda || 

8. De namaning kĕthĕk kĕra juris | 
kuthilapas rewanda wanara | 
palwaga gocara bĕdhĕs | 
monyĕt kuthila munyuk | 
kĕnas wre bruk palgosa kapi | 

Namaning kawuk dĕksa | 
myang manyawakipun | 
sarira miwah wiyangga | 

Namaning kadhal umikaka tuwin | 

karla didika bundhan 


9. De namaning kodhok kang winilis | 
pas canthuka wrĕstija weyangga | 
lawan wiyung De namane | 
kapithing kang winuwus | 

darika myang kathira tuwin | 
patri kamitra Gantya | 
kijing namanipun | 
patna krĕmisa lindhana | 

Namaning kang kalabang ingkang winarni | 
kanaba manggakala || 

10. Sigusapa sangkathasirsĕki | 

Namaning kang kalajĕngking ika | 
pracika myang wrĕsika-ne | 
wikatha karkalĕku | 

Namaning kĕmangga winarni | 
wwarmata kamamatsa | 

kyaka umĕngipun | 

mwang gumĕnggĕng De namanya | 

kalong gingga gingguna karmana lĕngkir | 

De namaning kang kombang || 

11. Madukara sadpada pohali | 
bramara myang lyali Madubrata | 

Ranning kupu karmija-ne | 
drupawa trijanipun | 

Namaning kang kinjĕng winarni | 
kirada trawanggana | 

trungka sadpadĕku | 

Dene namaning kang konang | 
karlipa myang kardipta prawiku tuwin | 
paryyana De namanya || 

12. Paksi dara kutu-kutu tuwin | 
parpati myang andhara hambara | 

De namaning trĕnggalunge | 
wilangga trangglang-ipun | 
manggrita myang, trambawa Dening | 
namaning kanang tukang | 
tutungka dakyĕku | 

limbo kandhuki jupwasa | 

Mangkya gantya namaning kanang trĕnggiling | 
tranggilo hola krĕta || 

13. Taranggirwa arikta Gumanti | 
namaning kang tikus karathika | 
wĕnggong wĕnggyang musika-ne | 
kulthaka britanipun | 

myang jinaddha Gantya namaning | 
tĕkĕk basu thatmaka | 
darnita walutru | 
pĕrcalung De namanira | 


< Serat Centhini Jilid 03 - Halaman : 426 > 


kanang tawon tusara wilata tuwin | 
aksawata Gumantya || 

14. Namaning kang tinggi kang winarni | 
marusukra kinggyana kindraka | 
bangsarha Dene namane | 

sapi andaka lĕmbu | 

andana myang gumarang tuwin | 

nadarika iyata | 

lahambana biksu | 

gutara sunwata growa | 

myang karwita Ranning simping sipi-sipi | 

kima wringga kamura || 

15. Namaning kang sĕmut barakithi | 
tutsma turida lawan kasarya | 

Dene namaning warak-e | 
barkita durganggĕku | 
ascarrĕma karthupa tuwin | 
libra masdla panyula | 
wahĕndhĕ rĕpan-ipun | 

De namaning wĕdhus menda | 

badra waddha badrewana dumba kambing | 

bajrowisa gandhoga || 

16. Apkendra myang ami De namaning | 
ingkang wrĕgul wurikta sababa | 
baglana tuwin sĕgĕre | 

De walang namanipun | 
wancak wancal wancal tuwin | 
kithika De namanya | 
walangkapa-nipun | 
cangkring dumrada sragita | 

De namaning wrĕna winata liplĕki | 
kalandaru grisawa || 

17. Tuwin nandha Mangkya namanĕki | 
ingkang lutung anjani kajura | 
jonni krĕsnandha budhĕng-e | 
krĕsnangga wirukĕ-ku | 

myang kanuki Mangkya namaning | 
luwak wulik harwwaka | 
lwarddha byatatiku | 
lĕwis kyatbata witrindha | 

Namaning kang landhak pangsyang ĕntir-ĕntir | 
waragdhĕg wirundisa || 

18. Sujika myang duryangga Gumanti | 
namaning kang lingsang yungywing, kapwa | 
waringga myang nokara-ne | 

canana de namĕku | 
ingkang lawa labar cot sĕri | 
sembuka, lawan sopta | 

De namaning lĕmut | 

nyamuk rakaddha murinda | 

Namaning kang lalĕr masika ladrĕki | 
pastika myang srisa || 

19. Namaning kang lancĕng kang winarni | 
wĕlatana tungkara sungkara | 

De namaning pritgantil-e | 
gadhasih rĕs-rĕs cucur | 
tadhah-karsa tidharsa tuwin | 
wlasarĕs De namanya | 
prakutut winuwus | 
uka kiswara kitiran | 

Namaning kang prĕnjak tamu-yana tuwin 
srimataka lawan hla || 

20. Namaning kang pitik ayam pitrik | 
ahyam sata kalawan kuraha | 

Dene namaning pĕnyune | 
masiran myang kurmĕngku | 
kĕtĕm lawan kĕtĕmwang mangkin | 
Namaning jaran kapal | 
turangga kudĕku | 

abapra aswa undhakan | 
parasita kalangkya wajik kalĕngki | 

De namanya || 

21. Kang jalarang dya-rarang prihaha twin | 
dabrika myang singgara punika | 
Namaning jangkrik jogan-ne | 
mitsnaddha rinritĕku | 

Namaning kang yuyu winarni | 
rakatha kalakatha | 
lawan karkathĕku | 
kratdhika tuwin lartika | 

Namaning macan sardula kesari | 
arimong magadipa || 

22. Sima singa mangha margapati | 
arimba mong bragalba myang wragra | 
Namaning kang manjangane | 
sangsam jĕnggulan-ipun | 

rusah wrangga sangkula randhi | 
arusa lan manglada | 

Namaning mamanuk | 
kukila garudha kaga | 
garura myang garĕlya sihinbra paksi | 

De namanipun mĕrak || 

23. Wayuninda badhak lancur tuwin | 
kuwong cohung kalawan manyura | 
Namaning maliwis rĕke | 

griwis silĕman-ipun | 
cakrawaka cakarwa tuwin | 
cakrangga De namanya | 
mimi mithukĕku I 

imi-imi myang mindara | 
amintuna Namaning gajah waniti | 
dipangga brajamuka || 

24. Dirodana liman dwipa ĕsthi | 
amatĕngga diraddha samadya | 
sasajang myang kunjana-ne | 
gajaksa gathu-muthu | 
lawan ĕsthi Gantya namaning | 
garangan wlagra sapwan | 
gitra katri namung | 

Dene namaning kang gagak | 

ajap-ajap kangga dhandhang ugi mung tri | 

Gantya namaning gĕmak || 

25. Puyuh kakali lawan manintir | 

Namaning gangsir makri tistrasa | 
myang tanghira de namane | 
banthĕng go angun-angun | 

goh andaka jawiddha tuwin | 
yawa gwaksa gawindra | 
grina sawarĕku | 

Namaning bajing yawingga | 
ikurita niyuninda panduba twin | 
wasukka De namanya || 

26. Rikang bunglon bisawarna tuwin | 
saputhata taruja kilasa | 

lawan tanu De namane | 
bajul Buwaya-nipun | 
wubaya myang wayama tuwin | 
walawaya wayura | 

Namaning kang bulus | 
wayangga lawan kurmanda | 
myang wacungha welusa Dene namaning | 
banyak angsa awija || 

27. Warangguru angsa De namaning | 
ingkang bĕbĕk kambangan sakrita | 
cakrama myang duwaba-ne | 

Dhuh anak mung puniku | 

kang kalĕbĕt ing dasanami | 

Nurwitri lon atanya | 
dupi namanipun | 
kewan pĕksi gagrĕmĕtan | 
iwĕn tuwin ulam-loh saminirĕki | 
winĕdhar plĕncat-plĕncat || 

28. Lah makatĕn mung supados gampil ] 
wit nama kang sirah aksara ha[...j | 
dumugi aksara ba[...]-ne | 

mila pating palĕncut | 

Ki Nurwitri umatur malih | 
sĕnggung kalawan lintah | 

kang dĕrĕng kasĕbut | 
o inggih kula kalepyan | 
ranning sĕnggung sahira sĕnggora tuwin | 
lĕngkasa lawan sriba || 

29. Namanira lintah ujĕl nami | 

Ki Nurwitri ririh aturira | 
sranduning badan kang dĕrĕng | 
winĕdhar namanipun | 
tĕlanakan jĕmbut myang pĕnthil | 
ki wisma mĕsĕm lingnya | 

kula dĕrĕng mangguh | 
sanĕs ingkang ulunrĕmbag | 
nyĕnyamikan lan wedang langkung mlasasih 
minta sinaruweya || 

30. Cacĕngklungĕn dĕnnira manganti | 
rĕntahing sih mangayun rinahab | 
lah suwawi ywa talangke | 

mrih lĕga manahipun | 

suka ing tyas kang sinung angling | 

tanggap samya mangrurah | 

wedang nyamikipun | 

nutug pakantuk manadhah | 

nyai wisma mangarsa mangancarani | 

ĕsĕs kalawan nigan || 

31. Ki Saloka udud datan apti | 
muhung mucang apune kakehan | 
mentol sabĕton bibire | 
narocos ngowĕh idu | 

adhuh nyai nyuwun usadi | 

kiranging duga-duga | 

apura dikladuk | 

nyai wisma ngling dĕnenggal | 

mamahana cĕngkĕh saking tigang siki | 

sa Allah awaluya || 


38 Bab jampi sakit mawarni-warni, saking Nyai Wanakarta. Ugi bab dintĕn 
ingkang sae namakakĕn jampi. ... 
kaca 321-330. 

Uran-uran bab watak-watak ingkang awon. ... 
kaca 330-331. 

32. Ing tapsirih wus ulundĕkĕki | 

tanggap mĕndhĕt cĕngkĕh wus dĕnmamah | 

ngowe saras bĕbengore | 

malĕngĕh lon amuwus | 

sampun mantun raosing sakit | 

mentol sabĕton ical | 

tan na labĕtipun | 

nuwun nyai yĕn sĕmbada | 

rĕhning ulun katĕmpah sĕpuh pribadi | 

tan pantĕs Lonthang-lonthang || 

251. Lonthang 

1. Lir kang anĕm wajibe kĕdah samĕkta | 
mĕnĕk wontĕn sukĕr sakite nĕng marga | 
sintĕn ingkang kajibah tĕmtu kang wrĕdda || 

2. Mila bilih nyai kaparĕnging karsa | 
ulun nyuwun sasĕrĕpan bab usada | 

nyi wisma ngling punika langkung prayoga || 

3. Nanging sampun tinartamtokkĕn jodhonya | 
namung kangge lantaran saĕstunira | 

saras botĕn saking kwasaning Hyang Suksma || 

4. Jampi bĕntĕr-ĕtis wontĕn kawan warna | 
kang sawarna sĕdhah kapanggih rosira | 
bĕngle dlingo ron ringin tĕmu langya || 

5. Kang dwi warni ĕbungipun pisang Saba | 
podhisari murmak dagi asĕm krĕsna | 
apan sami binorĕhakĕn sarira || 

6. Katri warni apan namung abĕn tiga | 
tĕmu kunir brambang binĕnĕm punika | 
ugi sami binorĕhkĕn patrapira || 

7. Catur warni nanging dĕn-unjuk punika | 
bĕras adas kunci mrica-kumukusnya | 
brambang cabe gĕndhis sarĕm sawatara || 

8. Jampi cantĕn mladheyan brit pamĕndhĕtnya | 
sinosoga manginggil de abĕnira | 

(m)pu kunir hĕr wayu pinipis popokna || 

9. Jampi amĕjahi cacing ron laosnya | 
dlingo bĕngle mungsi bawang sarĕm sarta | 
arĕng-jati dĕn-mamah cinĕkokĕna || 

10. Pamurunge cacar duk lagya panasnya | 
dipun dusi landhaning kang pisang Saba | 
kinurungan karanjang sasampunira || 

11. Siniraman kinĕmat sariranira | 
wusing garing binorĕhan kang warata | 
krokot adas-pulasari abĕnnira || 

12. Jampi sarap apan wontĕn kalih warna | 
godhong kawis kalawan kuliting bawang | 
jĕram pĕcĕl bĕngle pinipis jamokna || 

13. Kang dwi warni binorĕhakĕn kewala | 
kulit tigan ginĕsĕng lan lisah klapa | 

dlingo bĕngle kadubang kinarya toya || 

14. Ing nalika (m)borĕhakĕn mawi maca | 
ayat Kursi la illa hu kumdu mugya | 
ayal wala yaudu hu satamatnya || 

15. Jampi racĕg godhong katĕpĕng abĕnnya | 
adas-pulasari tanapi barambang | 
binĕnĕma apĕn atanapi sĕcang || 

16. Cinĕkokkĕn maring larene punika | 
ampasipun pinupukkĕn (m)bunbunannya | 
adatipun racĕg mĕndhak gya waluya || 

17. Jampi kuping wĕrak(?) tuwa bawang seta | 
pan winĕjĕt ingĕngĕt pinupuhĕna | 
dhatĕng kuping kang kraos sakit punika || 

18. wontĕn malih jampi kuping oyodira | 
kang galagah adas-pulasari nulya | 
pinipisa kang lĕmbat pinupuhĕna || 

19. Kang sawarni malih jampi kuping ika | 
bawang pĕthak lawan kunir pinupuhna | 
maring karna kang karaos tan sakeca || 

20. Kuping ingkang (ng)ganda bacin usadanya | 
ronning sĕnting lan mĕndhang kunir mripatnya | 
pinipis kang lĕmbat nulya pinupuhna || 

21. Jampi kopok kamladheyan sĕnting ronnya | 
lawan kunir pinipis ĕbun toyanya | 
pinupuhkĕn marang kang mĕdal kopoknya |( 

22. Jampi kuping tuli sapta somah mrica | 
oyot kelor rĕmpĕluning ayam krĕsna | 
lĕnga wijĕn pinupuhkĕn kang tan myarsa || 

23. Sarwi maca Palak Binas kaping tiga | 
wontĕn malih godhong dhadhap srĕp punika | 
pinususa pinupuhkĕn kang tan myarsa || 

24. Usadanya mripat kang lamur punika | 
ron kacipir pinusus ing astanira | 
pinupuhkĕn dhumatĕng mripat kalihnya || 

25. wontĕn malih jampi lamur uwohira | 
turi rĕta sarĕm sawuku lawan | 
lisah klĕntik pinupuhkĕn patrapira || 

26. Usadanya mripat mlĕthus ĕmpunira | 
kunir lawan jĕnene tiganing sata | 
asĕm kawak arĕng jati pinupuhna || 

27. Usadaning mripat gatĕl sarĕm priya | 
mung sawuku myang isining lĕrak nulya | 
dĕnmamaha pinupuhkĕn kang karasa || 

28. Usadaning maripat sakit punika | 
asĕm kawak kunir pacing sidawayah | 
toya tuli anulya pinupuhĕna || 

29. Usadanya mripat malĕtik jalaran | 
saking cacar kang lagya enggal punika | 
paku wĕsi binakar kang ngantos rĕta || 

30. Tinuruhan toyane kang jĕram linglang | 
kang sapalih inguyup de sapalihnya | 
pinupuhkĕn marang kang malĕtik sarta || 

31. Sabĕn ari winĕwahan upa juga | 
pamupuhe dĕn-nuli-nuli ywa weya | 
kang malĕtik adatipun lajĕng sirna || 

32. Jampi bĕlĕk duduhe jambe kang mudha | 
myang babakan kayu jurang(?) adas-pala | 
-sari lawan sunthi ingindĕl toyanya || 

33. Pinupuhkĕn dhumatĕng bĕlĕk punika | 
kang wus klakyan ngĕrĕs pĕdhĕs gatĕl rĕta 
myang balĕrĕng sirna pulih kadi kuna || 

34. Jampi puyĕng pulasari kapulaga | 
myang kumukus tuwin bawang sawatara | 
pinipisa lajĕng inguyup kewala || 

35. wontĕn malih pinilisakĕn kewala | 
oyoting jruk pĕcĕl jĕbug sunthi mrica | 
dlingo bĕngle kang lĕmbat pamipisira || 

36. wontĕn malih pilising puyĕng punika | 
namung kalih warni kumukus titiga | 
myang lĕmpuyang tigang iris pinipisa || 

37. Pilis puyĕng kadadak lĕgon laosnya | 
myang warĕsah babakaning tĕmu krĕsna | 
lan sadhĕgan (m)ponpon linawĕt ing sela || 

38. Jampi watuk mpuning kunir traos rĕta | 
asĕm-kawak toyanipun santĕn klapa | 
inguyupkĕn padatan lajĕng waluya || 

39. wontĕn malih jampi watuk lisah klapa | 
kunci asĕm-kawak nanging mawi donga | 
Illa iya Allahu amung punika || 

40. Jampi watuk datan mĕdal riyakira | 
sunthi lawan oyod gandarosa krĕsna | 

toyaning jram linglang pinipis uyupna 

41. Usadanya tiyang aluntak ludira | 
lĕmpuyang myang jĕram linglang sarĕm ika | 
inguyupkĕn adatipun sring waluya || 

42. Kang sawarni malih sunthi bawang seta | 
mung sabungkul jĕram linglang toyanira | 
inguyupkĕn asring akarya waluya || 

43. wontĕn malih triris bonggol pisang Saba | 
godhong wringin tĕmu brambang asĕm-lama | 
lawan sarĕm inguyup saras kang raga || 

44. Jampi sambang godhong kawis cabe tiga | 
lawan ganthi masoyi kamukus samya | 
linawĕta amung dĕnuntal kewala || 

45. Kang sawarni malih ron waringin sarta | 
babakannya myang awu pawon punika | 
toyanipun tuli lajnĕng inguyupna || 

46. Usadanya padharan (m)badhĕdhĕg ika | 
kasĕmbukan lampĕs sulangking abĕnnya | 
tumbar mungsi cabe-wungkuk amung tiga || 

47. Miwah laos tigang iris kathahira | 
myang lĕmpuyang tigang iris sadayanya | 
pinipis kang lĕmbat inguntal kewala || 

48. Usadanya padharan kang kraos bĕngka | 
dlingo laos pinipis wedang toyanya | 
ingurapkĕn mring padharan kang warata || 

49. Bilih mulĕs punika usadanira | 

sahang miwah ĕmpuning kang kunir-priya | 
sinimbarkĕn ngarsa wuri kang warata || 

50. Yĕn padharan kakĕn jampinipun eca | 
kukuluban walikadhĕp pinĕcĕla | 

dyan dhinahar sampun mawi taha-taha || 

51. Jampi sakit wawratan ron api-api | 
myang majakan pucuk miwah podhisari | 
adal-adal cĕmĕng inguyupkĕn nulya || 

52. wontĕn malih jampi wawratan warnĕki | 
lĕmpuyang tri iris sarĕm arĕng-jati | 
dĕnmamaha ingĕlĕt toyanirĕki || 

53. Bilih sakit wawratan-rah jampinĕki | 
adas enggal lawan oyoting kamrunggi | 
inguyupkĕn lajĕng pampĕt adatnĕki || 

54. Kang sawarni malih yĕn wawratan gĕtih | 
asĕm abrit brambang sarĕm lisah-klapa | 
dipun ĕpĕs binĕnĕm nulya tinĕdha || 

55. Jampinipun wawratan umbĕl punika | 
jĕbug klapa binĕnĕm de abĕnnira | 
podhisari pucuk kĕncur sidawayah || 

56. Myang cangkok kang sidawayah tinoyanan | 
pathinira mĕntah matĕng kang lĕmpuyang | 
inguyupkĕn tanapi kinarya sibar || 

57. wontĕn malih wawratan umbĕl jampinya | 
ĕmpu puyang binakar pucuk majakan | 
podhisari pinipis inguyupĕna || 

58. Usadanya tan-toyan datan-wawratan | 
tri ris laos tri ris puyang mungsi tumbar | 
pan pinipis anulya inguyupĕna || 

59. Yĕn tan-ngĕntut punika usadanira | 
oyoting kang waluh lawan bawang seta | 
jĕram nipis pinipis inguyupĕna || 

60. Jampi mĕjĕn bluluk binĕnĕm abĕnnya | 
ĕmpu kunir podhisari jintĕn krĕsna | 
asĕm kawak kĕncur sarĕm arĕng-jatya || 

61. Kang sawarni jampi mĕjĕn jintĕn krĕsna | 
podhisari majakan dwiwani samya | 
dhinahara ingĕlĕt dalah ampasnya || 

62. Awawratan lĕlĕngĕtan jampinira | 
tanpa abĕn mung oyod kĕncur kewala | 
linolohkĕn adate nulya waluya || 

63. wontĕn malih lĕngĕdĕn usadanira | 
oyod dilĕm lawan jĕbug pamipisnya | 
ingkang lĕmbat kinarya tapĕl kewala || 

64. Usadanya sakit untu lah punika | 
ĕrahipun sĕmut lan gĕndhis kalapa | 
tinamakna ing untu kang tan sakeca || 

65. Ing nalika namakkĕn iki japanya | 
adhi untu marĕnga si kakang untu | 
kukuh-kukuh adat ical sakitira || 

66. Untu ingkang sangĕt sakit usadanya | 
bawang pĕthak lawan asĕm pinipisa | 
kang alĕmbat pinupuhna kang karasa || 

67. Ing nalika mupuhkĕn iki mĕlira | 
tangĕt barang lara winor mung punika | 

ingkang sampun sasakit lajĕng waluya || 

68. Abuh ingkang tanpa sangkan usadanya | 
asĕm-kawak kayu-lĕgi linawĕda | 
ingkang lĕmbat anulya winĕdhakĕna || 

69. Bilih abuh sariranira sadaya | 
jae tigang iris lawan oyodira | 

wit rĕmpĕlas pinipis gya winĕdhakna || 

70. Ugi abuh tanpa sangkan usadanya | 
angkuping woh kudhu lan bras pitu nulya | 
dĕnmamaha sinĕmburna kang warata || 

71. Abuh datan sagĕd ngĕlĕt usadanya | 

ron mĕntaos ron sĕnting ron mandhakakya | 
abĕnnira miri adas bawang seta || 

72. Miwah sarĕm kang lĕmbat pamipisira | 
winĕdhakkĕn dhatĕng kang abuh punika | 
adatipun kang lir Balabag gya mulya || 

252. Balabak 

1. Ki Saloka tanya malih mring ni wisma | 
jampine | 

ingkang tumrap dhumatĕng jalĕr kewala | 
pedahe | 

bilih wontĕn kawĕdharĕna | 
saene || 

2. Nyai wisma mĕsĕm lah ngangkah punapa | 
sarĕhne | 

tiyang sĕpuh wus nir walangsangkĕrira | 
milane | 

kula wĕca usada mung tumrap priya | 
clĕmĕde || 

3. Jampi apĕs lung pare tri punggĕl lawan | 
bĕnglene | 

tigang iris pinipissa ingkang lĕmbat | 
nulya ge | 

ingurutkĕn dhumatĕng dĕdakarira | 
wratane || 

4. Jampi pĕluh lisah ayam cĕmĕng ingkang | 
muluse | 

dĕnatĕngi dene wawadhahira | 
cupune | 

bilih arsa sahwati dĕnusapĕna | 
dakare || 

5. Lamun arsa amung nikmating wanita | 
gajihe | 

ayam cĕmĕng mulus dĕnusap-usapna | 


< Serat Centhini Jilid 03 - Halaman : 436 > 


dakare | 

ing nalika purusa ayun tumama | 
mring hĕsse || 

6. Loloh priya inguntal dimĕn utama | 
sahwate | 

laos kunci sunthi kajĕng lĕgi mĕnyan | 
madune | 

wawrat ngawan-saga pinipis kang lĕmbat | 
lumĕre || 

7. Ki Saloka kalangkung sukaning nala | 
de olĕh | 

kawruh kĕhing usada saking racikan | 
warnane | 

tanya malih punapa inggih wontĕna | 
jampine || 

8. Tumrap dhatĕng ingkang sarasan kewala | 
saene | 

nyi wisma ngling inggih wontĕn wah prayoga | 
tanduke | 

mring sarira sakeca padharan lĕga | 
namane || 

9. Ya sadhĕgan anton-anton gi-anggi-nya | 
saene | 

apan mawi binobot sadayanira | 
pamrihe | 

sagĕt ajĕg punika wawatonnira | 
bobote || 

10. Adas wrat nĕmlikur dhwit pulasarinya | 
wawrate | 

tigang dhuwit mungsi nĕm dhuwit wawratnya | 
tumbare | 

wawrat sangang dhuwit cabe tri dhuwitnya | 
wawrate || 

11. Mrica wawrat sadhuwit kayu lĕgĕnnya | 
wawrate | 

pitung dhuwit pala wawratnya sakawan | 
dhuwite | 

botor matĕng ginorĕng sangan wrat sakwan | 
dhuwite || 

12. Kadhawunge ginorĕng sangan kinipas | 
wawrate | 

kalih dhuwit wah kĕncur sampun rinajang | 
pinepe | 

ngantya garing wawrat nĕm dhuwit kĕhira | 
nulya ge || 

13. Binubuk myang ingirigan kang alĕmbat | 
lajĕnge | 

ginorĕng sangan namung sawatara | 
pamrihe | 

bilih lami tan sagĕd (n)jamur punika | 
prĕlune || 

14. Saupami badhe damĕl kang akathah | 
wawrate | 

wĕwahipun mirit kang kasĕbut ngarsa | 
malihe | 

yĕn adamĕl sakĕdhik sudaning wawrat | 
lugune || 

15. Inggih mirit saking kang kasĕbut ngarsa | 
sudane | 

kajampĕnan tiyang sĕpuh katakĕra | 
kathahe | 

mung satunggal suru agĕng ingkang kĕbak | 
pinĕrĕs || 

16. Bilih lare namung sapalihe wrĕdha | 
takĕre | 

lamun kagĕm loloh barambang lĕmpuyang | 
wĕwahe | 

puyang mĕntah matĕng dwi grigĕh myang brambang 
kalihe || 

17. Bilih kagĕm loloh cahabe lĕmpuyang | 
wĕwahe | 

cabe tiga iji kalawan lĕmpuyang | 
mĕntahe | 

kalih grigah angĕt kuwat mring sarira | 
pamrihe || 

18. Kagĕm loloh bĕndha laos wĕwahira | 
bĕndhane | 

ingatĕngan amung satunggal kalawan | 
laose | 

sapalihe (n)dhas-ayam mung tumrap wrĕddha | 
ĕkase || 

19. Kagĕm jampi pĕdhĕtan wĕwah bungira | 
kelore | 

tigang punggĕl woh inggu dwi klungsu lawan | 
jĕrame | 

-pĕcĕl namung sairis sunthi samanya | 
klungsune || 

20. Bilih mĕncrĕt brambang puyang ĕron sabrang | 
wĕwahe | 

sadayĕku pinipis sarĕng sadhĕkan | 
ingombe | 

amung bĕndha laos punika inguntal | 

patrape 


21. Mung pĕdhetan ingombe kinarya dhasar | 
pedahe | 

ngĕndhakakĕn kuwaya lawan usada | 
bĕngange | 

yĕn (m)bubucal murus tĕrkadhang mung lĕga 
wĕdale || 

22. Loloh parĕm ĕnĕm anggi-angginira | 
warnine | 

adas pulasari kayu-lĕgi pala | 
sarine | 

kĕmbangpulu manis-jangan sidawayah | 
tumbare || 

23. Jintĕn irĕng kumukus jongrahap murmak | 
daginge | 

cabe brambang saprantu kĕncur kunirnya | 
tambahe | 

jĕram pĕcĕl pinipissa mawi toya | 

[■ • ] || 

24. Bilih kagĕm loloh sĕpuh parĕm wĕwah | 
ge-angge | 

pucuk ganthi pucuk pandhan widasari | 
cĕngkĕhe | 

jae kĕling majakan mĕsoyi mrica | 
mungsine || 

25. Pon-ĕmponnya wĕwah bĕngle tĕmulawak | 
puyange | 

pinipissa tinoyanan sawatara | 
kathahe | 

mudha wrĕddha panginume wusnya nadhah | 
sĕkule || 

26. Mangkya loloh sawanan racikanira | 
warnane | 

dlingo bĕngle bawang inggu ragi lirang | 
adase | 

-pulasari kĕmbang sumba tumbar mungsi | 
palane || 

27. Kayu-lĕgi kumukus sĕntok mĕsoyi | 
sarine | 

rasukangin cĕngkĕh pucuk kapulaga | 
karange | 

lawan botor kĕdhawung ginorĕng sangan | 
kalihe || 

28. Gya linawĕt toyanira sawatara | 
kathahe | 

pangunjuke sontĕn ing sadĕrĕngira | 

sĕrape | 

Sang Hyang Surya punika mung tumrap jalma 
sĕpuhe || 

29. Mangkya loloh kalamun luntak ludira | 
maliye | 

watuk mawi ngĕdalkĕn ĕrah punika | 
warnine | 

kawulipun panawar jambe rannira | 
abĕnne || 

30. Adas pulasari ginodhog kinarya | 
wedange | 

pangombene yĕn wus asrĕp lan tan kĕna | 
angombe | 

sanĕsipun tumĕkanira waluya | 
lawase || 

31. Mangkya loloh kamatus kang nama rujak | 
warnine | 

traos abrit sagalindhing ingatĕngan | 
maliye | 

tiga pĕntil jram pĕcĕl sajĕmpol asta | 
agĕnge || 

32. Brambang abrit tiga iji lombok rĕta | 
isine | 

binucalan dene kathahe dinuga | 
pĕdhĕse | 

pĕntil jĕram lombok brambang rinajangan | 
nulya ge || 

33. Ingulĕg nĕng lĕmpĕr kang ngantos warata | 
mukĕte | 

gya binukti sasampuning kalĕbĕtan | 
bojane | 

tinĕlasna sadaya ywa nganti tirah | 
rujake || 

34. Dĕnnya loloh baladhĕg tri ari ika | 
etange | 

ingkang kaping kalih jĕramnya sakawan | 
ping trine | 

jĕram gangsal sakĕh loloh ĕstu mawa | 
sarĕme || 

35. Sampun tĕlas mung punika kawruh para | 
lolohe | 

Saloka ngling kalangkung panuwunkula | 
ĕstune | 

warnaning kang anggi-anggi kĕh kalepyan | 
namane || 

36. Miwah kathah ulun kang dĕrĕng uninga | 
wujude | 

nyai wisma amĕndhĕt bothekannira | 
nulya ge | 

anĕdahkĕn wujud tanapi namanya | 

Silisire || 

253. Salisir 

1. Sampun jinĕntrĕh sadaya | 
nyi wisma malih wacana | 
tumanduke kang usada | 
mrih istijab utaminya || 

2. Saĕstu kĕdah ngupaya | 
ari wuku tigang dasa | 
pinilih kang pratelakna | 
asung usada waluya || 

3. Kĕmis Lĕgi wuku Sinta | 
lĕnggahe anjampĕnana | 
sakit maripat punika | 
saĕstu dadya waluya || 

4. Ngat Kliwon Tolu wukunya | 
punika usadanana | 
sadhengah raga tiarda | 
tartamtu dumadya mulya || 

5. Slasa Wage Gumbrĕg ika | 
lĕnggahe anjampĕnana | 
tyang ewah kang saking raga | 
mantuka ĕngĕtanira || 

6. Sĕnĕn Kaliwon Kuningan | 
lĕnggahe sung jampi marang | 
tyang elik dĕnnya jodhoan | 
wangsul atut raruntungan || 

7. Sabtu Pon ing wuku Pahang | 
nandukkĕn usada marang | 
jalma ingkang lagya nandhang | 
sakit tamtu saras girang || 

8. Kĕmis Kaliwon panuju | 
apan Marakĕh kang wuku | 
anjampĕnana puniku | 
tyang sakit saras saĕstu || 

9. Ngat Lĕgi lan Sĕnĕnira | 

Paing Kulawu wukunya | 
anjampĕnana tyang roga | 
istijab tĕmah waluya || 

10. Punika yĕn tan kasĕsa | 
madyane anyingkirana | 
sangar naas ringkĕl jalma | 
atanapi tali-sawa || 

11. de yĕn kĕdah sanalika | 
tumanduke kang usada | 
sampun was-uwas ing nala | 
sumendhe karsaning Sukma || 

12. Ki Saloka saya suka | 
angling kapundhi mustaka | 
nyai ingkang pangandika | 
wus tumanĕm nĕng wardaya || 

13. Ki wisma lon angandika | 
wontĕn wirayating kuna | 
tyang desa tĕbih ing praja | 
wus wrĕddha sĕnĕng ra-ura || 

14. Pancĕn dĕnmirĕng-mirĕngna | 
mring anak putu myang tangga 
puniku bilih rinasa | 
akathah paedahira || 

15. Mas Cĕbolang lon turira | 
prayogi winĕdharĕna | 
ulun kĕpengin miyarsa | 
ki wisma gya ura-ura || 

16. Yĕn jalma sok dhĕmĕn padu | 
punika kawongan asu | 
lamun ginitikan iku | 

tan na tulung ngaru-biru || 

17. Wong ladak kawongan warak | 
kumalungkung ngoyak-ngoyak 
tan wĕlas ragane gupak | 
ĕndhut tĕmah gĕlis rusak || 

18. Agahan kawongan gajah | 
ngĕndĕlkĕn gung luhur miwah | 
tĕlale gadhinge branggah | 
blaine lali ing tingkah || 

19. Wong jail kawongan sima | 
tangĕh amriha raharja | 
sikarĕng budi sĕdhĕngnya | 
kĕh cinampok pĕjahira || 

20. Wong drĕngki kaworan tikus | 
dahwĕn panastĕn tan arus | 
baludhus karĕm (ng)gadĕbus | 
tan na rĕna mung mring lampus 

21. Wong murka kawongan buta | 
watak tan wruh bĕcik ala | 
butĕng candhala angangsa | 
tĕmah asor nistha-papa || 

22. Wong (m)bĕlĕr kawongan lalĕr | 
gawe risi miwah jĕmbĕr | 
amung melik kang dĕnincĕr | 
sinĕrtu iku wus bĕnĕr || 

23. Wong ngiwa kawongan baya | 
ngrasa tan nana uninga | 
prandene sakĕing jalma | 

wruh gawene (m)badhog jalma || 

24. Wong climut kawongan lĕmut | 
gunane nunungkul (m)blurut | 
kĕh jalma panas (m)basĕngut | 
dĕncablĕk kewala mumut || 

25. Wong maling kawongan kala | 

-jĕngking nandukkĕn antupnya | 
pramila sakĕhing jalma | 
niyate mung mĕjahana || 

26. Pan namung sadasa pada | 
yĕn siyang dĕnnya ra-ura | 
sakĕndĕle bĕdhug ika | 
sadĕrĕnge Asar sunya || 

27. Yĕn ratri sabakdanira | 

Ngisa awit ngura-ura | 
tumĕkĕng sanendranira | 
tanginya saput bantala || 

28. Dados ing sadĕrĕngira | 
bĕdhug siyang kĕndĕlira | 

Asar dumugining Ngisa | 
tan purun ra-ura maos || 

29. Ujare nĕbihkĕn marang | 
rijĕki satĕmah barang | 
puniku kĕngĕtaningwang | 
matur nuwun Mas Cĕbolang || 

30. Nahĕn sampun tigang ari | 

Cĕbolang sarowangnĕki | 
dĕnnya nĕng Wanakartĕki | 
tandya pamit mring ki panti || 

31. Dhuh kyai bilih marĕngi | 
rĕhning sampun tigang ari | 

(ng)gĕn-ulun anyunyukĕri | 

wontĕn ing Wanakartĕki || 

32. Sartanipun anampĕni | 
sih kadarmanipun kyai | 
atanapi nyai ugi | 
paring sasĕrĕpan jampi || 

33. Kalangkung nuwun kapundhi 
bingahing manah tan sipi | 
sadaya atur pamuji | 
dinirgakna yuswa sami || 

34. Ywa kirang juga punapi | 
lumastari andamari | 
pĕpĕtĕngipun sasami | 
mangke bakdaning Subĕkti || 

35. Kula sarencang sadaya | 
nglajĕngakĕn lumaksana | 
muhung pangĕstu panduka | 
wilujĕng tan na sangsaya || 

36. Nyai Kyai Wanakarta | 
mangayubagya ing karsa | 
sarta asung pamujyarja | 
tulus praptĕng kang sinĕdya || 

37. Myang asung sangu sadhĕgan 
binungkus ron klaras gĕdhang 
tanapi jampi racikan | 
sadaya sampun katampan || 


39 XIV. Mas Cĕbolang sarencangipun nglajĕngakĕn lampah dhatĕng Pajang, 
kapanggih abdidalĕm mĕthakan, nama Ki Mastuti ingkang nĕrangakĕn:. ... 
kaca 332. 

Silsilahipun Sultan Pajang wiwit Prabu Brawijaya Raja Majapait ingkang 
wĕkasan nandhang gĕrah rajasinga sagĕd mantun sarana ngrasuk wanita 
Wandhan, malah pĕputra Bondhankajawan sinĕbut Lĕmbupĕtĕng dipun 
ĕmong dening Kiagĕng Tarub. Salajĕngipun ngantos dumugi Sultan Agung 
ing Mantaram. ... 
kaca 333-338. 

38. Dupi bakdaning Subĕkti | 
sasarapan wus miranti | 
wedang sarbat liwĕt brati | 
sambĕlgorĕng pĕte ati || 

39. Pakantuk dĕnnira bukti | 
wus luwaran sadayĕki | 
samya ngujung ganti-ganti | 
wus mĕdal saking ing panti || 

40. Ki wisma kalawan nyai | 
ngatĕr praptĕng (n)jawi kori | 

wus lĕpas lampahirĕki | 
anduduk mangetan sami || 

254. Mĕgatruh 

1. Nĕngna wau ki Wanakarta kang kantun | 
nahĕn ta lampahirĕki | 

Cĕbolang sarencangipun | 
wanci (n)dungkap pajar sidik | 
mahawan ing tĕgal alon || 

2. Rarya ngucul maesa lĕmbu myang wĕdhus | 
kinalungan gĕntha klinthing | 

rame swaranira umyung | 
binarung pamĕcut muni | 
klenthang-klonthang thĕr-thĕr thor-thor || 

3. Kawimbuhan kluruking sata mawantu | 
pĕtoking ayam nyarĕngi | 

pawĕstri nosoh myang nutu | 
kakothĕkan mawa gĕndhing | 
kawuryan arjaning dhukoh || 

4. Rajakaya nĕng pangonan samya ngrĕnggut | 
katang lĕdhung gambĕng wilis | 

kewan mĕlĕs lĕmu-lĕmu | 
menthok banyak bĕbĕk brati | 
nĕng lĕpĕn lit cocor-cocor || 

5. Kang samya ngon ngarubung bĕdhiyangipun | 
binĕnĕman wigĕmbili | 

talĕs pohung tela kimpul | 
amung janji mambu gĕni | 
lagya angĕt gya binadhog || 

6. Ting kacĕmut ngadĕg mandhi sulak pĕcut | 
uninga jalma lumaris | 

nĕng tĕpi pangonnanipun | 

(m)bĕkta tarĕbang kakalih | 
rarya ngon gumrubyuk anon || 

7. Mas Cĕbolang sarowangnya tinut-pungkur | 
tarĕbang ingkang cinangking | 
tinabuhan garan pĕcut | 

ribĕt kang samya lumaris | 

Ki Kartipala anggĕmprong || 

8. Ngudubilah bĕdhĕs-bĕdhĕs (ng)glidhig (m)bĕsur 
ginĕmbrang tĕrbang kakalih | 

rarya ngon kagĕt lumayu | 
malajĕng gya nyĕlak malih | 
tĕmah kĕndĕl kang samyandon || 

9. Ki Saloka ngrawut ronning cungcung bĕlut | 
satĕkĕm pinusus aglis | 

wus dadya arta sadarum | 
ingĕcĕr-ĕcĕr nĕng margi | 
sakĕhing kang rarya angon || 

10. Rarĕbutan mĕndhĕti arta kang runtuh | 
lumastari kang lumaris | 

kapapag jalma wus sĕpuh | 
klĕnthung-klĕnthung marang tĕgil | 
kandhĕg nĕng ngandhaping sawo || 

11. Asung salam jawat-tangan sadaya wus | 
aganti-ganti waradin | 

ki wĕrda alon lingipun | 

anak kula nilakrami | 

rĕh sadaya nĕmbe panggoh || 

12. Pinangka myang sinambat sinĕdyĕng kalbu | 
Cĕbolang mĕsĕm nangkĕpbi | 

pratela wutah-rahipun | 
nama myang sinĕdyĕng kapti | 
tanapi umatur alon |] 

13. Nuwun ulun nyuwun sasĕrĕpan ĕstu | 
sintĕn sinambating kasih | 

ing pundi namaning dhusun | 
gĕmah arjane nglangkungi | 
ki wĕrda mangsuli alon || 

14. Paringdalĕm (n)jĕng Sinuhun ing Mantarum | 
kula nami Ki Mastuti | 

Mĕthakan sinungan lungguh | 

kalihdasa karya siti | 

ing Pajang Mutihan dhukoh || 

15. Lah puniki tilas karaton satuhu | 
nagri Pajang duk ing nguni | 

Cĕbolang malih umatur | 
nguni sintĕn kang mandhiri | 
nĕng kraton Pajang kang kojor || 

16. Winĕdharna paran cariyosing dangu | 
punapi luluhurnĕki | 

(n)jĕng sinuhun ing Mantarum | 

Ki Mastuti amangsuli | 
nunggil pancĕr sanĕs oyot || 

17. Nanging mangkya wus kumpul nĕng Sri Mantarum 
cariyosipun ing nguni | 

Brawijaya sang aprabu | 
kang mungkasi Majapait | 
agami Buddha sang katong || 

18. Putra satus satunggal putri myang kakung | 
ingkang ulun criyos katri | 

sadaya botĕn kawuwus | 

ingkang angka tiga putri | 
rĕtna Pambayun kinaot || 

19. Ibu Ratu Andwarawati puniku | 
putri ing Cĕmpa nagari | 

ratu Pambayun kramantuk | 

Dayaningrat nagri Pĕngging | 
adipati kang palunggoh || 

20. sarĕng sampun krama nama Ratu Ayu | 

Andayaningrat ing Pĕngging | 
puputra kakalih kakung | 

Kĕbokanigara nami | 

Kĕbokananga kang anom || 

21. Ingkang sĕpuh tĕtĕp ka-Budan ginilut | 
sampurna saraganĕki | 

ingkang anĕm wus umangsuk | 

Islam agama kang sukci | 
tĕtĕp nĕng Pĕngging sang anom || 

22. Mung sinĕbut Kiyagĕng Pĕngging puniku | 
puputra jalu satunggil | 

Bagus Krĕbĕt namanipun | 
ramĕbu wusing ngĕmasi | 
nulya pinondhongan gupoh || 

23. Mring nyi randha dhusun Tingkir wismanipun | 
lajĕng karan Jakatingkir | 

bagus sinĕkti kalangkung | 
lalampahan tan winarni | 
lajĕng suwita sang nganom || 

24. Mring (n)jĕng sultan Bintara ingkang panutup | 
kanggĕp pasuwitanĕki | 

kinasih pinundhut mantu | 
jinunjung dadya bupati | 
ing Pajang sinungan lunggoh || 

25. Siti kawanĕwu karya (ng)gih sĕwu jung | 
sasedanipun (n)jĕng mulki | 

ing Bintara wahyunipun | 
karaton cumlorot ngalih | 
mring ngriki dadya kadhaton || 

26. Adipati ing Pajang jumĕnĕng ratu | 
amĕngkoni tanah Jawi | 

Prabu Wijaya jujuluk | 
puputra kakung myang putri | 
ingkang jalu mung sawiyos || 

27. Nama radyan Banawa sasedanipun | 
kang rama Pajang nagari | 

tan tulus wahyu kadhatun | 

kraton pindhah mring Mantawis | 
dene kang jumĕnĕng katong || 

28. Panĕmbahan Senapati Ngalagĕku | 
dene dyan Banawa naming | 
pangeran sĕbutanipun | 

sinung pangkat adipati | 
ing Pajang puputra wadon || 

29. Warni ayu cahya anuksmĕng sitangsu | 
anama dyah Banowati | 

dhaup lawan (n)Jĕng Sinuhun | 

Amangkurat Nyakrawati | 
sedakrapyak parab katong || 

30. Sang dyah ayu lajĕng sinungan jujuluk | 
pramĕswari Ratu Adi | 

pĕputra (n)Jĕng Sultan Agung | 
ingkang jumĕnĕng samangkin | 
buyut sultan Pajang yĕktos || 

31. Mas Cĕbolang rĕnĕng tyas miyarsa wuwus | 
nyuwun sasĕrĕpan malĕh | 

putra kang kakalih wau | 
dumuginipun samangkin | 
paran gancaring cariyos || 

32. Mangkya putra angka triwĕlas winuwus | 
kang ibu saking nagari | 

ing Cina kakasihipun | 
anĕnggih Dĕwi Subanci | 
tri wulan dĕnnira (m)bobot || 

33. Tinrimakkĕn dhumatĕng putra pambayun | 
Arya Damar awawangi | 

kang sampun jinunjung lungguh | 
adipati Plembang nagri | 
dhawuhdalĕm rama katong || 

34. Salĕbĕting (ng)garbini tan kenging (n)dumuk 
mituhu sang adipati | 

dupi praptĕng mangsanipun | 

(m)babar jalu saha mawi | 
cahya nĕlahi mancorong || 

35. Sinung nama Radĕn Patah Radĕn Yusup | 
Dyan Kasan Dyan Praba nĕnggih | 

sang dyah tĕtĕp garwanipun | 

Arya Damar adipati | 
tan alami nulya (m)bobot || 

36. Miyos jalu ing warna ugi binagus | 
dyan Kusĕn namanirĕki | 
diwasanya kalihipun | 

nga-Jawi sĕdyanirĕki | 
suwita ing sang akatong || 

37. Kang jinujug Sunan Ngampĕl Surĕngkewuh | 

Radyan Patah nyulayani | 

tan laju mring Majalangu | 
kandhĕg anĕng Ngampĕlgadhing | 

Kusĕn suwitĕng sang katong || 

38. Langkung asih sang aprabu Majalangu | 
pinacak dadya bupati | 

wontĕn ing nagari Tĕrung | 

Pĕcattandha akĕkasih | 
sigĕg Dyan Patah kacriyos || 

39. Sunan Ngampĕl kalangkung-langkung sihipun | 
dhasar uning jangkanĕki | 

Dyan Patah pinundhut mantu | 
dhaup lan putri kang nami | 

Ratu Jumantĕn kinaot || 

40. (ng)Gih punika kang jujuluk Ratu Panggung | 
atut dĕnnya palakrami | 

rahadyan minta pituduh | 
badhe dhĕkah kang prayogi | 
kinĕn malampah mangulon || 

41. Bilih manggih galagah gandanya arum | 
ing ngriku kinĕn (n)dhĕkahi | 

radyan lumaksana gupuh | 
praptĕng Bintara wanadri | 
amituhu ing sapakon || 

42. Anggĕnnipun babadra datan winuwus | 
dadya dhusun gĕng nglangkungi | 
kiwa tĕngĕn kathah sujud | 

bubuka pruwita sami | 
agami Islam kinaot || 

43. Wus kapirĕng ing sang prabu Majalangu | 
dipati Tĕrung tinuding | 

animbali rajasunu | 

praptanira Majapait | 

wus inganggĕp putra katong || 

44. Gya ingangkat anama Dipatya Anung | 
ngrĕnggani Bintara nagri | 

myang winisik tĕmbenipun | 
ing Bintara dadya nagri | 
karan ing Dĕmak kadhaton || 

45. Pan ing ngriku santuning agami luhung | 
atasing dhawuh narpati | 

adipati klilan mantuk | 

tĕtĕp jumĕnĕng dipati | 
nahan risaking kadhaton || 

46. Majapait ing Dĕmak dadya nagri gung | 
sang dipati jumĕnĕng sri | 

apaparab Sultan Jimbun | 

Sultan Sah Alam Akbar-i | 
sasurud-dalĕm sang katong || 

47. Tilar putra nĕnĕm putri tuwin kakung | 
kakunge ingkang winarni | 

pangran Sabranglĕr puniku | 
kang gumantya narapati | 
tan alami nulya layon || 

48. Kang gumantos jumĕnĕng nata rannipun | 

Radyan Trĕnggana kakasih | 

tulus ngrĕnggani kadhatun | 
garwa putranya sang mulki | 

Kalijaga wali kaot || 

49. Kangjĕng Sultan puputra nĕm putri kakung | 
putra putri kang sumĕndhi | 

Dyah Banar jujulukipun | 
tinrimakkĕn Jakatingkir | 
prabu Wijaya kinaot || 

50. Apuputra rahadyan Banawa wau | 
besanan lan Senapati | 

mĕdali (n)Jĕng Sultan Agung | 
sampun kapungkur kang kalih | 
angka patbĕlas kacriyos || 

255. Pangkur 

1. Sang aprabu Brawijaya | 
nandhang gĕrah rajasinga kang nami | 
ingusadan sakĕh dhukun | 

nir deya tan waluya | 
saya ngrĕda gĕrahdalĕm sang aprabu | 
wanci dalu mirĕng swara | 
dumĕling kinĕn nyarĕni || 

2. Putri Wandhan warni jĕnar | 
linaksanan dyah Wandhan dĕnsarĕni | 
sapisan thil gĕrahipun | 

sĕnggang sami sakala | 

Wandhan jĕnar anggarbini miyos kakung | 
sinung ran Bondhankajawan | 
pinaringkĕn juru tani || 

3. Nami ki Buyut Masahar | 

sarĕng yuswa wolung taun sang pĕkik | 
pinaringkĕn kyai Tarub | 
dhudha putra satunggal | 

ĕstri ayu cahya manuksmĕng sitangsu | 
lir murca kinĕdhĕpĕna | 
paparab dĕwi Nawangsih || 

4. Rahadyan Bondhankajawan | 

sinung nama Dyan Lĕmbupĕtĕng nĕnggih | 
diwasanya pinĕt mantu | 
dhaup kalawan sang dyah | 

Mas Cĕbolang angling punapa puniku | 
Kyagĕng Tarub kang akrama | 
widdhadari Nawangsasi || 

5. Patutan ĕstri sajuga | 

Ki Mastuti manthuk-manthuk mangsuli | 
inggih punika ki bagus | 
lajĕnge kang carita | 

Kyai Tarub datan lami nulya surut | 
dyan Lĕmbupĕtĕng gumantya | 

Kyagĕng Tarub asisilih || 

6. Puputra tri kalih priya | 

ragil ĕstri (m)bajĕng Dyan Dhukuh nami | 
diwasa pinundhut mantu | 
dening kangjĕng susunan | 
ing Majagung sarta sinung nama sĕpuh | 

Sĕh Ngabidulah dalĕmnya | 
ing Wanasaba ngrĕnggani || 

7. Karan Kyai Wanasaba | 

kang panĕngah Dyan Dhepok kang wawangi 
punika ugi pinundhut | 
mantu ing (n)jĕng susunan | 

Majagung pinaringan nama sĕpuh | 

Sĕh Ngabdulah dalĕmira | 
ing Gĕtaspandhawa nami || 

8. Karan Ki Gĕtaspandhawa | 
ragil ĕstri Rara Kasihan nami | 

Kyagĕng Ngĕrang garwanipun | 
aran Nyi Agĕng Ngĕrang | 

Kyagĕng Gĕtaspandhawa nulya susunu | 
jalu ĕstri kalihwĕlas | 
putra angka dwi winarni || 

9. Bagus Segom namanira | 
diwasanya Kyagĕng Sela wawangi | 

Kyagĕng Sesela susunu | 

jalu ĕstri kawanwlas | 

-putra ingkang kasadasa gya tinutur | 

Bagus Anis namanira | 
suwita ing Pajang ngriki || 

10. (n)Jĕng sultan sangĕt sihira | 

pinardikakakĕn sinungan siti | 

nĕng Nglaweyan dhepokipun | 
katĕlah namanira | 

Kyai Agĕng Nglaweyan tumĕkĕng sumd 
sumare wontĕn Nglaweyan | 
tan tĕbih saking ing riki || 

11. Kyagĕng puputra dwi priya | 

kang pambajĕng Bagus Kacung wawangi 
punika kang kulagalur | 

Bagus Kacung paparab | 

Kyai Agĕng Pamanahan lumastantun | 
suwita (n)jĕng sultan Pajang | 
dumadya lurah prajurit || 

12. Sinĕlir wira tamtama | 

Kyai Agĕng putranya jalu ĕstri | 
tridasa satunggal namung | 
mĕndhĕt cĕkaking crita | 
putra angka kalih radyan Bagus Srubut | 
paparab dyan Bagus Damar | 

Danangjaya asisilih || 

13. Punika pinundhut putra | 

ing (n)jĕng sultan Pajang sinung kakasih | 
risang Sutawijayĕku | 

Dyan Bĕi Loringpasar | 
sihing sultan lir putranira satuhu | 

Kyai Agĕng Pamanahan | 
katrimah dĕnnya mĕjahi || 

14. Arya Panangsang ing Jipang | 

gya ginanjar pasitĕn ing Mantawis | 
Pamanahan ajujuluk | 

Kiyagĕng ing Mantaram | 

Nyai Agĕng Ĕnis Kiyagĕng Mantarum | 

lan garwa seda pinĕtak | 

nĕng wingking masjid Mantawis || 

15. Sasedanya sultan Pajang | 

pulung kraton dhumatĕng ing Mantawis | 
Dyan Bĕi jumĕnĕng ratu | 
wontĕn nagri Mantaram | 
nanging botĕn karsa sinĕbut sinuhun | 
amung Kangjĕng Panĕmbahan | 

Senapati ing Mantawis || 

16. Seda ginantya kang putra | 
ajujuluk Mangkurat Senapati | 
dhaup lawan putranipun | 

Radyan Banawa Pajang | 

amiyosi (n)Jĕng Sinuhun Sultan Agung | 
pra luhur linangkung limpat | 
wontĕn (n)Jĕng sultan Mantawis || 

17. Sukĕng tyas Kimas Cĕbolang | 
amiyarsa tuture Ki Mastuti | 
umatur tatanya arum | 
punapi tan linarang | 

ulun badhe jiyarah risang linuhung | 
kang sumare ing Nglaweyan | 
pusaka sultan Mantawis || 

18. Sintĕn kang kinarsakĕna | 
adhĕdhepok minangka jurukunci | 
anggĕr sasĕrĕpan-ulun | 

kang sampun kalampahan | 
botĕn wontĕn cĕgah walang-sangkĕripun 
janji sampun angsal lilah | 
lan ki jimat jurukunci || 


40 XV. Mas Cĕbolang jiyarah dhatĕng pasareyanipun Kiagĕng Ĕnis ing 

Laweyan, kaĕtĕrakĕn Ki Mastuti. Ing mĕsjid Laweyan kapanggih Ki Ngabdul 
Antyanta ingkang sawĕg katamuwan adhinipun, nama Ki Sali saking dhusun 
Sala. ... 
kaca 339. 

19. Nama Ki Ngabdul Antyanta | 
prĕnah kaki kalawan sri Mantawis | 
arine Ki Ngabdul Julur | 

ki Sali namanira | 

anĕng dhusun Sala dadya kamisĕpuh | 
punika darah Sesela | 
kang wayah Kiagĕng Anis |] 

20. Samya tĕdhak Pagĕrarga | 
kaliye samya sinĕbut jalmalim | 
bilih anak sĕdya laju | 

kula angatĕrĕna | 

mring Nglaweyan puniki mĕh kĕndĕl bĕdhug | 
wanci Luhure cĕkapan | 
samya wĕkdal anĕng masjid || 

21. Cĕbolang dahat sukĕng tyas | 

lah sumangga kula kang atut-wingking | 
tandya mangkat runtung-runtung | 

Ki Mastuti nĕng ngarsa | 
kapiyarsa tĕngara kĕnthongan Luhur | 
lampahira sampun prapta | 
ing lĕpĕn mĕt toyastuh |] 

22. Nulya mring masjid sadaya | 

Ki Antyanta ngimami wus Usalli | 
tumuntur kang samya makmum | 
rahap tumanĕm ing tyas | 
sawabipun kang ngimami jalma luhung | 
pasĕh tartib kĕdalira | 
tĕtĕp kasdu takrul takyin || 

23. Paragat dĕnnira wĕkdal | 
angluhurkĕn asmanira Hyang Widdhi | 
tuwin (n)Jĕng Nabi Panutup | 
anulya sasalaman | 

Ki Mastuti lawan-tangan saha matur | 
dhuh kakang kauninganna | 
kula ambĕkta tĕtami || 

24. Anami Kimas Cĕbolang | 

wus dĕn-andhar purwa wasananĕki | 
atanapi sĕdyanipun | 
dĕnnya ayun jiyarah | 

Ki Antyanta kawistara sukĕng kalbu | 
dangu mawas mring Cĕbolang | 
rumĕsĕp sarjuning galih || 

25. Hĕh Cĕbolang lwih utama | 
nanging mĕngko sabakdanira tahlil | 
lĕrĕpa nĕng wismaulun | 
rumakĕta tyasira | 

kayadene nalika ana Mantarum | 
maring kalulutmu praja | 
nanging sayĕktinĕ sangling || 

26. Yĕn praja gung sarwa ana | 

yĕn ing kene tartamtu sĕpa sĕpi | 

Mas Cĕbolang nĕmbah matur | 

atut kang pangandika | 

kadiparan yĕn muhunga muwah-muwuh 

tĕkabur ingkang adhakan | 

tangĕh dumugi ing jati || 


41 Ki Sali nĕrangakĕn Jangka Jayabaya, wiwit Prabu Jayabaya maguru Maulana 
Samsujĕn. Ing dalĕm jangka wau jaman kabagi dados 3 jaman, laminipun 
sajaman 700 taun. Sabĕn-sabĕn jaman wau kabagi malih dados 7 jaman alit- 
alit. Jangka wau nĕrangakĕn kawontĕnaning jaman satunggal-satunggalipun 
ngantos dumugi akir jaman, kiyamat kobra. ... 
kaca 342-346. 


Jilid 3 - Kaca : 340 

27. (ng)Guguk Ki Ngabdul Antyanta | 
payo jĕbĕng mring pasareyan dhisik | 
wus cinandhak astanipun | 

Ki Mastuti kalawan | 
santri catur ki Sali Salama nuju | 
martuwi tumutur marang | 
astana sawingking masjid || 

28. Kukus dupa garu ngambar | 

tapuk tahlil gumrĕnggĕng tan sarĕnti | 
sawusing paragat mundur | 
saking ing pasareyan | 

Kyai Ngabdul mantuk (m)bĕkta tamunipun | 
pandhapa wus ginĕlaran | 

myang sunggata wus rinakit || 

29. Sapraptanira ing wisma | 

Mas Cĕbolang Ki Sali Ki Mastuti | 

pinrĕnahkĕn dera lungguh | 

anĕng tĕngah pandhapa | 

para santri tharik munggĕng ngĕmpĕr ngayun | 

sunggata lumadyĕng ngarsa | 

pangududan myang tapsirih || 

30. Tinungka wedang nyamikan | 
wus warata ki wisma ngancarani | 
lah payo saananipun | 

ĕsĕs tanapi mucang | 

wedang muhung lumayan ginawe kĕmu | 
nyanyamikan saananya | 
lumayan ywa ngintir-intir || 

31. (n)Dhĕku kang samya sinabdan | 
angrahabi bujokrama mrakati | 

Ki Ngabdul Antantya bikut | 
dĕnnya sadhiya nadhah | 

glaran pasir sinasaban sinjang pingul | 
sĕkul ingĕn mĕnthik ngambar | 
pĕcĕl ayam jangan mĕnir || 

32. Tumpĕng mĕgana nĕng tĕngah | 
pisang kĕpĕl balimbing nganan ngering | 
kinubĕng rampadanipun | 

ulam mawarna-warna | 
brambang bawang timun sumĕrit kinĕcut | 
lalaban kĕmangi cambah | 
sambĕl ulĕg pĕcĕl pitik || 

33. Wus rampung gya atur wikan | 

Kyai wisma lawan tamunira tri | 
sakawan anadhah kĕmbul | 
sadaya amirasa | 

apikantuk dĕnnira manadhah nutug | 
wusing ngrabasĕng woh-wohan | 
wangsul mring tĕngah pandhapi || 

34. Wĕnĕh lajĕng sĕs manigan | 

Ki Mastuti paliman turira ris | 
rĕhning ulun sampun tuwuk | 
wah wau tan criyosan | 

dhatĕng nyai manawi dĕnayun-ayun | 
ulun mantuk mring Mutiyan | 
sami kantuna basuki || 

35. Nakmas kantuna raharja | 
jawatasta Ki Mastuti wus mijil | 
nahĕnta pra santri sampun | 
sinung nadhah sadaya | 

datan pae kalawan bĕndaranipun | 
ki wisma bĕr bojakrama | 
rumakĕt mamalading sih || 

36. Arum wijiling wacana | 

sira jĕbĕng lan rowangira sami | 
angasoa marang tajug | 
nglĕrĕmakĕn sarira | 

Mas Cĕbolang marang santrinira catur | 
manĕmbah lumĕngsĕr samya | 
maring tajug pondhoknĕki || 

37. Sasĕgah rĕmma mirasa | 
alumintu pantĕs tan nguciwani | 
dhaup lawan wancinipun | 
tanapi sabĕn wĕkdal | 

kang ngimami ki wisma kadhang rinipun | 
Ki Sali ing dhusun Sala | 
pan dĕrĕng kalilan mulih || 

38. Bakdaning sĕmbahyang Ngisa | 
pinarakan anĕng srambining masjid | 
amanggihi tamunipun | 

Cĕbolang gung tinanya | 

duk pinanggih lawan Ki Wanakartĕku | 
sadaya sampun kawĕdhar | 
wasana umatur aris || 

39. wontĕn kang dados tyasamba | 
ngandikanya Ki Wanakarta nguni | 
jangkaning prajĕng Mantarum | 
ĕstu datan widada | 

malah tĕmbe risaking praja tartamtu | 
wahyuning karaton Jawa | 
pindhah saking ing Mantawis || 

40. Pratistha ing Wanakarta | 

mapan ingkang mawa cahya nĕlahi | 

rĕh dahat ngungun gĕgĕtun | 

pĕpĕting tyas udrasa | 

sru kagagas tĕmah munajat Hyang Agung 

punika lamun ĕstua | 

pindhahe kĕraton Jawi || 

41. Mugi-mugi lĕstantuna | 
salaminya tumĕkĕng jaman akir | 

Antyanta mĕsĕm lingnya rum | 
atut pamujinira | 

nanging mirib crita kang wis tinartamtu | 
jangkaning karaton Jawa | 
karsaning Hyang salin-salin || 

42. Yayi Sali sira ingkang | 

paham crita jangkaning Tanah Jawi | 
lan mara wĕdharna gupuh | 

dimĕne sutanira | 

Ki Cĕbolang nir rĕntĕnging tyas margiyuh 
wĕkasan suka narima | 
ang-Gambuh kang sinung angling || 

256. Gambuh 

1. Kalanira sang Prabu | 

Jayabaya Kadhiri ngadhatun | 
katamuan pandhita saking Rum nagri | 
nama Molana Ngalimu | 

Samsujĕn tuhu kinaot || 

2. Putus sanggyaning kawruh | 
amumpuni ing ngĕlmu misuwur | 
ing pamĕca tĕtĕs tĕtĕs tatas titis | 
uninga sadĕrĕngipun | 
winarah wus katon mĕlok || 

3. Sri nata sm kayungyun | 
miminta sih barkahing ngaluhung | 
tandya puruita maring sang ayogi | 
suraosing kawruh luhung | 
narbuka gaibing Manon || 

4. Sĕngkĕraning Hyang Agung | 

wawadose cipta sasmitĕku | 
ingkang uwus kasĕbut ana sajroning | 

Kitab Musarar sadarum | 

jangka kang bakal kalakon || 

5. Mangkana sang aprabu | 

Jayabaya tyas ngumala mĕrdu | 

tan na cicir piwulang kang dĕntampĕni | 
sadaya sampun kacakup | 
nĕng sanubari gumathok || 

6. Paripurnaning tutur | 

Sri Narendra Jayabaya uwus | 
tampi kanugrahan cipta sasmitĕki | 
karsa nganggit jangkanipun | 

Tanah Jawa kang kalakon || 

7. Pinurwa kalanipun | 

ingisĕnan jalma saking Ngĕrum | 

kang kaping dwi tumĕka ing dina akir | 
kiyamat kobra wus gadhug | 

tutup sakĕhing lalakon || 

8. Kinarya tri jaman gung | 

jaman ingkang wiwitan winuwus | 
dĕnaranni jaman Kaliswara nĕnggih | 
punika pambabaripun | 
ungĕl-ungĕlan sayĕktos || 

9. Dene ta laminipun | 

taun Surya pitungatus taun | 
pitungatus salikur ing taun Sami | 
sajroning jaman puniku | 
kĕh swara kang elok-elok || 

10. Kumaraning jagad gung | 
asring ana kapyarsa gumuntur | 
gara-gara gĕtĕr dhĕdhĕt erawati | 
wit akĕh manungsa luhung | 
anggĕntur tapa mrih kaot || 

11. Sarta kĕh jawatĕku | 
ngejawantah nir sarananipun | 
tumurun ing ngarcapada dumadya ji | 
kadhang brahmana kinayun | 

mrih rahayuning sakĕh wong || 

12. Jaman madya winuwus | 
ingaranan Kaliyoga iku | 
wardinira babaring tuwuhan nĕnggih | 
taun Surya laminipun | 

sapta tus taun kalakon || 

13. Pitungatus salikur | 

taun Candra jroning jaman iku | 
asring ana barubah bĕlah kang bumi | 
kadhang ana tanah mawut | 
dumadya kang pulo-pulo || 

14. Awit ing jaman mau | 

sĕdyaning kang manungsa linuhung | 
kang ngĕmasi akĕh kang padha manitis 
manuksma majanma ĕstu | 
nĕng marcapada karaos || 

15. Gantya ingkang winuwus | 

jaman ingkang wĕkasan puniku | 
ingaranan jaman Kalisĕngarĕki | 
wardi bantĕring kang ranu | 

ing taun Surya pinathok || 

16. Lami saptatus taun | 

de taun Lĕk saptatus salikur | 
ing sajroning jaman iku Tanah Jawi | 
akĕh udan dĕrĕs tĕruh | 
kalawan mangsa tan jumboh || 

17. (n)Dhatĕngkĕn banjir agung | 
kang bangawan ngalih ilinipun | 
tandha dadya suda barkating kang bumi 
adadira andĕdangu | 

kabĕgjane sakĕhing wong || 


Jilid 3 - Kaca : 343 


< Serat Centhini Jilid 03 - Halaman : 458 > 


18. Kĕdhik panrimanipun | 

awit dene manungsa sawĕgung | 
panggiluting kawruh tumĕkaning pati | 
ngugĕmi ing kawruhipun | 
pribadi minangka waton || 

19. Jaman gung katri mau | 

ing sajaman kapetang pipitu | 
ingaranan Sapta-manggala winardi | 
dadya jaman alit pitu | 
bah osik kang wus dhumawoh || 

20. Jroning Pulo Jawĕku | 

ing sajaman apan etangipun | 
pan ginarba taun Surya sadayĕki | 
kurang luwih nyatus taun | 
gumantining kang lalakon || 

21. Sajroning satus taun | 

padha nĕlung rambahan puniku | 
dĕnwastani Mangsakala tĕgĕsnĕki | 
wasta jaman ngayah-ngayuh | 
sarambahaning lalakon || 

22. Tigangdasa tri taun | 
utawi tridasa catur taun | 
mangkonĕku pamangkatira sang Aji | 

Jayabaya ĕnggĕnnipun | 
mratelakake lalakon || 

23. Jalma saisinipun | 

Tanah Jawi ingkang uwus-uwus | 
kalampahan kacrita ing nguni-uni | 
atanapi ingkang durung | 
kawĕdhar sampun pinathok || 

24. Ing mangkya kang winuwus | 
jroning jaman Kaliswara wau | 
pan kaperang dadi jaman pitu cilik | 
lah iki pratelanipun | 

sajroning jaman sawiyos || 

25. Dene ingkang rumuhun | 
ranning jaman Kalakukilĕku | 
wĕrdi jaman Pĕksi wahananirĕki | 
jalma padha ting bilulung | 

kadi pĕksi ngupayanggon || 

26. Kang kadwi arannipun | 
jaman Kalabuddha wardinipun | 
jaman Nungkul padha kaananirĕki | 
kĕh jalma nungkul manungku | 
mring panĕmbahing Hyang Manon || 

27. Kaping tri arannipun | 
jaman Kalabrawa wardinipun | 
jaman Murub dene wahananirĕki | 
kĕh jalma murka (m)bĕrgundung | 
tan ana panrimĕng batos || 

28. Ranning kang kaping catur | 
jaman Kalatirta tĕgĕsipun | 
jaman Toya dene wahananirĕki | 
apan akĕh udan agung | 

banjir lir samodra ĕrob || 

29. Ping gangsal wastanipun ] 
jaman Kaladwabara liripun | 
jaman elok mungguh wahananirĕki | 
sajroning jaman puniku | 

akĕh kaelokan yĕktos || 

30. Kaping nĕm wastanipun | 
jaman Kalaswabawa puniku | 
wĕrdi jaman Rame wahananirĕki | 
sagunging bumi satuhu | 

akĕh prameyan gumalong || 

31. Ingkang kaping saptĕku | 
jaman Kalapurwa wĕrdinipun | 
apan jaman Wiwitan wahananĕki | 
ing bumi bumi sawĕgung | 
akathah ingkang tumuwoh || 

32. Gantya ingkang winuwus | 

jroning jaman Kaliyoga iku | 
apan uga kaperang pitu dumadi | 
jaman cilik arannipun | 

lah iki babaring criyos || 

33. Dene ingkang rumuhun | 
jaman Kalabrata wĕrdinipun | 
jaman Laku mungguh kaananirĕki | 
kĕh manungsa amanungku | 

ulah nastapa mrih kaot || 

34. Kapindho arannipun | 
jaman Kaladupara puniku | 
wĕrdi jaman Kori wahananirĕki | 
akĕh manungsa pikantuk | 
wawĕngan saking Hyang Manon || 

35. Kang kaping tri puniku | 
jaman Kaladwapara satuhu | 
wĕrdi jaman Mokal wahananirĕki | 
akĕh kalakon linangkung | 
nglĕngkara (m)barojol waton || 

36. Nahan kang kaping catur | 
ranning jaman Kalapranitĕku | 
wĕrdinira jaman Sĕtya wahananing | 
kĕh jalma tumĕnĕn tuhu | 

ing pambudi nora jedok || 

37. Ping lima arannipun | 
jaman Kalatĕtĕka punika | 
wĕrdi jaman Tigas wahananirĕki | 
akĕh jalma manca rawuh | 
ingkang saking liyan pulo || 

38. Kaping nĕm arannipun | 
jaman Kalawisesa puniku | 

wĕrdi jaman Wĕnang wahananirĕki | 
kĕh jalma katrap ing kukum | 
jumĕnĕng wawĕnang katong || 

39. Kaping Sapta rannipun | 
jaman Kalawisaya satuhu | 
wĕrdi jaman Sikara wahananĕki | 
akĕh jalma ingkang laku | 
pitĕnah samĕng tumuwoh || 

40. Gumantya kang cinatur | 
jroning jaman Kalisangarĕku | 

pan pinerang dadya jaman sapta alit | 
lah iki pratelanipun | 
ing sajaman cinariyos || 

41. Kang dhihin arannipun | 
jaman Kalajangga wĕrdinipun | 
jaman Sĕkar-gadhung wahananirĕki | 
akathah jalma linuhung | 

olah kaluwihan kaot || 

42. Kapindho arannipun | 
jaman Kalasĕkti wĕrdinipun | 
jaman tuhu Kawasa kaananĕki | 
kĕh jalma ulah pinunjul | 
kasantikan kang katongton || 

43. Katĕlu arannipun | 

jaman Kalajaya wĕrdinipun | 
jaman Unggul wahananing sakĕh jalmi | 
olah karosan sawĕgung | 
amrih kuwating dumados || 

44. Kaping pat arannipun | 

jaman Kalabĕndu wĕrdinipun | 
ĕstu jaman Babĕndu wahananĕki | 
kĕh jalma sulayĕng rĕmbug | 
dumadya prang lair batos || 

45. Ping lima arannipun | 
jaman Kalasuba tĕgĕsipun | 
jaman Suka wahananira kĕh jalmi | 
antuk kabungahan ĕstu | 

rĕna lĕjar sakĕhing wong || 

46. Kaping nĕm arannipun | 
jaman Kalasumbaga puniku | 
wĕrdi jaman Misuwur wahananĕki | 
kĕh jalma gawe misuwur | 

mrih kasusra ing lalakon || 

47. Kasapta arannipun | 
jaman Kalasurata rannipun | 
wĕrdi jaman Alus wahananirĕki | 
akĕh jalma sabiyantu | 

ing budining karahayon || 

48. Hĕh jĕbĕng uwus putus | 
wĕdharing kang jangka jaman mau | 
karsaning Hyang Sri Jayabaya Kadhiri 
tinambahan ing pangawruh | 
mawujud dadi pasĕmon || 

49. Roncĕnne tan sunwuwus | 

ing pasĕmon amung dunungipun | 
ana jaman tataning karaton Jawi | 
pitung rambahan Pinocung | 
dhewe-dhewe kang lalakon || 

